Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στην ημερήσια διάταξη, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 19 Δεκεμβρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 326/16-12-2019 επίκαιρη ερώτηση του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Εσωτερικών, με θέμα: «Οικονομική ενίσχυση πλημμυροπαθών στην Κινέτα με μέριμνα και για τις δευτερεύουσες κατοικίες». 2. Η με αριθμό 320/10-12-2019 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εργασίας και Κοινωνικών Υποθέσεων, με θέμα: «Τραγικές καθυστερήσεις στην απονομή συντάξεων του Περιφερειακού Καταστήματος ΕΦΚΑ Θεσσαλίας (πρώην ΟΓΑ)». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 327/16-12-2019 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «ΕΛΓΑ και ιδιωτικές ασφαλιστικές εταιρείες». 2. Η με αριθμό 328/17-12-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Υποχρέωση της πολιτείας η παράλληλη στήριξη των παιδιών με αναπηρία». 3. Η με αριθμό 329/17-12-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Μετατροπή του επιδόματος ανεργίας και του επιδόματος Κοινωνικού Εισοδήματος Αλληλεγγύης, του ΚΕΑ (για όσους δύνανται να εργαστούν) σε επίδομα εργασίας». 4. Η με αριθμό 330/17-12-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών, με θέμα: «Υποχρέωση της πολιτείας η παράλληλη στήριξη των παιδιών με αναπηρία». 5. Η με αριθμό 331/17-12-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αποζημιωθούν οι πληγέντες ελαιοπαραγωγοί από την έντονη πρόσφατη χαλαζόπτωση στον Νομό Ηρακλείου». 6. Η με αριθμό 332/17-12-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών, με θέμα: «Να ξεκινήσουν επιτέλους οι διαδικασίες υλοποίησης του Σχεδίου Χωρικής και Οικιστικής Οργάνωσης Ανοιχτής Πόλης (ΣΧΟΟΑΠ) Δήμου Μίνωα Πεδιάδας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1885/13-11-2019 ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Θεόφιλου Ξανθόπουλου προς τον Υπουργό Εργασίας και Κοινωνικών Υποθέσεων, με θέμα: «Αδικαιολόγητη καθυστέρηση καταβολής στους δικαιούχους της οικονομικής ενίσχυσης που υποκαθιστά την απώλεια του ΕΚΑΣ». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2020». Σήμερα είναι η τελευταία μέρα συζήτησης και ψήφισης του σχεδίου νόμου του Υπουργείου Οικονομικών. Αν καταφέρουμε οι επικεφαλής των κομμάτων να αρχίσουν τις ομιλίες τους γύρω στις 16: 00΄, υπάρχει περίπτωση να μη χρειαστεί να φτάσουμε στις δώδεκα τα μεσάνυχτα για την ψήφιση. Αυτό σημαίνει ότι πρέπει να είμαστε αρκετά κοντά στον χρόνο που μας διατίθεται για ομιλία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το 15ο Δημοτικό Σχολείο Καλλιθέας. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Πρώτος ομιλητής σήμερα είναι ο κ. Μανωλάκος από τη Νέα Δημοκρατία για επτά λεπτά. Ορίστε, κύριε Μανωλάκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, η συζήτηση κάθε χρόνο για τον προϋπολογισμό, εκτός από την παρουσίαση της διαχείρισης των δημοσιονομικών για το επόμενο έτος, αποτελεί μιας πρώτης τάξεως ευκαιρία να αξιολογήσουμε την πορεία κάθε κυβέρνησης, να δούμε τις επιτυχίες, αλλά να δούμε τα λάθη και τις παραλείψεις της. Η σύνταξη ενός προϋπολογισμού δεν είναι εύκολη διαδικασία και αυτό, γιατί θα πρέπει να κινηθεί ανάμεσα στην αναπτυξιακή διάσταση και στην κοινωνική προστασία, αλλά λαμβάνοντας υπ' όψιν τα δημοσιονομικά όρια. Όποιος υποστηρίξει ότι έχει βρει τη μαγική εκείνη συνταγή που θα το καταφέρει και θα ανατρέψει όλα τα αρνητικά της οικονομίας, χωρίς κανένα σοβαρό αντίκτυπο σε καμμία κοινωνική ομάδα, ψεύδεται. Κανένας μας εδώ μέσα δεν ισχυρίζεται ότι λύσαμε όλα τα προβλήματα, πως δεν φταίμε για τίποτα και πως όλα είναι ορθώς καμωμένα. Αυτά τα κάνατε εσείς, κύριοι της Αξιωματικής Αντιπολίτευσης, με την επιλεκτική σας μνήμη τα τελευταία τεσσεράμισι χρόνια της διακυβέρνησής σας. Ακούω όλες αυτές τις μέρες να μιλάτε για την αφαίμαξη και για άνισο αντιλαϊκό προϋπολογισμό και πραγματικά αναρωτιέμαι: Μιλάτε εσείς που επί των ημερών σας η μεσαία τάξη είχε στοχοποιηθεί όσο καμμία; Μιλάτε εσείς που είχατε επιλέξει ένα καθεστώς πρωτοφανούς υπερφορολόγησης η οποία όχι μόνο είχε εκ προοιμίου ακυρώσει οποιαδήποτε προοπτική ανάπτυξης, αλλά και είχε εγκλωβίσει και καταδικάσει τους οικονομικά αδύναμους στη φτώχεια και σε υψηλά ποσοστά ανεργίας; Να σας θυμίσω ότι το πρώτο εξάμηνο του 2015, οι Έλληνες το πλήρωσαν πολύ ακριβά, με 12,5 δισεκατομμύρια ευρώ επιπλέον φόρους, με κατάργηση ΕΚΑΣ, μείωση συντάξεων, μισθών, περικοπές προνοιακών επιδομάτων. Από πού να αρχίσω και πού να ολοκληρώσω; Να σας θυμίσω τα ματωμένα υπερπλεονάσματα; Θυμάστε μήπως πώς προέκυψαν αυτά; Με συνεχείς φοροεπιδρομές, κύριοι συνάδελφοι. Αυξάνατε συνεχώς τους φόρους που καλούνταν να πληρώσουν οι πολίτες και στη συνέχεια χορηγούσατε δήθεν επιδόματα κοινωνικού χαρακτήρα, επιδόματα από τα ίδια τα χρήματα που στερήθηκαν οι πολίτες και που προέρχονταν από την ίδια τους την τσέπη. Εμείς στον αντίποδα παραδεχτήκαμε τα λάθη μας. Δεν τάξαμε άλλα και άλλα εφαρμόζουμε. Μέσα σε λιγότερο από έξι μήνες διακυβέρνησης ψηφίσαμε τριάντα δύο νομοσχέδια και ένα νέο Σύνταγμα. Στο επίκεντρο της πολιτικής μας βρέθηκε ο άνθρωπος, ο πολίτης και η προάσπιση των δικαιωμάτων του και το αποδείξαμε στην πράξη με άμεσες ενέργειες. Μιλήσαμε προεκλογικά για το δικαίωμα στην παιδεία και ήδη με την αποκατάσταση του πανεπιστημιακού ασύλου, αποδώσαμε τα πανεπιστήμια σε αυτούς που πραγματικά ανήκουν. Βάλαμε ψηλά τον πήχη στα ζητήματα της ασφάλειας, διακηρύσσοντας ότι για εμάς η ασφάλεια των πολιτών είναι πάνω από όλα. Περιοχές που για δεκαετίες θεωρούνταν άβατο ανομίας και εγκληματικών ενεργειών, όπως τα Εξάρχεια, αποδίδονται πίσω στους κατοίκους τους. Μιλήσαμε για το δικαίωμα της τρίτης ηλικίας με μια αξιοπρεπή σύνταξη και αυτό γίνεται πράξη. Μειώσαμε ήδη τον ΕΝΦΙΑ για όλους και φέραμε προς ψήφιση ένα φορολογικό νομοσχέδιο που κινήθηκε στον αντίποδα της υπερφορολόγησης και του φοροεισπρακτικού πνεύματος της προηγούμενης κυβέρνησης. Δώσαμε κίνητρα στην επιχειρηματικότητα και διασφαλίσαμε σημαντικά οφέλη στο σύνολο των φορολογουμένων μέσω της μείωσης όλων των συντελεστών φορολόγησης. Ενισχύουμε τα νέα νοικοκυριά και θεμελιώνουμε κίνητρα για τη δημιουργία οικογένειας, με την αύξηση του αφορολόγητου ορίου για κάθε παιδί, με τη χορήγηση επιδόματος για κάθε νεογέννητο, αλλά και με τη μείωση του ΦΠΑ στα είδη βρεφικής ηλικίας. Τέλος, στοχεύουμε στην αύξηση της πλήρους απασχόλησης και μάλιστα με αξιώσεις, μειώνοντας τις ασφαλιστικές εισφορές, ενώ δημιουργούμε συνθήκες ανάκαμψης της οικοδομικής δραστηριότητας με την τριετή αναστολή του ΦΠΑ στις νέες οικοδομές. Όποιος ξέρει να διαβάζει προϋπολογισμό, θα καταλάβει ότι έχουμε αξιοποιήσει με τον καλύτερο δυνατό τρόπο τα κονδύλια και έχουμε μειώσει τις όποιες περιττές σπατάλες για όλα τα Υπουργεία. Κυρίες και κύριοι Βουλευτές, ένα μόνο Υπουργείο θεωρώ πως όσα χρήματα και να του διαθέσεις αυτή τη χρονική περίοδο, ποτέ δεν θα θεωρηθούν σπατάλη, γιατί η άμυνα και η ασφάλεια της πατρίδας είναι πάνω από όλα. Αναφέρομαι μετά λόγου γνώσεως στο Υπουργείο Εθνικής Άμυνας που στα χρόνια της δεκαετούς κρίσης οι Ένοπλες Δυνάμεις και το προσωπικό τους, ο προϋπολογισμός τους, υπέστησαν περικοπές περισσότερο από όσο έπρεπε. Όμως, κατόρθωσαν, προς τιμή τους, με καθημερινό αγώνα και με προσωπικές θυσίες των στελεχών τους να κρατηθούν σε αξιόλογο επιχειρησιακό επίπεδο. Θυμίζω ότι οι Ένοπλες Δυνάμεις κάθε χώρας αποτελούν την τελευταία ελπίδα και το καταφύγιο στο οποίο θα στραφούμε όταν έρθουν τα δύσκολα. Γι' αυτόν τον λόγο, έστω και συμβολικά, κύριε Υπουργέ, απέναντι στην εξαιρετικά αυξανόμενη προκλητικότητα της Τουρκίας, θα περίμενα μια πιο γενναία αύξηση των διαθέσιμων κονδυλίων που αφορούν την περαιτέρω ενίσχυση των Ενόπλων Δυνάμεων. Γιατί μόνο εκείνες θα σταθούν δίπλα μας για να εγγυηθούν την ασφάλεια, την εθνική μας κυριαρχία, αλλά και τα κυριαρχικά μας δικαιώματα με περίσσιο θάρρος και αυταπάρνηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είμαι βέβαιος ότι η Κυβέρνηση αυτή στην πορεία θα βρει τον τρόπο, γιατί έχει τη διάθεση, να πραγματοποιήσει την περαιτέρω ενίσχυσή τους. Κλείνοντας, θα ήθελα να πω σε όλους τους Έλληνες πως σήμερα γυρίζουμε σελίδα και στέλνουμε ένα σαφές μήνυμα στις αγορές: Η Ελλάδα στέκεται και πάλι στα πόδια της με μια νέα κυβέρνηση που εφαρμόζει μια νέα οικονομική πολιτική, με τη φιλοδοξία να θέσει τις βάσεις για μια νέα εποχή για την ελληνική οικονομία. Κυρίες και κύριοι συνάδελφοι, ο προϋπολογισμός που έχουμε σήμερα μπροστά μας έχει καταφέρει κάτι μοναδικό, κατά τη γνώμη μου. Καταφέρνει να είναι αισιόδοξος, ελπιδοφόρος, χωρίς όμως να φεύγει από τα όρια του ρεαλισμού. Αυτόν τον προϋπολογισμό τον χρωστάμε στους Έλληνες από το 2015. Είναι αυτονόητο ότι θα τον υπερψηφίσω και καλώ όλους σας να κάνετε το ίδιο. Σας ευχαριστώ πολύ.
Ευχαριστώ, κύριε Μανωλάκο. Επόμενος ομιλητής είναι ο κ. Πασχαλίδης από τη Νέα Δημοκρατία και ακολουθεί ο κ. Χαρίτου από τον ΣΥΡΙΖΑ. Ορίστε, κύριε Πασχαλίδη, έχετε τον λόγο για επτά λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, με τον παρόντα προϋπολογισμό είναι αλήθεια ότι ο πήχης της ανάπτυξης και των επενδύσεων τίθεται ψηλά. Ωστόσο, εδραία πεποίθησή μας είναι ότι οι στόχοι θα επιτευχθούν με μια σειρά μέτρων που περιλαμβάνουν μείωση της υπερφορολόγησης, ενίσχυση των επενδύσεων και των διαθέσιμων εισοδημάτων των πολιτών, με παράλληλη στήριξη των ευάλωτων κοινωνικών ομάδων. Μεγάλος στόχος της Κυβέρνησης είναι να επανέλθει η ευημερία, που θα επιτευχθεί με τον συνδυασμό ελαφρύνσεων και βελτίωσης του επενδυτικού κλίματος, το οποίο θα έχει άλλωστε ως αποτέλεσμα τη δημιουργία νέων θέσεων εργασίας. Είναι ένας προϋπολογισμός κοινωνικός και αναπτυξιακός, με οικονομικό σχεδιασμό και πολιτικό όραμα, ώστε να αντιμετωπιστεί η χαμηλή παραγωγικότητα της εργασίας στην Ελλάδα, καθώς και η γήρανση του πληθυσμού, με απώτερη πάντα επιδίωξη τη διατήρηση στη χώρα ανθρώπων με υψηλό επίπεδο και δεξιότητες. Με βασική προτεραιότητα της δημοσιονομικής στρατηγικής για το έτος 2020 την αύξηση του ρυθμού ανάπτυξης, ο παρών προϋπολογισμός προσανατολίζεται στην πλήρη αξιοποίηση του Προγράμματος Δημοσίων Επενδύσεων. Το Πρόγραμμα Δημοσίων Επενδύσεων αποτελεί το σημαντικότερο μέτρο άσκησης αναπτυξιακής πολιτικής της χώρας. Αναφορικά, λοιπόν, με το παρόν νομοσχέδιο, το Πρόγραμμα Δημοσίων Επενδύσεων θα ανέλθει στα 6,750 δισεκατομμύρια ευρώ και θα κατευθυνθεί στην υλοποίηση μεγάλου εύρους δράσεων που αναβαθμίζουν τις δημόσιες υποδομές στην υγεία και την εκπαίδευση, τις μεταφορές και τις επικοινωνίες, την ενέργεια και το περιβάλλον, εκσυγχρονίζουν τις δημόσιες υπηρεσίες και θέτουν σε απόλυτη προτεραιότητα τον ψηφιακό μετασχηματισμό της δημόσιας διοίκησης, στηρίζοντας παράλληλα αναγκαίες δομές κοινωνικής συνοχής και αλληλεγγύης. Αναφορικά με το πρωτογενές πλεόνασμα της γενικής κυβέρνησης για το 2020, ανέρχεται σε 3,56% του ΑΕΠ και θα επιτευχθεί σε ένα έτος που η οικονομία θα τρέξει με ρυθμό 2,8%. Οι ταμειακές χρηματοδοτικές ανάγκες του κρατικού προϋπολογισμού για το έτος 2020 θα ανέλθουν σε μόλις 4,498 δισεκατομμύρια ευρώ, ενώ ο καθαρός δανεισμός του κρατικού προϋπολογισμού θα διαμορφωθεί στα 1,866 δισεκατομμύρια ευρώ. Όσον αφορά τώρα τα βασικά μέτρα για την επίτευξη των δημοσιονομικών στόχων, έχει τεθεί ως προτεραιότητα η αναπροσαρμογή των αντικειμενικών αξιών με βάση τις πραγματικές αξίες, γεγονός που θα συμβάλει στην αύξηση της εισπραξιμότητας σε ιδιοκτησίες συγκεκριμένων περιοχών της χώρας που τώρα το επίπεδο των αντικειμενικών αξιών είναι αρκετά χαμηλότερο έναντι της εμπορικής αξίας. Επιπλέον, θα ενισχυθούν οι έλεγχοι σε πλατφόρμες βραχυχρόνιας μίσθωσης ακινήτων. Επίσης, ο εν λόγω προϋπολογισμός προβλέπει επισκόπηση δαπανών και εσόδων με σκοπό οι υπηρεσίες που παρέχουν οι φορείς της γενικής κυβέρνησης να έχουν μεγαλύτερη αποδοτικότητα για τους πολίτες. Ειδικότερα, η επισκόπηση δαπανών και εσόδων καλύπτει περισσότερες από είκοσι ειδικές δράσεις που αφορούν τομείς, όπως η εξοικονόμηση ενέργειας, η ηλεκτρονική διακίνηση εγγράφων, η αξιοποίηση δημόσιων κτηρίων και άλλα. Επιπλέον, βελτιώνεται η αποτελεσματικότητα των δαπανών των προγραμμάτων του ΟΑΕΔ. Εξάλλου, από τα βασικότερα μέτρα που θα ληφθούν είναι η καταπολέμηση της φοροδιαφυγής, η μείωση της παραοικονομίας, η διεύρυνση της φορολογικής βάσης, προϋπόθεση απαραίτητη για να μειωθούν περαιτέρω τα φορολογικά βάρη στους πολίτες που είναι συνεπείς στις υποχρεώσεις τους. Η ενίσχυση των ηλεκτρονικών συναλλαγών είναι αποδεδειγμένα το πιο αποτελεσματικό μέτρο σε αυτή την κατεύθυνση. Γι' αυτόν τον σκοπό θεσμοθετείται αυξημένος συντελεστής 30%, κατά τη δήλωση της φορολογίας εισοδήματος δαπανών με ηλεκτρονικά μέσα πληρωμής. Άξιο αναφοράς είναι και το πλεόνασμα ύψους 1,021 εκατομμύρια ευρώ που προβλέπεται να εμφανίσουν τα ασφαλιστικά ταμεία το 2020, σύμφωνα με τον κοινωνικό προϋπολογισμό βελτιωμένο κατά 202 εκατομμύρια ευρώ έναντι των εκτιμήσεων για το 2019. Το πλεόνασμα στηρίζεται στην αύξηση των εσόδων από ασφαλιστικές εισφορές κατά 593 εκατομμύρια ευρώ που προέρχονται κυρίως από τους μισθωτούς, λόγω της βελτίωσης των μεγεθών της απασχόλησης, αλλά και την αύξηση των εργοδοτικών εισφορών του δημοσίου. Την ίδια ώρα προβλέπεται και μείωση της συνταξιοδοτικής δαπάνης κατά 192 εκατομμύρια ευρώ, με βάση την εκτίμηση ότι η επίσπευση στην έκδοση των συντάξεων θα περιορίσει την υποχρέωση καταβολής αναδρομικών. Ειδικότερα, εκτιμάται ότι η δαπάνη για τις κύριες συντάξεις θα παρουσιάσει μείωση κατά 121 εκατομμύρια ευρώ, ενώ η αντίστοιχη δαπάνη για τις επικουρικές θα μειωθεί κατά 71 εκατομμύρια ευρώ. Αναφέρεται, επίσης, η υλοποίηση του σχεδίου για την ψηφιοποίηση της έκδοση των συντάξεων, καθώς και η θέσπιση λευκού μητρώου των επιχειρήσεων που θα επιβραβεύει τους συνεπείς εργοδότες. Επίσης, στον προϋπολογισμό εμφανίζεται η μείωση των ασφαλιστικών εισφορών των μισθωτών πλήρους απασχόλησης κατά 0,9 ποσοστιαίες μονάδες από 1-7-2020. Το μέτρο κοστίζει 123 εκατομμύρια ευρώ, εκ των οποίων τα 21 εκατομμύρια ευρώ θα επιβαρύνουν τον προϋπολογισμό του ΟΑΕΔ. Αντίθετα, αυξάνεται κατά 30 εκατομμύρια ευρώ το κονδύλι για τα επιδόματα ανεργίας, καθώς υπολογίζονται με βάση τον αυξημένο κατώτατο μισθό. Ακόμη, ο προϋπολογισμός προβλέπει αύξηση της απασχόλησης κατά 1,8% και μείωση της ανεργίας από 17,4% φέτος στο 15,6% το 2020, ενώ η αύξηση του μέσου μισθού υπολογίζεται σε 1,2%, δηλαδή διπλάσιο σε σχέση με το 2019. Σημειωτέον ότι ο παρών προϋπολογισμός προβλέπει, επίσης, κονδύλι για τα επιδόματα γέννησης 2.000 ευρώ, συνολικού ύψους 123 εκατομμύρια για το 2020. Συνοψίζοντας, θα ήθελα να αναφέρω ότι ο παρών προϋπολογισμός περιλαμβάνει όλα τα αναγκαία μέτρα και τις επιμέρους εκείνες ρυθμίσεις που μπορούν πράγματι να σηματοδοτήσουν την επιτάχυνση της οικονομίας, την επίτευξη των συμφωνημένων δημοσιονομικών στόχων, αλλά και τη μείωση του χρέους και των δανειακών αναγκών της Ελλάδος. Σας ευχαριστώ πολύ.
Ευχαριστώ κι εγώ, κύριε Πασχαλίδη. Τον λόγο έχει ο κ. Χαρίτου από τον ΣΥΡΙΖΑ και μετά ο κ. Κωτσός από τη Νέα Δημοκρατία. Ορίστε, κύριε Χαρίτου, έχετε τον λόγο.
Ευχαριστώ, κύριε Πρόεδρε. Κυρίες και κύριοι της Κυβέρνησης, σας διαβάζω από την εισηγητική έκθεση του δικού σας προϋπολογισμού: «Το 2019 είναι το πρώτο έτος εφαρμογής οικονομικής πολιτικής εκτός προγραμμάτων προσαρμογής, δηλαδή εκτός μνημονίων». Εσείς τα λέτε τώρα. Να σας θυμίσω τι έλεγε ο σημερινός Πρωθυπουργός στη συζήτηση του προϋπολογισμού πέρυσι; «Μας οδηγείτε στο τέταρτο μνημόνιο, κύριοι της Κυβέρνησης». Τι άλλο ακόμα αναφέρει η εισηγητική έκθεση η δική σας; «Θετικό το δημοσιονομικό αποτέλεσμα του 2018 που διατηρήθηκε για τρία κατά σειρά χρόνια». Προφανώς, εννοείτε οι κυβερνήσεις του ΣΥΡΙΖΑ. Να σας θυμίσω πάλι, τι έλεγε ο σημερινός Πρωθυπουργός πέρυσι από αυτό το ίδιο Βήμα; «Οδηγείτε τη χώρα στην καταστροφή». Τέτοια αναγνώριση στο έργο μας δεν μπορούσαμε ούτε να τη φανταστούμε. Πότε, βέβαια, λέτε την αλήθεια και ποτέ ψέματα, περιμένουμε από εσάς να μας το πείτε. Αυτό, όμως, που πολύ καλά καταλαβαίνει ο ελληνικός λαός είναι η αχαλίνωτη προεκλογική σας δημαγωγία και ο κυνισμός, προκειμένου να αναρριχηθείτε στην εξουσία. Τα έτοιμα, όμως, που βρήκατε τελειώνουν. Με τον προϋπολογισμό ήρθε η ώρα να δούμε πού το πάτε, με ποιους είστε και ποιους στηρίζετε. Λέτε ότι φοροελαφρύνατε τις επιχειρήσεις. Ποιες επιχειρήσεις; Εννοείτε το 2,5% από το σύνολό τους; Συγχαρητήρια! Με τις υπόλοιπες τι γίνεται; Λέτε ότι φοροελαφρύνετε τους Έλληνες. Ποιούς εννοείτε; Εννοείτε αυτούς με εισοδήματα πάνω από 100.000 ευρώ, δηλαδή το 1% του συνόλου; Μπράβο σας! Ενώ στη μεσαία τάξη επιστρέφεται το φιλοδώρημα των 17 ευρώ. Να θυμίσω τι έλεγε πέρυσι ο σημερινός Πρωθυπουργός από αυτό το Βήμα, ακριβώς τις ίδιες μέρες; «Εκτελείτε τη μεσαία τάξη», ενώ σε άλλο χρόνο μάς κατηγορούσε ότι της πήραμε το καρβέλι - τάχα - και της δίνουμε αντίδωρα και ψίχουλα. Τα μέτρα, δηλαδή, των 2 δισεκατομμυρίων του ΣΥΡΙΖΑ ήταν ψίχουλα και αντίδωρα η μείωση κατά 50% της προκαταβολής φόρου και η κατάργηση της εισφοράς αλληλεγγύης στα εισοδήματα μέχρι 20.000 ευρώ, που εσείς τα εξαφανίσατε; Εκεί, όμως, που η χαρά σας δεν κρύβεται είναι στις αποκρατικοποιήσεις. Μόνο για προδοσία δεν μας είχατε κατηγορήσει για το υπερταμείο. Σήμερα, στην εισηγητική έκθεση το αναγνωρίζετε ως χρήσιμο εργαλείο. Και επειδή αισθάνεστε ως ιδιοκτήτες αυτής της χώρας, μόλις πήρατε τα κλειδιά στα χέρια σας, δεν κρατιέστε. Βιάζεστε να παραχωρήσετε όπως - όπως, όσο - όσο στους ολιγάρχες φίλους σας ό,τι απέμεινε από τη δημόσια περιουσία, όπως τα ΕΛΠΕ, τη ΔΕΗ, ενώ τη ΔΕΠΑ τη δώσατε ήδη δρόμο σε ιδιωτικό μονοπώλιο. Και περιμένουν στην περιφέρεια και εμείς στη Θράκη να κατασκευαστούν τα δίκτυα και να δούμε φυσικό αέριο. Σηκώνουμε, κύριοι, το ενεργειακό βάρος όλης της χώρας και έχουμε ενεργειακή φτώχεια. Τι άλλο κάνετε μέσω του προϋπολογισμού; Αυτό που ξέρετε να κάνετε πολύ καλά ως δεξιά. Στήνετε το δικό σας κομματικό κράτος για να βολέψετε τα δικά σας παιδιά, ενώ οι τέσσερις χιλιάδες νέοι επιστήμονες, που εμείς κρατήσαμε στη χώρα, δεν χωρούν στον δικό σας προϋπολογισμό. Είναι παιδιά ενός κατώτερου Θεού. Δεν χωρούν οι γιατροί και οι νοσηλευτές στο ΕΣΥ, ούτε οι εκπαιδευτικοί που είχαμε συμφωνήσει να προσληφθούν τα επόμενα χρόνια, ενώ καταργήσατε τη δέκατη τρίτη σύνταξη, πετσοκόψατε το κοινωνικό μέρισμα που τόσο ανέμεναν οι πιο αδύναμοι οικονομικά. Πετσοκόψατε ακόμα και τα επιδόματα των υπερηλίκων συνταξιούχων. Το χειρότερο, όμως, όλων είναι ότι δεν δίνετε καμμία προοπτική ανάπτυξης σε αυτόν τον τόπο. Η Θράκη για τον σημερινό Πρωθυπουργό θα ήταν το πρότυπο ανάπτυξης για όλη τη χώρα. Μέχρι σήμερα, δεν έχει γίνει τίποτα. Έχουμε μηδέν εις το πηλίκο. Η Θράκη το 2020 θα γιορτάσει τα εκατό χρόνια από την ενσωμάτωσή της στην ελληνική επικράτεια. Χθες, είχαμε μια σεμνή εκδήλωση παρουσία του Προέδρου της Δημοκρατίας δίπλα στην Προεδρική Φρουρά που αναβάθμισε την επέτειο. Εσείς ξέρετε, ποιο είναι το δώρο που της κάνετε σε αυτή την επέτειο; Διαπραγματεύεστε με την «EL DORADO» να επεκταθεί η εξόρυξη του χρυσού και στη Θράκη, όπως ο ίδιος ο Πρωθυπουργός ανέφερε στη Διεθνή Έκθεση Θεσσαλονίκης. Σας ευχαριστούμε πολύ, κύριε Πρωθυπουργέ. Αυτό δεν είναι δώρο. Αυτό είναι καταστροφή. Είναι παραγωγική υποβάθμιση και εγκατάλειψη μιας περιοχής με μεγάλη γεωστρατηγική σημασία για τη χώρα. Απευθύνομαι, λοιπόν, από αυτό το Βήμα στον Πρωθυπουργό και τον καλώ να βάλει τέλος σε αυτή την ομηρία της περιοχής. Θα είναι η μεγαλύτερη τιμή που θα μπορούσε να κάνει για τα εκατό χρόνια της Θράκης μας. Η περιοχή έχει ανάγκη από μια βιώσιμη ανάπτυξη, στήριξη της υγιούς επιχειρηματικότητας που συνθλίβεται από το παρεμπόριο και τον αθέμιτο ανταγωνισμό, στήριξη του πρωτογενούς τομέα και της κτηνοτροφίας που καταστρέφεται από τη μεγάλη πίεση που δέχεται από τους μεταποιητές. Θέλει στήριξη η αλιεία που συρρικνώνεται σταδιακά. Σας καλώ από το Βήμα να αποζημιώσετε άμεσα τους παραγωγούς που επλήγησαν το καλοκαίρι από ακραία χαλαζόπτωση, τους καπνοπαραγωγούς που ακόμα αναμένουν μάταια αποζημιώσεις μέσω των ΠΣΕΑ. Βιώσιμη ανάπτυξη, κύριοι, σημαίνει στήριξη του Δημοκρίτειου Πανεπιστημίου Θράκης, την ίδρυση και λειτουργία των έξι νέων τμημάτων, που έχουν ομόφωνα συναποφασίσει όλοι οι φορείς στην περιοχή. Σημαίνει αναβάθμιση του Μεθοριακού Σταθμού της Νυμφαίας για τη διέλευση λεωφορείων και φορτηγών. Σημαίνει κατασκευή της δεύτερης μονάδας στο εργοστάσιο της ΔΕΗ στην Κομοτηνή. Σημαίνει όμως, επίσης, κύριοι, σεβασμό σε όλους τους πολίτες της περιοχής ανεξαιρέτως. Αναφορές, όπως αυτή από πρώην Υπουργό σας, ότι η Λέσβος με το προσφυγικό κινδυνεύει να γίνει νέα Ροδόπη αποτελεί ανιστόρητη προσβολή που δεν είναι αποδεκτή από τους κατοίκους της περιοχής. Με τον προϋπολογισμό σας, κύριοι, μας γυρίζετε πίσω στο παρελθόν. Η κοινωνία, όμως, έχει και μνήμη και κρίση. Όχι μόνο δεν θα αποδεχθεί τον ρόλο του Σίσυφου, αλλά γρήγορα θα αναζητήσει μια νέα προοδευτική και δημοκρατική λύση. Καταψηφίζω τον προϋπολογισμό που δεν έχει ούτε κοινωνικό ούτε αναπτυξιακό πρόσημο. Ευχαριστώ.
Κι εγώ ευχαριστώ. Τον λόγο έχει ο κ. Κωτσός. Στη συνέχεια, θα μιλήσει ο κ. Πέτσας. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, αγαπητοί συνάδελφοι, το 2019 για τη χώρα μας αποτελεί έτος μετάβασης σε μία ευνοϊκότερη οικονομική πολιτική. Από τη στιγμή που ανέλαβε η Κυβέρνησή μας, η Κυβέρνηση του Κυριάκου Μητσοτάκη, άρχισε να διαμορφώνεται ένα νέο κλίμα, το οποίο στηρίζεται στην άμεση κινητοποίηση και στη μεταρρυθμιστική πολιτική που εφαρμόζουμε, όσο και στην εμπιστοσύνη που αρχίσαμε να χτίζουμε με τους πολίτες. Το έτος 2020 θα είναι έτος αλλαγής. Θα είναι το έτος που θα αλλάξει η θέση της χώρας μας και θα ξεφύγει από τις τελευταίες θέσεις της Ευρωπαϊκής Ένωσης. Η μακροχρόνια περίοδος της αποεπένδυσης που χαρακτήριζε τα τελευταία χρόνια την Ελλάδα με τις αντίστοιχες επιπτώσεις που είχε αυτή στο ΑΕΠ, την παραγωγικότητα, την ανεργία άρχισε ήδη να αναστέλλεται. Στους πέντε μήνες της διακυβέρνησής μας πετύχαμε τη μείωση του ΕΝΦΙΑ, την αύξηση του επιδόματος θέρμανσης και μάλιστα με εμπροσθοβαρή καταβολή, τη βελτιστοποίηση του πλαισίου ρύθμισης των οφειλών προς την εφορία, τη θέσπιση μέτρων προστασίας της πρώτης κατοικίας, την εκκίνηση της διαδικασίας για την υλοποίηση μεγάλων επενδύσεων, τη θέσπιση μέτρων φορολογικής ελάφρυνσης. Όλα τα παραπάνω τα καταφέραμε χωρίς να διαταράξουμε τη δημοσιονομική πειθαρχία αυτής της χώρας και αποδεικνύουν έμπρακτα ότι οι δεσμεύσεις μας έχουν γίνει πράξεις. Η αλλαγή που φέραμε αποτυπώνεται και με πραγματικά στοιχεία, όπως είναι η θετική τέταρτη έκθεση της ενισχυμένης εποπτείας της Ευρωπαϊκής Ένωσης, η θετικότερη από τις μέχρι τώρα τέσσερις εκθέσεις που έχουν εκπονηθεί. Επίσης, αναφέρουμε την επιτυχημένη έκδοση ομολόγων και εντόκων γραμματίων, όταν πριν έναν μήνα, εκδόθηκε δεκαετές ομόλογο με επιτόκιο μόλις 1,5%, ενώ τον Μάρτιο του 2019 είχε εκδοθεί αντίστοιχο με επιτόκιο 3,9%. Αν αυτό δεν είναι απόδειξη της εμπιστοσύνης που υπάρχει πλέον στην Κυβέρνηση της Νέας Δημοκρατίας, αλλά και βελτίωση των οικονομικών δεικτών, τότε τι άλλο είναι; Έχουμε τα χαμηλά επιτόκια - μάλιστα, σήμερα φτάσαμε να δανειζόμαστε με αρνητικό επιτόκιο - , τα χαμηλά spreads που υποχώρησαν και είναι ακόμη χαμηλότερα και από εκείνα της Ιταλίας, ενώ έχουμε και το τέλος των capital controls και την απόφαση του Eurogroup να επιστραφούν στη χώρα μας 700 εκατομμύρια ευρώ από τα κέρδη των ελληνικών ομολόγων, χωρίς όρους και προϋποθέσεις, κάτι που η χώρα διεκδικούσε χρόνια. Σύμφωνα με έρευνα της οικονομικής συγκυρίας που καταρτίζει το ΙΟΒΕ, ο δείκτης οικονομικού κλίματος ανήλθε τον Νοέμβριο στις 107 μονάδες, με ανοδική τάση, η οποία προέρχεται, κυρίως, από τη βελτίωση στον κλάδο των υπηρεσιών και στην καταναλωτική εμπιστοσύνη. Ο δείκτης οικονομικού κλίματος βρίσκεται στο υψηλότερο επίπεδο από το 2008, ενώ ο δείκτης καταναλωτικής εμπιστοσύνης βρίσκεται στο υψηλότερο επίπεδο των τελευταίων δεκαεννέα ετών. Κι όλα αυτά σε μία περίοδο που οι προσδοκίες για την υπόλοιπη Ευρώπη παρουσιάζουν, κατά μέσο όρο, κάμψη. Οι στόχοι μας είναι ρεαλιστικοί, γι' αυτό και υλοποιούνται και αποδίδουν. Γνωρίζουμε την κατάσταση της χώρας μας, τις απειλές του εξωτερικού περιβάλλοντος, τη γενικότερη αστάθεια που επικρατεί στην Ευρώπη. Και γι' αυτό, επιβάλλεται να διατηρήσουμε τη στάση την οποία έχουμε δείξει μέχρι τώρα, δηλαδή δουλειά με αποτελέσματα, χωρίς πανηγυρισμούς, χωρίς θριάμβους. Ο πρώτος προϋπολογισμός της Κυβέρνησής μας είναι σύμφωνος με την ιδεολογία μας, με τις φιλελεύθερες ιδέες τις οποίες, εξάλλου, πρεσβεύουμε, και τις προγραμματικές μας δεσμεύσεις, τις οποίες εξαγγείλαμε πριν αναλάβουμε τη διακυβέρνηση της χώρας. Επιδίωξή μας είναι να επανέλθει η αισιοδοξία στους πολίτες και να υπάρξει σταθερότητα μεταξύ της οικονομικής αποτελεσματικότητας και της κοινωνικής δικαιοσύνης. Ο προϋπολογισμός του 2020 έχει δημοσιονομικά μέτρα που ευνοούν, ταυτόχρονα, τη στήριξη του διαθέσιμου εισοδήματος των πολιτών, ενισχύουν την επιχειρηματικότητα και τις επενδύσεις, μειώνουν την παραοικονομία προς όφελος του επίσημου τομέα της οικονομίας και συνεπώς, της παραγωγικότητας. Ο προϋπολογισμός του 2020 έρχεται να καλύψει το αναπτυξιακό και επενδυτικό κενό που είχε μέχρι τώρα η χώρα μας. Να αναφέρω ενδεικτικά ότι στο διάστημα 2016-2018 είχαμε τεράστια αύξηση των πλεονασμάτων, γεγονός που μεταφράζεται σε αφαίρεση 11,4 δισεκατομμυρίων ευρώ από την πραγματική οικονομία. Με πολλαπλές μεταρρυθμίσεις προσελκύουμε νέες επενδύσεις, που δίνουν ώθηση για το μεγάλο άλμα που χρειαζόμαστε, το «άλμα πιο γρήγορο από τη φθορά», όπως λέει και ο ποιητής μας, ο Οδυσσέας Ελύτης. Πιο συγκεκριμένα, κάποια από τα μέτρα μας είναι: Η αναδιαμόρφωση της φορολογίας εισοδήματος φυσικών προσώπων. Η δραστική μείωση των συντελεστών φορολογίας εισοδήματος νομικών προσώπων, μέσα από την ενίσχυση της ιδιωτικής κατανάλωσης και των επενδύσεων. Η φορολόγηση της ακίνητης περιουσίας με βάση τις πραγματικές αξίες των ακινήτων. Το σχέδιο «ΗΡΑΚΛΗΣ» για τη στήριξη της μείωσης των μη εξυπηρετούμενων δανείων των ελληνικών τραπεζών. Η στήριξη των νεοφυών επιχειρήσεων ή των επιχειρήσεων με σοβαρά οικονομικά προβλήματα. Θεσπίζουμε μέτρα που δείχνουν το κοινωνικό μας πρόσωπο και την προστασία της ελληνικής οικογένειας, όπως είναι η χορήγηση επιδόματος γέννησης, καθιστώντας σαφή την προτεραιότητά μας για την επίλυση του δημογραφικού προβλήματος, που είναι ίσως το μεγαλύτερο ζήτημα για την ελληνική κοινωνία. Σε μία προσπάθεια αντιμετώπισης της φοροδιαφυγής και της ανταμοιβής των πολιτών που είναι συνεπείς στις υποχρεώσεις τους, ενισχύουμε τις ηλεκτρονικές συναλλαγές ως το πιο αποτελεσματικό μέσο για τον σκοπό αυτό και ενσωματώνουμε στο προϋπολογισμό μας τη μείωση των φορολογικών συντελεστών. Οι παρεμβάσεις μας, όμως, δεν σταματούν εδώ. Η δημοσιονομική πολιτική θέλει να βοηθήσει και την οικονομική αυτοτέλεια των Οργανισμών Τοπικής Αυτοδιοίκησης, μέσω της αύξησης της εισπραξιμότητας των ιδίων εσόδων τους, με σκοπό τη βελτίωση της αποδοτικότητας των υπηρεσιών προς τους πολίτες. Το γεγονός ότι συνδέεται πλέον ο Ε9 με τη ΔΕΗ, προκειμένου να αποτυπωθούν πραγματικά τετραγωνικά και φυσικά η πιο δίκαιη είσπραξη των ανταποδοτικών τελών, χωρίς να πάμε σε αναδρομική χρέωση πενταετίας, κινείται προς τη σωστή κατεύθυνση. Επιπλέον, το γεγονός ότι η υποβολή δήλωσης ΦΠΑ από τους υπόχρεους και η ταυτόχρονη υποβολή δηλώσεων των τελών παρεπιδημούντων επί των ακαθαρίστων εσόδων στους δήμους, επιτυγχάνει μείωση του διοικητικού βάρους των υπόχρεων από τη μία και αύξηση των δημοτικών εσόδων. Υπολογίζεται ότι αυτή η αύξηση θα είναι περίπου 23 εκατομμύρια ευρώ. Κυρίες και κύριοι, σας καλώ να υπερψηφίσετε τον προϋπολογισμό που κατατίθεται σήμερα, να στηρίξετε την πολιτική μας βούληση και να δώσετε τη δύναμη στη χώρα μας να βγει από το τέλμα στο οποίο είχε περιπέσει. Είναι ο πιο ολοκληρωμένος προϋπολογισμός των τελευταίων ετών, με καίριες παρεμβάσεις, στοχευμένες σε όλους τους τομείς, οικονομικούς, κοινωνικούς, πολιτικούς, υγείας, άμυνας.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Γιατί καμμιά φορά έχω την αίσθηση ότι κάνουμε παράλληλους μονολόγους. Η Υπουργός Παιδείας προχθές ανακοίνωσε πρόσληψη δέκα χιλιάδων νέων εκπαιδευτικών και ακούω ότι δεν θα προσληφθούν εκπαιδευτικοί. Δέκα χιλιάδες εκπαιδευτικούς ανακοίνωσε η κ. Κεραμέως προχθές. Οφείλουμε να αντιμετωπίσουμε την χαμηλή παραγωγικότητα της εργασίας, πρέπει να μειώσουμε την ανεργία και οφείλουμε να διατηρήσουμε τους νέους επιστήμονες, τα παιδιά μας εδώ στη χώρα μας, στην Ελλάδα. Επιβάλλεται, περισσότερο από ποτέ, να δημιουργήσουμε σε όλους τους Έλληνες αίσθημα ασφάλειας, δικαιοσύνης, κοινωνικής σταθερότητας. Είμαστε εδώ για να δουλέψουμε σκληρά, να βάλουμε το λιθαράκι μας για ένα σύγχρονο, βιώσιμο αναπτυξιακό κράτος. Κι όπως είπε και ο Πρωθυπουργός μας, διαλέξαμε τον δύσκολο δρόμο, επενδύοντας όχι στο παρόν, αλλά στο μέλλον αυτής της χώρας. Σας ευχαριστώ πολύ.
Ευχαριστώ και εγώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί από το Γενικό Λύκειο Βασιλικού Ευβοίας, (δεύτερο τμήμα) Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υφυπουργός στον Πρωθυπουργό, κ. Στέλιος Πέτσας για επτά λεπτά.
Ευχαριστώ, κύριε Πρόεδρε. Αξιότιμοι κυρίες και κύριοι Βουλευτές, συζητούμε σήμερα τον κρατικό προϋπολογισμό του οικονομικού έτους 2020. Πρόκειται για τον πρώτο προϋπολογισμό της νέας Κυβέρνησης με Πρωθυπουργό τον Κυριάκο Μητσοτάκη. Ο προϋπολογισμός αυτός σηματοδοτεί την επιστροφή της πατρίδας μας στο μέλλον. Είναι ένας προϋπολογισμός που ενσωματώνει όλες τις μεταρρυθμίσεις που νομοθετήσαμε. Είναι ένας προϋπολογισμός που όχι μόνο δεν επιβάλει πρόσθετα περιοριστικά μέτρα, αλλά μειώνει τα βάρη σε νοικοκυριά και επιχειρήσεις. Είναι ένας προϋπολογισμός που αποδεικνύει πως ό,τι είπαμε το κάνουμε κι έτσι θα συνεχίσουμε. Κυρίες και κύριοι Βουλευτές, ο προϋπολογισμός αυτός αποδεικνύει ότι η ευημερία για όλους δεν έρχεται από μόνη της ούτε με συνθήματα. Απαιτείται σχέδιο, πολλή δουλειά και συνέπεια, που αποκαθιστούν την εμπιστοσύνη και καλλιεργούν προσδοκίες ρεαλιστικής αισιοδοξίας. Οι συντονισμένες προσπάθειες της Κυβέρνησης έχουν ήδη προκαλέσει αλλαγή στο κλίμα και στην εικόνα της Ελλάδας. Οι οικονομικές εξελίξεις τους τελευταίους μήνες το επιβεβαιώνουν. Υπήρξε πλήρης άρση των capital controls. Αποπληρώθηκε πρόωρα το υψηλότοκο τμήμα των δανείων του ΔΝΤ. Ξεμπλόκαραν μεγάλα επενδυτικά σχέδια, όπως το Ελληνικό, στο λιμάνι του Πειραιά και στη Χαλκιδική. Ξεμπλόκαραν περίπου εκατόν εβδομήντα αιτήσεις για τη χορήγηση αδειών παραγωγής ηλεκτρικής ενέργειας από υβριδικούς σταθμούς σε μη διασυνδεδεμένα νησιά. Επίσης, απενεργοποιήθηκε η ωρολογιακή βόμβα της ΔΕΗ και προχωράει η εξυγίανσή της, ενώ η κεφαλαιοποίηση της εταιρείας ξεπέρασε τα 900 εκατομμύρια ευρώ, δηλαδή τριπλάσια σε σχέση με το επίπεδο που βρισκόταν πριν από τις ευρωεκλογές. Εγκρίθηκαν από την Διυπουργική Επιτροπή Στρατηγικών Επενδύσεων άλλα έξι επενδυτικά σχέδια, συνολικού προϋπολογισμού 1.050.000.000 ευρώ που δημιουργούν χίλιες πεντακόσιες μόνιμες θέσεις εργασίας. Εγκρίθηκαν, επίσης εκατόν δεκαεννέα επενδυτικά σχέδια του αναπτυξιακού νόμου ύψους 900 εκατομμυρίων ευρώ. Καλύφθηκε το δημοσιονομικό κενό που αποτυπωνόταν στην τρίτη έκθεση ενισχυμένης εποπτείας και διασφαλίστηκε υπερπλεόνασμα που διατίθεται σε ευπαθείς ομάδες του πληθυσμού. Υπήρξε αναβάθμιση της ελληνική οικονομίας από την «STANDARD & POOR'S». Το δημόσιο δανείζεται με έντοκα γραμμάτια που έχουν για πρώτη φορά αρνητικό επιτόκιο. Η Ελλάδα δανείστηκε με δεκαετές ομόλογο που έχει επιτόκιο μόλις 1,5%, έναντι επιτοκίου 3,9% λίγους μήνες πριν. Ο γενικός δείκτης τιμών του Χρηματιστηρίου κινείται κοντά στο υψηλό επίπεδο των 900 μονάδων, αυξημένος κατά 45%, περίπου, έναντι των 613 μονάδων που ήταν στην αρχή του χρόνου. Ο δείκτης οικονομικού κλίματος κινείται στις 107 μονάδες, καταγράφοντας την υψηλότερη επίδοση από το Μάρτιο του 2008. Ο δείκτης καταναλωτικής εμπιστοσύνης βρίσκεται σε υψηλά 20ετίας. Είναι σαφές ότι οι προσδοκίες για την πορεία της οικονομίας βελτιώθηκαν θεαματικά και ότι οι αγορές δίνουν ψήφο εμπιστοσύνης στις προοπτικές της οικονομίας μας, δίνουν ψήφο εμπιστοσύνης στην κυβερνητική πολιτική. Κυρίες και κύριοι Βουλευτές, χτίζοντας πάνω στην εμπιστοσύνη, γιατί αυτή είναι η λέξη - κλειδί που εξασφαλίζει ένα καλύτερο αύριο για την πατρίδα μας, πρωταρχικός στόχος της Κυβέρνησης είναι η προσέλκυση επενδύσεων, η δημιουργία πολλών και καλά αμειβόμενων νέων θέσεων εργασίας και η ισχυρή, βιώσιμη ανάπτυξη. Η προσέλκυση επενδύσεων είναι ένα από τα αποτελεσματικότερα εργαλεία που έχουμε στη διάθεση μας για να τονώσουμε την πραγματική οικονομία. Για να μειώσουμε την ανεργία και να βελτιώσουμε ουσιαστικά τις συνθήκες διαβίωσης των εργαζομένων. Η αλλαγή του μείγματος πολιτικής, με μείωση φόρων και συγκράτηση δαπανών, που αποτυπώνεται στον προϋπολογισμό του 2020, σπάει τον φαύλο κύκλο της υπερφορολόγησης. Και με επενδύσεις, λιγότερους φόρους και αποκατάσταση της εμπιστοσύνης, η Ελλάδα από ουραγός στις επενδύσεις και πρωταθλήτρια στην ανεργία, θα γίνει η θετική έκπληξη της ευρωζώνης. Για του λόγου το αληθές, σε μία χρονική περίοδο όπου ο ρυθμός ανάπτυξης αναθεωρείται προς τα κάτω στο σύνολο της ευρωζώνης, στην Ελλάδα αναθεωρείται προς τα πάνω. Ο προϋπολογισμός προβλέπει επιτάχυνση της ανάπτυξης από το 2,2% που καταγράφηκε, σύμφωνα με τα πρόσφατα στοιχεία της ΕΛΣΤΑΤ, το εννεάμηνο του 2019, στο 2,8% το 2020. Όλα τα συστατικά της οικονομικής μεγέθυνσης, δηλαδή η κατανάλωση, οι εξαγωγές και κυρίως οι επενδύσεις, αυξάνονται σημαντικά. Οδηγείται, έτσι, το ΑΕΠ της Ελλάδας, μετά από πολλά χρόνια, κοντά στα 200 δισεκατομμύρια ευρώ. Αυξάνεται, δηλαδή, το εθνικό εισόδημα σε σχέση με φέτος κατά 7 δισεκατομμύρια ευρώ περίπου. Αυτό σημαίνει 1.600 ευρώ περίπου κατά νοικοκυριό μεγαλύτερο εισόδημα. Και αυτό το αδιαμφισβήτητο γεγονός, δίνει την απάντηση και σε μία σειρά από εσφαλμένες απόψεις που εκφράστηκαν τις προηγούμενες μέρες από την αντιπολίτευση από αυτό εδώ το Βήμα. Ακούστηκε, για παράδειγμα, πολλές φορές η άποψη ότι αυξάνονται τα φορολογικά έσοδα του δημοσίου το 2020, άρα δεν μειώνονται οι φόροι. Επειδή μας ακούει ο ελληνικός λαός και πρέπει να είμαστε σοβαροί και να λέμε την αλήθεια και όπως διδάσκει η θεωρία και δείχνει η πράξη, η αλήθεια είναι πως όταν μία οικονομία βρίσκεται σε περιοχή υπερφορολόγησης, η μείωση των φόρων προκαλεί αύξηση των φορολογικών εσόδων. Και η ελληνική οικονομία επί ΣΥΡΙΖΑ, κυρίες και κύριοι Βουλευτές, έσπασε όλα τα ρεκόρ της υπερφορολόγησης. Επιπλέον, η αύξηση των φορολογικών εσόδων το 2020 θα προέλθει από την ενίσχυση του ρυθμού ανάπτυξης. Όσο μεγαλώνει η πίτα της οικονομίας - και το 2020, όπως ανέφερα, μεγαλώνει κατά 7 δισεκατομμύρια ευρώ περίπου - είναι προφανές ότι θα αυξηθούν και τα φορολογικά έσοδα, καθώς το αυξημένο εισόδημα θα φέρει άμεσους και έμμεσους φόρους και ασφαλιστικές εισφορές. Επομένως, κυρίες και κύριοι Βουλευτές, ναι, γίνεται να μειώνεις φόρους και ταυτόχρονα να αυξάνουν τα φορολογικά έσοδα. Δεν είναι θέμα ούτε ιδεολογικό ούτε μικροκομματικής αντιπαράθεσης. Είναι θέμα σωστής οικονομικής πολιτικής και κοινής λογικής που τόσο έλλειψε τα προηγούμενα χρόνια. Μαζί με την υπερφορολόγηση, ο προϋπολογισμός του 2020 βάζει, επιτέλους, τέλος και στην πολιτική των υπερπλεονασμάτων. Υπενθυμίζεται ότι κατά την περίοδο 2016-2018 αφαιρέθηκαν από την οικονομία 11,4 δισεκατομμύρια ευρώ, όπως είπε και ο προηγούμενος ομιλητής, πέραν και επιπλέον των υψηλών πρωτογενών πλεονασμάτων που είχε συμφωνήσει η προηγούμενη κυβέρνηση με τους πιστωτές, μια εντελώς αχρείαστη και αντιπαραγωγική πολιτική που στραγγάλισε την ελληνική οικονομία, ψαλιδίζοντας τον ρυθμό ανάπτυξης, με αποτέλεσμα να χαθεί μία εξαιρετικά ευνοϊκή διεθνής συγκυρία το διάστημα 2015-2018, όταν, δηλαδή, η παγκόσμια οικονομία απολάμβανε υψηλούς ρυθμούς ανάπτυξης, χαμηλές τιμές ενέργειας και φθηνή ρευστότητα, χάρη στα αντισυμβατικά μέτρα νομισματικής πολιτικής των μεγάλων κεντρικών τραπεζών. Ως απόδειξη για τα παραπάνω, καταθέτω στα Πρακτικά δύο γραφήματα για το 2017 και το 2018, που δείχνουν ότι όσο υψηλότερο ήταν το αχρείαστο υπερπλεόνασμα, τόσο χαμήλωνε ο ρυθμός ανάπτυξης. Αντί για μοχλός ανάπτυξης ο προϋπολογισμός έγινε στα χέρια της προηγούμενης κυβέρνησης ένα μεγάλο αριστερό - θα έλεγε, ενδεχομένως, ο κ. Τσακαλώτος - «ψαλίδι». Η πολιτική αυτή τελειώνει. [[Στο σημείο αυτό ο Υφυπουργός στον Πρωθυπουργό κ. Στυλιανός Πέτσας, καταθέτει για τα Πρακτικά τα προαναφερθέντα γραφήματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι Βουλευτές, με τον προϋπολογισμό του 2020 αποδεικνύεται εμπράκτως ότι η Κυβέρνηση της Νέας Δημοκρατίας είναι εδώ για να πράξει αυτό που είναι σωστό και όχι αυτό που είναι εύκολο. Με όραμα και ρεαλιστική αισιοδοξία. Με τόλμη και σύνεση. Για να επιστρέψει η πατρίδα μας με αυτοπεποίθηση στο μέλλον. Ένα καλύτερο μέλλον για όλους. Σας καλώ, λοιπόν, με αίσθημα ευθύνης να υπερψηφίσετε τον προϋπολογισμό του 2020. Σας ευχαριστώ.
Σας ευχαριστώ, κύριε Υπουργέ, και για τον χρόνο. Τον λόγο έχει ο κ. Βαρδάκης από το ΣΥΡΙΖΑ, ο οποίος είναι και ο τελευταίος ομιλητής του δέκατου έκτου κύκλου. Κύριε Βαρδάκη, έχετε επτά λεπτά.
Ευχαριστώ, κύριε Πρόεδρε. Κύριε Υπουργέ, κύριε Πέτσα, εγώ, ειλικρινά, θα σας έδινα τον χρόνο μου και δεν θα μιλούσα εάν παίρνατε τον λόγο να μου πείτε εάν σε ένα από τα τριάντα δύο νομοσχέδια που, όπως είπε κάποιος συνάδελφός μας, φέρατε το τελευταίο διάστημα, έχετε έστω και ένα μέτρο υπέρ των εργαζομένων, υπέρ της εργατικής τάξης. Ένα μέτρο στα τριάντα δύο νομοσχέδια που έχετε φέρει! Κυρίες και κύριοι της Κυβέρνησης, παραμένετε πιστοί στη νεοφιλελεύθερη πολιτική σας, πιστοί στις ιδεοληψίες για την απαξίωση του κοινωνικού κράτους, πιστοί στην προώθηση μέτρων που αφορούν λίγους και αρεστούς εις βάρος της μέσης ελληνικής οικογένειας και του κόσμου της εργασίας, πιστοί στις δοκιμασμένες τακτικές και πολιτικές που μας γυρίζουν σε εποχές πριν το 2015 και τελικά σε όλα αυτά που έφεραν την κρίση, εξαθλιώνοντας τον ελληνικό λαό. Φέρατε προχθές το περιβόητο σχέδιο «ΗΡΑΚΛΗΣ» για τα κόκκινα δάνεια και την πρώτη κατοικία. Το κάνατε σημαία. Εδώ δεν είστε άξιοι να βάλετε μία υπογραφή σε έτοιμο νομοσχέδιο για να σώσετε τα σπίτια, την πρώτη κατοικία των δανειοληπτών του πρώην ΟΕΚ και μου λέτε ότι θα σώσετε την πρώτη κατοικία; Μία υπογραφή ήθελε το νομοσχέδιο. Έτοιμο σας το δώσαμε. Θολό τοπίο, λοιπόν. Δεν επιλέγετε να κατευθύνετε σημαντικό μέρος του δημοσιονομικού χώρου, που κληρονομήσατε από την προηγούμενη κυβέρνηση, στα χαμηλά και μεσαία εισοδήματα, τα οποία και καταναλώνουν το μεγαλύτερο μέρος του εισοδήματός τους σε βασικές ανάγκες. Άρα, δεν θα υπάρξει σημαντική αύξηση της ιδιωτικής κατανάλωσης, γεγονός που θα έχει δυσμενείς επιπτώσεις στην ανάπτυξη. Κυρίες και κύριοι της Νέας Δημοκρατίας, είχατε δημιουργήσει προεκλογικά στην κοινωνία μία εικόνα ότι η Νέα Δημοκρατία έρχεται, η ελπίδα έρχεται. Βέβαια, από την επόμενη κιόλας μέρα των εκλογών αρχίσατε να διαψεύδεστε σε οτιδήποτε υποσχεθήκατε, ότι, δηλαδή, θα ενισχύατε τη μεσαία τάξη, ότι θα προστατεύατε τον κόσμο της εργασίας. Ο προϋπολογισμός αποδεικνύει ότι καμμία σημαντική βελτίωση της εισοδηματικής τους κατάστασης δεν θα υπάρξει. Ταυτόχρονα, με τη σωρεία των αντεργατικών ρυθμίσεων που έχετε ήδη ψηφίσει, καταργείτε κάθε έννοια δικαίου. Κυρίες και κύριοι συνάδελφοι της Κυβέρνησης, εγώ προσωπικά αρνούμαι να σχολιάσω τον πυρήνα του προϋπολογισμού σας - κατά την άποψή μου δεν αξίζει - αρνούμαι να μας κοροϊδεύετε, αρνούμαι να εμπαίζετε τον ελληνικό λαό. Ο ελληνικός λαός σας εμπιστεύτηκε τη διακυβέρνηση της χώρας το 2012, με πρωθυπουργό τον κ. Σαμαρά και τη χρεοκοπήσατε. Δικά σας πρωτοκλασάτα στελέχη τότε - το 2011, δηλαδή, το 2012, το 2013- σας εγκαλούσαν για διαφθορά, διαπλοκή, ανομία, θαλασσοδάνεια των κομμάτων σας και σήμερα είναι Υπουργοί σας. Να τους χαίρεστε! Ήρθε το 2015 η κυβέρνηση ΣΥΡΙΖΑ - ΑΝΕΛ. Παραλάβαμε μία χρεοκοπημένη χώρα και καταφέραμε με τεράστια προσπάθεια, νοικοκύρεμα, φρένο στη διαφθορά και τη διαπλοκή να βγάλουμε τη χώρα από τα μνημόνια με την κοινωνία όρθια. Επαναφέραμε την αξιοπρέπειά του Έλληνα εργαζόμενου με συλλογικές συμβάσεις που σήμερα καταργείτε. Σας δώσαμε την οικονομική δυνατότητα να ξεπληρώσετε ακόμα και ακριβά δάνεια του ΔΝΤ. Δευτέρα βράδυ η ΔΕΗ ήταν χρεοκοπημένη και την Τρίτη το πρωί την είχατε σώσει. Ένα μεγάλο θαύμα! Για να μην πω για τον ΕΝΦΙΑ, τις εκατόν είκοσι δόσεις, που με κάποιες αλλαγές τις οποίες κάνατε, τα παρουσιάσατε σαν δικά σας νομοσχέδια. Σας δώσαμε τη δυνατότητα να διατυπώνετε και να διατυμπανίζετε ότι σε σαράντα πέντε ημέρες σώσατε τη χώρα σαν θαυματοποιοί. Και ερχόμαστε τον Ιούλιο του 2019. Ο ΣΥΡΙΖΑ έχασε τις εκλογές. Χάσαμε τις εκλογές, γιατί βάλαμε χέρι στο μιντιακό κατεστημένο. Δεν τους άρεσε που έβαλαν για πρώτη φορά το χέρι στην τσέπη. Χάσαμε τις εκλογές, γιατί δεν κάναμε ρουσφέτια - και καλά κάναμε! - διότι δεν είμαστε το ίδιο. Χάσαμε τις εκλογές, γιατί τηρήσαμε την αξιοκρατία στο δημόσιο βίο. Βλέπετε τι γίνεται σήμερα, κάθε μέρα. Χάσαμε τις εκλογές, γιατί ο πρώην Πρωθυπουργός, ο Αλέξης Τσίπρας, στάθηκε απέναντι από τους ψευτομακεδονομάχους, που δηλητηρίασαν τον ελληνικό λαό με τη δική σας συμβολή και υπέγραψε τη Συμφωνία των Πρεσπών, της οποίας η σημασία σήμερα φαίνεται ουσιαστικά. Και προς τιμήν τους, αν θέλετε, κάποια δικά σας στελέχη την αναγνωρίζουν. Χάσαμε τις εκλογές, γιατί σταθήκαμε απέναντι στο κατεστημένο. Και, δυστυχώς, δεν προλάβαμε να σπάσουμε το απόστημα. Όσο κι αν σας φαίνεται παράξενο, αυτές ήταν οι αιτίες που εμείς χάσαμε τις εκλογές. Τον Ιούλιο τις εκλογές δεν τις κέρδισε ο κ. Μητσοτάκης, αλλά τα μέσα της διαφθοράς, της ανομίας και του λαϊκισμού. Θα σπάσει, όμως, το απόστημα. Να είστε σίγουροι! Εύχομαι να μην είναι αργά για τον ελληνικό λαό και να πάνε θυσίες δέκα χρόνων χαμένες! Κύριε Πρόεδρε, επιτρέψτε μου, να θέσω δύο - τρία ερωτήματα. Σας προκαλώ από αυτό το Βήμα να βγει ένας ή μία από σας να μας απαντήσει. Πήρατε τις εκλογές με αφήγημα ότι ο ΣΥΡΙΖΑ έβαλε είκοσι οκτώ φόρους, ότι έκοψε μισθούς και συντάξεις δεκαπέντε φορές, ότι τα 700 εκατομμύρια κοινωνικό μέρισμα που έδωσε ο ΣΥΡΙΖΑ ήταν «ψίχουλα», ότι η δέκατη τρίτη σύνταξη ήταν προεκλογικό κόλπο, ότι το 80% των αγροτών μας πλήρωναν υπέρογκους φόρους. Πείτε μας, λοιπόν, εδώ με παρρησία, με ονοματεπώνυμο, αν έχετε τα κότσια, ποιοι ήταν οι είκοσι οκτώ φόροι, πότε μπήκαν και ποιους εσείς καταργείτε σήμερα, για να σώσετε, υποτίθεται, τη μεσαία τάξη, που εμείς είχαμε καταστρέψει. Εσείς την καταστρέψατε τη μεσαία τάξη. Επί των ημερών σας υπήρξε η μεγαλύτερη μείωση του ΑΕΠ 26%. Ποιους μισθούς και ποιες συντάξεις εμείς κόψαμε και ποιες από αυτές εσείς σήμερα επαναφέρετε για να διορθώσετε την αδικία; Τα 700 εκατομμύρια τα δικά μας ήταν «ψίχουλα», τα 200 εκατομμύρια τα δικά σας σήμερα τι είναι; Ποιοι αγρότες πλήρωναν επί ΣΥΡΙΖΑ υπέρογκους φόρους και τώρα φοροαπαλλάσσονται με τον δικό σας προϋπολογισμό; Στο μόνο που είσαστε συνεπείς, κύριε Μητσοτάκη, είναι που είχατε πει ότι η δέκατη τρίτη σύνταξη ήταν αχρείαστη, την οποία σήμερα στερείτε από τους οικονομικά ασθενέστερους. Πού πήγαν τα προγράμματα για την ανάσχεση της ανεργίας; Πού πήγε η επιδότηση ενοικίου; Δίνετε σε δόσεις 2.000 ευρώ για τα παιδιά που γεννιούνται και κόβετε το κοινωνικό μέρισμα στους τρίτεκνους. Πού είναι οι δαπάνες για νέους παιδικούς σταθμούς; Κλείνετε πανελλαδικά πανεπιστημιακές σχολές, αντί να αυξάνετε τις δαπάνες για την παιδεία. Πού είναι τα σχολικά γεύματα; Πού είναι η δαπάνη για την υγεία; Που είναι η μείωση των ασφαλιστικών εισφορών; Και τελικά, πού είναι οι επιτελείς του επιτελικού σας κράτους; Οι ίδιοι πιστέψατε αυτό που λέγατε κατά κόρον δύο χρόνια, ότι ο ΣΥΡΙΖΑ έδινε ένα και έπαιρνε δέκα. Εσείς το κάνατε σήμερα πράξη. Για να μην το ξεχάσω, συνάντησα προχθές κάποιον πατριώτη μου στο Ηράκλειο και μου είπε να σας πω, κύριοι της Κυβέρνησης, «χαιρετίσματα» για ένα θέμα που έχετε κάνει «σημαία» και να σας ευχαριστήσω, γιατί θα πάρει επιδότηση θέρμανσης 58,5 ευρώ. Βάλτε, κύριε Πέτσα, τα χαρτιά σας κάτω, να δείτε ένας μακροχρόνια άνεργος πόσο επίδομα θέρμανσης θα πάρει. Και το κάνετε «σημαία». 58,5 ευρώ! Αν δεν απαντήσετε συγκεκριμένα σε όλα αυτά, επιτρέψτε μου να πω ότι είστε και ψεύτες και λαϊκιστές, αλλά και πολιτικά αχρείαστοι γι' αυτή τη χώρα, που οδηγείται εκ νέου στον όλεθρο. Κάποιος συνάδελφος της Νέας Δημοκρατίας είπε ότι «για πρώτη φορά Βουλευτές και Υπουργοί της Κυβέρνησης δεν προσέρχονται στο Βήμα με απολογητικό τρόπο, για να δικαιολογήσουν αντιλαϊκά μέτρα». Κύριοι συνάδελφοι, ο λαϊκισμός και η αναισθησία έχει επίπεδα. Κανένας, βέβαια, δεν αγχώνεται γι' αυτά που λέτε. Αγχωνόμαστε όλοι, όμως, γι' αυτά που πράττετε. Κυρίες και κύριοι της Νέας Δημοκρατίας, όλοι διαβάσατε - και με αυτό κλείνω, κύριε Πρόεδρε - από αυτό το Βήμα το σημείωμα που σας έδωσε ο κ. Μητσοτάκης: Νέες θέσεις εργασίας πλήρους απασχόλησης. Ο κ. Θεοχάρης μάς είπε προχθές για δύο χιλιάδες νέες θέσεις εργασίας στον τουρισμό. Αλήθεια, κύριε Θεοχάρη, αλήθεια, κύριοι της Κυβέρνησης, με ποιες συμβάσεις θα φέρετε καλές θέσεις εργασίας, νέες θέσεις καλά αμειβόμενες; Με αυτές που καταργήσατε προχθές; Με «τα παιδιά ενός κατώτερου Θεού», που μας είπε ο κ. Χατζηδάκης;
Πρέπει να κλείσετε, κύριε Βαρδάκη. Διότι ανοίξατε ένα μεγάλο θέμα.
Τα πρώτα σας θύματα σαφώς ήταν οι νεοπροσλαμβανόμενοι της ΔΕΗ. Πραγματικά, είναι θέματα για τα οποία έπρεπε να ντρέπεστε. Καταργήσατε τον βάσιμο λόγο απόλυσης. Καταργήσατε τις συλλογικές συμβάσεις. Δεύτερα θύματα, όπως σας είπα, ήταν της ΔΕΗ και των τραπεζών, που προχθές ξεκίνησαν οι ομαδικές απολύσεις. Καταργήσατε τη διαμεσολάβηση, τη συνευθύνη εργολάβου - εργολάβου και, μάλιστα, τους χαρίζετε - νέο σκάνδαλο - χρέη παλαιότερων ετών από πρόστιμα. Καταργήσατε σχεδόν τον ΑΣΕΠ, την ευνοϊκότερη ρύθμιση. Με αυτά εσείς νομίζετε ότι δεν φτωχοποιείτε την κοινωνία και ότι θα φέρετε ανάπτυξη.
Κύριε Βαρδάκη, πρέπει να κλείσετε. Έχετε φτάσει τα εννιάμισι λεπτά.
Κλείνω, κύριε Πρόεδρε. Είναι αλήθεια, αγαπητοί μου συνάδελφοι, ότι τα προεκλογικά «γραμμάτια» που ξεπληρώνετε είναι πολύ κοστοβόρα, δυστυχώς, όμως, αυτό το κόστος θα το πληρώσει με αυτόν τον προϋπολογισμό εκ νέου ο ελληνικός λαός.
Ευχαριστώ πολύ.
Κύριε Πρόεδρε, ζητώ τον λόγο.
Ορίστε, κύριε Πέτσα.
Θα ήθελα να απαντήσω στην πρόκληση που δέχτηκα. Μπορεί να μην ακούσατε τίποτα, αλλά υπήρξαν όλες οι ενέργειες που χρειάζονταν από την Κυβέρνηση με τις πράξεις νομοθετικού περιεχομένου, προκειμένου να καλυφθούν τα ένσημα των απολυμένων από εταιρείες διασυνδεδεμένες με την «THOMAS COOK», προκειμένου να λάβουν το επίδομα ανεργίας, το οποίο, μάλιστα, παρατάθηκε. Αυτό είναι το πρώτο από τα πολλά που ζητήσατε. Δεύτερον. Μπορεί να μην το ακούσατε εσείς, αλλά το είδαν στην τσέπη τους οι απολυμένοι, όσοι είχαν προβλήματα με το Νεώριο Σύρου. Τρίτον και ίσως σημαντικότερο, γιατί πέρασαν λίγες μόνο ημέρες. Δεν ψηφίστηκε από τη Βουλή το φορολογικό νομοσχέδιο με εισαγωγικό φορολογικό συντελεστή 9%; Δηλαδή, οι μισοί μισθωτοί που βλέπουν τόσο μεγάλη ελάφρυνση δεν σας αφορούν; Οι περίπου τρεις στους τέσσερις ελεύθερους επαγγελματίες που δηλώνουν μέχρι 10.000 ευρώ εισόδημα και έχουν 1.300 ευρώ περισσότερα στην τσέπη τους από τη μείωση αυτού του συντελεστή δεν σας αφορούν; Αυτή είναι η απάντησή μου. Όλα αυτά τα βλέπουν οι πολίτες και τα επικροτούν.
Εγώ μίλησα για τους εργαζόμενους του ιδιωτικού τομέα. Αν δεν θέλετε, μην απαντήσετε.
Ευχαριστώ πολύ. Οι ομιλητές του δέκατου έβδομου κύκλου, που είναι και ο τελευταίος, είναι κατά σειρά: ο κ. Μάριος Σαλμάς, ο κ. Χάρης Μαμουλάκης, η κ. Νίνα Κασιμάτη, η κ. Άννα Ευθυμίου, ο κ. Αλέξης Χαρίτσης, ο κ. Χριστόφορος - Εμμανουήλ Μπουτσικάκης και ο κ. Διονύσιος Χατζηδάκης. Αυτοί είναι οι ομιλητές, οπότε φτάνουμε στους διακόσιους έξι. Και, βέβαια, υπάρχουν οι Υπουργοί, οι εισηγητές κ.λπ.. Βλέπω ότι οι περισσότεροι είναι εδώ. Τον λόγο έχει ο κ. Σαλμάς και ακολουθεί ο κ. Κόνσολας. Κύριε Σαλμά, έχετε τον λόγο.
Κυρίες και κύριοι συνάδελφοι, αισίως, είναι ο εικοστός προϋπολογισμός που έχω την τιμή να παίρνω τον λόγο να αποτυπώσω μερικές σκέψεις στη Βουλή. Κάθε χρόνος που περνάει - και αυτό ισχύει για όλους μας - μέσα μας μένει για ποιον λόγο παίρνουμε τον λόγο και το Βήμα σ' αυτή τη συζήτηση, που είθισται πάντα η συζήτηση αυτή του προϋπολογισμού να αποτελεί και μία ψήφος εμπιστοσύνης στην κυβέρνηση. Πέραν αυτού, όμως, αυτή τη φορά θα ψηφίσω αυτόν τον προϋπολογισμό, γιατί θεωρώ ότι είναι στον σωστό δρόμο. Άρα, έχει και θέμα ουσίας. Και ποιος είναι ο σωστός δρόμος; Ένας προϋπολογισμός πρέπει να στοχεύει στην ανάπτυξη. Και κρίνεται από τα αποτελέσματα της ανάπτυξης, άρα πρέπει όσοι έσπευσαν να είναι βιαστικοί στο να επικρίνουν την Κυβέρνηση να κάνουν λίγο υπομονή, ώστε τα μέτρα τα οποία ελήφθησαν το προηγούμενο πεντάμηνο και μερικά εξ αυτών λίγες μέρες πριν να έχουν ένα turn over, να έχουν μία επίπτωση όταν θα εφαρμοστούν. Ακούω πολλούς συναδέλφους να κάνουν κριτική σε μέτρα και το φορολογικό νομοσχέδιο, τα οποία ακόμη δεν τα είδαμε καν στις χρήσεις που θα εφαρμοστούν, δηλαδή στη χρήση του 2020, που θα τη δούμε στις φορολογικές δηλώσεις του 2021. Ή ακόμα, στη χρήση του 2019, που θα τη δούμε στα αποτελέσματα του πρώτου εξαμήνου του 2020. Επομένως, θέλει υπομονή και να στηρίξουμε όλοι μαζί την Κυβέρνηση. Ήμουν από αυτούς που όταν πρωτοεξελέγη ο ΣΥΡΙΖΑ το 2015 είχα το θάρρος να πω δημόσια ότι εύχομαι να πετύχει η κυβέρνηση του κ. Τσίπρα. Γιατί η χώρα δεν είχε περιθώρια να μην πετύχει. Και ήμουν απ' αυτούς που ό,τι θετικό μετρό έπαιρνε χαιρόμουν μέσα μου. Γιατί στο τέλος απολογούμαστε όλοι στους πολίτες. Κανείς δεν πρέπει να επιχαίρει με το μία κυβέρνηση να αποτύχει. Είναι θεμιτή η αντιπολίτευση, θεμιτή η κριτική, αλλά δεν πρέπει να ξεχνάμε τον στόχο, που είναι να πετύχει η χώρα. Και η χώρα πέρασε μία μεγάλη περιπέτεια, βρίσκεται τώρα στο «ξέφωτο». Και ο Κυριάκος Μητσοτάκης είναι ο πρώτος Πρωθυπουργός που έχει ένα πλεονέκτημα σε σχέση με τους τρεις προηγούμενους εκλεγμένους Πρωθυπουργούς: Τον κ. Παπανδρέου, τον κ. Σαμαρά και τον κ. Τσίπρα, οι οποίοι όλοι δήλωσαν ότι δεν μπόρεσαν μέσα στην κρίση να εφαρμόσουν την ιδεολογία τους. Ο Κυριάκος Μητσοτάκης είναι ο πρώτος Πρωθυπουργός που μπορεί να εφαρμόσει την ιδεολογία του, η οποία είναι εδραιωμένη στέρεα στον ρεαλισμό και με βρίσκει απόλυτα σύμφωνο. Είχα μιλήσει για τη στροφή του ρεαλισμού χρόνια πριν και είμαι περήφανος που ο Κυριάκος Μητσοτάκης εφαρμόζει πολιτική, όχι δεξιά, όχι αριστερή, αλλά μία ρεαλιστική πολιτική που κοιτάζει τις ανάγκες των πολιτών. Θέλει πολύ γενναιότητα να καλέσεις τους τραπεζίτες και πολλή ευαισθησία για να τους πεις: «Εγώ θα κάνω τα πάντα για να ξαναστηθούν οι τράπεζες, αλλά ακούστε με. Θα φτιάξετε τις χρεώσεις των καταναλωτών και των πελατών σας». Θέλει πολύ θάρρος να καλέσεις τις εταιρείες κινητής τηλεφωνίας και να τους πεις ότι «θα δώσετε περισσότερα data και θα φτιάξετε ακόμα καλύτερους τους όρους». Θέλει πολιτική γενναιότητα. Και εμένα με ξέρετε είκοσι χρόνια, δεν έρχομαι εύκολα να μιλήσω για έναν Πρωθυπουργό, ακόμη και της παρατάξεώς μου. Θέλει πολλή γενναιότητα να βγεις και να πεις «ζητώ συγγνώμη από τους πολίτες γιατί ταλαιπωρήθηκαν από την απεργία των εργατών, των υπαλλήλων, των μισθωτών στο μετρό». Αυτό είναι ένα δείγμα που πρέπει να το επικροτήσουμε και όχι να το υπονομεύσουμε. Είπα πριν ότι ο προϋπολογισμός αυτός είναι στον σωστό δρόμο γιατί εξυπηρετεί ακριβώς όχι μόνο αυτά που είπε προεκλογικά ο Κυριάκος Μητσοτάκης, καθώς έχει και μία συνέπεια και είναι από τις λίγες φορές που βλέπουμε έναν Πρωθυπουργό αυτά που είπε να τα κάνει και πιο γρήγορα και με μεγαλύτερη ένταση προς όφελος του κράτους. Είναι στον σωστό δρόμο; Είναι - για να μην πούμε τώρα τις λεπτομέρειες - προς την τροχιά της φοροαπαλλαγής, αφού έχουμε συμφωνήσει ότι για να υπάρξει ανάπτυξη πρέπει να συμφωνήσουμε να διορθώσουμε λίγο τις στρεβλώσεις της φορολογίας στη χώρα μας; Είναι. Άρα μειώνει τους φορολογικούς συντελεστές. Χρειάζεται τώρα να πω ότι και ο ΣΥΡΙΖΑ θα συμφωνεί ότι χρειάζονται μείωση οι φορολογικοί συντελεστές; Λίγη σημασία έχει. Προς το τέλος και ο πρώην Πρωθυπουργός, ο κ. Τσίπρας, ήθελε να μειώσει τους φορολογικούς συντελεστές. Άρα είχε αποδεχθεί ότι η πολιτική του τα προηγούμενα χρόνια που ήταν αύξηση της φορολογίας ήταν λάθος. Χρειάζεται πολλή φιλοσοφία για να βρούμε ποια είναι η ιδανική φορολόγηση; Αρκεί να κάνουμε μια συμφωνία. Θα δείτε πως όλοι συμφωνούμε. Μπορούν οι φτωχοί να επωμιστούν φορολογικό βάρος; Όχι. Πρέπει να φορολογούνται τα βασικά αγαθά που πρέπει να τα παίρνει ο κάθε πολίτης, που τα έχει ανάγκη; Όχι. Πρέπει να βάλουμε υψηλή φορολογία στις μεγάλες επιχειρήσεις ή σε αυτούς που επενδύουν; Όχι, γιατί δεν θα έρθει κανένας. Άρα ποιος πρέπει να πάρει το βάρος; Ο γιατρός, ο μηχανικός, ο δικηγόρος; Τους φορολογήσατε. Μάταια. Δεν αυξήθηκαν τα έσοδα, δεν έφερε ανάπτυξη, δεν ξεκόλλησε από το 1,5% με 2% η ανάπτυξη. Και με τέτοιο ρυθμό ανάπτυξης δεν φτιάχνει η χώρα. Απαιτούνται ρυθμοί ανάπτυξης πολύ μεγαλύτεροι. Θέλει πολλή φιλοσοφία να βρούμε ποια είναι η ιδανική φορολόγηση στα καύσιμα, στον ειδικό φόρο, στα τσιγάρα και σε όλα αυτά; Δεν έχουμε δηλαδή τη δυνατότητα ως κράτος να μελετήσουμε την ελαστικότητα της ζήτησης με τιμή; Να βρούμε, δηλαδή, πού η φορολόγηση των ακριβών αυτοκινήτων, των πολυτελέστατων, που εξαφανίστηκαν από τους δρόμους και που καίνε και περισσότερη βενζίνη, δεν απέδωσε; Χρειάζεται φιλοσοφία να πούμε ότι ακόμη και η αύξηση του ειδικού φόρου στη βενζίνη δεν ήταν μέσο αποδοτικό. Άρα αφού συμφωνήσουμε στο ποιος πρέπει να πληρώσει τους φόρους, πρέπει να κάνουμε μία βασική συμφωνία: ότι η Αντιπολίτευση πρέπει να συμβάλλει στην πολιτική σταθερότητα. Πάντα την πίστευα και πάντα την πιστεύω. Κανείς δεν επενδύει σε χώρα που έχει πολιτική αστάθεια. Ευτυχώς το καταφέραμε όλοι μαζί. Καταφέραμε η χώρα μας να μην έχει πολιτική αστάθεια, να υπάρχει συνεννόηση στα κρίσιμα, στα μεγάλα. Πρέπει να σας πω ότι για να υπάρξουν επενδύσεις, περισσότερο από τη μικρή φορολογία, χρειάζεται σταθερή φορολογία. Ήθελα να ζήσω σε αυτή την κοινοβουλευτική περίοδο τα κόμματα να συμφωνούν σε ένα φορολογικό σύστημα το οποίο δεν θα αλλάξει για τα επόμενα δέκα χρόνια ή τουλάχιστον τα επόμενα πέντε χρόνια. Αυτό θα ήταν επίτευγμα για να αφήσουμε στις επόμενες γενιές, να τους πούμε: Εμείς αφήσαμε τις αντιπαραθέσεις μας - ούτως ή άλλως εκλογές σε τέσσερα χρόνια έχουμε, έχουμε την πολυτέλεια να το κάνουμε - αλλά συμφωνήσαμε - και εδώ χρειάζεται θάρρος και από την Κυβέρνηση και από την Αντιπολίτευση και από όλα τα κόμματα - να βρούμε ένα φορολογικό σύστημα που να είναι δίκαιο και να έχει ένα μίνιμουμ συνεννόησης για να μπορέσουμε να το αφήσουμε σταθερό και όποιος θέλει να επενδύσει να ξέρει ότι δεν θα αλλάξει για τα επόμενα πέντε με δέκα χρόνια.
Πρέπει να ολοκληρώσετε, κύριε συνάδελφε.
Θα κλείσω, κύριε Πρόεδρε, λέγοντας ότι αυτός ο προϋπολογισμός έχει και την κοινωνική του ευαισθησία. Θέλω να εξάρω την τήρηση της δέσμευσης του Πρωθυπουργού για να κάνει ένα δισεκατομμύριο το ποσό που διατίθεται στα επιδόματα κοινωνικής αλληλεγγύης και να πω ότι πρέπει πάλι να κάνουμε μία γενναία συμφωνία. Θέλουμε πλεονάσματα που να τα μοιράσουμε στον κόσμο ή θέλουμε να επενδύσουμε στην άμυνα ή θέλουμε να επενδύσουμε στη χώρα μας που δεν πρέπει να είναι μία χώρα - και κλείνω με αυτήν την αναφορά στα εθνικά θέματα - που θα περιμένει από τους συμμάχους μας να λύσουν τα θέματα στην περιοχή μας; Αυτό δεν είναι δυνατόν. Οι σύμμαχοί μας είναι χώρες που έχουν πολεμική βιομηχανία και οι χώρες που έχουν πολεμική βιομηχανία ισχυρή, θέλουν ειρήνη, αλλά θέλουν ειρήνη με κατανάλωση όπλων. Άρα κανείς δεν μπορεί να προσδοκά από τους άλλους αυτά που έχει υποχρέωση από μόνη της η χώρα να κάνει. Και εμένα με πήραν τηλέφωνο και μου είπαν «δεν πήραμε μέρισμα». Και εύκολο ήταν να πούμε ότι φταίει η Κυβέρνηση που δεν θα πάρουν μέρισμα. Πρέπει όμως να κάνουμε μία ειλικρινή κουβέντα. Θέλουμε να επενδύσουμε στην άμυνα, στην αμυντική μας εθνική βιομηχανία; Θέλουμε να επενδύσουμε στην ασφάλεια της χώρας γιατί έχουμε αποφασίσει να χρησιμοποιήσουμε τις πλουτοπαραγωγικές πηγές του Αιγαίου ή θέλουμε αυτό που επί είκοσι χρόνια ακούω, ότι θα χρησιμοποιήσουμε τις πλουτοπαραγωγικές μας πηγές, αλλά ποτέ δεν το κάνουμε και ξαφνικά τώρα θέλουμε να επενδύσουμε στην άμυνα, γιατί φοβόμαστε μην έρθει η Τουρκία να παρέμβει στην αξιοποίηση δικών μας πλουτοπαραγωγικών πηγών, δηλαδή, να επενδύσουμε σε δαπάνες χωρίς να έχουμε προχωρήσει στο αποτέλεσμα, που είναι δική μας αποκλειστική ευθύνη.
Κύριε Σαλμά, εδώ θέλουμε να ολοκληρώνουμε εντός χρόνου. Αγαπητέ μου πατριώτη, ολοκλήρωσε σε παρακαλώ.
Επειδή πραγματικά τελειώνει πιο νωρίς από το προσδοκώμενο η συζήτηση και θα έχουμε πιο νωρίς την ψηφοφορία, γι' αυτό καταχράστηκα δύο λεπτά από τον χρόνο σας.
Δεν το θεωρώ κατάχρηση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού πρώτα ξεναγήθηκαν στην έκθεση «Βουλή των Ελλήνων. Οι σταθμοί μία διαδρομής σχεδόν 200 ετών», που διοργανώνει το Ίδρυμα της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το Αμερικάνικο Κολλέγιο Ελλάδας Η Βουλή σάς καλωσορίζει. [[Χειροκροτήματα από όλες τις πτέρυγες]] Τον λόγο έχει ο Υφυπουργός Τουρισμού κ. Κονσόλας για επτά λεπτά.
Κύριε Πρόεδρε, κύριοι Υπουργοί, κυρίες και κύριοι Βουλευτές, ειλικρινά αυτές τις μέρες κατατέθηκαν επιχειρήματα, κατατέθηκαν προτάσεις, κατατέθηκαν ιδέες. Πάντως ήταν ένας προϋπολογισμός που συζητήθηκε πάρα πολύ. Και ανεξάρτητα από το ποια επιχειρηματολογία και από ποια σκοπιά μίλησε καθένας από τους συναδέλφους σε αυτό το Βήμα, είναι πεπεισμένος ότι όλοι συμφωνούμε ότι είναι η πρώτη φορά που συζητάμε για έναν προϋπολογισμό με αναπτυξιακό πρόσημο τα επόμενα χρόνια. Είναι ο πρώτος προϋπολογισμός μετά από τέσσερα χρόνια, που δεν είναι ένας προϋπολογισμός με αποτίμηση υπερφορολόγησης και μιας προσπάθειας κατάθεσης φόρων, προκειμένου να υπάρχει μία πορεία σε ένα κυβερνητικό πρόγραμμα. Επίσης, ένας δεύτερος λόγος, όπως εύστοχα μου έλεγε τώρα ο κ. Σκυλακάκης στο περιθώριο της συζήτησης, είναι ένας προϋπολογισμός που δεν αξιοποιεί τα υπερπλεονάσματα για να μπορέσει να κάνει πολιτικές. Και είναι αλήθεια ότι είναι εμφανής η αμηχανία πολλών συναδέλφων γιατί αυτή η καταστροφολογία που κατέθεσαν έξω από τη Βουλή, αλλά και εδώ στην Εθνική Αντιπροσωπεία, δεν έχει απόηχο, γιατί τα επιχειρήματά τους είναι στο κενό. Και το λέμε αυτό γιατί πολλοί, αν θυμάστε, στο προηγούμενο διάστημα, με την ανακοίνωση της αποκλιμάκωσης του ΕΝΦΙΑ, είχαν καταθέσει την καταστροφολογία τους, λέγοντας ότι θα υπάρχει ένα τεράστιο κενό που δεν θα είναι δυνατόν να καλυφθεί. Διαψεύστηκαν από την πρώτη στιγμή, όπως επίσης θα διαψευστούν και τώρα σε σχέση με την αποκλιμάκωση των φορολογικών συντελεστών, αλλά και της φορολογίας, την αποκλιμάκωση των εργοδοτικών εισφορών, που σημαίνει ότι η οικονομία, αλλά και ιδιαίτερα η κυκλική οικονομία του τουρισμού θα είναι πλέον ανταγωνιστική. Αν με ρωτήσετε σήμερα αν ο ελληνικός τουρισμός έχει ανταγωνιστικό πρόσημο, θα σας πω ότι είμαστε σε έναν δρόμο, σε μια κατεύθυνση που προσπαθούμε να κάνουμε τον τουρισμό ανταγωνιστικό σε σχέση με τη γειτονιά μας. Προϋπόθεση αυτής της προοπτικής είναι η αποκλιμάκωση της φορολογίας. Το πράξαμε με την αποκλιμάκωση των συντελεστών το προηγούμενο διάστημα, αφού σας θυμίζω ότι η προηγούμενη Κυβέρνηση είχε κάνει κυριολεκτικά μία φοροεπιδρομή στους ανθρώπους της αγοράς και του τουρισμού είτε με την αύξηση στη διαμονή και στην εστίαση είτε με την αύξηση των φορολογικών συντελεστών στις επιχειρήσεις του τουρισμού είτε με πρόσθετες επιβαρύνσεις με τον ΕΝΦΙΑ είτε με την κατάργηση των μειωμένων συντελεστών ΦΠΑ στα νησιά και σε άλλους χώρους. Άρα, ο ελληνικός τουρισμός πρέπει να αποκτήσει τη δική του δυναμική. Νομίζω ότι η δυναμική αυτή έχει ανασχεθεί από την επιβολή φόρων από την προηγούμενη περίοδο. Η απάντηση που δίνουμε είναι ένα νέο στρατηγικό σχέδιο δεκαετίας στον τουρισμό. Αυτή, λοιπόν, είναι η ανασχετική πορεία που καταθέτει το Υπουργείο Τουρισμού. Θέλω να στρέψω τη σκέψη σας στην αναφορά του Πρωθυπουργού Κυριάκου Μητσοτάκη ότι ο ελληνικός τουρισμός πρέπει, επιτέλους, να αποκτήσει ένα στρατηγικό σχέδιο που ξεπερνά τα όρια και τη θητεία μιας κυβέρνησης. Εάν πιστεύουμε ότι ο ελληνικός τουρισμός είναι ο μεγάλος μηχανισμός παραγωγής πλούτου, θέσεων εργασίας, αλλά και ένα ανταγωνιστικό πλαίσιο τεκμηρίων της οικονομίας για να μπορέσουμε να προχωρήσουμε μπροστά, τότε λοιπόν χρειάζεται ένα σχέδιο, ένα μακρόπνοο σχέδιο που δεν υπήρχε. Είχαμε ακούσει τα προηγούμενα χρόνια πολλές φορές σε ό,τι αφορά την τουριστική πολιτική των κυβερνήσεων, να συζητούν για τον αριθμό των επισκεπτών που έρχονται στη χώρα. Και είναι αλήθεια ότι εμείς μαζί με τους προηγούμενους θριαμβολογούσαμε για τον αριθμό των επισκεπτών. Όμως, το θετικό πρόσημο στον τουρισμό το καταγράφουν τα έσοδα. Και εκεί υπήρχε ένα μεγάλο πρόβλημα. Σ' αυτήν την κατεύθυνση είναι το στρατηγικό σχέδιο ανάπτυξης. Σήμερα συζητάμε για μία πολυκεντρική ανάπτυξη στη χώρα. Ο ελληνικός τουρισμός μπορεί να αναπτυχθεί σε όλες τις γωνιές, σε όλες τις περιφέρειες της χώρας. Στην κατεύθυνση αυτή είναι η δική μας θέση σε ό,τι αφορά τον προϋπολογισμό του Υπουργείου Τουρισμού. Για πρώτη φορά, κυρίες και κύριοι συνάδελφοι, πέραν του τακτικού προϋπολογισμού που απ' ό,τι ξέρετε και έχετε δει εγγεγραμμένο στον προϋπολογισμό ανέρχεται σε 37 εκατομμύρια ευρώ υπάρχουν πρόσθετα 30 εκατομμύρια ευρώ από το Πρόγραμμα Δημοσίων Επενδύσεων από το εθνικό σκέλος και τα συγχρηματοδοτούμενα, προκειμένου να παραχθεί η πολιτική, να ασκηθούν δράσεις στην περιφέρεια, να αναπτυχθεί ο θεματικός τουρισμός και να δώσουμε μία απάντηση με αναπτυξιακές δράσεις και έργα, που έχει ανάγκη η οικονομία του τουρισμού, αλλά κυρίως οι εργαζόμενοι στις επιχειρήσεις τον τουρισμού. Προκειμένου, επίσης, να υπάρχει καινοτομία και ένας πρόσθετος δείκτης στην ανταγωνιστικότητα, χρειάζεται μία ώθηση από το Υπουργείο Τουρισμού με αυτά τα 33 εκατομμύρια ευρώ που εγγράφονται για πρώτη φορά στον προϋπολογισμό. Κυρίες και κύριοι συνάδελφοι, είχα την τιμή από τον Πρόεδρο Κυριάκο Μητσοτάκη, τον Πρωθυπουργό, να μου ανατεθεί το χαρτοφυλάκιο της τουριστικής εκπαίδευσης, αλλά και η ανάπτυξη των περιφερειακών υπηρεσιών τουρισμού στη χώρα. Θέλω να σας θυμίσω ότι το προηγούμενο διάστημα, τα προηγούμενα τέσσερα χρόνια, η προηγούμενη Κυβέρνηση και η ηγεσία του Υπουργείου Τουρισμού ανακοίνωσε πολλές φορές το άνοιγμα της Σχολής Ξεναγών. Μόνο που έμεινε στις εξαγγελίες. Εμείς, λοιπόν, για πρώτη φορά στην ιστορία, φροντίσαμε ώστε στην Αθήνα να λειτουργεί παράλληλα το πρώτο και το δεύτερο έτος της Σχολής Ξεναγών. Ανοίξαμε μετά από δώδεκα χρόνια στη Θεσσαλονίκη και προχωράμε στον εκσυγχρονισμό των σπουδών για την τουριστική εκπαίδευση συνολικά. Αποκαταστήσαμε και μία αδικία που υπήρχε στους σπουδαστές των Ανώτερων Σχολών Τουριστικών Επαγγελμάτων, δίνοντάς τους την ταυτότητα του ακαδημαϊκού προσήμου που χρειάζονταν οι σπουδαστές, μιας και δεν ήτανε γραμμένοι και δεν είχαν ούτε πάσο φοιτητικό. Και αυτό, μάλιστα, είναι μόνο η αρχή. Κυρίες και κύριοι, η πολιτεία διαχρονικά είχε εντάξει την τουριστική εκπαίδευση σε ένα σχέδιο, που δεν ήταν ανταγωνιστικό σε σχέση με τη γειτονιά μας. Σας θυμίζω ότι στη γειτονιά μας εξ ανατολών, στη Μέση Ανατολή, στην Κύπρο, στην Κροατία, στην Ιταλία υπάρχουν σχολές τουρισμού που απηχούν στις ανάγκες της οικονομίας, του τουρισμού και των εργαζομένων. Η νέα δομή της τουριστικής εκπαίδευσης που πρέπει να έχει η χώρα, κινείται σε μία κατεύθυνση που ανατρέπει το παραδοσιακό μοντέλο εκπαίδευσης, κατάρτισης και διά βίου μάθησης. Προχωράμε λοιπόν και είμαι στην ευχάριστη θέση να σας ανακοινώσω ότι έχουμε ολοκληρώσει το σχέδιο νόμου, που αφορά την ανατροπή αυτού του μοντέλου τόσο για την τουριστική εκπαίδευση σε επίπεδο αναβάθμισης των ανώτερων σπουδών που υπήρχαν μέχρι τώρα στη χώρα, όσο και για τα Ινστιτούτα Επαγγελματικής Κατάρτισης, αλλά επίσης και για τα Κέντρα Επαγγελματικής Κατάρτισης και τα Κέντρα Διά Βίου Μάθησης, για τα οποία μάλιστα πρέπει πολύ καλά να ξέρετε ότι επαναλειτουργήσαμε σε όλη την επικράτεια, δίνοντας ένα πρόσημο θετικό στην ποιότητα, αφού οι εργαζόμενοι στον τουρισμό χρειάζονται να εξειδικευτούν και να μπουν στον χώρο της καινοτομίας και της τεχνολογίας που είναι αναγκαίο πλέον για την αγορά του τουρισμού. Κλείνω, κύριε Πρόεδρε, αφού σας ευχαριστήσω. Θα ήθελα να πω ότι ο τουρισμός έχει εφαρμογή σε όλη την επικράτεια. Κατάγομαι από μία περιφέρεια στη χώρα, το επίκεντρο σήμερα στις συζητήσεις, αφού και τα γεωπολιτικά, τα εθνικά, τα τουριστικά, αλλά κυρίως τα νησιωτικά είναι στο επίκεντρο του καθενός και της καθεμιάς από μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Η Δωδεκάνησος δείχνει τον δικό της παλμό. Έχουμε συνηθίσει να λέμε ότι ο τουρισμός είναι εθνική μας υπόθεση. Είναι μία εθνική προσπάθεια. Αυτό, όμως, που χρειάζεται ως προϋπόθεση για να εδραιωθεί η όποια καινοτομία στη χώρα είναι η καλλιέργεια της εθνικής συνείδησης. Και όποιες επιβουλές και αν υπάρχουν στη γειτονιά μας, στα Δωδεκάνησα, στο Λιβυκό Πέλαγος, στο Κρητικό Πέλαγος, στο Καστελόριζο όπου που χτυπά η καρδιά της Ελλάδας, όποια ανησυχία και αν υπάρχει από τους γείτονές μας, εμείς τους αντιμετωπίζουμε με την εθνική ενότητα, το φρόνημα και την κυριαρχία των Ενόπλων Δυνάμεων όπου έχουμε απόλυτη εμπιστοσύνη. Εύχομαι καλές γιορτές σε όλους. Κύριε Πρόεδρε και πάλι ευχαριστώ.
Ευχαριστώ κι εγώ, κύριε Υπουργέ. Ο κ. Μαμουλάκης από τον ΣΥΡΙΖΑ έχει τον λόγο και να ετοιμάζεται η κ, Ευθυμίου από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συζήτηση για τον προϋπολογισμό του 2020 είναι η καλύτερη ευκαιρία για να αναδειχθούν οι διαφορές των δύο κομμάτων εξουσίας, του ΣΥΡΙΖΑ και της Νέας Δημοκρατίας. Η επιτυχής έξοδος από τα Προγράμματα Δημοσιονομικής Προσαρμογής το καλοκαίρι του 2018 αύξησε τους βαθμούς δημοσιονομικής ελευθερίας της χώρας μας και μαζί δημιούργησε έναν σταθερό δυνητικό διάδρομο σταδιακής μείωσης της λιτότητας τα επόμενα χρόνια, με την προϋπόθεση μιας ευνοϊκής συγκυρίας στο διεθνές οικονομικό κλίμα. Αυτή την αντίληψη τη μοιραζόμαστε, νομίζω, οι περισσότεροι σ' αυτή εδώ την Αίθουσα. Αυτό, όμως, που κάνει τις στρατηγικές των κομμάτων να αποκλίνουν σημαντικά είναι ακριβώς η διαδρομή, που επιλέγουν για την αποκλιμάκωση της λιτότητας στη χώρα. Ο τρόπος, μάλιστα, που επιθυμούν να μοιράσουν τους καρπούς αυτών των προσπαθειών αποτελεί την ουσιαστική διαφορά της Νέας Δημοκρατίας και του ΣΥΡΙΖΑ. Βασικό επίδικο του προϋπολογισμού είναι, λοιπόν, ο τρόπος ακριβώς με τον οποίο επιλέγει η Κυβέρνηση να χρησιμοποιήσει τον δημοσιονομικό χώρο που δημιουργήθηκε από τις επιτυχημένες, πράγματι, προσπάθειες της προηγούμενης Κυβέρνησης και, κυρίως, τις θυσίες του ελληνικού λαού. Κυρίες και κύριοι συνάδελφοι, το πρώτο αβίαστο συμπέρασμα είναι ότι η σημερινή Κυβέρνηση δεν σκοπεύει να χρησιμοποιήσει τον επιπλέον δημοσιονομικό χώρο, για να αυξήσει τις δαπάνες για το κοινωνικό κράτος. Ταυτόχρονα, μένοντας σταθερή στις ιδέες της αναφορικά με το επάρατο δημόσιο - και εδώ θα ήθελα να το τονίσω αυτό - μειώνει τις δαπάνες για τους φορείς του στενού δημοσίου κατά μισό δισεκατομμύριο ευρώ στις κατηγορίες των γενικών εξόδων. Όποιος έχει την οποιαδήποτε επαφή με κάποια δημόσια υπηρεσία της χώρας - εκτός, ίσως, από τον κ. Σταϊκούρα - θα γνωρίζει ότι οι δαπάνες αυτές έχουν ελαχιστοποιηθεί τα χρόνια των μνημονίων, με τεράστιες συνέπειες για τις προαναφερόμενες υπηρεσίες σε αυτές. Όμως, τέλος πάντων, αυτό πιστεύει ο κύριος Υπουργός, αυτό κάνει. Με μηδενικές αυξήσεις στις δαπάνες για τον στενό δημόσιο τομέα, ασθενικές αυξήσεις για το κοινωνικό κράτος και το Πρόγραμμα Δημοσίων Επενδύσεων κολλημένο στα περσινά επίπεδα, η Νέα Δημοκρατία επιλέγει να χρησιμοποιήσει τον χώρο που δημιουργήθηκε σε φοροαπαλλαγές. Αυτή είναι επιλογή επί της αρχής κατανοητή, καθώς κανείς δεν αμφιβάλλει ότι οι Έλληνες έχουν, πράγματι, υπερφορολογηθεί τα τελευταία χρόνια. Τα ερωτήματα, όμως, αρχίζουν να γίνονται επίμονα, όταν εστιάσουμε πιο προσεκτικά στην κατεύθυνση αυτή των φοροαπαλλαγών, γιατί όπως αποδεικνύεται, τη μερίδα του λέοντος την παίρνουν τα υψηλά εισοδήματα και οι μεγάλες επιχειρήσεις της χώρας, οι οποίες ευνοούνται σχεδόν κατά μισό δισεκατομμύριο ευρώ από τη μείωση της φορολογίας επί των κερδών. Οι φοροαλλαγές αυτές θα μπορούσαν να αφορούν τα λαϊκά στρώματα. Θα μπορούσαν, για παράδειγμα, να ευνοούν την τελική κατανάλωση μέσα από τις μειώσεις στον Φόρο Προστιθέμενης Αξίας, στον ΦΠΑ, που είχε προγραμματίσει η Κυβέρνηση του ΣΥΡΙΖΑ. Ωστόσο, η επιλογή του κ. Σταϊκούρα είναι σαφέστατη, δηλαδή πολλά για τους λίγους, ψίχουλα για τους πολλούς. Όμως, ακόμα και αν συμφωνούσαμε ότι όλες οι φοροελαφρύνσεις θα έπρεπε να κατευθυνθούν στις επιχειρήσεις - που δεν συμφωνούμε βέβαια - οι επιλογές της σημερινής Κυβέρνησης είναι και εκεί εξόχως αντιαναπτυξιακές, γιατί κυρίες και κύριοι της Συμπολίτευσης, η πραγματική οικονομία σήμερα, η ραχοκοκαλιά της μικρομεσαίας ελληνικής επιχειρηματικότητας δεν διεκδικεί περισσότερα κέρδη, αλλά περισσότερη ρευστότητα. Και σ' αυτή την κατεύθυνση επιλέγετε να μην κάνετε σειρά παρεμβάσεων που θα έκαναν πραγματικά την οικονομία να κινητοποιηθεί. Δεν αγγίζετε τον συντελεστή αποσβέσεων, δεν αλλάζετε την προκαταβολή φόρου και δεν καταργείτε το τέλος επιτηδεύματος. Άρα ο προϋπολογισμός όχι μόνο είναι νεοφιλελεύθερος επειδή συρρικνώνει και άλλο το κράτος, όχι μόνο είναι αντικοινωνικός επειδή αναδιανέμει εισοδήματα υπέρ των πλουσίων, αλλά είναι και αντιαναπτυξιακός, καθώς δεν ευνοεί τις πραγματικές επιχειρήσεις της χώρας. Είναι αντιαναπτυξιακός για έναν ακόμα λόγο, διότι ο μόνος κλάδος που φωτογραφίζεται ως το προνομιακό όχημα της πολυπόθητης ανάπτυξης είναι ο κατασκευαστικός τομέας και το real estate. Τέλος, επιτρέψτε μου να αναφερθώ και σ' ένα ελαφρώς διαφορετικό θέμα, το οποίο όμως σχετίζεται με τον σημερινό διάλογο για τον προϋπολογισμό, που είναι το μέλλον του προγράμματος «ΦΙΛΟΔΗΜΟΣ». Όπως γνωρίζετε, προ ολίγων ημερών ο Υπουργός Εσωτερικών κ. Θεοδωρικάκος ανακοίνωσε την κατάργηση του προγράμματος «ΦΙΛΟΔΗΜΟΣ», ενός χρηματοδοτικού εργαλείου που έδωσε ανάσα στην τοπική αυτοδιοίκηση και μπόρεσε να αφουγκραστεί τις ανάγκες των δήμων σε μικρά έργα υποδομής, σε πλήθος τομέων όπως η ύδρευση, η άρδευση, τα τεχνικά έργα, τα αντιπλημμυρικά έργα, τα εγγειοβελτιωτικά έργα, αλλά και η αναβάθμιση του κτηριακού αποθέματος των Οργανισμών Τοπικής Αυτοδιοίκησης. Μάλιστα, στο σημείο αυτό θα σας αναφέρω ότι είχα την εμπειρία ως αντιδήμαρχος του Δήμου Ηρακλείου, του τέταρτου δήμου της χώρας, να δω πραγματικά τις θετικές αυτές επιπτώσεις του προγράμματος και να βρίσκεται πλήθος έργων εν εξελίξει αυτό το διάστημα. Η αιτιολογία, λοιπόν, κατά τον κ. Θεοδωρικάκο είναι ότι η προηγούμενη κυβέρνηση δεν είχε εξασφαλίσει τους απαραίτητους πόρους για τα πέραν του ενός δισεκατομμυρίου έργα που αναμένονταν να ενταχθούν στο πρόγραμμα, παρά τη συμφωνία της προηγούμενης κυβέρνησης για ανοικτό credit light με την Ευρωπαϊκή Τράπεζα Επενδύσεων. Την προηγούμενη Τετάρτη, μάλιστα, σε σχετική απάντηση στον συνάδελφό μου Αλέξη Χαρίτση, αφού κατακεραύνωσε τον ΣΥΡΙΖΑ, μας διαβεβαίωσε ότι κανένα από τα πεντακόσια και πλέον έργα του προγράμματος δεν θα χαθεί. Σήμερα τι βλέπουμε; Ότι το πρόγραμμα ή κάποιο ολόιδιο, ακριβώς ίδιου μεγέθους, είναι στον προγραμματισμό της Κυβέρνησης. Άρα, ο κ. Θεοδωρικάκος τι μας λέει; Ότι το φυσικό αντικείμενο του «ΦΙΛΟΔΗΜΟΥ» θα παραμείνει, καθώς όλα τα έργα που θα εντάσσονταν πριν θα ενταχθούν και τώρα, ότι το χρηματοδοτικό σκέλος του προγράμματος θα παραμείνει ίδιο, καθώς αυτό αποτυπώνεται στον προϋπολογισμό και ότι η χρηματοδοτική «αρχιτεκτονική» του προγράμματος θα μείνει ίδια, καθώς σε ετήσια βάση θα ανανεώνεται ο δανεισμός για τις ανάγκες του προγράμματος. Άρα τι θα αλλάξει ο κ. Θεοδωρικάκος; Το όνομα; To brand name θα αλλάξετε, κύριε Θεοδωρικάκο, για να καρπωθείτε το «ΦΙΛΟΔΗΜΟΣ»; Ή μήπως θα αλλάξει την ίδια τη διαδικασία επιλογής των έργων; Μήπως το μόνο που τελικώς θα αλλάξει είναι η υποχρέωση όλων των αυτοδιοικητικών της χώρας να διαμεσολαβούν τις ανάγκες του δήμου τους από την προσωπική του χάρη και εύνοια; Νομίζω ότι η στάση του κυρίου Υπουργού και οι ανακοινώσεις του στερούνται σοβαρότητας και δημιουργούν τεράστια και αχρείαστη αναστάτωση στον κόσμο της τοπικής αυτοδιοίκησης Α΄ και Β΄ βαθμού. Δεν είναι αργά να ανακαλέσετε, κύριε Υπουργέ, και απλώς να μας πείτε ότι θα κάνετε μικροτροποποιήσεις. Σας ευχαριστώ.
Ευχαριστούμε τον κ. Μαμουλάκη. Η κ. Ευθυμίου από τη Νέα Δημοκρατία έχει τον λόγο και μετά ο κ. Βορίδης. Ορίστε, κυρία συνάδελφε.
Κυρίες και κύριοι συνάδελφοι, ο προς ψήφιση κρατικός προϋπολογισμός αποπνέει αισιοδοξία, αλλά δεν υπερβαίνει τα όρια του ρεαλισμού. Επιδιώκει ισορροπία μεταξύ οικονομικής αποτελεσματικότητας και κοινωνικής δικαιοσύνης και είναι προσανατολισμένος στη στήριξη της αναπτυξιακής διαδικασίας μέσω κυρίως της ενίσχυσης των επενδύσεων. Άμεση και ευεργετική συνέπεια της ενίσχυσης των επενδύσεων είναι η δημιουργία νέων θέσεων εργασίας καλά αμειβόμενων με βιώσιμο τρόπο. Αποτελεί ιδιαίτερη τιμή για εμένα το ότι σήμερα ως νέα Βουλευτής μετέχω στη συζήτηση ενός αναπτυξιακού προϋπολογισμού με συμβολική σημασία. Οι γενικές παρατηρήσεις έχουν γίνει από τους γενικούς εισηγητές, τους κοινοβουλευτικούς εκπροσώπους και τους άλλους συναδέλφους μου Βουλευτές. Η δική μου ομιλία θα επικεντρωθεί σε δύο θεματικές αλληλένδετες μεταξύ τους, τις επενδύσεις και τη δημιουργία νέων θέσεων εργασίας. Θα μιλήσω γι' αυτές διότι διαθέτω δεκαπενταετή εμπειρία ως μάχιμη δικηγόρος με ειδίκευση στο εργατικό δίκαιο, αλλά συμπληρωματικά διετέλεσα και αναπληρώτρια του κ. Καράογλου στα εργασιακά στον τομέα εργασίας της Νέας Δημοκρατίας. Ο προϋπολογισμός του 2020 θέτει τις βάσεις για να αντιμετωπιστεί το μεγάλο πρόβλημα της ελληνικής οικονομίας των τελευταίων ετών, δηλαδή το αναπτυξιακό και επενδυτικό κενό που διατηρεί την Ελλάδα τα τελευταία χρόνια σταθερά στην τελευταία θέση μεταξύ των χωρών της Ευρωπαϊκής Ένωσης από πλευράς επενδύσεων και στην πρώτη θέση σε ό,τι αφορά τα ποσοστά ανεργίας. Από την έναρξη της κρίσης έχει δημιουργηθεί στην Ελλάδα ένα μεγάλο επενδυτικό κενό ως αποτέλεσμα της διαδοχικής συρρίκνωσης του όγκου των επενδύσεων στην πρώτη φάση της κρίσης, της απότομης χειροτέρευσης των επιχειρηματικών προσδοκιών, των συνθηκών ρευστότητας στην οικονομία το 2015 εν μέσω επιβολής περιορισμών στην κίνηση κεφαλαίων και φυσικά της μη αναμενόμενης εκ νέου συρρίκνωσης των επενδύσεων το 2018. Αναλυτικότερα, οι ακαθάριστες επενδύσεις παγίου κεφαλαίου στην Ελλάδα ως ποσοστό του ΑΕΠ ανέρχονταν πριν από την κρίση σε ποσοστά πάνω από το 20%, ενώ μετά το 2010 μειώθηκαν κατά περίπου δέκα ποσοστιαίες μονάδες. Το πρώτο εξάμηνο του 2019 οι επενδύσεις ήταν μόνο στο 11,6% του ΑΕΠ και οι πραγματικές επενδύσεις κινήθηκαν σημαντικά χαμηλότερα το πρώτο εξάμηνο του έτους αυτού. Αντιθέτως, εκτιμάται αύξηση στο 12,3% το δεύτερο εξάμηνο του έτους, άνοδος που προβλέπεται να φτάσει το 13,1% το 2020. Την ίδια στιγμή οι διεθνείς δείκτες αξιολόγησης του επιχειρηματικού περιβάλλοντος κατατάσσουν έως σήμερα πολύ χαμηλά την Ελλάδα. Ενδεικτικά, για το 2019 με στοιχεία που αφορούσαν την περίοδο 2017-2018 ο δείκτης για την ευκολία του επιχειρείν της Παγκόσμιας Τράπεζας κατέτασσε την Ελλάδα χαμηλότερα απ' ό,τι το 2018, στην 72η θέση. Αυτά τα νούμερα, τα οποία αφορούν τα τελευταία χρόνια, αποτυπώνουν χαρακτηριστικά την πολιτική του ΣΥΡΙΖΑ, η οποία ήταν άκρως φοβική και ιδεοληπτική με τις επενδύσεις και μονοδιάστατα επιδοματική, χωρίς να δίνει χώρο στην πραγματική ανάπτυξη που θα εγγυάται τη δημιουργία νέων θέσεων εργασίας και τη βιωσιμότητα των ασφαλιστικών ταμείων. Αντιθέτως, η ασκούμενη από τη νέα Κυβέρνηση οικονομική πολιτική έχει ως κεντρικό στόχο την αναστροφή αυτής της κατάστασης και τη δυναμική αύξηση των επενδύσεων στην ελληνική οικονομία. Ο μεσοπρόθεσμος στόχος της νέας πολιτικής στόχευσης είναι οι επενδύσεις ως ποσοστό του ΑΕΠ να πλησιάσουν σταδιακά τα επίπεδα προς της κρίσης. Αυτό φυσικά αποτυπώνεται και στον δείκτη οικονομικού κλίματος μετά το πρώτο εξάμηνο του 2019, ο οποίος ακολουθεί μια εντυπωσιακή ανοδική πορεία που αποτελεί ρεκόρ για την Ελλάδα από την έναρξη της οικονομικής κρίσης, σε αντίθεση με την επιβράδυνση στον αντίστοιχο δείκτη της Ευρωζώνης. Γίνεται, λοιπόν, σαφές ότι η ελληνική οικονομία έχει πλέον εισέλθει σε μια περίοδο ευνοϊκών συνθηκών ανάπτυξης. Φυσικά δεν θα αναφερθώ στα νομοσχέδια που ψηφίσαμε όπως το αναπτυξιακό ή το φορολογικό, αλλά θα τα συνοψίσω όλα αυτά στη χθεσινή συνάντηση που είχε ο Πρωθυπουργός μας με την Κριστίν Λαγκάρντ και στο θετικό κλίμα με το οποίο αυτή έγινε. Φυσικά το θετικό κλίμα αντανακλά και στα μεγέθη της αγοράς εργασίας, ιδίως δε στο συνολικό επίπεδο απασχόλησης και το ποσοστό ανεργίας, τα οποία αναμένεται να βελτιωθούν σημαντικά το έτος 2020 ως αποτέλεσμα της εν γένει ανάκαμψης της οικονομίας, της ενίσχυσης των θετικών προσδοκιών του οικονομικού κλίματος, καθώς και των στοχευμένων θεσμικών και οργανωτικών παρεμβάσεων στην αγορά εργασίας. Σ' αυτή την κατεύθυνση κατατείνουν και τα μέτρα για την καταπολέμηση της αδήλωτης και της υποδηλωμένης εργασίας, αλλά και κάθε μορφής παραβατικότητας στην αγορά εργασίας με τη συστηματοποίηση και αυστηροποίηση της διαδικασίας ελέγχου, τη δημιουργία μητρώου παραβατικότητας για την αδήλωτη εργασία, αλλά και την αύξηση του κόστους των ωρών απασχόλησης πέραν της συμφωνηθείσας διάρκειας στη μερική απασχόληση. Στο ίδιο πλαίσιο σχεδιάζεται και η ολοκλήρωση του λευκού μητρώου επιχειρήσεων, ενός σύγχρονου μηχανισμού επιβράβευσης των συνεπών εργοδοτών. Αλλά και στον τομέα της πρόνοιας και της κοινωνικής αλληλεγγύης προτεραιότητα της Κυβέρνησης αποτελεί η διατήρηση του πλέγματος κοινωνικής προστασίας μέσω των επιδομάτων που χορηγεί ο ΟΠΕΚΑ. Πιο συγκεκριμένα, μέσω της ενίσχυσης αυτής προβλέπεται να καταβληθούν το επίδομα παιδιού, το κοινωνικό εισόδημα αλληλεγγύης, το επίδομα στέγασης, το επίδομα κοινωνικής αλληλεγγύης ανασφάλιστων υπερήλικων και παροχής στους ανασφάλιστους υπερήλικες, οι προνοιακές παροχές σε χρήμα σε άτομα με αναπηρία. Επίσης, προβλέπεται και θεσπίζεται επίδομα γέννησης για κάθε παιδί που γεννιέται στην Ελλάδα ύψους 2.000 ευρώ, με τον προϋπολογισμό του μέτρου αυτού να ανέρχεται το 2020 στα 123 εκατομμύρια ευρώ. Παράλληλα προς την πρόβλεψη επιδομάτων, έχει διασφαλιστεί η συνέχεια της χρηματοδότησης της λειτουργίας των κοινωνικών δομών φτώχειας - κοινωνικά παντοπωλεία, κέντρα ημερήσιας φροντίδας ηλικιωμένων, κοινωνικά φαρμακεία κ.ο.κ. - με πόρους του συγχρηματοδοτούμενου Προγράμματος Δημοσίων Επενδύσεων του Υπουργείου Εργασίας και Κοινωνικών Υποθέσεων και μάλιστα όχι μόνο για το οικονομικό έτος 2020, αλλά και για τα επόμενα οικονομικά έτη. Επίσης, για τα ασφαλιστικά ταμεία το ισοζύγιο των ασφαλιστικών ταμείων σε δημοσιονομικούς όρους για το 2020 προβλέπεται να παρουσιάσει πλεόνασμα βελτιωμένο κατά 202 εκατομμύρια ευρώ έναντι των εκτιμήσεων για το οικονομικό έτος 2019. Επίσης, κατά το έτος 2020 σχεδιάζεται ένα νέο ασφαλιστικό σύστημα. Όσοι ασχολούμαστε με το εργατικό δίκαιο είχαμε τονίσει πολλές φορές ότι ο νόμος της προηγούμενης κυβέρνησης του ΣΥΡΙΖΑ θα κριθεί αντισυνταγματικός και έτσι έγινε. Έτσι, λοιπόν, θα ασχοληθούμε για να φέρουμε ένα ασφαλιστικό σύστημα, το οποίο θα σέβεται τις αρχές της αναλογικότητας, της ανταποδοτικότητας και του σεβασμού της αλληλεγγύης των γενεών. Επίσης, στον προϋπολογισμό του 2020 έχει ενσωματωθεί η μείωση των ασφαλιστικών εισφορών στη μισθωτή εργασία κατά 0,9 ποσοστιαίες μονάδες, με έναρξη εφαρμογής το δεύτερο εξάμηνο του 2020. Διαπιστώνουμε, λοιπόν, ότι το Υπουργείο Εργασίας προσπαθεί να κάνει το καλύτερο που μπορεί σε έναν τομέα ιδιαίτερα κρίσιμο, ειδικά μετά από δέκα χρόνια κρίσης. Για αυτόν τον λόγο πρέπει να κάνει στοχευμένη και εποικοδομητική πολιτική, ώστε να εφαρμόσει εμπράγματα τη βούληση του Πρωθυπουργού μας για τη στήριξη των εργαζομένων και των ευαίσθητων κοινωνικών ομάδων και την καταπολέμηση της ανεργίας, με μετρήσιμα αποτελέσματα. Στο σημείο αυτό, θα ήθελα να αναφερθώ και στην πρωτοβουλία του rebrain Greece, η οποία αποτελεί σαφώς μια πολύ θετική προσπάθεια και προσυπογράφω και εγώ βιωματικά ως εκπρόσωπος της γενιάς που έχει φύγει στο εξωτερικό. Φυσικά, δεν θα μπω στη λογική του ΣΥΡΙΖΑ ότι καταργείται το πρόγραμμα με τους τέσσερις χιλιάδες εξειδικευμένους επιστήμονες που αυτός καταγγέλλει. Ωστόσο και το πρόγραμμα αυτό θα ήταν ευχής έργο να συνεχιστεί. Αλλά θα υπογραμμίσω ότι αυτό που κάνει ο κ. Βρούτσης είναι πολύ θετικό και δείχνει ότι η αξιοκρατία πρέπει να εφαρμόζεται γενικευμένα σε όλες τις δράσεις και τις πτυχές του Υπουργείου Εργασίας και στους εποπτευόμενους φορείς του. Παράλληλα, θα ήθελα να κάνω και μια πρόταση, όπως μου έχει μεταφερθεί από συγγενείς ανθρώπων που έχουν μεταναστεύσει στο εξωτερικό και ζουν αυτή την αγωνία. Αντί ο εργοδότης να είναι υποχρεωμένος να κρατά τον εργαζόμενο έναν χρόνο πλέον του ενός χρόνου επιδότησης, αυτός ο χρόνος να επεκταθεί υποχρεωτικά στα δύο έτη για δύο λόγους: Προκειμένου να δημιουργηθούν βαθύτεροι δεσμοί εξάρτησης μεταξύ του εργοδότη και του εργαζόμενου, ώστε έτσι να μην γίνεται εύκολη η απόλυσή του και να υπάρξει και έναντι της επιχορήγησης του κράτους σε ποσοστό 70% πραγματική ωφέλεια και απόσβεση από την πλευρά των εργοδοτών, η οποία αριθμητικά μπορεί να γίνει μόνο εάν η υποχρεωτικότητα του προγράμματος επεκταθεί κατά ένα έτος περισσότερο. Καταλήγοντας, θεωρώ σημαντική για την περιφέρειά μου, την Α΄ Θεσσαλονίκης, τη δέσμευση και μέσα από τον προϋπολογισμό, κονδυλίων για την επιχορήγηση των συγκοινωνιακών φορέων, αλλά και τη δέσμευση χθες διά στόματος του αρμοδίου Υφυπουργού για τη μέριμνα και τις αστικές συγκοινωνίες, που στην πόλη μου έχουν βασανίσει πραγματικά τους συμπολίτες μου με ευθύνη του ΣΥΡΙΖΑ. Στην ίδια κατεύθυνση προσανατολίζεται και ο προϋπολογισμός του Υπουργείου Περιβάλλοντος και Ενέργειας, καθόσον η Θεσσαλονίκη και η ευρύτερη περιοχή έχει πληγεί από την κλιματική αλλαγή και σωρεία καταστροφών. Η περιβαλλοντολογική πολιτική και η πράσινη ανάπτυξη καθίστανται εξαιρετικά σημαντικές και η Νέα Δημοκρατία και ο ίδιος ο Πρωθυπουργός έχουν εκφράσει τη θέση τους για τη σπουδαιότητά της, που είναι εξειδικευμένη σε συγκεκριμένες προτάσεις και μέτρα. Με τις σκέψεις μου αυτές κλείνω, υπερψηφίζοντας τον προϋπολογισμό. Σας ευχαριστώ.
Ο Υπουργός Αγροτικής Ανάπτυξης και Τροφίμων κ. Βορίδης έχει τον λόγο για δέκα λεπτά.
Ευχαριστώ πολύ, κύριε Πρόεδρε. Θα μιλήσω για τα ζητήματα του προϋπολογισμού στο επίπεδο του Υπουργείου Αγροτικής Ανάπτυξης και Τροφίμων, αλλά ελπίζω να μου επιτρέψετε, κυρίες και κύριοι συνάδελφοι, μια γενικότερη αναφορά για την πραγματική ιδεολογική ταυτότητα αυτού του προϋπολογισμού. Έχει υπάρξει κάτι πολύ σημαντικό. Κατά τη γνώμη μου έχει συμβεί κάτι πολύ σημαντικό στις τελευταίες εκλογές και έχει ελάχιστα αναλυθεί από όλες τις πτέρυγες. Θεωρώ ότι σε πολύ μεγάλο βαθμό αυτό που έχει συμβεί, ίσως αποτελεί ένα ορόσημο που αφετηριάζει μια σειρά από εξελίξεις κρίσιμες για το τι συμβαίνει σήμερα στην ελληνική κοινωνία. Τι κάνει αυτός ο προϋπολογισμός και το κάνει για πρώτη φορά με τέτοια συνέπεια και με τέτοια αφοσίωση; Υλοποιεί λέξη προς λέξη, βήμα προς βήμα αυτά τα οποία ειπώθηκαν προεκλογικά και για τα οποία έλαβε εντολή η παρούσα Κυβέρνηση. Με απόλυτη ακρίβεια. Γιατί αυτό είναι σημαντικό; Είναι σημαντικό γιατί για πρώτη φορά ένας υποψήφιος Πρωθυπουργός, ο Κυριάκος Μητσοτάκης, μίλησε με απόλυτη ειλικρίνεια και είπε «δύσκολα» πράγματα στον ελληνικό λαό. Γιατί να είναι δύσκολα αυτά τα αυτονόητα πράγματα; Ήταν, όμως, πάρα πολύ δύσκολα, γιατί δεν είχαν καμμία απήχηση όλα αυτά τα χρόνια εξαιτίας της ιδεολογικής ηγεμονίας της Αριστεράς στην ελληνική κοινωνία. Ήταν, λοιπόν, δύσκολα. Τα είπε με καθαρό τρόπο και με απόλυτη ειλικρίνεια και εγκρίθηκαν και υλοποιούνται σήμερα. Τι είπε στο επίπεδο του προϋπολογισμού; «Θα μειώσω τις δαπάνες». Το κάνει. Πήρε εντολή γι' αυτό. Τι άλλο είπε; «Θα μειώσω τη φορολογία». Το κάνει. Είπε κάτι ακόμη πιο συγκλονιστικό. Για πρώτη φορά είπε «θα μειώσω τη φορολογία στις εταιρείες και στα μερίσματα». Κύριε Χαρίτση, ξέρετε γιατί είναι συγκλονιστικό; Αντιλαμβάνομαι ότι είστε σε ειρωνική διάθεση, θέλω να παραμείνετε έτσι. Ξέρετε γιατί; Γιατί αυτό δείχνει ότι δεν κατανοείτε τις μεγάλες ιδεολογικές μεταβολές που συμβαίνουν όχι στην Αίθουσα αλλά στην κοινωνία. Αν κάποιος το έλεγε αυτό δεκαπέντε χρόνια πριν, θα ήταν ο λακές των εταιρειών και του κεφαλαίου. Εξοβελιστέος, αυτός που πίνει το αίμα των εργαζομένων.
Είναι και τώρα.
Είναι και τώρα, κύριε Χαρίτση, μόνο που τώρα δεν το πιστεύει κανένας παρά μόνο εσείς. Εσείς λέτε ότι είναι και τώρα. Ο ελληνικός λαός αντιθέτως ξέρει ότι ο μόνος μοχλός ανάπτυξης είναι η ιδιωτική οικονομία που θα γεννήσει θέσεις εργασίας, που θα δημιουργήσει εισόδημα και γι' αυτό πρέπει να φορολογήσουμε λιγότερα και αυτό κάνουμε και αυτό ψήφισε. [[Χειροκροτήματα από την πτέρυγα της Νέας Δημοκρατίας]] Αυτό δεν είναι, κύριε Τσακαλώτο, ο συσχετισμός των υποτελών τάξεων έναντι της άρχουσας τάξης, για να μιλήσω με τη δική σας ορολογία. Διότι ξέρετε παλιά είχαμε τους προλετάριους, οι οποίοι πάλευαν για την ανατροπή του αστικού καθεστώτος.
Ενώ τώρα δεν υπάρχει!
Καταλαβαίναμε, κύριε Κατρούγκαλε, τι σημαίνει αυτό. Με μαρξιστικούς όρους ήταν εσφαλμένο αλλά σαφές. Από το '68 και μετά δεν έχουμε προλετάριους, δηλαδή, δεν έχουμε ταξικό υποκείμενο με καθαρούς όρους, δεν έχουμε εργατική τάξη. Έχουμε υποτελείς τάξεις. Ποιες είναι οι υποτελείς τάξεις; Στη δική σας ορολογία, παραδείγματος χάρη, δεν είναι υποτελείς τάξεις, άραγε, αυτοί που έχουν ένα ακίνητο πάνω από 60.000 ευρώ; Γιατί μας κατηγορήσατε ότι ο ΕΝΦΙΑ έχει ταξικότητα. Γιατί μας είπατε ότι έχει ταξικότητα; Γιατί εκφράζει την άρχουσα τάξη. Άμα, δηλαδή ένας έχει ακίνητο 70.000 ευρώ δεν είναι στις υποτελείς τάξεις, είναι στην άρχουσα τάξη.
Πεντακόσιες χιλιάδες, όμως;
Έχει θρυμματιστεί στη σκέψη σας. Όχι μόνο στη δική σας, κύριε Τσακαλώτο, εσείς απηχείτε ένα ευρύτερο ρεύμα της Αριστεράς στην Ευρώπη και ενδεχομένως στον κόσμο, το οποίο απλώς πια, επειδή είδε τα μαρξιστικά αδιέξοδα προσπαθεί να το αντικαταστήσει με κάτι άλλο, αλλά αυτό το άλλο θρυμματίζει το ταξικό υποκείμενο. Θρυμματιζόμενο το ταξικό υποκείμενο δεν έχετε αναφορά και καταλήγετε στην πραγματικότητα σε πολιτικές, οι οποίες δεν έχουν κανένα πραγματικό περιεχόμενο. Εκείνο το οποίο συνέβη στις εκλογές του Ιουλίου είναι ότι για πρώτη φορά ο ελληνικό λαός ενέκρινε ένα ολοκληρωμένο πράγμα, μία ολοκληρωμένη θέση, ένα ολοκληρωμένο πρόγραμμα που του εξετέθη με απόλυτη ειλικρίνεια. Φωνάζετε σήμερα, ακούω κάτι ακρότητες, αστυνομοκρατία, χούντα. Δεν έχετε καταλάβει ότι ετέθη το ζήτημα αυτό στον ελληνικό λαό. Του είπαμε ότι θα επιβάλουμε το νόμο και την τάξη, του είπαμε ότι τελείωσε το κράτος των Εξαρχείων, του είπαμε ότι τελείωσε το κράτος της άκρας αριστεράς και της βίας της και υλοποιούμε αυτό για το οποίο - προσέξτε - έχουμε πάρει την απευθείας έγκριση του λαού. Αυτή είναι η αλλαγή του ιδεολογικού προτύπου. Το πανεπιστημιακό άσυλο είχε ξανακαταργηθεί με απόφαση της Βουλής ευρύτατη. Για πρώτη φορά, όμως, είπε ο λαός να το καταργήσουμε και αυτή είναι η μεγάλη διαφορά. Και αυτό είναι η δική σας αγωνία. Γιατί αυτό σηματοδοτεί τη βαθιά ιδεολογική ήττα σας σε όλα τα επίπεδα. Προσέξτε, για να είμαστε συνεννοημένοι, δεν ανετράπη η ηγεμονία της αριστεράς ακόμα. Γιατί; Διότι αυτό θα κριθεί από το κυβερνητικό αποτύπωμα και αποτέλεσμα. Εάν, όμως, οι ιδέες μας λειτουργήσουν στο επίπεδο της κοινωνίας, όπως μέχρι σήμερα φαίνεται ότι λειτουργούν, τότε στην πραγματικότητα θα έχουμε αλλαγή του ιδεολογικού παραδείγματος. Μέρος αυτής της συζήτησης είναι η συζήτηση για την αγροτική ανάπτυξη και δείτε πώς απεικονίζεται αυτό. Από το 1,71 δισεκατομμύριο που είναι ο προϋπολογισμός του Υπουργείου Αγροτικής Ανάπτυξης, τα 802 εκατομμύρια είναι δεσμευμένα στο Πρόγραμμα Δημοσίων Επενδύσεων για να λειτουργήσουν υποστηρικτικά στο Πρόγραμμα Αγροτικής Ανάπτυξης. Σε επενδύσεις και ανάπτυξη πηγαίνουν τα χρήματα του κρατικού προϋπολογισμού στην αγροτική ανάπτυξη. Αυτό είναι το μεγάλο κομμάτι της παρέμβασής μας. Και δείτε τώρα εδώ τις θεαματικές σας αστοχίες, οι οποίες μπορεί να μην έχουν καν ιδεολογικό περιεχόμενο. Ή δεν ξέρω κιόλας, έχουν; Μπορεί και να έχουν μπορεί και να μην έχουν. Εδώ μπορεί να έχουμε περίπτωση απλής ανικανότητας. Είναι διαφορετική κατηγορία. Προσέξτε γιατί το λέω. Κολλημένο το Πρόγραμμα Αγροτικής Ανάπτυξης. Αυτή τη στιγμή φτάνουμε στην ενεργοποίησή του, με πρόσκληση νέων έργων και συνεχιζόμενα έργα, στο 98%. Είναι η καλύτερη επίδοση σε επίπεδο Ευρωπαϊκής Ένωσης, με εντάξεις έργων στο 88%, με νομικές δεσμεύσεις στο 78%, με απορρόφηση στο 47%.
Πραγματοποιήσατε σε τρεις μήνες τόσα πράγματα!
Μου αρέσουν αυτά τα σχόλια. Ξέρετε γιατί; Γιατί τώρα με συγκεκριμένα παραδείγματα θα σας πω γιατί συνέβη αυτό, με πράγματα που δεν κάνατε εσείς. Για ποιον λόγο, μπορείτε να μου εξηγήσετε, δεν είχατε προχωρήσει τα σχέδια βελτίωσης; Πρόσεξε τι κομμάτι είναι του Προγράμματος Αγροτικής Ανάπτυξης. Είναι 600 εκατομμύρια! Είναι 600 εκατομμύρια κολλημένα για χρόνια, που δεν προχώραγαν, για να πάμε στην εκμηχάνιση της ελληνικής γεωργίας. Ξέρετε γιατί; Γιατί είχαν κάνει τη νομική ρώσικη σαλάτα. Είχαν μπερδέψει τις προκηρύξεις, έψαχναν να βρουν τιμές, έφτιαχναν κοστολόγια. Δεν έβγαινε καμμία άκρη. Είχαν βγάλει εγκυκλίους, αναιρώντας τις προκηρύξεις. Μου πήρε πολλή νομική εργασία για να ξεμπλέξω αυτό το πράγμα. Ξέμπλεξε, όμως και τώρα τα σχέδια βελτίωσης τρέχουν. Τα προγράμματα για τους γεωργικούς συμβούλους γιατί τα είχατε και τα κοιτάγατε; Γιατί τα κοιτάγατε τα προγράμματα των γεωργικών συμβούλων; Τα προγράμματα για θέματα της προληπτικής προστασίας; Προσέξτε - γιατί το ακούω αυτό - αφαιρέσατε προληπτική προστασία από καταστροφές, δηλαδή όλα αυτά που συζητάμε τώρα. Τι ζητάνε οι παραγωγοί μας; Τις ζημιές, τους δάκους, όλα αυτά τα θέματα. Υπήρχε κονδύλι στο Πρόγραμμα Αγροτικής Ανάπτυξης. Το βγάλατε. Και τώρα ψάχνουμε και κάνουμε κατασκευές στους ευρωπαϊκούς κανονισμούς για να τα βρούμε. Γιατί το βγάλατε; Προσέξτε, λοιπόν, στην πραγματικότητα υπήρχε μία ολόκληρη σειρά ζητημάτων σκαλωμένα για χρόνια, γιατί ακριβώς οι προτεραιότητές σας δεν ήταν αυτές. Δεν ήταν αναπτυξιακές. Δεν ήταν επενδυτικές. Ήταν προτεραιότητες που απεικονίζονται και στον σημερινό σας πολιτικό λόγο. Τι έρχεστε και λέτε; Αντικρούετε τον προϋπολογισμό αυτό και μάλιστα τον αντικρούετε με εσωτερική ασυνέπεια. Από τη μία μεριά λέτε «Τα είχαμε ετοιμάσει εμείς και τα κάνετε εσείς τώρα». Ωραία, είναι έτσι; Τα είχατε ετοιμάσει εσείς και τα κάνουμε εμείς τώρα; Ψηφίστε τα. Δεν έχετε διαφωνία. Τι διαφωνία έχετε αν υλοποιούμε δικά σας έργα; Μετά λέτε και το ανάποδο: «Όχι, δεν είναι αυτό που θα κάναμε εμείς. Διότι εμείς θα κάναμε κι άλλες επιδοματικές πολιτικές». Υπερψηφίζουμε αυτόν τον προϋπολογισμό κυρίως γιατί είναι ένας προϋπολογισμός, ο πρώτος προϋπολογισμός που σηματοδοτεί την αλλαγή του ιδεολογικού προτύπου και της νίκης των ιδεών μας.
Ο κ. Τσακαλώτος έχει τον λόγο για δύο λεπτά.
Κύριε Βορίδη, θα ήθελα να σας πω πρώτα ότι με απογοητεύσατε, γιατί συνήθως διαβάζετε, ακούτε, αντιμετωπίζετε τα επιχειρήματα. Εχθές στη Βουλή, στην ομιλία μου κατέθεσα τέσσερα διαγράμματα για την παγκόσμια οικονομία. Τα δύο που ήτανε για την ανάπτυξη και τις επενδύσεις δείχνουν ότι στα τελευταία τριάντα χρόνια έχουμε μια πτωτική τάση σε όλες τις αναπτυγμένες χώρες και στο θέμα των επενδύσεων και στο θέμα της ανάπτυξης. Τα άλλα δύο διαγράμματα αφορούν για τα τελευταία δέκα χρόνια, που δείχνουν την απόλυτη στασιμότητα στους μισθούς και στην αύξηση της παραγωγικότητας. Τώρα, βεβαίως, αυτά τα αποτελέσματα είναι με δικές σας πολιτικές. Στην Αμερική, στην Ευρώπη, στη Βρετανία νεοφιλελεύθεροι κυβερνούσαν και έλεγαν ακριβώς το ίδιο, ότι η μείωση των φόρων θα οδηγήσει σε μεγαλύτερη ανάπτυξη και σε μεγαλύτερες επενδύσεις και δεν έγινε. Περιμένω να το αναλύσετε αυτό, εκτός αν και εσείς είσαστε υπέρ του θεωρήματος Σκυλακάκη, το οποίο λέει ότι οι αποτυχημένες πολιτικές σε πλούσιες χώρες, «μειώνουμε τους φόρους, για να αυξηθεί η ανάπτυξη και οι επενδύσεις», μπορεί να είναι πετυχημένες και σε λιγότερο πλούσιες χώρες. Έτσι γίνεται ο διάλογος. Δική σας ιδεολογική ηγεμονία υπήρχε στις αναπτυγμένες καπιταλιστικές χώρες και τα αποτελέσματα τα βλέπουμε. Το δεύτερο έχει σχέση όχι με τον ρόλο σας ως Υπουργού Αγροτικής Ανάπτυξης, αλλά με έναν δεύτερο ρόλο. Θυμάστε πριν από έναν μήνα ο κ. Πετρουλάκης στην «ΚΑΘΗΜΕΡΙΝΗ» είχε σκίτσο που είσαστε εσείς μπροστά στα ΜΑΤ, είναι διαδηλωτές μπροστά και λέτε εσείς στους ματατζήδες: «Ορμήστε, θερίστε». Και σας ρωτάει στο σκίτσο ο αρχηγός: «Και εσείς τι είσαστε;» και απαντάτε: «Μα είμαι ο Υπουργός Αγροτικής Ανάπτυξης». Δεν είσαστε μόνο Υπουργός Αγροτικής Ανάπτυξης. Είσαστε και ουσιαστικός Υπουργός Προστασίας του Πολίτη, γιατί εχθές ο κ. Χρυσοχοΐδης προσπάθησε να σηματοδοτήσει ότι υπάρχει μια ανησυχία για τα έκτροπα που έχουμε δει. Εγώ δεν άκουσα τίποτα από εσάς για αυτό. Προφανώς σας έδωσε ο ελληνικός λαός κάποιες εντολές στα δικαιωματικά προς τη δεξιά και συντηρητική κατεύθυνση, αλλά δεν σας έδωσε την άδεια να αφαιρέσετε το άσυλο του σπιτιού των ανθρώπων. Ποτέ δεν σας έδωσε την άδεια ότι μπορεί να μπαίνει η αστυνομία χωρίς ένταλμα και χωρίς την παρουσία εισαγγελέα. Ούτε σας έδωσε την άδεια η αστυνομία να θέλει να ξεβρακώνει κοριτσάκια στο δρόμο και αφού δεν δέχεται, να πηγαίνουν μέσα στο καφενείο. Δεν νομίζω ότι σας έδωσε τέτοια άδεια. Αυτός ο αυταρχισμός χρειάζεται μία απάντηση. Γιατί όπως έχει πει ο κ. Τσίπρας ότι, «εμείς θα σας ταράξουμε στη νομιμότητα» - το έχει πει πολλές φορές - δεν μπορώ να πω ότι εσείς μας έχετε ταράξει στον φιλελευθερισμό.
Έχετε τον λόγο για δύο λεπτά, κύριε Βορίδη.
Κύριε Τσακαλώτο, κατ' αρχάς το να σας είχα ενθουσιάσει, θα με είχε ανησυχήσει. Την απογοήτευσή σας την εκλαμβάνω…
Από τη μία απογοήτευση, από την άλλη ενθουσιασμός. Κάπου στη μέση.
Εντάξει, συγχωρήστε με. Εγώ, αντιθέτως, θα έλεγα το εξής. Αυτού του τύπου τις απλοϊκές αναλύσεις εσείς ειδικώς δεν κάνει να τις κάνετε. Δηλαδή, τι θεωρείτε εσείς; Ότι δεν υπάρχει εσωτερική αντιπαλότητα και μάχη παντού, σε όλα τα δυτικά κράτη και σε όλες τις δυτικές δημοκρατίες;
Πώς δεν υπάρχει;
Ανάλογα με τις επιλογές που κάνουν οι πολίτες δεν πηγαίνουν οι πολιτικές, άλλοτε, προς τα εδώ και άλλοτε, προς τα εκεί; Εσείς βλέπετε, δηλαδή, την πολιτική την οικονομική των Ηνωμένων Πολιτειών - επειδή χρησιμοποιήσατε το παράδειγμα αυτό - ως μία γραμμική πολιτική που δεν επηρεάζεται από τις μεταβολές; Θέλετε να μου πείτε ότι ο Πρόεδρος Ομπάμα ακολούθησε νεοφιλελεύθερες, όπως τις λέτε εσείς, πολιτικές, τη στιγμή που έχει εμβληματικές για τον δικό σας τον χώρο μεταρρυθμίσεις; Άρα, λοιπόν, αυτό είναι μία υπεραπλούστευση. Η πραγματικότητα είναι μία, η όποια σας βολεύει ή προσπαθείτε να την ταιριάξετε σε ένα παραμορφωτικό σχήμα. Η πραγματικότητα είναι μία και σε αυτή πρέπει να τοποθετηθείτε: Περισσότεροι ή λιγότεροι φόροι; Εμπιστοσύνη στην ιδιωτική οικονομία ή όχι; Κρατισμός και κρατικές επενδύσεις και παρεμβάσεις του κράτους στην ιδιωτική οικονομία ή όχι; Μπορούμε να τοποθετηθούμε με σαφήνεια πάνω σε αυτό, αντί να θολώνετε τη σούπα;
Με όλα αυτά, πάει καλά η παγκόσμια οικονομία;
Σας παρακαλώ, αφήστε τον να ολοκληρώσει. Με συγχωρείτε, αλλά διεξάγεται μια ιδεολογική μάχη.
Δεν είναι κακό.
Δεν είναι κακό. Καλό είναι, όμως, αυτή η ιδεολογική μάχη στον προϋπολογισμό να έχει ένα συγκεκριμένο υπόβαθρο. Οπότε, τελειώστε να πάρει τον λόγο ο κ. Χαρίτσης.
Πάει καλά η παγκόσμια οικονομία;
Όπως ξέρετε, κύριε Τσακαλώτο, δεν έχω αντίρρηση για τις διακοπές, αρκεί να μην μου αφαιρούνται από τον χρόνο.
: Δεν είναι τέτοιος άνθρωπος ο Πρόεδρος.
Στην κρίση του Προέδρου, λοιπόν. Θα απαντήσω στο αν πάει καλά η παγκόσμια οικονομία.
…στις επενδύσεις, στους μισθούς.
Θα απαντήσω. Η παγκόσμια οικονομία, όπως ξέρετε, έχει κύκλους. Να σας πως, όμως, το καταπληκτικό και εντυπωσιακό εδώ: Η ελληνική οικονομία πάει καλά. Αυτό είναι το σημαντικό! [[Χειροκροτήματα από την πτέρυγα της Νέας Δημοκρατίας]] Και πάει καλά με την Κυβέρνηση του Κυριάκου Μητσοτάκη. Δεν ξέρω για την παγκόσμια οικονομία. Η ελληνική οικονομία, όμως, είναι παράδειγμα για το πώς πάει καλά μία οικονομία. Έρχομαι στο δεύτερο, γιατί αυτό είναι - αν μου επιτρέπετε, κύριε Πρόεδρε - κάτι για το οποίο εγκαλούμαι. Με εγκαλεί η πλευρά του ΣΥΡΙΖΑ, γιατί μιλάω και επί άλλων θεμάτων, πλην των ζητημάτων του Υπουργείου Αγροτικής Ανάπτυξης. Πρώτον, πηγαίνω σε δημόσιες συζητήσεις. Δεν καθορίζω την ατζέντα, κύριε Τσακαλώτο. Εκτός και αν μου λέτε ότι θα πηγαίνω σε μία δημόσια παρουσία, θα με ρωτούν για κάτι εκτός του Υπουργείου Αγροτικής Ανάπτυξης και θα τους λέω «δεν απαντώ». Αυτό δεν μπορώ να το κάνω, πρώτα απ' όλα, γιατί είμαι και Βουλευτής, έχω μία άποψη και μπορώ να υπερασπιστώ τις κυβερνητικές πολιτικές εν τω συνόλω. Πάμε στο συγκεκριμένο, όμως. Θέλω να ακούσω τη θέση σας. Εσάς η άποψή σας είναι ότι στην Ελλάδα σήμερα υπάρχει χούντα και αστυνομοκρατία; Άλλο και τελείως διαφορετικό είναι το αν υπάρχει μία υπέρβαση βίας, που έκανε ένας συγκεκριμένος αστυνομικός, η οποία καθίσταται ελεγκτέα - να την ελέγξουμε - και άλλο η γενίκευση. Η γενίκευση που κάνετε είναι που απασχολεί. Και η γενίκευση που κάνετε, κύριε Τσακαλώτο, δεν είναι αθώα. Θέλετε να την κάνετε, γιατί ψυχικά είστε ταυτισμένοι με τον συγκεκριμένο χώρο και τις έκνομες ενέργειες του. Για αυτό αισθάνεστε τη διάθεση να εκφράσετε αλληλεγγύη. [[Χειροκροτήματα από την πτέρυγα της Νέας Δημοκρατίας]] Αλλιώς, τι θα λέγατε; Θα λέγατε να ελέγξουμε τον αστυνομικό κύριο «τάδε», ο οποίος δεν έκανε καλά τη δουλειά του, πράγμα το οποίο λέμε εμείς. Παρεμπιπτόντως, για να μη μείνουν και εντυπώσεις, η είσοδος στο συγκεκριμένο κτήριο που αναφέρεστε έγινε παρουσία εισαγγελέως. Το λέω για να τα λήγουμε όλα. Το μετά είναι ισχυρισμοί.
Ο δικηγορικός σύλλογος διαβάσατε τι λέει;
Παρακαλώ, ολοκληρώστε.
Άρα, λοιπόν, να πάμε την αντιπαράθεσή μας στο περιεχόμενο. Κατεβάστε την ατζέντα σας με καθαρό τρόπο, όχι με μισόλογα, υπεκφυγές. Τοποθετηθείτε στα μεγάλα διακυβεύματα, ώστε να ξέρει ο ελληνικός λαός τι έχει να επιλέξει.
Τον λόγο έχει ο κ. Χαρίτσης από τον ΣΥΡΙΖΑ. Θα ακολουθήσει ο κ. Θεοδωρικάκος. Κύριε Χαρίτση, έχετε τον λόγο.
Ευχαριστώ, κύριε Πρόεδρε. Μετά από αυτά που ακούσαμε από τον κ. Βορίδη, ο οποίος περίπου μας είπε ότι βρισκόμαστε σε μία ταξική κοινωνία, ότι η ανθρωπότητα έχει περάσει από την προϊστορία στην ιστορία, ίσως δεν έχει πολύ νόημα η σημερινή συζήτηση για τον προϋπολογισμό, αφού έχουμε καταφέρει να φτάσουμε σε αυτό το επίπεδο. Παρ' όλα αυτά, ας προσπαθήσουμε να προσγειωθούμε λίγο στην πραγματικότητα. Πράγματι, ο προϋπολογισμός, τον οποίο κατέθεσε η Νέα Δημοκρατία βρίσκεται σε απόλυτη αρμονία με την πολιτική που εφαρμόζει από την 7η Ιουλίου και μετά. Από τη μία, δεσπόζει η εμμονική προσήλωση στην εξυπηρέτηση συμφερόντων λίγων και ισχυρών και από την άλλη, κυριαρχεί η προχειρότητα, η αναποτελεσματικότητα και η δραματική αντίθεση ανάμεσα σε εξαγγελίες και μετεκλογικά αποτελέσματα. Διότι, δυστυχώς, κύριοι Υπουργοί, με αυτή την αίσθηση αποχαιρετούμε το 2019. Και επειδή αναφέρθηκε ο κ. Βορίδης στο ότι πάει καλά η οικονομία, να του υπενθυμίσω, λοιπόν, ότι αντί να συζητάμε σήμερα για τα θετικά αποτελέσματα τα οποία είχαμε τα τελευταία τρία χρόνια - και υπενθυμίζω ότι επί ημερών του ΣΥΡΙΖΑ η ελληνική κοινωνία άφησε πίσω της την κρίση, επί ημερών του ΣΥΡΙΖΑ η ελληνική οικονομία είχε δέκα συνεχόμενα τρίμηνα θετικών ρυθμών ανάπτυξης, επί ημερών του ΣΥΡΙΖΑ, η ανεργία μειωνόταν διαρκώς - δυστυχώς, αυτό το οποίο κάνουμε με τον προϋπολογισμό του 2020 είναι να επιστρέφουμε στη γνώριμη, στο παλιό πολιτικό σύστημα, συζήτηση με έναν προϋπολογισμό που αποτυπώνει νεοφιλελεύθερες ιδεοληψίες, χαριστικές προβλέψεις και αντικοινωνικές επιλογές. Οφείλω, όμως, να πω - και σε αυτό θα συμφωνήσω με τον κ. Βορίδη - ότι η Κυβέρνηση της Νέας Δημοκρατίας έχει πορευτεί με συνέπεια όλο αυτό το διάστημα. Είναι συνεπής στην ασυνέπεια της. Ταυτόχρονα, είναι εξαιρετικά συνεπής στη δέσμευσή της για μία συστημική παλινόρθωση - σε αυτό ουσιαστικά αναφέρεται ο κ. Βορίδης όταν μιλάει για την πολιτική διαπάλη - που παραπέμπει σε ένα παρελθόν που η χώρα μας είχε επιλέξει τα προηγούμενα χρόνια να αφήσει πίσω της. Η Κυβέρνηση της Νέας Δημοκρατίας είναι ασυνεπής, βεβαίως, στις δεσμεύσεις για το επιτελικό κράτος. Διότι είδαμε το διαφημισμένο δόγμα της αριστείας να εκφυλίζεται σε Υπουργούς, που ψεύδονταν για τα βιογραφικά τους και σε νοσταλγούς της χούντας που καταλαμβάνουν κομβικές κρατικές θέσεις. Είναι, όμως, συνεπής στον παλαιοκομματισμό της, με τον ίδιο τον Πρωθυπουργό να υπόσχεται θέσεις διοικητών νοσοκομείων σε τοπικούς κομματάρχες και τη μετατροπή της δημόσιας διοίκησης σε ένα λούνα παρκ αποκατάστασης του σκληρού πυρήνα της παλιάς δεξιάς. Είναι ασυνεπής στις προεκλογικές της δεσμεύσεις και κορώνες για τη Συμφωνία των Πρεσπών, τη - δήθεν - καταστροφική τότε συμφωνία, την οποία τώρα βεβαίως, εκ των υστέρων, οι παλιοί μακεδονομάχοι της Κυβέρνησης αμήχανα ομολογούν ότι θα την τιμήσουν και θα την τηρήσουν. Είναι συνεπής, όμως, και στον εθνολαϊκισμό της που την οδηγεί σε συστηματικό φλερτ με την ακροδεξιά, την υιοθέτηση του δόγματος νόμος και τάξη ως υπέρτατο δόγμα της Κυβέρνησης. Κύριε Βορίδη, οι σημερινές εικόνες από το Κουκάκι ήταν εικόνες Βαγδάτης, όχι εικόνες Αθήνας του 2019. Φαίνεται ότι εσείς έχετε έναν ψυχικό δεσμό με την ακραία καταστολή και την αστυνομική βία. Βεβαίως, αυτός ο εθνολαϊκισμός εκφράζεται και με άλλους τρόπους, όπως για παράδειγμα, με την απόφαση της να καταψηφίσει την πρόταση του ΣΥΡΙΖΑ στη συνταγματική Αναθεώρηση για προστασία όλων των πολιτών, ανεξαρτήτως σεξουαλικού προσανατολισμού και ταυτότητας φύλου. Η Κυβέρνηση είναι ασυνεπής στη δέσμευσή της ότι θα λύσει το προσφυγικό μέσα σε μία εβδομάδα, κατηγορώντας παράλληλα τον ΣΥΡΙΖΑ. Είναι, όμως, συνεπής στην αδυναμία της να κατανοήσει τη συνθετότητα του ζητήματος, στη διαχειριστική της ανεπάρκεια, που την οδηγεί σε διαδοχικές γκάφες. Είναι συνεπής σε μία μυωπική και αναποτελεσματική πολιτική διαχείριση του προσφυγικού, όπου αυτή η διαχείριση οδηγεί δυστυχώς σε διχασμό την ελληνική κοινωνία και καταδικάζει τους πρόσφυγες σε εφιαλτικές συνθήκες παραμονής στο ελληνικό έδαφος. Η Κυβέρνηση είναι ασυνεπής στην υποτιθέμενη δέσμευση της στην πολιτική της ανάπτυξης, στις υποσχέσεις για μείωση των πρωτογενών πλεονασμάτων, στην τεχνητή προσδοκία ότι οι φόροι θα μειωθούν την επόμενη κιόλας μέρα. Είναι πιστά συνεπής, όμως, στην πρόσδεσή της σε ισχυρά οικονομικά συμφέροντα, στην πολιτική των περικοπών, της επίθεσης στα μέτρα κοινωνικής πολιτικής και προστασίας, που είχε πάρει η Κυβέρνηση του ΣΥΡΙΖΑ. Αυτό το είδαμε στο αναπτυξιακό νομοσχέδιο και το βλέπουμε ακόμα περισσότερο στον προϋπολογισμό. Και για έρθουμε και στα του προϋπολογισμού, θα γίνουμε και λίγο πιο συγκεκριμένοι. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Έχουμε κουραστεί να ακούμε τα κυβερνητικά στελέχη να μιλούν με μία ρητορεία περί ανάγκης μείωσης των φόρων. Και έχουμε κουραστεί, γιατί όλοι ξέρουμε το στοιχειώδες. Πρέπει, όταν μιλάς για μείωση του φόρου, να προσδιορίζεις ποιους αφορά αυτή η μείωση και ποιους θα επιβαρύνει αυτή η μείωση των φόρων. Και η Κυβέρνηση αποφεύγει αυτή τη συζήτηση, γιατί βεβαίως η πολυδιαφημισμένη μείωση του συντελεστή φορολογίας των επιχειρήσεων από 28% σε 24% αφορά μόλις μία στις σαράντα επιχειρήσεις. Και δεν είναι μόνο αυτό. Το 40% από αυτό το όφελος θα το καρπωθεί το 0,07% του συνόλου των επιχειρήσεων με ετήσια κέρδη πάνω από 7,5 εκατομμύρια ευρώ. Αυτό είναι το μεγάλο φορολογικό επίτευγμα της Κυβέρνησης της Νέας Δημοκρατίας και αυτό από μόνο του δείχνει πού χτυπάει η καρδιά της. Χτυπάει στη μείωση της επιβάρυνσης για τις μεγάλες ή πολύ μεγάλες επιχειρήσεις. Την ίδια στιγμή, βεβαίως - γιατί κάποιοι πρέπει να επιβαρυνθούν για να προκύψει αυτή η ελάφρυνση - αγνοεί σημαντικά μέτρα ελάφρυνσης, δρομολογημένα από την κυβέρνηση του ΣΥΡΙΖΑ, για τη στήριξη χαμηλών και μεσαίων στρωμάτων, όπως την κατάργηση της εισφοράς αλληλεγγύης μέχρι 20.000 ευρώ, την περαιτέρω μείωση του ΕΝΦΙΑ για μικρή και μεσαία ιδιοκτησία, τη μείωση της προκαταβολής φόρου στο 50% και άλλα. Πιστή, λοιπόν, στις νεοφιλελεύθερες ιδεοληψίες της, η Κυβέρνηση της Νέας Δημοκρατίας προχωρά σε αντίστροφη αναδιανομή εισοδήματος υπέρ των λίγων, οδηγώντας σε διεύρυνση των ανισοτήτων. Ας δούμε, όμως, τι γίνεται και στο πεδίο των επενδύσεων και θα αναφερθώ συγκεκριμένα στο Πρόγραμμα Δημοσίων Επενδύσεων, ένα πολύ κρίσιμο αναπτυξιακό εργαλείο, το οποίο πέρα από τις χρηματοδοτήσεις που το ίδιο εμπεριέχει, κινητοποιεί, ενεργοποιεί και άλλους πόρους στην ελληνική οικονομία και μάλιστα, αφορά έργα μικρά και μεγαλύτερα, στο σύνολο της ελληνικής επικράτειας. Γι' αυτό και επί κυβέρνησης ΣΥΡΙΖΑ εργαστήκαμε σκληρά για να καταφέρουμε να βελτιώσουμε αυτό το πολύ σημαντικό πρόγραμμα σε όλα τα επίπεδα. Ειδικά στο εθνικό σκέλος, αυξήσαμε τον προϋπολογισμό του. Αναδιαρθρώσαμε με την κατανομή των πόρων σε πιο παραγωγικές διαδικασίες. Διασφαλίσαμε τη διαφάνεια. Ετοιμάσαμε νομοθετική πρωτοβουλία για τον πλήρη εκσυγχρονισμό του, νομοθέτη πρωτοβουλία που μετά από πέντε μήνες Κυβέρνησης της Νέας Δημοκρατίας κι ενώ έχει περάσει από νομοπαρασκευαστική επιτροπή, δυστυχώς, έχει μείνει ακόμα στα συρτάρια. Τι βλέπουμε σήμερα, λοιπόν; Βλέπουμε οπισθοδρόμηση, δυστυχώς, στις πρακτικές του πελατειακού κράτους που μας οδήγησαν στη χρεοκοπία. Και αναφέρομαι πολύ συγκεκριμένα στην απόφασή της Κυβέρνησης να ακυρώσει το πρόγραμμα «ΦΙΛΟΔΗΜΟΣ» για τοπική αυτοδιοίκηση, ένα πρόγραμμα ύψους πάνω από 2 δισεκατομμύρια ευρώ, μία άκρως επιτυχημένη πρωτοβουλία της κυβέρνησης του ΣΥΡΙΖΑ, η οποία, δυστυχώς, απ' ό,τι φαίνεται παραπέμπεται στις καλένδες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας για λίγο, κύριε Πρόεδρε. Και δεν είναι, δυστυχώς, μόνο αυτό. Είναι το πάγωμα του αυτοκινητοδρόμου Πάτρα - Πύργος, η ματαίωση του σχεδιασμού του μετρό Θεσσαλονίκης, το σταμάτημα του ΒΟΑΚ, η διακοπή εντάξεων και πληρωμών σε δράσεις ενίσχυσης μικρομεσαίας επιχειρηματικότητας, που ήταν έτοιμες τον Ιούνιο του 2019, το πάγωμα της επέκτασης δικτύου φυσικού αερίου, λόγω της επικείμενης, απ' ό,τι φαίνεται, ιδιωτικοποίησης. Όλα αυτά γίνονται από μία Κυβέρνηση, μάλιστα, που έχει κάνει σημαία την ανάπτυξη και τις επενδύσεις. Αδιαφορεί πλήρως, λοιπόν, για τις επιπτώσεις στην τοπική αυτοδιοίκηση, αλλά και στο ίδιο το Πρόγραμμα Δημοσίων Επενδύσεων, το οποίο οδηγείται και για φέτος και για τα επόμενα χρόνια σε πολύ σημαντική υποεκτέλεση και μάλιστα, τη στιγμή που στον ίδιο τον προϋπολογισμό σας για το 2020 κι ενώ η εκτέλεση του προγράμματος ήταν 500 εκατομμύρια αυξημένη το πρώτο εξάμηνο σε σχέση με την αντίστοιχη περίοδο πέρυσι, εσείς εμφανίζετε στον προϋπολογισμό του 2020 ότι η συνολική εκτέλεση θα είναι 600 εκατομμύρια μειωμένη σε σχέση με το 2018. Ομολογείτε δηλαδή, ουσιαστικά, ότι οδηγούμαστε σε μία πάρα πολύ σημαντική αφαίμαξη πόρων από την ελληνική οικονομία. Μιας και δεν έχω και πολύ χρόνο, θα μου επιτρέψετε να κλείσω με κάτι το οποίο είναι , κατά τη γνώμη μου, εξαιρετικά σημαντικό. Δεν μπορούμε να ξεχάσουμε το χλευαστικό ύφος του κ. Μητσοτάκη κάθε φορά που η κυβέρνηση του ΣΥΡΙΖΑ ανακοίνωνε το ετήσιο κοινωνικό μέρισμα. Δεν μπορούμε να ξεχάσουμε την απαξίωσή του για μία πολιτική υποστήριξης εκείνων, που είχαν πληγεί από την κρίση, για μία πολιτική συμβολικής, αλλά και ουσιαστικής, υλικής ανταπόδοσης. Σήμερα βλέπουμε τον κ. Μητσοτάκη να μην τολμά να ακυρώσει αυτό το πρόγραμμα, αλλά να το υποσκάπτει, να το αδυνατίζει, να το ευτελίζει. Αυτό, όμως, δεν αφορά μόνο το κοινωνικό μέρισμα, αφορά τη συνολική πολιτική για την κοινωνική αλληλεγγύη, με τη μείωση του προϋπολογισμού των επιδομάτων κοινωνικής αλληλεγγύης που χορηγεί ο ΟΠΕΚΑ κατά 369 εκατομμύρια ευρώ. Το είπε, άλλωστε, ο κ. Σκυλακάκης, ο οποίος δεν κρύβει τον νεοφιλελευθερισμό του, ότι δεν έχουμε ανάγκη τα επιδόματα για να επιβιώσουν. Είναι σαφές ότι η Νέα Δημοκρατία είναι αλλεργική στην κοινωνική αλληλεγγύη, είναι σαφές ότι είναι αλλεργική στην κοινωνική πρόνοια, είναι αλλεργική στην αντίληψη ότι η πολιτική οφείλει να υπηρετεί, πρώτα και κύρια, τους αδύναμους και τους ανίσχυρους. Γιατί εδώ εκκινούν κι εδώ καταλήγουν όλα, στο πώς αντιλαμβανόμαστε την κοινωνία και κυρίως, πώς οραματιζόμαστε το μέλλον της. Και βεβαίως, σε αυτό έχει δίκιο ο κ. Βορίδης, όταν λέει ότι αυτός είναι ο πρώτος προϋπολογισμός αλλαγής του ιδεολογικού υποδείγματος. Πράγματι, κύριε Βορίδη, είναι ο πρώτος προϋπολογισμός αλλαγής του ιδεολογικού υποδείγματος, είναι ο πρώτος νεοφιλελεύθερος προϋπολογισμός μετά από τέσσερα χρόνια. Εμείς θα κάνουμε ό,τι μπορούμε, καταψηφίζοντας αρχικά τον προϋπολογισμό, αλλά την ίδια στιγμή θα παλέψουμε με όλες μας τις δυνάμεις για να είναι και ο τελευταίος νεοφιλελεύθερος προϋπολογισμός που ψηφίζεται από το ελληνικό Κοινοβούλιο.
Ευχαριστούμε πολύ.
Κύριε Πρόεδρε, θα ήθελα τον λόγο επί προσωπικού.
Έχετε τον λόγο για ένα λεπτό.
Κυρίες και κύριοι Βουλευτές, επειδή έγινε αναφορά σε αυτό που είπα χθες, και για να το καταλάβει η πλευρά της Αξιωματικής Αντιπολίτευσης, είπα ότι τα επιδόματα είναι αναγκαία, αλλά όχι ικανή προϋπόθεση για την ανάπτυξη.
Να ξαναδιαβάσω τι είπατε;
Το ξέρω. Μόλις το διάβασα από τα Πρακτικά. Είπα, επίσης, ότι ως έθνος δεν επιβιώσαμε επειδή μας έδινε κάποιος επίδομα. Είπα ότι επιβιώσαμε επειδή δημιουργούσαμε πλούτο. Έτσι επιβιώσαμε ως έθνος. Επίσης, είπα και κάτι άλλο. Είπα ότι για να μπορέσουμε την επόμενη μέρα να προχωρήσουμε, πρέπει να σταματήσουμε αυτή την εφιαλτική πολιτική της υπερφορολόγησης. Η πλευρά του ΣΥΡΙΖΑ στην οικονομική της πολιτική ανακάλυψε αυτό που λέμε οι οικονομολόγοι καμπύλη Λάφερ, δηλαδή, ανακάλυψε πώς να βάζεις περισσότερους φόρους και να χάνεις έσοδα. Αυτό ανακαλύψατε. Δεν έχει καμμία σχέση αυτή η πραγματικότητα με τη διεθνή πραγματικότητα που επικαλείται ο κ. Τσακαλώτος. Ο κ. Τσακαλώτος επικαλείται κανονικές οικονομίες. Έτσι όπως φτιάξτε την Ελλάδα, για κάθε ευρώ επίδομα που δίνατε, βάζατε 10 ευρώ φόρους και τα 9 ευρώ τα δίνατε πίσω στους δανειστές.
Πριν δώσω τον λόγο στον Υπουργό Εσωτερικών, τον κ. Παναγιώτη Θεοδωρικάκο, να δώσουμε μία άδεια. Ο Βουλευτής κ. Λάζαρος Τσαβδαρίδης ζητεί άδεια ολιγοήμερης απουσίας στο εξωτερικό για το χρονικό διάστημα από 19-12-2019 μέχρι 31-12-2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Να σας πω λίγο το πρόγραμμα για να έχετε μία εικόνα. Μετά τον κ. Θεοδωρικάκο θα μιλήσει ο κ. Χατζηδάκης, ο οποίος έχει ξεκινήσει να μιλάει, και στη συνέχεια θα έχουμε από δέκα λεπτά τους γενικούς εισηγητές κάθε κόμματος, δηλαδή τον κ. Βολουδάκη, την κ. Παπανάτσιου, τον κ. Σκανδαλίδη, τον κ. Καραθανασόπουλο, τον κ. Βιλιάρδο και τον κ. Αρσένη και εφόσον θέλουν να μιλήσουν και ενδιάμεσα, ανά δύο, θα παίρνει τον λόγο κι ένας Υπουργός. Ο λόγος τώρα στον Υπουργό Εσωτερικών, τον κ. Παναγιώτη Θεοδωρικάκο, για δέκα λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε στο 2019, όχι στο 2009 και η σημερινή Αξιωματική Αντιπολίτευση έχει κυβερνήσει τη χώρα τέσσερα χρόνια. Στα δικά σας χρόνια στείλατε το σύνολο της περιουσίας του ελληνικού δημοσίου για ενενήντα εννέα χρόνια στο υπερταμείο.
Έχετε διαβάσει τι λέει ο προϋπολογισμός; Διαβάστε τι λέει το κείμενο!
Μην εκνευρίζεστε, κύριε Τσακαλώτε, όταν ακούτε την αλήθεια. Είναι δικά σας κατορθώματα αυτά, κύριε Τσακαλώτε. Στη δική σας τετραετία το Μέγαρο Μαξίμου ήταν περίκλειστο και φυλασσόμενο, μονίμως, από τις δυνάμεις των ΜΑΤ. Ο δρόμος ήταν κλειστός και δεν επιτρεπόταν η πρόσβαση σε κανέναν, γιατί καταφέρατε να είσαστε τελείως απομονωμένοι από την ελληνική κοινωνία. Όσον αφορά τη βία, την οποία καταγγέλλετε επειδή σήμερα η Αστυνομία παίρνει τα κατάλληλα μέτρα ασφαλείας για τους πολίτες, για όλους τους Έλληνες πολίτες, τη χρησιμοποιούσατε εσείς όταν χτυπούσατε αλύπητα διαδηλωτές που διαδήλωναν για τη Συμφωνία των Πρεσπών. Αυτή είναι η αλήθεια, κύριε Τσακαλώτε, και δεν πρέπει κανένας να την ξεχνά.
Κύριε Θεοδωρικάκο, μην κάνετε διάλογο.
Για τον δικηγορικό σύλλογο θα πείτε κάτι; Τι σήμα δίνετε τώρα;
Κύριε Τσακαλώτο, σας παρακαλώ.
Ήταν τέσσερα χρόνια που οδήγησαν σε ένα εκλογικό αποτέλεσμα, κύριε Πρόεδρε, καθώς το βασικό που έγινε στις 7 Ιουλίου είναι ότι ο ελληνικός λαός αποφάσισε να απορρίψει μία τετραετία τεχνητού διχασμού, διάψευσης των προσδοκιών και ακραίας δημαγωγίας και ταυτόχρονα, να δώσει εντολή στον Κυριάκο Μητσοτάκη και στη Νέα Δημοκρατία να κάνουν πράξη την ανάπτυξη, την ασφάλεια και την ανασυγκρότηση του κράτους. Αυτός ο προϋπολογισμός στοχεύει, ακριβώς, σε αυτά τα προτάγματα που η ελληνική κοινωνία έδωσε εντολή στον σημερινό Πρωθυπουργό και στην Νέα Δημοκρατία, με ένα πρόγραμμα ρεαλιστικό, στηριγμένο στην αλήθεια και στη λογική, δίνοντας και πάλι αξιοπιστία στη χώρα και στο πολιτικό σύστημα. Γίνεται πράξη η σταθερή και στοχευμένη μείωση της φορολογίας. Ανακουφίζεται η μεσαία τάξη. Προωθείται η φιλοεπενδυτική πολιτική της Κυβέρνησης. Προωθούνται οι ιδιωτικοποιήσεις και οι αναγκαίες μεταρρυθμίσεις. Οι Έλληνες και οι Ελληνίδες αρχίζουν να νιώθουν ξανά ότι υπάρχει πραγματική ελπίδα, Αυτό ισχύει ανεξάρτητα από το τι ψήφισαν στις εκλογές. Ιδιαίτερα οι άνθρωποι που αυτοτοποθετούνται κοινωνικά στη μεσαία τάξη αισθάνονται έτσι. Αυτή είναι η αλήθεια που κανείς σήμερα δεν μπορεί να αμφισβητήσει. Όμως, η οικονομική ανάπτυξη δεν φτάνει. Η σταθερή πορεία μπροστά απαιτεί ένα αποτελεσματικό κράτος στην υπηρεσία των πολιτών. Ταυτόχρονα, απαιτεί την αναχαίτιση των κινδύνων και των απειλών στα εθνικά θέματα, απαιτεί την αντιστροφή του μεγάλου δημογραφικού προβλήματος που είναι μία μεγάλη απειλή για το έθνος μας. Όλο αυτό το πλαίσιο - εκτός, δηλαδή, από τα μεγάλα κεφάλαια και τα θέματα της οικονομίας - αποτελεί έναν χώρο όπου οι πολιτικές δυνάμεις μπορούν να πετύχουν, μέσα από ένα σοβαρό διάλογο, σημαντικές συγκλίσεις, συνεννόηση και συναινέσεις. Ειδικά στα εθνικά θέματα και στις σχέσεις με την Τουρκία είναι αδιανόητο στις μέρες μας να υπάρχει κομματική αντιπαράθεση δημόσιου χαρακτήρα. Οφείλουμε όλοι να βάλουμε τα σπαθιά της κομματικής αντιπαράθεσης στα θηκάρια σε ό,τι αφορά αυτή την πλευρά της πολιτικής. Και σε αυτή την κατηγορία υπάγεται και το μεταναστευτικό, όπου πρέπει πλέον να αντιμετωπισθεί ως θέμα εθνικής ασφάλειας και κοινωνικής συνοχής. Και θα προέτρεπα την Αξιωματική Αντιπολίτευση να πάψει να κυκλοφορεί fake news για τα υπεύθυνα στελέχη της Κυβέρνησης, που διαχειρίζονται αυτό το θέμα. Βασική προτεραιότητα της Κυβέρνησης από την αρχή, αλλά και με τον προϋπολογισμό, είναι η στήριξη της τοπικής αυτοδιοίκησης και των δύο βαθμών. Για αυτό από τα πρώτα μέτρα που λάβαμε, ήταν να διασώσουμε τους ΟΤΑ που η Κυβέρνηση του ΣΥΡΙΖΑ με την απλή αναλογική τούς οδηγούσε στην ακυβερνησία. Κινούμενοι σε αυτή την κατεύθυνση, ο προϋπολογισμός του 2020 έχει αυξημένη χρηματοδότηση των ΚΑΠ κατά σχεδόν 100 εκατομμύρια ευρώ. Ανταποκριθήκαμε θετικά στο αίτημα του χώρου της αυτοδιοίκησης, πολλών ετών, να υπάρξει δυνατότητα αξιοποίησης και του ιδιωτικού τομέα για την εκπλήρωση υπηρεσιών καθαριότητας, φωτισμού και πρασίνου, γιατί στόχος μας είναι οι πόλεις και οι γειτονιές να είναι καθαρές, φωτεινές, ανθρώπινες, ασφαλείς και πολιτισμένες. Πολιτική της Κυβέρνησής μας είναι η ενίσχυση των συμπράξεων δημοσίου και ιδιωτικού τομέα και η ένταξή τους στο αναπτυξιακό πρόγραμμα της αυτοδιοίκησης, με στόχο πάντα τη βελτίωση της ποιότητας ζωής των πολιτών. Προωθούμε καινοτόμες διοικητικές δράσεις, που αντιμετωπίζουν το τεράστιο πρόβλημα στις τεχνικές υπηρεσίες στο 80% των δήμων. Οργανώνουμε μέσω της ΕΕΤΑΑ τον τεχνικό και διοικητικό μηχανισμό με μηχανικούς και άλλες ειδικότητες, που θα βοηθήσουν τους δήμους της χώρας, οι οποίοι το έχουν ανάγκη, στην υλοποίηση των έργων και των μελετών. Γίνεται πράξη η διαλειτουργικότητα με την ΑΑΔΕ σε απόλυτη συνεργασία με το Υπουργείο Ψηφιακής Διακυβέρνησης και από τις αρχές του 2020 θα μπορούν να χρεώνουν τα δημοτικά τέλη με βάση το Ε9- είναι δίκαιο και γίνεται πράξη - με τη δέσμευση εκ μέρους του κράτους, ότι δεν θα υπάρξουν αναδρομικά πρόστιμα για τις περιπτώσεις που είχαν γίνει καθ' οιονδήποτε τρόπο λάθη από τους πολίτες. Δημιουργούμε, σε συνεργασία με την αυτοδιοίκηση, το νέο αναπτυξιακό πρόγραμμα έργων για την επόμενη τετραετία - το πρόγραμμα αυτό θα έχει ισχυρό κοινωνικό και αναπτυξιακό πρόσημο - δίνοντας προτεραιότητα στην υψηλότερα αξία που υπάρχει: στην ανθρώπινη ζωή, στην ασφάλεια και προστασία των πολιτών από οποιαδήποτε φυσική καταστροφή. Το αναπτυξιακό σκέλος του προγράμματος θα συνδέεται με την ενίσχυση όλων των υποδομών και ιδίως των υποδομών περιβάλλοντος, με την έμπρακτη στήριξη της ανακύκλωσης, καθώς το 2020 θα είναι για την ελληνική αυτοδιοίκηση έτος πραγματικής ανακύκλωσης. Ήδη, άλλωστε, σε συνεργασία με πέντε δήμους έχουμε ξεκινήσει πιλοτικό πρόγραμμα ανταποδοτικής ανακύκλωσης, με στόχο την ενίσχυση της περιβαλλοντικής συνείδησης, αλλά και την επίτευξη συγκεκριμένων στόχων για την ανακύκλωση, πρόγραμμα το οποίο επεκτείνεται σε όλες τις περιφέρειες. Δυστυχώς, η Αξιωματική Αντιπολίτευση και προ ολίγου ο εκπρόσωπός της από αυτό το Βήμα, κατηγορεί ψευδώς ότι η ηγεσία του Υπουργείου Εσωτερικών καταργεί τον «ΦΙΛΟΔΗΜΟ», τινάζοντας στον αέρα τα έργα που είχαν εγκριθεί. Κυρίες και κύριοι συνάδελφοι, αυτό που καταργείται, είναι η εκκρεμότητα, όχι τα έργα. Τα έργα που είχαν ενταχθεί με προϋπολογισμό σχεδόν 1,3 δισεκατομμύριο ευρώ, είχαν διασφαλισμένη χρηματοδότηση μόλις 134 εκατομμύρια ευρώ, που προέρχονταν από δανεισμό του Ταμείου Παρακαταθηκών και Δανείων από την Ευρωπαϊκή Τράπεζα Επενδύσεων, σύμβαση ανάμεσα στους δύο φορείς που λήγει σε δεκατρείς ημέρες και, μάλιστα, με τη σαφή προϋπόθεση μέσα στη σύμβαση ότι θα πρέπει να έχουν ολοκληρωθεί και τα έργα. Τα έργα, λοιπόν, ήταν στον αέρα επί ημερών της προηγούμενης κυβέρνησης. Και η δική μας δέσμευση απέναντι στην Εθνική Αντιπροσωπεία και απέναντι σε όλους τους πολίτες, είναι ότι κανένα από τα έργα δεν πρόκειται να χαθεί, διότι θα ενταχθούν στο νέο αναπτυξιακό πρόγραμμα των δήμων, αλλά και σε περιφερειακά και τομεακά προγράμματα των περιφερειών. Κανένα έργο δεν χάνεται, γιατί το νέο πρόγραμμα του Υπουργείου Εσωτερικών έχει και θα έχει συγκεκριμένους και διασφαλισμένους πόρους. Πρόκειται για πραγματικά έργα, με πραγματικά χρήματα, για πραγματικές ανάγκες. Για την ενδυνάμωση του ρόλου της αυτοδιοίκησης τους πρώτους μήνες του 2020 φέρνουμε στη Βουλή το νομοσχέδιο που ξεκαθαρίζει τις αρμοδιότητες μεταξύ των δύο βαθμών αυτοδιοίκησης και της κρατικής δομής. Η ενίσχυση των αρμοδιοτήτων θα συνοδευτεί από ενίσχυση των πόρων και του προσωπικού που θα μετακινηθεί από την κρατική εξουσία. Πρόκειται για πρωτοβουλία που θα σφραγίσει το έργο και την πορεία της αυτοδιοίκησης. Δική μου πρόθεση είναι για τη σύνταξη αυτού του νομοσχεδίου να ακολουθήσω το μοντέλο του νόμου για την ψήφο των Ελλήνων του εξωτερικού. Δεν θέλουμε να φτιάξουμε ένα νομοσχέδιο και να το φέρουμε μία εβδομάδα πριν την ψήφιση του για διαβούλευση. Ζητάμε από όλους τους αυτοδιοικητικούς φορείς, από όλη την κοινωνία και προφανώς και από όλα τα κόμματα του Κοινοβουλίου, να διατυπώσουν με υπευθυνότητα τις θέσεις και τις προτάσεις τους και να συμμετέχουν ενεργά σε αυτή την προσπάθεια. Όλοι πρέπει να αναλάβουμε τις ευθύνες μας. Ακόμα κι αν δεν καταφέρουμε αυτή η συναίνεση να εκφραστεί σε κοινοβουλευτικές ψήφους, σίγουρα θα έχουμε πετύχει να λάβουμε πολύ σοβαρά υπ' όψιν εποικοδομητικές απόψεις που μπορεί να υπάρχουν από το σύνολο των πολιτικών δυνάμεων. Ο νέος προϋπολογισμός αποτελεί, επίσης, μία ευκαιρία για τις προτεραιότητές μας και τις αλλαγές στο σύνολο του δημόσιου τομέα. Επιγραμματικά, γίνεται πράξη η αποκομματικοποίηση του κράτους με την υλοποίηση του θεσμού των υπηρεσιακών γραμματέων, προωθείται η διαλειτουργικότητα των υπηρεσιών του δημοσίου, ετοιμάζουμε τον νέο νόμο που τροποποιεί τον 2190, προκειμένου να επιταχυνθεί η διαδικασία των προσλήψεων, κάνουμε πράξη τον προγραμματισμό των προσλήψεων σε ετήσια βάση στο δημόσιο τομέα - συνεχίσαμε το σχετικό πρόγραμμα της προηγούμενης ηγεσίας του Υπουργείου Εσωτερικών - διατηρούμε τη σχέση ένα προς ένα και καλύπτουμε κατά προτεραιότητα τις ανάγκες, που αφορούν στην παιδεία, την υγεία και την ασφάλεια των πολιτών, καθώς και στα προγράμματα κοινωνικής πολιτικής των δήμων, με κορυφαίο αυτό του «Βοήθεια στο Σπίτι», το οποίο διασφαλίζουμε και αναβαθμίζουμε συνολικά. Συνδέουμε το σύστημα κινητικότητας με τις προσλήψεις. Επίσης, στον τομέα της ιθαγένειας έχουμε υπογράψει μία προγραμματική σύμβαση με την Εθνική Αρχή Διαφάνειας, προκειμένου πολύ σύντομα - μέσα στους επόμενους τέσσερις μήνες - να έχουμε έτοιμο ένα σύστημα πολύ πιο δίκαιο, γρήγορο και διαφανές για την πολιτογράφηση και την απόδοση της ελληνικής ιθαγένειας. Σε όλους τους τομείς λειτουργίας του δημόσιου τομέα ο στόχος μας είναι διττός: Διαφάνεια παντού και παραγωγή έργου για τους πολίτες, για εκείνους, δηλαδή, που μέσα από τους φόρους που καταβάλλουν, συντηρούν και έχουν την απαίτηση για ένα δημόσιο λειτουργικό, απλό, φιλικό και χρήσιμο σε όλους. Κύριε Πρόεδρε, κυρίες και κύριοι συνάδελφοι, όπως είπα και στην αρχή, ο βασικός στόχος της Κυβέρνησης είναι η αναγέννηση της Ελλάδας. Σε αυτό επιταχύνονται οι δράσεις του Υπουργείου Εσωτερικών. Για να το πετύχουμε, όμως, πρέπει να συνεγείρουμε όλες τις δυνάμεις του Ελληνισμού εντός και εκτός Ελλάδας. Η ψήφος για τους Έλληνες του εξωτερικού είναι ένα μήνυμα, που πρέπει να αγκαλιαστεί από όλους και ιδίως από τους συμπατριώτες μας σε όλη τη γη. Για το σκοπό αυτό το Υπουργείο Εσωτερικών προχωρά σε διαδικτυακή καμπάνια ενημέρωσης. Αλλάζουμε την Ελλάδα, ενισχύουμε τους δήμους και τις περιφέρειες, κάνουμε τις πόλεις πιο ασφαλείς και πιο φιλικές προς τον πολίτη. Ανεξάρτητα από τις ιδεολογικές και πολιτικές μας διαφορές, υπάρχει κάτι που μας ενώνει όλους. Είναι ο πατριωτισμός των Ελλήνων, είναι η πατρίδα που αποτελεί μία σταθερή αναφορά και η οποία σήμερα μας έχει ανάγκη όλο και πιο πολύ ενωμένους και όχι διχασμένους. Μόνο ενωμένοι μπορούμε να πετύχουμε το στόχο της αναγέννησης της Ελλάδας. Και αυτό είναι το χρέος μας προς τη νέα γενιά, για να πάμε την Ελλάδα ψηλά. Σας ευχαριστώ.
Και εμείς σας ευχαριστούμε. Θα κλείσουμε τον δέκατο έβδομο κύκλο με τον κ. Διονύση Χατζηδάκη από τη Νέα Δημοκρατία. Εγώ, επειδή είμαι και λίγο γκρινιάρης, οφείλω να σας πω ένα μεγάλο «μπράβο» και «συγχαρητήρια». Πήγαμε κάτι παραπάνω από εξαιρετικά στους χρόνους. Μετά τον κ. Χατζηδάκη θα μιλήσει ο κ. Νικόλαος Βούτσης, ο πρώην Πρόεδρος της Βουλής, για δώδεκα λεπτά. Κύριε Χατζηδάκη, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, τελειώνουμε σήμερα, επιτέλους, τη συζήτηση για τον προϋπολογισμό του 2020. Εγώ δεν θα αναφερθώ σε αριθμούς που έχουν ήδη κατά κόρον ειπωθεί από τους Υπουργούς, τους Υφυπουργούς, τους εισηγητές, τους συναδέλφους Βουλευτές από όλες τις πτέρυγες. Θα κάνω μόνο μία μικρή πολιτική ανάλυση. Κύριε Πρόεδρε, δεν θα χρειαστώ πάρα πολύ χρόνο. Δεν μπορώ να καταλάβω γιατί σε αυτή την Αίθουσα δεν μπορούμε να παραδεχτούμε κάτι. Δηλαδή, βλέπω μία μικροψυχία. Εγώ σέβομαι βαθύτατα την προσπάθεια που έκανε ο κ. Τσακαλώτος. Προσπαθούσα πάντοτε να τον καταλάβω και τον θαύμαζα πραγματικά, διότι μιλούσε με τέτοια ταχύτητα τα αγγλικά, που αν και εγώ ήξερα αγγλικά, δεν μπορούσα να τον παρακολουθήσω. Δεν παραδέχεστε, δεν έχετε αντιληφθεί καθόλου τα ευρήματα, τις διάφορες έρευνες που γίνονται, τι λέει ο κόσμος έξω; Από κει που ήταν πρώτο θέμα η οικονομία μας, δεν αντιληφθήκατε ότι πήγε πέμπτο θέμα; Ότι ένας καινούργιος αέρας δημιουργίας εμφανίστηκε; Ότι αρχίζουν πλέον οι δανειστές, η τρόικα, τους οποίους μετονομάσατε σε θεσμούς, να μας παίρνουν στα σοβαρά; Αυτό γιατί έγινε; Γιατί ο Κυριάκος Μητσοτάκης αυτά που είπε τα έκανε. Και μπορεί να μην είμαστε στο μνημόνιο, αλλά είμαστε σε μία συνεχή και σκληρή επιτροπεία. Τους έπεισε, λοιπόν, τους ανθρώπους και του λένε ότι αλλάζουν τα πράγματα, δημιουργούμε. Φτιάχνουμε τις υποθέσεις για να προχωρήσουμε μπροστά. Για να είμαι ειλικρινής, δεν μπορώ να μην πω, κύριε τέως Πρόεδρε της Βουλής, ότι και εσείς δεν προσπαθήσατε. Όμως, είπατε πολλά και κάνατε λίγα. Τι να σας πω; Να σας θυμίσω ότι «με έναν νόμο και ένα άρθρο θα καταργηθούν τα μνημόνια»; Και σας πίστεψε ο κόσμος. Εγώ δεν σας πίστεψα. Όμως, ο ξάδερφός μου σας πίστεψε και σας ψήφισε. Την έπαθε. Καλά να πάθει. Για να τελειώνω - γιατί σ' αυτήν την Αίθουσα κάποια στιγμή πρέπει να είμαστε πιο ουσιαστικοί - να σας θυμίσω τι έλεγε ο αξιότιμος πρώην Πρωθυπουργός για τον Κυριάκο Μητσοτάκη; «Δεν έχετε το χάρισμα το επικοινωνιακό, κύριε Μητσοτάκη, δεν μπορείτε να πείσετε τον λαό. Και αυτό εμένα με συμφέρει, γιατί είστε εύκολος αντίπαλος». Ήρθε, όμως, το πλήρωμα του χρόνου και τι αποδείχθηκε; Αυτός που, κατά τη γνώμη σας, δεν είχε το χάρισμα της επικοινωνίας απεδείχθη επιμελής, τρομερά εργατικός και αποτελεσματικός. Κι όδευε σ' όλο τον πλανήτη. Με τους Αγγλοσάξονες μιλούσε αγγλικά, που τον καταλάβαιναν, με τους Γερμανούς μιλούσε γερμανικά, διότι κατέχει και τη γερμανική γλώσσα, και με τους Γάλλους μιλούσε γαλλικά. Είδαμε, δηλαδή, έναν άνθρωπο που ενέπνεε εμπιστοσύνη. Γι' αυτό, λοιπόν, σας εύχομαι καλά Χριστούγεννα και να αντιληφθείτε ότι τα πράγματα έχουν αλλάξει. Δεν το λέω εγώ. Το λένε οι δημοσκοπήσεις. Σεβαστέ μου, κύριε Τσακαλώτε, τι σήμαινε αυτό που είπατε εσείς με τον κ. Βαρουφάκη, η «δημιουργική ασάφεια»; Έψαχνα, ρωτούσα, ρώτησα και τον κ. Βορίδη και μου είπε ότι «μη μου λες τέτοια πράγματα, δεν τα καταλαβαίνω». Τι σημαίνει; Μας άκουγε ο κόσμος και έλεγαν: «Τι είναι αυτά; Καινούργιες εισαγωγές στην οικονομία;». Αυτά σας «έφαγαν» και αυτά τα λάθη δεν θα τα κάνουμε εμείς. Ό,τι έχουμε, αυτό θα δίνουμε στον ελληνικό λαό. Ευχαριστώ.
Καλά Χριστούγεννα και σε εσάς, κύριε Χατζηδάκη. Έκλεισε, λοιπόν, ο δέκατος έβδομος κύκλος. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 17ο Γυμνάσιο Αθήνας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Νικόλαος Βούτσης, πρώην Πρόεδρος της Βουλής, για δώδεκα λεπτά.
Κυρίες και κύριοι συνάδελφοι, η ιστορία έχει γράψει, είτε έτσι είτε αλλιώς, το ποιες πολιτικές δυνάμεις οδήγησαν τη χώρα με τις πολιτικές τους στη χρεοκοπία. Και έχει γράψει και το ποια πολιτική δύναμη έβγαλε τη χώρα από τις μνημονιακές δεσμεύσεις. Αυτό, είτε έτσι είτε αλλιώς, είναι καταγεγραμμένο. Από δω και πέρα, όμως, θα είναι και καταγεγραμμένο το ποια πολιτική δύναμη - η οποία ανέλαβε ξανά τη διακυβέρνηση της χώρας, χωρίς να αλλάξει πολιτική, χωρίς να έχει κανένα άλλο μοντέλο, πρότυπο και πρόταση, παρά τις ίδιες πολιτικές που οδήγησαν στα αδιέξοδα και τη χρεοκοπία - , σεμνύνεται ότι έχει αποκτήσει την ηγεμονία στις εξελίξεις. Αυτό, όμως, θα το δούμε συν τω χρόνω. Δεν το λέω αξιωματικά. Το λέω με βάση παραδείγματα και με τη συζήτηση που εξελίχθηκε εδώ επί τόσες μέρες. Πρώτον. Δεν κατατέθηκε καμμία πρόταση για το μείζον θέμα των πλεονασμάτων. Ξέρουμε τι είχε καταθέσει η προηγούμενη κυβέρνηση, τι ήταν διατεθειμένη να κάνει. Υπήρξε άρνηση. Υπήρξε ένα άλλο πρόγραμμα. Υπάρχει μία άλλη διάθεση. Παλεύουν κάτι διαφορετικό οι κυβερνώντες. Δεν κατετέθη κάτι τέτοιο. Δεύτερον. Για το κρίσιμο ζήτημα των εισοδημάτων, των μισθών, των συντάξεων, η παρελθούσα κυβέρνηση, η κυβέρνηση του ΣΥΡΙΖΑ, μέσα σε πολύ δύσκολες συνθήκες έδωσε 11% στον κατώτατο μισθό, όσο ήταν το άθροισμα των τριών αυξήσεων που είχαν δώσει στην Πορτογαλία τα προηγούμενα δύο χρόνια, που είχε βγει νωρίτερα από την κρίση. Επ' αυτού του ζητήματος, δηλαδή, με τα καλύτερα οικονομικά, που πανθομολογουμένως υπάρχουν σήμερα για τη χώρα, δεν υπάρχει καμμία δέσμευση για την άνοδο, για τον ρυθμό ανόδου και για την τάση ανόδου και στον κατώτερο μισθό, στις συντάξεις και αλλού. Μένει στο απυρόβλητο. Προφανώς, αυτά δεν είναι τυχαία. Πηγαίνουν αλλού κάποιες προτεραιότητες και κάποια έσοδα. Την ίδια ώρα, εντελώς αυθαίρετα - ειπώθηκε και προηγούμενα - έρχεστε στο ιδεολόγημα το οποίο επί χρόνια ακούμε, πως την ανάπτυξη, τις επενδύσεις κ.λπ., θα τις φέρει η καθήλωση ή και η μείωση των μισθών και των εγγυήσεων της εργατικής δύναμης, ενώ δεν αναγνωρίζετε την πραγματικότητα, η οποία υπήρξε εν τοις πράγμασι. Αποδείχθηκε ότι με την αύξηση των εγγυήσεων για τα εργασιακά, της δυνατότητας για συμβάσεις και, κυρίως, την αύξηση των εισοδημάτων είναι δυνατόν πραγματικά να υπάρξει μία αναθέρμανση της κατανάλωσης, της ζήτησης και της ίδιας της αναπτυξιακής λειτουργίας. Επίσης, είναι σαφές ότι δεν καταθέσατε - διότι βάλατε το αναπτυξιακό, το φορολογικό, σήμερα τον προϋπολογισμό - ένα συνολικό πρόγραμμα, μία κόκκινη γραμμή, που να διαπερνά αυτή την κατάθεση της συνολικής πολιτικής, πέραν του ιδεολογήματος, όπως το λέμε εμείς, του προηγούμενου. Δηλαδή, της εμμονής πως αν «κλείσουμε μάτι» προς όλους ότι είναι πολύ πιο εύκολες οι επενδύσεις και η κερδοφορία τους, αυτό αυτομάτως θα φέρει την ανάπτυξη κ.λπ.. Είχε κατατεθεί από την κυβέρνηση του ΣΥΡΙΖΑ προς τους θεσμούς και δεσμευτικά εκ μέρους της χώρας για πρώτη φορά μία αναλυτική πρόταση. Αν θυμάμαι καλά, ήταν εβδομήντα και πλέον σελίδες, με προτεραιοποιήσεις, με συγκεκριμένους κλάδους της οικονομίας, με στόχους, με μεσοπρόθεσμες δεσμεύσεις κ.λπ.. Είναι σαφές, λοιπόν, ότι δεν είναι δυνατόν να μιλάμε παρά για τα αποκαλυπτήρια, θα έλεγε κάποιος, των δύο στρατηγικών, των δύο πολιτικών και, τολμώ να πω, των δύο μεγάλων πόλων, που έχουν αναδειχθεί από τις πρόσφατες εθνικές εκλογές. Δηλαδή, του βαθύτατα συντηρητικού πόλου και του προοδευτικού πόλου, οι οποίοι πλέον καθορίζουν, μέσα από την αντιπαράθεση τους στη Βουλή, στο Κοινοβούλιο, αλλά και μέσα στον λαό, μέσα στην κοινωνία, το μέλλον αυτής της χώρας, αλλού με συνθέσεις, συναινέσεις, αλλού - στα περισσότερα - με βαθύτατες διαφωνίες και διαφορές, οι οποίες ήδη εξελίσσονται μέσα στην παρούσα συζήτηση. Κυρίες και κύριοι συνάδελφοι, δεν είναι, όμως, μόνο το θέμα της οικονομίας και του προϋπολογισμού τα οποία συζητάμε, όπου αυτοί οι δύο πόλοι σχηματοποιούν τις προτάσεις τους για το μέλλον της χώρας μετά τη δεκάχρονη βαθύτατη κρίση. Είναι σαφές ότι στο εσωτερικό της κυβερνώσας παράταξης, αλλά και με πράξεις, έργα και παραλείψεις, αναβιώνει - και μάλιστα επιθετικά μερικές φορές - μια διχαστική λογική πάνω σε κρίσιμα ζητήματα, τα οποία και παγκοσμίως, αλλά και για τη χώρα έχουν ιδιαίτερη σημασία. Ξέρουμε ότι παγκοσμίως υπάρχει ένα κουβάρι, θα έλεγε κάποιος, πάνω σε τέσσερα κεντρικά ζητήματα. Μεγάλες ανισότητες που δημιουργούνται από την εφαρμοζόμενη σήμερα πολιτική, στην παρούσα φάση της παγκοσμιοποίησης, κλιματική κρίση, κλιματική αλλαγή, προσφυγικό - μεταναστευτικό ζήτημα, δικαιώματα. Πάνω σ' αυτά αναπτύσσεται μια αλληλουχία, διότι αλληλοεπηρεάζονται προφανώς όλα αυτά και ανατροφοδοτούνται, διαφορετικές στρατηγικές και αντιλήψεις. Έτσι και στη χώρα μας ερχόμαστε να αντιμετωπίσουμε ζητήματα, τα οποία είναι πάρα πολύ κρίσιμα και γύρω από τα οποία υπάρχει μία σοβαρή επικινδυνότητα και θα ήθελα να τα θέσω. Εχθές είχα μία διπλή εμπειρία: Το πρωί είχα προσκληθεί για να χαιρετίσω στο Ελληνικό Συμβούλιο Προσφύγων, που συμπλήρωσε τριάντα χρόνια μιας εξαιρετική δράσης και στο οποίο συμμετέχουν όλες οι οργανώσεις - δικαιωματικές κ.λπ. οι θεσμοί τους οποίους και εμείς γνωρίζουμε και είναι σύμβουλοι του κράτους και αλλού - , καθώς την ίδια ώρα γινόταν - και γίνεται - στη Γενεύη το διήμερο παγκόσμιο συνέδριο για το προσφυγικό. Σήμερα είναι και η Παγκόσμια Ημέρα Μεταναστών. Λυπάμαι γιατί σήμερα, σε αντίθεση με τα τέσσερα προηγούμενα χρόνια, δεν υποδεχόμαστε ως Βουλή τα ασυνόδευτα προσφυγόπουλα και τις οργανώσεις που ασχολούνται μ' αυτά, με παρούσα και όλη την πολιτειακή ηγεσία της χώρας, κάτι που ήταν ένα δείγμα και ένα σήμα και προς τα έξω για την αντιμετώπιση αυτού του ζητήματος. Αυτό το λέμε εν παρενθέσει. Δεν του δίνω μία περαιτέρω διάσταση. Απλώς το σημειώνω. Εχθές, λοιπόν, είχα αυτή την εμπειρία το πρωί και είχα και την εμπειρία της συζήτησης που εξελίχθηκε με τον κ. Χρυσοχοΐδη, τον Υπουργό Προστασίας του Πολίτη, μέσα στη Βουλή. Αποκαλυπτική συζήτηση. Και για το μεν πρώτο θέμα - παρευρίσκονταν εκπρόσωποι και μάλιστα θα έλεγα των περισσότερων πτερύγων ή σχεδόν όλων των πτερύγων και οργανώσεις κ.λπ. - θέλω να σας πω ευθύτατα ότι δεν μπορούμε να παίζουμε με απόψεις οι οποίες οδηγούν - είχε γίνει συζήτηση όταν είχε έρθει εδώ και ο κ. Γκράντι, ο ύπατος αρμοστής - σε στρατηγικές να κάνουμε τον βίο αβίωτο για τους πρόσφυγες και μετανάστες, έτσι ώστε να δοθεί ένα σήμα αποτροπής εισόδου των ροών στη χώρα. Είναι μία εξαιρετικά επικίνδυνη στρατηγική. Είδαμε χθες και έναν άρχοντα της τοπικής αυτοδιοίκησης, σε ένα νησί του Αιγαίου, ο ίδιος να βγαίνει στις πλατείες και να φωτογραφίζεται διώχνοντας και σπρώχνοντας μετανάστες και πρόσφυγες. Είμαστε διατεθειμένοι να συμπράξουμε - και το ξέρετε αυτό, έχουμε μιλήσει μαζί αναλυτικά γι' αυτά τα ζητήματα - απολύτως, παραδείγματος χάριν για να προχωρήσει το πρόγραμμα «ΕΣΤΙΑ», το οποίο ήταν θετικό και πρέπει να επεκταθεί στον ηπειρωτικό κορμό για τους μετανάστες και πρόσφυγες και από κοινού να πείσουμε, διότι χρειάζονται πειθώ και οι τοπικές κοινωνίες και οι τοπικοί άρχοντες, οι οποίοι κατά 80% είναι της παρατάξεώς σας. Είμαστε διατεθειμένοι να βοηθήσουμε στο διεθνές επίπεδο - και έγινε αυτό από τον Πρόεδρο του κόμματος και πρώην Πρωθυπουργό τον κ. Τσίπρα και έγινε και από άλλες πλευρές εξ όσων γνωρίζω, την κ. Γεννηματά στους Σοσιαλιστές και αλλού - να συμπράξουμε με την Κυβέρνηση, έτσι ώστε επιτέλους στην Ευρωπαϊκή Ένωση οι ηγεσίες αυτές οι οποίες για όλα τα άλλα ξέρουν να βάζουν κανόνες και να τους τηρούν με τρομακτικό κόστος για τις κοινωνίες μας - εμείς ήμασταν ένα εξαιρετικό αρνητικό παράδειγμα - , να πάρουν αποφάσεις που να τηρηθούν για το κρίσιμο ζήτημα, δηλαδή της συνευθύνης για την απορρόφηση, ενσωμάτωση ενός μέρους και ύστερα κατά τις διεθνείς συνθήκες διεκπεραίωση των μεγάλων προσφυγικών - μεταναστευτικών ροών, που ξέρουμε όλοι ότι είναι ένα θέμα που θα σφραγίσει όλο τον 21ο αιώνα. Το γνωρίζουμε. Δεν παίζουμε μεταξύ μας ότι είναι κάτι που μπορεί να κλείσει. Είμαστε διατεθειμένοι να βοηθήσουμε σε πάρα πολλά πράγματα, στα οποία είχαν ασκηθεί πολιτικές από την πλευρά μας και στις οποίες προστρέχετε στον δημόσιο, στον επίσημο, στον διεθνή σας λόγο στα διεθνή φόρα. Δεν πρόκειται να ασκήσουμε ούτε σε αυτό το ζήτημα ούτε - και το βλέπετε αυτό - στο ζήτημα των εξωτερικών σχέσεων με την Τουρκία, των λεγόμενων εθνικών θεμάτων κ.λπ. μία πολιτική αντιδικίας, μια πολιτική δομικής αντίρρησης σε ό,τι κάνετε. Ασκούμε μια πολύ αυστηρή κριτική σ' αυτά που δεν κάνετε, σ' αυτά που θεωρούμε ατελέσφορες, αναποτελεσματικές πολιτικές. Κυρίως, όμως, σας κάνουμε κριτική - και την κάνω και εγώ αυτήν τη στιγμή - στο ότι μείζονα θέματα τα οποία έχουν απολύτως διεθνή διάσταση, δηλαδή έχουν ευρωτουρκική, παραδείγματος χάριν, διάσταση ως προς το ζήτημα και των συνόρων της Ευρωπαϊκής Ένωσης, που είναι τα ανατολικά σύνορα της χώρας μας και πιο πάνω της Βουλγαρίας, αλλά και στο ζήτημα το προσφυγικό - μεταναστευτικό και των δηλώσεων Τουρκίας - Ευρωπαϊκής Ένωσης, κρίσιμα, δηλαδή, ζητήματα, σοβαρά ζητήματα τα εσωτερικοποιείτε, τα φέρνετε μέσα και δημιουργείτε μία κατάσταση η οποία οδηγεί, σας επαναλαμβάνω, σε στρατηγικές - και με τον νόμο που φέρατε και με την εφαρμογή αυτού του νόμου και με το απαράδεκτο αυτό γενικό επιτελείο, που όλες τις δυνάμεις της Αντιπολίτευσης το έθεσαν εν αμφιβόλω, σε σχέση με την προστασία των συνόρων - κατάστασης αναζήτησης - θέλω να το πω χοντρά, για να συνεννοούμαστε - εσωτερικού εχθρού. Αυτό είναι πάρα πολύ επικίνδυνο. Αφορά, κατ' αρχάς, τους μετανάστες και τους πρόσφυγες. Πάντοτε έτσι ξεκινάει η δουλειά, ιστορικά αν το πάρει κάποιος. Όταν μάλιστα συμπληρώνεται από αυτά τα φαινόμενα - σε καθημερινή πια βάση δυστυχώς - τα οποία έρχονται μέσω του διαδικτύου στην επιφάνεια - αναφέρθηκε προηγούμενα και ο κ. Τσακαλώτος - , όταν δηλαδή βλέπουμε αυτό τον αυταρχισμό και την καταστολή ορισμένων τμημάτων είτε είναι απλά πρόσωπα είτε είναι απλές αυτονομημένες δυνάμεις - πάντοτε υπάρχουν αυτά, εδώ και δεκαετίες, όλοι ξέρουμε ότι αυτονομούνται και το ξέρουμε άριστα, όχι απλώς καλά και όχι μόνο από τον δρόμο, ήμασταν και προϊστάμενοι αυτού του Υπουργείου και επί τεσσεράμισι χρόνια ασκήσαμε πολιτική - , όταν έρχονται στην επιφάνεια αυτές οι αποτρόπαιες εικόνες δημιουργούνται πολύ μεγάλα, μείζονα θέματα δημοκρατικής συζήτησης και εξέλιξης. Προσέξτε, και πρέπει να προσέχουμε όλοι, πάρα πολύ. Έχουμε την εικόνα πολίτη, ένοικου πολυκατοικίας, με κουκούλα, πρωινιάτικα, κάτω στον δρόμο, γυμνός, αφού είχε δαρεί και με τον γιο του - τα έχει καταγγείλει και η σύζυγός του - επειδή δεν επέτρεψαν, χωρίς άδεια εισαγγελέα - εμπόδισαν, λέει, δεν διευκόλυναν - τις δυνάμεις της αστυνομίας να περάσουν από τη διπλανή πολυκατοικία για να πάνε να βγάλουν τρεις οι οποίοι κοιμόντουσαν μέσα σε κατειλημμένο κτήριο. Δεν πρόκειται για καμμιά τρομοκρατική οργάνωση που θα έπρεπε να αντιμετωπιστεί ενδεχομένως με κάποιους τρόπους, που ξέρει επιχειρησιακά η αστυνομία ή δεν ξέρει από ό,τι φαίνεται. Αυτή η εικόνα δεν είναι τυχαία. Είναι για να δοθεί σήμα. Είναι όπως κάποιοι από τους εκλεγμένους - καλώς ή κακώς ο λαός τους εξέλεξε - Βουλευτές σας, οι οποίοι έκαναν προεκλογική εκστρατεία - αν είναι δυνατόν! - είτε στις 6: 00 η ώρα πηγαίνοντας στα Εξάρχεια και λέγοντας «εμείς είμαστε εδώ» και από πίσω κάποιοι άνθρωποι «ξέμπαρκοι» που έπιναν σαλέπι το πρωί ή με κάτι οπλισμένους των ΕΚΑΜ και των ειδικών δυνάμεων με όπλα - τα οποία είναι για να χρησιμοποιηθούν, χτύπα ξύλο, ποτέ να μη χρησιμοποιηθούν!, σε συγκρούσεις της χώρας έξω - , έκαναν προεκλογική εκστρατεία, έβγαζαν κάρτες με αυτά! Έχουμε αντιληφθεί, με παρόν το προσφυγικό - μεταναστευτικό ζήτημα, με παρούσα τη δεκαετή κρίση στη χώρα, με τις φοβίες που υπάρχουν εκ των πραγμάτων μέσα σε μία κοινωνία που πάει να ξανασταθεί όρθια, ότι δεν είναι δυνατόν να ασκείτε αυτές τις πολιτικές «Φαρ Ουέστ» - επιτρέψτε μου να πω - , που βάζουν διάφορες ημερομηνίες και λένε ότι θα κλείσουν κ.λπ.. Έκανα χθες μια ερώτηση στον κύριο Υπουργό Προστασίας του Πολίτη. Μου απαντούσε επί όλων των άλλων ζητημάτων ανοίγοντας μία βεντάλια θεμάτων που αυτός ύστερα τα άκουσε. Δεν απάντησε στο καίριο ερώτημα. Πέντε χρόνια η ελληνική πρωτεύουσα δέχεται ετησίως τέσσερα έως έξι εκατομμύρια τουρίστες. Δεν υπήρξε από καμμία ξένη χώρα διεθνώς καμμία οδηγία, καμμία νόρμα για κανενός είδους επικινδυνότητα για τους ανθρώπους που έρχονται εδώ για μία, δύο ή πέντε μέρες. Και ξέρετε πολύ καλά τι ευαισθησία υπάρχει για την ασφάλεια των πολιτών. Αυτό θα πει ότι δεν υπάρχουν προβλήματα, εστίες ανομίας, άλλα ζητήματα; Προφανώς και υπάρχουν, όπως υπήρχαν πάντοτε και αντιμετωπίζονταν ή αντιμετωπίζονταν λιγότερο καλά. Όμως, δεν έχει καμμία σχέση με το γενικευμένο εμπόριο φόβου, την προπαγάνδα τρομολαγνείας η οποία ασκείται από ορισμένες πλευρές, δυστυχώς και από ορισμένους συνδικαλιστές οι οποίοι έχουν φύγει εντελώς από τον ρόλο τους. Κυρίες και κύριοι συνάδελφοι, ο κ. Βορίδης - με τον οποίο πάντοτε τα τελευταία επτά χρόνια είχαμε και εδώ συζητήσεις τουλάχιστον σοβαρές και πράγματι αρκετά ιδεολογικές - έβαλε ένα θέμα ηγεμονίας. Έχει δίκιο. Δηλαδή, η νεοσυντηρητική αντίληψη μετά από δέκα χρόνια, μέσα σε μία κοινωνία που πέρασε ό,τι πέρασε, έχει αποκτήσει έναν βαθμό αποδοχής και ηγεμονίας, ταυτόχρονα όμως θα έλεγα εγώ - και το γνωρίζετε - με μία κοροϊδία και έναν λαϊκισμό και με την προπαγάνδα που υπήρξε από τα μέσα μαζικής ενημέρωσης που βοήθησαν πάρα πολύ για να υπάρξει ένα τέτοιο κλίμα μέσα στην ελληνική κοινωνία. Εμείς αντιμετωπίζουμε την πρόκληση εν συνόλω. Είναι σαφές ότι η δημιουργία, η συγκρότηση του προοδευτικού πόλου - με την ευρύτατη δυνατή σύμπραξη και διαφορετικών πολιτικών προοδευτικών, κεντρώων, σοσιαλιστικών, κομμουνιστικών, αριστερών ριζοσπαστικών δυνάμεων - σε επίπεδο κοινωνίας, κατ' αρχάς - διότι αυτό ήδη γίνεται, ο κόσμος αντιδρά και βγαίνει στον δρόμο - έχει υποχρέωση και καθήκον - έχουμε πάρει κι εμείς εντολή - , να διαμορφώσει και την εναλλακτική πρόταση και την προγραμματική αντιπολίτευση με όρους επιχειρημάτων, αλλά και με όρους παρουσίας και ενθάρρυνσης της κοινωνίας, των μαζικών κινημάτων και της θέλησης του κόσμου να αναπνεύσει, για μία προοδευτική Ελλάδα μετά από την κρίση. Ευχαριστώ.
Κι εμείς ευχαριστούμε. Θα μιλήσουν τώρα οι γενικοί εισηγητές. Πρώτος είναι ο κ. Μανούσος Βολουδάκης από τη Νέα Δημοκρατία. Ορίστε, κύριε συνάδελφε, έχετε τον λόγο για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα κατ' αρχάς να πω δυο λόγια στον μόλις κατελθόντα από του Βήματος κ. Βούτση. Κύριε Βούτση, παρ' ότι είναι θετικό ότι αναγνωρίζετε ότι έχει αλλάξει το κλίμα στην κοινωνία, ξέρετε, αυτό δεν είναι αποτέλεσμα μιας ιδεολογικής συζητήσεως όπως αυτές που είστε συνηθισμένοι να κάνετε στην Αριστερά. Είναι επιστροφή σ' αυτό που είναι η κανονική κατάσταση της ελληνικής κοινωνίας. Η ελληνική κοινωνία, ο πολύς κόσμος στην Ελλάδα, έχει πεποιθήσεις τέτοιες που ξεπερνάνε αυτό που θα χαρακτήριζε κάποιος «ιδεολογία», οι οποίες είναι ξένες προς αυτό το μοντέλο το οποίο εσείς επί τεσσεράμισι χρόνια προσπαθήσατε να επιβάλετε. Μόνο οι ακραίες συνθήκες της κρίσης έκαναν τον πολύ κόσμο να «κάνει τα στραβά μάτια» στις παλαβές ιδέες - με συγχωρείτε για τον όρο, αλλά δεν μπορώ να το πω διαφορετικά - οι οποίες επικράτησαν για κάποιο διάστημα, οι οποίες προωθήθηκαν πριν το 2015. Μόνο οι ακραίες συνθήκες της κρίσης το κατέστησαν αυτό εφικτό και αυτές οι συνθήκες δεν θα υπάρξουν ξανά, με συντονισμένη προσπάθεια όλων μας. Τώρα, η συζήτηση του προϋπολογισμού έχει σχεδόν ολοκληρωθεί. Αισθάνομαι την ανάγκη να κάνω μία ανακεφαλαίωση ορισμένων από τα ζητήματα που έθεσε η Αντιπολίτευση, γιατί τις αυταπάτες σας - κατά τον δικό σας όρο - πριν από το 2015, έχουν διαδεχθεί μία σειρά από πλάνες περί τα πράγματα σήμερα. Θέλω πολύ σύντομα να πω σε τι αναφέρομαι. Θα αναφέρω επιγραμματικά τα λαθεμένα σημεία κριτικής σας, τα ψευδή επιχειρήματα που προβάλλετε. Βγήκαμε από τα μνημόνια επί ΣΥΡΙΖΑ. Πράγματι, τεχνικά έληξε το πρόγραμμα. Αυτό αποτυπώνεται στην εισηγητική έκθεση και το έχετε κάνει σημαία. Όμως, αυτό που καταλαβαίνει ο κόσμος όταν λέει «είμαστε ή δεν είμαστε σε μνημόνιο», είναι κάτι διαφορετικό. Η ουσία, κυρίες και κύριοι συνάδελφοι, είναι ότι αυτήν τη στιγμή ακόμα η πατρίδα μας, θέλουμε - δεν θέλουμε, είναι δεσμευμένη με τις δικές σας συμφωνίες, κυρίες και κύριοι συνάδελφοι του ΣΥΡΙΖΑ, μέχρι το 2060. Μέσα σ' αυτό παλεύουμε. Τα επιτεύγματα της δικής σας περιόδου, τα οποία μας παρουσιάζετε, είναι στην πραγματικότητα η δυναμική αντίδραση της ελληνικής κοινωνίας και οικονομίας που έμεινε ζωντανή παρά τους πειραματισμούς σας και ξαναμπήκε σιγά - σιγά στον δρόμο που βιαίως διακόψατε το 2015. Το 2014 είχε αρχίσει ήδη αυτή η φυσική αντίδραση. Διεκόπη από τους δικούς σας εγκληματικούς πειραματισμούς και χειρισμούς και σιγά - σιγά, πράγματι, μέχρι και στα δικά σας χρόνια είχε αρχίσει αυτό να βελτιώνεται. Δεν θα το αποδώσετε, όμως, αυτό σε δικές σας ενέργειες. Το γεγονός ότι καθυστερημένα αρχίσατε να αντιμετωπίζετε - και στρεβλά - ένα μέρος της πραγματικότητας δεν είναι πολύ μεγάλο σας επίτευγμα. Δεύτερο μείζον σημείο πλάνης, ψεύδους, είναι το εξής: Δεν διαπραγματευτήκατε τη μείωση των πλεονασμάτων, μας λέτε. Ήδη, απαντήθηκε ότι ο Πρωθυπουργός ουδέποτε μίλησε για μείωση των πλεονασμάτων πριν το 2021 και αυτό όχι γιατί μας αρέσει όπως είναι. Τα πλεονάσματα είναι στη θέση τους. Τα πλεονάσματα συμφωνήθηκαν όπως συμφωνήθηκαν από εσάς, γιατί έτσι οι πιστωτές διαβεβαιώνονται ότι θα πάρουν πίσω τα χρήματά τους, ότι θα πληρωθεί το χρέος. Αυτό, λοιπόν, για να συμβεί, για να αλλάξει το πλεόνασμα, πρέπει να τους πείσουμε ότι το χρέος θα αποπληρωθεί νωρίτερα. Τώρα άρχισε να γίνεται αυτό. Τώρα στην έκθεση αξιολόγησης υπάρχει ήδη μείωση του χρόνου στον οποίο το χρέος φτάνει στο 100% του ΑΕΠ. Τρίτη μεγάλη κατηγορία πλάνης είναι η εξής: Μειώνονται, λέει, οι δαπάνες διαφόρων κατηγοριών πολιτικής. Η ανάλγητη Δεξιά κόβει το ένα, κόβει το άλλο, περικόπτει τις πολιτικές οι οποίες διευκολύνουν τον λαό. Κατ' αρχάς, το σύνολο των δημοσίων δαπανών αυξάνει. Ο φετινός προϋπολογισμός, σε σχέση με τον περυσινό, έχει 772 εκατομμύρια ευρώ παραπάνω, δηλαδή περισσότερες δημόσιες δαπάνες. Ναι, αλλά θα μου πείτε εσείς τώρα ή θα προσπαθήσετε να δημιουργήσετε σε όσους σας ακούν την εντύπωση, ότι η ανάλγητη Δεξιά παίρνει τις δαπάνες από εκεί που ωφελείται ο λαός και τις πάει κάπου αλλού. Ε, να δούμε λοιπόν τους τομείς που είναι κατ' εξοχήν αυτοί που αφορούν στους ασθενέστερους οικονομικά. Στους φορείς κοινωνικής ασφάλισης έχουμε αύξηση των δαπανών 1,1 δισεκατομμύριο ευρώ. Στις προνοιακές δαπάνες υπάρχει αύξηση, επίσης, 230 δισεκατομμυρίων ευρώ. Υπάρχει ένα μικρό τρικ που κάνετε - θέλω να πιστεύω όχι συνειδητά - ως προς τα προνοιακά επιδόματα και βλέπω ότι το έχει πιστέψει και πολύς κόσμος. Λέτε ότι τα προνοιακά επιδόματα μειώνονται στον προϋπολογισμό φέτος σε σχέση με πέρυσι. Δεν μειώνονται. Ο περυσινός είχε μέσα και δύο μήνες του 2018 και το ξέρετε. Άρα, λοιπόν, κάνοντας αυτήν τη μικρή στάθμιση, ο προϋπολογισμός του 2020 ως προς τα προνοιακά επιδόματα είναι ακριβώς ίδιος μ' αυτόν του 2019, δηλαδή 740 εκατομμύρια ευρώ. Η επόμενη μεγάλη πλάνη είναι η εξής: Δεν ωφελείται, λέει, η μεσαία τάξη από τις φορολογικές ελαφρύνσεις και τις άλλες σας πολιτικές. Τώρα σας έπιασε ο πόνος για τη μεσαία τάξη! Ας δούμε δύο - τρία σημεία μόνο από το πόσο ωφελείται η μεσαία τάξη. Είχαμε, κατ' αρχάς, την επέκταση της ελάφρυνσης του ΕΝΦΙΑ. Συζητήθηκε εκτενέστατα. Δεν θα πω περισσότερα για έναν κυρίως λόγο, επειδή αυτά τα είδε ήδη ο κόσμος στην τσέπη του και ξέρουν πόσοι και ποιοι ωφελήθηκαν. Ας μη λέμε εμείς, ας κρίνουν μόνοι τους. Όμως, ας μιλήσουμε γι' αυτά που έχουν να κάνουν με το μέλλον. Για τους φορολογικούς συντελεστές λέτε ότι πάλι έχουν ένα ταξικό πρόσημο που ωφελεί κάποια ελίτ, κατά τη δική σας αντίληψη. Παραλείπετε το γεγονός, βέβαια, ότι ο φορολογικός συντελεστής που μειώνεται περισσότερο είναι αυτός του πρώτου κλιμακίου, του χαμηλότερου εισοδήματος, που μάλιστα πάει και στη μεσαία τάξη γιατί τον εισαγωγικό συντελεστή τον σέρνει καθένας φορολογικά μαζί του ό,τι εισόδημα και να έχει. Όμως, εκεί που γίνεται η μεγαλύτερη προσπάθεια παραπλάνησης ως προς τα φορολογικά, είναι στο ζήτημα της μείωσης των φορολογικών συντελεστών των επιχειρήσεων. Αυτή η μείωση από το 28% στο 24% κατά τη δική σας ανάγνωση αφορά στη μειοψηφία των κερδοφόρων επιχειρήσεων. Κατά την εισήγηση της αξιόπιστης συναδέλφου, της γενικής εισηγήτριας του ΣΥΡΙΖΑ, αφορούσε στο 40% των επιχειρήσεων. Στην πορεία της συζήτησης - όχι από σας, από άλλους συναδέλφους - έγινε 2,5%, γιατί μόνο αυτοί έχουν κέρδη, το 40% περίπου, λέει η κ. Παπανάτσιου - ορθώς - , άρα μόνο αυτούς αφορά. Μα, δεν είναι έτσι, κυρίες και κύριοι συνάδελφοι. Όποιος έχει μια επιχείρηση και την κρατά - θέλω να πω την κρατά ζωντανή, ανοικτή - ευελπιστεί ότι θα έχει κέρδη. Μπορεί πέρυσι να είχε ζημιές, αλλά την επιχείρηση την κρατά, γιατί του χρόνου, τον επόμενο χρόνο περιμένει ότι θα έχει κέρδη. Αυτός θα δει όφελος. Εάν περίμενε ότι κάθε χρόνο θα είχε ζημιές, απλώς θα την έκλεινε. Άρα, λοιπόν, δεν ισχύει αυτό που λέτε. Η μείωση των φορολογικών συντελεστών αφορά σε όλες τις επιχειρήσεις, ακόμα και στις μικρές επιχειρήσεις. Και εκεί, επειδή οι μικρές επιχειρήσεις είναι αυτές που πνίγηκαν όλο αυτό το διάστημα, είναι και πολύ μεγαλύτερη η σημασία τους. Εδώ έχουμε μια άλλη πολύ μεγάλη πλάνη σε σχέση με τη μεσαία τάξη, από την οποία τείνετε να εξαφανίσετε για κάποιον λόγο τους ελεύθερους επαγγελματίες. Ξέρετε τι σημαίνει για τον ελεύθερο επαγγελματία που δεν έχει αφορολόγητο, μείωση 13% στον εισαγωγικό φορολογικό συντελεστή, εκεί που κατατάσσονται, εκεί που φορολογούνται οι περισσότεροι από τους ελεύθερους επαγγελματίες; Είναι 1.300 ευρώ τον χρόνο! Πηγαίνετε να πείτε σ' αυτούς τους ελεύθερους επαγγελματίες του εισοδήματος των 10.000 ευρώ τον χρόνο ότι δεν ωφελήθηκαν, γιατί 1.300 ευρώ στα 10.000 δεν είναι αρκετά, για να δούμε τι θα σας πουν. Η κ. Αχτσιόλγου μάς παρουσίασε κάποιους πίνακες με την εξέλιξη του μέσου μισθού στην Ελλάδα. Βεβαίως, αν αθροίσει κάποιος τις μεταβολές που στον ίδιο αυτόν πίνακα παρουσίασε η κ. Αχτσιόγλου όλο το διάστημα της διακυβέρνησης του ΣΥΡΙΖΑ μέχρι και τα στοιχεία του 2019 που είναι διαθέσιμα, φτάνει στο μηδέν, δεν έχει καμμία επίπτωση. Όμως, η κ. Αχτσιόγλου λέει ότι το 2018 υπήρξε μια βελτίωση 1%, γιατί τότε κάναμε την αλλαγή στις συλλογικές συμβάσεις. Όμως, το 2019, που είναι πάλι δική σας περίοδος, στην αρχή αντιστρέφεται η τάση αυτή. Είναι-0,1% σε σχέση με το 2018, πάλι μείωση. Γιατί; Διότι απλούστατα αποδεικνύεται ότι η πορεία των μισθών δεν είναι κυρίως αποτέλεσμα του τι γίνεται με τη νομοθεσία, αλλά είναι κυρίως αποτέλεσμα του τι γίνεται στην πραγματική οικονομία. Ο κόσμος της εργασίας, τον οποίο συχνά επικαλείστε, δεν έχει σχέση με αυτόν στον οποίον απευθύνεστε. Απευθύνεστε στη μειοψηφία των συνδικαλιστών. Και όσον αφορά στο ποια είναι η σχέση σας με τον κόσμο της εργασίας, φάνηκε από το ποια ήταν η στάση σας - μη σας φανεί παράδοξο - στη συζήτηση και ψηφοφορία του νομοσχεδίου για την ψήφο των Ελλήνων του εξωτερικού. Αυτοί είναι κατ' εξοχήν ο κόσμος της εργασίας, αυτοί είναι οι άνθρωποι που ξεσπιτώθηκαν για να πάνε να δουλέψουν και αυτούς προσπαθήσατε να περιορίσετε όσο το δυνατόν περισσότερο από τη δυνατότητα να ψηφίσουν, γιατί ξέρετε ότι είναι διαφορετικής φιλοσοφίας από τη δική σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο κ. Τσακαλώτος μάς ανέφερε - και σας ευχαριστώ, κύριε Πρόεδρε, για τη μικρή ανοχή - τα δεδομένα της διεθνούς οικονομίας και την αρνητική, αναιμική πορεία των επενδύσεων παγκοσμίως. Ορθώς. Όμως, κύριε Τσακαλώτε, αυτή είναι μια ευρύτερη κουβέντα που έχει να κάνει και με στοιχεία που ξεφεύγουν από την τρέχουσα οικονομική ανάλυση. Εμείς στην Ελλάδα τα τελευταία χρόνια έχουμε κάθε χρόνο μέσα στην κρίση το μισό ποσοστό επενδύσεων ως ποσοστό του ΑΕΠ σε σχέση με την Ευρώπη, για να μην πάμε μακριά. Έχουμε το μισό από αυτό που έχουν οι άλλοι. Άρα, ναι, πράγματι εμείς πρέπει να δούμε διαφορετικά την πολιτική μας και να κάνουμε ό,τι είναι δυνατόν για να προσελκύσουμε επενδύσεις. Αυτό είναι που κάνει και την παραγωγικότητα της εργασίας χαμηλή και εξ αυτού του λόγου είναι και οι μισθοί πράγματι χαμηλοί. Όλα αυτά, κυρίες και κύριοι συνάδελφοι, κατά τη γνώμη μου, δεν είναι λάθη που έχουν προκύψει από την οικονομική ανάλυση των δεδομένων. Στην πραγματικότητα έχουν προκύψει από την πολιτική σας σύγχυση. Έχετε από τη μία τον παλιό σας εαυτό, τον σκληρό σας πυρήνα και από την άλλη, τη νέα σας εκλογική βάση, περιορισμένη μεν σε σχέση με το 2015, αλλά εκλογική βάση πολύ μεγαλύτερη από τον παλιό σκληρό σας πυρήνα. Η σύγχυση που αποτυπώνεται στις εδώ τοποθετήσεις σας είναι ότι οι θέσεις που έχετε στην καρδιά και το μυαλό σας δεν έχουν καμμία σχέση με αυτό που είναι η νοοτροπία, η ιδεολογία, θα έλεγε ενδεχομένως κάποιος άλλος, της μεγάλης πλειοψηφίας των Ελλήνων πολιτών. Η μεγάλη πλειοψηφία των Ελλήνων πολιτών, ο πολύς κόσμος, είτε τους πείτε «μεσαία τάξη» είτε αθροίσετε σ' αυτούς και τις εισοδηματικά χαμηλότερες τάξεις, έχει το πρότυπο της προκοπής, της προσωπικής, οικογενειακής προκοπής. Αυτοί οι άνθρωποι θέλουν να πάνε μπροστά οι ίδιοι και τα παιδιά τους, θέλουν να ζουν σε μια κοινωνία που προοδεύει, θέλουν να πηγαίνουν τα παιδιά τους σε πανεπιστήμια και σχολεία κανονικά, να μπορούν βασισμένοι στις δικές τους δυνάμεις να ζήσουν ένα αύριο καλύτερο από το χθες. Αυτό δεν ταιριάζει με τη δική σας ιδεολογία, με το δικό σας ιδεολογικό πρότυπο, δηλαδή με το πρότυπο του κράτους που φορολογεί για να μοιράζει επιδόματα σε ανθρώπους που περιμένουν επιδόματα και ταυτίζουν τη ζωή τους και την πρόοδό τους με αυτά. Αυτή, κυρίες και κύριοι συνάδελφοι, είναι η μείζονα διαφορά που έχετε σήμερα σε σχέση με το παρελθόν σας. Και από ό,τι φαίνεται από την επιχειρηματολογία που προβάλλετε, δεν μπορείτε να το αντιμετωπίσετε γιατί, όπως είπα και στην αρχή απαντώντας στον κ. Βούτση, οι Έλληνες άκουσαν τη δική σας ρητορική μόνο σε πολύ ειδικές συνθήκες και δεν την ξανακούν, γιατί τώρα έχουμε μια πολιτική και οικονομική κατάσταση που επιτρέπει να συζητάμε αυτό τον προϋπολογισμό που δίνει μια μακράς πνοής προοπτική εξόδου από την κρίση, που βασίζεται στην απελευθέρωση των παραγωγικών δυνάμεων του τόπου, που βασίζεται στις δυνάμεις των Ελλήνων, στη δημιουργικότητά τους, στην εργατικότητά τους, στην πίστη τους στην πατρίδα τους. Και αυτό είναι η μοναδική μας εγγύηση και για ευημερία, αλλά και για μια ισχυρή Ελλάδα. Σας ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Ναυπλίου (πρώτο τμήμα). Η Βουλή σάς καλωσορίζει και εύχεται καλές γιορτές σε εσάς και τις οικογένειές σας. [[Χειροκροτήματα απ' όλες τις πτέρυγες της Βουλής]] Τον λόγο έχει τώρα για δέκα λεπτά η κ. Αικατερίνη Παπανάτσιου από τον ΣΥΡΙΖΑ. Ορίστε, κυρία Παπανάτσιου, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, τις μέρες της συζήτησης του προϋπολογισμού γίνεται μια προσπάθεια από την Κυβέρνηση κατ' αρχάς να παρουσιάσει το κοινωνικό της πρόσωπο και εν συνεχεία να δείξει τη συνέπειά της σε σχέση με τις εξαγγελίες της. Όμως, αυτό που τονίσαμε εμείς στη συνεδρίαση είναι ότι ο προϋπολογισμός αυτός κατατίθεται σε ένα διαφορετικό οικονομικό και κοινωνικό περιβάλλον, ένα περιβάλλον που οι όροι του διαμορφώθηκαν από τον Αύγουστο του 2018 και μετά. Αγαπητοί συνάδελφοι της Κυβέρνησης, σε αυτό το περιβάλλον θα κριθεί το σχέδιό σας. Είτε αρνείστε το αποτέλεσμα του Αυγούστου του 2018 είτε όχι, εσείς θα κριθείτε για τα δικά σας πεπραγμένα και τις δικές σας υποσχέσεις. Αυτό που διαφαίνεται από τη συζήτηση τις τελευταίες μέρες είναι δύο αντιπαραθετικά σχέδια της Νέας Δημοκρατίας και του ΣΥΡΙΖΑ, κάτι που ανέφερε και ο εισηγητής της Νέας Δημοκρατίας. Πρόκειται για δύο σχέδια που συγκρούονται στο πεδίο της εργασίας, της υγείας, της παιδείας, της κοινωνικής ασφάλειας και της κοινωνικής προόδου. Με την κατάθεση του προϋπολογισμού τα ψέματά σας τελειώνουν. Τώρα εσείς σχεδιάζετε, εσείς υλοποιείτε. Η μεγάλη μας διαφορά, κυρίες και κύριοι συνάδελφοι, βρίσκεται στις παραπάνω έννοιες, εν ολίγοις σημειώνεται στις βασικές έννοιες του κοινωνικού κράτους και της κοινωνικής προόδου. Τι κάνετε όμως εσείς, αγαπητοί συνάδελφοι, σ' αυτούς τους τομείς; Μειώνετε τη δαπάνη για την πρόνοια, μειώνετε τη δαπάνη για τα φάρμακα, μειώνετε τη δαπάνη για τα συγγράμματα των φοιτητών και παράλληλα δεν προχωράτε σε προσλήψεις πέντε χιλιάδων διακοσίων πενήντα ατόμων στην εκπαίδευση, που εμείς είχαμε προετοιμάσει, ούτε στις δυόμισι χιλιάδες προσλήψεις στην υγεία. Ταυτόχρονα, επιφέρετε έμμεση μείωση μισθών με τις διατάξεις απορρύθμισης των συλλογικών συμβάσεων εργασίας του καλοκαιριού και του Σεπτεμβρίου. Παράλληλα, ξεχνάτε την εξαγγελία σας για την αύξηση του κατώτατου μισθού αναλογικά με την ανάπτυξη του ΑΕΠ, όπως είχατε πει προεκλογικά. Εδώ θέλω να προσθέσω και κάτι ακόμη. Θα μπορούσατε να έχετε επιπλέον θετικά μέτρα 1,8 δισεκατομμύριο για μόνιμες ελαφρύνσεις ή κοινωνικές παροχές αν προχωρούσατε το σχέδιο του ΣΥΡΙΖΑ για μείωση του στόχου πρωτογενών πλεονασμάτων από 3,5% σε 2,5%, με βάση και το ειδικό αποθεματικό που σας κληροδοτήσαμε στα 37 δισεκατομμύρια ή τέλος πάντων με όποιον άλλο τρόπο θέλατε εσείς και θα θεωρούσατε πιο σημαντικό εσείς, εφόσον η οικονομία βαδίζει καλύτερα. Παρ' όλα αυτά, δεν το κάνατε. Πάντως, το είχατε πει και δεν το κάνατε. Ας μιλήσουμε λίγο και για το ειδικό αποθεματικό, για το οποίο χθες ο κ. Σκυλακάκης - δεν είναι εδώ σήμερα - μας είπε περίπου ότι δεν χρειαζόταν. Διαβάζω: «Η ολοκλήρωση του τρίτου προγράμματος οικονομικής προσαρμογής της ελληνικής οικονομίας το προηγούμενο έτος με τη συνακόλουθη εφαρμογή των μεσοπρόθεσμων μέτρων ελάφρυνσης του χρέους και την ενίσχυση των ταμειακών διαθεσίμων ασφάλειας - cash buffer - δημιούργησαν ευνοϊκές συνθήκες για την εμπέδωση της απρόσκοπτης χρηματοδότησης του ελληνικού δημοσίου μέσω των αγορών». Προσχέδιο κρατικού προϋπολογισμού, σελίδα 47. Μάλλον ο κύριος Υφυπουργός Οικονομικών, αρμόδιος για θέματα δημοσιονομικής πολιτικής, δεν έχει διαβάσει καν το προσχέδιο του προϋπολογισμού, το οποίο ο ίδιος έχει υπογράψει. Πάμε τώρα να δούμε πέντε σημεία στα οποία αξίζει να αφιερώσουμε λίγο χρόνο. Πρώτον, ο κύριος Υπουργός Οικονομικών ανέφερε έναν δεκάλογο με τις θετικές φορολογικές ρυθμίσεις που περιλαμβάνει ο προϋπολογισμός. Κύριε Υφυπουργέ, για να σας βοηθήσω να πείτε όλη την αλήθεια, να προσθέσω ακόμη πέντε, τη μείωση της φορολόγησης εταιρειών που επενδύουν σε ακίνητη περιουσία, τη μείωση της φορολόγησης εταιρειών επενδύσεων χαρτοφυλακίου, τη μείωση της φορολόγησης αμοιβαίων κεφαλαίων ακινήτων, τη μείωση της φορολόγησης σε κατόχους εταιρικών ομολόγων, την απαλλαγή από τον ειδικό φόρο ακινήτων ΕΦΑ, πληθώρα επενδυτικών εταιρειών, συμπεριλαμβανομένων και των ακινήτων που χρησιμοποιούνται από τις ναυτιλιακές επιχειρήσεις. Αυτά γιατί δεν τα είπατε, κύριε Υφυπουργέ; Δεν είναι κοινωνικά δίκαια μέτρα ή δεν είστε και τόσο περήφανοι γι' αυτές τις διατάξεις ή μήπως χαλάνε το κοινωνικό προφίλ της Κυβέρνησής σας; Όχι. Δεν είναι δίκαια, ούτε αναπτυξιακά, γιατί το κενό από την αποφορολόγηση του κεφαλαίου θα το πληρώσουν οι πολίτες. Αυτά τα χαμένα δυνητικά έσοδα θα επιβαρύνουν τα φυσικά πρόσωπα. Δεύτερο σημείο: Ο δεύτερος Υπουργός Οικονομικών, απαντώντας σχετικά με την αύξηση των εσόδων στα φυσικά πρόσωπα και την αντίστοιχη μείωση των αναμενόμενων εσόδων από τα νομικά, είπε ότι η απάντηση είναι μια λέξη μόνο: Ανάπτυξη. Χαιρόμαστε που παραδέχεστε ότι ονειρεύεστε μια ανάπτυξη με την αποφορολόγηση του κεφαλαίου και την αναπλήρωση αυτού του βάρους από τους μισθωτούς, από τους αγρότες και από τους συνταξιούχους. Αυτό κάνατε και το 2010-2014 και πιο πριν. Το ξέρετε καλά το παιχνίδι. Εσωτερική υποτίμηση και νεοφιλελευθερισμός. Έτσι λέγεται. Το λέω για να το υπενθυμίσω. Το τρίτο θέμα είναι σχετικά με το επίδομα θέρμανσης. Κύριε Υφυπουργέ, μια χαρά διαβάζουμε τον προϋπολογισμό και απ' ό,τι είπατε δεν προβλέπεται κονδύλι, γιατί δόθηκε φέτος νωρίτερα το 2019 από το υπερπλεόνασμα του ΣΥΡΙΖΑ. Αν ισχύει αυτό, δεν θα πρέπει να προβλέψετε κονδύλι στον προϋπολογισμό του 2020 για το 2021; Θα συνεχίσετε να το δίνετε ή ήταν φέτος για τελευταία φορά; Σε κάθε περίπτωση, αφού δεν υπολογίζετε ποσό στον προϋπολογισμό του 2020, θα πρέπει να πείτε την αλήθεια στους δικαιούχους, δηλαδή ότι με τα χρήματα που έλαβαν φέτος θα κληθούν να καλύψουν τις ανάγκες θέρμανσης για δύο ολόκληρους χειμώνες μέχρι να φτάσει το 2021 που θα πάρουν το επόμενο επίδομα θέρμανσης. Καλό θα ήταν να συνεννοηθείτε και να δώσετε μια απάντηση στους ανθρώπους που το δικαιούνται. Τέταρτον: Ο κύριος Υφυπουργός αρμόδιος για τη δημοσιονομική πολιτική απάντησε για το μεταφορικό ισοδύναμο. Απλά επέλεξε να απαντήσει σε ερώτηση που τον βόλευε. Πάλι θα θέλαμε μια διευκρίνιση καθαρή, όπου κι αν είναι στον προϋπολογισμό. Πόσο είναι το ποσό για το μεταφορικό ισοδύναμο; Πέμπτο θέμα: Ο εισηγητής της Νέας Δημοκρατίας υιοθέτησε το επιχείρημα του ΣΕΒ για τη χαμηλή παραγωγικότητα της εργασίας στην Ελλάδα και τη σχέση της με τους μισθούς. Δυστυχώς, αυτό οδηγεί σαν επιχείρημα στην περαιτέρω μείωση των μισθών, κύριοι συνάδελφοι, δηλαδή, σ' αυτό που σας ζητάει ο ΣΕΒ. Το είπατε όπως ακριβώς το αναφέρει ο ΣΕΒ στο τελευταίο του μηναίο δελτίο. Επίσης, κύριε εισηγητά της Νέας Δημοκρατίας, είπατε ότι είναι πρόβλημα για τη χαμηλή παραγωγικότητα το ποσοστό των ανειδίκευτων μεταναστών. Με βάση ποιες μελέτες το λέτε αυτό, κύριοι της Κυβέρνησης; Εμείς ξέρουμε ότι μια βασική αρχή της κοινωνικής πολιτικής είναι η ενσωμάτωση. Εσείς το μόνο που έχετε να επιδείξετε ως προς αυτό είναι ακραίες δηλώσεις, εκκενώσεις χώρων που ζουν μετανάστες και στρατιωτικοποίηση της διαχείρισης του προσφυγικού - μεταναστευτικού. Αγαπητοί συνάδελφοι, τα προβλήματα στην αγορά εργασίας έχουν να κάνουν με την ανασφάλεια και την απορρύθμιση των όρων των συμβάσεων. Αυτό καταδεικνύουν όλες οι μελέτες. Τα υπόλοιπα είναι ανάξια σχολιασμού. Το έχουμε πει πολλές φορές και δεν θα βαρεθούμε να το λέμε: Δεν υπάρχει ανάπτυξη αν αυτή δεν είναι κοινωνικά δίκαιη, με προστασία των εργαζομένων, με προστασία των μισθών, με ενίσχυση των πόρων για την έρευνα και την παιδεία, με προστασία του περιβάλλοντος και με ενίσχυση της υγιούς επιχειρηματικότητας. Κύριοι συνάδελφοι της Κυβέρνησης, παρά την επικοινωνιακή σας ρητορική για μείωση των φόρων και ελάφρυνση των πολιτών, το μεγαλύτερο μέρος των ελαφρύνσεών σας απονέμεται σε λίγους, ενώ για τους πολλούς ο προϋπολογισμός σας διακατέχεται από πνεύμα λιτότητας. Σας το έχω πει ξανά: Ο πρώτος προϋπολογισμός που καταθέτετε ως Κυβέρνηση μετά το τέλος των μνημονίων αποστρέφει το βλέμμα από την κοινωνία, καταρρίπτει μία προς μία τις προεκλογικές σας εξαγγελίες, δεν είναι κοινωνικός, δεν είναι αναπτυξιακός και δεν είναι σίγουρα πρωτοποριακός. Θυμίζει παλιά δοκιμασμένη συνταγή που κανένας πολίτης της χώρας δεν θέλει να ξαναδοκιμάσει. Σας ευχαριστώ.
Ευχαριστούμε κι εμείς.
Κύριε Πρόεδρε, θα ήθελα τον λόγο.
Ορίστε, έχετε τον λόγο, κύριε Υφυπουργέ.
Θα κάνω μια διευκρίνιση που αφορά στο επίδομα θέρμανσης. Το επίδομα θέρμανσης του 2020 δίνεται, όπως όλοι γνωρίζουμε, το 2019. Θα καλύψει τουλάχιστον 75-78 εκατομμύρια - αυτή είναι η εικόνα μας - γιατί το παίρνουν πολύ περισσότεροι και παίρνουν όλοι το ίδιο, εφόσον κατοικούν στην ίδια περιοχή, γιατί όλοι έχουν την ίδια ανάγκη για κρύο ή για ζέστη, ανεξάρτητα από το αν έχουν χρήματα να δαπανήσουν για πετρέλαιο ή όχι. Πέρυσι όσοι δεν είχαν χρήματα να δαπανήσουν για πετρέλαιο έπαιρναν 100 και 150 ευρώ. Και 50 ευρώ έφτασαν να παίρνουν, διότι δεν είχαν αρκετά χρήματα να δαπανήσουν. Για την περίοδο 2020-2021 θα το λάβουν τον Ιανουάριο του 2021. Αν ακολουθούσαμε την πολιτική του ΣΥΡΙΖΑ, αυτά που έκανε τα προηγούμενα χρόνια, το φετινό θα το έπαιρναν Φεβρουάριο και Ιούνιο του 2020 και το επίδομα του 2020-2021 θα το έπαιρναν Φεβρουάριο του 2021 και Ιούνιο του 2021. Συνεπώς, νομίζω ότι είναι περιττές οι σχετικές διαμαρτυρίες.
Για το μεταφορικό ισοδύναμο δεν μας είπατε, κύριε Υπουργέ.
Το μεταφορικό ισοδύναμο δεν το αναφέρατε. Δεν μας είπατε τίποτα.
Παρακαλώ, κύριοι συνάδελφοι.
Αγανακτούμε, κύριε Πρόεδρε.
Εγώ δεν είπα όχι, κύριε Ηγουμενίδη. Τι να κάνουμε; Δεν μπορείτε να μιλήσετε. Το ξέρω ότι αγανακτείτε. Τι να σας πω; Θα πρέπει να απαντήσει μετά ο Υπουργός. Δεν γίνεται. Τον λόγο έχει ο Υφυπουργός Οικονομικών κ. Γεώργιος Ζαββός για δέκα λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, ο προϋπολογισμός που κατέθεσε η Κυβέρνηση απεικονίζει για πρώτη φορά μετά από μια πενταετία μια αυθεντική αναπτυξιακή προοπτική της χώρας. Αυτή την προοπτική διαμορφώνουν τρεις βασικοί άξονες. Πρώτον, είναι η διευθέτηση των πολύπλοκων δημοσιονομικών προβλημάτων. Δεύτερον, οι εμπροσθοβαρείς διαρθρωτικές μεταρρυθμίσεις. Τρίτον, η δυναμική επανεκκίνηση του τραπεζικού τομέα, ο οποίος πιστεύουμε ότι θα διαδραματίσει έναν πρωταγωνιστικό ρόλο στην παροχή ρευστότητος στην πραγματική οικονομία. Γνωρίζουμε καλά ότι χωρίς ένα σταθερό και ανταγωνιστικό τραπεζικό σύστημα δεν μπορεί να υπάρξει ανάπτυξη και χωρίς ανάπτυξη δεν μπορεί να ενεργοποιηθεί ο τραπεζικός τομέας. Γι' αυτό και όταν ανέλαβε η νέα Κυβέρνηση του Κυριάκου Μητσοτάκη, στην κορυφή της ατζέντας βρισκόταν ένα από τα πιο σημαντικά και συγχρόνως ένα από τα οξύτερα προβλήματα που αντιμετώπισε η χώρα τα τελευταία χρόνια. Το μεγάλο βουνό των κόκκινων δανείων. Μέσα σε λιγότερο από πέντε μήνες σχεδιάσαμε σε συνεργασία με όλους τους φορείς του εγχώριου τραπεζικού συστήματος και σε διαρκή επικοινωνία με την Ευρωπαϊκή Κεντρική Τράπεζα και νομοθετήσαμε την προηγούμενη εβδομάδα το σχέδιο «ΗΡΑΚΛΗΣ». Το «ΗΡΑΚΛΗΣ» αποτελεί μια συστημική και καινοτόμο λύση που στοχεύει στην μείωση των μη εξυπηρετούμενων δανείων, ως και κατά 30.000.000.000 ευρώ, δηλαδή περίπου στο 40% του υπάρχοντος όγκου των μη εξυπηρετούμενων δανείων. Τη λύση αυτή στηρίζει όλος ο ελληνικός τραπεζικός τομέας. Οι Ευρωπαίοι εταίροι, τα ευρωπαϊκά όργανα, καθώς και η διεθνής επενδυτική κοινότητα. Πρόκειται για ένα χειροπιαστό δείγμα του μεταρρυθμιστικού σοκ που επαγγέλθηκε προεκλογικά ο Πρωθυπουργός. Η μείωση του βάρους των τραπεζών από τα κόκκινα δάνεια μέσω του νόμου του «ΗΡΑΚΛΗ» πιστεύουμε ότι θα συμβάλει καθοριστικά στην αναπτυξιακή τροχιά που δημιουργούν οι εμπροσθοβαρείς μεταρρυθμίσεις που ήταν από την πρώτη στιγμή στην κορυφή της κυβερνητικής ατζέντας. Το «ΗΡΑΚΛΗΣ» όχι μόνο θα απαλλάξει το τραπεζικό σύστημα από τον μεγάλο όγκο των κόκκινων δανείων, αλλά παράλληλα θα απελευθερώσει κεφάλαια, τα οποία θα επενδυθούν στην πραγματική οικονομία. Αποτελεί, δηλαδή, το εφαλτήριο για την προσέγγιση των επενδυτών, καθώς τους δίνει την ευκαιρία να γνωρίσουν καλύτερα την ελληνική οικονομία και τις δυνατότητες που προσφέρει. Το «ΗΡΑΚΛΗΣ» στοχεύει στην ανάπτυξη της ελληνικής οικονομίας, μέσω της προσέλκυσης των επενδύσεων. Δείχνει, κυρίως όμως, ότι η Κυβέρνηση έχει μια στρατηγική. Έχει σχέδιο για τα σημαντικότερα προβλήματα που αντιμετωπίζει η ελληνική οικονομία. Είναι, όπως είπα, στρατηγική προσέγγισης διεθνών επενδυτών, που βλέπουν ότι η χώρα έχει πολιτική σταθερότητα, οικονομικό πρόγραμμα και κυρίως αναπτυξιακή προοπτική. Στοχεύει στην ενίσχυση της χρηματοπιστωτικής σταθερότητας και της κεφαλαιακής θέσης των τραπεζών. Αποβλέπει στην παροχή ρευστότητας από τις τράπεζες, στον Έλληνα πολίτη, στις μικρομεσαίες επιχειρήσεις, στη βιομηχανία, στην αναβάθμιση επίσης της πιστοληπτικής ικανότητας της χώρας σε σύντομο χρονικό διάστημα, ενισχύοντας έτσι ακόμα παραπάνω την αξιοπιστία της. Κυρίως, όμως, έχει και μια πλευρά κοινωνικής δικαιοσύνης. Γιατί το «ΗΡΑΚΛΗΣ» - είναι κάτι που δεν πρέπει να το λησμονούμε - προβλέπει μηχανισμούς που αφ' ενός μεν αναγκάζουν τις τράπεζες να κυνηγήσουν ακόμα περισσότερο τους στρατηγικούς κακοπληρωτές και αφ' ετέρου θεσπίζει ένα νομικό πλαίσιο λειτουργίας για τους διαχειριστές των κόκκινων δανείων που τους δίνει τη δυνατότητα κάποιας διαφοροποίησης των οφειλετών, ώστε οι συνεπείς δανειολήπτες που προσκομίζουν εχέγγυα ανάκαμψης να μπορούν να βρουν μια ευνοϊκότερη λύση. Σε μια συγκυρία εκρηκτικής ανάπτυξης αγοράς ομολόγων και παράλληλα αρνητικών επιτοκίων, το «ΗΡΑΚΛΗΣ» προσφέρει ένα πολύ ελκυστικό ομόλογο για τους διεθνείς επενδυτές. Έτσι πιστεύουμε με όλον αυτόν τον μηχανισμό ότι θα υπάρξει η δυνατότητα χρηματοδότησης της πραγματικής οικονομίας. Κύριε Πρόεδρε, επιτρέψτε μου να σας πω τι δεν είναι το «ΗΡΑΚΛΗΣ». Το «ΗΡΑΚΛΗΣ» δεν αφορά στην πώληση δανείων σε funds. Δεν αποτελεί κάποια μορφή ανακεφαλαιοποίησης. Δεν αλλάζει στο ελάχιστο τη θέση του δανειολήπτη και τα δικαιώματά του. Δεν αλλάζει την προστασία του δανειολήπτη, βάσει του υπάρχοντος νομικού πλαισίου. Δεν αλλάζει το νομικό πλαίσιο προστασίας της πρώτης κατοικίας. Ας μην ξεχνάμε ότι έπειτα από πέντε χρόνια κρίσης, στασιμότητας, τοξικής άπνοιας, η Κυβέρνηση φιλοδοξεί με ένα τολμηρό, αλλά και ρηξικέλευθο σχέδιο να επανεκκινήσει τον χρηματοπιστωτικό τομέα. Ο τραπεζικός τομέας πρέπει και θα αποτελέσει το κινητήριο όχημα για την απορρόφηση και ευρωπαϊκών κονδυλίων του πολυετούς δημοσιονομικού πλαισίου που συζητείται αυτή τη στιγμή στην Ευρωπαϊκή Ένωση και θα διευθετηθεί μέσα στους αμέσως επόμενους μήνες, ώστε να έχουμε για την ανάπτυξη της ελληνικής οικονομίας τον επιτυχή συγκερασμό δημοσίων και ιδιωτικών επενδύσεων. Ωστόσο, κύριε Πρόεδρε, το «ΗΡΑΚΛΗΣ» δεν πάει μόνο του. Συνοδεύεται από μια μεγάλη μεταρρύθμιση που θα προτείνει η Κυβέρνηση μέσα στον Ιανουάριο και αυτή αφορά κυρίως στην κεφαλαιαγορά και στο Χρηματιστήριο. Γιατί ζήσαμε όλοι προσφάτως τα μεγάλα σκάνδαλα που ταλάνισαν την ελληνική οικονομία, το ελληνικό Χρηματιστήριο, την ελληνική κεφαλαιαγορά και αμαύρωσαν την εικόνα της Ελλάδος στο εξωτερικό. Γι' αυτό φέρνουμε αυτές τις μεταρρυθμίσεις, οι οποίες θα αποβλέπουν κυρίως στην πλήρη θεσμική θωράκιση της Επιτροπής Κεφαλαιαγοράς, με ό,τι χρειάζεται από εξουσίες και ό,τι απαιτείται από ποινές. Αποβλέπουμε, κυρίως, στην ενίσχυση της εταιρικής διακυβέρνησης, αυτής που αφορά στις σχέσεις της εταιρείας προς τους μετόχους, επενδυτές και αυτή που αφορά στην εσωτερική λειτουργία της εταιρείας. Παράλληλα - και δεν νομίζω ότι είναι ντροπή, όπως είπε κάποιος προηγουμένως - η Κυβέρνηση έφερε με θάρρος τροποποιήσεις και μειώσεις φορολογίας που ενισχύουν την Επιτροπή Κεφαλαιαγοράς και το Χρηματιστήριο. Γιατί μετά από την άρση των περιορισμών στην κίνηση κεφαλαίων, την οποία πέτυχε η Κυβέρνηση, πρέπει να δοθούν όλα εκείνα τα κίνητρα, ώστε να πετύχουμε την προσέλκυση εταιρειών στο ελληνικό Χρηματιστήριο και να πάψουμε να βλέπουμε εταιρείες να φύγουν. Παράλληλα με αυτό το πλαίσιο, στο επόμενο αμέσως διάστημα η Κυβέρνηση στο νομοσχέδιο αυτό θα δημιουργήσει και διατάξεις, οι οποίες αφορούν στην πράσινη χρηματοδότηση, η οποία αφορά στο τραπεζικό, η οποία αφορά στον χρηματιστηριακό χώρο και στις κεφαλαιαγορές. Πρόκειται για μεγάλες καινοτομίες, οι οποίες βρίσκονται στην κορυφή της κυβερνητικής ατζέντας και βρίσκονται συντονισμένες με τις ευρύτερες ευρωπαϊκές προσπάθειες που γίνονται αυτή τη στιγμή για βιώσιμη και πράσινη ανάπτυξη. Κύριε Πρόεδρε, κυρίες και κύριοι Βουλευτές, ο νέος αναπτυξιακός προϋπολογισμός και η στρατηγική της Κυβέρνησης για την επανεκκίνηση του χρηματοπιστωτικού τομέα εντάσσονται ρεαλιστικά σε ένα σχέδιο της Κυβέρνησης να επανατοποθετήσει την Ελλάδα μετά από μια πενταετία στο κέντρο όλων εκείνων των πολιτικών, οικονομικών και κοινωνικών εξελίξεων που αποφασίζει και θα επηρεάσει η Ευρωπαϊκή Ένωση στα επόμενα χρόνια. Δηλαδή, στην προοπτική της Ευρωπαϊκής Τραπεζικής Ένωσης και της ολοκλήρωσής της, στην προοπτική της Ένωσης των Ευρωπαϊκών Κεφαλαιαγορών, στη βιώσιμη ανάπτυξη και κυρίως στη μετάβαση στην ψηφιακή οικονομία. Όλα αυτά που ανοίγει αυτός ο προϋπολογισμός αποτελούν κρίσιμες παραμέτρους για την αναπτυξιακή διάσταση. Γι' αυτό, κυρίες και κύριοι συνάδελφοι, σας καλώ να υπερψηφίσετε τον προϋπολογισμό τον οποίο καταθέτει η ελληνική Κυβέρνηση. Σας ευχαριστώ.
Και εμείς σας ευχαριστούμε, κύριε Υπουργέ. Να καλωσορίσω τον πρώην Πρόεδρο της Βουλής, κ. Φίλιππο Πετσάλνικο. Προφανώς, ήλθε να ακούσει τον κ. Σκανδαλίδη ή τον κ. Κεγκέρογλου, ο οποίος μόλις μπήκε το έκανε καφενείο; Ο κ. Λοβέρδος έχει τον λόγο.
Κύριε Πρόεδρε, είναι χαρά μας και βρήκαμε την ευκαιρία να την εκδηλώσουμε με νοήματα. Να είστε καλά. Κύριε Υπουργέ, πριν από λίγες ημέρες, εδώ στην Αίθουσα, με λίγο διαφορετική σύνθεση - αλλά να μην προβοκάρω - συζητήσαμε το σχέδιο «ΗΡΑΚΛΗΣ», στο οποίο κάνατε μία αναφορά. Σε ό,τι αφορά στις τεχνικές του πλευρές, είχαμε τη δυνατότητα να ανταλλάξουμε επιχειρήματα και μάλιστα σε ένα δημιουργικό πλαίσιο. Όταν η οπτική από την οποία βλέπει ένας πολιτικός ένα θέμα είναι υπερβολικά τεχνική - και το σχέδιο «ΗΡΑΚΛΗΣ» είναι μια τέτοια περίπτωση, γι' αυτό και εμείς ακούσαμε έναν ειδικό, όπως εσείς, να μιλάει - , κατά κάποιο τρόπο εμπιστευόμαστε αυτόν που ξέρει περισσότερα σε όποια τεχνικά προβλήματα έχουμε απορίες. Μας είχατε μιλήσει για 12 δισεκατομμύρια. Οι Βουλευτές σας φώναζαν - και όχι άδικα - ότι δεν πρόκειται για λεφτά του δημοσίου, αλλά πρόκειται για εγγυήσεις που δεν αφορούν στις απαιτήσεις, αλλά αφορούν στα ομόλογα. Σωστά. Διαβάζουμε σήμερα ότι από τον SSM υπάρχουν αντιρρήσεις γι' αυτές τις εγγυήσεις του δημοσίου. Διαβάζουμε ότι σας ζητούν αυτές οι εγγυήσεις να είναι μετρητά - και σας προκαλώ να μας πείτε τι εννοούν - ή ομόλογα του ελληνικού δημοσίου στο 120% της ονομαστικής τιμής και έτσι να παρέχονται οι εγγυήσεις αυτές. Δηλαδή, δεν δέχονται τις δικές σας προτάσεις και φαίνεται από την ειδησεογραφία ότι είστε σε συζήτηση. Αυτό είναι σωστό να γίνεται μετά από την ψήφιση από τη Βουλή; Διότι πήρατε εμπιστοσύνη από την Εθνική Αντιπροσωπεία. Δεν έχει σημασία ποιος ψήφισε και ποιος όχι. Εμείς δεν ψηφίσαμε όχι γιατί απορρίπταμε το project, αλλά γιατί η οπτική μας γωνία αναφέρεται κυρίως στους δανειολήπτες. Γιατί, ναι, αρκετοί από αυτούς που δεν πληρώνουν είναι στρατηγικοί κακοπληρωτές. Μάλιστα, χθες είπα - δεν ήσασταν εδώ - ότι πρέπει, υποχρεούται ο Πρόεδρος της Επιτροπής Οικονομικών να προκαλέσει ενημέρωση της Εθνικής Αντιπροσωπείας πώς οι εταιρείες διαχείρισης των απαιτήσεων μπορούν και εντοπίζουν τους στρατηγικούς κακοπληρωτές και αυτοί να πληρώνουν και οι τράπεζες δεν μπορούσαν να το κάνουν τόσα χρόνια. Άρα, εμείς είχαμε άλλη προσέγγιση και δεν ψηφίσαμε. Την τεχνική πλευρά δεν μπορούσαμε να την αμφισβητήσουμε. Τώρα έρχεται η πραγματικότητα η ίδια να τη θέσει εν αμφιβόλω. Ερωτάσθε: Τι θέτει εν αμφιβόλω; Η πιο ειδική μου ερώτηση είναι η εξής: Είναι πράγματι αυτές οι αιτιάσεις του SSM και εσείς πώς τις αντιμετωπίζετε;
Κύριε Πρόεδρε, μπορώ να απαντήσω;
Ορίστε, έχετε τον λόγο.
Ευχαριστώ, κύριε Πρόεδρε. Πρώτα απ' όλα, αυτό ενδεχομένως που διαβάσατε αφορά σ' ένα δημοσίευμα, το οποίο, θα έλεγα, είναι κάποια φήμη η οποία διακινείται. Αυτήν τη στιγμή, αυτό που ξέρουμε είναι ότι ο SSM και όλα τα ευρωπαϊκά όργανα έχουν υποστηρίξει και υποστηρίζουν πλήρως…
Η ΕΚΤ και η επιτροπή…
Ναι, βεβαίως η ΕΚΤ υποστηρίζει πλήρως. Και μην ξεχνάτε ότι ο SSM είναι Ευρωπαίος επόπτης. Υποστηρίζουν πλήρως το νομοσχέδιο της ελληνικής Κυβέρνησης και αυτό ήταν και η κατάληξη εχθές των συζητήσεων του Πρωθυπουργού με την κ. Λαγκάρντ. Ήθελα να σας θυμίσω και κάτι άλλο. Αφ' ενός μεν η Ευρωπαϊκή Επιτροπή, η Κομισιόν, η κ. Βεστάγκερ, όχι απλώς υιοθέτησε και ανήγγειλε στον κυριότερό της λόγο το σχέδιο «ΗΡΑΚΛΗΣ» στις 10 Οκτωβρίου, αλλά ο ίδιος ο SSM σχεδόν οιονεί υποχρέωσε τις ελληνικές τράπεζες να ενταχθούν στο σχέδιο «ΗΡΑΚΛΗΣ», βλέποντας σ' αυτό την πιο σημαντική λύση για το κρίσιμο πρόβλημα των κόκκινων δανείων. Μην ξεχνάτε ότι η εγγύηση του ελληνικού δημοσίου είναι εγγύηση η οποία ισχύει και δεν την έχει θέσει κανείς σε αμφιβολία. Επίσης, πρόκειται, όπως είπα την προηγούμενη φορά, για τις πιο σταθερές εγγυήσεις. Γιατί; Διότι η εγγύηση δίνεται στο σταθερότερο κομμάτι της συναλλαγής της τιτλοποίησης που είναι το senior tranche. Δεύτερον: Δίνεται, αφού έχει πωληθεί το 50 συν ένα του mezzanine και του junior. Δίνεται αφού έχει κοστολογηθεί μέσα στην προμήθεια οποιοσδήποτε, έστω και απειροελάχιστος, κίνδυνος κατάπτωσης της εγγύησης αυτής. Άρα, δεν υπάρχει καμμία τέτοια αμφιβολία. Θέλω να σας θυμίσω, επίσης, κάτι άλλο. Αυτοί που ψήφισαν τον νόμο - δεν ήσασταν από αυτούς εσείς - το έκαναν σωστά και με πλήρη γνώση λόγου. Υπάρχει μία διαδικασία. Στους επόμενους μήνες της εφαρμογής του σχεδίου «ΗΡΑΚΛΗΣ» οι τράπεζες θα πρέπει να ετοιμάσουν τα πακέτα της υλοποίησης. Αυτά τα πακέτα θα πρέπει να αποτιμηθούν. Αυτά τα πακέτα θα πρέπει να υποβληθούν στο Υπουργείο Οικονομικών, στην αρμόδια επιτροπή, και αφού πάρουν την έγκριση της εγγύησης, θα πάνε έπειτα στον Ευρωπαίο επόπτη, ο οποίος τότε θα αποτιμήσει το θέμα, δηλαδή της ανάγκης ή όχι οποιασδήποτε μορφής κεφαλαιακής επάρκειας. Προφανώς, το επιζητούμενο θέμα, η καλύτερη και ευνοϊκότερη ρύθμιση, είναι της μηδενικής στάθμισης. Δηλαδή, ο επόπτης όταν θα έρθει η ώρα - σε πέντε, σε έξι μήνες - , θα αναλάβει με βάση ακριβώς την ατομική πρόταση κάθε τράπεζας, λαμβάνοντας υπ' όψιν, όπως λέει και η νομολογία του Ευρωπαϊκού Δικαστηρίου, όλες τις συναφείς περιστάσεις, ώστε να δώσει αυτό που ελπίζουμε, τη μηδενική στάθμιση σ' αυτό το πακέτο. Θα ήθελα, λοιπόν, να πω να μην έχετε καμμία αμφιβολία ότι ειδικά οι εγγυήσεις που δίνει η ελληνική Κυβέρνηση αυτήν τη στιγμή είναι πλήρεις, είναι σαφείς. Και μην ξεχνάτε, είναι μία Κυβέρνηση η οποία λόγω της μεγάλης αυτής μεταβολής η οποία έχει επέλθει στις διεθνείς αγορές, αφ' ενός έκανε δυνατή την ενεργοποίηση του σχέδιου «ΗΡΑΚΛΗΣ» και στηρίζεται όχι στον Έλληνα φορολογούμενο αλλά στις αγορές, και αφ' ετέρου έχει τη δυνατότητα εξόδου και οποιαδήποτε στιγμή πρόσβασης στις κεφαλαιαγορές στο φθηνότερο δυνατό ποσό.
Ευχαριστούμε πολύ. Τον λόγο έχει για δέκα λεπτά ο κ. Κωνσταντίνος Σκανδαλίδης από το Κίνημα Αλλαγής.
Κυρίες και κύριοι συνάδελφοι, όταν συνεδρίαζε η επιτροπή για τον προϋπολογισμό, ζήσαμε την αντιπαράθεση των εξαμήνων. Ο μεν ΣΥΡΙΖΑ επιστρατεύει τη σύγκριση του τελευταίου εξαμήνου του Αλέξη Τσίπρα εναντίον του δεύτερου εξαμήνου του Αντώνη Σαμαρά, η δε Νέα Δημοκρατία επιστρατεύει τη σύγκριση του πρώτου εξαμήνου του Κυριάκου Μητσοτάκη εναντίον του πρώτου εξαμήνου του Αλέξη Τσίπρα. Εχθές φτάσαμε στην αντιπαράθεση ποιος οδήγησε στην κρίση και ποιος τη χειρίστηκε καλύτερα. Επιστρατεύονται γι' αυτό αριθμοί επί αριθμών. Εμένα μου έρχεται στο μυαλό μία σύγκριση, επειδή ήμουν παρών και πέρυσι στον προϋπολογισμό. Είχα ακούσει τον κ. Σταϊκούρα, που ήταν εισηγητής της Νέας Δημοκρατίας ως αντιπολίτευση απέναντι στην κυβέρνηση του ΣΥΡΙΖΑ, και είχε αναφέρει δέκα σημεία και χρωμάτισε εκείνο τον προϋπολογισμό με μελανά χρώματα. Τα ίδια δέκα σημεία, αν τα δείτε στην ουσία τους, επαναλαμβάνονται τώρα ως θέσεις της Κυβέρνησης στον συγκεκριμένο προϋπολογισμό. Αυτό με έκανε να πω με πολύ μεγάλη πειθώ, αν θέλετε, ότι είναι η ίδια οικονομική πολιτική, είναι οι ίδιοι στόχοι, ο ίδιος προϋπολογισμός, οι ίδιοι αριθμοί, με ελαφρές διαφοροποιήσεις. Έτσι, δεν παρακολουθούμε μία αντιπαράθεση για τις αναπτυξιακές προοπτικές της χώρας και αναγκαζόμαστε να ακούμε μια ιδεολογική αντιπαράθεση, μάλλον θεωρητικού χαρακτήρα, για τον ρόλο της μεσαίας τάξης, για το ποιος εξυπηρετεί καλύτερα τα συμφέροντα αυτών ή τον άλλων, γιατί οι αριθμοί δεν αντέχουν σε σοβαρή κριτική. Να πάρουμε, για παράδειγμα, το δημοσιονομικό κενό, την επίτευξη ή μη των στόχων του κρατικού προϋπολογισμού. Δεν ξέρω αν το καταλάβατε καλά, αλλά συνομολογείτε ότι είσαστε συμμέτοχοι για την αφαίμαξη των 7 δισεκατομμυρίων, που είναι τα ίδια και φέτος και του χρόνου. Διαφωνείτε σε μερικά εκατομμύρια παροχών επί θεωρητικής βάσεως. Συγκρούεστε για το ποιος επιστρέφει τα περισσότερα στα ελάχιστα που δίνετε από αυτά που έχετε πάρει, αντί να μιλάτε για μόνιμα μέτρα στήριξης, όπως αυτά που εμείς προτείνουμε συστηματικά και καταθέτουμε με σχέδια νόμου. Δηλαδή, η διαφορά ανάμεσα στη δική μας πολιτική και σ' αυτήν που από κοινού υιοθετείτε είναι τεράστια, γιατί η μία είναι αποσπασματική και η άλλη είναι μία πολιτική, που δημιουργεί δομές, που δημιουργεί κοινωνικό κράτος, που δημιουργεί μία διαφορετική αναπτυξιακή προοπτική για τη χώρα. Χθες, λοιπόν, αυτή η συζήτηση κορυφώθηκε στην αντιπαράθεση μεταξύ της Κυβέρνησης και του πρώην Υπουργού Οικονομικών του ΣΥΡΙΖΑ με το ερώτημα: Ποιος οδήγησε η χώρα στην κρίση; Ε, λοιπόν, εγώ σήμερα, θα σας πω τη δική μας άποψη για το ποιος οδήγησε τη χώρα στην κρίση. Ο κοινός αντιμνημονιακός αγώνας ΣΥΡΙΖΑ - Νέας Δημοκρατίας στηρίχθηκε στην ανιστόρητη καταγγελία ότι το μνημόνιο έφερε την κρίση. Συνέβη ακριβώς το αντίθετο: Η κρίση έφερε το μνημόνιο. Στην κρίση οδήγησε η απερίσκεπτη και αλλοπρόσαλλη πολιτική της Νέας Δημοκρατίας ξεκινώντας από την απογραφή και φτάνοντας στον εκτροχιασμό, τον πενταπλασιασμό, του ελλείμματος και του σχεδόν διπλασιασμό του χρέους. Χθες επιχειρήθηκε η παραχάραξη αυτής της πραγματικότητας, για το έλλειμμα, παραδείγματος χάριν, ότι δήθεν η αύξηση ήταν μικρότερη από το μέσο όρο της Ευρωπαϊκής Ένωσης, όταν όλοι οι διεθνείς οργανισμοί και τα ευρωπαϊκά όργανα, όχι μόνο τότε, αλλά και μέχρι σήμερα, με απόλυτη σαφήνεια ξεκαθάρισαν οριστικά το θέμα, όταν η έκθεση του Ευρωπαϊκού Κοινοβουλίου το 2013, αλλά και η θέση του κ. Γιούνκερ πρόσφατα, ομολογούν ανενδοίαστα για την αβελτηρία εκείνης της πολιτικής της κυβέρνησης Νέας Δημοκρατίας που οδήγησε τελικά στον εκτροχιασμό. Εγώ θέλω να σας θυμίσω ότι το 2004 παραδώσαμε μία οικονομία να αναπτύσσεται σε υψηλούς ρυθμούς, να οδηγεί χρόνο με το χρόνο σε συνεχή άνοδο του βιοτικού επιπέδου, θωρακισμένη με την ΟΝΕ και το ευρώ και επικυρωμένη με την Ολυμπιάδα. Είναι σαφές ότι αυτό που οδήγησε στην κρίση ήταν εκείνη η πολιτική. Και ειλικρινά, μου κάνει μεγάλη εντύπωση ότι αυτά, τα πολύ απλά πράγματα, σήμερα επιχειρούν να ξαναγράψουν την ιστορία από την αρχή. Τρίτον, η συζήτηση στη Βουλή απέδειξε ότι η αντιπαράθεση για το χθες για εσάς είναι μονόδρομος, επειδή δεν υπάρχει νέο αναπτυξιακό σχέδιο για το σήμερα και το αύριο της χώρας. Δεν υπάρχει νέο σχέδιο, όχι για τους ποσοτικούς στόχους και τις μακροοικονομικές επιδιώξεις, αλλά για τους πραγματικούς όρους και τις προϋποθέσεις αναδιάρθρωσης του μοντέλου και αναστροφής της αναπτυξιακής διαδικασίας, όπως όλοι πανθομολογούμε ότι έχουμε ανάγκη απόλυτη αυτή την εποχή. Αυτή η απουσία διαπερνά όλες τις γραμμές του κρατικού προϋπολογισμού: Η αριθμολαγνεία, οι προσθαφαιρέσεις ποσοστών, οι ατέρμονες κωδικοί, οι συμβατικές και υπεραισιόδοξες προβλέψεις, δεν συνιστούν νέα οικονομική πολιτική, πολύ περισσότερο δεν εντάσσονται και δεν οριοθετούν κανένα άμεσο ή μεσοπρόθεσμο αναπτυξιακό σχέδιο. Μια καινούργια Κυβέρνηση - εγώ πιστεύω ότι θα όφειλε κατ' αρχάς, αφού αλλάζει η πολιτική, αλλάζει σελίδα, μπαίνουμε σε καινούργιο πολιτικό χάρτη, έχουμε μία καινούργια εποχή - θα έπρεπε να φέρει το δικό της αναπτυξιακό σχέδιο, όχι μόνο το μακροπρόθεσμο, αλλά και το μεσοπρόθεσμο και τους στόχους της, που μέσα εκεί εντάσσει το πρώτο βήμα της αλλαγής, που είναι η αναπτυξιακή της πολιτική για το 2020. Αυτό βγαίνει μέσα από τις γραμμές του προϋπολογισμού; Ούτε καν περιγράφεται στη εισηγητική έκθεση. Πρέπει να ομολογήσω ότι προκαλούν τα επιχειρήματα που επιστρατεύτηκαν εκατέρωθεν ομνύοντας τη μεσαία τάξη, την οποία η μεν Νέα Δημοκρατία υιοθετεί, προσφέρει κάποιες οριζόντιες φοροελαφρύνσεις, αλλά αδυνατεί να τις συνδέσει με τις επενδύσεις και τις θέσεις απασχόλησης, όπως επίσης και με το αναπτυξιακό σχέδιο, ο δε ΣΥΡΙΖΑ αφού κυριολεκτικά την αποδυνάμωσε και την εγκατέλειψε, μέσα από μια πολιτική ανιστόρητης ταξικής ανάλυσης και τοποθέτησης, σήμερα με αλχημείες επιχειρεί να την υιοθετήσει προφανώς, για εκλογικούς σκοπούς. Όλα αυτά είναι πολύ μικρά για την εποχή μας και δείχνουν κόμματα που δεν έχουν ορίζοντα το αύριο, παρά κοιτάνε μονάχα το χτες και χρησιμοποιούν το χτες για να δικαιολογήσουν τις πολιτικές τους. Εμείς, σ' όλους τους τόνους έχουμε πει ότι χρειαζόταν ένας τελείως διαφορετικός προϋπολογισμός, που να έχει σαφές και εμφανές το όραμα του, το καινούργιο του όραμα, που να λέει πως θα αναστραφεί η αναπτυξιακή πορεία της χώρας, πως θα προκληθεί το αναπτυξιακό σοκ που έχει ανάγκη, δεν μπορεί να λες ότι θέλω επενδύσεις και παράλληλα, γιατί θυμόσαστε ότι το 2004, όταν ανέλαβε η κυβέρνηση της Νέας Δημοκρατίας, το κεντρικό της σύνθημα ήταν η επανίδρυση του κράτους. Ποιο κράτος επανιδρύθηκε από το 2004 μέχρι το 2009 που ήταν πραγματικά ένα κράτος που υπερφορτώθηκε με εκατοντάδες χιλιάδες διορισμούς και δεν άλλαξε τίποτα απ' αυτά που επαγγελλόταν πριν; Εμείς λέμε ότι χρειαζόταν ένας άλλος προϋπολογισμός, με άλλη δομή, με άλλη διαδικασία, με άλλους στόχους, με περιφερειακή άρθρωση. Δεν υπάρχει περιφερειακός προϋπολογισμός. Δεν υπάρχει κοινωνικός προϋπολογισμός, εύρωστος, ικανός, να ανασυγκροτήσει επί νέας βάσεως - όπως χρειάζεται - το κοινωνικό κράτος. Και δεν υπάρχει καμμία πολιτική που να δείχνει ότι έχουμε μπει σε μία άλλη εποχή. Νομίζω ότι αυτό το χρωστούσατε, ήταν προεκλογική σας δέσμευση και δεν το βλέπουμε σε καμμία από τις γραμμές περιδιαβάζοντας όλες τις γραμμές του προϋπολογισμού. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα ήθελα, αγαπητοί συνάδελφοι, να κλείσω με ένα γενικότερο σχόλιο για την πορεία της χώρας. Ακόμα και ο ίδιος ο Κυριάκος Μητσοτάκης πρόσφατα, μόλις, αναγκάστηκε να παραδεχθεί ότι το 2004 η χώρα βρέθηκε στην καλύτερη στιγμή της σύγχρονης ιστορίας της. Το 2004- θέλω να θυμίσω - γεωπολιτικά, θεσμικά, οικονομικά, παραδώσαμε μια δυνατή Ελλάδα στο κέντρο των ευρωπαϊκών εξελίξεων, μια χώρα με νέες και μεγάλες υποδομές, με νέους στρατηγικούς σχεδιασμούς που κατέληξαν στην ένταξη της Κύπρου και τη Συμφωνία του Ελσίνκι. Χάθηκε μετέπειτα μία ιστορική ευκαιρία, να κλιμακωθεί αυτή η στρατηγική και να φέρει καινούργια επιτεύγματα και σήμερα να αλλάξει - γιατί πρέπει να αλλάξει - στο βαθμό που αλλάζουν οι συσχετισμοί και οι δυνάμεις στην περιοχή.
Ολοκληρώστε παρακαλώ.
Τελειώνω, κύριε Πρόεδρε. Δεν είναι τυχαίο αυτές τις μέρες που άρκεσε ένα άρθρο του πρώην Πρωθυπουργού για να κυριαρχήσει στην ημερήσια διάταξη της πολιτικής ζωής - και εν όψει των τελευταίων κρίσιμων εθνικών εξελίξεων - η ανάγκη για την εθνική στρατηγική. Και εκεί, όταν η συζήτηση φτάνει στα ευρύτερα θέματα και τα εθνικά και της αναπτυξιακής προοπτικής του τόπου είναι φανερό ότι η παράταξή μας επανέρχεται στο επίκεντρο και στην πρωτοπορία των εξελίξεων. Και τότε οι αντιπαραθέσεις γίνονται και εξωτερικεύονται στις άλλες παρατάξεις, γιατί ακριβώς μας συνεχή η ίδια αντίληψη, η ίδια ιδέα, ο ίδιος στόχος, το ίδιο όραμα, η ίδια στρατηγική που ήταν πάντα στο επίκεντρο της δικής μας πολιτικής, γιατί κινητοποιείται από αυτό και η ιστορική μνήμη. Εδώ σας λέω να κάνετε και μια απλή ερώτηση στο λαό, στους πολίτες: Με ποιον έχει ταυτίσει την κοινωνική αλλαγή, τις μέρες ευημερίας του, την κοινωνική και ατομική του πρόοδο, το αίσθημα ασφάλειας, δημοκρατίας και αξιοπρέπειας, την περηφάνια που νιώθει για την παρουσία της χώρας του στο ευρωπαϊκό και στο παγκόσμιο επίπεδο; Η απάντηση του μπορεί να ερμηνεύσει και την πανθομολογούμενη από εχθρούς και φίλους βαθιά του ρίζα και αντοχή, παρά τη λεηλασία που επιχειρείται εδώ και τόσο καιρό. Είμαστε - και θα είμαστε - εδώ παρόντες και μάχιμοι για το λαό και την πατρίδα.
Σας ευχαριστούμε πολύ. Τον λόγο πού έχει ο κύριος Υφυπουργός Εσωτερικών, αρμόδιος για θέματα Μακεδονίας - Θράκης, ο κ. Θεόδωρος Καράογλου. Να ετοιμαστείτε ο κ. Βιλιάρδος από την Ελληνική Λύση και ο κ. Αρσένης από το ΜέΡΑ25. Ορίστε, κύριε Υφυπουργέ, έχετε τον λόγο για επτά λεπτά.
Ευχαριστώ, κύριε Πρόεδρε. Κύριε Πρόεδρε, κύριοι συνάδελφοι, ο προϋπολογισμός του 2020 σηματοδοτεί την επιστροφή της χώρας στην κανονικότητα, εκπέμπει μήνυμα δημοσιονομικής σταθερότητας και αναπτυξιακής προτεραιότητας προσφέροντας ελπίδα και ανάσα σε εκατοντάδες χιλιάδες νοικοκυριά, που δοκιμάστηκαν σκληρά στα δύσκολα χρόνια της κρίσης. Παράλληλα, αποδεικνύει ότι η Ελλάδα ανακτά την οικονομική της κυριαρχία. Και αυτό είναι ιδιαίτερα σημαντικό, διότι όσο πιο δυνατοί γινόμαστε ως χώρα, τόσο θα εκλείπουν και απειλές από τους γείτονές μας. Αυτό είναι κάτι που μπορώ να σας το πω εκ πείρας, καθότι έχω την τιμή για δεύτερη κυβερνητική θητεία να προΐσταμαι σ' ένα από τα πιο ευαίσθητα κυβερνητικά χαρτοφυλάκια, αυτό της Μακεδονίας και Θράκης, και να ζω σε μία περιοχή που χρήζει ιδιαίτερης προσοχής και αυξημένης ετοιμότητας. Στις επισημάνσεις που έχουν να κάνουν, σε σχέση με τον προϋπολογισμό, ξεχωρίζει η αισθητή μείωση του φορολογικού βάρους από τις πλάτες των συμπατριωτών μας. Για πρώτη φορά, μετά από δέκα χρόνια, ελληνική Κυβέρνηση καταθέτει προϋπολογισμό που προβλέπει ελαφρύνσεις 1,2 δισεκατομμυρίου ευρώ, ισχυρότατη ανάπτυξη 2,8% και πρωτογενές πλεόνασμα 3,56% του ΑΕΠ. Με λίγα λόγια, απόψε με την ψήφο μας βάζουμε τέλος στην υπερφορολόγηση των Ελλήνων και στο κλίμα αποεπένδυσης της περιόδου 2015-2018. Μειώνουμε τον εισαγωγικό συντελεστή εισοδήματος στο 9%, αυξάνουμε το αφορολόγητο όριο για κάθε παιδί, μειώνουμε τις ασφαλιστικές εισφορές εργαζομένων πλήρους απασχόλησης, μειώνουμε τον φόρο εισοδήματος νομικών προσώπων από 28% στο 24% για τη χρήση του 2019. Επίσης, μειώνουμε τη φορολογία μερισμάτων που θα διανεμηθούν, δηλαδή το 2020, από το 10% στο 5%. Αυτό συνεπάγεται, κυρίες και κύριοι συνάδελφοι, ότι τη νέα χρονιά μισθωτοί, συνταξιούχοι, νοικοκυριά, αγρότες, ελεύθεροι επαγγελματίες θα πληρώσουν λιγότερους φόρους. Όσον αφορά στις επενδύσεις, ο ακαθάριστος σχηματισμός παγίου κεφαλαίου που αποτυπώνει εύγλωττα την πορεία των επενδύσεων στη χώρα θα ενισχυθεί με ρυθμό 13,4%. Το 2019, ο σχετικός δείκτης ήταν μόλις στο 8,8% και το 2018, ήταν στο -12,2%. Περισσότερες επενδύσεις, γνωρίζουμε όλοι μας, σημαίνουν περισσότερες νέες θέσεις εργασίας. Και αυτό μεταφράζεται σε υποχώρηση της ανεργίας στο 15,6% το 2020 από 17,4% που θα κλείσει το 2019. Επί της ουσίας, δηλαδή, μιλάμε για τη δημιουργία εκατό χιλιάδων νέων θέσεων εργασίας. Εκατό χιλιάδες συμπατριώτες μας θα επιστρέψουν στην αγορά εργασίας. Αυτός είναι και ο μεγάλος μας στόχος και στο Υπουργείο Μακεδονίας και Θράκης, στο ιστορικό κτήριο του Υπουργείου, στο διοικητήριο, όπου διορθώνουμε παραλείψεις προηγούμενων ετών, ενώνουμε τις παραγωγικές δυνάμεις της Βόρειας Ελλάδας και κερδίζουμε ημέρα με την ημέρα το μεγάλο στοίχημα της ουσιαστικής ισομερούς ανάπτυξης κάθε νομού της χωρικής μας ευθύνης. Χθες το απόγευμα, αγαπητοί συνάδελφοι, υποδέχθηκα στο γραφείο μου μία αντιπροσωπεία ενός ιταλικού κολοσσού, ο οποίος ειδικεύεται στην παραγωγή προϊόντων υψηλής τεχνολογίας αεροδιαστημικής, άμυνας και συστημάτων ασφαλείας και πολιτικής προστασίας από φυσικές καταστροφές. Τα ετήσια έσοδα του ομίλου ξεπερνούν τα 12,5 δισεκατομμύρια ευρώ. Υπάρχει έντονο ενδιαφέρον να επενδύσουν στη βόρεια Ελλάδα. Εκείνο, όμως, που μου έκανε ιδιαίτερη εντύπωση ήταν η αναφορά τους πως αντιλαμβάνονται ότι πλέον η ελληνική οικονομία γυρίζει σελίδα, γεγονός που είναι ικανό χάρη στις συντονισμένες πρωτοβουλίες μας να καθιερώσει τη βόρεια Ελλάδα, τη Μακεδονία και τη Θράκη, ως έναν χώρο υποδοχής μεγάλων επενδύσεων που είναι ικανές να αλλάξουν τη μοίρα του τόπου μας. Το Υπουργείο Εσωτερικών, τομέας Μακεδονίας και Θράκης στηρίζει κάθε προσπάθεια που υπηρετεί αυτόν τον εθνικό στόχο. Στο μέτρο των δυνατοτήτων μας, στεκόμαστε δίπλα σε κάθε επιχειρηματικό ενδιαφέρον που μπορεί να φέρνει την επενδυτική άνοιξη στην περιοχή μας, η οποία δοκιμάστηκε σκληρά στα χρόνια της κρίσης. Αύριο, για παράδειγμα, υποδέχομαι τον διευθύνοντα σύμβουλο του ομίλου «PFIZER» - αναφέρομαι στην εταιρεία, γιατί έχει ανακοινωθεί επισήμως - προκειμένου να συζητήσουμε για τη μεγάλη επένδυση που ετοιμάζεται στη Θεσσαλονίκη - το 2020 θα γίνει πραγματικότητα - όπου θα λειτουργήσει το ένα από τα έξι νέα κέντρα ψηφιακής τεχνολογίας τεχνητής νοημοσύνης και ανάλυσης μεγάλων δεδομένων που θα δημιουργήσει ο αμερικανικός αυτός κολοσσός. Πρόκειται για μία σημαντική επένδυση, η οποία άμεσα θα δημιουργήσει στην πόλη της Θεσσαλονίκης διακόσες νέες θέσεις εργασίας για ηλεκτρολόγους μηχανικούς, για προγραμματιστές ηλεκτρονικών υπολογιστών, για άτομα δηλαδή με συγκεκριμένες δεξιότητες με την προοπτική οι θέσεις αυτές να γίνουν πολύ περισσότερες. Το έμπρακτο ενδιαφέρον της «PFIZER», των Ιταλών και άλλων πολλών που το έχουν εκφράσει αποδεικνύει πως στη Θεσσαλονίκη, η Μακεδονία, η Θράκη έχουν σφυγμό και πατούν ξανά στα πόδια τους. Η εμπιστοσύνη που μας δείχνουν βάζει την πατρίδα μας στον παγκόσμιο ερευνητικό χάρτη. Παράλληλά, όμως, σηματοδοτεί την επόμενη ημέρα της βορείου Ελλάδος, αναδεικνύοντας τις μεγάλες οικονομικές δυνατότητες που διαθέτει. Στο πλαίσιο αυτό, δίνουμε ιδιαίτερη έμφαση στην καινοτομία, γιατί τη θεωρούμε - και είναι - η πύλη για το μέλλον. Με όχημα την Αλεξάνδρεια Ζώνη Καινοτομίας τρέχουμε τις διαδικασίες για την υλοποίηση του τεχνολογικού πάρκου τέταρτης γενιάς, το γνωστό Thessin tech που ανακοίνωσε και ο Πρωθυπουργός στη Διεθνή Έκθεση, ενός τεχνολογικού πάρκου εθνικής εμβέλειας και διεθνών προδιαγραφών σε οικόπεδο στην περιοχή της Περαίας, δίπλα στο αεροδρόμιο «ΜΑΚΕΔΟΝΙΑ». Ήδη, έχουμε συγκροτήσει ομάδα εργασίας, η οποία συνεδριάζει σε εβδομαδιαία βάση, προκειμένου να έχουμε μία πλήρη εικόνα της προόδου των εργασιών. Σύντομα, μάλιστα, το συγκεκριμένο οικόπεδο έκτασης επτακοσίων εξήντα ενός στρεμμάτων θα μεταβιβαστεί από το ΤΑΙΠΕΔ στην Αλεξάνδρεια Ζώνη Καινοτομίας. Επίσης, δίνουμε ιδιαίτερη έμφαση στη διαχείριση του αναπτυξιακού νόμου για την περιοχή της Μακεδονίας και της Θράκης για επενδύσεις άνω των 3 εκατομμυρίων ευρώ. Συγκεκριμένα, με τον αναπτυξιακό νόμο, τον ν.3908 μέχρι στιγμής έχουν εγκριθεί διακόσια πενήντα οκτώ επενδυτικά σχέδια, ενώ με τον ν.4399 έχουν εγκριθεί σαράντα επτά επενδυτικά σχέδια κατά τον πρώτο κύκλο, ενώ άλλα ογδόντα ένα έχουν υποβληθεί και εξετάζονται. Από την εφαρμογή των δύο συγκεκριμένων επενδυτικών νόμων, ωφελούμενοι είναι μέχρι στιγμής εξήντα τρεις επενδυτικοί φορείς και το ποσό ενίσχυσης υπερβαίνει τα 90 εκατομμύρια ευρώ. Όσον αφορά στον έλεγχο της αγοράς βιομηχανικών προϊόντων για τη διαπίστωση, συμμόρφωση με την ισχύουσα τεχνική βιομηχανική νομοθεσία και τη γενική ασφάλεια των προϊόντων, κλιμάκια της υπηρεσίας του διοικητηρίου πραγματοποίησαν το τελευταίο έτος περισσότερους από τριάντα πέντε ελέγχους στις εταιρείες όλων των περιφερειακών ενοτήτων της Μακεδονίας και της Θράκης. Κομβικό είναι και το ζήτημα της υλοποίησης και διαχείρισης των προγραμμάτων «INTERREG» διασυνοριακής και διακρατικής συνεργασίας. Αυτή τη στιγμή, βρίσκονται σε εξέλιξη τέσσερα διασυνοριακά προγράμματα, ενώ πρόσφατα εγκρίθηκε πρόγραμμα διακρατικής συνεργασίας με τις χώρες της Μαύρης Θάλασσας, στο οποίο επικεφαλής είναι το Υπουργείο Εσωτερικών, Τομέας Μακεδονίας και Θράκης. Ξεχωριστή αναφορά θέλω να κάνω στην προσπάθεια να διαφυλάξουμε και να αναδείξουμε τα μακεδονικά προϊόντα. Προ ημερών, παρουσιάσαμε στο Διοικητήριο τη δεύτερη πρόσκληση του προγράμματος «Παράγω». Μέσω της συγκεκριμένης πρωτοβουλίας που υλοποιούμε, επιτυγχάνουμε τον διπλασιασμό των προϊόντων ονομασίας προέλευσης που παράγονται στη Μακεδονία. Στα πενήντα οκτώ που ήδη έχουν κατοχυρωθεί, προστίθενται άμεσα αλλά είκοσι δύο προϊόντα ΠΟΠ και προϊόντα γεωγραφικής ένδειξης, καθώς και άλλα είκοσι εγγυημένα παραδοσιακά ιδιότυπα προϊόντα. Με τον τρόπο αυτό, αυξάνουμε τον συνολικό αριθμό σε περισσότερα από εκατό προϊόντα και συνεχίζουμε. Για τον τουρισμό έχουμε ολοκληρώσει τις διαδικασίες, προκειμένου να συμμετέχουμε στις Διεθνείς Εκθέσεις Τουρισμού στη Σόφια, το Βελιγράδι και το Βουκουρέστι τον Φεβρουάριο του 2020. Πρόκειται για τρεις εκθέσεις, στις οποίες δεν προβλέπεται η συμμετοχή του ΕΟΤ. Κρίναμε σκόπιμο να δηλώσουμε δυναμικό παρών με απώτερο σκοπό και στόχο να προβάλουμε την Ελλάδα και ειδικότερα, τη Μακεδονία και τη Θράκη. Σχετικά με την ενίσχυση του εξωστρεφούς προφίλ της βόρειας Ελλάδας, εργαζόμαστε για να διοργανώσουμε το δεύτερο Balkan Forum, την Παρασκευή 27 Μαρτίου 2020 και το Σάββατο 28 Μαρτίου του 2020. Θέμα του είναι: «Επιχειρηματικότητα και καινοτομία». Μέσω αυτού θα προωθήσουμε τη συνεργασία των βαλκανικών κρατών. Για το περιβάλλον, μετά από μία πρωτοβουλία που είχα πάρει το 2013 ως Υπουργός Μακεδονίας και Θράκης τότε, έχουμε υπό την εποπτεία μας τον επιφανειακό καθαρισμό του Θερμαϊκού Κόλπου, ενεργοποιώντας ένα δίκτυο επιχειρήσεων που στηρίζει χορηγικά ως δράση κοινωνικής ευθύνης στην όλη προσπάθεια, χωρίς δηλαδή να επιβαρύνεται ούτε με ένα ευρώ το ελληνικό δημόσιο. Παράλληλα, συντονίζουμε τις δράσεις των περίπου σαράντα συναρμόδιων φορέων, που έχουν αντικείμενο σχετικό με την προστασία και ανάδειξη του Θερμαϊκού Κόλπου. Κλείνοντας, κύριε Πρόεδρε, θα σταθώ στη συμμετοχή μας στην ανάπλαση του Εθνικού Εκθεσιακού Φορέα, την οποία ο Πρωθυπουργός συμπεριέλαβε στις προγραμματικές δηλώσεις της Κυβέρνησης ως ένα από τα πέντε εμβληματικά έργα που αφορούν τη χώρα. Σήμερα, η ΔΕΘ - HELEXPO καταλαμβάνει μία έκταση περίπου εκατόν εβδομήντα στρεμμάτων. Μετά το τέλος των εργασιών - το 2026, εκτιμάται - με αφορμή και τον εορτασμό των εκατό χρόνων από την πρώτη Διεθνή Έκθεση Θεσσαλονίκης, το νέο Εκθεσιακό Κέντρο που θα εκπέμπει καινοτομία και δημιουργικότητα θα αποτελεί ένα τοπόσημο για την πόλη, ενώ η μισή του έκταση - είναι πάρα πολύ σημαντικό αυτό - περίπου ογδόντα πέντε στρέμματα του υπάρχοντος χώρου θα διατεθούν στους Θεσσαλονικείς ως αστικό πράσινο πάρκο. Συνοψίζοντας, κυρίες και κύριοι συνάδελφοι, το 2020 εκτιμώ ότι θα είναι μία θετική χρόνια. Τα καλύτερα είναι μπροστά μας, ιδίως για τη Μακεδονία και τη Θράκη, που εξελίσσονται σε πρωταγωνίστριες. Η βόρεια Ελλάδα, κυρίες και κύριοι συνάδελφοι, δεν μπορεί να περιμένει. Η βόρεια Ελλάδα αξίζει και πρέπει να βρίσκεται στην πρώτη γραμμή του ενδιαφέροντος, υπερασπιζόμενη και την ιστορική της παρακαταθήκη. Με τις σκέψεις αυτές κλείνω, ζητώντας από τη Βουλή και από όλους τους συναδέλφους να δώσουν μία πολύ σημαντική ψήφο εμπιστοσύνης στον προϋπολογισμό του 2020, μία ψήφο εμπιστοσύνης που δίνει τη δυνατότητα στον Κυριάκο Μητσοτάκη και στην Κυβέρνησή του, που έχουν πρόγραμμα, που έχουν συνέπεια, σοβαρότητα, με σκληρή δουλειά, να οδηγήσει τη χώρα ψηλά, πολύ ψηλά, εκεί που πραγματικά αξίζει και αρμόζει στην Ελλάδα μας. Σας ευχαριστώ πολύ.
Κι εμείς ευχαριστούμε. Τον λόγο έχει ο γενικός εισηγητής από την Ελληνική Λύση, ο κ. Βασίλειος Βιλιάρδος, για δέκα λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην πρώτη συζήτηση για τον προϋπολογισμό ο κ. Σταϊκούρας απευθύνθηκε σε συνάδελφο εισηγητή, λέγοντάς του πως το δημόσιο χρέος μας είναι βιώσιμο, κυρίως επειδή εξυπηρετείται. Εν προκειμένω, αναφέρω τα εξής: Πρώτον, εξυπηρετείται συγκυριακά, αφ' ενός μεν επειδή διατηρούνται τεχνητά χαμηλά τα επιτόκια των δεκαετών ομολόγων από την Ευρωπαϊκή Κεντρική Τράπεζα, αφ' ετέρου λόγω του ότι επιμηκύνθηκαν τα 96 δισεκατομμύρια ευρώ έντοκα, από το ΣΥΡΙΖΑ, για μετά το 2032, όπου ασφαλώς, θα είναι αδύνατον να εξυπηρετηθεί. Δεύτερον, αυξάνεται ως απόλυτο μέγεθος από 350,6 δισεκατομμύρια ευρώ το 2019, στα 351,16 δισεκατομμύρια ευρώ το 2020, παρά τα πλεονάσματα και το ξεπούλημα της δημόσιας περιουσίας. Το καταθέτω για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προβλέπεται να μειωθεί μόνο ως προς το ΑΕΠ, από 184,7% το 2019, στο 178% το 2020, λόγω της αύξησης του ΑΕΠ κατά 2,8%, που υποθέτει η Κυβέρνηση κι εμείς ελπίζουμε να επαληθευτεί. Τρίτον, η μείωση αυτή οφείλεται στο ότι το μεσοσταθμικό επιτόκιο δανεισμού του 2020 υπολογίζεται από το ΔΝΤ, στην έκθεσή του, στο 1,9%, έναντι ανάπτυξης 2,8%. Το θέμα του πραγματικού μεσοσταθμικού επιτοκίου, βέβαια, είναι μεγάλο, αφού στην έκθεση του ΔΝΤ αυξάνεται τα επόμενα χρόνια έως το 2,6%, το 2027. Το καταθέτω για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ίδια στιγμή, η Τράπεζα της Ελλάδος το τοποθετεί στο 1,6% - θα καταθέσω το σχετικό έγγραφο για τα Πρακτικά - ενώ ο Οργανισμός Δημοσίου Χρέους στο 1,75% Επίσης, το καταθέτω για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εν προκειμένω, θα ήταν πολύ ενδιαφέρον να μας πει ο κ. Σταϊκούρας πόσο είναι πραγματικά, για όλα τα χρόνια έως την αποπληρωμή του, με τα σημερινά δεδομένα. Γνωρίζει, φυσικά, πως το σημερινό επιτόκιο νέου δανεισμού της Ελλάδας είναι συγκυριακό επειδή διατηρείται τεχνητά χαμηλό από την Ευρωπαϊκή Κεντρική Τράπεζα. Για πόσο καιρό, όμως, θα μπορεί η Ευρωπαϊκή Κεντρική Τράπεζα να το εξασφαλίσει, ειδικά για την Ελλάδα; Τι θα συμβεί αν παρουσιαστεί ξανά μία στενότητα ρευστότητας παγκοσμίως, όπως το 2008, αλλά και πρόσφατα το Σεπτέμβριο και το Δεκέμβριο, όπου αντιμετωπίστηκε με χρήματα που διέθεσαν από κοινού η FED με την Ευρωπαϊκή Κεντρική Τράπεζα, περίπου 500 δισεκατομμύρια; Το καταθέσω, επίσης, για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχει πάρει, αλήθεια, τα μέτρα της η Ελλάδα; Τέταρτον, το δημόσιο χρέος παραμένει σχετικά σταθερό, με τη βοήθεια των εσόδων από το ξεπούλημα των δημοσίων επιχειρήσεών μας. Όπως ακούσαμε προχθές από τον κ. Χατζηδάκη, δεν θα αφήσει τίποτα που να μην ξεπουλήσει. Τι θα συμβεί, όμως, όταν δεν θα έχουμε πια τίποτα άλλο να ξεπουλήσουμε; Πέμπτον, το δημόσιο χρέος δεν αυξάνεται μεν, αλλά αντί αυτού, έχει εκτοξευτεί στα ύψη το κόκκινο ιδιωτικό χρέος, με το οποίο μεταφέρονται, ουσιαστικά, τα ιδιωτικά περιουσιακά στοιχεία στο κράτος και από αυτό στους δανειστές, στο βωμό του χρέους. Είναι πάνω από 100 δισεκατομμύρια κόκκινες οφειλές προς το δημόσιο, σχεδόν 190 δισεκατομμύρια μαζί με τις επιβαρύνσεις, 75 δισεκατομμύρια ευρώ στις τράπεζες, συν πάνω από 20 δισεκατομμύρια ευρώ στους κερδοσκόπους που αγόρασαν δάνεια από τις τράπεζες, περί τα 40 δισεκατομμύρια ευρώ στους οργανισμούς του δημοσίου κ.λπ.. Είναι δυνατόν, λοιπόν, να χαρακτηρίζεται ως βιώσιμο ένα χρέος που εξυπηρετείται με αυτό τον τρόπο; Έκτον, εάν το δημόσιο χρέος είναι πράγματι βιώσιμο, τότε γιατί δεν αυξάνεται το Πρόγραμμα Δημοσίων Επενδύσεων και δεν μειώνονται ανταγωνιστικά οι φόροι, για να αντιμετωπιστεί επιτέλους η κρίση, προτού καταστραφεί εντελώς η Ελλάδα; Γιατί δεν σταματάει το ξεπούλημα; Γιατί συνεχίζονται τα καταστροφικά πρωτογενή πλεονάσματα του 3,5%; Είναι, λοιπόν, ντροπή να υιοθετούμε τέτοιους ισχυρισμούς δημόσια! Στο σημείο αυτό θα ήθελα να προσθέσω πως έχει δίκιο η Κυβέρνηση, όσον αφορά τον ανορθολογισμό του ΣΥΡΙΖΑ, σύμφωνα με τον οποίο θα έπρεπε να δοθούν 5,5 δισεκατομμύρια ευρώ εγγύηση από το μαξιλάρι για να μειώσουν οι δανειστές τα πρωτογενή πλεονάσματα στο 2,5%. Προφανώς, το ένα είναι ταμειακό θέμα και το άλλο δημοσιονομικό θέμα, γεγονός που είναι σαν να συγκρίνουμε μήλα με πορτοκάλια. Τέλος, σύμφωνα με άρθρο συνάδελφων μας από τον Αύγουστο του 2019, το 2021 μόνο οι τόκοι θα εκτοξευθούν στα 10,956 δισεκατομμύρια ευρώ, περίπου, και το 2022 στα 24,489 δισεκατομμύρια ευρώ. Το καταθέτω για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ισχύει, αλήθεια, κάτι τέτοιο; Πρόκειται για παγωμένους τόκους από το EFSF; Κάτι τέτοιο δεν θα μπορούσε να αντιμετωπιστεί ούτε με το μαξιλάρι των ενδεχομένων 37 δισεκατομμυρίων ευρώ, αφού θα προστεθούν και τα χρεολύσια. Μήπως, όμως, είναι αυτός ο λόγος που μας απαγορεύουν να το χρησιμοποιήσουμε και που συνεχίζουμε να δανειζόμαστε; Ελπίζουμε να μας απαντηθούν όλα τα ερωτήματα μας, επειδή πρέπει να γνωρίζουν οι Έλληνες τι ακριβώς θα του συμβεί στο μέλλον. Ελπίζουμε, επίσης, να έχει δίκιο ο Υπουργός και όχι εμείς, επειδή το θέμα δεν είμαστε εμείς, αλλά το καλό της Ελλάδας. Περαιτέρω, ο κ. Σταϊκούρας είπε, επιπλέον, στο συνάδελφο πως κάνει λάθος λέγοντας πως αυξάνονται οι φόροι, αφού είναι το αποτέλεσμα της ανόδου του ΑΕΠ. Ο συνάδελφος, όμως, δεν ισχυρίστηκε πως αυξάνονται οι συντελεστές, αλλά οι φόροι κι έχει απόλυτο δίκιο. Οι φόροι αυξάνονται, ενώ εάν η Κυβέρνηση δεν το θέλει, τότε θα έπρεπε απλά να μειώσει τους συντελεστές ή να καταργήσει τους νέους φόρους που επιβλήθηκαν με τα μνημόνια, όπως το τέλος επιτηδεύματος, ο φόρος αλληλεγγύης ή η προκαταβολή του 100%. Όσον αφορά δε γενικότερα τη μείωση της κοινωνικής δαπάνης, θα λέγαμε πως είναι ντροπή να δίνονται 175 εκατομμύρια ευρώ σε διακόσιες πενήντα χιλιάδες ελληνικές οικογένειες, όταν οι διακόσιες χιλιάδες παράνομοι μετανάστες κοστίζουν το λιγότερο 1,8 δισεκατομμύριο ευρώ στο κράτος μας. Θυμίζω πως έχουμε καταθέσει στα Πρακτικά στο παρελθόν τους υπολογισμούς μας που το αποδεικνύουν, χωρίς να έχει τοποθετηθεί κάνεις. Συνεχίζοντας, θα ήθελα να τονίσω ξανά πως η κρίση για την οποία χρηματοδοτηθήκαμε με λιγότερα από 300 δισεκατομμύρια ευρώ από τους εταίρους μας, με αντάλλαγμα την εθνική μας κυριαρχία, την υποθήκευση των πάντων, το ξεπούλημα της δημόσιας περιουσίας, τη δήμευση της ιδιωτικής και την εξαθλίωση των Ελλήνων πολιτών, μας έχει κοστίσει επιπλέον πάνω από 1 τρισεκατομμύριο ευρώ. Το γεγονός αυτό σίγουρα δεν θα μπορούσε να μας χαρακτηρίσει ως έναν έξυπνο λαό, ειδικά όταν επωμιζόμαστε όλα τα μειονεκτήματα μιας χρεοκοπίας, χωρίς τα πλεονεκτήματα της, όπως θα ήταν η ονομαστική διαγραφή ενός μεγάλου μέρους του χρέους μας. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. ΓΕΩΡΓΙΟΣ ΛΑΜΠΡΟΥΛΗΣ]] Ειδικότερα, η ιδιωτική μας περιουσία υποχώρησε κατά 587 δισεκατομμύρια ευρώ, σύμφωνα με την «CREDIT SUISSE» - θα καταθέσω το σχετικό έγγραφο αργότερα για τα Πρακτικά - η δημόσια περιουσία πάνω από 250 δισεκατομμύρια ευρώ, θυμίζοντας ότι το ΔΝΤ είχε αποτιμήσει την ακίνητη περιουσία του κράτους στα 300 δισεκατομμύρια ευρώ - το καταθέτω για τα Πρακτικά - το κόκκινο χρέος αυξήθηκε πάνω από 200 δισεκατομμύρια ευρώ, ενώ από το Χρηματιστήριο χάθηκαν περισσότερα από 100 δισεκατομμύρια ευρώ. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παράλληλα, το ΑΕΠ μας μειώθηκε κατά 60 δισεκατομμύρια ευρώ περίπου και η μεσαία τάξη συρρικνώθηκε στο 20%. Δεν θα χαρακτηρίζαμε, λοιπόν, όλα αυτά ευρωπαϊκή αλληλεγγύη. Δεν θα λέγαμε, βέβαια, πως φταίει μόνο ο ΣΥΡΙΖΑ, αφού, προφανώς, έγιναν από όλες τις προηγούμενες κυβερνήσεις. Θα συνεχίσω τώρα με τους συντελεστές του ΑΕΠ, όπως είπα στην πρώτη εισήγηση μου, αφού από αυτούς εξαρτάται η άνοδός του. Πρώτον, όσον αφορά τον πρώτο συντελεστή του ΑΕΠ, την ιδιωτική κατανάλωση, οι προβλέψεις είναι η άνοδος της κατά 1,8% λόγω της αύξησης της απασχόλησης κατά 1,8% σε ετήσια βάση και του διπλασιασμού του ρυθμού αύξησης του μέσου μισθού στο 1,2% έναντι του 2019. Δεν θα επηρεαστεί, όμως, η οικονομία μας από τη χρεοκοπία της «THOMAS COOK», από το Brexit και από την προβλεπόμενη ευρωπαϊκή ύφεση, με την ενδεχόμενη μείωση του τουρισμού και των εξαγωγών; Όσον αφορά τώρα το δεύτερο συντελεστή του ΑΕΠ, τις ιδιωτικές επενδύσεις, όπως αναφέρεται στον προϋπολογισμό, κινήθηκαν σημαντικά χαμηλότερα, στο 0,7%, το πρώτο εξάμηνο του 2019 όταν είχε προβλεφθεί 11,9%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δύο λεπτά θα χρειαστώ, κύριε Πρόεδρε. Αναμένεται, όμως, να κινηθούν σημαντικά ανοδικότερα στο δεύτερο εξάμηνο, με τον ετήσιο ρυθμό τους να διαμορφώνεται στο 8,8%. Στην ουσία, όμως, έχουν καταρρεύσει στο 11,2% το 2018 σε σχέση με το 20%, περίπου, του 2009 ή με το μέσο όρο της Ευρωζώνης στο 21%, ενώ παράλληλα έχουν μειωθεί και οι δημόσιες επενδύσεις. Θα καταθέσω το σχετικό έγγραφο για τα Πρακτικά. Φαίνεται, λοιπόν, πώς αναμένεται να προκύψει άνοδος από τις ξένες επενδύσεις, οι οποίες, όμως, τις τελευταίες δεκαετίες δεν υπερέβησαν πότε το 2%. Εν προκειμένω, ελπίζει η Κυβέρνηση πως ξεπουλώντας τις δημόσιες επιχειρήσεις, οι ξένοι νέοι ιδιοκτήτες τους θα επενδύσουν στον εκσυγχρονισμό τους, όπως το παράδειγμα του κρατικού ιταλικού σιδηροδρομικού μονοπωλίου που δημιούργησε πουλώντας την «ΤΡΑΙΝΟΣΕ» έναντι 45 εκατομμυρίων ευρώ και περιμένοντας να επενδύσει 2,5 δισεκατομμύρια ευρώ, σύμφωνα με τον κ. Καραμανλή. Πρόλαβε, βέβαια, να προικίσει τους Ιταλούς με 750 εκατομμύρια ευρώ για τις ΥΚΩ, για τις υπηρεσίες κοινής ωφελείας. Το ίδιο ελπίζει με το ξεπούλημα των σπιτιών των Ελλήνων στους ξένους κερδοσκόπους, υποθέτοντας πως αφού θα εξαγοράσουν σε εξευτελιστικές τιμές, θα επενδύσουν στην ανανέωσή τους. Κάτι τέτοιο, όμως, θα αύξανε τα ενοίκια, οπότε θα στραγγάλιζε ξανά τους Έλληνες. Επομένως, δεν θα ήταν δώρο άδωρο; Από την άλλη πλευρά, εμείς πιστεύουμε πως πρέπει να αυξηθούν οι εγχώριες επενδύσεις και να επικεντρωθούν στην παραγωγή. Εντούτοις, βλέπουμε απουσία μέτρων για μικρομεσαίες επιχειρήσεις, εάν όχι μία διάθεση επιβάρυνσης του καθεστώτος λειτουργίας τους. Εκτός αυτού, το κόστος δανεισμού για νοικοκυριά και επιχειρήσεις έχει αυξηθεί σε σχέση με πέρυσι, ενώ είναι δεδομένο το ότι πολλοί δεν έχουν πρόσβαση σε χρηματοδότηση. Πώς, λοιπόν, να γίνουν επενδύσεις και να αναπτυχθεί η χώρα; Ο τρίτος συντελεστής του ΑΕΠ είναι οι δημόσιες δαπάνες, συμπεριλαμβανομένου του Προγράμματος Δημοσίων Επενδύσεων, οι οποίες, όμως, δεν επιτρέπεται να αυξηθούν από τους δανειστές. Επομένως, θα λειτουργήσει αρνητικά όσον αφορά το ΑΕΠ. Τέλος, όσον αφορά τον τέταρτο συντελεστή του ΑΕΠ, αυτόν που θα μπορούσε να αλλάξει εντελώς την εικόνα του εάν γινόταν πλεονασματικός, το εμπορικό ισοζύγιο, οι εξαγωγές πλην τις εισαγωγές, παραμένουν τα ελλείμματά του λόγω της μειωμένης ανταγωνιστικότητας της οικονομίας μας παρά την τεράστια πτώση των μισθών, αφού κατέρρευσαν οι επενδύσεις. Είναι απότοκο του παραλόγου οικονομικού μοντέλου της Μεταπολίτευσης που πρέπει να αλλάξει και που δεν δρομολογείται. Κλείνοντας, η λύση είναι μία και γνωστή σε όλους μας πριν από εκατό χρόνια, από τη μεγάλη ύφεση των Ηνωμένων Πολιτειών: η αύξηση του Προγράμματος Δημοσίων Επενδύσεων και η ριζική μείωση των φόρων. Η Κυβέρνηση πρέπει να βρει τρόπο να τα καταφέρει, αφού αυτός είναι λόγος που ψηφίστηκε. Ψηφίστηκε, δηλαδή, για να βρει λύσεις και όχι για να συνεχίσει την κακοδιαχείριση των προηγουμένων. Ευχαριστώ πολύ.
Πριν δώσουμε τον λόγο στον επόμενο γενικό εισηγητή, έχω την τιμή να ανακοινώσω ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Ναυπλίου (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο γενικός εισηγητής του ΜέΡΑ25, ο κ. Αρσένης. Μετά θα ακολουθήσει ο Υπουργός Εθνικής Άμυνας και οι δευτερολογίες των Κοινοβουλευτικών Εκπροσώπων. Κύριε Αρσένη, έχετε τον λόγο.
Ευχαριστώ, κύριε Πρόεδρε. Να καλωσορίσω και εγώ τα παιδιά. Έρχομαι μόλις από ένα συλλαλητήριο που είχε πάρα πολύ νεολαία. Στην Πετρούπολη και στο Ίλιον βγήκαν οι πολίτες στους δρόμους, ακριβώς για να σταματήσει αυτός ο κίνδυνος για τη δημόσια υγεία που λέγεται ΧΥΤΑ Φυλής. Δυστυχώς, από ό,τι φαίνεται, ο σχεδιασμός είναι να συνεχίσει - και το αναφέρω και στον προϋπολογισμό γιατί τα πρόστιμα θα πέσουν βροχή - με την παράνομη επέκταση στην Α΄ ζώνη προστασίας αυτή τη στιγμή που απαγορεύεται να γίνει, να επεκταθεί προς τα εκεί ο ΧΥΤΑ Φυλής, για να παραταθεί η ζωή του άλλα τρία χρόνια για να τελειώσει και η θητεία του κ. Πατούλη και να μας πουν μετά, «Ήρθαμε πάλι σε αδιέξοδο, θα το στείλουμε στο Μουσαμά ή αλλού». Δεν θα το επιτρέψουμε. Μαζί με το Δυτικό Μέτωπο κατέθεσα χθες στο συντονιστή της Αποκεντρωμένης Διοίκησης καταγγελία ενάντια του δημάρχου Φυλής, ακριβώς διότι έχει κάνει παράβαση καθήκοντος με το να αποκρύπτει την περιβαλλοντική πληροφόρηση που ορίζει ο νόμος μας και οι ευρωπαϊκές οδηγίες. Είναι δικαίωμα του πολίτη να γνωρίζει το περιεχόμενο αυτής της μελέτης για τους ρυπαντές της Φυλής, που αποδεικνύουν την επικινδυνότητα για τους εργαζόμενους, για τους κατοίκους της περιοχής και όλης της Αθήνας. Επίσης, καταθέσαμε μαζί με το Δυτικό Μέτωπο στην Ελληνική Εταιρεία Ατομικής Ενέργειας αναφορά, καταγγέλλοντας και καλώντας σε αυτοψία για τα ραδιενεργά, που εντοπίζει η διαρροή αυτής της μελέτης που έχει δημοσιευθεί στην «Εφημερίδα των Συντακτών», στο ΧΥΤΑ Φυλής. Και δεν θα σταματήσουμε μέχρι να αποκαλυφθεί όλη η αλήθεια για το ΧΥΤΑ Φυλής. Όσον αφορά τα πιο ειδικά θέματα του προϋπολογισμού, έχουμε τονίσει το πόσο μοιάζει αυτός ο προϋπολογισμός με τον προηγούμενο του ΣΥΡΙΖΑ, πόσο πρέπει να δει κανείς τις λεπτομέρειες για να εντοπίσει τις διαφορές. Και ο λόγος είναι ότι είναι και οι δύο ανελεύθεροι. Δεσμεύονται και οι δύο από όλες τις μνημονιακές διατάξεις του παρελθόντος και τους στόχους του μέλλοντος. Είχατε πει, κύριοι της Νέας Δημοκρατίας, ότι θα είναι ο πρώτος αναπτυξιακός προϋπολογισμός. Ξέρετε, αναπτυξιακός προϋπολογισμός σε περίοδο κρίσης σημαίνει δύο πράγματα σαφέστατα. Σημαίνει γενναία αύξηση του Προγράμματος Δημοσίων Επενδύσεων - αυτά κάνει κανείς σε ύφεση - και γενναία μείωση της φορολογίας, όχι των μεγάλων επιχειρήσεων, της φορολογίας κλιμακωτά. Επίσης, σημαίνει τόνωση της κατανάλωσης, τόνωση των μικρομεσαίων επιχειρήσεων εκεί που παράγεται η απασχόληση. Εσείς δεν κάνετε κανένα από τα δύο, γιατί δεν πιστεύετε στις μικρές και μεσαίες επιχειρήσεις, παρά το γεγονός ότι εκεί παράγεται η απασχόληση, εκεί παράγεται η ανάπτυξη και το ΑΕΠ και δεν πιστεύετε, προφανώς, και στο να έχεις ένα αναπτυξιακό πλαίσιο που να χρηματοδοτεί την ανάπτυξη. Πιστεύετε στη λιτότητα και νομιμοποιείστε από τα μνημόνια να την εφαρμόζετε. Είχατε πει ότι θα μειώνατε τα πρωτογενή πλεονάσματα και, όπως σας καταδείξαμε, έχετε συμβιβαστεί από την πρώτη μέρα της διακυβέρνησής σας σε μία πιθανή μείωση το 2022 στο 2%, όταν το 2022 ο στόχος θα είναι 2,2% Άρα σε 0,2% μείωση; Αυτή είναι η μεγάλη προετοιμασία που κάνετε αυτή τη στιγμή για να φέρετε τη μείωση; Το 0,2% θα είναι; Θέλω να εστιάσω και σε ένα ζήτημα το οποίο αφορά πάρα πολύ τις πιο ευαίσθητες περιοχές αυτή τη στιγμή στην Ελλάδα, τα νησιά μας. Και, κύριε Υπουργέ της Άμυνας, νομίζω ότι θα συμφωνείτε. Το 2019 το μεταφορικό ισοδύναμο ήταν 157 εκατομμύρια, 20 εκατομμύρια για τις αφαλατώσεις, 96 εκατομμύρια για τις επιδοτήσεις των άγονων γραμμών. Το 2020, στο δικό σας προϋπολογισμό, αυτές οι ευαίσθητες περιοχές χάνουν αυτή τη στήριξη. Στα 136 εκατομμύρια που υπολογίζεται ότι θα είναι το κόστος για τις άγονες γραμμές, υπάρχουν μόνο 100 εκατομμύρια στον προϋπολογισμό, χωρίς να μπορούμε να εντοπίσουμε πού είναι τα χρήματα για την αφαλάτωση κα πού είναι το μεταφορικό ισοδύναμο, η επιδότηση του εισιτηρίου για τους κατοίκους. Τι θα γίνει με την αφαλάτωση; Θα μας απαντήσετε; Τι θα γίνει με το μεταφορικό ισοδύναμο; Θα αυξηθεί το κόστος ζωής για τους νησιώτες, την ίδια στιγμή που αντιμετωπίζουν όλες τις άλλου είδους πιέσεις που γνωρίζετε; Σας φέραμε στο φορολογικό τροπολογία για τη μείωση του ΦΠΑ στις νησιωτικές περιοχές στα προ μνημονίου επίπεδα. Δεν τη δεχτήκατε. Τώρα κόβετε και την επιδότηση αφαλάτωσης και την επιδότηση του εισιτηρίου για τους κατοίκους; Παρακαλώ πολύ, απαντήστε, γιατί είναι ωραίο να μιλάμε για κίνδυνο και ανάγκη συστράτευσης απέναντι στις εθνικές προκλήσεις που περιγράφετε, αλλά είναι σημαντικό όταν πιστεύουμε ότι υπάρχει κάποιο πρόβλημα, να λαμβάνουμε και συγκεκριμένα μέτρα, όχι μόνο να φιλολογούμε. Θα κλείσω μ' ένα υπαρξιακό ζήτημα γι' αυτόν τον προϋπολογισμό. Είχε πει ο κ. Σκυλακάκης και επανέλαβε ο κ. Σταϊκούρας ότι με βάση την ανάλυση βιωσιμότητας του χρέους, την debt sustainability analysis, το χρέος θα φτάσει στο 100% του ΑΕΠ μας κατά πέντε με έξι χρόνια νωρίτερα, καθώς η ανάλυση βιωσιμότητας του χρέους, με βάση το ΔΝΤ, βελτιώθηκε από τη στιγμή που αναλάβατε κυβέρνηση εσείς. Σας είπε ο κ. Λογιάδης, και το επαναλαμβάνω, ότι με βάση τις αναλύσεις του ΔΝΤ - και εμείς δεν τις αναφέρουμε, επειδή συμπαθούμε το ΔΝΤ, αλλά επειδή είναι το μόνο που εσείς ακούτε και νιώθετε τόσο φιλικά που δεν θέλετε να διαπραγματευτείτε μαζί του - η σχέση χρέους με ΑΕΠ αυξάνεται κατά 10% στο 2028, υψηλότερο από τις προβλέψεις του Μαρτίου 2019, μια και η χαμηλότερη από το αναμενόμενο ανάπτυξη και τα υψηλά πλεονάσματα 2019-2025 υποσκελίζουν το οποιοδήποτε μειωμένο κόστος δανεισμού. Επειδή ο κ. Σταϊκούρας είπε ότι αυτή είναι ανάλυση του Απριλίου 1919, δεν είναι, κύριε Σταϊκούρα, ανάλυση του Απριλίου 2019. Είναι ανάλυση της 13ης Νοεμβρίου 2019 και αφορά και τη δική σας Κυβέρνηση. Και μόνο γι' αυτόν τον λόγο θα έπρεπε εσείς οι ίδιοι να καταψηφίσετε αυτό τον προϋπολογισμό. Διότι καταφέρνετε ταυτόχρονα να αυξάνετε και το χρέος και να είναι ένας αντιαναπτυξιακός προϋπολογισμός. Δεν θα το κάνετε, γιατί, δυστυχώς, αυτός ο προϋπολογισμός είναι τα μόνα διαπιστευτήρια υπακοής που έχετε ή, μάλλον, λειτουργεί μόνο ως διαπιστευτήριο υπακοής απέναντι στους δανειστές. Σας καλώ, όμως, να το κάνετε. Σας καλώ να καταψηφίσετε, όπως θα κάνουμε και εμείς. Θα καταψηφίσουμε αυτόν τον προϋπολογισμό. Ευχαριστώ πολύ.
Ευχαριστούμε τον κύριο Αρσένη. Τον λόγο έχει ο Υπουργός Εθνικής Άμυνας, ο κ. Παναγιωτόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, είναι ιδιαίτερη τιμή, αλλά και ευθύνη να βρίσκουμε σήμερα εδώ ενώπιον του Σώματος ως επικεφαλής του Υπουργείου Εθνικής Άμυνας. Σας εξομολογούμαι ότι αυτή την ώρα νιώθω περισσότερο ένα βάρος ευθύνης. Αυτό, όμως, δεν το εκλαμβάνω ως πρόβλημα, αλλά ως πρόκληση. Και στις προκλήσεις κάνουμε ακόμη περισσότερη προσπάθεια να ανταπεξερχόμαστε. Έχω την ευθύνη, λοιπόν, ως επικεφαλής ενός Υπουργείου που όποτε απαιτήθηκε στάθηκε και στέκεται στο ύψος της περίστασης, είτε αυτές οι περιστάσεις έχουν να κάνουν με την προσαρμογή σε σύνθετες και ολοένα και πιο περίπλοκες, όπως φαίνεται, προκλήσεις ασφαλείας στην περιοχής μας, είτε με την ευθεία αμφισβήτηση των κυριαρχικών δικαιωμάτων μας από προκλητικούς, αμετανόητους και απροκάλυπτα πλέον επιθετικούς γείτονες, είτε ακόμα και με την συνδρομή του Υπουργείου και της άμυνας στην εθνική προσπάθεια εξόδου από την κρίση, μια και μιλάμε, βέβαια, σήμερα για δημοσιονομικά στοιχεία στα πλαίσιο της συζήτησης για την ψήφιση του κρατικού προϋπολογισμού. Πρόκειται για έναν κρατικό προϋπολογισμό που σηματοδοτεί και επίσημα πλέον ότι η Ελλάδα εισέρχεται σε περίοδο κανονικότητας, σταθερότητας και ανάπτυξης. Αυτούς τους χαρακτηρισμούς χρησιμοποίησα κατά τη συζήτηση των προγραμματικών δηλώσεων της Κυβέρνησης και αυτό πλέον αισθάνομαι ότι αποτυπώνεται στο σχέδιο προϋπολογισμού που συζητείται αυτές τις ημέρες στην Ολομέλεια. Κυρίες και κύριοι συνάδελφοι, είναι φανερό, ακόμα και σε αυτούς που δεν το παραδέχονται, ότι κάτι έχει αλλάξει στην Ελλάδα εδώ και πέντε μήνες. Ήδη έχουν αποδαιμονοποιηθεί οι έννοιες των επενδύσεων, της ιδιωτικής πρωτοβουλίας και των υγιών δυνάμεων της αγοράς, που μπορούν να ωθήσουν τελικά στην ανάπτυξη, την τόνωση της απασχόλησης και, ασφαλώς, στην αύξηση του διαθέσιμου εισοδήματος των πολιτών, την ευημερία με την παραγωγή πλούτου και τη διάθεσή του πλεονάσματος του πλούτου που προκύπτει απ' αυτή την διαδικασία παραγωγής, για να στηριχθούν και οι πιο αδύναμες ομάδες, οι πιο ευάλωτες ομάδες και οι άλλες δράσεις που χρειάζεται η συντεταγμένη πολιτεία, με ταυτόχρονη πάντα επιτήρηση των δημοσιονομικών δεσμεύσεων της χώρας. Βρισκόμαστε, λοιπόν, σήμερα εδώ, για να συζητήσουμε για έναν προϋπολογισμό ευθύνης, δικαιοσύνης και ελπίδας. Είναι προϋπολογισμός ευθύνης τόσο πρωτίστως έναντι των νέων γενεών, έτσι ώστε να μην υποθηκεύεται το μέλλον τους στη βάση επιπόλαιων και πρόσκαιρων παροχών, μέτρων παροχολογίας, όσο και έναντι των εταίρων μας που θέλουν ενδελεχή μελέτη κόστους και δημοσιονομικών επιπτώσεων, με σαφή πρόβλεψη κάθε πηγής χρηματοδότησης, έτσι ώστε να μην τίθεται σε κίνδυνο η δημοσιονομική ισορροπία. Είναι προϋπολογισμός δικαιοσύνης, καθώς οι πρόσφατες μειώσεις του ΕΝΦΙΑ, η βελτίωση του πλαισίου ρυθμίσεων οφειλών των ιδιωτών προς την εφορία, η μείωση φορολόγησης των επιχειρήσεων, μεταξύ άλλων μέτρων, καταδεικνύουν συστηματική προσπάθεια να αποκατασταθούν αδικίες που έλαβαν χώρα τα τελευταία έτη σε βάρος στρωμάτων της ελληνικής κοινωνίας, με γνώμονα, δυστυχώς, και πολλές φορές προκαταλήψεις ταξικής, θα έλεγα, φύσεως. Λιγότεροι φόροι, λιγότερα βάρη στους πολλούς, ιδίως τη μεσαία τάξη. Αυτό είναι γεγονός. Είναι προϋπολογισμός ελπίδας, στον οποίο ενσωματώνονται θετικοί και, μάλιστα, βελτιούμενοι ως προς τις προβλέψεις ρυθμοί ανάπτυξης, δημοσιονομικά πλεονάσματα χωρίς υπερβολές που στραγγαλίζουν την οικονομία, περαιτέρω μείωση της ανεργίας, αύξηση σημαντικών δεικτών για την οικονομία παντού. Οι προβλέψεις αποτυπώνουν το κλίμα αισιοδοξίας και προσδοκίας, ανάπτυξης της τάξης του 2,8% και, μάλιστα, εν μέσω, όχι της καλύτερης δυνατής διεθνούς συγκυρίας, πρωτογενές πλεόνασμα 3,56% ως πρώτο βήμα για την αξίωση διαπραγμάτευσης σχετικών πλεονασμάτων στο μέλλον, δείγμα αξιοπιστίας, δηλαδή, για μελλοντική βελτίωση και, από την άλλη μεριά, πρωτογενές πλεόνασμα που δεν οδηγεί σε υπερβολές που πνίγουν την οικονομική δραστηριότητα και την οικονομία. Επίσης, σημαντικής αύξησης της ιδιωτικής κατανάλωσης και των επενδύσεων ως απόρροια της αναθέρμανσης της οικονομικής δραστηριότητας και των αυξημένων εισοδημάτων των πολιτών. Όλα αυτά, βέβαια, κυρίες και κύριοι, μπορούν να μετουσιωθούν από προβλέψεις και σχεδιασμούς σε απτό αποτέλεσμα και πραγματικότητα μόνο μέσα σε ένα περιβάλλον ασφάλειας για τη χώρα. Και σε αυτό το σημείο η συμβολή του Υπουργείου Εθνικής Άμυνας αποκτά συγκεκριμένα χαρακτηριστικά. Να είστε, λοιπόν, σίγουροι ότι οι Ένοπλες Δυνάμεις αποτελούν την εγγυήτρια παράμετρο εκείνου του περιβάλλοντος ασφαλείας που θα επιτρέπει στους πολίτες της χώρας και στις επιχειρήσεις να αναπτύξουν την οικονομική τους δραστηριότητα απερίσπαστοι, αλλά και ταυτόχρονα να διασφαλίζεται η σταθερότητα και για δυνητικούς υποψηφίους επενδυτές. Πρέπει, λοιπόν - και αυτό είναι, αν θέλετε, το μήνυμα που απευθύνω απ' αυτό το Βήμα - όλες οι παρατάξεις του Κοινοβουλίου να συμβάλουν ώστε να ισχύσει αυτή η συνθήκη: Ισχυρές Ένοπλες Δυνάμεις, που εγγυώνται περιβάλλον ασφάλειας στη χώρα και αυτό με τη σειρά του οδηγεί σε πορεία ευημερίας, ανάπτυξης και σταθερότητας. Αυτοί οι λόγοι με κάνουν προσωπικά αισιόδοξο, όταν κατά την πρόσφατη συζήτηση νομοσχεδίου του Υπουργείου κατεγράφη, νομίζω ευθαρσώς, η σύμπνοια και η θετική διάθεση συνεργασίας από όλες τις παρατάξεις του Κοινοβουλίου. Αναφέρομαι στην πρόσφατη νομοθετική παρέμβαση που έχει να κάνει με την αναβάθμιση οπλικών συστημάτων των Ενόπλων Δυνάμεων. Εκτιμώ ότι έχει γίνει πλέον κοινή αντίληψη ότι τα θέματα Εθνικής Άμυνας, ιδίως σ' αυτή την παρούσα δύσκολη γεωπολιτική συγκυρία, τη γεμάτη προκλήσεις και δυνητικές αστάθειες, πρέπει να είναι πέρα και πάνω από οποιαδήποτε κομματική ατζέντα και ότι έχουν και πάλι ωριμάσει οι συνθήκες ώστε να υπερψηφίσουν όλες οι παρατάξεις του Κοινοβουλίου τις δαπάνες του Υπουργείου Εθνικής Άμυνας ως ένα πεδίο συνεννόησης και συγκερασμού διαφορετικών, βέβαια, απόψεων, αλλά εντούτοις ένα πεδίο πολιτικής ομόνοιας και εθνικής ομοψυχίας, για να μην πω και μηνύματος αποφασιστικότητας. Ας το κάνουμε, λοιπόν, αυτό απόψε το βράδυ, ψηφίζοντας τις αμυντικές δαπάνες, τις δαπάνες του Υπουργείου Εθνικής Άμυνας, εκπέμποντας με αυτόν τον τρόπο και το ανάλογο σήμα, τόσο εντός όσο και εκτός της χώρας. Δεν θα κουραστώ να επαναλαμβάνω αυτό που πάντοτε πρέσβευα, ότι η Εθνική Άμυνα δεν είναι κομματική, αλλά αμιγώς εθνική υπόθεση. Επανερχόμενος, λοιπόν, στα στοιχεία που αφορούν τον προϋπολογισμό του Υπουργείου Εθνικής Άμυνας, πρώτα επιτρέψτε μου να παραθέσω ορισμένα στοιχεία για την προηγούμενη περίοδο και ειδικότερα την περίοδο 2009 με 2019, προκειμένου να υπάρξει μία καλύτερη, πιο εμπεριστατωμένη εικόνα των κρίσιμων δημοσιονομικών μεγεθών σχετικά με τις αμυντικές δαπάνες της χώρας. Πρέπει να αντιληφθούμε πόσο στοίχισε στην άμυνα η κρίση. Θα αναφερθώ στις τρεις βασικές κατηγορίες των αμυντικών δαπανών: «Αποδοχές στελεχών των Ενόπλων Δυνάμεων», «Λειτουργικός προϋπολογισμός», «Εξοπλιστικά προγράμματα». Την περίοδο 2009-2019 στην κατηγορία των αποδοχών είχαμε μείωση της τάξης του 21% περίπου. Τα τελευταία χρόνια η κατάσταση στην εν λόγω κατηγορία σταθεροποιήθηκε, μετά και την εφαρμογή του νέου μισθολογίου για τα στελέχη των Ενόπλων Δυνάμεων. Στην κατηγορία του λειτουργικού προϋπολογισμού, δηλαδή δαπάνες για καύσιμα, τροφοδοσία, συντηρήσεις, επισκευές εξοπλισμού και εγκαταστάσεων κ.λπ. είχαμε μεγάλη μείωση, περίπου 63% σε αυτή την περίοδο ή 920 εκατομμύρια ευρώ σε απόλυτες τιμές. Στην κατηγορία των εξοπλιστικών προγραμμάτων η αντίστοιχη μείωση κυμαίνεται περίπου - επίσης μεγάλη μείωση - στο 76%, περίπου 1,67 δισεκατομμύριο λιγότερα για εξοπλιστικά στην άμυνα, μέσα σε αυτή τη δύσκολη δεκαετία. Συνοπτικά η μείωση του προϋπολογισμού του Υπουργείου Άμυνας για την περίοδο 2009 έως 2019 υπερβαίνει το 49% και σε απόλυτες τιμές ξεπέρασε τα 3,2 δισεκατομμύρια ευρώ λιγότερα για την άμυνα, στοιχειοθετώντας, όμως, την ίδια ώρα τη σημαντικότατη συμβολή του Υπουργείου στη διαδικασία δημοσιονομικής προσαρμογής της χώρας κατά την τελευταία δεκαετία. Θα ήθελα, όμως, να εκπέμψω ένα διαφορετικό μήνυμα για το διάστημα από δω και πέρα. Ο προϋπολογισμός του 2020 έχει κατατεθεί προς ψήφιση. Όσον αφορά το Υπουργείο Εθνικής Άμυνας επισημαίνω τα ακόλουθα: Αναστρέφεται η τάση μείωσης των αμυντικών δαπανών. Οι πιστώσεις για τις αποδοχές παρουσιάζουν αύξηση οριακή περί το 3,2% σε σχέση με αυτές του έτους 2019 κυρίως λόγω της εφαρμογής πρόβλεψης για αύξηση των εργοδοτικών εισφορών του κράτους ως εργοδότη υπέρ του ΕΦΚΑ για το προσωπικό που υπαγόταν στο συνταξιοδοτικό καθεστώς του δημοσίου μέχρι 31 Δεκεμβρίου του 2016. Οι συνολικές πιστώσεις για τις αποδοχές προσωπικού ανέρχονται στα 2,3 δισεκατομμύρια. Στα κονδύλια για τις λειτουργικές δαπάνες παρουσιάζεται μείωση κατά 48 εκατομμύρια ευρώ. Αυτό, όμως, δεν είναι αυτό που φαίνεται. Η μείωση αυτή λαμβάνει χώρα στο πλαίσιο μιας νέας μεταρρύθμισης του Υπουργείου Οικονομικών με τη θεσμοθέτηση ενός ειδικού αποθεματικού, αποσκοπώντας σε ένα λιγότερο δαπανηρό και περισσότερο αποτελεσματικό κράτος. Να πω επεξηγηματικά δύο πράγματα, για να προλάβω τυχόν αρνητικά σχόλια και αντιδράσεις όσων - ο ομιλών συμπεριλαμβάνεται σε αυτή τη κατηγορία - δεν θέλουν να βλέπουν ιδίως αυτή την ώρα μείωση των κονδυλίων του Υπουργείου Άμυνας. Ο απώτερος λόγος θεσμοθέτησης του εν λόγω ειδικού αποθεματικού συνίσταται στη ρεαλιστικότερη αποτύπωση των κρατικών δαπανών, την αποφυγή υποεκτέλεσης πιστώσεων του προϋπολογισμού σε ορισμένες κατηγορίες από αυτές και αντίστοιχα στην εξυπηρέτηση αναγκών αυξημένης αβεβαιότητας σε κάποιους συγκεκριμένους τομείς: παιδείας, υγείας, κοινωνικής πρόνοιας, άμυνας και ασφάλειας. Το εν λόγω ειδικό αποθεματικό κατά την εισηγητική έκθεση του προσχεδίου του προϋπολογισμού του 2020 θα χρησιμοποιείται από δω και πέρα για τη συστηματική ενίσχυση των Υπουργείων σε όλη τη διάρκεια του έτους, διασφαλίζοντας έτσι την απρόσκοπτη εν γένει λειτουργία τους. Σας ρωτάω: Ποια Υπουργεία θέτουν υποψηφιότητα για επιπλέον ενίσχυση από το ειδικό αποθεματικό; Απαντώ: Αυτά που δεν παρουσιάζουν υποεκτέλεση στις πιστώσεις του προϋπολογισμού τους. Ποιο υπουργείο είναι ίσως το πρώτο όσον αφορά την ικανότητά του να μην έχει υποεκτέλεση των πιστώσεων του προϋπολογισμού, δεδομένου ότι απορροφά σχεδόν το 100% των πιστώσεων που του διατίθενται; Το Υπουργείο Εθνικής Άμυνας. Επομένως, τα διαχρονικά απολογιστικά στοιχεία του Υπουργείου Εθνικής Άμυνας, δηλαδή τα υψηλά ποσοστά απορρόφησης, περίπου στο 100% των πιστώσεων, η αύξηση των επιχειρησιακών απαιτήσεων ως επί το πλείστον και λόγω των προκλήσεων ασφάλειας, για τις οποίες έκανα λόγο, η έντονη κοινωνική προσφορά των Ενόπλων Δυνάμεων, που απαιτεί τη διάθεση περισσότερων πόρων σε κρίσιμα για την κοινωνία θέματα - μιλώ για συνδρομή σε φυσικές καταστροφές, που πλέον αυτό είναι μία κανονικότητα αν θέλετε, μία τακτική δραστηριότητα στοιχείων των Ενόπλων Δυνάμεων, τη δασοπυρόσβεση, το μεταναστευτικό κ.λπ. - , καθώς βέβαια και η αγαστή συνεργασία με τις υπηρεσίες του Γενικού Λογιστηρίου του Κράτους εδραιώνουν την πεποίθηση ότι εν τέλει ο λειτουργικός προϋπολογισμός του Υπουργείου όχι μόνο δεν θα μειωθεί, αλλά το αντίθετο θα ενισχυθεί ακόμα περισσότερο σε σχέση με το προηγούμενο έτος, εφόσον βέβαια διασφαλίζεται η κατά τα λοιπά ομαλή εκτέλεση του κρατικού προϋπολογισμού τόσο στα έσοδα, όσο και στα έξοδα. Επομένως, ειδικό αποθεματικό σημαίνει ότι Υπουργείο παρουσιάζει πλήρη εκτέλεση και απορροφητικότητα των πιστώσεων, θα μπορεί να επανέρχεται και να αντλεί περισσότερα κεφάλαια ακόμα από το ειδικό αποθεματικό για να καλύπτει άλλες ανάγκες του. Τέλος, όσον αφορά τα εξοπλιστικά οι πιστώσεις παραμένουν στα ίδια επίπεδα με αυτά του 2019, στα 530 εκατομμύρια, σύμφωνα, βέβαια, με τις προβλέψεις του ισχύοντος μεσοπρόθεσμου πλαισίου δημοσιονομικής στρατηγικής. Ο συνολικός προϋπολογισμός είναι αυξημένος σε σχέση με το τρέχον έτος κατά τι, οριακά. Υπάρχουν, όμως, εδώ δύο προοπτικές: Όπως σας είπα επιπλέον σχεδιαζόμενη ενίσχυση από το νέο ειδικό αποθεματικό του Υπουργείου Οικονομικών, αλλά και με την πιθανότητα - για να μην πω βεβαιότητα από αυτό το Βήμα - διάθεσης επιπλέον κονδυλίων για αμυντικές δαπάνες. Άκουσα το ενδιαφέρον, την αγωνία και την πρόταση αρκετών μελών της Εθνικής Αντιπροσωπείας για ανάγκη ενίσχυσης των εξοπλιστικών δαπανών για το Υπουργείο Εθνικής Άμυνας. Να είστε όλοι και όλες σίγουροι ότι δεν άκουσα μόνο εγώ. Το ακούει και ο Πρωθυπουργός. Είναι ασφαλώς και αυτός πεπεισμένος ότι αυτή είναι η ώρα που πρέπει να ενισχυθούν με επιπρόσθετα κονδύλια για αμυντικές δαπάνες οι Ένοπλες Δυνάμεις, αλλά αυτό πρέπει να γίνει ανάλογα με τον σχεδιασμό, την προτεραιοποίηση και τις ανάγκες που προτάσσονται από την ηγεσία των Ενόπλων Δυνάμεων, τη στρατιωτική ηγεσία, η οποία εισηγείται στην πολιτική ηγεσία και ακολούθως η πολιτική ηγεσία προτεραιοποιώντας, όπως σας είπα, αυτές τις ανάγκες, εισηγείται στον Πρωθυπουργό. Ήδη οι προτάσεις κατατίθενται προκειμένου να πάμε στις σχετικές αποφάσεις είτε μέσω της διάθεσης τμήματος του πλεονάσματος, αφού βέβαια συνεννοηθούμε με το αρμόδιο Υπουργείο Οικονομικών και πάντα, βέβαια, υπό την πολιτική καθοδήγηση και τις εντολές του Πρωθυπουργού. Κυρίες και κύριοι συνάδελφοι, στο δημοσιονομικό αυτό πλαίσιο και συναφώς με τις προγραμματικές δηλώσεις της Κυβέρνησης και τις εντολές του Πρωθυπουργού, έχουν αναληφθεί πρωτοβουλίες και σχεδιάζονται περαιτέρω δράσεις, που θα μπορούσαν να εστιαστούν στους εξής κυρίως τομείς προτεραιότητας: εξασφάλιση επάρκειας αμυντικού εξοπλισμού μέσω διασφάλισης των απαιτουμένων για τη συντήρησή του πόρων, την ίδια ώρα που προτεραιοποιούμε, μαζί με τη στρατιωτική ηγεσία, την αναβάθμιση υφιστάμενων οπλικών συστημάτων, αλλά και την πρόσκτηση νέων, αναδιοργάνωση της συνολικής δομής των Ενόπλων Δυνάμεων, αποβλέποντας στην αύξηση διαθεσιμότητας του έμψυχου δυναμικού, στην προσαρμογή στις νέες απαιτήσεις για την επιχειρησιακή ετοιμότητα και λειτουργικότητα των Ενόπλων Δυνάμεων και την ενίσχυση τελικά της αποτρεπτικής ισχύος τους, αναθεώρηση του θεσμικού πλαισίου προμηθειών αμυντικού υλικού, με διαφάνεια αλλά και ευελιξία ανταπόκρισης - ταχύτητα θα έλεγα - στις ανάγκες των Ενόπλων Δυνάμεων. Στρατηγικός στόχος που θέσαμε πρόσφατα και θα επιμείνουμε πάνω σε αυτό: Αναβίωση της εγχώριας αμυντικής βιομηχανίας, όπως προέκυψε νομίζω αυτό στην πράξη από την πρόσφατη ενεργοποίηση συμμετοχής της αμυντικής βιομηχανίας μας στο πρόγραμμα αναβάθμισης των αεροσκαφών F -16 της Πολεμικής Αεροπορίας μας, όπως είχε προαποφασιστεί, αλλά πρέπει αυτά να μεταφράζονται πλέον σε απτές αποδείξεις ότι ισχύουν στην πράξη. Στο μέλλον θα έχουμε πολλές ακόμα ευκαιρίες να δείξουμε ότι ό,τι λέμε το εννοούμε και ότι η ύπαρξη μιας ανταγωνιστικής, λειτουργικής, βιώσιμης και εξωστρεφούς αμυντικής βιομηχανίας, πρέπει να είναι στρατηγική προτεραιότητα για τη χώρα. Νομίζω, όμως, ότι θα μπορούσαμε να το εκλάβουμε αυτό ως το συγκριτικό της πλεονέκτημα. Σε μία χώρα σαν την Ελλάδα με αυτές τις ισχυρές και ενεργές Ένοπλες Δυνάμεις θα έπρεπε να υποστηρίζονται αυτές από μία ενεργό και υποστηρικτική αμυντική βιομηχανία. Έχουμε αναβάθμιση της στρατιωτικής εκπαίδευσης τόσο για τα στελέχη, επένδυση δηλαδή στον πολλαπλασιαστή ισχύος των Ενόπλων Δυνάμεων, όσο και το συνολικό ανθρώπινο δυναμικό και για τους οπλίτες, προκειμένου η θητεία να καταστεί επωφελής για τους ίδιους, για την κοινωνία και για την υπηρεσία. Ειπώθηκαν πολλά σχετικά με τη αύξηση της θητείας. Ασφαλώς, όπως σας είπα, δεν τίθεται τώρα θέμα. Δεν ξέρω πού θα οδηγήσουν οι ανάγκες, αλλά εγώ θα προτιμούσα να καταστήσω ως προτεραιότητα την πρόσληψη επίλεκτων διαλεγμένων, αν θέλετε, επαγγελματιών οπλιτών, στελεχών και στους τρεις κλάδους. Νομίζω ότι αυτό θα είχε μεγαλύτερη προστιθέμενη αξία, όσον αφορά την επιχειρησιακή δυνατότητα και αναβάθμιση των Ενόπλων Δυνάμεων. Έχουμε ενίσχυση της αμυντικής διπλωματίας ως εργαλείο ήπιας ισχύος, σε συνεργασία πάντα με το αρμόδιο Υπουργείο Εξωτερικών, καθώς επίσης με αυτήν διατηρούμε και επαυξάνουμε όπου κρίνεται απαραίτητο, την παρουσία της χώρας σε αποστολές του ΝΑΤΟ, της Ευρωπαϊκής Ένωσης και του ΟΗΕ. Ήδη έχουμε κάνει λόγο για αναβάθμιση της στρατηγικής συνεργασίας με τις Ηνωμένες Πολιτείες της Αμερικής. Έχει συναφθεί και σχετική συμφωνία που σύντομα θα έρθει προς κύρωση στη Βουλή των Ελλήνων. Όμως, δουλεύουμε, εμβαθύνουμε και πάνω στη στρατηγική συμμαχία με τη Γαλλία - μεταξύ άλλων - και το Ισραήλ, αλλά και την Αίγυπτο. Κυρίες και κύριοι συνάδελφοι, οι Ένοπλες Δυνάμεις είναι σε καλή κατάσταση. Είναι αξιόμαχες και έτοιμες. Ασφαλώς και αντιμετωπίζουν αυξημένες απαιτήσεις και περισσότερες προκλήσεις, αλλά ανταποκρίνονται. Γίνεται λόγος καθημερινά, λοιπόν, για τις παραβιάσεις του εναέριου χώρου μας από τουρκικά μαχητικά. Ναι, αλλά είμαστε μαζί τους. Είμαστε μαζί τους και δίπλα τους. Τέσσερις χιλιάδες πεντακόσιες παραβιάσεις αυτοί μέσα στο 2019; Τέσσερις χιλιάδες πεντακόσιες αναχαιτίσεις εμείς. Θα κάνουμε ό,τι χρειαστεί για να είμαστε πάντα μαζί τους, να είμαστε πάντα δίπλα τους. [[Χειροκροτήματα από την πτέρυγα της Νέας Δημοκρατίας]] Η ποιότητα των οπλικών συστημάτων και του έμψυχου δυναμικού εγγυώνται υψηλότατη αποτρεπτική ισχύ και αυτό θα ήθελα να το καταστήσω σαφές προς πάσα κατεύθυνση με ψυχραιμία, αποφασιστικότητα και περίσκεψη. Όμως, πρέπει να εκπέμψουμε το μήνυμα αυτό για να το καταλάβουν όλοι. Αποστολή μας, λοιπόν, είναι να φέρουμε τις Ένοπλες Δυνάμεις που είναι ήδη σε πολύ καλή κατάσταση, σε ακόμα καλύτερη κατάσταση σε επίπεδο αναδιοργάνωσης της συνολικής δομής τους, σε επίπεδο αναβάθμισης βεβαίως των οπλικών συστημάτων τους, τόσο με την πρόσθεση νέων, όσο και με την ολοκληρωμένη και απρόσκοπτη συντήρηση και υποστήριξη των υφισταμένων.
Κύριε Υπουργέ, θα χρειαστείτε κι άλλο χρόνο;
Κλείνω, κύριε Πρόεδρε. Στοχεύουμε στο επίπεδο προσαρμογής στις νέες τεχνολογίες, όπως την κυβερνοάμυνα - ήδη το πλαίσιο συνεργασίας με το αρμόδιο Υπουργείο το επεξεργαζόμαστε και θα το φέρουμε, θα είναι μία από τις πρώτες παρεμβάσεις μας στο νέο έτος - και σε επίπεδο ενίσχυσης του έμψυχου δυναμικού και, τελικά, σε επίπεδο υποστήριξης από μία ανταγωνιστική εγχώρια αμυντική βιομηχανία. Η προσπάθεια αυτή είναι διαρκής. Τώρα πρέπει να γίνει πιο εντατική, πιο έξυπνη και πιο πολύπλευρη από ποτέ, γιατί τώρα περισσότερο από ποτέ εντείνονται οι απειλές ασφαλείας γύρω μας και, συνεπώς, τώρα περισσότερο από ποτέ χρειαζόμαστε ισχυρές Ένοπλες Δυνάμεις που θα διασφαλίζουν τα κυριαρχικά μας δικαιώματα, θα υποστηρίζουν τα εθνικά μας δίκαια, θα εγγυώνται και θα συνεχίζουν να εγγυώνται το περιβάλλον σταθερότητας και ασφάλειας της χώρας. Αυτή είναι μία αναγκαία προσπάθεια για να προχωρήσει η χώρα μπροστά. Οι Ένοπλες Δυνάμεις της χώρας είναι η κόψη του σπαθιού η τρομερή και δικό μας καθήκον είναι να εξασφαλίσουμε τη συνθήκη ώστε να παραμένουν ως έχουν. Σας ευχαριστώ.
Εισερχόμαστε στον κύκλο των δευτερολογιών των Κοινοβουλευτικών Εκπροσώπων. Θα δώσουμε τον λόγο στον κ. Λιβανό και θα συνεχίσουν με τη σειρά οι υπόλοιποι Κοινοβουλευτικοί. Μετά τον Κοινοβουλευτικό Εκπρόσωπο του ΣΥΡΙΖΑ, θα δώσουμε τον λόγο στον Υπουργό Υποδομών και Μεταφορών, τον κ. Καραμανλή και θα συνεχίσουν οι Κοινοβουλευτικοί Εκπρόσωποι. Ορίστε, κύριε Λιβανέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, μετά από μία διαδικασία σχεδόν πενήντα, πενήντα δύο ωρών, σε τούτη την Αίθουσα, νομίζω ότι έχουμε βγάλει ασφαλή πολιτικά συμπεράσματα. Είδαμε τα κόμματα της Ελάσσονος Αντιπολίτευσης να ασκούν μία αντιπολιτευτική κριτική, σύμφωνα με τις εκλογικές τους θέσεις. Είδαμε το Κίνημα Αλλαγής να προσπαθεί να αυτοπροσδιοριστεί, να βρει ταυτότητα. Είδαμε την Αξιωματική Αντιπολίτευση χωρίς ταυτότητα, χωρίς πυξίδα, χωρίς πολιτικό λόγο. Είδαμε, όμως και μία Κυβέρνηση με καθαρό και σαφή πολιτικό και ιδεολογικό στίγμα, που ο προεκλογικός και προγραμματικός της λόγος εξέφραζε απόλυτα και καθαρά το ιδεολογικό πλαίσιο του πολιτικού και του κοινωνικού φιλελευθερισμού. Είδαμε την πρώτη Κυβέρνηση που όσα υποσχέθηκε προεκλογικά, τα τηρεί και τα κάνει μετεκλογικά. Υποσχέθηκε μείωση φόρων - και αυτή πράττει - αποκατάσταση της ασφάλειας και προσέλκυση των επενδύσεων για τη δημιουργία πλούτου που είναι μία διαφωνία μας με τον ΣΥΡΙΖΑ έτσι ώστε να έχουμε τη δυνατότητα να ασκήσουμε κοινωνική δικαιοσύνη και κοινωνική πολιτική, μακριά από τον λαϊκισμό και τη δημαγωγία. Τι κάνουμε, δηλαδή, ως Κυβέρνηση αυτούς τους πεντέμισι μήνες και είμαστε περήφανοι γι' αυτό; Εφαρμόζουμε πρακτικά την πολιτική και την ιδεολογία μας στην πράξη, την ιδεολογία και την αποτελεσματικότητα αυτής με την οποία ζητάμε να κριθούμε εν τέλει από τον ελληνικό λαό. Καταργούμε το άσυλο της βίας στα πανεπιστήμια, συγκρουόμαστε με την ανομία των αναρχικών, των τραμπούκων και το μπαχαλάκηδων, προσπαθούμε να καταλύσουμε το άβατο των Εξαρχείων. Μειώνουμε, επίσης, φορολογικά βάρη. Επενδύουμε στην υγιή ιδιωτική επιχειρηματικότητα. Προπαντός, έχουμε μία ειλικρινή και καθαρή τοποθέτηση απέναντι σε κάθε είδους λαϊκισμό και για όλα τα ζητήματα. Η πολιτική μας αυτή φαίνεται από όλες τις έρευνες και τις δημοσκοπήσεις που γίνονται ότι τελικά επιβραβεύεται από τη μεγάλη πλειοψηφία των πολιτών και όχι μόνο από τους πολίτες που ψήφισαν τη Νέα Δημοκρατία στις τελευταίες εκλογές. Επιβραβεύεται, δηλαδή, από τις πολλές και τους πολλούς οι οποίοι στέκονται στο πλευρό μας, αγκαλιάζοντας τις μεταρρυθμιστικές μας προσπάθειες. Μετά τις απανωτές εκλογικές νίκες του καλοκαιριού, με τις επιλογές και την αποτελεσματικότητά της η Κυβέρνησης του Κυριάκου Μητσοτάκη κερδίζει καθημερινά, στη βάση πλέον της εφαρμοσμένης πολιτικής, την Αντιπολίτευση. Αυτό έχει ως επακόλουθο ο ΣΥΡΙΖΑ να αποδιοργανώνεται πρακτικά, να μπερδεύεται ακόμα περισσότερο ιδεολογικά και, τελικά, να ωθείται σε πολιτικά αδιέξοδα. Θα προσπαθήσω, επειδή τα οικονομικά έχουν καλυφθεί, να καλύψω λίγο ως πολύ τις κριτικές που δεχθήκαμε στην Αίθουσα αυτή τις τελευταίες πέντε μέρες. Ξεκινώ από την ομιλία του κ. Σκανδαλίδη, ο οποίος ως εισηγητής του Κινήματος Αλλαγής μας είπε ότι εμείς κάνουμε βουτιά στο παρελθόν διότι δεν έχουμε σήμερα πολιτική. Παρ' ότι τον σέβομαι και τον παρακολουθώ πάρα πολλά χρόνια γιατί είναι ένα με την ιστορία του ΠΑΣΟΚ και την ιστορία της χώρας κατ' επέκταση τα τελευταία χρόνια, θεωρώ ότι κάνει ένα μεγάλο σφάλμα. Δεν ανοίξαμε εμείς τη συζήτηση για το παρελθόν. Αναφέρθηκε στον κ. Σημίτη και στο Ελσίνκι. Είναι εκείνοι οι οποίοι άνοιξαν τη συζήτηση και εμείς απλά απαντήσαμε ιστορικά, θέλοντας να βάλουμε τον πολιτικό διάλογο στα σύγχρονα επίκαιρα ερωτήματα και να σταματήσουμε να διαφωνούμε για το χθες. Δεν πρόκειται να απαντήσω σε ένα - ένα τα σημεία της ομιλίας του. Πλην όμως, θέλω να πω - το έχει ξαναπεί και ο Πρωθυπουργός, ακούστηκε σ' αυτή την Αίθουσα - ότι εμείς πιστεύουμε ότι τα σαράντα πέντε χρόνια της Μεταπολίτευσης έγιναν λάθη, αλλά έγιναν και πάρα πολλά θετικά για την πατρίδα μας. Αυξήθηκε το βιοτικό επίπεδο, μειώθηκε η διαφορά μας από τις άλλες δυτικές χώρες και είμαστε περήφανοι ως Νέα Δημοκρατία για όσα κάναμε στην κατεύθυνση αυτή. Έχουμε κάνει και συνεχίζουμε να κάνουμε την αυτοκριτική μας για τα λάθη μας. Το ίδιο ισχύει - και εύχομαι να ισχύει - και για το ΠΑΣΟΚ. Έκανε, όμως κι ένα δεύτερο λάθος ο κ. Σκανδαλίδης. Επανήλθε σ' αυτή τη συζήτηση και κατηγόρησε την Κυβέρνηση της Νέας Δημοκρατίας έως το 2009 για τη δημιουργία χρεών. Μας είπε, λοιπόν, ότι το 2004 το ΠΑΣΟΚ παρέδωσε μία Ελλάδα «Α» και, τελικά, το 2009 εμείς παραδώσαμε μία Ελλάδα «Β» καταχρεωμένη. Θέλω να του θυμίσω και κυρίως να θυμίσω στον ελληνικό λαό, παρά το γεγονός ότι εμείς ασχολούμαστε με το αύριο και το μέλλον, ότι το ΠΑΣΟΚ ήταν αυτό το οποίο με την έλευσή του στην εξουσία καταβαράθρωσε θεσμούς, διόγκωσε τον δημόσιο τομέα, ισοπέδωσε αρχές και αξίες, υπερδάνεισε την ελληνική οικονομία, έφερε σκάνδαλα τα οποία δεν θέλουμε να θυμόμαστε τόσο στο Χρηματιστήριο όσο και στα οπλικά συστήματα και τελικά έφερε στη χώρα μιας άλλης μορφής λαϊκισμού, που συνδέεται βέβαια με αυτή που ζήσαμε αργότερα με τον ΣΥΡΙΖΑ. Το καλύτερο δώρο για τα Χριστούγεννα στον κ. Σκανδαλίδη είναι το βιβλίο του Τάκη Παππά για τον λαϊκισμό που αφιερώνει δύο κεφάλαια στο ΠΑΣΟΚ και στην ταύτισή του με τον λαϊκισμό στη χώρα μας. Ασκήθηκε κριτική για την οικονομία. Μας εγκαλεί ο ΣΥΡΙΖΑ για όλα τα δεινά του καπιταλισμού σε όλο τον κόσμο και ότι τελικά εμείς εδώ στην Ελλάδα υπηρετούμε ένα σύστημα που καταρρέει παγκοσμίως, ένα σύστημα που κανείς δεν αμφιβάλλει ότι έχει ατέλειες, αλλά τελικά είναι το μόνο που λειτουργεί. Ο μαρξισμός, ο κομμουνισμός, ο υπαρκτός σοσιαλισμός, όπου κι αν εφαρμόστηκαν, κατέρρευσαν παταγωδώς. Ιδιαίτερο ενδιαφέρον έχει και η άσκηση ενός παγκοσμίου βεληνεκούς κοινοβουλευτικού ελέγχου - αυτό είναι πρωτότυπο αυτό - που κάνει εδώ μέσα τις δύο τελευταίες μέρες ο κ. Τσακαλώτος, όπου μας ρωτάει επιτακτικά ποια είναι η γνώμη μας για την παγκόσμια οικονομία. Πρόκειται για μια ωραία συζήτηση και είναι καλοδεχούμενη αυτή η κριτική. Πλην, όμως, εμείς έχουμε μια σαφή εντολή από τον κυρίαρχο ελληνικό λαό να φτιάξουμε την ελληνική οικονομία και σε αυτή την κατεύθυνση κινούμαστε. Τα πρώτα βήματα της Κυβέρνησής μας είναι θετικά και είμαστε βεβαίως ανοιχτοί σε μια ιδεολογική πολιτική συζήτηση για το μέλλον της παγκόσμιας οικονομίας, αλλά νομίζω ότι αυτό δεν είναι το αντικείμενο της συζήτησης του προϋπολογισμού. Εμείς λέμε ότι στην Ελλάδα, στην οικονομία μας, έχουμε σημάδια ανάπτυξης με το κλίμα της οικονομίας να βελτιώνεται συνεχώς. Στο πλαίσιο, λοιπόν, αυτό, όταν έρθει στο Βήμα ο κ. Τσακαλώτος, θα ήταν χρήσιμο να μας ανοίξει λίγο τα μάτια και να μας απαντήσει σε δύο ερωτήματα: Πρώτον, πού έχει εφαρμοστεί το δικό σας οικονομικό μοντέλο και έχει πετύχει και έχει βοηθήσει τους μη προνομιούχους και τις μεσαίες τάξεις και, δεύτερον, όταν πανευρωπαϊκά είχαμε καλές συνθήκες οικονομίας, εσείς στην πράξη τι κάνατε στη χώρα μας; Το δεύτερο για το οποίο μας κατηγορείτε είναι το αστυνομικό κράτος. Μας λέτε ότι είμαστε η χούντα της Δεξιάς…
Κανείς δεν είπε κάτι τέτοιο. Εγώ δεν άκουσα τη λέξη «χούντα».
Όχι, εσείς, αλλά πολλοί συνάδελφοί σας. Επίσης, είπατε ότι χρησιμοποιούμε ακόμα και πρακτικές της ΕΡΕ, που ήταν νεοφιλελεύθερη - αυτό το είπατε εσείς…
Για ΕΡΕ είπα.
…το οποίο είναι και άκαιρο, γιατί εμείς κατηγορούμε την ΕΡΕ ότι ήταν ιδιαίτερα κρατικίστικη, αλλά εν πάση περιπτώσει. Μας γυρνάτε, λοιπόν, πίσω στο παρελθόν. Παρακολούθησα το σύνολο της συζήτησης και είδα ότι εκτός από αυτά που μας λέτε, με το που μπαίνει στην Αίθουσα ο κ. Χρυσοχοΐδης και ο κ. Βορίδης τσιτώνετε, κάτι σας ερεθίζει, κάτι σας ενοχλεί. Δεν είμαι βέβαιος τι είναι αυτό, αλλά είμαι σίγουρος ότι δεν έχετε κάτι προσωπικό μαζί τους. Όμως, αντιλαμβάνομαι ότι ο χώρος της ασφάλειας είναι το μόνο πεδίο που σας έχει απομείνει - στο μυαλό σας, βέβαια - για να διατηρήσετε αυτό το ψευδεπίγραφο κεκτημένο της Αριστεράς και το δήθεν ηθικό πλεονέκτημα το οποίο είχατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως, στα τεσσεράμισι χρόνια της διακυβέρνησης του τόπου αποδείξατε περίτρανα ότι δεν μπορείτε, πρώτον, να κυβερνήσετε και, δεύτερον, ότι δεν μπορείτε να βοηθήσετε τα λαϊκά στρώματα στα οποία αναφέρεστε. Και τώρα εναποθέτετε τις ελπίδες σας για ιδεολογική ανάκαμψη και πολιτική ανασυγκρότηση στα θέματα της ασφάλειας με αντιθετική τάση. Εδώ, όμως, είστε πάλι με τους λίγους. Βάζετε απέναντί σας τους πολλούς, αυτούς που θέλουν ευνομία, κράτος δικαίου, αξιοκρατία, ανάπτυξη. Η θέση μας είναι μία και καθαρή και σας την επαναλαμβάνουμε για άλλη μία φορά. Κάθε μορφή βίας, από όπου κι αν αυτή προέρχεται, είναι καταδικαστέα. Είμαστε όλοι ίσοι απέναντι στον νόμο, πολίτες, αστυνομικοί, Βουλευτές, Υπουργοί. Ασκείτε εσείς, κυρίες και κύριοι του ΣΥΡΙΖΑ, έντονη κριτική στην ΕΛΑΣ κρίνοντας από μεμονωμένα και πολλές φορές ανεπιβεβαίωτα περιστατικά, χωρίς ακόμα να έχουν διερευνηθεί και ξεχνώντας το χρέος που έχουμε όλοι μας απέναντι στην Ελληνική Αστυνομία, σε αυτούς δηλαδή τους νέους και τις νέες που πρακτικά ρισκάρουν τη ζωή τους για να μας προστατεύσουν. Βεβαίως, αν υπάρχουν εξαιρέσεις αστυνομικών που κινήθηκαν εκτός νομιμότητας, εξαιρέσεις στο σύνολο όμως, θα αναζητηθούν οι ευθύνες και οι υπαίτιοι θα πρέπει να λογοδοτήσουν, κάτι στο οποίο είμαστε σύμφωνοι μαζί σας. Αυτή η καθαρή μας θέση έρχεται σε πλήρη αντίθεση, θα μου επιτρέψετε να πω, με τη θέση που εκφράστηκε από Βουλευτή του κόμματός σας με το γνωστό τσιτάτο «μπάτσοι, γουρούνια, δολοφόνοι». Βέβαια, είδα με ενδιαφέρον ότι η εν λόγω Βουλευτής αποσύρθηκε από τον κατάλογο των ομιλητών της σημερινής συζήτησης, κάτι που με κάνει να νιώθω ότι καταλαβαίνετε κάποια πράγματα και ότι πάτε προς τη σωστή κατεύθυνση. Μας κατηγορήσατε, επίσης, για καταπάτηση των δικαιωμάτων των απεργών, ότι είμαστε οι κακοί φιλελεύθεροι που δεν αναγνωρίζουμε το δικαίωμα στην απεργία. Όχι, κυρίες και κύριοι συνάδελφοι, το αντίθετο συμβαίνει. Εμείς είμαστε υπέρ των δικαιωμάτων των εργαζομένων, των δικαιωμάτων στις απεργίες, αλλά στο πλαίσιο της νομιμότητας και της αναλογικότητας. Δεν μπορούμε να ανεχθούμε άλλο, όπως δεν μπορεί και η ελληνική κοινωνία, μικρές μειοψηφίες να καθιστούν όμηρους εκατομμύρια συμπολίτες μας, να τους ταλαιπωρούν και να τους ζημιώνουν οικονομικά. Και επειδή είστε λάτρεις των ιδεολογικών αναζητήσεων και των θεωρητικών αναστοχασμών, ας ανοίξουμε επιτέλους κάποια άλλη στιγμή μία δημόσια συζήτηση για την έννοια και τη χρήση των δημόσιων χώρων στην πατρίδα μας. Αυτό θα είναι πολύ ενδιαφέρον και θα δούμε εκεί ποια είναι η θέση σας για την ασφάλεια. Μας κατηγορείτε για απουσία σχεδιασμού, προχειρότητα και ανεπιτυχή αντιμετώπιση του μεταναστευτικού και προσφυγικού ζητήματος. Μας κατηγορείτε, δηλαδή, εσείς που δηλώνατε ότι η θάλασσα δεν έχει σύνορα και εφαρμόζατε μια πολιτική ανοιχτών συνόρων, ενώ δεν είχατε ένα ουσιαστικό νομοθετικό πλαίσιο συγκροτημένο και σταθερό για τη διαδικασία απονομής ασύλου.
Κύριε Λιβανέ, θα πρέπει να ολοκληρώσετε. Κάντε μια προσπάθεια, σας παρακαλώ.
Σύμφωνοι, κύριε Πρόεδρε. Οι διαφορές μας είναι εμφανείς, κάτι που είναι θετικό για τη δημοκρατία. Εμείς κινούμαστε με ταχύτητα και με ένα συγκεκριμένο πλάνο το οποίο κινείται στο τρίπτυχο «αυστηροποίηση, επιτάχυνση και διεθνοποίηση του προβλήματος». Σας καλούμε σε αυτό να έρθετε να δουλέψουμε όλοι μαζί και με βάση την εμπειρία που αποκτήσατε τα χρόνια της διακυβέρνησης. Εάν τεθεί το θέμα των εθνικών θεμάτων, φαντάζομαι θα έχω ένα, δύο λεπτά για να απαντήσω. Κλείνοντας, θα ήθελα να πω ότι αυτούς τους πρώτους μήνες της διακυβέρνησης έχουμε κάνει πολλά σαν Κυβέρνηση. Έχουμε αποδείξει την ετοιμότητα και τη συνέπειά μας. Είμαστε αποφασισμένοι να συνεχίσουμε με τους ίδιους και γρηγορότερους ρυθμούς για να στηρίξουμε τους μη προνομιούχους και αδύναμους συμπολίτες μας, να ξαναδώσουμε στη μεσαία τάξη τη θέση που της αρμόζει, να απελευθερώσουμε τις δυνάμεις της δημιουργίας, να οδηγήσουμε την Ελλάδα μπροστά, να την οδηγήσουμε σε ένα νέο μέλλον. Ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Στυλίδας Φθιώτιδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος για δέκα λεπτά. Σας παρακαλώ θερμά να είμαστε στο πλαίσιο του χρόνου που προβλέπεται. Ορίστε, κύριε συνάδελφε, έχετε τον λόγο.
Κυρίες και κύριοι συνάδελφοι, περί αξιοπιστίας ο λόγος. Αξιόπιστος ο προϋπολογισμός για τους αριθμούς, αξιόπιστος ο προϋπολογισμός γιατί τηρεί τις προεκλογικές υποσχέσεις. Ας το εξετάσουμε. Είναι αξιόπιστος ο προϋπολογισμός σε σχέση με τα νούμερα; Αν δεν κάνω λάθος, τη Δευτέρα το απόγευμα, το βραδάκι, είχα μια γόνιμη αντιπαράθεση με τον κ. Γεραπετρίτη ακριβώς γι' αυτό το θέμα. Ξέρουμε όλοι ποιες δυνάμεις μάς έφεραν στη χρεοκοπία το 2009. Ξέρουμε κιόλας ποιες δυνάμεις δημιούργησαν τα «Greek Statistics» και πόσο δύσκολο ήταν για όλες τις μνημονιακές κυβερνήσεις να πείσουμε για το αντίθετο. Προειδοποίησα τον κ. Γεραπετρίτη ότι η αξιοπιστία πολύ δύσκολα κτίζεται, αλλά πολύ εύκολα χάνεται. Βλέπω μια τάση και σ' αυτόν τον προϋπολογισμό να βάζουμε θέματα που δεν μπορούμε να τα υπολογίσουμε καλά, για παράδειγμα για τη φοροδιαφυγή ή για την εξοικονόμηση πόρων. Βλέπω να γίνονται διάφορα πράγματα που δίνουν πιο ευνοϊκή εικόνα και βλέπω και μια έλλειψη συμφωνίας στο να κάνουμε μια σοβαρή συζήτηση για τα στοιχεία. Όπως η δική μας παράταξη αμφισβητεί το δημοσιονομικό κενό που υποτίθεται ότι βρήκατε, χθες ο κ. Χουλιαράκης αμφισβήτησε το αν μπορείς να κάνεις εκτίμηση για το δημοσιονομικό κενό πάνω σε μια παρατήρηση. Συγγνώμη για όσους είστε δικηγόροι εδώ και όχι οικονομολόγοι, αλλά δεν μπορείς να δημιουργήσεις τάση με μία παρατήρηση. Σας συστήσαμε και μια μεθοδολογία για το πώς μπορούμε να συμφωνήσουμε για τους αριθμούς, πώς μπορεί να κάνετε μια πρόβλεψη με μια μεθοδολογία που θα μας αφήσει να καταλάβουμε τι θα ήταν το δημόσιο κενό όχι σε μια στιγμή, αλλά σε βάθος χρόνου και αρνηθήκατε να μπείτε σ' αυτή τη συζήτηση. Δεν είναι καλό για την αξιοπιστία σας το ότι δεν θέλατε να εμπλακείτε σε συζήτηση, όμως δεν είναι καλό και για την αξιοπιστία των ελληνικών στατιστικών. Άλλο περίμενα από μια Κυβέρνηση που λέει ότι θέλει να είναι συναινετική και να τα βρει. Αν δεν μπορούμε να τα βρούμε στα νούμερα, έχουμε τεράστιο πρόβλημα να συζητήσουμε για οτιδήποτε άλλο. Αξιόπιστος υποτίθεται ότι είναι ο προϋπολογισμός για την υπόσχεση για τα μεσαία στρώματα. Έχουμε κάνει διάφορες ερωτήσεις. Έχει μαλλιάσει η γλώσσα μας και δεν εμπλέκεστε καν σ' αυτή τη συζήτηση. Σας έχουμε πει και από την περίοδο του φορολογικού νομοσχεδίου ότι ο ίδιος ο δικός σας προϋπολογισμός που καταθέσατε στην Κομισιόν λέει ότι οι πιο φτωχοί 10% παίρνουν κάτω από εκατό ευρώ, δηλαδή εξήντα ευρώ και οι πάνω 10% παίρνουν σχεδόν πεντακόσια ευρώ. Αυτό είναι κάτι που θα αντιμετωπίσει την ανισότητα; Είναι κάτι που θα μειώσει την ανισότητα; Εγώ δεν έχω καταλάβει. Δεν άκουσα έναν πύρινο λόγο, ούτε έναν συνετό λόγο, εδώ που τα λέμε, από τη μεριά σας που να λέτε ότι ανησυχείτε για την ανισότητα, ότι συμμερίζεστε την παγκόσμια ανησυχία που είναι παντού, στους επιστήμονες, στους πολιτικούς, στους ερευνητές, στα κινήματα, ότι η ανισότητα είναι το θέμα της εποχής μας. Σας ρωτήσαμε αν είναι ρεαλιστικός και θεμιτός ο στόχος για τις δαπάνες για την υγεία να φτάσουν στον μέσο όρο της Ευρωπαϊκής Ένωσης. Δεν πήραμε απάντηση γι' αυτό το 7%. Είναι θεμιτός; Δεν είναι θεμιτός; Δεν σας λέμε να γίνουμε σαν τη Σουηδία ή τη Γερμανία, αλλά στον μέσο όρο της Ευρωπαϊκής Ένωσης μπορούμε να φτάσουμε; Είναι θεμιτό αυτό; Δίνετε 10% από το δημοσιονομικό κενό φέτος για τις δαπάνες και 90% στις φοροελαφρύνσεις και του χρόνου υποσχεθήκατε - ή μάλλον ανακοινώσατε, κύριε Σταϊκούρα - ότι θα είναι 20-80, αν δεν κάνω λάθος. Είναι δυνατό να δημιουργήσουμε ένα σύγχρονο κοινωνικό κράτος και στις δαπάνες για την παιδεία και στην υγεία; Δεν μας είπατε τίποτα για το αν ανησυχείτε για ένα παγκόσμιο φαινόμενο. Ο κ. Λιβανός λίγο - πολύ μας είπε ότι «δεν μας απασχολεί τι γίνεται παγκοσμίως».
Δεν είπα αυτό.
Τότε σας αδικώ και το παίρνω πίσω, αν δεν το είπατε. Δεν κατάλαβα εγώ καλά. Δεν κατάλαβα αν ανησυχείτε για το παγκόσμιο φαινόμενο για το οποίο πάλι όλοι συζητούν, για τη στασιμότητα των μισθών. Γιατί, δηλαδή, κάνατε πέντε - έξι από τις πρώτες σας πράξεις για να δημιουργήσετε προβλήματα στη δύναμη των εργαζομένων για τη διαιτησία ή για τις συλλογικές συμβάσεις; Τώρα ακούμε ότι θα υπάρχει και άλλο για τις διαδηλώσεις. Πώς το αντιμετωπίζει αυτό; Το κάνετε για να μη συρρικνωθούν οι μισθοί; Δεν έχω καταλάβει αν δεν θεωρείτε ότι είναι πρόβλημα οι χαμηλοί μισθοί και δεν έχω καταλάβει αν θεωρείτε ότι κάτι πρέπει να κάνουμε γι' αυτό το παγκόσμιο φαινόμενο και στην Ελλάδα. Έχει και αναπτυξιακή πτυχή αυτό. Η δική μας ανάλυση είναι ότι οι χαμηλοί μισθοί δημιουργούν κίνητρα για επενδύσεις μη καινοτόμες, γιατί προτιμούν οι επιχειρήσεις να επενδύσουν και να απασχολούν κακά πληρωμένους εργαζόμενους. Άρα ποιο κομμάτι της ανάλυσής σας θα βοηθήσει να δούμε μια ανοδική πορεία των μισθών; Δεν είστε αξιόπιστοι στην ασφάλεια. Άκουσα τις ομιλίες και του κ. Βορίδη και του κ. Θεοδωρικάκου και του κ. Λιβανού. Μου δημιούργησαν την εντύπωση ότι ο μόνος που ανησυχεί γι' αυτά τα φαινόμενα είναι ο ΣΥΡΙΖΑ. Δεν έχετε διαβάσει την ανακοίνωση του Δικηγορικού Συλλόγου Αθηνών και τι λέει και τη μεγάλη ανησυχία; Μόνο εμείς έχουμε ανησυχία; Τον κ. Αλιβιζάτο τον διαβάσατε σήμερα για να δείτε τι λέει; Δεν βγήκε από το στόμα σας μια αίσθηση ότι ανησυχείτε πραγματικά γι' αυτά τα φαινόμενα, ότι για εσάς τα δικαιώματα είναι σημαντικά. Ακούσαμε τον κ. Βορίδη να λέει ότι σας ψήφισε ο κόσμος γι' αυτή την ατζέντα του ασύλου. Δεν μιλάω τώρα για τον κ. Βορίδη. Μιλάω για τους υπόλοιπους από εσάς που θεωρείτε ότι είστε ακόμα φιλελεύθεροι, γιατί ούτε η μαμά του κ. Βορίδη δεν θα τον έλεγε φιλελεύθερο στα πολιτικά. Πραγματικά τα δικαιώματα είναι θέμα ψηφοφορίας, πλειοψηφίας και μειοψηφίας; Αυτό μας λέτε, ότι δηλαδή επειδή κερδίσατε τις εκλογές, έχετε δικαίωμα να δίνετε λευκή επιταγή σε ανθρώπους να ξεβρακώνουν νέες κοπέλες ή να πηγαίνουν μέσα στα σπίτια χωρίς άδεια από την Αστυνομία, από τον εισαγγελέα; Τι εννοούσε ο Αντιπρόεδρος των αστυνομικών της δυτικής Αττικής όταν έλεγε ότι «επιτέλους μάς ελευθέρωσαν τα χέρια»; Ποιους εννοούσε ακριβώς; Αυτό που κάνετε είναι ότι σηματοδοτείτε ότι δεν σας ανησυχεί αυτό. Δίνετε ένα σημείο που οι αστυνομικοί θα το πάρουν και γι' αυτό δεν είναι αξιόπιστο. Δεν νομίζω ότι εννοούσατε αυτό. Δεν θα μιλήσω για άλλες αξιοπιστίες για την αριστεία. Νομίζω ότι δεν χρειάζεται καν να σχολιάσω αυτό το θέμα. Τα παραδείγματα είναι τόσα πολλά. Θα ήθελα άλλα εννιά λεπτά για να το σχολιάσω. Να σας πω την προσωπική μου άποψη; Τέτοια αξιοπιστία έχουμε να δούμε από τον Σεπτέμβρη του '38 που o Νέβιλ Τσάμπερλεν, o Πρωθυπουργός της Αγγλίας, σήκωνε το χαρτί της συμφωνίας του Μονάχου που πούλησε τη μισή Τσεχοσλοβακία στους Γερμανούς και έλεγε ότι ποτέ ξανά δεν θα έχουμε πόλεμο. Τέτοια αξιοπιστία έχετε. Έχετε, όμως, αξιοπιστία για τις μεγάλες επιχειρήσεις που παίρνουν το μεγαλύτερο μερίδιο από τις φοροελαφρύνσεις, έχετε αξιοπιστία για τους μεγάλους εργοδότες με την κατάργηση των συλλογικών συμβάσεων, έχετε αξιοπιστία για τους ανθρώπους με μεγάλη περιουσία ή μεγάλο εισόδημα. Δεν άκουσα κάποια απάντηση για το γιατί είναι σημαντικό από τα εκατό, από τα διακόσια που υποτίθεται ότι εσείς - νομίζω ότι έπεισα το οικονομικό επιτελείο ότι εσείς δίνετε μόνο εξήντα εκατομμύρια, νομίζω ότι αυτό πέρασε στον κόσμο - αλλά από τα διακόσια εκατομμύρια, τα εκατό εκατομμύρια έπρεπε να πάνε σε ανθρώπους με πάνω από πεντακόσιες χιλιάδες περιουσία. Ποιο επιχείρημα είναι αυτό; Ότι αυτή είναι η προτεραιότητα σ' αυτή την Ελλάδα; Έχετε αξιοπιστία στις ΠΑΕ για να κάνουν περισσότερες μεταγραφές. Νομίζω ότι οι ιδιοκτήτες θα σας θεωρούν κάτι παραπάνω από αξιόπιστους. Κυρίες και κύριοι συνάδελφοι, εμείς θα συνεχίσουμε να καταγγέλλουμε την αναξιοπιστία σας και την ταξική σας μεροληψία και θα συνεχίσουμε να είμαστε αξιόπιστοι. Θα είμαστε αξιόπιστοι στον κόσμο της εργασίας που θέλει καλύτερους μισθούς, στους ανθρώπους που θέλουν μείωση των ανισοτήτων, στους ανθρώπους που θέλουν καλύτερη υγεία, στους ανθρώπους που θέλουν να αντιμετωπιστεί η κλιματική αλλαγή, στους ανθρώπους που θέλουν περισσότερα δικαιώματα, στους ανθρώπους που θέλουν περισσότερη δημοκρατία. Από τον κ. Λιβανό ακούσαμε ξανά μετά από τόσα χρόνια τη «χρυσή» εποχή του Μπλερ και των συντηρητικών πολιτικών και ακούσαμε ότι δεν υπάρχει εναλλακτική αλλαγή. Η βασική του επιχειρηματολογία είναι πού έχουν πετύχει διαφορετικά πράγματα και γι' αυτό έκανα και την έκκληση και την ξανακάνω, ότι, για να υπάρχει αξιοπιστία για όλα αυτά που είπα, για τους μισθούς, για το κοινωνικό κράτος, για την παιδεία, για να υπάρχουν προϋπολογισμοί που έχουν και αναπτυξιακό και κοινωνική χροιά, δεν μπορεί ο ΣΥΡΙΖΑ να είναι μόνος του. Δεν μπορεί να μην κάνουμε αυτό που μας κάλεσε ο κ. Ξανθός χθες, να υπάρχει μέτωπο κατά της ιδιωτικοποίησης στην υγεία. Δεν μπορεί να μην υπάρχει κοινωνικό μέτωπο κατά του σχεδίου για τις διαδηλώσεις. Σας είπα και σας το λέω ξανά: Δεν έχει μεγάλη σημασία, αν δεν πετύχουμε και δεν αποδείξουμε ότι κάνει λάθος ο κ. Λιβανός στο ότι δεν υπάρχει εναλλακτική λύση. Λίγη σημασία έχει στην ιστορία, εάν αποτύχουμε εμείς. Έχει, όμως, τεράστια σημασία για την κοινωνία που ξέρουμε ότι, αν όντως δεν υπάρχει λύση ακριβώς γι' αυτά τα προβλήματα που θέλει να αγνοήσουν το οικονομικό επιτελείο και ο κ. Λιβανός για τις ανισότητες, για την ανάπτυξη, για τις στάσεις στους μισθούς, θα πάει όλο και δεξιότερα το πολιτικό φάσμα. Άρα έχει τεράστια σημασία να μπορούν οι δυνάμεις της Αντιπολίτευσης - ελπίζω και το Κίνημα Αλλαγής, κοιτάω πιο πολύ, με μεγαλύτερη ελπίδα στο ΚΚΕ και στο ΜέΡΑ25, γιατί δεν ξέρω πού θέλει να τοποθετηθεί το Κίνημα Αλλαγής - να αποδείξουν ότι υπάρχει εναλλακτική και ότι τα συμφέροντα των λαϊκών μεσαίων στρωμάτων και της εργατικής τάξης μπορούν να είναι οικουμενικά συμφέροντα. Τα δικά τους συμφέροντα, δηλαδή, να είναι ταυτισμένα με τα συμφέροντα όλου του λαού. Σας ευχαριστώ πάρα πολύ.
Τον λόγο έχει ο Υπουργός Υποδομών και Μεταφορών, ο κ. Καραμανλής.
Μετά…
Μα, το είχα ανακοινώσει, κύριε Λοβέρδο. Ήσασταν και εσείς στην Αίθουσα. Είχα ανακοινώσει τον κ. Λιβανό, δηλαδή, τους δύο πρώτους Κοινοβουλευτικούς Εκπροσώπους, μετά τον κύριο Υπουργό, μετά τους υπόλοιπους Κοινοβουλευτικούς Εκπροσώπους. Δεν εκφράστηκε αντίρρηση.
Σωστά.
Ο κύριος Υπουργός έχει τον λόγο.
Κύριε Πρόεδρε, κυρίες και κύριοι συνάδελφοι, ακούγοντας τον Κοινοβουλευτικό Εκπρόσωπο του ΣΥΡΙΖΑ, πρέπει να πω ότι υπάρχουν, νομίζω, δύο τρόποι να αντιλαμβάνεται κανείς την πολιτική στον δημόσιο βίο. Ο ένας είναι τα μεγάλα λόγια και τα επικοινωνιακά περιτυλίγματα. Ο άλλος είναι η επένδυση στην ουσία και τη σκληρή συστηματική δουλειά. Υπάρχει και ένα όριο στην πολιτική προπαγάνδα. Μίλησε για συλλογικές συμβάσεις εργασίας. Για να μας πείτε, ποιες συλλογικές συμβάσεις - μη μισθολογικές παροχές, δηλαδή - υπογράψατε εσείς ως Κυβέρνηση του ΣΥΡΙΖΑ;
Δεν υπογράφουν οι κυβερνήσεις συλλογικές συμβάσεις.
Δεν υπογράφουν; Το Γενικό Λογιστήριο του Κράτους…
Σας εξηγώ το θεσμικό πλαίσιο.
Μη διακόπτετε τον κύριο Υπουργό.
Τώρα μπαίνετε σ' ένα παιχνίδι, το οποίο δεν έχει νόημα. Εμπαίζατε τους εργαζομένους συστηματικά, δεν τους δίνατε τις συλλογικές συμβάσεις και έπρεπε να έρθει η ανάλγητη νεοφιλελεύθερη Κυβέρνηση του Κυριάκου Μητσοτάκη να τις δώσει. Αυτοί είστε, κύριοι της Αριστεράς, και έρχεστε, κύριε Τσακαλώτο, τώρα και μου λέτε για διαδικασίες τυπικές.
Στον τουρισμό;
Ενημερωθείτε…
Ακούστε, στο δικό μου Υπουργείο ο κ. Σπίρτζης - και ορθώς, κατά την άποψή μου - είχε ανεβάσει στην «ΕΡΓΑΝΗ» και είχε εγκρίνει τις συλλογικές συμβάσεις και ο κ. Χουλιαράκης, ο οποίος ήταν τότε ο Αναπληρωτής Υπουργός υπεύθυνος για το Γενικό Λογιστήριο του Κράτους και τον οποίο δεν θα μπορούσε κάποιος να τον πει και νεοφιλελεύθερο, αρνείτο να τις υπογράψει. Το πολιτικό ψέμα και η πολιτική παραπλάνηση πρέπει κάποτε να λάβουν ένα τέλος. Και επειδή έχετε ζήσει και πολλά χρόνια στο εξωτερικό και στην Αγγλία…
Γι' αυτό ξέρω από συλλογικές συμβάσεις.
Να σας διορθώσω. Συντηρητικός πολιτικός δεν ήταν ο Τόνι Μπλερ και το «there is not alternative», κύριε Τσακαλώτο, δεν το είπε ο Τόνι Μπλερ, το είπε η Μάργκαρετ Θάτσερ. Ο Τόνι Μπλερ είπε «the third way».
Το ξέρω.
Επομένως καλό είναι να ξέρουμε ποιοι είναι συντηρητικοί και ποιοι είναι φιλελεύθεροι. Συνεχίζοντας, για να πάω στα του Υπουργείου μου, ξέρετε, ποτέ δεν θέλω να μηδενίζω το έργο των αντιπάλων μου. Θα αναγνωρίσω, λοιπόν, ότι στον δικό μου τομέα, στον τομέα των μεταφορών και υποδομών, η αλήθεια είναι ότι η προηγούμενη κυβέρνηση όντως προχώρησε κάποια έργα, που παρέλαβε όμως, κυρίως τους πέντε αυτοκινητόδρομους, τις συμβάσεις παραχώρησης που είχε καταψηφίσει ο ΣΥΡΙΖΑ, σχεδόν ολοκληρωμένα κατά 80%. Χρειάστηκε, βέβαια, μετά από εξάμηνο πειραματισμό που είχατε το 2015 και τις αυταπάτες σας, να κάνετε ένα restart από την αρχή και να δώσετε στους εργολάβους πανωπροίκια 500 εκατομμυρίων ευρώ. Αυτό, όμως, εάν θέλετε, είναι το λιγότερο. Δεν αφήσατε πίσω σας καμμία μελέτη, κανέναν σχεδιασμό, για τα έργα της επόμενης δεκαπενταετίας. Για τα έργα τα οποία πρέπει ο πολιτικός και ο τεχνικός κόσμος αυτής της χώρας κάποτε, με σύμπνοια, με ομόνοια, με σοβαρότητα να κάτσει και να συμφωνήσει. Και εδώ θα ήθελα να καταθέσω, εάν επιτρέπετε, κύριε Πρόεδρε, και έναν ευρύτερο προβληματισμό. Η κρίση της τελευταίας δεκαετίας, κυρίες και κύριοι Βουλευτές, νομίζω ότι μας έδειξε ότι η αχίλλειος πτέρνα της Ελλάδος στην Μεταπολίτευση ήταν ότι είχαμε απουσία ξεκάθαρης κατεύθυνσης για το παραγωγικό μοντέλο της χώρας. Από το 1974 και μετά, ζούμε μία από τις πιο σταθερές δημοκρατικές κοινοβουλευτικές περιόδους των τελευταίων ετών. Αυτό που χάσαμε, όμως, ήταν το κοινωνικό και οικονομικό μοντέλο, που έπρεπε πάνω σ' αυτό η μεταπολιτευτική Ελλάδα να στηριχθεί. Εάν δεν διαμορφωθεί με ευρύτατη συναίνεση ένα τέτοιο σχέδιο και ένα νέο παραγωγικό μοντέλο, η Ελλάδα δύσκολα θα ορθοποδήσει. Η Κυβέρνηση του Κυριάκου Μητσοτάκη έχει παρουσιάσει και ήδη υλοποιεί ένα σχέδιο ανασυγκρότησης για τη μεταμνημονιακή εποχή, που στηρίζεται σ' αυτό που διαφωνούμε με την Αριστερά, σε λιγότερους φόρους, σε καλύτερους μισθούς για τη μεσαία τάξη και σε περισσότερες ιδιωτικές επενδύσεις, είτε αυτές προέρχονται από τη χώρα μας είτε από το εξωτερικό. Οι σωστές επιλογές, λοιπόν, στα έργα υποδομής, θα μου επιτρέψετε να πω ότι διαδραματίζουν έναν κρίσιμο ρόλο. Υποδομές σε νέα αντιπλημμυρικά έργα, σιδηρόδρομο, ηλεκτροκίνηση, logistics. Να συνδυάσουμε και να παίξουμε έναν κεντρικό ρόλο στα επόμενα φόρα ως μία χώρα εισόδου και εξόδου προϊόντων στην Ευρωπαϊκή Ένωση. Το σχέδιό μας είναι συγκεκριμένο και στηρίζεται σε επτά προτεραιότητες, τις οποίες, στον λίγο χρόνο που μου απομένει, θα σας παρουσιάσω. Πρώτον, να δώσουμε, επιτέλους, οριστικές λύσεις σε έργα που έχει ανάγκη ο τόπος, αλλά τα παραλάβαμε και αντιμετωπίζουν πάρα πολλά προβλήματα. Ενδεικτικό παράδειγμα, το πιο χαρακτηριστικό, το έργο Πάτρα - Πύργος. Ένα έργο που η Ελληνική Δημοκρατία έχει δημοπρατήσει τα τελευταία δέκα χρόνια με τρεις διαφορετικούς τρόπους. Αρχικά, ως έργο της σύμβασης παραχώρησης. Μετά, το έργο αυτό έγινε ενιαίο. Μετά ήρθε ο ΣΥΡΙΖΑ και το έκανε κατάτμηση, κάτι που εναντιώνεται στις οδηγίες της Ευρωπαϊκής Επιτροπής και σήμερα βρισκόμαστε σε επαφή με την Ευρωπαϊκή Επιτροπή, για να βρούμε μία μόνιμη λύση, έτσι ώστε αυτό το έργο να ξεκινήσει. Διότι όλοι γνωρίζουν ότι οι κατατμήσεις των έργων οδηγούν πάντοτε σε αδιέξοδα. Άλλο παράδειγμα ο ΒΟΑΚ. Τι παραλάβαμε; Μια μολυβιά στον χάρτη, καμμία μελετητική ωριμότητα, ούτε καν ενδεικτικό περιεχόμενο του έργου και έναν διαγωνισμό εκδήλωσης ενδιαφέροντος. Τρέχα γύρευε! Και βγήκε ο ΣΥΡΙΖΑ με επικοινωνιακά τερτίπια να μας πει ότι το έργο θα ξεκινούσε μέσα στο επόμενο εξάμηνο. Ποιον νομίζουν ότι κοροϊδεύουν; Ζούμε σε μία εποχή, που τα πολλά λόγια στα ζητήματα των έργων δεν μπορούν να προχωρήσουν. Εμείς είμαστε στην τελική ευθεία να τελειώσουμε όλες τις μελέτες που πρέπει να γίνουν. Και το πιο σημαντικό, να βρούμε, επιτέλους, χρηματοδότηση για ένα έργο το οποίο όλα αυτά τα χρόνια δεν είχε γίνει, διότι απλούστατα κανένας δεν είχε έρθει με μία αξιόπιστη λύση για τη χρηματοδότηση. Μετρό Θεσσαλονίκης. Εγκαινιάζετε μουσαμάδες. Είχαμε να το δούμε αυτό δεκαετίες. Φέρατε ένα έργο πίσω με τις ιδεοληψίες σας για το μετρό και στον σταθμό Βενιζέλου. Αλλάζατε τις αποφάσεις. Δεν σεβόσασταν τις αποφάσεις του Σ.τ.Ε.. Βρισκόμαστε τώρα σ' ένα σημείο, όπου μας λέγατε ότι το έργο θα ήταν έτοιμο το 2020, όταν όλοι γνώριζαν ότι θα δίνατε το έργο έτοιμο και κολοβό το 2022 και μετά θα έπρεπε να σταματήσει η λειτουργία του μετρό για έναν χρόνο στους δύο κεντρικούς σταθμούς.
Τα πιστεύετε αυτά που λέτε;
Δεν τα πιστεύω, τα λέει η πραγματικότητα και ο τεχνικός κόσμος. Προφανώς, εσείς δεν καταλαβαίνετε, αγαπητέ συνάδελφε, ότι το ψέμα έχει κοντά ποδάρια και ότι αυτή η ασυλία που είχε η Αριστερά σ' αυτή την Αίθουσα σταματάει.
Παρακαλώ, μη διακόπτετε.
Αφήστε τα ψέματα. Ο διαγωνισμός της γραμμής 4 αποτελεί άλλη μία περίπτωση καθυστερήσεων λόγω και δικαστικών εμπλοκών. Ήδη το «ΑΤΤΙΚΟ ΜΕΤΡΟ» προχωράει στην επανέναρξη των διαδικασιών, ώστε το 2021 ένα έργο που για τεσσεράμισι χρόνια κόλλησε να το δημοπρατήσουμε. Σιδηρόδρομος Πάτρας: Άλλη μία πολιτική απάτη του ΣΥΡΙΖΑ. Η λύση ήταν έτοιμη το 2014. Έρχεστε και μιλάτε για πλήρη υπογειοποίηση εννιάμισι χιλιομέτρων, χωρίς να έχετε μελέτη σκοπιμότητας και βιωσιμότητας, χωρίς να έχετε την έγκριση των Jaspers. Και ερχόμαστε εμείς, καθόμαστε στο τραπέζι με όλους τους φορείς και προτείνουμε μία λύση, η οποία, κατά την άποψή μας, είναι και ρεαλιστική και βιώσιμη και εξασφαλίζει αυτό που όλοι θέλουμε, να συνδέσουμε τον σιδηρόδρομο με την Πάτρα. Να συνδέσουμε τον σιδηρόδρομο της Πάτρας με την Αθήνα και να πάει μέχρι τον Προμαχώνα με ηλεκτροκίνηση. Περνάω σε άλλες προτεραιότητες. Η κατασκευή του νότιου τμήματος του Ε65 προχωράει γρήγορα. Συνεχίζονται οι επαφές με την Ευρωπαϊκή Επιτροπή και για την υλοποίηση του βορείου τμήματος. Είμαστε έτοιμοι να ξεκινήσουμε μέσα στον Ιανουάριο τις πρόδρομες εργασίες για το νέο αεροδρόμιο Ηρακλείου στο Καστέλι. Με ταχύτητα σχεδιάζουμε, επίσης, το 2020 να αρχίσει η αναβάθμιση στη σιδηροδρομική γραμμή Αθηνών - Θεσσαλονίκης, ώστε το 2021 η διαδρομή αυτή να πέσει σε τρεισήμισι ώρες. Θέλω να σταθώ λίγο στην Εγνατία Οδό και θέλω να είμαι απόλυτα ειλικρινής. Η προγραμματισμένη παραχώρηση θα προχωρήσει και θα πραγματοποιηθεί μέχρι τις 26 Ιουνίου του 2020 με όρους διαφάνειας, όρους ορθολογικούς. Όλα τα διόδια θα είναι σε λειτουργία με 3 λεπτά το χιλιόμετρο και με όχι με 5,5 λεπτά που είχε συμφωνήσει η ΚΥΑ Σπίρτζη - Τσακαλώτου μέχρι τον Μάιο. Και θέλω να πω στους επενδυτές, οι οποίοι έχουν απογοητευτεί από την απίστευτη ανικανότητα της προηγούμενης κυβέρνησης, ότι αυτός ο δρόμος θα παραχωρηθεί με ένα κριτήριο, το δημόσιο συμφέρον, για να γίνει η Εγνατία ένας δρόμος μοντέρνος, ένας δρόμος σύγχρονος, που θα μπορέσει να αντεπεξέλθει στις ανάγκες μιας χώρας η οποία αναπτύσσεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Την ανοχή σας, κύριε Πρόεδρε. Πάμε στο μετρό του Πειραιά. Είχαμε τρεις σταθμούς. Όπως το πήγαινε η προηγούμενη κυβέρνηση, το έργο δεν θα ολοκληρωνόταν, διότι δεν είχε προβλεφθεί - ακούστε - τα εισιτήρια του Πειραιά να είναι συμβατά με αυτά των Αθηνών. Έχουμε φτάσει σε σημεία που πλέον βλέπουμε ότι η ανικανότητα, η αδιαφορία οδηγούσε σε πραγματικά αδιέξοδα και τώρα καλούμαστε να δώσουμε λύση. Για τον πιο κεντρικό σταθμό, τον σταθμό του Πειραιά, που εσείς λέγατε ότι θα ολοκληρωθεί το 2019, στην πράξη δεν είχατε ξεκινήσει ούτε καν τις σκυροδετήσεις. Προτεραιότητα άλλη: Να δώσουμε πλέον στον 4412 πραγματικά τις αλλαγές που πρέπει να γίνουν και να διορθώσουμε το γονατογράφημα αυτό του ΣΥΡΙΖΑ, που εσείς οι ίδιοι τροποποιήσατε πάνω από τριακόσιες φορές. Τέταρτον, βελτίωση αστικών συγκοινωνιών. Όσο και αν μέρα με τη μέρα λύνονται επιμέρους προβλήματα, οι πολίτες δεν είναι ικανοποιημένοι και έχουν απόλυτο δίκιο. Το χθεσινό επεισόδιο δείχνει, αν μου επιτρέπετε, τη σύγκρουση δύο νοοτροπιών. Τη νοοτροπία του βολέματος ενάντια στη νοοτροπία της πραγματικής εργασίας. Μέσα σε πέντε - έξι μήνες δεν αλλάζουν όλα. Δεν κρατάμε μαγικό ραβδάκι και μάλιστα όταν έχουμε παραλάβει το 1/3 των συρμών στο μετρό Αθηνών να βρίσκεται αυτή τη στιγμή χωρίς να μπορεί να λειτουργήσει. Βρήκαμε πρόγραμμα στο ΕΣΠΑ. Θα χρηματοδοτήσουμε την ανάταξη αυτών των συρμών και θα προχωρήσουμε γρήγορα στον εξορθολογισμό τους. Τα λεωφορεία Αθήνας και Θεσσαλονίκης είναι ένας στόλος γερασμένος. Τι κάνατε τεσσεράμισι χρόνια; Πού είναι ο διαγωνισμός για τα νέα λεωφορεία; Έχουμε μέσο όρο στην ηλικία των λεωφορείων σε Αθήνα και Θεσσαλονίκη πάνω από δεκαεπτά χρόνια. Εμφανίσατε έναν διαγωνισμό ο οποίος είχε οσμή σκανδάλου και γι' αυτό η Ανεξάρτητη Αρχή Προδικαστικών Προσφυγών ακύρωσε τον διαγωνισμό και όχι η Κυβέρνηση της Νέας Δημοκρατίας. Εμείς προχωράμε γρήγορα, έτσι ώστε να έχουμε νέα λεωφορεία, φιλικά στο περιβάλλον και με ηλεκτροκίνηση σε έναν πολύ μεγάλο βαθμό - τουλάχιστον εκατόν πενήντα με διακόσια - , έτσι ώστε να μπούμε στη νέα γενιά λεωφορείων. Δεν θέλω να αναφερθώ στον ΟΑΣΘ. Εκεί κάναμε πραγματικά διαχείριση κρίσης. Η Ευρωπαϊκή Επιτροπή ρίχνει τεράστιες ευθύνες για την κρατικοποίηση που εσείς δημιουργήσατε και οδηγήσατε τον ΟΑΣΘ να έχει εκατόν ογδόντα λεωφορεία, όταν παραδώσατε την κυβέρνηση τον Αύγουστο. Εμείς χρησιμοποιούμε το νομοθέτημα που έχετε φτιάξει εσείς, για να μεταφέρουμε συγκοινωνιακό έργο στα ΚΤΕΛ. Έχουμε καταθέσει τροπολογία για μακροχρόνια μίσθωση οχημάτων, μέχρις ότου υπάρχει γέφυρα για να έρθουν τα καινούργια λεωφορεία μέσα σε δύο χρόνια.
Κύριε Υπουργέ, πόσο χρόνο θα χρειαστείτε;
Σε δύο λεπτά τελειώνω, κύριε Πρόεδρε. Διαλειτουργικότητα των διοδίων. Έχουμε συμφωνήσει με τον κ. Πιερρακάκη να μην υπάρχει αυτό το γελοίο φαινόμενο, που για να πάει κάποιος από την Αθήνα μέχρι τη Θεσσαλονίκη χρειάζεται τρεις πομποδέκτες. Ούτε αυτό δεν κάνατε. Δεν μπορέσατε να βάλετε σε ένα τραπέζι τους παραχωρησιούχους, να τους τραβήξετε το αυτί και να τους πείτε «βρείτε λύση, για να μην ταλαιπωρείται το κοινό».
Το κάνατε;
Το κάναμε και θα το ανακοινώσουμε.
Μπράβο.
Εδώ, λοιπόν, θα αναφερθώ και πολύ γρήγορα τι κάνατε στην ΥΠΑ, όταν παραλάβαμε. Το αεροδρόμιο της Ελλάδας, το «Ελευθέριος Βενιζέλος» - και αυτό δεν το έχω πει δημοσίως - , πήγε να υποβαθμιστεί με τη διαχείριση που κάνατε εσείς στην ΥΠΑ. Εμείς προσπαθούμε να αλλάξουμε διοίκηση τώρα στην ΥΠΑ - πολύ σύντομα θα έχουμε αλλάξει διοίκηση - , σε απόλυτη συνεργασία με την Κομισιόν, με την DG MOVE, με τους αρμόδιους οργανισμούς, για να μη ζούμε τις τριτοκοσμικές εικόνες που ζήσαμε ειδικά στο «Ελευθέριος Βενιζέλος» το καλοκαίρι με τις τρίωρες καθυστερήσεις. Κλείνοντας, κύριε Πρόεδρε, θα ήθελα να πω ότι στο Υπουργείο Υποδομών και Μεταφορών πρέπει κάποτε να σκεφτούμε και να δούμε ότι υπάρχει μια σειρά νέων έργων, έργων νέας γενιάς, για τα οποία, παρά τις διαφορές μας τις ιδεολογικές και τις πολιτικές, παρά την κριτική που μπορούμε να ασκούμε και την αντιπαράθεση που έχουμε, θα πρέπει κάποτε να κάτσουμε και να συμφωνήσουμε ποια είναι αυτά για την ανασύνταξη…
Μην ειρωνεύεστε, αγαπητή μου.
Μη διακόπτετε, παρακαλώ.
Εμείς σας έχουμε προτείνει. Το πρόβλημα με εσάς είναι ότι εσείς δεν μπορείτε ούτε καν να ακούσετε και να αντιπροτείνετε. Είμαστε αποφασισμένοι να συνεχίσουμε τη δουλειά μας. Είμαστε αποφασισμένοι να ανατάξουμε τη χώρα. Είμαστε αποφασισμένοι να δώσουμε ένα τέλος στο μεγάλο ψέμα που ζήσαμε τα τελευταία τεσσεράμισι χρόνια! Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Λοβέρδος.
Κυρίες και κύριοι Βουλευτές, δυστυχώς ο δεύτερος γύρος των ομιλιών των Κοινοβουλευτικών Εκπροσώπων δεν ήταν δεύτερος γύρος ομιλιών που αφορούν στον προϋπολογισμό. Θέλω να ξεκινήσω από την τοποθέτηση του κ. Λιβανού, από την πλευρά της Νέας Δημοκρατίας, που ανάλωσε περίπου το μισό της ομιλίας του για να αναφέρεται στο ΠΑΣΟΚ και επέδειξε - με έναν τρόπο ομολογώ εξαιρετικό - το παράδειγμα της απώλειας πρόσφατης μνήμης, πώς ένας πολιτικός έχει επιλεκτική μνήμη και, χωρίς να το καταλαβαίνει, ξεχνάει αυτά που δεν θέλει να θυμάται. Ξέχασε ο κ. Λιβανός, αναφερόμενος στην ιστορία και στην πορεία του ΠΑΣΟΚ, ποιο ήταν το κόμμα που έκανε αγώνα και κατάφερε να ενταχθεί η Κύπρος στην Ευρωπαϊκή Ένωση. Το ξέχασε αυτό. Ξέχασε ποιο κόμμα ήταν αυτό που οδήγησε τη χώρα στην Οικονομική και Νομισματική Ένωση. Και αυτό το ξέχασε. Ξέχασε ποιος πολιτικός οργανισμός δημιούργησε τη μεγάλη μεσαία τάξη στη χώρα, η οποία από τα τέλη της δεκαετίας του '70, αλλά κυρίως τη δεκαετία του '80 πήρε σάρκα και οστά. Ξέχασε ποιο είναι το κόμμα που οδήγησε τη χώρα στην πτώχευση το 2009. Ξέχασε ποιοι ήταν αυτοί που αξιοποίησαν ένα παραδικαστικό σύστημα που κυνηγούσε τον Ανδρέα Γεωργίου, δημιουργώντας χωρίς λόγο κανέναν, δίκες και δίκες και δίκες σε βάρος αυτού του ανθρώπου, ο οποίος απλώς κατέγραψε ποια κατάσταση παραδώσατε το 2009. Λυπάμαι. Λυπάμαι, για αυτή την απώλεια της πρόσφατης μνήμης και την επιλεκτική μνήμη που αποδείξατε πως έχετε στην Εθνική Αντιπροσωπεία. Εύχομαι να είναι παροδικό αυτό το φαινόμενο και όχι μόνιμο. Θα κριθεί, βέβαια, αυτό στις επόμενες συνεδριάσεις της Βουλής. Απευθύνομαι τώρα στον κ. Τσακαλώτο, γιατί χθες, κοιτώντας τα Πρακτικά της δικής μου τοποθέτησης, άκουσα ότι ο Κοινοβουλευτικός Εκπρόσωπος του ΣΥΡΙΖΑ και πρώην Υπουργός Οικονομικών, όταν έκανα μία αναφορά στο πρόσφατο παρελθόν, στη διακυβέρνηση του τόπου από την κυβέρνησή του, μου φώναξε από κάτω ότι έχει αλλάξει η Κυβέρνηση τώρα και δεν είμαστε στις μέρες του ΣΥΡΙΖΑ. Δεν είχε ακούσει, όμως, ότι στην ομιλία μου είχα κάνει ήδη αναφορά στις αναγκαίες γέφυρες, όταν μιλάμε για οικονομικά μεγέθη, όταν μιλάμε για αριθμούς και πολιτικές επιλογές. Δεν είναι δυνατόν, αγαπητέ συνάδελφε, να αγνοείτε εσείς ότι, όταν έχουμε αλλαγή κοινοβουλευτικών συσχετισμών και κυβέρνησης, στο πλαίσιο ενός προϋπολογισμού που τρέχει, και μέσα στο πλαίσιο αυτό διαμορφώνεται ο αμέσως επόμενος προϋπολογισμός, να μην κάνει αναφορά ένας εκπρόσωπος του λαού στην Εθνική Αντιπροσωπεία, που σέβεται τη συζήτηση περί αριθμών, στο τι ακριβώς συμβαίνει. Ποιος μπορεί να μου πει ότι έχω άδικο, όταν επισήμανα τα 58 δισεκατομμύρια δυνητικού Ακαθάριστου Εγχώριου Προϊόντος που έχασε η χώρα, επειδή ρίξατε την προηγούμενη από εσάς κυβέρνηση; Ποιος μπορεί να μη θυμηθεί το 3,5% πλεόνασμα που πρέπει να αφορά όλους τους προϋπολογισμούς μέχρι το 2022; Όταν κάνουμε συζήτηση για πρωτογενή πλεονάσματα, που κακώς η Κυβέρνηση τα περνάει χωρίς να τα συζητά, αλλά υπόσχεται, δεν θα κάνουμε αναφορά στο ποιος τα συμφώνησε αυτά; Ο ένας λέει 32 δισεκατομμύρια. Ο άλλος λέει 34 δισεκατομμύρια. Χθες, μάθαμε 37 δισεκατομμύρια για το ταμειακό απόθεμα που αφήσατε. Πρέπει, τελικά, να γίνει και ένα κατάλληλο briefing στους δημοσιογράφους και στους Βουλευτές, για να ξέρουμε για τι μιλάμε; Από χθες μαθαίνουμε ότι το ταμειακό απόθεμα της χώρας είναι 37 δισεκατομμύρια. Είναι μεγάλο ποσό. Ρωτάς τον άλλο, αν θέλει κι άλλα επτά ακόμα για το έτος 2020; Και από αυτά, έχει κάνει κάποιον σχεδιασμό; Αυτές είναι ερωτήσεις που απευθύνονται στην Κυβέρνηση βάσει της πολιτικής που εσείς, όμως, είχατε αποφασίσει και την οποία θέλετε να ξεχάσουμε. Μα, είστε αξέχαστοι. Δεν μπορούμε να τα ξεχάσουμε αυτά. Ρωτάμε, λοιπόν την κυβέρνηση, «τι θα τα κάνετε αυτά τα λεφτά;». Οι προηγούμενοι εσείς, δηλαδή, λέγατε - αλλά δεν κάνατε - ότι ένα ποσό εξ αυτών, τα 5,5 δισεκατομμύρια, σκοπεύατε να τα κάνετε κάτι. Λέγατε διάφορα. Η νέα Κυβέρνηση τι θα τα κάνει αυτά τα χρήματα; Απαντάει ο Υπουργός ότι περιμένουμε πρώτα να αλλάξουμε βαθμίδα αξιολόγησης, για να μπορούμε να διαπραγματευτούμε για αυτά. Αμέσως μετά, για να περάσω στο επόμενο θέμα μου, όταν ρωτάω επίμονα πόσο θα κοστίσει η νέα μεταναστευτική προσφυγική πολιτική, τι προϋπολογισμό κάνει η Κυβέρνηση για αυτό, μου απαντούν ότι δεν μπορούν να το υπολογίσουν, γιατί υπάρχουν αστάθμητα μεγέθη και δαπάνες. Ο κ. Σκυλακάκης, όμως, κάνει αναφορά. Κύριε Υφυπουργέ, λέτε, απαντώντας σε εμένα χθες, ότι από αυτά τα χρήματα, προσπαθώντας να προσδιορίσουμε τι κοστίζει η πολιτική μας, θα υπολογίσουμε κατά προσέγγιση και μέρος αυτών θα καλυφθεί από το πλεόνασμα - λέτε - και ένα άλλο μέρος από αυτό θα κατατεθεί ως αίτημα στην Ευρωπαϊκή Ένωση για συγχρηματοδότηση. Αυτά μού λέτε. Άρα έχουμε μια μεταναστευτική πολιτική που δεν ξέρουμε πόσο κάνει. Και έχουμε τη δυνατότητα - λέτε - να καλύψουμε τη δική μας συνεισφορά, πέραν αυτής που θα έρθει από την Ευρωπαϊκή Ένωση, από αυτό το αποθεματικό, από το ταμειακό διαθέσιμο που έχει εξασφαλίσει η προηγούμενη κυβέρνηση, καταδυναστεύοντας την οικονομία. Εσείς θα συνεχίσετε και για το 2020, κάνοντας τα ίδια, μη πληρώνοντας συντάξεις, αυξάνοντας τα ληξιπρόθεσμα και φορολογώντας με τις νέες φορολογικές διατάξεις τον ελληνικό λαό. Είναι εδώ ο κ. Βρούτσης. Παρακαλούσα επί μήνες, να τύχω σε μία συνεδρίαση που θα είναι ο Υπουργός Εργασίας και Κοινωνικών Ασφαλίσεων εδώ και θα ακούει τον Κοινοβουλευτικό Εκπρόσωπο του Κινήματος Αλλαγής, όταν ομιλεί και δεν θα ετεροαπασχολείται. Ρωτάω, λοιπόν, εδώ και καιρό. Κύριε Υπουργέ, δεν με προσέχετε. Δεν μπορώ να συνεχίσω έτσι. Με προσβάλλετε, κύριε συνάδελφε. Εδώ δεν είναι καφενείο. Κυρίες και κύριοι συνάδελφοι, παρακολουθούμε τις πολιτικές, οι οποίες ακούγονται ως υπόσχεση από την πλευρά της Κυβέρνησης. Παρακολουθώ με τη γνώση που έχω ως Υπουργός, ο οποίος θέσπισε ένα ασφαλιστικό σύστημα που καμμία διάταξή του δεν κρίθηκε αντισυνταγματική - ούτε μία - , ενώ κρίθηκαν από το Συμβούλιο της Επικρατείας όλες, ένα συνταξιοδοτικό σύστημα, το οποίο σεβόταν τη διαγενεακή αλληλεγγύη και έβλεπε το πρόβλημα της υπογεννητικότητας της χώρας και έδινε κατευθυντήριες γραμμές για το μέλλον, για τα νέα συνταξιοδοτικά δεδομένα, διαχωρίζοντας τη σύνταξη σε εθνική και αναλογική, διαχωρίζοντας την πρόνοια από τη σύνταξη και διαχωρίζοντας τις δαπάνες για την υγεία, δημιουργώντας τον ΕΟΠΥΥ, για τον οποίο είμαι υπερήφανος. Διότι είναι δική μου πολιτική επιλογή την οποία διαμόρφωσα χωρίς να έχω γραφείο να δουλέψω από το ξύλο που έτρωγαν οι συνεργάτες μου και εγώ εκείνη την εποχή. Τώρα, όλοι σέβεστε το μονοψώνιο του κράτους και υπολογίζετε σε αυτό. [[Χειροκροτήματα από την πτέρυγα του Κινήματος Αλλαγής]] Ρωτάω, λοιπόν: Κύριε Υπουργέ, μιλάτε για ένα ασφαλιστικό σύστημα, το οποίο διαμορφώνετε, από το οποίο θα προκύπτουν υποχρεώσεις των ασφαλισμένων, σύμφωνα με τη βούληση και για την επιλογή τους. Όπως προσπαθούμε να το υπολογίσουμε, εμείς στην Αντιπολίτευση, χωρίς να έχουμε τις υπηρεσίες σας, βλέπουμε ότι, αν αυτά που λέτε τα κάνετε, θα έχουμε μείωση των εισφορών που θα εισπραχθούν από το ταμείο των εισφορών κατά περίπου 200 εκατομμύρια ευρώ. Τα υπολογίζετε αυτά στον προϋπολογισμό του 2020; Αν εφαρμοστεί η απόφαση του Συμβουλίου της Επικρατείας για τις συντάξεις, προκύπτει ένα κονδύλιο 375 εκατομμυρίων ευρώ κατά τη δική μας προσέγγιση, με όσες ατέλειες μπορεί να έχουν οι αριθμητικές πράξεις ενός κόμματος που δεν διαθέτει κρατικές υπηρεσίες να το τροφοδοτούν. Τα υπολογίζετε αυτά; Εγώ διαβάζω - και εύχομαι να διαβάζω λάθος - ότι 70 εκατομμύρια λιγότερα προβλέπονται για τις συντάξεις στο έτος 2020. Καταθέτω την απορία μου. Επίσης, απορώ πολιτικά, πώς ξέρω τι παραλάβατε σε διάφορες μορφές ταμείων, όπως τις λέγαμε παλιότερα. Ξέρετε, κυρίες και κύριοι Βουλευτές, ότι οι υγειονομικοί στο 95% δεν μπορούν να πάρουν απάντηση υπεύθυνη από το ταμείο τους για το τι χρωστούν για να το ρυθμίσουν; Αυτά παρέλαβε η νέα ηγεσία. Αντί να τα δείξει, γελά με χαμόγελο αισιοδοξίας και λέει «θα γίνουν όλα». Εμείς, όμως, έχουμε εύλογη απορία, διότι καλούμαστε να ψηφίσουμε προϋπολογισμό και ένα από τα πιο κρίσιμα Υπουργεία της χώρας, που είναι το Υπουργείο Εργασίας, πρέπει να μας εξηγηθεί. Περιμένω με αγωνία - και το λέω θετικά - γιατί έχω παρακολουθήσει τον κ. Βρούτση και ως Υπουργό που ανέλαβε κάποια στιγμή μετά από εμένα και από τον κ. Κουτρουμάνη και ήμασταν μαζί στην κριτική που κάναμε στην προηγούμενη κυβέρνηση επί τεσσεράμισι χρόνια. Τώρα, όμως, είναι Υπουργός. Παρέλαβε αυτά που παρέλαβε. Πρέπει να δούμε τι θα κάνει. Το να μοιράζεις υποσχέσεις δεν νομίζω ότι είναι η καλύτερη λύση. Δεν θα προλάβω. Ήθελα να κάνω μία αναφορά. Το παραλείπω και για λόγους πολιτικής ευθύνης. Ήθελα να κάνω μία αναφορά σε μία ανακοίνωση, δήλωση, ομιλία, τοποθέτηση, επεξήγηση - έγιναν όλα - από πλευράς του Αναπληρωτή Υπουργού Εξωτερικών για το θέμα των κυρώσεων στην Τουρκία. Το παραλείπω. Το αφήνω. Δεν το αναφέρω - επαναλαμβάνω - για λόγους ευθύνης. Έρχομαι σε δύο - και κλείνω - οικονομικά θέματα. Κύριε Υφυπουργέ, κύριε Σκυλακάκη, σας παρακάλεσα να μας δώσετε μία εικόνα του λόγου ανάμεσα στους έμμεσους, τους ταξικούς δηλαδή περισσότερο, και τους άμεσους φόρους. Ο προκάτοχός σας, από το 2017 και μετά, δεν μας έδινε αυτή τη σχέση. Εμείς, την καταγράφαμε ως σχέση και ως λόγο αυξανόμενο υπέρ των έμμεσων φόρων και σε βάρος των άμεσων, άρα ως καθρέφτη μιας ταξικής πολιτικής. Δεν μας δίνετε τον σχετικό πίνακα. Τον έχουμε ζητήσει από τη Διαρκή Επιτροπή. Τι γίνεται για τον προϋπολογισμό του 2020 και από τη δική σας πλευρά; Παρακαλώ πάρα πολύ, πριν λήξει η συνεδρίαση και πάμε στην ψηφοφορία, αυτό τον πίνακα να τον έχουμε.
Κύριε Λοβέρδο, συντομεύετε, παρακαλώ.
Θα μιλήσω όσο και οι υπόλοιποι.
Φτάσατε τα δώδεκα λεπτά.
Δωδεκάμισι λεπτά, όσο και οι υπόλοιποι, αν δεν με είχατε διακόψει.
Έχετε μισό λεπτό ακόμα τότε.
Έχω μισό λεπτό.
Ωραία.
Λέω, λοιπόν, ότι έγινε μια πολύ ενδιαφέρουσα συζήτηση, παρά τις αντεγκλήσεις, για τη μεσαία τάξη στην Ελλάδα. Προσδιορίστηκε αυτή οικονομικά με βάση τα στοιχεία που μας δίνει και ο ΟΟΣΑ. Συνάδελφοι, για να μην μακρηγορούμε μέχρι τις 30.000 ευρώ ετήσιο εισόδημα λογίζεται - και από τον ΟΟΣΑ, αλλά και από μία λογική προσέγγιση του θέματος, από οικονομικής δηλωνόμενης πλευράς - ως ανήκων στη μεσαία τάξη αυτός που πληρώνει ένα τέτοιο ποσό. Η συζήτηση εδώ, άνοιξε περισσότερο από την πλευρά της Κυβέρνησης και συμπεριέλαβε το στοιχείο ότι υπάρχουν θέματα ευρύτατα φοροαποφυγής και φοροδιαφυγής, κυρίως φοροαποφυγής - το καταλαβαίνω και το αποδέχομαι, δεν είναι μόνο η Ελλάδα χώρος τέτοιος, διαβάζουμε ότι πρωταθλητής στην Ευρώπη πρέπει να είναι η Γερμανία στον τομέα της φοροαποφυγής - και επίσης, προσθέσαμε εμείς - με τις παρεμβάσεις μας - ότι τα μεσαία στρώματα διακρίνονται και για τη συμπεριφορά τους. Επειδή, έχω την τιμή να ανήκω στο κόμμα που δημιούργησε τα μεσαία στρώματα, που οι πολιτικές του, όσο και αν επικρίθηκαν, ήταν αυτές που δημιούργησαν τα ευρύτατα μεσαία στρώματα στην Ελλάδα, θέλω να σας πω ότι από εδώ και πέρα η συζήτησή μας μετά τον προϋπολογισμό και κλείνω με αυτό, κύριε Πρόεδρε, πρέπει να μιλάμε για τα μεσαία στρώματα - που είναι και το μεγαλύτερο κομμάτι του πληθυσμού μας και του οικονομικώς ενεργού και γενικότερα - προσδίδοντάς τους και τα ιδιαίτερα χαρακτηριστικά τους. Δεν είναι μόνο τι δηλώνεις στην εφορία, είναι ποια είναι η άποψή σου για τους άλλους, αν αλληλοεκτιμάς και αν έχεις αυτοεκτίμηση. Είναι γι' αυτό που πιστεύεις στη ζωή σου και στην προοπτική σου. Είναι αυτά που ζήσαμε στην Ελλάδα της ακμής και που η Ελλάδα που παρήκμασε μας έκανε να ξεχάσουμε, αλλά πρέπει να τα ξαναδούμε. Έτσι πρέπει να μιλάμε, πολιτικά, και όχι με τον τρόπο της αντιπαράθεσης, βάσει και στοιχείων που - πολλές φορές - μπορεί να απεικονίζουν και την πραγματικότητα. Εμείς ως Κίνημα Αλλαγής θα συνεχίσουμε - όπως και ήμασταν - να είμαστε μία δύναμη ευθύνης. Έτσι θα πορευτούμε. Έτσι απευθυνόμαστε στον ελληνικό λαό. Ευχαριστώ πολύ.
Ακολουθεί ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος.
Ευχαριστώ, κύριε Πρόεδρε. Βεβαίως και η ελληνική οικονομία δεν είναι σε δοκιμαστικό σωλήνα, αλλά επηρεάζεται από τις διεθνείς εξελίξεις και την επιβάρυνση της διεθνούς οικονομίας. Όμως, αναφερθήκαμε σε αυτό το ζήτημα και ποιες είναι οι αιτίες. Αλλά εδώ πέρα έχουμε να σταθούμε λίγο περισσότερο στο νέο αφήγημα της Κυβέρνησης, στον νέο μύθο που πλασάρει, δηλαδή τι; Ότι η προσέλκυση των επενδύσεων είναι το κυρίαρχο ζητούμενο, γιατί μέσα από την προσέλκυση των επενδύσεων και τις νέες επενδύσεις θα δημιουργηθούν νέες και καλύτερες θέσεις εργασίας. Όμως, αυτός ο ισχυρισμός διαψεύδεται και διαψεύδεται με κάθε τρόπο και καθημερινά, γιατί ακριβώς οι επενδυτές αυτό που θέλουνε για να κάνουν επενδύσεις είναι ότι θέλουν φθηνούς εργαζόμενους, εργαζόμενους χωρίς συγκροτημένα δικαιώματα, εργαζόμενους αναλώσιμους. Για παράδειγμα, και στη διακυβέρνηση του ΣΥΡΙΖΑ, αλλά και πιο πριν, ο τουρισμός και η ενέργεια απορροφούσαν πάνω από το 60% των επενδυτικών σχεδίων στους αναπτυξιακούς νόμους. Τι θέσεις εργασίας, απασχόλησης δημιουργήθηκαν και στον τουρισμό και στην ενέργεια; Θα έπρεπε να ήταν οι καλύτερες θέσεις εργασίας, οι καλύτερα αμειβόμενοι εργαζόμενοι, όμως συνέβη το αντίθετο. Είχαμε, λοιπόν, εργαζόμενους χωρίς δικαιώματα. Δεκαπέντε διαφορετικές συμβάσεις εργασίας υπάρχουν στον τομέα του τουρισμού και δεν λέμε για την ανασφάλιστη και τη μαύρη εργασία. Γιατί η βασική επιδίωξη του κάθε επενδυτή είναι ακριβώς πώς θα μειωθεί το λεγόμενο «κόστος της εργασίας», μισθολογικό ή μη μισθολογικό. Γι' αυτό άλλωστε και ο ΣΕΒ απαιτεί καθημερινά, όχι μόνο να μην υπάρξουν αλλαγές, αλλά και να διατηρηθούν αυτές οι συνθήκες ζούγκλας που υπάρχουν και να διατηρηθούν περισσότερο, βάζοντας στο στόχαστρο, για παράδειγμα, την ανάγκη περαιτέρω μείωσης του λεγόμενου «μη μισθολογικού κόστους εργασίας». Και αυτές τις απαιτήσεις του ΣΕΒ οι κυβερνήσεις, σημερινή και οι προηγούμενες, έσπευσαν να τις νομοθετήσουν. Για παράδειγμα, η Κυβέρνηση της Νέας Δημοκρατίας ένα από τα πρώτα μέτρα τα οποία νομοθέτησε στον αναπτυξιακό νόμο ήταν την ουσιαστική κατάργηση των κλαδικών συμβάσεων. Ή πώς βλέπει η Νέα Δημοκρατία τις νέες θέσεις εργασίας, τις νέες θέσεις απασχόλησης; Ήταν στο νομοσχέδιο για τη ΔΕΗ, που επί της ουσίας οι νεοπροσλαμβανόμενοι εργαζόμενοι στη ΔΕΗ θα δουλεύουν κάτω από χειρότερους όρους και χειρότερες συνθήκες, από τους ήδη εργαζόμενους στη ΔΕΗ. Γιατί αυτό που απασχολεί περισσότερο, τόσο τους εργοδότες όσο και τις κυβερνήσεις, ανεξάρτητα από το ποιο κόμμα ασκεί την αστική διακυβέρνηση, είναι ακριβώς η θωράκιση της ανταγωνιστικότητας των επιχειρηματικών ομίλων, γιατί μέσα από αυτόν τον τρόπο μπορεί να αυξηθεί το ποσοστό κέρδους. Γιατί αυτό απασχολεί, το ποσοστό κέρδους είναι που απασχολεί, τον κάθε εργοδότη αν θα επενδύσει, αν θα τοποθετήσει, δηλαδή, τα διαθέσιμα κεφάλαια τα οποία έχει. Έτσι, λοιπόν, κάτω από αυτές τις συνθήκες - και πολύ περισσότερο μέσα από την αύξηση της παραγωγικότητας της εργασίας και υπό χειρότερους όρους εργασίας - αυξάνεται όλο και περισσότερο το κομμάτι της πίτας που παίρνει το κεφάλαιο και όλο μικρότερο κομμάτι της πίτας κατευθύνεται προς τους εργαζόμενους, με αποτέλεσμα ο κοινωνικά παραγόμενος πλούτος να συσσωρεύεται σε όλο και λιγότερα χέρια. Και αυτό δεν έγινε μόνο στην Ελλάδα τα προηγούμενα χρόνια. Αυτό γίνεται σε διεθνές επίπεδο. Γι' αυτόν ακριβώς τον λόγο και τα στοιχεία αναδεικνύουν ότι μόλις το 0,9% των πιο πλούσιων, σε παγκόσμιο επίπεδο, στην κορυφή της πυραμίδας που βρίσκονται, διαθέτουν το 43,9% του παγκόσμιου πλούτου, ενώ αντίθετα αυτοί που βρίσκονται στη βάση της πυραμίδας, το 56,6% των πιο φτωχών, σε παγκόσμιο επίπεδο, διαθέτει μόλις το 1,8% του παγκόσμιου πλούτου. Και μετά μιλάτε για ισότητα. Ποια είναι η ισότητα; Πού την είδατε την ισότητα του κράτους δικαίου και της ισότητας; Έτσι, λοιπόν, το αποτέλεσμα είναι ακριβώς να έχουμε την όξυνση των κοινωνικών ανισοτήτων, που θα οξύνονται και περισσότερο, γιατί όλο και περισσότερος πλούτος θα συσσωρεύεται σε λιγότερα χέρια και όλο και περισσότεροι θα ζουν κάτω από χειρότερες συνθήκες εργασίας. Και αυτό είναι στο DNA του καπιταλιστικού συστήματος, δεν αλλάζει. Όπως ο ήλιος δεν πρόκειται να βγει ποτέ από τη Δύση, έτσι και ο καπιταλισμός δεν πρόκειται να γίνει ποτέ ένα δίκαιο κοινωνικό σύστημα, ίσα - ίσα θα γίνεται όλο και πιο άδικος, όλο και πιο εκμεταλλευτικός ο χαρακτήρας του. Και επειδή ακριβώς αυτό είναι το αποτέλεσμα της καπιταλιστικής ανάπτυξης, όποιες μεθόδους και αν χρησιμοποιείτε, όποια διακυβέρνηση και διαχείριση και αν υπάρχει, γι' αυτόν ακριβώς τον λόγο και η διαπάλη - την οποία παρακολουθήσαμε τις τελευταίες μέρες και στο πλαίσιο της συζήτησης του κρατικού προϋπολογισμού - είναι ακριβώς ποιος είναι ο καλύτερος, η Κυβέρνηση ή η Αξιωματική Αντιπολίτευση, να διαχειριστεί τα ακραία φαινόμενα φτώχειας; Να γίνει δηλαδή η αναδιανομή της φτώχειας: Οι λιγότερο φτωχοί να πληρώσουν για τους περισσότερο φτωχούς, ενώ αντίθετα το κεφάλαιο, οι επιχειρηματικοί όμιλοι, να βρίσκονται στο απυρόβλητο. Γι' αυτόν ακριβώς τον λόγο και βλέπουμε και από τον Κοινοβουλευτικό Εκπρόσωπο του ΣΥΡΙΖΑ την ανάγκη να διατηρηθούν τα επιδόματα, τα επιδόματα φιλανθρωπίας και διαχείρισης των ακραίων φαινομένων της φτώχειας. Ενώ αντίθετα η Νέα Δημοκρατία ανταπαντά, βάζοντάς το μάλιστα και στο Σύνταγμα, συνταγματοποιώντας κιόλας το ελάχιστο εγγυημένο εισόδημα. Γιατί ούτε οι πιο αισιόδοξοι υπερασπιστές του καπιταλιστικού συστήματος δεν πιστεύουν - και της Νέας Δημοκρατίας - ότι μετά από τα χρόνια της ανάπτυξης, αν θα υπάρχει αυτή η ανάπτυξη, θα βελτιωθεί η θέση των ευρύτερων λαϊκών στρωμάτων. Και από αυτή την άποψη τι προσπαθούν και οι δύο μαζί, και η Νέα Δημοκρατία και ο ΣΥΡΙΖΑ, και τα άλλα κόμματα συνεπικουρούμενα; Προσπαθούν να επιτύχουν τη μείωση των απαιτήσεων, ο λαός δηλαδή να βολεύεται με ορισμένα ξεροκόμματα φιλανθρωπίας και όχι να διεκδικεί την ικανοποίηση των αναγκών. Και όσα τμήματα δεν μπορούν να το ενσωματώσουν, για να αντιμετωπίσουν τις εστίες αντίστασης, οι οποίες υπάρχουν, τότε επιστρατεύουν τον αυταρχισμό. Γιατί, είτε με το καρότο είτε με το μαστίγιο, θέλουν να αποτρέψουν την εκδήλωση και τη γενίκευση αυτών των αντιστάσεων. Έτσι, λοιπόν, έχουμε την εργοδοτική τρομοκρατία και στην εποχή των προηγούμενων κυβερνήσεων και σήμερα. Η δημοκρατία, άλλωστε, η αστική σας δημοκρατία, σταματά έξω από τις πύλες των εργοστασίων, με τις απειλές, τους εκβιασμούς, τις απολύσεις από μεριάς της εργοδοσίας των πιο πρωτοπόρων εργαζομένων. Έχουμε ένα νομοθετικό πλαίσιο, το οποίο όλο και περισσότερο γίνεται πιο αυταρχικό, για να αντιμετωπιστούν οι αγώνες των εργαζομένων, όπως, για παράδειγμα, οι απεργίες. Ο ΣΥΡΙΖΑ, εμβληματικά, έφερε αυτή την αλλαγή, γιατί ήθελε να δώσει εξετάσεις στον ΣΕΒ ότι είναι καλό παιδί. Γιατί δεν είχε κανένα δημοσιονομικό όφελος απ' το μέτρο που πήρε για τις απεργίες. Αυστηροποίησε, όμως, και τον Ποινικό Κώδικα. Ενώ στον νέο Ποινικό Κώδικα που έφερε ο ΣΥΡΙΖΑ όλες οι ποινές μειώθηκαν, σε δύο μόνο αυξήθηκαν, στη διατάραξη της λειτουργίας των υπηρεσιών και στη διατάραξη των συγκοινωνιών. Δηλαδή στους αγρότες, στους μαθητές και στους φοιτητές που διεκδικούν. Γι' αυτό και τα «μαθητοδικεία» και τα «αγροτοδικεία». Βεβαίως, η Νέα Δημοκρατία το προχώρησε ακόμη παραπέρα με το ηλεκτρονικό φακέλωμα και πάει κι ένα βήμα παραπέρα, με την καλλιέργεια του κοινωνικού αυτοματισμού απέναντι στους όποιους εργαζόμενους βρίσκονται στον δρόμο. Έτσι κι αλλιώς, η κρατική καταστολή είναι το αποτέλεσμα του «νόμου και της τάξης», γιατί το αστικό κράτος αποτελεί την οργανωμένη βία των εκμεταλλευτών. Ο χαρακτήρας δεν αλλάζει, όποιο κόμμα κι αν βρίσκεται στην αστική διακυβέρνηση, είτε είναι η Νέα Δημοκρατία είτε είναι ο ΣΥΡΙΖΑ είτε το ΚΙΝΑΛ. Γιατί το κράτος δικαίου είναι το δίκαιο των εκμεταλλευτών και γιατί πίσω από την τυπική ισότητα βρίσκεται η ουσιαστική και πραγματική ανισότητα που προκύπτει από την καπιταλιστική εκμετάλλευση. Θα ήθελα να πω δυο - τρία σημερινά παραδείγματα, μόνο και μόνο. Στη Θεσσαλονίκη είχαμε απρόκλητη επίθεση αστυνομικών δυνάμεων ενάντια σε κινητοποίηση για προστασία πρώτης κατοικίας που έβγαινε σε πλειστηριασμό. Η εργοδοσία του «PRAKTIKER» στη Μάνδρα κάλεσε την αστυνομία, για να μη γίνουν εκλογές ή να ελέγξει ποιος πάει να ψηφίσει στο σωματείο. Στην Κεφαλλονιά οι σχολικές καθαρίστριες βρίσκονται σε επίσχεση εργασίας για την καταβολή δεδουλευμένων. Είναι τα 300 ευρώ που παίρνουν οι σχολικές καθαρίστριες και διεκδικούν τα δεδουλευμένα τους. Είχαμε κινητοποίηση εργατικών σωματείων και φορέων της νεολαίας ενάντια στον ΧΥΤΑ στη Φυλή. Είχαμε κινητοποίηση σήμερα το απόγευμα ενάντια στον κρατικό προϋπολογισμό, αλλά και έμπρακτη αλληλεγγύη των εργαζόμενων στους μετανάστες και πρόσφυγες στον Σκαραμαγκά και στο Σχιστό. Αυτή είναι η ηθική υπεροχή της εργατικής τάξης, η οποία προκύπτει, πηγάζει και καθορίζεται από την ιστορική της αποστολή, δηλαδή ως νεκροθάφτη του εκμεταλλευτικού καπιταλιστικού συστήματος. Ο πολλαπλασιασμός αυτών των εστιών αντίστασης, ο συντονισμός της δράσης, η κοινή οργανωμένη πάλη είναι αυτό που φοβάστε Νέα Δημοκρατία, ΣΥΡΙΖΑ, ΚΙΝΑΛ και λοιποί και προσπαθείτε, είτε με το μαστίγιο είτε με το καρότο, να το ενσωματώσετε και να το ευνουχίσετε. Το ΚΚΕ αυτό δεν θα το επιτρέψει. Θα αποκαλύψει και θα αποκαλύπτει καθημερινά τη σύγκληση της Νέας Δημοκρατίας, του ΣΥΡΙΖΑ και του ΚΙΝΑΛ στον κοινό στρατηγικό στόχο, που δεν είναι άλλος παρά η ενσωμάτωση του εργατικού και λαϊκού κινήματος κάτω από ξένη σημαία, στο πλαίσιο του λεγόμενου «εθνικού συμφέροντος». Είναι ένα εθνικό συμφέρον το οποίο οδηγεί στην υποταγή της εργατικής τάξης κάτω από τα συμφέροντα της αστικής τάξης, που οδηγεί στην υποταγή της εργατικής τάξης κάτω από τους ιμπεριαλιστικούς σχεδιασμούς. Το αποτέλεσμα αυτών των εθνικών στόχων, της εθνικής ομοψυχίας, δεν είναι τίποτε άλλο παρά οι λαοί να βρίσκονται συνέχεια χαμένοι. Γιατί μόνιμα χαμένοι είναι οι λαοί, η εργατική τάξη και ο ελληνικός λαός. Αυτοί είναι που θα ματώσουν, είτε με την ιμπεριαλιστική ειρήνη και το πιστόλι στον κρόταφο είτε με τον ιμπεριαλιστικό πόλεμο. Η πραγματική διέξοδος βρίσκεται στη χειραφέτηση από τη λογική ενσωμάτωσης κάτω από τους εθνικούς στόχους, στη χειραφέτηση της εργατικής τάξης και των υπόλοιπων λαϊκών στρωμάτων, που στο επίκεντρο αυτής της χειραφέτησης πρέπει να μπει το σύνολο των λαϊκών αναγκών και το πώς αυτές οι λαϊκές ανάγκες θα ικανοποιηθούν. Έτσι, λοιπόν, είναι φανερό ότι στο στόχαστρο πρέπει να μπει ο πραγματικός αντίπαλος. Και πραγματικός αντίπαλος για την εργατική τάξη και για το σύνολο των λαϊκών στρωμάτων ήταν, είναι και θα είναι το καπιταλιστικό κέρδος, ένα καπιταλιστικό κέρδος που το θωρακίζει αυτό το εκμεταλλευτικό σύστημα. Γιατί εναλλακτική πρόταση για τους εργαζόμενους δεν είναι μία άλλη μορφή αστικής διακυβέρνησης, κ. Τσακαλώτο, ούτε, βεβαίως, το τρίτο μνημόνιο το οποίο φέρατε. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Γιατί η εναλλακτική πρόταση, η πραγματική, ρεαλιστική διέξοδος για την εργατική τάξη και τα υπόλοιπα λαϊκά στρώματα είναι η ανατροπή αυτού του συστήματος, για να μπορούν, ακριβώς, να ζήσουν με βάση τις ανάγκες τους. Γιατί η ιστορία έχει αποδείξει ότι οι εργάτες μπορούν να τα καταφέρουν χωρίς τους εργοδότες και μάλιστα να πρωταγωνιστούν. Ενώ, αντίθετα, το άλλο δεν μπορεί να συμβεί. Δηλαδή, οι εργοδότες δεν μπορούν να ζήσουν χωρίς την εργατική τάξη, γιατί μόνο αυτή μπορούν να εκμεταλλευτούν. Ευχαριστώ πολύ, κύριε Πρόεδρε.
Ο κ. Χήτας από την Ελληνική Λύση έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, φτάνουμε προς το τέλος. Νομίζω ο συνάδελφος ο κ. Λιβανός είπε ότι ήταν πενήντα δύο οι ώρες, μπορεί να έφτασαν και πενήντα τέσσερις τώρα, πέρασαν άλλες δύο. Πέρασαν πενήντα τέσσερις ώρες στείρες, ανούσιες, γεμάτες με φθηνές κομματικές αντιπαραθέσεις μεταξύ Νέας Δημοκρατίας και ΣΥΡΙΖΑ. Δείτε τώρα τι έχουμε να αντιμετωπίσουμε, κυρίες και κύριοι. Έχουμε να αντιμετωπίσουμε τη Δεξιά, έχουμε να αντιμετωπίσουμε την Αριστερά. Παραμύθια! Είναι ένα στημένο έργο, καλοπαιγμένο, με τέτοιου είδους στημένες αντιπαραθέσεις, απλά για να γίνουν διακριτά, αν θέλετε, τα στρατόπεδα, για να έχουμε πεδίο αντιπαράθεσης και αψιμαχιών. Επί της ουσίας, το ξέρετε πάρα πολύ καλά, είστε το ίδιο πράγμα. Και στο ίδιο συμπέρασμα δεν καταλήγω μόνο εγώ. Καταλήγουν και πάρα πολλοί συνέλληνες που μας παρακολουθούν αυτή τη στιγμή. Ένας από αυτούς είναι ο Παναγιώτης, ο οποίος επικοινώνησε μαζί μου με ένα e - mail. Άμα σας ένοιαζε ποιος είναι ο Παναγιώτης και ο κάθε Παναγιώτης, ο κάθε Έλληνας πολίτης, ίσως να μη φτάναμε στο σημείο που έχουμε φτάσει σήμερα. Μου γράφει, λοιπόν, το εξής: «Προσλήφθηκα με κυβέρνηση ΣΥΡΙΖΑ με μισθό 550 ευρώ για καθημερινή, εννιάωρη εργασία, με πτυχίο, μεταπτυχιακό, με ξένες γλώσσες, με σεμινάρια. Ξύπνησα με Κυβέρνηση Νέα Δημοκρατία. Τίποτα δεν άλλαξε στη ζωή μου.». Είστε ίδιοι, είστε απαράδεκτοι! Θέλω να σας πω κάτι και απευθύνομαι στους συναδέλφους της Νέας Δημοκρατίας. Ξέρω ότι είναι Χριστούγεννα. Δεν χρειάζεται να έχετε τέτοια διάθεση να κάνετε τέτοια δώρα στον ΣΥΡΙΖΑ. Κάνετε ένα τεράστιο δώρο στον ΣΥΡΙΖΑ! Γιατί καταψήφισε ο κόσμος τον ΣΥΡΙΖΑ; Γιατί από εκεί που έλεγε ότι είναι η Αριστερά, ξαφνικά έγινε πιο Δεξιά από τη Δεξιά, πέταξε τα ζιβάγκο και τα πουκάμισα και από το «φονιάδες των λαών, Αμερικάνοι» και έτρωγαν στα ίδια τραπέζια με τους Αμερικανούς. Αυτά δεν έκανε ο ΣΥΡΙΖΑ; Αυτά έκανε. Ο ΣΥΡΙΖΑ υπέγραψε μνημόνια, τα εφάρμοσε με τον καλύτερο δυνατό τρόπο και από αριστεροί έγιναν πιο δεξιοί από τους δεξιούς. Και εκεί που εισέπραξαν την κατακραυγή του ελληνικού λαού, τους έχει καταδικάσει ο ελληνικός λαός, εσείς πάτε και τους δίνετε πάλι το παράσημο του αριστερού. Και πέφτετε στην παγίδα τη δική τους, με αυτό που στήνουν με τη βία, με την αστυνομική βία. Και τώρα θυμήθηκαν πάλι το πόσο ευαίσθητοι είναι, τώρα θυμήθηκαν να το παίξουν αριστεροί. Και εσείς ακολουθείτε. Και πάλι έγινε ο διαχωρισμός αυτός. Κάνουν το καλύτερό τους παιχνίδι. Τρίβουν τα χέρια τους. Είναι ένα τεράστιο δώρο αυτό που κάνετε στους πιο δεξιούς από τη Δεξιά. Είναι αυτοί που κυβέρνησαν τεσσεράμισι χρόνια και ακολούθησαν τόσο πίστα το μνημόνιο. Μόνο αυτοί θα μπορούσαν να το φέρουν εις πέρας. Κανένας άλλος! Θα είχε καεί η Ελλάδα αν δεν ήταν ο ΣΥΡΙΖΑ και το ξέρουμε όλοι εδώ, μέσα στην Αίθουσα, πάρα πολύ καλά. Είστε το ίδιο. Μόνο όσοι είναι κομματικά τυφλοί ψηφοφόροι δεν βλέπουν ότι Νέα Δημοκρατία και ΣΥΡΙΖΑ είστε το ίδιο. Δικιά μου πρόταση είναι στις επερχόμενες εκλογές - διότι στα μεγάλα θέματα, στα σημαντικά θέματα δεν αλλάζει τίποτα στην πολιτική σας - να «κατεβάσετε» ένα ενιαίο ψηφοδέλτιο και το σλόγκαν να είναι το εξής: «Όλοι άριστοι, όλοι ίδιοι». Ούτως ή άλλως, δεν μπορώ να ακούω τώρα τον κ. Λιβανό να μιλάει για τα σαράντα πέντε χρόνια της Μεταπολίτευσης και να λέει ότι έγιναν και καλά πράγματα. Σαφώς έγιναν και καλά πράγματα. Όμως, μην ξεχνάτε, κύριε Λιβανέ, κύριε Λοβέρδο, συνάδελφοι Κοινοβουλευτικοί Εκπρόσωποι σήμερα εδώ, ότι τα σαράντα πέντε χρόνια αυτά της Μεταπολίτευσης είστε εσείς - και πολλοί από σας με πολύ ενεργό ρόλο, δηλαδή φιγούρες πολιτικές που συνδέονται με το παρελθόν πάρα πολύ έντονα - που ρίξατε τη χώρα στα βράχια, που καταχρεώσατε μία Ελλάδα, που προσβάλατε τους Έλληνες και τους καταδικάσατε για τα επόμενα εκατό χρόνια να είναι σκλαβωμένοι στον ξένο ζυγό. Εσείς τα κάνετε αυτά στα σαράντα πέντε χρόνια. Δεν έγινε η χώρα από παρθενογένεση. Δεν ανατιναχτήκαμε ξαφνικά και προσγειωθήκαμε εδώ. Εσείς δουλέψατε εδώ, μέσα σε αυτόν τον ιερό χώρο, σαράντα πέντε χρόνια και βάλατε τα δυνατά σας οι περισσότεροι από εσάς. Και προχωράω. Για τον προϋπολογισμό θα πω δύο πράγματα μονάχα. Τα έχουμε αναλύσει και νομίζω ότι θα κάνει εκτενή αναφορά στη συνέχεια ο Πρόεδρός μας. Οι φοροελαφρύνσεις σας είναι σε συσκευασία δώρου και είναι πλασματικές. Ο κόσμος το γνωρίζει αυτό. Μιλάτε και για μείωση ανεργίας. Αναρωτιέμαι, πραγματικά, σε ποια χώρα ζείτε. Αν ζείτε στη χώρα αυτή που έχουν κλείσει σωρηδόν καταστήματα και επιχειρήσεις λόγω κρίσης - είναι αμέτρητος ο αριθμός - και αν δεν έχετε και εσείς στις οικογένειές σας, στον περίγυρό σας, ανθρώπους οι οποίοι εδώ και χρόνια είναι άνεργοι. Θα πάω στη Θεσσαλονίκη, στον συντοπίτη μου και πραγματικά αγαπητό μου Υπουργό Μακεδονίας - Θράκης, τον κ. Καράογλου, τον οποίο άκουσα προηγουμένως. Τώρα ή φταίει, κύριε Καράογλου, το ότι εγώ εργάζομαι πολύ και έχω δεκαπέντε μέρες συνεχόμενες στην Αθήνα και έχει αλλάξει η Θεσσαλονίκη ή ζω σε μία άλλη πόλη τα τελευταία είκοσι επτά χρόνια. Άκουσα για επενδύσεις, άκουσα για λεφτά, άκουσα για ευκαιρίες, άκουσα για αναβάθμιση, άκουσα για χίλια δυο. Εγώ άφησα μία πόλη όμορφη, πανέμορφη, κούκλα, αλλά, δυστυχώς, μίζερη, με φτώχεια, χωρίς δουλειές, χωρίς επαγγελματικές ευκαιρίες, χωρίς μέσα μαζικής μεταφοράς - δεν φταίει μόνο η Νέα Δημοκρατία για αυτό - , με σάπια λεωφορεία, να μην μπορούν να μετακινηθούν. Εγώ μία τέτοια πόλη άφησα και ξαφνικά σας άκουσα σήμερα να μου περιγράφετε μία παραμυθούπολη, μία απίστευτη πόλη ευκαιριών, που να πάμε να ζήσουμε εκεί. Πρώτα ο Θεός, την Παρασκευή που θα επιστρέψουμε για τις γιορτές. ελπίζω να δω, κύριε Καράογλου…
Λείπετε πολύ.
Λείπω πολύ! Άλλαξε, λοιπόν, η Θεσσαλονίκη τις τελευταίες δεκαπέντε ημέρες! Δεν εξηγείται διαφορετικά. Πάμε σε δύο πολύ σοβαρά θέματα, κυρίες και κύριοι Βουλευτές, και απευθύνομαι και στις Ελληνίδες και στους Έλληνες που μας ακούν αυτή τη στιγμή, σε αυτή την πολύ σπουδαία στιγμή του προϋπολογισμού. Είναι δύο σημαντικά θέματα, τα οποία είναι και συγκοινωνούντα δοχεία, ξέρετε. Είναι τα ελληνοτουρκικά - άκουσα και τους Υπουργούς και τους αρμόδιους Υπουργούς - και είναι και το τεράστιο θέμα της λαθρομετανάστευσης. Σε ό,τι αφορά στα ελληνοτουρκικά, θέλω να πω ότι στρουθοκαμηλίζουμε. Ο Ερντογάν λέει ό,τι θέλει, κάνει ό,τι θέλει, σε όποιον θέλει, όπως το θέλει και έχουμε, δυστυχώς, την ψευδαίσθηση ότι έχουμε πετύχει τη διπλωματική του απομόνωση. Θεωρώ ότι πρέπει να βγάλουμε το κεφάλι μας από την άμμο και να αντιμετωπίσουμε την πραγματικότητα. Σε ό,τι αφορά στη λαθρομετανάστευση, για κάθε έναν παράνομο μετανάστη που μπαίνει στη χώρα, φορτώνετε τους Έλληνες, κυρίες και κύριοι συνάδελφοι της Νέας Δημοκρατίας, με μία ακόμη ευθύνη, λες και δεν έχουν ήδη αρκετές ευθύνες οι Έλληνες. Και δεν φτάνει που έρχονται με το έτσι θέλω οι λαθρομετανάστες και κάθε μέρα έχουμε report, δελτίο - τριακόσιοι, τετρακόσιοι, πεντακόσιοι - , βγαίνουν και κλαίγονται οι λαθρομετανάστες στα μέσα μαζικής ενημέρωσης και στις πλατείες της χώρας μας, ότι δήθεν δεν τους συμπεριφερόμαστε και καλά. Είδατε το νέο, στημένο ρεπορτάζ του BBC, το οποίο ήταν κατευθυνόμενο, που είχαν βάλει οι ΜΚΟ τα παιδάκια αυτά να λένε ότι πεθαίνουν, ότι θέλουν να αυτοκτονήσουν κ.λπ.; Ήταν ακόμη ένα στημένο ρεπορτάζ κατά της χώρας μας, κατά του Έλληνα, κατά της Ελλάδος. Ακούστε, η επίκληση στο συναίσθημα - γιατί είναι πολύ εύκολο αυτό να το κάνουν όλοι - είναι το πρώτο μάθημα φθηνής δημοσιογραφίας. Και τι δημιουργούμε; Από τη μία έχουμε τους ευαίσθητους, από την άλλη έχουμε τους αναίσθητους και «δώσε κλώτσο να γυρίσει, παραμύθι ν' αρχινίσει», να ξεκινήσει η αντιπαράθεση, οι ευαίσθητοι και οι αναίσθητοι. Δεν είναι έτσι. Συνεχίζετε να λέτε ψέματα στους Έλληνες. Ο κόσμος σάς ψήφισε για δύο σημαντικά θέματα: τη λαθρομετανάστευση και το μακεδονικό. Α, και μιας και είπα μακεδονικό, σημερινό είναι αυτό. Δείτε καμάρι εδώ! Είναι η φωτογραφία που δεν θα ξεχάσει ποτέ καμμιά Ελληνίδα και κανένας Έλληνας. Στις Πρέσπες ο κ. Κοτζιάς, που δεν ξέρουμε πότε, γιατί είχε τέτοια σπουδή να υπογράψει, ο κ. Τσίπρας και ο κ. Zάεφ. Ξέρετε τι είναι αυτό το δημοσίευμα, κυρίες και κύριοι συνάδελφοι; Εδώ λέει ότι η «TELECOMME», η μεγαλύτερη εταιρεία τηλεπικοινωνιών των Σκοπίων, στέλνει αυτοματοποιημένα γραπτά μηνύματα σε όποιον μπει στα Σκόπια. Πώς λέμε εδώ «Welcome to Greece», εκεί λένε «Welcome to Macedonia». Ούτε «Βόρεια» ούτε «Άνω» ούτε «Κάτω» ούτε «Πλάγια». «Welcome to Macedonia». Το καταθέτω για τα Πρακτικά και παρακαλώ πολύ να επιληφθείτε της προκλητικότητας των Σκοπιανών, που εξακολουθούν ακόμα και τώρα να μας προκαλούν τόσο πολύ. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είστε πέντε μήνες Κυβέρνηση και πραγματικά δεν έχετε σχέδιο για τη λαθρομετανάστευση. Τα έχετε κάνει μαντάρα. Κάθε δέκα μέρες αλλάζετε σχέδιο, είστε σε πανικό και δεν μπορείτε να το αντιμετωπίσετε. Σήμερα - το διάβασα πριν από λίγο - ο Ειδικός Γραμματέας Πρώτης Υποδοχής, ο κ. Μάνος Λογοθέτης, είπε το εξής: «Εκατό χιλιάδες λαθρομετανάστες περιμένουμε μέσα στο 2020.». Το είπε ο Ειδικός Γραμματέας Πρώτης Υποδοχής.
Κύριε συνάδελφε, ένα λεπτό έχετε ακόμα.
Τελειώνω, κύριε Πρόεδρε. Μην εξαντλείτε την αυστηρότητα σε μένα. Δεκατρία λεπτά μιλούσαν όλοι. Θα μιλήσω έντεκα.
Εγώ τώρα ήρθα. Ολοκληρώστε, παρακαλώ.
Είναι γιορτινές οι μέρες. Μην είστε σκληρός μαζί μου. Αναρωτιέμαι τις πόσες χιλιάδες πρέπει να φτάσουν οι λαθρομετανάστες για να πάρετε απόφαση να πάρετε δραστικά μέτρα. Τα έχουμε πει. Τα ξέρετε ποια είναι αυτά. Τελειώνετε. Μιλάω με πόνο ψυχής, γιατί στα εθνικά θέματα πρέπει να είμαστε ενωμένοι και να υπάρχει λογική. Έχει προτείνει εδώ και εβδομάδες ο κ. Βελόπουλος σύγκληση πολιτικών Αρχηγών. Την ώρα που θριαμβολογεί η Κυβέρνηση με κορώνες περί διπλωματικής νίκης, οι γείτονες καθημερινά επιδίδονται σε μπαράζ προκλητικότητας, όχι μόνο στα λόγια, αλλά με παραβίαση FIR, με συνεχείς εξοπλισμούς, με υπερσύγχρονα drones που προσγειώνονται στα Κατεχόμενα και εσχάτως με την παρουσίαση του τυφεκίου ελεύθερου σκοπευτή που κατασκευάζεται εξ ολοκλήρου στην Τουρκία. Το καταθέτω στα Πρακτικά. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ώρα, κυρίες και κύριοι, λοιπόν, που ο Ερντογάν βγάζει διαγγέλματα με χάρτες, καταπατώντας την εθνική μας κυριαρχία, εμείς κατασκευάζουμε υποδομές για τους λαθρομετανάστες και ο Ελληνικός Στρατός μοιράζει μερίδες φαγητού χαλάλ στους λαθρομετανάστες. Δυστυχώς.
Ευχαριστούμε, κύριε Χήτα. Εγώ προσπαθώ να μην καθυστερήσει η διαδικασία, γιατί, αν αργήσετε να πάτε στη Θεσσαλονίκη, μπορεί να ξεκινήσει το μετρό! Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθητές και μαθήτριες και τρεις συνοδοί εκπαιδευτικοί από την πατρίδα μου, από το 3ο Γυμνάσιο Τρίπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γρηγοριάδης από το ΜέΡΑ25. Πιστεύω ότι θα είστε εντός των εννιά λεπτών, γιατί μιλάει και ο Αρχηγός σας ακριβώς μετά.
Σας το υπόσχομαι. Πρώτη φορά κοιτάω τόσο ψηλά. Πρώτη φορά τόσο ωραία και φρέσκα πρόσωπα εδώ μέσα. Να είστε καλά που έρχεστε!
Είναι από τη Αρκαδία. Μην το ξεχνάτε αυτό.
Είναι από την πατρίδα σας. Γι' αυτό είναι τόσο ωραία και φρέσκα τα πρόσωπά τους. Κυρίες και κύριοι Βουλευτές, για τον προϋπολογισμό της Κυβέρνησης τα είπαμε χτες. Δεν έχω πολλά να πω. Μιας και είναι εδώ ο αρμόδιος Υπουργός, ο κ. Σταϊκούρας, θα ήθελα να πω ότι είναι, κατά τη γνώμη μας, όπως σας έχουμε πει σε όλους τους τόνους, ένας προϋπολογισμός που γέρνει λίγο μονόπαντα, εξασφαλίζοντας οφέλη στους πολύ πλούσιους αυτής της χώρας και πιέζοντας κι άλλο τους πολύ φτωχούς αυτής της χώρας, που είναι πιεσμένοι ήδη εδώ και δώδεκα χρόνια. Ανεξάρτητα όμως απ' αυτό, θα σας ρωτήσω ευθέως και θα ήθελα μια απάντηση, αν έχετε τον χρόνο και θέλετε να το κάνετε. Εγώ είμαι ηθοποιός. Δεν έχω ιδιαίτερες γνώσεις οικονομικών. Και πολύ προσφάτως πολιτεύτηκα και γίνομαι σιγά - σιγά και πολιτικός. Εσείς όμως είστε και έγκυρος και εξαιρετικά έγκριτος οικονομολόγος. Ειλικρινά φαντάζεστε ότι μια οικονομία που είναι σ' αυτή την κατάσταση, δηλαδή που έχει επισήμως πτωχευμένες τράπεζες - θα χρειαστούν χρήματα πολύ σύντομα - , που έχει επισήμως πτωχευμένο δημόσιο τομέα, που έχει επισήμως πτωχευμένη την πλειοψηφία των νοικοκυριών της, που έχει τα πάντα πτωχευμένα, που είναι μια τετραπλά πτωχευμένη οικονομία, μπορεί να έχει την παραμικρή πιθανότητα να ανακάμψει με πρωτογενές πλεόνασμα για τον επόμενο χρόνο στον προϋπολογισμό που καταθέτετε 3,5% και ταυτόχρονα με προκαταβολή φόρου για όλες ανεξαιρέτως τις επιχειρήσεις αυτής της χώρας στο 95%; Είναι και λίγο γραφική, βέβαια, η μείωση κατά 5%. Εγώ επαναλαμβάνω ότι είμαι ηθοποιός, αλλά εσείς είστε πολύ καλός οικονομολόγος. Είναι προφανές ότι δεν γίνεται υπό αυτές τις συνθήκες καμμία οικονομία να ανακάμψει. Η ραχοκοκαλιά της ελληνικής οικονομίας είναι οι μικρομεσαίες επιχειρήσεις. Πώς προεξοφλείτε, όπως και οι προηγούμενοι, ότι θα υπάρχουν τα φυσικά πρόσωπα που τις έχουν, ότι δηλαδή δεν θα έχουν πεθάνει, κι ότι θα λειτουργούν οι εταιρείες και δεν θα έχουν βάλει λουκέτο; Έχουν βάλει εκατόν εξήντα χιλιάδες λουκέτο. Κι αφού τα κάνουν όλα αυτά αυτές οι εταιρείες, πώς προεξοφλείτε ότι θα έχουν τα ίδια έσοδα, ώστε να τους τα παρακρατάτε από τώρα; Δεν το λέω προσωπικά. Το κάνουν όλες οι μνημονιακές κυβερνήσεις. Είναι συνταγή που αποκλείει την ανάκαμψη. Ειλικρινά δεν καταλαβαίνω τους πρώην συντρόφους μας του ΣΥΡΙΖΑ. Πραγματικά δεν καταλαβαίνω ξανά γιατί ξαναζήτησε σήμερα ο ΣΥΡΙΖΑ, μέσω του πολύ συμπαθούς και αγαπητού κ. Τσακαλώτου, ευρύ προοδευτικό μέτωπο κατά της Κυβέρνησης της Νέας Δημοκρατίας. Την ευκαιρία σας, αγαπητοί σύντροφοι, την είχατε στα χέρια σας, όταν είχατε στα χέρια σας το ευρύτατο λαϊκό μέτωπο του 62% ολόκληρου του ελληνικού λαού αμέσως μετά το δημοψήφισμα. Και τη χάσατε αυτή την ευκαιρία. Τη σπαταλήσατε. Ξέρετε πώς; Ανακαλύπτοντας ότι μέχρι εκείνη τη στιγμή είχατε αυταπάτες. Τώρα, λοιπόν, τι μέτωπο μας ζητάτε να φτιάξουμε; Μέτωπο προοδευτικής αυταπάτης; Δεν το λέω κοροϊδευτικά. Το λέω γιατί, κυρίες και κύριοι συνάδελφοι του ΣΥΡΙΖΑ, εμείς συνεχίζουμε να πιστεύουμε ακράδαντα πως μόνη ρεαλιστική λύση στην άμεση πια απειλή ολοκληρωτικής καταστροφής της πατρίδας μας είναι αυτές ακριβώς οι κατ' εσάς πλέον αυταπάτες. Κατ' εμάς ούτε είναι αυταπάτες ούτε υπήρξαν ποτέ τέτοιες. Πέντε μέρες τώρα μας επαναλαμβάνετε όλοι σας σε όλους τους τόνους ότι περίπου θριαμβολογείτε και θα έπρεπε να σας ευχαριστούμε που μας βγάλατε από τα μνημόνια, φέρνοντας επιτέλους την αρχή τους τέλους της κρίσης και την επιστροφή στην κανονικότητα της οικονομίας. Δεν είστε βέβαια σε καμμία περίπτωση, να το τονίσω, ακριβώς το ίδιο μ' αυτή την Κυβέρνηση. Δεν είστε. Σε πάρα πολλούς τομείς ήσασταν πιο προοδευτικοί, φροντίσατε περισσότερο τους πάμπτωχους, αλλά δεν τους φροντίσατε ουσιαστικά. Δεν τους φροντίσατε, γιατί φέρατε ένα τρίτο μνημόνιο. Πραγματικά θριαμβολογείτε πέντε μέρες τώρα για μια επιστροφή στην κανονικότητα, την οποία εσείς δήθεν πετύχατε και άλλοι τώρα τη νέμονται. Ποια επιστροφή; Σε ποια κανονικότητα, βρε αγαπητοί σύντροφοι; Πραγματικά ποια κανονικότητα; Υπάρχει απολύτως τίποτα που να είναι κανονικό σ' αυτή τη χώρα; Είναι κανονικό μήπως ότι το 40% των εργαζομένων στον ιδιωτικό τομέα αμείβεται με 253 ευρώ μεικτά και έχει εργασιακές σχέσεις λάστιχο; Είναι επίσημα στοιχεία από την ΕΛΣΤΑΤ αυτά που σας λέω. Επίσημα στοιχεία. Είναι κανονικότητα ότι υπάρχουν ακόμα περίπου ένα εκατομμύριο άνεργοι συμπατριώτες μας και μάλλον θα αυξηθούν στο μέλλον; Κανονικό σάς φαίνεται να έχουν μετοικήσει κατά τη διάρκεια της τελευταίας δεκαετίας εφτακόσιες πενήντα χιλιάδες νέα παιδιά από τη χώρα, τα οποία μάλλον δεν θα επιστρέψουν και ποτέ; Είναι κανονική η παραχώρηση εθνικής κυριαρχίας την οποία παραδεχόταν κατ' επανάληψη ο πρώην Πρωθυπουργός σας, ο κ. Τσίπρας, όταν δήλωνε δημόσια ότι διαφωνεί με την πολιτική που ασκεί και λυπάται πάρα πολύ που την ασκεί, αλλά τι να κάνει; Είναι κανονικότητα ότι, σύμφωνα με την Πανελλήνια Ομοσπονδία Γιατρών, λείπουν άμεσα έξι χιλιάδες εξακόσιοι γιατροί από το ΕΣΥ; Πολύ συμπαθώ τον κ. Ξανθό. Θεωρώ ότι είναι από τους Υπουργούς του ΣΥΡΙΖΑ που έκαναν το καλύτερο έργο. Αλλά, παρ' όλα αυτά, μετά το καλύτερο έργο που έκανε, άφησε ένα κενό εξίμισι χιλιάδων γιατρών. Η ομοσπονδία τους το λέει. Είναι κανονικότητα ότι λείπουν δέκα χιλιάδες εκπαιδευτικοί από την παιδεία μας; Τεσσεράμισι χρόνια κυβερνούσατε. Συγνώμη, αλλά μη μας ζητάτε να κάνουμε προοδευτικό μέτωπο, γιατί έχετε απολέσει λίγη από την προοδευτικότητά σας. Κυρίες και κύριοι Βουλευτές, αφορά όλους σας αυτό. Η «LIFO» πριν από λίγη ώρα στο site της ανέβασε μια φωτογραφία ντοκουμέντο, στην οποία φαίνεται μια γυναίκα δεμένη πισθάγκωνα ως τζιχαντιστής του ISIS, που έχει συλληφθεί από αμερικανικές δυνάμεις, ξυπόλυτη και με καλυμμένο το πρόσωπό της με κουκούλα. Φωτογραφία είναι. Δεν επιδέχεται ερμηνείες. Όλα αυτά εμένα μου θυμίζουν άντρα στρατιώτη των ISIS συλληφθέντα από το εκστρατευτικό σώμα της Αμερικής. Στη φωτογραφία, που έχει ήδη προκαλέσει πανευρωπαϊκές αντιδράσεις, φαίνονται δίπλα στη γυναίκα περίπου επτά τον αριθμό άνδρες των ΜΑΤ, οι οποίοι, σύμφωνα με δήλωση της Αστυνομίας, μετέχουν στην επιχείρηση εκκένωσης των υπό κατάληψη κτηρίων στο Κουκάκι. Προς το παρόν δεν έχει αποσαφηνιστεί ακόμα αν η φωτογραφία είναι από την αυλή του υπό κατάληψη κτηρίου ή κάποιου διπλανού κτηρίου, όπως κι αν αυτή η γυναίκα εμπλέκεται σε καταλήψεις κατά οποιονδήποτε τρόπο ή είναι απλώς γειτόνισσα. Κι αν αναρωτιέστε γιατί πιθανολογεί η «LIFO» ότι μπορεί η εν λόγω κυρία να είναι και άσχετη εντελώς με τις καταλήψεις, σας ενημερώνω ότι το κάνει γιατί νωρίτερα άλλοι πολίτες κατήγγειλαν στη γειτονιά ότι ξυλοκοπήθηκαν και στη συνέχεια προσήχθησαν, γιατί δεν επέτρεψαν στα ΜΑΤ να εισβάλουν στο σπίτι τους χωρίς ένταλμα. Στο σπίτι τους, επαναλαμβάνω. Μια μητέρα και σύζυγος προσαχθέντων γειτόνων, σύμφωνα πάντα με τη «LIFO», δήλωσε: «Είδα έναν άντρα των ΜΑΤ να έχει πατήσει το κεφάλι του γιου μου στο πάτωμα. Τότε ανέβηκα για να δω τι γίνεται κι άλλοι άνδρες των ΜΑΤ μού είπαν “φύγε, κλείσου μέσα, γιατί θα σε πετάξουμε από τη σκάλα”.». Η γυναίκα που κατήγγειλε το περιστατικό, καθώς και ο άντρας της και ο γιος της, επαναλαμβάνω, είναι απλώς γείτονες και διαμένουν στο διπλανό σπίτι. Προσέξτε. Η ΕΛ.ΑΣ. με επίσημη ανακοίνωσή της δεν αρνείται το περιστατικό ούτε το γεγονός ότι οι συγκεκριμένοι πολίτες ήταν γείτονες και όχι καταληψίες. Παραδέχεται, επίσης, ότι προσήγαγε τα δυο μέλη, πατέρα και γιο, της γειτονικής οικογένειας, ενώ ισχυρίζεται ότι το έκανε γιατί εμπόδισαν την επιχείρησή της. Μα, καλά, με συγχωρείτε, κυρίες και κύριοι συνάδελφοι, τι οικογένεια ήταν αυτή; Βιονική; Στον χώρο επιχειρούσαν προφανώς διάφορες διμοιρίες των ΜΑΤ, αφού προσπαθούσαν να εκκενώσουν καταλήψεις κτηρίων. Σωστά; Δεν γνώριζαν ούτε ποιους ούτε πόσους καταληψίες θα συναντούσαν μέσα στα κτήρια ούτε και πόση αντίσταση θα προέβαλλαν αυτοί. Αλλιώς θα ήταν μάγοι. Άρα τα ΜΑΤ, όπως σε κάθε περίπτωση, έφτασαν εκεί ασφαλώς με πολύ μεγάλο αριθμό ανδρών και φυσικά πολύ καλά εξοπλισμένους άνδρες. Τι είχε φάει, λοιπόν, επιτέλους αυτή η τριμελής οικογένεια, δύο μόνο μέλη της οποίας κατάφεραν να εμποδίσουν, σύμφωνα με την Αστυνομία, ολόκληρη αστυνομική επιχείρηση; Το σπανάκι του Ποπάι είχε φάει; Τα φιστίκια του σούπερ Γκούφι είχε φάει; Ή μήπως το μαγικό φίλτρο των ανυπότακτων Γαλατών; Η βιονική, λοιπόν, αυτή η οικογένεια, αγαπητοί συνάδελφοι, καταγγέλλει επισήμως πως αστυνομικές δυνάμεις προσπάθησαν να εισβάλουν στο ιδιόκτητο σπίτι της. Και έχει ενδιαφέρον, λέω «ιδιόκτητο», γιατί, όπως ξέρετε, έχω αδυναμία στον Υπουργό Ανάπτυξης, τον κ. Άδωνη Γεωργιάδη, ο οποίος εξεμάνη, όταν προ εβδομάδων μέλη του «Ρουβίκωνα» πέταξαν τρικάκια σε δημόσιο δρόμο, έξω από το σπίτι του. Και έβγαλε μια ανακοίνωση ότι το αγαθό της ατομικής ιδιοκτησίας είναι σεβαστό ακόμα και στους «βαρβάρους» - επίτηδες παρατονίζω - ακόμα, λοιπόν, και στους βάρβαρους της Αφρικής ή της Ασίας. Φυσικά, δεν έχει καμμία σχέση με το αγαθό ο ίδιος, καθώς τα μέλη του «Ρουβίκωνα», επαναλαμβάνω πέταξαν τρικάκια σε δημόσιο δρόμο. Εδώ όμως η οικογένεια καταγγέλλει ότι ένστολοι πολίτες, συντεταγμένη δύναμη της Ελληνικής Αστυνομίας πήγε στο σπίτι της και απαίτησε να μπει μέσα, επειδή πιθανολογούσε ότι ίσως υπάρχουν καταληψίες, χωρίς ένταλμα σύλληψης. Όταν αυτή, όπως είχε κάθε δικαίωμα - το ξέρετε, οι περισσότεροι νομικοί είστε εδώ - , αρνήθηκε, τότε απλώς οι δύο από τους τρεις συνελήφθησαν. Είναι δημοκρατία αυτό το πράγμα, κυρίες και κύριοι; Και να τελειώνουμε με όλο αυτό. Έχετε υπ' όψιν σας ότι δεν αμφισβητούμε καθόλου την υπερπροσπάθεια της Ελληνικής Αστυνομίας. Έχετε υπ' όψιν σας ότι ξέρουμε πολύ καλά ότι αυτοί οι άνθρωποι είναι δικοί μας άνθρωποι. Σας φαίνεται οξύμωρο; Είναι δικοί μας άνθρωποι. Ξέρετε γιατί είναι δικοί μας άνθρωποι; Γιατί είναι φτωχοί και κατατρεγμένοι άνθρωποι οι αστυνομικοί της ΕΛ.ΑΣ. και είναι άνθρωποι που οι πολιτικές σας τους καταδίκασαν στη φτώχεια και στον κατατρεγμό τους. Αυτοί οι δικοί μας άνθρωποι, λοιπόν, που είναι ανυπεράσπιστοι από εσάς και που δήθεν υποκριτικά παριστάνετε ότι εσείς είσαστε οι οπαδοί τους, υπερασπίζονται μόνο από μία δύναμη στο Κοινοβούλιο και αυτή η δύναμη είμαστε εμείς, άντε και από το ΚΚΕ. Δεν έχουμε τίποτα με την Ελληνική Αστυνομία και τους άντρες της, οι οποίοι αποτελούν όλοι θύματα δικής σας εκμετάλλευσης, των πολιτικών σας. Τους αγαπούμε, τους στηρίζουμε, αλλά δεν θα σας επιτρέψουμε να τους δημιουργήσετε και να τους εξωθήσετε στην ιδέα ότι μπορεί να δρουν ανεξέλεγκτοι. Είναι δικό σας επίτευγμα αυτό και όχι των ανδρών της Ελληνικής Αστυνομίας, που είναι δικά μας λαϊκά παιδιά και μόνο εμείς τα υπερασπιζόμαστε. Σας ευχαριστώ πολύ.
Ευχαριστούμε. Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης.
Κύριε Πρόεδρε, κύριε Υπουργέ, κυρίες και κύριοι συνάδελφοι, ένας προϋπολογισμός δεν είναι απλά νούμερα σε ένα αρχείο, είναι αριθμοί που συμπυκνώνουν τις ευχές των κυβερνώντων και αποκρύπτουν τις κακουχίες των ανίσχυρων. Είναι το φύλλο πορείας του πλοίου του κράτους που συντάσσει ο καπετάνιος, αλλά δυστυχώς με στραμμένη την πλάτη του στην πλώρη, κοιτώντας μόνο πίσω, στην πρύμνη, και όχι μόνο πίσω, αλλά μπορώντας να διακρίνει μόνο το τι συνέβαινε έξι μήνες πριν. Είναι δύσκολη η δουλειά ενός Υπουργού Οικονομικών. Γι' αυτό, πάνω απ' όλα, ο προϋπολογισμός, κυρίες και κύριοι συνάδελφοι, είναι η ενσάρκωση των αξιών των κρατούντων και παράλληλα ένα στοίχημα που θα κριθεί από τη συναίσθηση που έχουν της τρικυμίας που έρχεται. Και όλα αυτά, όλες αυτές οι δυσκολίες σε ένα κανονικό κράτος. Όμως το ελληνικό κράτος, κυρίες και κύριοι Βουλευτές, δεν είναι κανονικό κράτος. Γι' αυτό και εσείς, όπως και οι προηγούμενοι, δεν είστε κυβερνήτες, δεν είστε οι πραγματικοί κυβερνήτες του. Μετά από εννέα χρόνια χρεοδουλοπαροικίας, το πηδάλιο είναι σε χέρια άλλων. Μάλλον το κινούν με τηλεκοντρόλ από τις Βρυξέλλες και τη Φρανκφούρτη. Με τις μηχανές του πλοίου να αγκομαχούν λαβωμένες, με το σκαρί του γεμάτο τρύπες, με το πλήρωμά του απαξιωμένο και υπό ρευστοποίηση υπέρ των αρπακτικών ταμείων από τη μια μεριά και των αρχιερέων της διαπλοκής που κανακεύετε, κυρίες και κύριοι της Κυβέρνησης, εδώ και πέντε μήνες. Με τον προϋπολογισμό σας αναγκάζομαι να πω ότι αποκρύπτετε το πού βρισκόμαστε και αγνοείτε εκουσίως την τρικυμία που έρχεται. Σχεδιάζετε μια πορεία, που, για άλλη μια χρονιά, καθηλώνει τη χώρα μας στην οικονομική, κοινωνική, οικολογική μη βιωσιμότητα. Απόψε, την ώρα που θα χειροκροτάτε το ότι η Πλειοψηφία σας θα υπερψηφίσει αυτόν τον προϋπολογισμό, κυρίες και κύριοι της Νέας Δημοκρατίας, κρατήστε στο πίσω μέρος του μυαλού σας στο εξής: Σε δώδεκα - είκοσι τέσσερις μήνες θα τον έχετε αποκηρύξει, θα τον έχετε αποποιηθεί, όπως συνέβη με κάθε προϋπολογισμό της τελευταίας δεκαετίας. Αυτό είναι δεδομένο. Ο προϋπολογισμός σας αποτελεί κορύφωση μιας δεκαετούς απατηλής απόκρυψης μιας τετραπλής χρεοκοπίας: κράτους, τραπεζών, νοικοκυριών, μικρομεσαίων επιχειρήσεων και μεγαλύτερων επιχειρήσεων. Μιας απατηλής απόκρυψης χρεοκοπίας, η οποία διακόπτεται μόνο από περιοδικούς εορτασμούς μιας ανάκαμψης, που δεν έρχεται, γιατί είναι πλασματική. Μιας ανάκαμψης που είναι πλασματική, επειδή είναι χτισμένη πάνω στην άμμο που δημιουργήθηκε από τα συντρίμμια της κοινωνικής οικονομίας. Μιας ανάκαμψης, που μάλλον το γκελ ενός πτώματος στις τσιμεντόπλακες της μονιμοποιημένης λιτότητας θυμίζει. Αναφέρθηκα σε κάθε προϋπολογισμό - κι όχι μόνο στον δικό σας - ως την ενσάρκωση των αξιών εκείνων που τον συντάσσουν. Ας προσπαθήσουμε, λοιπόν, να διακρίνουμε τις δικές σας αξίες, διαβάζοντας τον προϋπολογισμό, κι αυτό πριν μπούμε σε μια συζήτηση για τη βιωσιμότητα και την τεχνοκρατική του επάρκεια. Ποιες είναι οι αξίες που αναδύει, αναδεικνύει και αντικατοπτρίζει ο προϋπολογισμός σας; Αν δούμε το γεγονός ότι στην παιδεία, στην υγεία, στον πολιτισμό και στην πρόνοια έχουμε αποτελμάτωση δαπανών, αν όχι μείωση, μάλλον τις αξίες μιας νεοφιλελεύθερης βαρβαρότητας αναδεικνύει. Αν κοιτάξουμε τις δημόσιες επενδύσεις που είναι αποτελματωμένες στα ίδια επίπεδα της κατάρρευσης της μετά το 2011 εποχής, η μετακύλιση της αποεπένδυσης στο δημόσιο τομέα ποια αξία αναδεικνύει; Μάλλον την αξία της υπανάπτυξης. Αν δούμε το ότι εσείς στον προϋπολογισμό σας προβλέπετε ότι στους επόμενους δώδεκα μήνες τα φυσικά πρόσωπα, τα οποία μάλλον συμφωνούμε όλοι ότι είναι υπερφορολογούμενα, θα αυξήσουν την εγγυοδότηση του κράτους κατά 323 εκατομμύρια, την ώρα που τα νομικά πρόσωπα θα μειώσουν τη συνεισφορά τους στο κράτος κατά 440 εκατομμύρια. Αυτό πάνω στη βάση, στην προϊστορία των τελευταίων δέκα ετών, όπου ο ΦΠΑ, ο πιο ταξικός φόρος, συνεχώς αυξάνει το ποσοστό στο οποίο συνεισφέρει στη φορολογία του κράτους. Μόνο την τελευταία διετία επί ΣΥΡΙΖΑ, μεταξύ του 2017 και του 2018, ενώ τα φορολογικά έσοδα του δημοσίου αυξήθηκαν κατά 2,05%, τα έσοδα του ΦΠΑ αυξήθηκαν κατά 4,37%. Και πάω σε κάτι πολύ μικρό, αλλά ξέρετε, κύριε Υπουργέ, από τα μικρά φαίνεται η ψυχή του ανθρώπου. Βλέπω ότι βάζετε περιορισμό δεκαετίας για την απόδοση επιδόματος ενοικίου. Είναι κομμένο και ραμμένο στο πλαίσιο της μισαλλοδοξίας για να μην το πάρουν ούτε οι νόμιμοι μετανάστες, αυτοί που έχουν νομιμοποιηθεί τα τελευταία δέκα χρόνια. Ας έρθουμε τώρα στην τεχνική επάρκεια του προϋπολογισμού σας. Εκεί που θα έπρεπε να μπορούμε να βρούμε μια βάση συνεννόησης και σύγκλισης, όσον αφορά τους αριθμούς. Κατά βάθος, απ' ό,τι βλέπω, πρέπει να συμφωνείτε ότι ζούμε σε χρεοδουλοπαροικία. Προεκλογικά αλλά και μετεκλογικά διατυμπανίζετε - και καλά κάνετε, γιατί έχετε δίκιο σε αυτό - ως προαπαιτούμενο για την πραγματική ανάκαμψη της χώρας τη μείωση των πρωτογενών πλεονασμάτων. Λέτε όμως ότι δεν μας αφήνουν. Και γιατί δεν μας αφήνουν; Δεν μας αφήνουν, γιατί, για να μας αφήσουν, πρέπει να αποδεχθούν την αναδιάρθρωση χρέους. Συμφωνείτε, λοιπόν, ότι μόνο η αναδιάρθρωση χρέους θα μας οδηγήσει στην ανάκαμψη, στην προκοπή, δηλαδή η αναδιάρθρωση χρέους την οποία η τρόικα δεν συζητά και εσείς δεν απαιτείτε, εγκλωβίζοντας σας στα πρωτογενή πλεονάσματα, που εσείς λέτε ότι δεν επιτρέπουν την πραγματική ανάκαμψη. Αν αυτό δεν είναι ομολογία ότι βρισκόμαστε σε μια χρεοδουλοπαροικία, έστω και έμμεση, δεν ξέρω τι είναι. Τι πρέπει να συμβεί για να αποδράσει η χώρα από αυτή τη φυλακή χρέους; Θα το πω πολύ απλά. Πρέπει ο ρυθμός αύξησης των εισοδημάτων μας να είναι σημαντικά υψηλότερος από τον ρυθμό αύξησης του βουνού του χρέους μας. Πολύ απλά, το μεσοσταθμικό επιτόκιο να είναι σημαντικά μικρότερο από τον ρυθμό μεγέθυνσης του ονομαστικού εισοδήματος. Κύριε Υπουργέ, μια ένσταση ως ΜέΡΑ25: Δεν είναι δυνατόν το κείμενο του προϋπολογισμού σας να μην αναφέρει το μεσοσταθμικό επιτόκιο. Είναι υποχρέωσή σας. Το κρύβετε αυτό. Γιατί το κρύβετε; Δεν είναι δυνατόν να μην ξέρει ο Έλληνας πολίτης, ο Έλληνας Βουλευτής ποιος είναι ο μέσος ρυθμός αύξησης του βουνού του δημόσιου χρέους. Γιατί ακούμε πολλά. Παραπλανούν και τα μέσα μαζικής ενημέρωσης και οι πολιτικοί τον κόσμο μιλώντας για αρνητικά επιτόκια, για ιδιαίτερα χαμηλά επιτόκια δανεισμού. Ναι, αλλά το γνωρίζετε εσείς. Το ξέρω ότι το γνωρίζετε. Το γνωρίζει η Βουλή. Το γνωρίζει ο ελληνικός λαός ότι για παράδειγμα από τα 375 δισεκατομμύρια δημόσιου χρέους, να πάρουμε το πρώτο μνημόνιο, πόσα είναι αυτά που χρωστάμε ακόμα από το πρώτο μνημόνιο; Είναι 56 δισεκατομμύρια του GLF. Ποιο είναι το επιτόκιο, κύριε Υπουργέ; Το έχετε πει; Το έχετε καταγράψει στον προϋπολογισμό; Είναι 3,8%, ένα επιτόκιο τοκογλυφικό. Είναι απαράδεκτο ότι ακόμα για το πρώτο μνημονιακό δάνειο πληρώνουμε 3,8% επιτόκιο. Για να είμαστε και συγκεκριμένοι 3,776%. Και 3,5% να ήταν, πάλι τοκογλυφικό είναι, σε περίοδο μηδενικών και αρνητικών επιτοκίων, όταν ο EFSF και ο ESM μάς δανείζει με 1,5%.
Πόσο πληρώναμε πριν;
Πληρώναμε 3,8%. Τόσο πληρώναμε, τόσο πληρώνουμε. Πάρτε το κομματάκι που έχει μείνει από τα ομόλογα μετά το καταστροφικό PSI, είναι γύρω στα 18 δισεκατομμύρια. Πόσο πληρώνουμε' αυτό; Πληρώνουμε 4,8%, στον αιώνα τον άπαντα θα πληρώνουμε 4,8%. Για τα 10 δισεκατομμύρια του ΔΝΤ, τα οποία σιγά - σιγά μεταφέρονται, 4,9%. Μεσοσταθμικά θα μου επιτρέψετε να το πω εγώ, μιας και δεν το λέει η Κυβέρνηση, πληρώνουμε 2,65% για το σύνολο του χρέους μας. Με άλλα λόγια, το βουνό του χρέους, αυτά τα 375 δισεκατομμύρια, αυξάνεται 2,65%. Τι σημαίνει αυτό; Σημαίνει ότι, αν ο ρυθμός αύξησης του ονομαστικού εισοδήματος είναι κάτω από το 2,65%, το ποσοστό χρέους της χώρας αυξάνεται. Αυτό σημαίνει. Σημαίνει ότι η χρεοδουλοπαροικία βαθαίνει. Να γιατί οι οίκοι αξιολόγησης, όσο εγκληματικοί και να είναι, όσο βεβαρημένο παρελθόν και να έχουν, έχουν λόγο να μη δίνουν επενδυτική βαθμίδα, investment great, στο ελληνικό χρέος και να το χρησιμοποιεί αυτό ως πάτημα, ως δικαιολογία η Ευρωπαϊκή Κεντρική Τράπεζα για να μη μας συμπεριλαμβάνει στην ποσοτική χαλάρωση. Να πώς εξηγείται το μέγα παράδοξο από τη μία μεριά το ελληνικό δημόσιο να είναι βαθιά χρεοκοπημένο και από την άλλη μεριά τα ομόλογα, τα οποία βγαίνουν αραιά και πού, να πωλούνται, να μοσχοπουλιούνται με πολύ χαμηλά επιτόκια. Γιατί ένα μεγάλο, 90% περίπου, κομμάτι του χρέους είναι εγκλωβισμένο στους επίσημους θεσμούς με υψηλά επιτόκια. Αυτό δεν ενδιαφέρει τους επενδυτές, στον βαθμό που εσείς και η κ. Λανγκάρντ τώρα πλέον, ο κ. Ντράγκι πριν, συνεννοείστε όσον αφορά το διαπραγματεύσιμο μέρος του χρέους. Έχω ένα ερώτημα όσον αφορά πάλι τα στοιχεία, κύριε Σταϊκούρα, με τον «ΗΡΑΚΛΗ» που περάσατε τις προάλλες και δυστυχώς δεν ήσασταν εδώ στη συζήτηση, έπρεπε να είστε εδώ στη συζήτηση, όχι να έχετε τον Υφυπουργό σας. Ήταν ένα κεντρικής σημασίας νομοσχέδιο για τη χρεοδουλοπαροικία που ζούμε.
Εδώ ήταν.
Όταν ήμουν εγώ και μίλησα δεν ήσασταν. Συγγνώμη, θα έπρεπε να είστε και στο συνολικό πλαίσιο και να είστε εσείς ο εισηγητής, γιατί ήταν το ίδιο σημαντικό με το δημόσιο χρέος αυτό το νομοσχέδιο. Έχω ένα ερώτημα. Τις εγγυήσεις στα 12 δισεκατομμύρια θα τις καταγράψετε στο χρέος; Και αν δεν τις καταγράψετε, με ποιο δικαίωμα δεν θα τις καταγράψετε; Αυξάνεται το παθητικό του ελληνικού δημοσίου. Ένας ιδιώτης όταν δίνει εγγύηση στο παιδί του, σε έναν φίλο του, σε μια επιχείρηση, αυτό καταγράφεται στο παθητικό του. Εσείς δεν το καταγράφετε στο παθητικό σας, όπως δεν καταγράφουμε - όλες οι ελληνικές κυβερνήσεις, όχι μόνο εσείς - τα 56 δισεκατομμύρια εγγυήσεων που δίνονται στα IOUs των τραπεζών από την εποχή του κ. Αλογοσκούφη μέχρι σήμερα. Και μια τρίτη ένσταση. Έθεσα ένα ερώτημα στο Υπουργείο Οικονομικών πριν από εβδομάδες, μήνες. Σήμερα ποιο είναι αυτό το ποσό των εγγυήσεων των IOUs των τραπεζών; Και πήρα αυτή τη θλιβερότατη απάντηση από τον κ. Σκυλακάκη. Σας εκθέτει, κύριε Υπουργέ, ο κ. Σκυλακάκης με αυτή την απάντηση. Κατ' αρχάς ξέχασε ότι μιλάει σε τέως Υπουργό Οικονομικών, ο οποίος γνωρίζει. Εδώ μιλάει για 15 δισεκατομμύρια ευρώ, ξεχνώντας να πει για κάθε τράπεζα, δηλαδή 15 δισεκατομμύρια επί τέσσερα, αρχικά ίσως ήταν επί έξι το 2008, γιατί όταν εγώ ήμουν Υπουργός Οικονομικών, οι εγγυήσεις αυτές ήταν 56 δισεκατομμύρια. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Δεν είναι δυνατόν ο ελληνικός λαός, ο Έλλην φορολογούμενος να έχει εγγυηθεί δεκάδες δισεκατομμυρίων για τους τραπεζίτες και εσείς να μην απαντάτε ερώτημα Βουλευτή για το ύψος αυτών των εγγυήσεων σήμερα και μάλιστα για ποιο είναι το επιτόκιο, γιατί θα σας πω κάτι, το οποίο σίγουρα δεν το γνωρίζει κανένας Βουλευτής. Το επιτόκιο αυτών των IOUs των τραπεζών, κυρίες και κύριοι, από το 2008, ιδίως την εποχή που ήμουν εγώ ο Υπουργός Οικονομικών, ξέρετε πόσο ήταν; Ήταν 11%. Θα ήθελα να ξέρω σήμερα πόσο είναι. Τι μου λέει ο κ. Σκυλακάκης; Κατ' αρχάς εκτίθεται, γιατί λέει ότι δεν είναι IOUs αυτά, είναι ομολογιακοί τίτλοι, λες και τα IOUs δεν είναι ομολογιακοί τίτλοι και οι ομολογιακοί τίτλοι δεν είναι IOUs. Και αρνείται να απαντήσει. Αυτό, ξέρετε, πρέπει να το προσέξετε. Όταν Βουλευτής ζητάει στοιχεία από το Υπουργείο Οικονομικών, πρέπει να τα δίνετε και όχι να τα κρύβετε. Επιστρέφω στο θέμα της βιωσιμότητας του χρέους. Μεσοσταθμικό επιτόκιο 2,65%. Ποια θα είναι η μεγέθυνση του ονομαστικού; Θα φτάσει το 2,65%; Εσείς μιλάτε για 2,8%. Μια αναδρομή σε παρελθούσες αστοχίες του μνημονιακού τόξου των μνημονιακών κυβερνήσεων νομίζω ότι θα βοηθήσει. Κύριε Υπουργέ, έκανα έναν μικρό υπολογισμό για δική σας χρήση. Στα χρόνια των μνημονίων από το 2010 μέχρι σήμερα η μέση απόκλιση του ρυθμού μεγέθυνσης του ονομαστικού εισοδήματος από την πραγματική μεγέθυνση, που διαπιστώθηκε ένα - δύο χρόνια μετά, ήταν 1,58%. Πέφτουμε κατά μέσο όρο 1,58%. Στην περίοδο του ΣΥΡΙΖΑ η απόκλιση αυτή ήταν πολύ μικρότερη, ήταν γύρω στο 0,25%. Άρα η τεράστια απόκλιση ήταν στα χρόνια προ ΣΥΡΙΖΑ. Πέρυσι η απόκλιση ήταν 0,5%, πρόπερσι 0,5%. Με άλλα λόγια, έχουμε μια ελάχιστη απόκλιση του 0,5%. Εσείς προβλέπετε 2,8%. Ακόμα και με τις δικές σας προβλέψεις, οι πιθανότητες είναι ότι θα είμαστε πολύ πιο χαμηλά από 2,65%. Με άλλα λόγια, το χρέος μας θα αυξηθεί. Κοιτάξτε. Πέραν αυτών των αριθμών, εδώ έχουμε μια πραγματικότητα στην Ευρώπη και στη διεθνή οικονομία για την οποία σας είχα προειδοποιήσει, είχα μιλήσει και τον Αύγουστο, το είχατε σημειώσει, το εκτίμησα. Έχουμε επιβεβαιωθεί ως ΜέΡΑ25 γι' αυτά που λέγαμε τον Αύγουστο από τα στοιχεία του Οκτωβρίου. Συγκεκριμένα, η βιομηχανική παραγωγή στην Ευρωζώνη τον Οκτώβριο του 2019 σε σχέση με τον Οκτώβριο του 2018 μειώθηκε 5% σε σχέση με τις αρχές και τα μέσα του 2018. Η βιομηχανική παραγωγή εν τω μεταξύ στη Γερμανία, η οποία, όπως γνωρίζουμε πάρα πολύ καλά, είναι η ατμομηχανή - κρυολογεί η Γερμανία, πνευμονία εμείς - , είναι μείον 6,3%. Όσον αφορά τον τρέχοντα μήνα, τον Δεκέμβριο, τώρα που μιλάμε, ο δείκτης IHS Markit για την εμπιστοσύνη στην αγορά και τη δραστηριότητα των γερμανικών εργοστασίων μειώθηκε από το 44,1% τοn Νοέμβριο στο 43,4% τον Δεκέμβριο, όταν πέρυσι τέτοιο καιρό ήταν στο 55%. Και το 50%, το γνωρίζετε αυτό, θα το πω όμως και γι' αυτούς που δεν το γνωρίζουν, είναι η σταθερότητα. Όταν αναφέρονται στο 50%, λένε ότι δεν θα αλλάξει τίποτα, κάτω από το 50% σημαίνει ύφεση. Γνωρίζουμε παράλληλα ότι η Ευρωζώνη επιβραδύνει όσον αφορά το ΑΕΠ κιόλας συνολικά, όχι μόνο η βιομηχανική παραγωγή, από το 2,4% στο σύνολο της Ευρωζώνης το 2017, στο 1,9% το 2018, στο 1,1% φέτος, μια επιβράδυνση που νομοτελειακά ρίχνει τη δική μας μεγέθυνση και αυξάνει το περιθώριο σφάλματος εκτίμησης των ρυθμών μεγέθυνσης. Τι εννοώ με αυτό; Κύριε Υπουργέ, οι δικές μας εκτιμήσεις πέφτουν έξω όσο χαμηλότερος είναι ο ρυθμός μεγέθυνσης της Ευρωζώνης. Αυτό είναι μια στατιστική αλήθεια. Πέφτει, λοιπόν, ο ρυθμός της ανάπτυξης της Ευρωζώνης, της μεγέθυνσης της Ευρωζώνης. Να ξέρετε ότι αυτό σημαίνει ότι οι στόχοι σας είναι πιο επισφαλείς απ' ό,τι θα ήταν πέυρσι ή πρόπερσι. Τι σημαίνει αυτό; Σημαίνει ότι στην καλύτερη των περιπτώσεων, κυρίες και κύριοι, από σήμερα μέχρι το 2030, στην καλύτερη των περιπτώσεων, το ποσοστό χρέους προς ΑΕΠ θα έχει αυξηθεί μόνο στο 181%. Στο μεταξύ, μπορεί να έχουμε τη διεθνή κάμψη που φαίνεται ότι θα έχουμε. Σας θυμίζω και πάλι ότι τον περασμένο Αύγουστο η καμπύλη επιτοκίων των Ηνωμένων Πολιτειών αντεστράφη. Όποτε έχει συμβεί αυτό στα τελευταία εκατόν είκοσι χρόνια, δώδεκα με δεκαοκτώ μήνες μετά, δηλαδή στα τέλη του 2020 με αρχές του 2021 θα υπάρξει σημαντική ύφεση. Εάν η ύφεση αυτή δεν είναι σημαντική - γιατί δεν θέλω να κινδυνολογώ - και είναι της τάξης μιας πτώσης του δικού μας ρυθμού αύξησης του ΑΕΠ, του ονομαστικού, κατά 1%, ξέρετε τι σημαίνει αυτό για το ελληνικό χρέος ως ποσοστό του ΑΕΠ; Ότι το 2030 μεσοσταθμικά θα έχει πάει στο 233%. Αυτή είναι η κατάσταση, στην οποία βρισκόμαστε σήμερα. Με άλλα λόγια, ο προϋπολογισμός σας κινδυνεύει να μείνει στην ιστορία - και δυστυχώς, πιστεύω ότι θα μείνει στην ιστορία - ως άλλο ένα ευχολόγιο άλλης μιας μνημονιακής νύχτας. Κυρίες και κύριοι Βουλευτές, μια σύνοψη τού πού βρισκόμαστε. Έχουμε ένα χρέος 375%. Έχουμε ένα ΑΕΠ 188%. Έχουμε ξανά σημαντικό έλλειμμα τρεχουσών συναλλαγών. Το μόνο καλό της κρίσης ήταν ότι εξανεμίστηκε το έλλειμμα τρεχουσών συναλλαγών - μάλιστα, όταν ήσασταν εσείς Αναπληρωτής Υπουργός Οικονομικών, το 2014- και παρέμεινε εξαφανισμένο μέχρι και το 2016. Τότε άρχισε να ανεβαίνει πάλι. Τώρα βρισκόμαστε στα 6 δισεκατομμύρια έλλειμμα τρεχουσών συναλλαγών. Έχει ένα ενδιαφέρον να συγκρίνουμε τρία νούμερα τα οποία είναι πολύ κοντά και αποτυπώνουν τη ζοφερή κατάσταση που αντιμετωπίζουμε ως χώρα και που αντιμετωπίζετε, ως Υπουργός Οικονομικών. Έχουμε έλλειμμα τρεχουσών συναλλαγών της τάξης των 6 δισεκατομμυρίων, έχουμε πρωτογενές πλεόνασμα 6,7 δισεκατομμυρίων και έχουμε αρνητικές καθαρές επενδύσεις πάλι φέτος 7,44 δισεκατομμύρια. Όταν μιλάμε για επενδύσεις, κυρίες και κύριοι συνάδελφοι, να θυμόμαστε ότι είμαστε στη δέκατη χρονιά αρνητικών καθαρών επενδύσεων, οι οποίες αποτελούν, αν θέλετε, τη μεγαλύτερη τροχοπέδη για οποιαδήποτε ανάπτυξη. Και εσείς τι προτείνετε; Προτείνετε «ναι» σε αυτά τα πρωτογενή πλεονάσματα, που και εσείς παραδέχεστε ότι είναι ο λόγος για τον οποίο βρισκόμαστε εδώ, που είναι ο λόγος για τον οποίο ο ΦΠΑ, παρά την αύξηση των συντελεστών, παρά την κατάσταση την οποία βλέπουμε τον τελευταίο καιρό, βρίσκεται σήμερα η συνολική είσπραξη στα επίπεδα του 2011. Ο φόρος των επιχειρήσεων είναι κάτω των επιπέδων του 2011- και το 2011 δεν ήταν μια καλή χρονιά - ενώ ταυτόχρονα, οι φόροι των φυσικών προσώπων είναι πολύ υψηλότεροι από ό,τι σχεδόν ποτέ. Να, λοιπόν, γιατί η απόδραση από τον περιορισμό του πρωτογενούς πλεονάσματος και συνεπώς η αναδιάρθρωση χρέους δεν είναι κάτι που μπορεί να περιμένει, δεν είναι κάτι που πρέπει να το περιμένουμε να μας συμβεί κάποια στιγμή, όταν τα πράγματα θα πάνε. Δεν θα πάνε καλύτερα, αν δεν έρθει πρώτη αυτή η αναδιάρθρωση. Όταν έχουμε στόχο πρωτογενούς πλεονάσματος 3,5%, κυρίες και κύριοι, και έλλειμμα τρεχουσών συναλλαγών 2% τότε ακόμα και το ένα δισεκατομμύριο περίπου φοροελαφρύνσεων στον βαθμό που ένα κομμάτι του πηγαίνει στις εισαγωγές και αυξάνει το έλλειμμα τρεχουσών συναλλαγών απαιτεί υπερδιπλασιασμό των καθαρών επενδύσεων σε σχέση με τις αποταμιεύσεις για να βγουν οι στόχοι. Ούτε ο προϋπολογισμός σας δεν τολμά μια τέτοια πρόβλεψη Και πώς θα το τολμήσετε, όταν έχουμε καθαρές επενδύσεις -4% του ΑΕΠ; Δεύτερον, όταν έχουμε στόχο πρωτογενούς πλεονάσματος τόσο υψηλό, πάνω από το 1% -1,5% - ακόμα και το 2% και το 2,5% είναι υψηλό για τα μεγέθη της ελληνικής οικονομίας - τότε, κύριε Υπουργέ, αυτό που γίνεται και το ξέρετε φαντάζομαι αυτό, το ελάχιστο γίνεται το μέγιστο. Με άλλα λόγια, κλειδώνουμε το πρωτογενές πλεόνασμα στο ελάχιστό του. Αυτό τι σημαίνει για σας, ως Υπουργό Οικονομικών, για τη δυνατότητα της Κυβέρνησης να χρησιμοποιεί τη δημοσιονομική πολιτική και τον προϋπολογισμό του κράτους ως μηχανισμό απόσβεσης των κραδασμών, που αναπάντεχα έρχονται και από το εξωτερικό και από το εσωτερικό της χώρας; Σημαίνει ότι αφανίζεται αυτή η δυνατότητα να χρησιμοποιείται. Κάποιες στιγμές θα έπρεπε να είναι υψηλότερο το πρωτογενές πλεόνασμα, κάποιες στιγμές να είναι χαμηλότερο, αλλά με αυτές τις δεσμεύσεις της τρόικας, η ανελαστικότητα του στόχου πρωτογενούς πλεονάσματος είναι η βάση της δυσαρέσκειας, είναι η βάση της πλασματικότητας της δήθεν ανάκαμψης. Κυρίες και κύριοι Βουλευτές, η έλλειψη τόλμης του προϋπολογισμού σας αντανακλά την έλλειψη βασικών αρετών που θα έπρεπε να έχει. Σε τελική ανάλυση, δεν τολμάτε να επιχειρηματολογήσετε σοβαρά, πολιτικά ή επιστημονικά για βασικές επιλογές του δικού σας προϋπολογισμού. Κρύβεστε πίσω από την ανεύθυνη υπακοή, από το «Τι να κάνουμε; Μας το επιβάλλουν». Χθες, κύριε Πρωθυπουργέ, έμαθα ότι βρεθήκατε με την κ. Κριστίν Λαγκάρντ. Εξαιρετική κυρία, τέως ΔΝΤ, νυν ECB. Δεν ξέρω για τι συζητήσατε, διάβασα κάποιες αναφορές. Αναρωτιέμαι αν συζητήσατε αυτό που θα έπρεπε να συζητήσετε, που ήταν το πρώτο πράγμα που συζήτησα με την κ. Λαγκάρντ, όταν γνωριστήκαμε εκείνες τις δύσκολες μέρες του 2015. Το πρώτο πράγμα που μου είπε, αφού της εξήγησα για την αναδιάρθρωση χρέους, για τα debt swaps, που ήταν ο καλύτερος τρόπος για να γίνει, μου έκανε κριτική ότι δεν ήμουν αρκετά ριζοσπαστικός. Και μου είπε - είναι ο κ. Τσακαλώτος εδώ, ρωτήστε τον, γιατί ήταν παρών - ότι τα 56 δισεκατομμύρια του GLF, του πρώτου μνημονίου, στο οποίο αναφέρθηκα πριν, με το υψηλό επιτόκιο του 3,8% πρέπει να κουρευτεί απαξάπαντος και χωρίς δεύτερη συζήτηση. Το συζητήσατε αυτό; Της το ζητήσατε αυτό; Να πώς θα μπορούσατε να μειώσετε τον στόχο του πρωτογενούς πλεονάσματος, κάνοντας πράξη αυτή την αναδιάρθρωση χρέους, ακυρώνοντας αυτό το κομμάτι, όπως εκείνη και ο κ. Πωλ Τόμσον - πρέπει να σας πω - επέμενε ότι ήταν προαπαιτούμενο για την ελληνική ανάκαμψη. Δεν συζητήσατε, όμως, γι' αυτά. Συζητήσατε για τι; Διαβάζοντας τις εφημερίδες, συζητήσατε για το πώς θα γίνεται πλήρης ρευστοποίηση όλων των ενεχύρων στον ιδιωτικό τομέα, στο ιδιωτικό χρέος. Με άλλα λόγια, πώς θα γίνει ακόμα συστηματικότερο το κυνήγι αυτών των ανθρώπων που είναι εγκλωβισμένοι στη φυλακή του ιδιωτικού χρέους, των κόκκινων δανείων. Γη και ύδωρ δώσατε άλλη μια φορά. Επεκτείνετε την εξαθλίωση αυτών που μένουν και τη συνεχή φυγή των νέων που μπορούν να φύγουν. Πρόκειται για πολιτική σας επιλογή, κυρίες και κύριοι της Κυβέρνησης, την οποία παρουσιάζετε ως φυσικό φαινόμενο που δεν θα μπορούσε να γίνει διαφορετικά. Επιλέγετε τη λιτότητα, ισχυριζόμενοι ακριβώς, όπως και ο ΣΥΡΙΖΑ πριν από σας, ότι δεν υπάρχει εναλλακτική στη λιτότητα. Στερείστε του θάρρους της γνώμης σας. Δεν τολμάτε, σε τελική ανάλυση, να επιχειρηματολογήσετε υπέρ των βασικών επιλογών σε αυτόν τον προϋπολογισμό, επιστρατεύοντας την ταλάντωση μεταξύ του «ε, μας το επέβαλλαν» και του «έχει ο Θεός». Έτσι δεν βγαίνει προϋπολογισμός. Γι' αυτό είναι ανεύθυνη η υπακοή σας στην τρόικα, κύριε Πρωθυπουργέ. Και είναι λογικό να καταφεύγετε στη θρασύτητα και την επιθετικότητα, κύριε Υπουργέ, να τολμάτε να αναφέρεστε στο πρώτο εξάμηνο του 2015 και στο κόστος του, να παρουσιάζετε το 2015 ως τη χρονιά της κρίσης και τους εαυτούς σας ως τιμητές. Εσείς τιμητές; Σας θυμίζω ότι το 2008 το ΑΕΠ ήταν 242% και όταν, κύριε Σταϊκούρα, εκείνο το χειμωνιάτικο πρωινό βρεθήκαμε στο Υπουργείο Οικονομικών και μου παραδώσατε το Υπουργείο Οικονομικών μαζί με τον κ. Χαρδούβελη, πόσο ήταν το ΑΕΠ; Ήταν 178,66%. Από το 242% ήταν στα 179%. Δηλαδή, μείον 26,2%.
Για την ανάπτυξη, ναι.
Θέλετε να μιλήσουμε για την ανάπτυξη;
Για την ανάπτυξη, ναι.
Κύριε Σταϊκούρα, μην εκτίθεστε. Εδώ έχω τα στοιχεία. Όχι, κύριε Σταϊκούρα. Θα με αναγκάσετε να σας κάνω μάθημα αυτή τη στιγμή και δεν το θέλω. [[Θόρυβος - γέλωτες - χειροκροτήματα από την πτέρυγα της Νέας Δημοκρατίας]] Δεν το θέλω, αλλά μου το επιβάλλετε και γι' αυτό, θα το κάνω. [[Χειροκροτήματα από την πτέρυγα του ΜέΡΑ25]] Το 2013 ψάξτε τα στοιχεία της ΕΛΣΤΑΤ. Σήμερα το πρωί τα κοίταξα. Σήμερα το πρωί. Κοιτάξτε το ΑΕΠ σε τρέχουσες τιμές. Το 2013 ήταν 180.654.000.000, δηλαδή 181 δισεκατομμύρια. Την 31η Δεκεμβρίου του 2014 ήταν 178,7 δισεκατομμύρια. Είχαμε και άλλη ύφεση το 2014. Αυτό που εσείς ψάχνετε μην το ψάχνετε. Θα σας το εξηγήσω, κύριε Σταϊκούρα. Ο μόνος τρόπος να μας αποδείξετε ότι το 2014 φέρατε την ανάπτυξη ξέρετε ποιος είναι; Να το κάνετε όχι σε τρέχουσες τιμές, αλλά σε πραγματικές τιμές. Δηλαδή με άλλα λόγια να λάβετε υπ' όψιν τον πληθωρισμό, κάτι και πρέπει να κάνετε όταν έχουμε πληθωρισμό. [[Θόρυβος από την πτέρυγα της Νέας Δημοκρατίας]] Ακούστε με, γιατί μπορεί να μάθετε και κάτι. Έχουμε αποπληθωρισμό, με άλλα λόγια μείωση των τιμών. Τι πετύχατε το 2014; Το πραγματικό ΑΕΠ - το οποίο εσείς επικαλείστε - είναι ένα κλάσμα. Στον αριθμητή έχουμε το ΑΕΠ σε ευρώ, σε τρέχουσες τιμές, και στον παρονομαστή έχουμε τον δείκτη τιμών του καταναλωτή. Εσείς πετύχατε να πέφτει και ο αριθμητής και ο παρονομαστής. Και χαιρόσασταν επειδή - τι έγινε; - ο παρονομαστής έπεφτε λιγότερο γρήγορα απ' ότι ο αριθμητής. Αυτό ξέρετε τι είναι, κύριε Σταϊκούρα; Τι φέρατε το 2014; Την απόλυτη ύφεση. Μόνο στην απόλυτη ύφεση έχουμε μείωση των τιμών και μείωση του ΑΕΠ. Γιατί ξέρετε, κύριε Σταϊκούρα, δεν βοηθιέται ο μέσος Έλληνας ούτε το ελληνικό δημόσιο όταν μειώνονται και οι τιμές και οι μισθοί. Γιατί τα χρέη δεν μειώνονται την ίδια ώρα. Το χρέος και η δουλοπαροικία βαθαίνει. Εκεί μας αφήσατε το 2014. Είναι ο ορισμός «των σταφυλιών της οργής».
Πείτε μας. Εσείς τι πετύχατε;
Εμείς τι πετύχαμε; Εμείς τουλάχιστον δεν υπογράψαμε. Αντίθετα με αυτό που κάνετε χθες το βράδυ με την κ. Λαγκάρντ! [[Χειροκροτήματα από την πτέρυγα του ΜέΡΑ25]] Κυρίες και κύριοι, αναφέρθηκε ο κ. Σταϊκούρας, - εγώ θέλω να τιμώ τους πολιτικούς μου αντιπάλους και διαβάζω πάρα πολύ προσεκτικά αυτά που λένε - στο κόστος που είχε η δημιουργική ασάφεια στη χώρα. Κύριε Σταϊκούρα, δεν στοίχισε η δημιουργική ασάφεια. Εσείς στοιχίσατε στη χώρα, η ανάρμοστη, πληκτική, πεζή σαφήνεια, με την οποία ανεύθυνα, απάνθρωπα και απαξιωτικά υπακούοντας στας εντολάς της τρόικας, κύριε Σταϊκούρα. Όσο ήσασταν Αναπληρωτής Υπουργός Οικονομικών, το ΑΕΠ κατέρρευσε από τα 220 δισεκατομμύρια στα 179 δισεκατομμύρια. Απαξιώθηκαν τα κεφάλαια - που ο Έλληνας πολίτης δανείστηκε - τα 41 δισεκατομμύρια, για να τα δώσετε στις τράπεζες, την εποχή που ήσασταν εσείς στο Υπουργείο Οικονομικών. Γιατί; Γιατί πήρατε χρήματα από τους φορολογούμενους Ευρωπαίους στο όνομα των Ελλήνων φορολογουμένων, να τα δώσετε στις τράπεζες χωρίς να έχετε μπαλώσει τις τρύπες από κάτω, που ήταν τα κόκκινα δάνεια. Το Διεθνές Νομισματικό Ταμείο, τον Ιούνιο του 2014, μίλησε για πλήρη απαξίωση των τραπεζών και για άμεση ανάγκη ανακεφαλαιοποίησης μεταξύ 15 και 20 δισεκατομμυρίων, όταν η κεφαλαιοποίησή τους είχε ήδη πέσει στα 15 με 20 δισεκατομμύρια. Με άλλα λόγια, τις είχατε ξεκληρίσει ήδη πολύ πριν μπούμε εμείς στην κυβέρνηση. Και τολμάτε να παρουσιάζεστε ως τιμητές εσείς! Εκείνη πάλι την ημέρα που μου παραδώσετε το Υπουργείο, θυμάστε τα αποθεματικά που μου αφήσατε; Θυμάστε ποια ήταν τα ταμειακά του κράτους; Είχατε το θάρρος - και το εκτιμώ αυτό - τότε, το πρώτο εξάμηνο του 2015, μετά την ανάληψη του Υπουργείου από μένα, να βγείτε και να παραδεχτείτε ότι είχαμε είκοσι τρεις μέρες αποθεματικά, με ένα απορριφθέν από την τρόικα e - mail Χαρδούβελη, με περιθώριο τεσσάρων εβδομάδων από τη μέρα που μπήκαμε στην κυβέρνηση μέχρι ο κ. Ντράγκι και η Ευρωπαϊκή Κεντρική Τράπεζα να μας κλείσει τις τράπεζες, με ένα δεύτερο μνημόνιο, στον κουμπαρά του οποίου είχαν μείνει 7,2 δισεκατομμύρια. Ακόμα και το «ναι σε όλα» να είχα πει εγώ στον κ. Ντάισελμπλουμ όταν ήρθε και ζήτησε «γη και ύδωρ» την 27η Ιανουαρίου - όποτε ήτανε - τον Ιανουάριο του 2015, τι θα έπαιρνα; Ήταν τότε που φωνάζατε εδώ να υπογράψω ό,τι μου δώσει, δηλαδή 100% προπληρωμή φόρου, ΕΚΑΣ, τα πρωτογενή πλεονάσματα που τώρα εσείς τα λέτε «ματωμένα» μαζί με το ΚΚΕ και καλά κάνετε. Τι θα έπαιρνα, αν έλεγα «ναι σε όλα» τότε; Κάτι που δεν είπατε ούτε εσείς ούτε ο κ. Χαρδούβελης. Γι' αυτό έστειλε εκείνο το e - mail, το οποίο του επεστράφη απορριφθέν. Θα έπαιρνα 7,2 δισεκατομμύρια για να αποπληρώσω τι; Τι μου είχατε αφήσει να αποπληρώσω το 2015; Μου είχατε αφήσει 22 δισεκατομμύρια, με επιτόκια στη στρατόσφαιρα, με αγορές εντελώς διαλυμένες. Και την επόμενη χρονιά ήταν 18 δισεκατομμύρια. Με άλλα λόγια, το τρίτο μνημόνιο ήταν μονόδρομος, εφόσον δεν κάναμε την αναδιάρθρωση χρέους. Εσείς τιμητές, που είχατε αφήσει 4,5% στόχο πλεονάσματος και την ώρα που ο Ντάισελμπλουμ απειλούσε με κλείσιμο των τραπεζών, αν τολμήσω να μιλήσω για την αναδιάρθρωση χρέους που και εσείς πρέπει να κάνετε σήμερα, για να έχουμε τα πρωτογενή πλεονάσματα, που και εσείς πιστεύετε ότι είναι προαπαιτούμενα για οποιαδήποτε πιθανότητα ανάπτυξης; Όταν με απειλούσε με αυτό, εσείς λέγατε «βάστα, Γερούν». Εσείς είστε τα πρόσωπα της κρίσης, κυρίες και κύριοι της Κυβέρνησης. Κύριε Σταϊκούρα, κύριε Μητσοτάκη, δεν διστάζω να τα βάλω με τους τέως συντρόφους μου. Έχω πολλά ράμματα για τη γούνα τους. Ιδίως για το TINA σε αριστερή ελληνική έκδοση, την αριστερή νομιμοποίηση της μονιμοποίησης της χρεοδουλοπαροικίας μας. Όμως, κύριε Πρωθυπουργέ, δεν θα επιτρέψω λόγω της δικής τους ηττοπάθειας, των δικών τους τύψεων, να εμφανίζεστε τιμητές, να παρουσιάζεστε ως η λύση στο πρόβλημα που εσείς και το ΠΑΣΟΚ δημιουργήσατε και το οποίο μας λέτε ότι τώρα θα λύσετε διαπράττοντας ακριβώς τα ίδια εγκλήματα κατά της λογικής, που έφεραν τον λαό μας στην απόγνωση. Κυρίες και κύριοι Βουλευτές, παραφράζοντας τον Κικέρωνα, να σας θυμίσω ότι οι σοφοί καθοδηγούνται από τη λογική, οι ηλίθιοι από το ένστικτο, οι μέτριοι από τη συνήθεια και οι μνημονιακές κυβερνήσεις όλων των χρωμάτων από τις εντολές της τρόικας, που θέλει το καλό μας! Κύριε Σταϊκούρα, η σύνταξη ενός προϋπολογισμού είναι μία εξαιρετική ευκαιρία να μάθει κανείς μία πανάρχαια και πανίσχυρη λέξη, το «όχι». Ο Υπουργός Οικονομικών πρέπει να μάθει να λέει όχι κατ' αρχάς στους συναδέλφους του. Πάντα ζητούν περισσότερα χρήματα. Πρέπει να μάθει να λέει όχι στην ολιγαρχία, στα διάφορα συμφέροντα, στους επιτήδειους. Όμως, ο Υπουργός Οικονομικών, μιας χρεοδουλοπαροικίας όπως η Ελλάδα πρέπει να πει «όχι» στην τρόικα. Αν δεν το κάνει, τότε τόσο οι αξίες όσο και οι αριθμοί του προϋπολογισμού του είναι καταδικασμένες. Ευχαριστώ.
Τον λόγο έχει τώρα ο κ. Κυριάκος Βελόπουλος, Πρόεδρος της Κοινοβουλευτικής Ομάδος του κόμματος Ελληνική Λύση.
Κυρίες και κύριοι συνάδελφοι, θα ήθελα να κάνω μία μικρή παρατήρηση ως εισαγωγή. Μετά τον κ. Βαρουφάκη - που τον άκουσα με πολλή προσοχή - δύο πράγματα μπορεί να συμβαίνουν: Ή έχει δίκιο ο Βαρουφάκης ή έχετε άδικο εσείς, ή δίκιο εσείς και άδικο ο Βαρουφάκης. Εάν θέλετε πραγματικά να δούμε ποιος έχει δίκιο ή άδικο, κάντε αυτό που λέγατε προεκλογικά. Κάντε μια εξεταστική για τα 100 δισεκατομμύρια που φωνάζατε στα κανάλια ότι χάθηκαν από τη διακυβέρνηση του ΣΥΡΙΖΑ και του κ. Βαρουφάκη. Κάντε το για να δούμε τελικά ποιος φταίει και τι έγινε. Γιατί έτσι καλύπτετε τις πομπές τους, όπως εσείς λέγατε. Η Νέα Δημοκρατία έλεγε ότι χάθηκαν τα 100 δισεκατομμύρια ευρώ από τα εγκληματικά λάθη του ΣΥΡΙΖΑ. Άλλος έλεγε 70 δισεκατομμύρια, άλλος έλεγε 60 δισεκατομμύρια. Επικαλούσασταν την Ευρωπαϊκή Ένωση και καλά κάνατε. Αλλά γιατί δεν το κάνετε, κύριε Πρωθυπουργέ; Κάντε το. Είναι 100 δισεκατομμύρια! Το λέγατε εσείς. Δεν το έλεγα εγώ. Εγώ ποτέ δεν το είπα αυτό το πράγμα. Το λέγατε εσείς στη Νέα Δημοκρατία. Και γίνατε κυβέρνηση με αυτή τη σημαία. Όχι το ότι κλείνουν τις τράπεζες είναι και κάτι καλό, κύριε Βαρουφάκη. Να τα λέμε όλα εδώ. Πάμε, λοιπόν, στον προϋπολογισμό. Κύριε Σταϊκούρα, κύριε Πρωθυπουργέ, ο προϋπολογισμός, κατά την άποψη της Ελληνικής Λύσης, είναι ένα προϊόν της δημιουργικής λογιστικής και θα σας το αποδείξω στην πορεία. Είναι βασισμένος σε γυάλινα πόδια. Είναι ξεκάθαρα με πολλά στοιχεία ασαφή και με νούμερα που δεν βγαίνουν πραγματικά. Αν τα δείτε και οι ίδιοι, δεν βγαίνουν. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Το χειρότερο δε όλων είναι ότι έχετε ανεδαφικούς ισχυρισμούς στον προϋπολογισμό, οι οποίοι δεν υφίστανται, δεν ισχύουν τουλάχιστον στο επιχειρείν με το οποίο ασχολούμαι εγώ. Γιατί οι περισσότεροι - φαντάζομαι εδώ μέσα - δεν ασχολείστε με τις επιχειρήσεις. Όμως, εγώ που ασχολούμαι, κύριε Πρωθυπουργέ, ξέρω ότι όπως πάει η οικονομία, δεν πρόκειται να παραμείνουν ελληνικές πλέον επιχειρήσεις στην Ελλάδα. Σας το ξεκαθαρίζω από τώρα και σας ομιλώ όχι ως πολιτικός ή ως Βουλευτής, αλλά ως επιχειρηματίας. Εκ των πραγμάτων, λοιπόν, ο προϋπολογισμός είναι καταδικασμένος να αποτύχει και θα αποτύχει, γιατί δεν έχετε πρόγραμμα και δεν έχετε σχέδιο. Είναι ένας προϋπολογισμός, ο οποίος βασίζεται - το επαναλαμβάνω - σε έωλα νούμερα. Είναι πολύ σημαντικό να το καταλάβουν κάποιοι. Θα ήθελα όμως, πριν πάω ακριβώς στον προϋπολογισμό, να μιλήσουμε λίγο για την επικαιρότητα. Πείτε μου, κύριε Πρωθυπουργέ, ποια χώρα θεωρείται κανονική, ποια χώρα θεωρείται σοβαρή, όταν πρώτη είδηση στα κανάλια είναι η επιχείρηση της αστυνομίας που κάνει αποκατάληψη των καταλήψεων; Σε ποια κανονική χώρα θα μπορούσαμε τα κόμματα να συζητάμε στο ελληνικό Κοινοβούλιο για το αν ένας αστυνομικός κτύπησε έναν πολίτη, για το εάν μπήκαν στο σπίτι ενός ιδιοκτήτη; Ποια είναι αυτή η κανονικότητα που διέπει το ελληνικό πολιτικό προσωπικό; Όταν οι Βουλευτές δεν συμπεριφέρονται κανονικά, τότε μην περιμένετε κανονική χώρα. Και το λέω ειλικρινά με πόνο ψυχής. Γιατί άκουσα πρώην Υπουργό του ΣΥΡΙΖΑ - ακούστε κύριοι συνάδελφοι για να ενημερωνόμαστε - να λέει: «Πολιτιστικό γεγονός οι καταλήψεις σε άλλες χώρες της Ευρώπης στο πλαίσιο της αντικουλτούρας». Ο Χριστός και η Παναγία! Δεν ξέρω εγώ, γεννήθηκα στην Γερμανία, μεγάλωσα εκεί, αλλά τέτοια αντικουλτούρα με καταλήψεις παράνομες δεν υπάρχει στη Γερμανία. Η κατάληψη στη Γερμανία δεν επιτρέπεται, να ξέρετε. Τώρα, το εάν είναι δικό σου το σπίτι και κάνεις κατάληψη μαζί με άλλους δεκαπέντε φίλους σου είναι δικό σου δικαίωμα. Το λέει ο κ. Κατρούγκαλος: «Είναι πολιτιστικό γεγονός»! Σε λίγο, λοιπόν, αντί να κάνουμε πολιτικές εκδηλώσεις, να κάνουμε καταλήψεις όλοι μας. Να μπαίνουμε στα σπίτια και να τα καταλαμβάνουμε. Δεν είναι λογική όλη αυτή. Έρχεται ο κ. Σκουρλέτης και άλλοι Βουλευτές της Αριστεράς, απευθυνόμενοι βέβαια στο δικό τους ακροατήριο και στα ταπεινά ένστικτα του ακροατηρίου τους και ομιλούν για τη βία της Αστυνομίας. Εγώ να το ξαναπώ, ότι η βία από όπου κι αν προέρχεται είναι καταδικαστέα. Αλλά αν μου πουν μια Αστυνομία, σε άλλη χώρα ας πούμε, στη Βενεζουέλα, λέω εγώ, στη Βόρεια Κορέα, λέω εγώ, στην Πρώην Σοβιετική Ένωση, ξαναλέω εγώ, όπου η Αστυνομία πήγαινε με τριαντάφυλλα, να συζητήσουμε. Δυστυχώς, η Αστυνομία - δυστυχώς, το επαναλαμβάνω - θα χρησιμοποιήσει και τη βία, κύριοι συνάδελφοι. Και όπως, όταν κυβερνήσατε εσείς, χρησιμοποιήσατε άκομψα τη βία, ανοίγοντας κεφάλια Ελλήνων στη Θεσσαλονίκη, κάνοντας προληπτικές συλλήψεις ανθρώπων που διαμαρτύρονταν για τη Μακεδονία, σήμερα μη μου κάνετε τις μωρές παρθένες εδώ μιλώντας για τη βία! Διότι η βία, από όπου κι αν προέρχεται, είναι βία, είτε αριστερή είτε δεξιά είτε αστυνομική είτε μη. Είναι βία. Αν θέλετε, λοιπόν, να είστε έντιμοι με το πολιτικό προσωπικό της χώρας και με την πολιτική, με τους πολίτες, να καταδικάζετε και την τότε βία, όταν δέρνανε οι αστυνομικοί στις Πρέσπες τους Έλληνες γιατί φώναζαν «όχι» στο να δώσουμε το όνομα Μακεδονία, να φωνάζετε εσείς από τον ΣΥΡΙΖΑ, όταν έτρεχαν και συλλάμβαναν ανθρώπους προληπτικά, επειδή μιλούσε ο Πρωθυπουργός της χώρας, ο κ. Τσίπρας, στο λιμάνι της Θεσσαλονίκης και όχι σήμερα, γιατί ένας αστυνομικός - κακώς - έκανε όσα έκανε. Αυτό το λέω, γιατί πολύ απλά επενδύετε δυστυχώς στην κοντή μνήμη του Έλληνα. Αυτό είναι το πρόβλημα, διότι ο Έλληνας ξεχνάει πολύ εύκολα. Ο Έλληνας ξεχνάει πάρα πολύ εύκολα όσα έχετε κάνει, όσα έχουν κάνει πολλοί εδώ μέσα. Και ξέρετε; Σας είδα όλους να διαμαρτύρεστε για το μετρό. Κύριε Πρωθυπουργέ, πρέπει να σας πω ότι ισχύει, υπάρχει νόμος, δεν ξέρω γιατί οι συνεργάτες σας δεν σας είπαν ότι υπάρχει νόμος για τις παράνομες απεργίες. Υπάρχει νόμος, και η άγνοια νόμου - πείτε στους συμβούλους σας - τιμωρείται. Και πολύ καλά κάνατε και ζητήσατε συγγνώμη. Μπράβο σας! Όμως, νόμος υπάρχει! Υπάρχει ο ν.1264/82 που έκανε το ΠΑΣΟΚ και μιλάει για ευθύνες και ακόμη και για απόλυση δημοσίων υπαλλήλων που κάνουν παράνομες απεργίες. Δεν χρειάζεται, λοιπόν, να νομοθετήσετε. Νόμος υπάρχει. Να ξανανομοθετήσουμε σε έναν νόμο που υπάρχει; Να τον βελτιώσουμε, ναι. Αφού οι σύμβουλοι σας δεν ήξεραν και δεν σας ενημέρωσαν, εκτεθήκατε ανεπανόρθωτα. Η άγνοια νόμου τιμωρείται, ακόμα και για τον πολίτη. Και ειλικρινά λέει για πειθαρχικές ευθύνες, για αστική ευθύνη από εργοδότη. Και εδώ, επειδή μπορεί να μην το ξέρουν οι σύμβουλοί σας, να καταθέσω στα Πρακτικά, λοιπόν, τον νόμο να τον έχετε και εσείς και οι σύμβουλοι σας, για να σας ενημερώσουν ότι δεν χρειάζεται να κάνετε νόμο. Έπρεπε να κάνετε ήδη από χθες το πρωί μια ΕΔΕ, να δείτε τι έγινε και αυτοί οι κύριοι να απολυθούν, που δημιούργησαν τεράστιο πρόβλημα στην Αθήνα, σε ενάμισι εκατομμύριο κόσμο. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και βέβαια, διαμαρτυρηθήκαμε όλοι. Όλοι! Γιατί κάποιοι παρανόμως έκαναν μια απεργία. Δεν σας είδα, όμως, το Σάββατο το βράδυ πολλούς από τη Νέα Δημοκρατία όταν βγήκαν οι Πακιστανοί από την Ομόνοια και έκαναν παράνομη πορεία μέσα στο κέντρο της Αθήνας, κι έγινε κομφούζιο, οι Έλληνες να πηγαίνουν στην άκρη δεξιά - αριστερά, να φωνάζουν «Αλλάχ Άκμπαρ», εσείς να διαμαρτύρεστε το ίδιο! Δεν σας είδαμε να διαμαρτύρεστε για τους Πακιστανούς! Κανείς δεν μίλησε γι' αυτή την πορεία, την παράνομη κι ούτε ζητήθηκαν ευθύνες. Άρα, λοιπόν, και εσείς, και εσείς, αλά καρτ συμπεριφέρεστε. Έχετε μία νοοτροπία στο αλά καρτ και αυτό είναι ένα εγκληματικό λάθος. Επίσης, θα ήθελα να πω κάτι, το οποίο θεωρώ ότι είναι ιδιαίτερα σημαντικό, γιατί πιστεύω, κύριε Πρωθυπουργέ, ότι δυστυχώς είστε ίδιοι. Είστε ίδιοι! Δυστυχώς το λέω ότι είστε ίδιοι και ο ΣΥΡΙΖΑ και η Νέα Δημοκρατία. Και είστε ίδιοι σε πολλά πράγματα. Εδώ βγήκε δικός σας, κορυφαίος Υπουργός από του Βήματος της Βουλής και είπε κάτι πολύ απλό: Εμείς δεν αλλάξαμε κανέναν του ΣΥΡΙΖΑ. Το πρόγραμμα των ιδιωτικοποιήσεων είναι του ΣΥΡΙΖΑ. Δηλαδή, είτε κυβερνάει ο ΣΥΡΙΖΑ είτε κυβερνάτε εσείς, το ίδιο πράγμα είναι! Αυτό μας είπε Υπουργός κορυφαίος, εδώ από το Βήμα της Βουλής, ότι το πρόγραμμα του ξεπουλήματος της δημόσιας περιουσίας είναι πρόγραμμα του ΣΥΡΙΖΑ και το εφαρμόζεται και εσείς. Δεν αντιλαμβάνομαι γιατί θα έπρεπε να γίνουν εκλογές τότε. Ας αφήναμε τον ΣΥΡΙΖΑ να κυβερνήσει. Γιατί σώνει και καλά έπρεπε να φύγει ο ΣΥΡΙΖΑ για να εφαρμόσετε εσείς το πρόγραμμα του ΣΥΡΙΖΑ; Και η απόδειξη αυτού που λέω, κύριε Πρωθυπουργέ, είναι το πρόγραμμα σας. Είναι αυτό εδώ. Ξέρετε, είμαι από τους λίγους φαντάζομαι και από Βουλευτές της Νέας Δημοκρατίας, που το μελέτησα πολύ καλά. Έχω ένα «βίτσιο», να μελετώ τον αντίπαλο είτε είναι πολιτικός αντίπαλος είτε οτιδήποτε. Βλέποντας, λοιπόν, το πρόγραμμα σας - το καταθέτω για τα Πρακτικά - θα σας θυμίσω μερικές δηλώσεις σας, κύριε Πρωθυπουργέ, όταν ήσασταν Υπουργός επί Νέας Δημοκρατίας. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το 2004 για τον προϋπολογισμό μάς είπατε: «Το κόστος δημοσιονομικής εξυγίανσης δεν θα το επωμιστούν οι ασθενέστεροι». Θα πείτε φαντάζομαι το ίδιο και σήμερα. Μετά την αναφορά για χρέος ύψους 200 δισεκατομμυρίων ευρώ έγινε αυτή η δήλωση, είχε έλλειψη πόρων. Το 2006 είπατε: «Ο προϋπολογισμός σηματοδοτεί την έξοδο της χώρας μας από τη διαδικασία της ευρωπαϊκής επιτήρησης». Το 2006 το είπατε αυτό, κύριε Πρωθυπουργέ. Μετά είχαμε χρεοκοπία. Το 2013 είπατε: «Θα έχουμε μαζεμένο δημόσιο με ξεκάθαρα οργανογράμματα και με ξεκάθαρους ρόλους». Κάνατε το επιτελικό κράτος με προσλήψεις να μην πω ποιων και δεν χρειάζεται, δεν είναι προσωπική αντιπαράθεση. Το 2014 είπατε: «Γενικοί Διευθυντές Δημόσιας Διοίκησης, οι οποίοι θα έχουν επιλεγεί με πραγματικά αξιοκρατικές διαδικασίες». Να μην πω τώρα τι έγινε με τον διοικητή της ΕΥΠ, να πω τα υπόλοιπα, δεν είναι επί προσωπικού, είναι προϋπολογισμός. Θέλω, λοιπόν, τουλάχιστον, όταν λέμε κάτι σε αυτό το Κοινοβούλιο, να είναι μετρημένο, ζυγισμένο και κυρίως μελετημένο και προγραμματισμένο να υλοποιηθεί, γιατί έτσι αδικούμε και τους εαυτούς μας. Να σας θυμίσω, λοιπόν, κύριε Πρωθυπουργέ, τι υποσχεθήκατε προεκλογικά και τι δεν κάνατε, γιατί ο προϋπολογισμός είναι προϋπολογισμός. Μείωση συντελεστή φορολογίας από το 28% στο 20% σε δύο χρόνια. Μειώσατε στο 24% δίνοντας φοροαπαλλαγές σε offshore. Και αυτό είναι ένα θέμα, κύριε Πρωθυπουργέ! Σε offshore φοροαπαλλαγές; Είπατε προκαταβολή φόρου από το 100% στο 95%. Κοροϊδεύετε τους ελεύθερους επαγγελματίες. Λέγατε ότι θα την καταργήσετε, δεν το κάνατε. Αξιοποίηση του Προγράμματος Δημοσίων Επενδύσεων. Έχει μειωθεί το 2020, με βάση τον προϋπολογισμό τον δικό σας, από τα 7,35 δισεκατομμύρια στα 6,75 δισεκατομμύρια. Μείωση των δημοσίων επενδύσεων, που σε μία φιλελεύθερη οικονομία, κύριε Πρωθυπουργέ - έχετε τον κ. Σκυλακάκη ο οποίος είναι και φιλελεύθερος πολύ - ξέρετε ότι χωρίς δημόσιες επενδύσεις, κύριε Υπουργοί και κύριε Πρωθυπουργέ, δεν πρόκειται ποτέ να πάρει η ανάπτυξη μπροστά. Δεν πρόκειται να γίνει πουθενά, σε καμμία χώρα φιλελεύθερης οικονομίας, χωρίς δημόσιες επενδύσεις, δεν πρόκειται να πάμε μπροστά. Δηλαδή, βλέπω τόσες αντιφάσεις που αρχίζω και στεναχωριέμαι. «Επιτελικό κράτος» μας λέγατε, «χίλιες τριακόσιες προσλήψεις» δεν ξέρουμε πόσο κοστίζουν. Υποσχεθήκατε στη ΔΕΘ το 2018 ανάπτυξη 4% και τώρα προβλέπετε 2% ανάπτυξη στον προϋπολογισμό. Λέει 2,2% το ΔΝΤ. Δείτε, λοιπόν, τις αντιφάσεις στα νούμερα. Λέτε: «Κατώτατος εισαγωγικός συντελεστής 9% για εισοδήματα έως 10.000 ευρώ». Μέχρι τα 8.500 ευρώ έχει αφορολόγητο. Δώρον άδωρον, κύριε Πρωθυπουργέ. Κύριε Σταϊκούρα μου, δημιουργική λογιστική λέγεται αυτή ή αν θέλετε λέγεται επικοινωνιακή λογιστική, για να περνάμε στον κόσμο το μήνυμα ότι κάνουμε φοροαπαλλαγές. Αν δεν κάνετε πραγματικές φοροαπαλλαγές, αν δεν φοροαπαλλάξετε τον κόσμο από το βραχνά των φόρων, δεν πρόκειται ποτέ να προχωρήσει η οικονομία. Είναι πολύ απλά τα πράγματα. Και δεν καταλαβαίνω το μένος της Αριστεράς, με τους ιδιοκτήτες, τους επιχειρηματίες. Αν δουλεύει μία επιχείρηση καλά, κύριοι συνάδελφοι - πιστέψτε με, είμαι επιχειρηματίας, δεν ξέρω πόσοι είστε επιχειρηματίες εδώ, γιατί όλοι μιλάτε για τις επιχειρήσεις, αλλά ουδείς είναι επιχειρηματίας - αν δουλεύει η επιχείρηση μου καλά, θα προσλάβω κόσμο, θα δώσω και μισθούς. Είναι δεδομένο αυτό, δεν γίνεται διαφορετικά. Αν δεν έχω λεφτά, δεν θα προσλάβω κανέναν, θα απολύσω και κόσμο. Νόμος της φύσεως είναι. Δεν μπορούμε να τα αλλάξουμε όλα στη λογική της ιδεοληψίας μας. Δεν γίνεται. Θα στηρίξουμε τον επιχειρηματία, για να μπορούμε να στηρίξουμε και τον εργαζόμενο, δεν γίνεται διαφορετικά. Κατάργηση, λέει, του τέλους επιτηδεύματος σταδιακά και εισφοράς αλληλεγγύης. Δεν έχουν γίνει. Η εισφορά αλληλεγγύης καταργήθηκε μόνο στους τόκους ομολόγων. Μείωση εισφορών κύριας σύνταξης σταδιακά στο 15% από 20%. Δεν έγινε. Μείωση συντελεστών ΦΠΑ σε 11% και 22%. Δεν έγινε. Αυτά τα λέγανε στο πρόγραμμα τους. Ξέρετε, κύριοι της Νέας Δημοκρατίας, στα κανάλια που πηγαίνατε αυτά λέγατε, δεν λέγατε κάτι άλλο, αυτά λέγατε. Επαναφέρονται επιδόματα σε πολύτεκνους. Δεν έγινε. Δεν έγινε ούτε αυτό. Μια χώρα που έχει δημογραφικό πρόβλημα, με βάση τον προϋπολογισμό σας, καμμία μέριμνα, ώστε να γεννηθούν Έλληνες. Και δεν το καταλαβαίνω. Ένα δισεκατομμύριο στον προϋπολογισμό για το ελάχιστο εγγυημένο εισόδημα. Κύριε Πρωθυπουργέ, δεν έγινε. Γιατί κατηγορήσατε τον ΣΥΡΙΖΑ; Δεν θα σας πω. Όμως, θέλω να πάω σε κάτι άλλο. Επειδή είναι πάρα πολλά αυτά που λέγατε και δεν έγιναν, κάθισα και δούλεψα, κύριε Πρωθυπουργέ, και σας έκανα πίνακες. Τους καταθέτω στα Πρακτικά, για να τους έχετε, να τους διαβάσουν πρώτα οι σύμβουλοι σας, ώστε του χρόνου στον προϋπολογισμό, αν είστε Κυβέρνηση - σάς το εύχομαι να είστε Κυβέρνηση, δεν έχω κάτι μαζί σας και με κανέναν Πρωθυπουργό της χώρας, αρκεί να κάνει σωστά πράγματα - να τα διαβάσετε καλά, ώστε να μην εκτεθείτε πάλι. Γιατί, ειλικρινά εκτίθεστε. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εδώ, λοιπόν, υπάρχει ένα πρόβλημα αντίληψης στα οικονομικά. Και το λέω στους καλούς συναδέλφους της Νέας Δημοκρατίας. Πιστεύετε, κύριε Πρωθυπουργέ, ότι το πρόβλημα της Ελλάδας θα λυθεί με τις επενδύσεις, με τις ξένες επενδύσεις; Αυτό πιστεύετε πραγματικά; Γιατί ακούω Υπουργούς σας να το λένε συνεχώς αυτό, ότι οι ξένες επενδύσεις θα φέρουν την ανάπτυξη. Λοιπόν, ξέρετε ότι ποτέ οι ξένες επενδύσεις δεν πέρασαν το 2% του ΑΕΠ; Το ξέρετε, κύριε Πρωθυπουργέ; Όταν οι ελληνικές επενδύσεις, οι εγχώριες είναι στο 25%. Και μιλάει από μόνος του ο αριθμός! Σου λέει 25% των Ελλήνων επενδύουν σε επιχειρήσεις. Πρέπει να στηρίξουμε αυτούς τους επενδυτές, το 25% που πονάνε τη γη, πονάνε την Ελλάδα, που πονάνε τον Έλληνα, που πονάνε την πατρίδα. Σώνει και καλά εσείς επενδύετε στους αλλότριους, στους εξωχώριους επενδυτές, οι οποίοι δεν υπάρχουν κι αλλιώς και μην κοροϊδευόμαστε. Σε μια χώρα όπως η Ελλάδα δύσκολο να επενδύσει κανείς. Δεν υπάρχει επενδυτικό κλίμα. Οι εγχώριες επενδύσεις, λοιπόν, μειώθηκαν πολύ περισσότερο από τις αμοιβές. Για να καταλάβετε, έχουμε εκ διαμέτρου αντίθετα αποτελέσματα. Αναφέρεται ότι το δημόσιο θα εισπράξει το 2020 ένα ποσό των 2,4 δισεκατομμυρίων ευρώ από τις ιδιωτικοποιήσεις του ΤΑΙΠΕΔ. Θα πάρουμε, δηλαδή, περίπου 2,5 δισεκατομμύρια. Αυτό λένε οι Υπουργοί σας εδώ και στον προϋπολογισμό αυτό εγγράφεται και καλά κάνετε. Δεν λέτε, όμως, τι συμβαίνει με τα 2,2 δισεκατομμύρια. Δεν θα πάνε στον ελληνικό λαό. Θα πάνε μέσω του ΤΑΙΠΕΔ στους δανειστές. Αυτό δεν είναι ανάπτυξη. Το παίρνουμε από εδώ και το πάμε προς τα εδώ. Αυτό δεν πάει στην αγορά. Πουλάμε τα ασημικά, πουλάμε τα χρυσαφικά, πουλάμε ό,τι έχουμε, ουσιαστικά χωρίς να προβλέπεται το χρήμα αυτό να πέσει στην αγορά. Γιατί αν δεν πέσει χρήμα στην αγορά, κύριοι συνάδελφοι της Νέας Δημοκρατίας, ένα πράγμα θα συμβεί. Νομοτελειακά θα πάμε σε μια ακόμη πτώχευση και θα είναι πιο οδυνηρή αυτή τη φορά, πολύ πιο οδυνηρή. Τα έσοδα, λοιπόν, πάνε στο εξωτερικό. Δημιουργείται μια αγορά χρηματιστηριακών παραγώγων στον τομέα της ενέργειας. Ουσιαστικά διαμελίζετε τη ΔΕΠΑ για να την ξεπουλήσετε κι αυτή. Η ενέργεια σήμερα, κύριοι συνάδελφοι της Νέας Δημοκρατίας, είναι αντικείμενο πολέμων. Το καταλαβαίνετε; Δίπλα μας γίνονται πόλεμοι για την ενέργεια και η Ελλάδα ενεπλάκη σε μια περιδίνηση με την Τουρκία, γι' αυτόν ακριβώς τον λόγο, λόγω ενέργειας. Κι έρχεστε εσείς και πάτε να πουλήσετε την ατμομηχανή της ενέργειας. Για ποιον λόγο; Πώς θα έρθει η ανάπτυξη; Επενδύσεις δεν έρχονται, η δημόσια περιουσία εκποιείται. Πώς θα έρθει η ανάπτυξη; Πείτε μου εσείς. Ισχυρίζεστε πως το υπέρογκο και κόκκινο ιδιωτικό χρέος δεν είναι το πρόβλημα. Κάνετε λάθος, κύριε Πρωθυπουργέ. Κάνει λάθος η Κυβέρνηση. Το ιδιωτικό χρέος είναι ένα τεράστιο πρόβλημα στην οικονομία μας και θα σας πω γιατί. Επικαλείστε ότι πληρώνουμε το χρέος μας λόγω χαμηλών επιτοκίων, ναι ή όχι; Και λόγω της επιμήκυνσης των 96 δισεκατομμυρίων ευρώ που έρχονται από το 2032 και μετά. Δηλαδή πληρώνουμε τώρα, αλλά μεταφέρουμε το πρόβλημα στην επόμενη γενεά. Είναι τραγικά λάθη αυτά στην άσκηση σοβαρής πολιτικής. Οι επόμενες γενιές τι θα μας πουν; Ότι «εσείς τα καλύψατε και τα φέρατε σε εμάς»; Με βάση, λοιπόν, το διάγραμμα 4.1 του προϋπολογισμού σας, κύριε Σταϊκούρα, διαπιστώνεται πως δεν μπορούν να καλυφθούν φυσιολογικά οι πληρωμές το 2022, που υπερβαίνουν τα 8 δισεκατομμύρια ευρώ. Ο κ. Βιλιάρδος κατέθεσε στα Πρακτικά το διάγραμμα 4.1. Πάρτε το, κύριε Σταϊκούρα, και θα δείτε ότι - με βάση το δικό σας διάγραμμα - δεν πληρώνονται τα λεφτά αυτά, δεν βγαίνουν, με τα δικά σας νούμερα, όχι με τα δικά μας. Βρείτε, λοιπόν, τρόπους χρηματοδότησης και όχι να μειώνεται ξανά το Πρόγραμμα Δημοσίων Επενδύσεων. Το επαναλαμβάνω και θα σας πω και κάτι άλλο. Κάντε ΣΔΙΤ, κύριε Πρωθυπουργέ. Αν η Ελλάδα δεν έχει χρήματα για να δημιουργήσει χρηματοδότηση κρατικής μέριμνας, κάντε ΣΔΙΤ, αλλά πραγματικά ΣΔΙΤ, όχι FRAPORT - ΣΔΙΤ, όχι Ελληνικό - ΣΔΙΤ. Γιατί εκεί δεν είναι ΣΔΙΤ. Εκεί είναι - εντός εισαγωγικών - «ό,τι πάρει και ό,τι φάει» ο επενδυτής. Εμείς θέλουμε να κερδίσει το ελληνικό κράτος, να κερδίσει και ο Έλληνας πολίτης. Έρχομαι στα εξοπλιστικά. Έχουμε μείωση των εξοπλιστικών, δυστυχώς, με βάση τον προϋπολογισμό, κύριε Σταϊκούρα. Έχουμε μια μείωση. Δεν είδα δικό μας σχέδιο παραγωγής οπλικών συστημάτων. Δεν είδα κάτι συγκεκριμένο. Αφηρημένα είναι. Μειώθηκε στα 258 εκατομμύρια το 2019, αντί για 336 εκατομμύρια που προβλεπόταν. Εδώ έχω ένα πρόβλημα, όμως. Κύριε Πρωθυπουργέ και κύριε Σταϊκούρα, για τον ιδιωτικό τομέα δεν υπάρχει καμμία μεριμνά. Πραγματικά καμμία μέριμνα δεν υπάρχει για τον ιδιώτη επιχειρηματία. Δεν υπάρχει τίποτα, καμμία αναφορά. Θα πρέπει να αναφέρετε ακριβώς, κύριε Σταϊκούρα, την αξία των περιουσιακών στοιχείων, τις καταθέσεις και τα χρέη τού κάθε ιδιώτη. Θα σας πω τώρα γιατί το λέω αυτό. Μιλάτε για μείωση του δημόσιου χρέους όταν εκτοξεύεται στα ύψη το κόκκινο χρέος των Ελλήνων, των ιδιωτών. Δηλαδή, έχετε υπερδανεισμένους πολίτες, επιχειρήσεις υπερδανεισμένες, ιδιώτες υπερδανεισμένους, «κόκκινους» ουσιαστικά που σημαίνει ότι έχουν αδυναμία να καταναλώσουν προϊόντα, που σημαίνει ότι έχουν αδυναμία να ρίξουν λεφτά στην αγορά. Ποιος επιχειρηματίας θα έρθει να επενδύσει στην Ελλάδα, κύριε Πρωθυπουργέ, όταν ξέρει ότι οι πολίτες είναι υπερχρεωμένοι; Ποιος θα αγοράσει τα προϊόντα τους; Ουδείς. Μειώνονται οι καταθέσεις και απαξιώνεται η ιδιωτική περιουσία. Έχει γίνει - και θα το πω ειλικρινά και ευθέως - λεηλασία του ιδιωτικού πλούτου. Μέσω της φορολογικής πολιτικής δέκα ετών έχουν απομυζήσει από τον Έλληνα ό,τι καταθέσεις είχε. Δεν υπάρχουν πλέον καταθέσεις. Δείτε τα ισοζύγια των τραπεζών για να καταλάβετε. Αν δεν υπάρχουν καταθέσεις, δεν μπορούν οι τράπεζες να χρηματοδοτήσουν. Είναι αυτονόητο αυτό, το πιο απλό πράγμα από όλα. Πρέπει να έχει ο Έλληνας λεφτά να καταθέτει στην τράπεζα και η τράπεζα να δίνει, με βάση τις εγγυήσεις αυτές, δάνεια για να γίνονται επενδύσεις. Ούτε αυτά υπάρχουν. Τα ιδιωτικά περιουσιακά στοιχεία των νοικοκυριών μειώθηκαν κατά 600 δισεκατομμύρια ευρώ, κύριοι συνάδελφοι. Το κόκκινο χρέος αυξήθηκε κατά 250 δισεκατομμύρια. Από το χρηματιστήριο χάθηκαν 100 δισεκατομμύρια ευρώ, που σημαίνει ότι η κρίση κόστισε ξέρετε πόσο; Ούτε 200, ούτε 300, αλλά 1 τρισεκατομμύριο ευρώ κόστισε η ελληνική κρίση, η κρίση της Ελλάδας. Δεν θα κοιτάξω το αίτιο, γιατί επαναλαμβάνω ότι τα αίτια είναι πολλά. Θα πω μερικά πράγματα τα οποία θεωρώ ότι είναι λίγο δύσκολο να υλοποιηθούν. Αντιλαμβάνεστε, κύριε Πρωθυπουργέ και κύριοι της Νέας Δημοκρατίας, ότι το 2020 πρέπει να καταβάλουμε στους διάφορους δανειστές 18,4 δισεκατομμύρια ευρώ; Ακούστε το νούμερο, κύριοι συνάδελφοι, 18,4 δισεκατομμύρια ευρώ για τόκους πρέπει να πληρώσουμε το 2020. Είναι η δημιουργική λογιστική του ΣΥΡΙΖΑ. Τα μετέφερε μετά το 2020 όλα τα χρέη. Άρα λοιπόν: Τόκοι κεντρικής διοίκησης 6,1 δισεκατομμύρια, ληξιπρόθεσμο χρέος 12,33 δισεκατομμύρια ευρώ. Δεν βγαίνουν! Ειλικρινά και με θλίψη το λέω, δεν βγαίνουν! Και θα μου πείτε, προτάσεις έχετε; Θα σας πω μερικές προτάσεις γιατί η Ελληνική Λύση, δυστυχώς ή ευτυχώς, είναι το μοναδικό κόμμα που έχει πρόγραμμα κατατεθειμένο, αναρτημένο στο διαδίκτυο, διακοσίων ογδόντα σελίδων. Διακόσιες ογδόντα σελίδες, όχι είκοσι και τριάντα. Αυξήστε το Πρόγραμμα Δημοσίων Επενδύσεων κατά 10 δισεκατομμύρια ευρώ φέτος. Αν το αυξήσουμε αυτό, τότε υπάρχει ελπίδα ανάπτυξης, το επαναλαμβάνω. Έτσι θα τονωθεί η ζήτηση, θα μειωθεί η ανεργία και θα δοθεί και ώθηση στον ιδιωτικό τομέα. Αν δοθεί ώθηση στον ιδιωτικό τομέα, θα μπορείτε να εισπράξετε φόρους του χρόνου, αλλιώς δεν μπορείτε να εισπράξετε ούτε έναν φόρο. Το επαναλαμβάνω, φωνάζω, ουρλιάζω. Κάποιοι δεν θέλουν να με ακούσουν. Θεωρούν ότι μπορεί να είναι και, αν θέλετε, βάσανο η σημερινή ομιλία ή ο προϋπολογισμός. Δεν είναι όμως έτσι. Ο προϋπολογισμός είναι τα «καμπανάκια» προς την Κυβέρνηση για τους επόμενους μήνες που θα κυβερνήσει. Μειώστε δραστικά τους φόρους να γίνουμε ανταγωνιστικοί. Δεν μπορούμε να είμαστε ούτε ανταγωνιστικοί, ούτε να συναγωνιστούμε άλλες χώρες με τόσο υψηλούς φόρους. Ναυτιλία και διαχείριση πλοίων. Κύριε Υπουργέ, κύριε Σταϊκούρα, υπάρχει μία μελέτη του Πανεπιστημίου Πειραιά. Έχει κάνει ολόκληρη μελέτη και έρευνα και λέει ότι μόνο από τα πλοία και από τη ναυτιλία μπορεί η Ελλάδα να παίρνει 18 δισεκατομμύρια ετησίως. Δεν τα λέω εγώ. Καθηγητές με ειδική μελέτη κατατεθειμένη τα λένε. Αν δεν την ξέρετε, να σας την προσκομίσει ο κ. Βιλιάρδος κι εγώ στο γραφείο σας, κύριε Σταϊκούρα, να τη μελετήσετε. Φορολογικό σύστημα. Σταματήστε τις φορολογικές αλλαγές. Αντιγράψτε, κύριε Πρωθυπουργέ, το αμερικανικό φορολογικό σύστημα. Είναι το πιο εύκολο από όλα. Μπορούμε να το αντιγράψουμε. Ό,τι έσοδα έχω, μπαίνουν κατευθείαν σε έναν κουβά και εκεί μπορείς να φορολογείς πολύ πιο εύκολα. Κι έτσι βγαίνει και το μαύρο χρήμα, κύριε Υπουργέ. Εσείς κάνετε το εξής: Όταν έχεις 10.000 ευρώ, σου βάζω τεκμήριο. Όταν έχεις 15.000 ευρώ, σου βάζω τεκμήριο. Ο άλλος για ποιο λόγο να κόβει αποδείξεις; Ό,τι καταναλώνει η απόδειξη περνάει στη φορολογική του δήλωση. Έτσι και ΦΠΑ θα εισπράξετε. Τα πιο απλά από όλα τα έκαναν οι Αμερικανοί και πέτυχαν. Έχουν ένα πολύ αυστηρό φορολογικό σύστημα οι Αμερικανοί, μπαίνουν φυλακή πρωθυπουργοί και μαφιόζοι. Κάποια στιγμή ας το εφαρμόσουμε εδώ τουλάχιστον, ρε παιδί μου. Τόσο δύσκολο είναι; Η λύση, λοιπόν, είναι η υιοθέτηση του συστήματος των εσόδων - εξόδων και η φορολόγηση των πραγματικών εισοδημάτων και όχι των τεκμαρτών. Σταματήστε το έγκλημα των τεκμαρτών εισοδημάτων. Είναι έγκλημα για την οικονομία. Καταλάβετέ το. Είναι σαν να κλείνεις τη μύτη σε έναν που έχει πρόβλημα με άσθμα και δεν μπορεί να αναπνεύσει. Δεν το καταλαβαίνουμε αυτό; Στο τέλος, δώστε βάση στον πρωτογενή τομέα. Κύριε Πρωθυπουργέ, αύριο το πρωί αν ήμουν Πρωθυπουργός - δεν είμαι δυστυχώς ή ευτυχώς, δεν ξέρω, θα φανεί από την πορεία - θα έκανα το πολύ απλό, θα έβαζα τον κ. Σταϊκούρα να δει πόσες ελληνικές επιχειρήσεις υπάρχουν στη Βουλγαρία, οι οποίες λειτουργούν και τζιράρουν 6 δισεκατομμύρια ευρώ και πενήντα χιλιάδες θέσεις εργασίας. Θα τους έδινα φορολογικό κίνητρο 10% φορολόγηση να μου φέρουν τα 6 δισεκατομμύρια εδώ, να μπορώ να εισπράξω ΦΠΑ που είναι πολλά περισσότερα από όσα χάνω και να μπορώ να τις φέρω πίσω. Βρείτε έναν τρόπο. Αν δεν είναι ο δικός μου τρόπος καλός, βρείτε τον δικό σας τρόπο να έρθουν οι επιχειρήσεις πίσω. Τζίρος 6 δισεκατομμύρια, πενήντα με εξήντα χιλιάδες θέσεις εργασίας μπορούν να επανέλθουν στην Ελλάδα. Βρείτε τρόπους. Δεν είναι τόσο δύσκολο. Ρουφάτε το μαύρο χρήμα με φόρους. Σας κάνω μια πρόταση εγώ και δεν με ενδιαφέρει αν η Αριστερά αντιδράσει, δεν με απασχολεί καθόλου. Δώστε κίνητρα, ώστε το μαύρο χρήμα να επενδυθεί. Δώστε κίνητρα, κύριε Σταϊκούρα. Υπάρχει μαύρο χρήμα, δυστυχώς ή ευτυχώς. Στη χώρα μας υπάρχει δυστυχώς μαύρο χρήμα. Τα έχουν στα ντουλάπια τους κ.λπ.. Το κάνει η Γερμανία, το ξέρετε αυτό; Κύριε Σταϊκούρα, η Γερμανία που την ακούτε πολύ καλά - και καλά κάνετε, γιατί έλεγε και ο φίλος μου ο Άδωνις εδώ ότι οι Γερμανοί είναι φίλοι μας, μου θύμισε τον γερο - Λαδά, που έλεγε ότι οι Γερμανοί είναι φίλοι μας - αυτό κάνει, το μαύρο χρήμα μπορεί να το επενδύει ο Γερμανός. Έτσι δεν είναι, κύριε Βιλιάρδο; Γιατί δεν το κάνετε και εσείς, κύριε Σταικούρα; Αφού η Γερμανία μάς κάνει μαθήματα. Πάρτε, λοιπόν, αυτούς τους κύριους και εφαρμόστε το εδώ, για να μπορεί ο άλλος που έχει εκατό χιλιάρικα, διακόσια, τριακόσια να τα επενδύσει, όχι να πάτε να του φάτε το 50% εσείς! Βάλτε του 5% φορολόγηση, να τα βγάλει, να επενδύσει, για να έρθουν θέσεις εργασίας, όπως κάνουν όλες οι χώρες! Και η Γαλλία το κάνει και το έχει κάνει κατ' επανάληψη πολλές φορές. Με αυτό το παραγωγικό μοντέλο που έχουμε, κύριε Πρωθυπουργέ, δηλαδή με 4,1% περίπου του ΑΕΠ πρωτογενή τομέα και 16,9% του ΑΕΠ δευτερογενή τομέα, δεν μπορεί να επιβιώσει η ελληνική οικονομία. Και το λέω γιατί αισθάνομαι ιδιαίτερα άσχημα, όταν ακούω οικονομολόγους να ομιλούν από Βήματος της Βουλής και θυμάμαι εκείνο το περιβόητο - ο Κάιζερ, αν δεν κάνω λάθος, το είχε πει - «φέρτε μου τρεις, τέσσερις καθηγητές πανεπιστημίου να διαλύσουν το κράτος».
Ο Βίσμαρκ το είχε πει.
Βίσμαρκ, συγγνώμη, εντάξει, δεν θα τα χαλάσουμε σε αυτό. Η ουσία είναι άλλη, όμως, οι καθηγητές... [[Θόρυβος στην Αίθουσα]] Όχι, κυρία Μπακογιάννη, δεν λέμε ό,τι θέλουμε, εκτός αν είστε αλάθητοι εσείς και δεν κάνετε λάθη. Φαντάζομαι δεν κάνατε ποτέ λάθος. Να υπενθυμίσω ένα λάθος της κ. Μπακογιάννη, τώρα που με προκαλέσατε, κυρία Μπακογιάννη; Να σας πω εγώ ένα λάθος;
Δεν απευθύνθηκα σε εσάς!
Δεν απευθύνθηκε σε εσάς η κ. Μπακογιάννη.
Ζητώ συγγνώμη τότε εγώ. Εγώ άκουσα «λέμε ό,τι να είναι». Λέω, λοιπόν, ότι είπε κάτι πολύ απλό για τους καθηγητές. Φοβούμαι ότι έχει δίκιο, ακόμη και σήμερα. Οι καθηγητές μάς έφεραν εδώ, οι καθηγητές, ο κ. Σημίτης, ο κ. Αλογοσκούφης, όλοι οι καθηγητές που πέρασαν από το ελληνικό Κοινοβούλιο, ο κ. Τσακαλώτος, καθηγητής, βέβαια, ναι. Κύριε Βαρουφάκη, καθηγητής είστε και εσείς; Έχετε ένα εξάμηνο και εσείς, 100 δισεκατομμύρια ευρώ, από ό,τι λέει η Νέα Δημοκρατία, οπότε και εσείς μας φέρατε εδώ, αφού μιλάμε για καθηγητές! Λέω, εν πάση περιπτώσει, φτάνει με τους καθηγητές, πήξαμε! Βάλτε επιχειρηματίες, βάλτε τεχνοκράτες, όχι τραπεζίτες - μαϊμού που έχουμε στην Ελλάδα, κανονικούς τραπεζίτες ή κανονικούς τεχνοκράτες, τεχνοκράτες που ξέρουν τι σημαίνει οικονομία, που ξέρουν τι σημαίνει «παράγω», που ξέρουν τι σημαίνει «δημιουργώ». Και θα δώσω μερικά παραδείγματα. Ακούστε. Εδώ ήρθε ο Τσακαλώτος και έκανε παράπονα γιατί έκοψε, λέει, τα επιδόματα η Νέα Δημοκρατία. Τα έκοψε κακώς. Όταν βγαίνει Υπουργός Εθνικής Οικονομίας και μιλάει για επιδόματα, για επιδοματική πολιτική, είναι αποτυχημένος Υπουργός. Οικονομική πολιτική με επιδόματα δεν μπορεί να κρατάει η Κυβέρνηση. Δεν γίνεται επιδοματική πολιτική. Πολιτική κάνεις αναπτυξιακή, δίνεις μισθούς, δίνεις θέσεις εργασίας, δημιουργείς παραγωγή για να δώσεις δουλειές. Οι άνθρωποι λειτουργούν με επιδόματα. Είναι τα επιδόματα της Αριστεράς. Έχουν μάθει από τις ΜΚΟ, βέβαια και ξέρετε ότι το χούι δεν φεύγει εύκολα, δεν αλλάζει. Πάμε στην ουσία. Πρωτογενής τομέας. Γεωργική παραγωγή 12,1 δισεκατομμύρια ευρώ έχει η Ελλάδα, κύριε Πρωθυπουργέ, κατά κύριο επάγγελμα 10% αγρότες. Τι προϊόντα λαμβάνουμε από το εξωτερικό; Για να λειτουργήσει ο αγρότης, κύριοι συνάδελφοι - δεν μπορεί να λειτουργήσει έτσι - παίρνει σπόρους, φυτοχώματα, αγροτικά μηχανήματα, αυτοματισμούς, λιπάσματα, θερμοκήπια, δίκτυα σκίασης. Πριν το 1960 το Ισραήλ είχε 0% αγροτική παραγωγή, δεν παρήγαγε τίποτα. Ένα χερσαίο κομμάτι γης ήταν το Ισραήλ. Ακούστε τώρα: Έλλειψη νερού και εδαφική δομή, έρημο, πέτρες ήταν, κατσάβραχα, που λένε στο χωριό μας. Σήμερα έχει θερμοκήπια διακοσίων στρεμμάτων, μονάδες αφαλάτωσης, παράγει δίκτυα σκίασης, δίκτυο διανομής, δίκτυο πωλήσεων. Η κυβέρνηση του Ισραήλ εγγυάται τις ελάχιστες τιμές σε κάθε προϊόν. Μεριμνά για τα αγροτικά προϊόντα και τα εφόδια. Το ίδιο ισχύει και για την Ολλανδία. Η Ολλανδία, κύριοι συνάδελφοι του ΣΥΡΙΖΑ και του ΚΚΕ, είναι ίση με την Πελοπόννησο, λίγο μεγαλύτερη από την Πελοπόννησο. Ακούστε λίγο εδώ: Τι παράγει η Ολλανδία; Απόδοση Ολλανδίας: Σαράντα πέντε εκατομμύρια στρέμματα: το στρέμμα αποδίδει 1.700 ευρώ. Το Ισραήλ: Έξι εκατομμύρια στρέμματα: το στρέμμα αποδίδει 1.290 ευρώ. Ελλάδα: Τριάντα επτά εκατομμύρια στρέμματα: το στρέμμα αποδίδει 190 ευρώ. Πού να βγει με 190 ευρώ ο αγρότης, ρε παιδιά; Πού να παράγει προϊόντα υπεραξίας για να τα τυποποιήσουμε, να τα κάνουμε μεταποίηση, να τα στείλουμε έξω; Πώς να ανταγωνιστείς έτσι, αφού δεν υπάρχει μέριμνα και λογική; Ολλανδία: Εξαγωγές αγροτικών προϊόντων, 116 δισεκατομμύρια ευρώ. Και όταν λέμε αγροτικά προϊόντα, κύριοι της Νέας Δημοκρατίας και κύριοι Βουλευτές, δεν αναφερόμαστε στην ντομάτα και στο καρπούζι. Μιλάμε για την υπεραξία του προϊόντος, να πάμε σε σπόρους. Εδώ δεν έχουμε τράπεζα σπόρων. Είπα στον κύριο Υπουργό να δει το θέμα με τους σπόρους. Κύριε Υπουργέ, το είδατε το θέμα με τους σπόρους; Είμαστε η χώρα που δεν έχει τράπεζα σπόρων και σας είπα να το δείτε το θέμα. Γνωριζόμαστε και από παλιά και επειδή ξέρω ότι είστε, όντως, πραγματικά τεχνοκράτης, καθίστε και δείτε το! Άλλο φίλοι και άλλο πολιτικοί αντίπαλοι. Λέω, λοιπόν, βρείτε την τράπεζα σπόρων! Δεν γίνεται χώρα χωρίς τράπεζα σπόρων! Δεν το καταλαβαίνετε αυτό; Δεν γίνεται! Και το λέω με πολλή συμπάθεια γιατί είναι ο πρώτος σας προϋπολογισμός και πηγαίνετε προς την άβυσσο πάλι. Ακούστε, κύριοι συνάδελφοι: Η Ελλάδα έχει εξαγωγές 6 δισεκατομμύρια ευρώ, όταν η Ολλανδία που είναι ίση με την Πελοπόννησο έχει 116 δισεκατομμύρια ευρώ. Πώς να ανταγωνιστούμε; Ποιον να ανταγωνιστούμε; Πώς να τους ανταγωνιστούμε; Τι πρέπει να κάνετε με τον πρωτογενή τομέα; Κατ' αρχάς, πρέπει να γίνει αναδασμός. Κύριε Υπουργέ, κύριε Βορίδη, για εσάς μιλάω! Λέω, αναδασμός! Λειτουργούμε ακόμη με το σύστημα του 1950 και του 1960. Δεύτερον, σύσταση επιτροπής πρωτογενούς παραγωγής γεωργίας, κτηνοτροφίας, ίδρυση τράπεζας σπόρων, αποδυνάμωση μεσαζόντων, επένδυση στις ελληνικές πρώτες ύλες που χρειάζεται ο αγρότης, ενίσχυση της μεταποίησης - τυποποίησης, απαγόρευση ομοειδών προϊόντων από τρίτες χώρες. Κύριε Καλαφάτη, επειδή είπατε στον συνάδελφο «γράψτε!», να σας πω κάτι να γράψετε και εσείς; Καλά θα κάνετε! Κύριε Γραμματέα της Νέας Δημοκρατίας, να σας πω κάτι να γράψετε και εσείς; Πηγαίνετε στα τουρκικά σύνορα και κάντε ποιοτικούς ελέγχους των προϊόντων σε ντομάτες, λαχανικά που έρχονται από την Τουρκία, περίπου 1,5 δισεκατομμύριο ευρώ, κλείστε την πόρτα του Ερντογάν, λοιπόν, για να κερδίσουμε και 1,5 δισεκατομμύριο ευρώ, να μην κάνουμε εισαγωγές από τρίτες χώρες, όπως η Τουρκία που είναι εχθρός της Ελλάδος. Να μην το ξεχνάμε αυτό ποτέ! Τους δίνουμε λεφτά σε αγροτικά προϊόντα που δεν έπρεπε καν να τα δίνουμε! Αυτό, αφού θέλετε να ακούσετε, λοιπόν! [[Χειροκροτήματα από την πτέρυγα της Ελληνικής Λύσης]] Κλείστε την τροφοδοσία από άλλες χώρες! Η Βουλγαρία και η Ρουμανία μάς στέλνουν γάλα αμφιβόλου ποιότητος, οι κτηνοτρόφοι μας λιμοκτονούν και παίρνουν οι γαλακτοβιομηχανίες από εκεί το γάλα, το καρτέλ, το περνούν ως ελληνικό και κάνουν την ελληνική φέτα. Ο κ. Χαρακόπουλος έχει κάνει και δύο ερωτήσεις κατά το παρελθόν, αν δεν κάνω λάθος πάνω σε αυτό το θέμα. Γελάς, Μάξιμε, αλλά έτσι είναι. Άρα, λοιπόν, ποιοτικούς ελέγχους στη Βουλγαρία, Ρουμανία, Τουρκία! Εκεί να δείτε τι θα γίνει. Θα κλάψουν μανούλες από Βουλγαρία, Ρουμανία και Τουρκία, αν γίνει αυτό. Κλείνοντας, λοιπόν, δεν θα πω για εκτροφές, για ζωοτροφές, για βοσκοτόπους. Παράγουμε εξακόσιους με επτακόσιους τόνους γάλα και καταναλώνουμε χίλιους εκατό. Γάλα! Ο Χριστός και η Παναγία! Παράγουμε επτακόσια και καταναλώνουμε χίλια εκατό! Αυτό φωνάζει μόνο του, κύριε Σταϊκούρα! Βρείτε τρόπο να παράγουμε περισσότερο, να μην κάνουμε εισαγωγή! Η εισαγωγή σημαίνει εκροή συναλλάγματος, που δεν τυπώνεις χρήμα εσύ, κύριε Σταϊκούρα, αν το έχεις στο σπίτι σου, το δανείζεσαι πάλι. Και αφού το δανείζεσαι, πρέπει να το δώσεις. Γιατί να το δώσω, λοιπόν και να μην το παράγω εγώ εδώ; Όσον αφορά την εισαγωγή πρόβειου γάλακτος ως παγοκολόνα, κάθε βράδυ γίνεται από τη Βουλγαρία πάρτι παγοκολόνας. Περνούν γάλατα - παγοκολόνες. Γιατί; Και μιλάει για νούμερα ο κ. Βαρουφάκης, για το πλεόνασμα, 2,5%, 2,7%, 2,8%. Τα αυτονόητα, κύριε Βαρουφάκη, δεν κάνουμε ως χώρα, τα πιο απλά! Δεν θα πω περισσότερα, θα πω, όμως, το εξής: Ξέρετε, κύριοι συνάδελφοι, έχω μπροστά μου τη λίστα από την Ευρωπαϊκή Ένωση και την καταθέτω για τα Πρακτικά. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα λίστα, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταρρέουν οι τιμές παραγωγών στην Ελλάδα. Πιο φθηνή χώρα στην Ευρωπαϊκή Ένωση σε σιτάρι, κριθάρι, κολοκυθάκια και λεμόνια, ακτινίδια, νεκταρίνια είναι η Ελλάδα. Πουλάμε πιο φθηνά από όλες τις άλλες χώρες όλα μας τα προϊόντα. Και τα πουλάμε με τον τόνο! Δεν γίνεται τυποποίηση, κυρία Μπακογιάννη. Δεν γίνεται ένα ωραίο κουτάκι, να το στείλουμε στη Γερμανία, να το πάρει ο φίλος μου ο Φρανς ο Γερμανός που μένει στο Ντίσελντορφ και να μου πει «σε ευχαριστώ πάρα πολύ». Θέλω να σας τα πω, λοιπόν, γιατί ειλικρινά έχω μπροστά μου μία λίστα με το τι εισάγουμε από την Τουρκία. Ακούστε τι εισάγουμε από την Τουρκία: Όσπρια, οπωροκηπυτικά, ψάρια, όστρακα, θαλασσινά, αυγά κότας, ξηρούς καρπούς, καφέ, κακάο, τσάι, κεριά, σαπούνια, υφάσματα, καπνά, γραφικές ύλες, ένα σωρό, αλλά και όπλα. Εισάγουμε και όπλα, κύριοι, κύριε Σταϊκούρα, από την Τουρκία! Το καταθέτω στα Πρακτικά, για να το δείτε, αν θέλετε και εσείς. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα λίστα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνοντας, θέλω να πω κάτι πολύ απλό, γιατί δεν θέλω να καταναλώσω χρόνο. Φίλοι δεν υπάρχουν, το έχω πει χίλιες φορές. Δράττομαι, λοιπόν, της ευκαιρίας να σας απαντήσω σε δύο - τρία απλά πράγματα. Βγήκε ο Μπορίσοφ και μας άδειασε. Κανένας δεν το άκουσε, ούτε ο Πρωθυπουργός. Είπε πως ό,τι είπαν, τα είπαν καλά. Ο Μπορίσοφ μάς είπε ότι είμαστε μόνοι μας. Ακούστε λίγο: Η Γερμανία μάς αδειάζει πολλαπλώς. Η ίδια, όμως, η φασιστική συμπεριφορά της Γερμανία, κάνει το «NORD STREAM 2» που δεν θέλει η Ελλάδα να είναι στο «BALKAN STREAM». Βλέπετε, λοιπόν, ότι φιλίες δεν υπάρχουν; Αν θέλετε να απαντήσετε ως Κυβέρνηση στον κύριο Βούλγαρο Μπορίσοφ, πρέπει να του πείτε «τα αεροπλάνα τα δικά μας, ρε μεγάλε, προστατεύουν τον εναέριο χώρο σου, τα F -16 τα δικά μας προστατεύουν τον εναέριο χώρο της Βουλγαρίας και των Σκοπίων». Ούτε μία απάντηση! Βγήκε και μου λέει «η Ελλάδα είναι μόνη της, δεν μας νοιάζει τι κάνει η Ελλάδα». Ποιος; Αυτός που βάλαμε στην Ευρωπαϊκή Ένωση, αυτός τον οποίο βοηθήσαμε να αναπτυχθεί η οικονομία του και ελληνικές επιχειρήσεις δουλεύουν εκεί, αυτός του οποίου προστατεύουμε τον εναέριο χώρο του και συμπεριφέρεται ως εχθρός μας! Δεν θα πω τα υπόλοιπα για τον ΟΗΕ, Πόντιοι Πιλάτοι είναι όλοι. Και όταν λέω «Πόντιοι», Πόντιοι Πιλάτοι πραγματικά. Και θα το πω ευθέως: Αν θέλει η Κυβέρνηση πραγματικά να αφήσει πίσω της έργο, πρέπει να κάνει ένα πολύ απλό πράγμα - και το εννοώ - να κάνει συμβούλιο πολιτικών Αρχηγών, κεκλεισμένων των θυρών, με δέσμευση ότι δεν θα λεχθεί τίποτα έξω, ώστε να αποφασίσουμε ποια είναι η κόκκινη γραμμή. Εγώ δεν εφησυχάζω, δεν ηρεμώ, όσο βλέπω την Τουρκία να κλιμακώνει την ένταση και όσο βλέπω τον προβλέψιμο Ερντογάν να ζητάει όλο και περισσότερα. Μη διανοηθούμε και πάμε στη Χάγη απροετοίμαστοι, μη διανοηθούμε και κάνουμε παιχνίδια με τη συνεκμετάλλευση! Διότι ακούω παπαγαλάκια από τη Νέα Δημοκρατία να λένε για συνεκμετάλλευση. Θα το πω ακόμη μια φορά: Δεν έχει δικαίωμα κανείς εδώ μέσα να μοιράζει περιουσία που δεν του ανήκει. Δεν είναι δική σας η περιουσία των Ελλήνων. Είναι των Ελλήνων και δεν έχετε δικαίωμα ούτε να μιλάτε για συνεκμετάλλευση. Το σπίτι σας δώστε το, αλλά όχι την περιουσία των Ελλήνων! Σας ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και δύο εκπαιδευτικοί συνοδοί από το 3ο Γυμνάσιο Τρίπολης (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Καλείται στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας.
Εμείς, κυρίες και κύριοι, δεν θεωρούμε ότι ο προϋπολογισμός που κατατέθηκε είναι αντιαναπτυξιακός. Αυτή η κριτική που σας ασκεί ο ΣΥΡΙΖΑ και άλλα κόμματα σάς βολεύει πάρα πολύ. Αντίθετα, εμείς θα αποδείξουμε ότι ο προϋπολογισμός υπηρετεί την καπιταλιστική ανάπτυξη και για αυτό είναι και βαθιά αντιλαϊκός. Η ανάπτυξη είναι ήδη εδώ, αλλά δεν μεταφράζεται σε ανάλογη βελτίωση για τη ζωή των εργαζομένων. Ο προϋπολογισμός σας είναι διδακτικός, γιατί έρχεται να αποδείξει με πολύ σκληρό, αλλά κάθετο τρόπο ότι αυτό που φωνάζαμε όλο το προηγούμενο διάστημα, δηλαδή πως η καπιταλιστική ανάπτυξη, είτε τη χαρακτηρίσουμε δίκαιη είτε ανάπτυξη για όλους, είναι ανάπτυξη των κερδών του κεφαλαίου και προϋποθέτει διατήρηση, συνέχιση και κλιμάκωση της αντιλαϊκής επίθεσης. Όποια πλευρά και αν εξετάσει κανείς από τη διάρθρωση των κρατικών εσόδων και εξόδων, το ποιος πληρώνει και το ποιος εισπράττει, μέχρι τα διάφορα διαρθρωτικά μέτρα που δρομολογούνται για την προσέλκυση επενδύσεων και που αποτυπώνονται στον προϋπολογισμό, δηλαδή στην ουσία όλα αυτά που συναποφασίσατε μαζί με τον ΣΥΡΙΖΑ, όταν ψηφίζατε παρέα το τρίτο μνημόνιο ή με ακόμα πιο αποκαλυπτικό τρόπο τις δικές σας επίσημες προβλέψεις για την εξέλιξη των μισθών, το συμπέρασμα είναι ίδιο: Είστε σχετικά επιτυχημένοι στο να φέρετε την ανάπτυξη για το μεγάλο κεφάλαιο, η οποία, βέβαια, απαιτεί μόνο συνεχείς θυσίες για τους εργαζόμενους και συνολική αύξηση του βαθμού εκμετάλλευσης. Επειδή, βέβαια, κάποιοι έχουν ακόμα το θράσος και ισχυρίζονται ότι μιλάμε ξύλινα όταν μιλάμε, για παράδειγμα, για αύξηση του βαθμού της εκμετάλλευσης, τους απαντάμε ότι αρκεί να δούμε την ίδια την εξέλιξη των μισθών. Ο προϋπολογισμός που φέρνετε προβλέπει ρυθμό ανάπτυξης 2,8% για το 2020. Βέβαια, το πόσο εύκολο είναι να το πετύχετε είναι ένα ζήτημα, γιατί δεν υπάρχει και κανείς που να συμφωνεί σε αυτό μαζί σας, αλλά αφήστε το αυτό για τη συνέχεια. Ας κάνουμε το δικηγόρο του διαβόλου και ας υποθέσουμε ότι ο προϋπολογισμός σας βγαίνει. Τι προβλέπει για τους μισθούς την ίδια ώρα που η πίτα αυξάνεται κατά 2,8%; Προβλέπει στην πραγματικότητα νέα περαιτέρω συρρίκνωση του μεριδίου των μισθών στην πίτα του ΑΕΠ, αφού φτάνει μόλις στο 1,2% αύξηση στον μέσο μισθό. Τελικά το ερώτημα είναι το εξής: Αυτή η αύξηση της πίτας πού πάει; Τα οφέλη της - λέμε εμείς και έτσι είναι - τα καρπώνεται μόνο το μεγάλο κεφάλαιο και αυτή άλλωστε είναι η απλή ταξική ουσία της ανάπτυξής σας. Εδώ δεν μπορούμε να μη σχολιάσουμε την προκλητική αναφορά του εκπροσώπου του ΣΥΡΙΖΑ. Αλήθεια, αναρωτιέστε πραγματικά ποια είναι η αιτία μείωσης του μεριδίου του εθνικού πλούτου που πηγαίνει στην εργασία; Ο προϋπολογισμός του 2019 με τη δική σας υπογραφή - που ήταν και μεταμνημονιακός και υλοποιούσε, όπως λέγατε πέρυσι τέτοιον καιρό, τη δική σας πολιτική, τη νεοφιλελεύθερη υποτίθεται - προέβλεπε αύξηση του ΑΕΠ κατά 2,5% και την ίδια στιγμή αύξηση του μέσου μισθού 1,4% και αύξηση της ιδιωτικής κατανάλωσης 1,1%. Δεν χρειάζεται να αναφέρουμε περισσότερους αριθμούς. Ο κόσμος ξέρει πως η κυβέρνηση ΣΥΡΙΖΑ ήταν αυτή που για πρώτη φορά έφερε τον πραγματικό μέσο μισθό πολύ κάτω και έκανε τον εργαζόμενο στην Ελλάδα από τους φτωχότερους εργαζόμενους στον κόσμο. Η πικρή αλήθεια είναι πως το δίπολο Νέα Δημοκρατία και ΣΥΡΙΖΑ υλοποιεί την επίθεση του κεφαλαίου σε βάρος των εργαζομένων. Όλες οι προηγούμενες κυβερνήσεις τσάκισαν τους μισθούς και η σημερινή έρχεται τώρα να διατηρήσει τους μισθούς όσο χαμηλά τους χρειάζεται το κεφάλαιο και η παραγωγικότητά του, φυσικά, για να κλέψει τα όποια εισοδήματα απέμειναν στον ελληνικό λαό με διάφορους τρόπους, γιατί ενώ γενικά υπόσχεστε αύξηση του μισθού, την ίδια ώρα προβλέπετε 1,5 δισεκατομμύριο ευρώ περισσότερους φόρους για τους εργαζόμενους σε σχέση με το 2019. Με απλά λόγια, ολόκληρη η όποια αύξηση μισθού θα εξανεμιστεί λόγω της αύξησης των φόρων. Δεν κάνετε αυτά και άλλα πράγματα τυχαία, όπως σας κατηγορεί ο ΣΥΡΙΖΑ, δηλαδή δεν είναι ότι δεν έχετε αναπτυξιακό σχέδιο. Το νέο εθνικό σχέδιο για την ενέργεια και το κλίμα που παρουσιάσατε είναι κομμένο και ραμμένο για να στηρίξει τις νέες κερδοφόρες επενδύσεις των ομίλων σε βάρος του λαού με τον μανδύα της δήθεν προστασίας του περιβάλλοντος. Ποια είναι η αλήθεια; Η νέα Πράσινη Συμφωνία, που προωθεί η Ευρωπαϊκή Επιτροπή και εξειδικεύει η ελληνική Κυβέρνηση με τον προαναφερόμενο σχεδιασμό, έχει ως βασικούς στόχους κυρίως τα εξής: Να δώσει κερδοφόρα επενδυτική διέξοδο σε διάφορα κεφάλαια που λιμνάζουν, που έχουν υπερσυσσωρευτεί, να αντιμετωπίσει η Ευρωπαϊκή Επιτροπή την ενεργειακή υπεροχή των Ηνωμένων Πολιτειών της Αμερικής και της Ρωσίας στον τομέα των υδρογονανθράκων και, επίσης, να προωθήσει τα εμπορεύματα πράσινης τεχνολογίας στα οποία η Ευρωπαϊκή Ένωση έχει συγκριτικό πλεονέκτημα. Οι στόχοι της αυτοί υπογραμμίζουν το ποιος χάνει και ποιος κερδίζει από την υλοποίησή της. Παραδείγματος χάριν, μοναδικοί ωφελημένοι από το σχέδιο απολιγνιτοποίησης του εγχώριου συστήματος ηλεκτροπαραγωγής έως το 2028 θα είναι ελάχιστοι μονοπωλιακοί όμιλοι, που έχουν ήδη επενδύσει και προετοιμάζουν νέες επενδύσεις στον τομέα της ηλεκτροπαραγωγής από φυσικό αέριο και ανανεώσιμες πηγές, καθώς και όμιλοι που θα επενδύσουν στη δυτική Μακεδονία μετά τη διάλυση της βαριάς βιομηχανίας λιγνιτικών σταθμών. Μεγάλα κέρδη θα αποκομίσουν οι όμιλοι που θα εκμεταλλευθούν το δίκτυο του διαχειριστή ελληνικού δικτύου διανομής ηλεκτρικής ενέργειας ως βάση για τη μελλοντική ανάπτυξη του δικτύου κινητής ασύρματης τηλεφωνίας πέμπτης γενιάς. Οι τελευταίες εξελίξεις στη ΔΕΗ είναι αποτέλεσμα ακριβώς αυτού του σχεδιασμού. Χιλιάδες απολύσεις, μειώσεις μισθών για τους εργαζόμενους του κλάδου, πανάκριβο ρεύμα για τον λαό και σπατάλη αντί για εξοικονόμηση ενέργειας, θα είναι οι πικροί καρποί της εφαρμογής της Πράσινης Συμφωνίας της Ευρωπαϊκής Ένωσης στη χώρα μας. Οι εξελίξεις στη ΛΑΡΚΟ έχουν την ίδια απόχρωση. Η κυβερνητική λύση για τη ΛΑΡΚΟ ουσιαστικά προμηνύει το σπάσιμό της σε κομμάτια για να αποκτήσουν οι όμιλοι τα φιλέτα της επιχείρησης που μπορούν να αποδώσουν το μεγαλύτερο δυνατό κέρδος χωρίς να λαμβάνουν υπ' όψιν τις απολύσεις, την ανεργία του εργατικού δυναμικού ή τη διακοπή της λειτουργίας και τις επιπτώσεις της στην παραγωγή. Αποδεικνύεται πως τα συμφέροντα του κεφαλαίου η πολιτική Ευρωπαϊκής Ένωσης και άρχουσας τάξης δεν συμβαδίζουν με μια εκσυγχρονισμένη ΛΑΡΚΟ, με ουσιαστικά μέτρα υγείας των εργαζομένων, που θα αξιοποιείται με κριτήριο την ικανοποίηση των λαϊκών αναγκών. Φυσικά, τα τεράστια κέρδη από κάπου θα προκύψουν. Για τους εργαζόμενους ο σχεδιασμός σας προβλέπει εκτίναξη της ανεργίας, τουλάχιστον σε αυτούς τους κλάδους, αύξηση της ενεργειακής εξάρτησης της χώρας, μεγάλη επιβάρυνση στα τιμολόγια οικιακής κατανάλωσης. Γενικότερα, η πολιτική σας χτυπάει πρώτα και κύρια τους μισθωτούς στον ιδιωτικό και δημόσιο τομέα. Χτυπάει, όμως, και τις μικρές επιχειρήσεις και ειδικά τις επιχειρήσεις που απασχολούν αναλογικά με τα κέρδη τους αρκετούς εργαζόμενους, γιατί αυξάνετε ελάχιστα και στα χαρτιά τον μισθό και αμέσως μετά τον επιστρέφετε πίσω στο μεγάλο κεφάλαιο με τη μορφή των φοροαπαλλαγών των άμεσων επιδοτήσεων. Σας αδικούν, λοιπόν, όσοι εδώ μέσα σας κατηγορούν για έλλειψη σχεδίου. Είστε απόλυτα συνεπείς στα σχέδιά σας. Η κατανομή των εσόδων και των δαπανών του προϋπολογισμού φωτογραφίζει, επίσης, θαυμάσια την ταξική ουσία της πολιτικής σας. Για μία ακόμη φορά ο φετινός προϋπολογισμός επιδεινώνει την κατάσταση σε βάρος των λαϊκών στρωμάτων, αποδεικνύει πως ο προϋπολογισμός αποτελεί ένα ακόμα μέσο, έναν μηχανισμό αναδιανομής προς όφελος του μεγάλου κεφαλαίου. Πριν από μερικές ημέρες μάς λέγατε πως μειώνετε τη φορολογική επιβάρυνση των εργαζομένων με το φορολογικό σας νομοσχέδιο. Τα γεγονότα, όμως, είναι διαφορετικά και σας διαψεύδουν κατηγορηματικά τα ίδια τα στοιχεία του προϋπολογισμού. Η φοροεπίθεση στον λαό εντείνεται. Οι συνολικοί φόροι αυξάνονται κατά 800 εκατομμύρια ευρώ και φθάνουν τα 52,2 δισεκατομμύρια. Οι έμμεσοι φόροι, που «ξεζουμίζουν» κυριολεκτικά τους εργαζόμενους, αυξάνονται κατά 700 εκατομμύρια ευρώ και φτάνουν τα 28,6 δισεκατομμύρια, ενώ ο φόρος εισοδήματος που πληρώνουν οι εργαζόμενοι αυξάνεται, επίσης, κατά 300 εκατομμύρια ευρώ και φθάνει στα 11,4 δισεκατομμύρια από τα 11,1 δισεκατομμύρια το 2019. Αλήθεια, κύριοι της Κυβέρνησης, πόσο μπορείτε να πιστεύετε ακόμα ότι μπορείτε να κοροϊδεύετε τους εργαζόμενους; Όσο και αν προσπαθήσετε να εμφανίσετε πως η δική σας πολιτική διαφοροποιείται από τον προκάτοχό σας, η αλήθεια είναι τελείως ανάποδη. Και στο δημοσιονομικό επίπεδο υλοποιείτε την ίδια πολιτική: νέα φοροεπιδρομή. Ο προϋπολογισμός του 2020 όχι απλώς δεν αναιρεί την τεράστια φορολογική επιβάρυνση του λαού, που φόρτωσαν στις πλάτες του ο ΣΥΡΙΖΑ και οι προηγούμενες κυβερνήσεις, αλλά φέρνει καινούργια πρόσθετα βάρη. Φυσικά, αυτός ο προϋπολογισμός δεν έχει μόνο χαμένους. Η ταξική πολιτική σε επίπεδο φορολογίας φαίνεται εάν δει κανείς πως το μοναδικό κονδύλι φόρων που μειώνεται είναι η φορολογία των επιχειρήσεων. Όσο και αν ο ΣΥΡΙΖΑ σας κατηγορεί ότι δεν ακολουθείτε την πολιτική του, η αλήθεια είναι κάπως διαφορετική. Συνεχίζετε στον ίδιο δρόμο, τον οποίο έχουν ακολουθήσει διαχρονικά όλες οι αστικές κυβερνήσεις και χαρίζετε δισεκατομμύρια ευρώ στο μεγάλο κεφάλαιο. Η φορολογική επιβάρυνση αλά ΣΥΡΙΖΑ για τις επιχειρήσεις ανερχόταν στα 4,5 δισεκατομμύρια ευρώ και μόλις βρέθηκε δημοσιονομικός χώρος, αμέσως μειώσατε τις επιβαρύνσεις στα 4 δισεκατομμύρια ευρώ μέσα από τη δραστική μείωση των συντελεστών, όπως με κομπασμό αναφέρεστε στην ίδια την έκθεση του προϋπολογισμού. Και δεν μπορούμε να μη σχολιάσουμε την ένσταση της Αξιωματικής Αντιπολίτευσης στις νέες διατάξεις φοροασυλίας για το μεγάλο κεφάλαιο. Σας είπε ο ΣΥΡΙΖΑ πως ήθελε να βοηθήσει τις επιχειρήσεις από τις αποσβέσεις και πως υπάρχει διαφορά, γιατί πρώτα κάνεις την επένδυση και μετά κερδίζεις, τάχα για να αναδείξει προφανώς πως υπάρχει και καλό κεφάλαιο που κάνει και επενδύσεις. Αυτή η διατύπωση μας θύμισε τη - για γέλια και για κλάματα - μεταξύ σας αντιπαράθεση, όπως θα θυμόσαστε, παλιότερα για τις υπεραποσβέσεις, για το ποιος θα προτείνει μεγαλύτερες. Δηλαδή, 150% ο ΣΥΡΙΖΑ και 200% η Νέα Δημοκρατία ή το ανάποδο. Τέλος πάντων, πού να θυμάται κανείς αυτό το γελοίο αυτής της αντιπαράθεσης. Μην ανησυχείτε, η άρχουσα τάξη, αυτή δηλαδή που έχει όλη τη μεγάλη ιδιοκτησία και την πραγματική εξουσία, ξέρει πολύ καλά ότι και οι δύο τής είστε εξίσου χρήσιμοι, πως υλοποιείτε σε τελευταία ανάλυση την πολιτική της, πως δεν έχετε καμμία πραγματικά μεγάλη διαφορά στο διά ταύτα και αυτό είναι που την ενδιαφέρει. Δεν υπάρχει, συνεπώς, λόγος για υπερβολές. Αλήθεια, έχει διαφορά πώς ακριβώς θα μειωθούν οι φόροι για το μεγάλο κεφάλαιο; Δηλαδή, εάν έρθουν οι φοροαπαλλαγές με υπεραποσβέσεις της πρότασης του ΣΥΡΙΖΑ και οι μεγαλοσχήμονες μπορούν να μην πληρώνουν καθόλου φόρο για κάθε ευρώ που επενδύουν, αυτό τι αλλάζει; Ποιος θα πληρώσει τα κρατικά έσοδα; Σε ποιον θα πέφτουν τότε τα βάρη; Θα πάψει να γονατίζει ο λαός; Νέα Δημοκρατία και ΣΥΡΙΖΑ κόβουν και ράβουν πάντα σε βάρος των εργαζομένων. Η πολιτική φοροασυλίας και φοροαπαλλαγών για τους βιομήχανους, τους εφοπλιστές, τις τράπεζες, η πολιτική που οι μετοχές και τα κέρδη τους δεν φορολογούνται καθόλου, αποτυπώνει την ίδια κόκκινη κλωστή που τους ενώνει: τη διασφάλιση των συμφερόντων των λίγων, μεγάλων οικονομικών συμφερόντων. Γι' αυτό και επιμένουν μαζί στην ανάγκη ολοκληρωτικής καταγραφής με ηλεκτρονικό τρόπο όλων των δαπανών των εργαζομένων. Τι κάνετε, με απλά λόγια, εσείς της Νέας Δημοκρατίας; Κλιμακώνετε την πολιτική του εξαναγκασμού σε ηλεκτρονικές αγορές, που θεμελίωσε ο ΣΥΡΙΖΑ, με τη θέσπιση κατώτατου ορίου για ηλεκτρονικές αγορές στο δυσθεώρητο 30% του εισοδήματος. Γιατί το κάνετε; Είναι προφανές ποιος ωφελείται απ' αυτή την κοινή πολιτική Νέας Δημοκρατίας και ΣΥΡΙΖΑ για τις ηλεκτρονικές αγορές. Ωφελούνται οι τράπεζες, μέσα από τις οποίες περνάει όλο το ηλεκτρονικό εμπόριο, ωφελούνται οι μεγάλες εταιρείες, στις οποίες κατευθύνεται το ηλεκτρονικό εμπόριο, οι οποίες ομολογουμένως δεν φοροδιαφεύγουν, καθώς νόμιμα πληρώνουν ελάχιστους έως καθόλου φόρους, ενώ έχουν και ιδιαίτερα προνομιακούς όρους με τις τράπεζες. Την ίδια στιγμή, αυτή η πολιτική ευνοεί και την εκάστοτε κυβέρνηση. Φανερώνοντας μόνο ένα κομμάτι της οικονομίας, εμφανίζεται μία τεχνητή αύξηση του ΑΕΠ, ώστε να είναι όλοι ευχαριστημένοι. Ποιος, όμως, χάνει από την πολιτική σας τελικά; Και αυτό, επίσης, είναι προφανές. Αυτή η πολιτική κυριολεκτικά τσακίζει τους αυτοαπασχολούμενους, τους επαγγελματίες, τους εμπόρους, που εξαναγκάζονται να φανερώσουν τα ισχνά εισοδήματά τους στο αδηφάγο αυτό αστικό κράτος, στις τράπεζες, στις οποίες και χρωστάνε και να φορολογηθούν επ' αυτών, αλλά τσακίζει και τους εργαζόμενους τόσο μέσα από το πρόστιμο για τη μη επίτευξη του ορίου όσο και από τη δραστική αύξηση του κόστους των υπηρεσιών λόγω της φορολόγησής τους. Εάν μάλιστα προσθέσει κανείς τον ΦΠΑ και τον φόρο εισοδήματος των αυτοαπασχολούμενων, υπερβαίνει το 50% και ένα μεγάλο κομμάτι του θα φορτωθεί στη λαϊκή κατανάλωση. Αντίστοιχη είναι και η πολιτική σας στον ΕΝΦΙΑ. Μας λέτε ότι μειώσατε συντελεστές. Όμως, ο φόρος αυξάνεται σε σχέση με το 2019. Η καινούργια κυβερνητική μεθόδευση φανερώνεται στην αναφορά μιας δίκαιης ανακατανομής του ΕΝΦΙΑ μέσα από τον υπολογισμό της πραγματικής αντικειμενικής αξίας των πολύ ακριβών ακινήτων που βρίσκονται σε τουριστικές παραθαλάσσιες ζώνες. Με απλά λόγια, όμως, στόχος σας είναι να φορολογήσετε κάθε ακίνητο που έχει εμπορική αξία, να πιεστούν λαϊκές οικογένειες μέσα από τη φορολόγηση του παραθαλάσσιου ακινήτου τους, για να το αξιοποιήσουν στον τουριστικό τομέα. Δηλαδή, να σταματήσουν να το χρησιμοποιούν για ξεκούραση, για αναψυχή και είτε να το εκποιήσουν είτε να το μετατρέψουν σε χώρο τουριστικής διαμονής. Η επίτευξη του στόχου των δεκάδων νέων εκατομμυρίων τουριστών στην Ελλάδα κάθε χρόνο απαιτεί ορισμένες θυσίες και εν προκειμένω την υλοποίηση της παραίνεσης της έκθεσης «ΜcKINSEY» - ΣΕΒ για την οικονομία του 2020, που αναγόρευε την ανάγκη μείωσης του εγχώριου τουρισμού και μετατροπής του σε εισαγόμενο. Γι' αυτό, άλλωστε, ακολουθείτε την ίδια πολιτική με τον ΣΥΡΙΖΑ, που προσπαθούσε να την εμφανίσει όμως με άλλο πρόσημο, ως τάχα φορολόγηση του πλούτου. Άλλωστε, την ίδια κριτική ασκεί και τώρα στις μειώσεις που κάνετε στον ΕΝΦΙΑ, πως ο ταξικός χαρακτήρας της πολιτικής σας φαίνεται από το γεγονός ότι κάνετε μειώσεις στα υψηλά κλιμάκια του ΕΝΦΙΑ. Χωρίς αμφιβολία, το κοινωνικό σας ακροατήριο περιμένει ορισμένες τέτοιες μειώσεις στον ΕΝΦΙΑ, αλλά αυτή η τοποθέτηση συγκαλύπτει κάτι πολύ ουσιαστικότερο, πως οι μεγάλες επιχειρήσεις πλήρωναν και συνεχίζουν να πληρώνουν ελάχιστο έως καθόλου ΕΝΦΙΑ. Είτε επί Νέας Δημοκρατίας είτε επί ΣΥΡΙΖΑ ένα ξενοδοχείο αντικειμενικής αξίας εκατοντάδων εκατομμυρίων ευρώ δεν πληρώνει ΕΝΦΙΑ. Συγκαλύπτουν, επίσης, πως στην Ελλάδα, όπως και σε κάθε καπιταλιστική χώρα, ο πραγματικός πλούτος βρίσκεται αλλού. Ο πραγματικός πλούτος, ο συσσωρευμένος ιδρώτας των εργαζομένων βρίσκεται στο κεφάλαιο που συσσωρεύουν μεγάλες επιχειρήσεις, βρίσκεται στις μετοχές που κρατούν στα χέρια τους οι μεγαλομέτοχοι εφοπλιστικών, τραπεζικών, βιομηχανικών, κατασκευαστικών ομίλων. Οποιαδήποτε συζήτηση η οποία δεν φωτίζει αυτή την απλή αλήθεια είναι, σε τελευταία ανάλυση, συγκάλυψη. Αυτόν τον πλούτο δεν τον φορολογεί κανένας, ούτε εσείς ούτε ο ΣΥΡΙΖΑ πριν. Ο τελευταίος φορολογικός νόμος που φέρατε επιτρέπει τη μεταβίβαση των συμμετοχών αφορολόγητα, ενώ ο ΣΥΡΙΖΑ ήταν αυτός που έφερε την προνομιακή μεταχείριση της μεταβίβασης των μετοχών του χρηματιστηρίου. Η δε συζήτηση για τη φορολόγηση της κατοχής του είναι απλά αστεία. Θα μπορούσε κανείς, φυσικά, να αντιτάξει ένα άλλο επιχείρημα, πως η φορολογία μεν αυξάνεται, αλλά πως αναπροσαρμόζονται αντίστοιχα οι κρατικές δαπάνες. Και εκεί, όμως, ο προϋπολογισμός σας συνεχίζει στην ίδια πορεία με τους προηγούμενους προϋπολογισμούς των τελευταίων ετών. Πίσω από κάθε εξορθολογισμό και μείωση δαπανών βρίσκεται και μια νέα επίθεση στα δικαιώματα των εργαζομένων. Η μείωση των δαπανών για τα κρατικά αυτοκίνητα των 3 εκατομμυρίων ευρώ είναι σταγόνα στον ωκεανό μπροστά στα 110 εκατομμύρια ευρώ που προϋπολογίζετε να εξοικονομήσετε μέσα από την αύξηση της εισπραξιμότητας των εσόδων των δήμων, δηλαδή μέσα από τη μεγαλύτερη απομύζηση εργαζομένων λαϊκών στρωμάτων από τους δήμους. Αλλά το εμβληματικότερο, ίσως, μέτρο εξορθολογισμού των δαπανών βρίσκεται στις συντάξεις και εκεί αποδεικνύεται πως, παρά τα όσα υποστηρίξατε, η πολιτική σας συνεχίζει στην ίδια αντιλαϊκή κατεύθυνση με όλους τους προηγούμενους. Με τρία νούμερα αποδεικνύεται το τι ακριβώς κάνετε: Το κράτος εξοικονομεί 475 εκατομμύρια ευρώ συνταξιοδοτικής δαπάνης, οι ασφαλιστικές εισφορές αυξάνονται κατά 600 εκατομμύρια ευρώ και οι παροχές μειώνονται κατά 236 εκατομμύρια ευρώ. Με απλά λόγια, οι εργαζόμενοι πληρώνουν περισσότερα και παίρνουν λιγότερα, ενώ ο κρατικός προϋπολογισμός ελαφραίνει και αυτό έχετε το θράσος να το διαφημίζετε μάλιστα σαν βελτίωση, ως πλεονασματικό προϋπολογισμό των ταμείων. Αυτό είναι βέβαια το αποτέλεσμα του ανταποδοτικού ασφαλιστικού συστήματος και του νόμου Κατρούγκαλου. Γι' αυτό και είναι αστείο να εμφανίζεστε τώρα «στα κάγκελα», κύριοι της Αξιωματικής Αντιπολίτευσης. Εσείς φέρατε την ανταποδοτική λειτουργία των ταμείων, τις αναλογιστικές μελέτες, την ατομική μερίδα για τους ασφαλισμένους, και δεν το κάνατε τυχαία. Αυτή την πολιτική χρειάζεται το μεγάλο κεφάλαιο, τη μείωση του λεγόμενου μη μισθολογικού κόστους, το τσεκούρωμα συντάξεων, τη μείωση της επιβάρυνσης. Ο προϋπολογισμός που φέρνετε, κύριοι της Κυβέρνησης, από όποια πλευρά κι αν τον κοιτάξει κανείς, έχει τον ίδιο χαρακτήρα, δεν θα κουραστούμε να το λένε. Είναι μέτρα που διασφαλίζουν μόνο την κερδοφορία του μεγάλου κεφαλαίου. Είναι χαρακτηριστικό πως μια από τις ελάχιστες ίσως αυξήσεις στον προϋπολογισμό είναι η αύξηση της άμεσης χρηματοδότησης του κατασκευαστικού κεφαλαίου, μέσα από το Πρόγραμμα Δημοσίων Επενδύσεων και μάλιστα η αύξηση είναι περίπου 600 εκατομμύρια ευρώ. Με απλά λόγια, βουτάτε από τις συντάξεις 500 εκατομμύρια ευρώ, βουτάτε από τους δήμους άλλα 100 εκατομμύρια ευρώ και τα δίνετε μπαξίσι στο μεγάλο κεφάλαιο. Αυτή η απλή αριθμητική είναι η ουσία του προϋπολογισμού σας, αναδιανομή στο μεγάλο κεφάλαιο και προώθηση όλων των μέτρων που απαιτούνται για την κερδοφορία του. Χαρακτηριστική είναι και η επιμονή σας στις ιδιωτικοποιήσεις. Πέραν του πασίγνωστου και εμβληματικού παραδείγματος του Ελληνικού, έχετε βάλει μέσα στον προϋπολογισμό στόχο πολιτικής για το 2020- προσέξτε - την υποχρέωση του κρατικού μηχανισμού να αποδέχεται το 60% των προτάσεων για αξιοποίηση της περιουσίας του δημοσίου. Με απλά λόγια, μετά την ποινικοποίηση που φέρατε στις κρατικές υπηρεσίες, όταν αρνούνται να επικυρώσουν τις υποτυπώδεις και ελλιπείς μελέτες της περιβαλλοντικής προστασίας, τώρα προχωράτε ακόμα περισσότερο. Μας λέτε πως το κράτος έχει σαν στόχο να απαντά θετικά στην πλειοψηφία των σχετικών αιτημάτων που κάνει το μεγάλο κεφάλαιο για προώθηση των ιδιωτικοποιήσεων. Είναι, λοιπόν, εύκολο να δει κανείς πως ωφελημένοι από την καπιταλιστική ανάπτυξη δεν είναι ο ελληνικός λαός, οι μισθωτοί, οι αυτοαπασχολούμενοι, οι συνταξιούχοι. Εύκολα καταλαβαίνει κανείς πως κάνετε ό,τι μπορείτε για να διαμορφώσετε εκείνους τους όρους που διευκολύνουν αυτή την πορεία. Αλλά αυτό δεν σημαίνει ότι θα είστε και πετυχημένοι. Έχετε επιδοθεί σε έναν επικοινωνιακό πόλεμο για να αποδείξετε τόσο στην αστική τάξη, όσο και σε ένα μεγάλο τμήμα του πολιτικού ακροατηρίου σας, κατά βάση λαϊκούς ανθρώπους, που μάταια όμως προσδοκούν σε κάποια κέρδη από αυτή την ανάπτυξη, πως η δική σας η Κυβέρνηση είναι καταλληλότερη από την προηγούμενη για να διαχειριστεί την αστική εξουσία σε αυτή τη φάση της έστω ασταθούς ακόμα ανάπτυξης. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Σχεδόν πανηγυρίζετε στον προϋπολογισμό για την επιτάχυνση των ρυθμών μετά την ανάληψη της διακυβέρνησης από τη Νέα Δημοκρατία και μάλιστα έχετε προχωρήσει και σε μια πρόβλεψη για έναν σχεδόν θεαματικό ρυθμό ανάπτυξης που θα προσεγγίζει το 3% το 2020. Αλλά ακόμα και ένας τέτοιος ρυθμός ανάπτυξης, ε, δεν είναι και τόσο αξιοπερίεργος. Η ιστορική πείρα, άλλωστε, του καπιταλισμού αποδεικνύει πως μετά από μια φάση έντονης, βαθιάς κρίσης, έρχεται και μια φάση ανάπτυξης. Και πώς να μην έρθει με όλα αυτά τα τόσα σαρωτικά διαρθρωτικά μέτρα, με τόσο χαμηλούς μισθούς; Όμως, ακόμα και ένας τέτοιος ρυθμός ανάπτυξης κυριολεκτικά ωχριά μπροστά στη συρρίκνωση του ΑΕΠ κατά 25% όλη την περίοδο της κρίσης. Έχετε καθόλου σκεφτεί πόσα χρόνια χρειάζονται μόνο για να επανέλθει το ΑΕΠ στα προ κρίσης επίπεδα; Αλλά τα πράγματα είναι πολύ πιο σοβαρά από όλα αυτά. Σας λέμε ότι οι προβλέψεις σας είναι υπερβολικές και γι' αυτό δεν υιοθετούνται και από κανέναν. Ο ρυθμός ανάπτυξης του ΑΕΠ το τέλος του 2019 εκτιμάται ήδη πως θα κινηθεί σε μικρότερα επίπεδα, ακόμα και από τους στόχους του Απρίλη. Η δυναμική της εγχώριας οικονομίας δεν είναι τέτοια, αλλά η πραγματική παραπλάνηση βρίσκεται αλλού. Βρίσκεται στην ολοένα και αυξανόμενη πιθανότητα εκδήλωσης κρίσης στη διεθνή οικονομία και κυρίως στις επιπτώσεις που θα έχει στην εγχώρια οικονομία και στην επίτευξη των στόχων για το 2020. Και ποια είναι η λύση που βρήκατε μπροστά στη συνεχιζόμενη στασιμότητα της διεθνούς οικονομίας; Επιχειρείτε να ξεμπερδέψετε με αυτούς τους κινδύνους με τον έωλο ισχυρισμό πως η εγχώρια οικονομία έχει εσωτερική δυναμική και πιθανή χρονική υστέρηση σε σχέση με τη διεθνή και πως εξαιτίας αυτού του λόγου η διεθνής οικονομία θα έχει κατ' εκτίμηση περιορισμένη επίδραση στις εγχώριες εξελίξεις. Αρκεί να δει κανείς προσεκτικά τον ίδιο τον προϋπολογισμό σας για να βρει την αλήθεια. Εσείς οι ίδιοι λέτε πως η αναμενόμενη ανάπτυξη θα προέλθει κυρίως από μια μεγάλη αύξηση των επενδύσεων, που με τη σειρά τους έχουν εξωτερική προέλευση. Χέρι - χέρι με τον ΣΥΡΙΖΑ καταφέρατε, όμως, να ισχυροποιήσετε περαιτέρω τη βαρύτητα στην εγχώρια οικονομία κλάδων εξαγωγής υπηρεσιών, όπως ο τουρισμός, οι διεθνείς μεταφορές, δηλαδή εκείνων των κλάδων που είναι περισσότερο ευαίσθητοι και ευάλωτοι στις διακυμάνσεις της διεθνούς οικονομίας. Και, βέβαια, το επιχείρημα περί υστέρησης. Μα, δεν έχετε σκεφθεί ότι ακόμα και όταν ισχυρίζεστε πως η ελληνική οικονομία έχει μια υστέρηση, όταν το λέτε, το μόνο που λέτε είναι απλά πως η στασιμότητα του 2019 δεν έχει ακόμα επιδράσει στην εγχώρια οικονομία και πως η επίπτωσή της - προφανώς - αναμένεται το επόμενο διάστημα; Δηλαδή, όποια πλευρά κι αν κοιτάξει κανείς, η πραγματικότητα είναι διαφορετική από το κυβερνητικό αφήγημα. Ο στόχος μιας συνεχούς, χωρίς αναταράξεις ανάπτυξης είναι αρκετά επισφαλής, λόγω των προβλημάτων της αναπαραγωγής του κεφαλαίου σε παγκόσμια κλίμακα. Αν συνυπολογίσει κανείς και την επιδείνωση της τούρκικης επιθετικότητας, τη διαχείρισή της από την ελληνική πλευρά και τις επιπτώσεις της στην οικονομία, εύκολα μπορεί να καταλάβει. Και είναι γεγονός πως η επιθετικότητα της Τουρκίας έκανε άλλο ένα επικίνδυνο βήμα μπροστά με το μνημόνιο που υπέγραψε η Τουρκία με τη λεγόμενη κυβέρνηση της Λιβύης για οριοθέτηση ΑΟΖ, διαγράφοντας από τον χάρτη ελληνικά νησιά. Μόνο που την τούρκικη επιθετικότητα δεν μπορεί να την αντιμετωπίσει η πρόσδεση της Ελλάδας σε συμμαχίες όπως το ΝΑΤΟ. Χρόνια τώρα έτσι εφησυχάζατε τον ελληνικό λαό, όλοι σας. Το μόνο που κάνει αυτή η πρόσδεση είναι να ενισχύει την τούρκικη προκλητικότητα, να οδηγεί βήμα το βήμα σε απαράδεκτες υποχωρήσεις σε κυριαρχικά δικαιώματα, να αυξάνει τους πολεμικούς εξοπλισμούς για τις ανάγκες των ΗΠΑ και του ΝΑΤΟ, να γεμίζει τη χώρα βάσεις και μάλιστα τώρα και με πυρηνικές κεφαλές ξανά που, απ' ό,τι φαίνεται, μεταφέρονται από τη βάση του Ιντσιρλίκ στον Άραξο ή στη Σούδα. Δυστυχώς ούτε η στήριξη των αποφάσεων του ΝΑΤΟ, δηλαδή των πολεμικών σχεδίων σε βάρος της Ρωσίας που μιλούν ακόμα και για πυρηνικό πλήγμα ούτε τα 4 δισεκατομμύρια που πληρώνουν κάθε χρόνο για δαπάνες του ΝΑΤΟ οι ελληνικές κυβερνήσεις απέτρεψαν μέχρι τώρα την προσπάθεια της τούρκικης άρχουσας τάξης να δημιουργεί τετελεσμένα, να προβάλλει διεκδικήσεις σε βάρος κυριαρχικών δικαιωμάτων. Αντίθετα, αυτές οι ιμπεριαλιστικές συμμαχίες δίνουν αέρα στα πανιά αυτής της επιθετικότητας. Αλήθεια, το ΝΑΤΟ δεν είναι αυτό που δεν αναγνωρίζει καν σύνορα ανάμεσα σε χώρες μέλη του; Αυτό δεν είναι που θεωρεί το Αιγαίο ενιαίο επιχειρησιακό χώρο; Οι ΗΠΑ και ο «διαβολικά καλός» Τραμπ του κ. Τσίπρα δεν είναι που δεν θέλει να τα χαλάσει με την Τουρκία για να μην τη χαρίσει, λέει, στη Ρωσία; Κι ενώ τόσα χρόνια μάς έχουν γανώσει το μυαλό με τις δήθεν συμμαχίες, τις συμμαχίες της ελληνικής αστικής τάξης ουσιαστικά, που δήθεν παρέχουν προστασία κι ασφάλεια στον λαό μας και τη χώρα, τώρα ρίχνουν στο τραπέζι και το ζήτημα της συνδιαχείρισης του Αιγαίου. Μόνο που το ιδεολόγημα που προβάλλεται ως προπαγανδιστικό επιχείρημα για την ανάγκη πιθανόν ενός επώδυνου συμβιβασμού με την Τουρκία, συνεκμετάλλευση του Αιγαίου και των οικοπέδων της Κύπρου για να αποφύγουμε δήθεν τον πόλεμο, είναι και ψεύτικο και εξίσου επικίνδυνο και για το παρόν και για το μέλλον για τα κυριαρχικά δικαιώματα της χώρας, για την ειρήνη στην περιοχή. Εδώ, στην ευρύτερη περιοχή της Ανατολικής Μεσογείου, του Αιγαίου, μια περιοχή πλούσια σε κοιτάσματα υδρογονανθράκων, κυρίως φυσικού αερίου, ανταγωνίζονται ισχυρά κράτη όπως οι ΗΠΑ, η Γαλλία, η Ρωσία, η Βρετανία, η Ιταλία, η Γερμανία, η Κίνα, για το ποιος θα βάλει στο χέρι τον πλούτο αυτής της περιοχής. Σε αυτό το έδαφος εκδηλώνονται και οι ανταγωνισμοί. Κι αυτοί οι ανταγωνισμοί οδηγούν σε πολεμικές συγκρούσεις, όπως με τραγικό τρόπο έχει αποδειχθεί και στο παρελθόν, με διάφορες επεμβάσεις στη Μέση Ανατολή, στη Βόρεια Αφρική κ.λπ.. Ο λαός μας πρέπει να απορρίψει όλα τα εκβιαστικά διλήμματα, να μη δεχθεί καμμία υποχώρηση σε κυριαρχικά δικαιώματα και να σκεφτεί πως αν στην Ελλάδα και στην Τουρκία, σε άλλες χώρες, έκαναν πραγματικό κουμάντο οι λαοί, αν και στις χώρες αυτές στα Βαλκάνια, στη Μέση Ανατολή, στη Βόρεια Αφρική την εξουσία είχαν οι εργαζόμενοι της κάθε χώρας, το σίγουρο θα ήταν πως θα έβρισκαν και τρόπο να λύσουν τις διαφορές τους. Προς τα εκεί, λοιπόν, πρέπει να πάμε σαν λαός. Εκεί πρέπει να κατευθύνεται η πάλη μας και μέσα στην Ελλάδα και σε κάθε άλλη χώρα της περιοχής. Συνεπώς, κυρίες και κύριοι, το κλίμα εφησυχασμού που επιχειρεί να διαμορφώσει η κυβερνητική προπαγάνδα μέσα από το αφήγημα της κανονικότητας, της ανάπτυξης, είναι τελικά παραπλανητικό και ως σύνολο και στα επιμέρους σημεία του. Και η επισήμανση αυτή είναι πραγματικά καταλυτική για τους εργαζόμενους. Γιατί η υποχώρηση των αναπτυξιακών στόχων δεν θα θίγει απλά το γόητρο της Κυβέρνησής σας. Δεν απειλεί απλά τη συνοχή του αναπτυξιακού αφηγήματός σας. Οι συγκεκριμένες δημοσιονομικές δεσμεύσεις και η ανάγκη δημοσιονομικού χώρου για να τροφοδοτηθεί η κερδοφορία των ομίλων σημαίνουν σε απλά ελληνικά πως μια αστοχία των οικονομικών προβλέψεων για την ανάπτυξη οδηγεί ευθέως σε νέα δημοσιονομικά μέτρα για τους εργαζόμενους, σε αναστολή ακόμα κι αυτών των ελάχιστων μέτρων ανακούφισης που έχουν δρομολογηθεί. Ο προϋπολογισμός σας, κύριοι και κυρίες της Νέας Δημοκρατίας, είναι συνέχεια όλων των προηγούμενων. Αποδεικνύει περίτρανα πως η ανάπτυξη αυτή για τα μονοπώλια βασίζεται στην εξαθλίωση λαϊκών στρωμάτων, σε φθηνή εργατική δύναμη, σε φοροεπιδρομή για τον λαό, σε μείωση κρατικών δαπανών για παιδεία, υγεία κ.λπ., στην επιτάχυνση των ιδιωτικοποιήσεων, στην προώθηση όλων των μέτρων που απαιτεί το μεγάλο κεφάλαιο. Αποδεικνύεται πως η μνημονιακή λιτότητα δίνει τη σκυτάλη στη μεταμνημονιακή σύνεση, πως τα μέτρα όχι απλά δεν αίρονται για την περιβόητη ανάπτυξή σας αλλά και κλιμακώνονται. Δεν θα κουραστούμε να επαναλαμβάνουμε. Οι δικοί σας ισχυρισμοί για τα οφέλη της ανάπτυξης και οι ισχυρισμοί της προηγούμενης κυβέρνησης για τα οφέλη της δικής της ανάπτυξης είναι περισσότερο ιστορίες για αγρίους. Όλοι μαζί μας λέγατε πως τα κάθε είδους μνημόνια και μεταμνημόνια, η πολύμορφη επίθεση στα δικαιώματα, τα μέτρα σφαγής του λαού είναι σίγουρα δυσάρεστα αλλά είναι απαραίτητα για να έρθει επιτέλους η ανάπτυξη. Μας καλούσατε να κάνουμε υπομονή για να περάσουμε τον κάβο της κρίσης και να φτάσουμε στα ήρεμα νερά της ανάπτυξης, όπου όλοι θα απολαύσουμε τους καρπούς των κόπων μας. Η ανάπτυξη, λοιπόν, ήρθε, αλλά δεν είναι φιλολαϊκή και δεν θα μπορούσε να είναι με εσάς στο τιμόνι. Η αστική πολιτική οδηγεί στην επιδείνωση της ζωής του λαού για να διασφαλίζεται, ξαναλέμε, μόνο η κερδοφορία του κεφαλαίου. Η συνέχεια της αστικής πολιτικής, που πατάει πάνω στον ίδιο άξονα, είτε με τη Νέα Δημοκρατία είτε με τον ΣΥΡΙΖΑ, αποδεικνύει του λόγου το αληθές. Η καπιταλιστική ανάπτυξη δεν συμβαδίζει με καλυτέρευση της ζωής των εργαζομένων. Γι' αυτό και είναι σημαντική σήμερα η ανάγκη της οργάνωσης της αντεπίθεσης. Γι' αυτό και εντείνετε και την κρατική καταστολή, τη συκοφαντία των εργαζομένων, του κινήματός τους. Επιδιώκετε να δημιουργηθούν και συνθήκες κοινωνικού αυτοματισμού για παραπέρα χτύπημα λαϊκών δικαιωμάτων και συνδικαλιστικών ελευθεριών. Οι καθημερινές απειλές της Κυβέρνησης δεν απευθύνονται μεμονωμένα στους εργαζόμενους του ενός ή του άλλου κλάδου, είτε αυτοί είναι στο μετρό είτε στη ΔΕΗ είτε στα νοσοκομεία είτε στα πανεπιστήμια. Απευθύνεται σε όλους. Συμβάλλουν στην προετοιμασία εδάφους για νέα μέτρα ενάντια στην απεργία, για την περιστολή των διαδηλώσεων, των κινητοποιήσεων, όπως σχεδιάζει η Κυβέρνηση. Και θα φέρει κι άλλους νόμους, απ' ό,τι λέει, το επόμενο διάστημα. Δεν της φτάνει, βλέπετε, όλο αυτό το αντεργατικό οπλοστάσιο που υπάρχει. Θέλει κι άλλη κατασταλτική θωράκιση. Μάλιστα το τελευταίο διάστημα όλο και περισσότερο χρησιμοποιούνται μέθοδοι και πρακτικές που όχι μόνο ξεφεύγουν κι απ' αυτά τα πλαίσια των δικών σας νόμων, αλλά εξευτελίζουν ακόμα και την ανθρώπινη αξιοπρέπεια. Δεν έχετε διδαχθεί τίποτα από την ελληνική ιστορία, από το παρελθόν. Δεν έχετε διδαχθεί τίποτα από την παγκόσμια ιστορία. Η κρατική βία, η καταστολή, η αυθαιρεσία πάντα έχει κοντά ποδάρια. Δεν πάει μακριά. Φουντώνει μόνο την οργή. Γίνεται μεγάλο ποτάμι φουσκωμένο τελικά αυτή η οργή του λαού και σαρώνει τα πάντα στο πέρασμά της. Σήμερα είναι μονόδρομος να οργανώσουμε την πάλη απέναντι στους πραγματικούς αντιπάλους μέσα στη χώρα, που είναι οι μονοπωλιακοί όμιλοι και το κέρδος τους, που είναι το διεφθαρμένο κράτος, το ξεπερασμένο πολιτικό προσωπικό, η αντιλαϊκή πολιτική και η καταστολή, είναι το ίδιο το σάπιο σύστημα και γι' αυτό πρέπει να οργανωθεί, επιμένουμε, η λαϊκή αντεπίθεση. Όλοι οι Βουλευτές του ΚΚΕ, που μίλησαν αυτές τις μέρες, ανέδειξαν συνολικά και κατά Υπουργείο τις θέσεις του ΚΚΕ. Ανέδειξαν τα προβλήματα που δημιουργεί ο προϋπολογισμός αυτός σε κρίσιμους τομείς όπως της εκπαίδευσης, της υγείας του λαού, του πολιτισμού, του αθλητισμού, τη χρηματοδότηση των ΟΤΑ, τις τεράστιες ελλείψεις που συνεχίζουν να υπάρχουν και να διογκώνονται στους τομείς της πολιτικής προστασίας, όπως είναι αντιπλημμυρικά, αντισεισμικά, αντιπυρικά έργα δασοπροστασίας και τόσα άλλα. Ανέδειξαν και τις αρνητικές επιπτώσεις αυτού του προϋπολογισμού σε μισθωτούς εργαζόμενους, σε συμβασιούχους, σε ανέργους, στους αγρότες, στους αυταπασχολούμενους επαγγελματίες, βιοτέχνες, εμπόρους, επιστήμονες, στους φοιτητές, συνολικά στις λαϊκές οικογένειες. Για όλους αυτούς τους λόγους τον καταψηφίζουμε. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αιθούσης «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το Γυμνάσιο Λουτρών Αιδηψού Ευβοίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Με αφορμή το γεγονός ότι σήμερα είναι κηρυγμένη από τον ΟΗΕ η Παγκόσμια Ημέρα Μετανάστη, είναι και η Παγκόσμια Ημέρα του Πρόσφυγα - τον Ιούνιο βέβαια, αλλά είναι συναφές - ήθελα να σας πω ότι η Βουλή των Ελλήνων, συνεχίζοντας μια παράδοση και παλαιοτέρων ετών, ανταποκρίθηκε στο αίτημα του Υπουργείου Παιδείας για την κάλυψη των δαπανών θέρμανσης και καθαριότητας για το σχολικό έτος 2019-2020 των δομών υποδοχής και εκπαίδευσης προσφύγων στην Αθήνα και στις εκπαιδευτικές περιφέρειες. Σήμερα υπεγράφη η σχετική απόφαση, που συνεχίζει την τακτική που ακολουθεί η Βουλή τα τελευταία χρόνια. Τον λόγο έχει η κ. Φωτεινή Γεννηματά, Πρόεδρος της Κοινοβουλευτικής Ομάδος του Κινήματος Αλλαγής.
Ευχαριστώ πολύ, κύριε Πρόεδρε. Κυρίες και κύριοι Βουλευτές, μακάρι να ήταν αρκετό σήμερα να συζητήσουμε μονάχα για την οικονομία. Δύο κρίσιμα, όμως, θέματα απασχολούν και ανησυχούν αυτό το διάστημα τον ελληνικό λαό, πέρα από την οικονομία. Οι προκλήσεις και η επιθετικότητα της Τουρκίας, που έχουν ξεπεράσει κάθε όριο, αλλά και η έξαρση του προσφυγικού. Θέλω να τονίσω, κύριε Πρόεδρε, ότι αυτή την ώρα που μιλάμε οι εγκλωβισμένοι στα νησιά πρόσφυγες και μετανάστες ξεπερνούν τις σαράντα χιλιάδες. Είναι, όμως, ζητήματα αυτά και τα δύο που συνδέονται μεταξύ τους και, κυρίως, επηρεάζουν και επηρεάζονται από την οικονομία. Πριν από λίγες ημέρες, από αυτό εδώ το Βήμα παρουσίασα τις συγκεκριμένες προτάσεις μας, τα βήματα για την αντιμετώπισή τους. Ζήτησα, κύριε Μητσοτάκη, να πάρετε θέση. Αρνηθήκατε να μας πείτε ποια είναι η κόκκινη γραμμή της Κυβέρνησής σας. Και αρνηθήκατε και τη σύγκληση του Συμβουλίου Πολιτικών Αρχηγών. Πήρατε όλη την ευθύνη επάνω σας. Είναι σαφές ότι δεν έχετε μια ολοκληρωμένη στρατηγική για το θέμα. Εκείνο όμως που έχει πολύ μεγάλη σημασία σήμερα είναι να υπάρξει εθνική γραμμή στον τόπο. Πώς πορεύεται η χώρα στα νέα δεδομένα; Δεν έχουμε την πολυτέλεια να χάσουμε άλλη μια ευκαιρία, όπως συνέβη το 2004 με την κυβέρνηση Καραμανλή. Μας είπατε ότι η εξωτερική πολιτική δεν συζητείται, αλλά ασκείται. Μάλιστα, ασκείται. Όμως αυτό προϋποθέτει την ύπαρξη εθνικής στρατηγικής, η οποία θα πρέπει να διαμορφωθεί επισήμως από όλες τις πολιτικές δυνάμεις του τόπου. Αναφέρθηκα προ ημερών σε τέσσερις προτεραιότητες που συγκροτούν, κατά τη δική μας άποψη, μια ολοκληρωμένη, συνεκτική και άρα αποτελεσματική στρατηγική. Την έμπρακτη στήριξη και αλληλεγγύη της Ευρώπης και των διεθνών οργανισμών, την ενίσχυση των συνεργασιών μας στην ευρύτερη περιοχή, την ενίσχυση της αποτρεπτικής μας δύναμης και την επιδίωξη της οριοθέτησης των θαλασσίων ζωνών με τις όμορες χώρες. Να καταστήσουμε σαφές προς την Τουρκία, κύριε Πρωθυπουργέ, ότι η μόνη οδός που υπάρχει για την επίλυση της διαφοράς είναι να αναγνωρίσει τη δικαιοδοσία του Διεθνούς Δικαστηρίου, να αρχίσουν συνομιλίες για την κατάρτιση του συνυποσχετικού, ώστε να οδηγηθούμε στην εκδίκαση της διαφοράς, στο πλαίσιο του Διεθνούς Δικαίου. Σε αυτές τις προτάσεις, ακούγοντας όλους, εκτιμώ ότι μπορεί να υπάρξει ευρύτερη συναίνεση, εφόσον βέβαια υπάρξει απόφαση για την εθνική κόκκινη γραμμή. Πρέπει να γίνει ξεκάθαρο τι συζητάμε. Ο κύκλος των παραχωρήσεων θα πρέπει να κλείσει. Η Ελλάδα δεν είναι ο αδύναμος κρίκος. Να στείλουμε επιτέλους ένα καθαρό μήνυμα αποφασιστικότητας στον Ερντογάν, στους εταίρους και στους συμμάχους ότι αν η Τουρκία τολμήσει να καταπατήσει τα κυριαρχικά μας δικαιώματα, θα απαντήσουμε δυναμικά. Μόνο έτσι, κύριε Πρωθυπουργέ, θα μας λάβουν σοβαρά υπ' όψιν τους όλοι και θα μεγιστοποιήσουμε τα αποτελέσματα της διπλωματίας, που από μόνη της δεν είναι αρκετή. Εκτιμώ ότι υποτιμήσατε στην αρχή το πρόβλημα. Μιλήσατε για δυσκολίες, υποβαθμίσατε τις εξελίξεις. Μην αργείτε άλλο, κύριε Μητσοτάκη. Όχι στον εφησυχασμό. Απαιτείται εγρήγορση, μαζί με ψυχραιμία βεβαίως αλλά και αποφασιστικότητα. Κυρίες και κύριοι Βουλευτές, η ισχυρή θέση της χώρας μας στα εθνικά ζητήματα συνδέεται άρρηκτα με τη σταθερή και ανεπτυγμένη οικονομία. Ίσως, λοιπόν, όσο ποτέ σήμερα είναι αναγκαίο να αφήσουμε πίσω μας τις εξαρτήσεις, να δημιουργήσουμε το αναπτυξιακό σοκ που χρειάζεται ο τόπος, να σταθούμε επιτέλους στα πόδια μας και να αποκτήσουμε ξανά μια δυναμική, εξωστρεφή και ισχυρή οικονομία. Γι' αυτό και η σημερινή συζήτηση αποκτά ιδιαίτερη σημασία και κάτω ακριβώς από αυτό το πρίσμα αξιολογούμε τον προϋπολογισμό της Κυβέρνησής σας. Άλλαξε, λοιπόν, η Κυβέρνηση αλλά δεν άλλαξε η πολιτική ούτε στην οικονομία. Αυτόν τον προϋπολογισμό, κύριε Μητσοτάκη, θα μπορούσε να τον υπογράψει κάλλιστα και ο κ. Τσακαλώτος. Στις ίδιες ράγες κινείται. Τα υπερπλεονάσματα είναι πάντα εδώ, οι δεσμεύσεις Τσίπρα παραμένουν ισχυρές και οι πολίτες παραμένουν στο ίδιο έργο θεατές. Ο προϋπολογισμός του 2020 προσγειώνει τον κ. Μητσοτάκη και την Κυβέρνησή του από την εικονική κανονικότητα που παρουσιάζουν, στη σκληρή πραγματικότητα που ζουν οι πολίτες. Πρώτον, οι αδικίες δεν αντιμετωπίζονται με την πολιτική σας, η ανεργία δεν μειώνεται, οι νέες θέσεις που δημιουργούνται είναι κατά κύριο λόγο μερικής απασχόλησης με πολύ χαμηλούς μισθούς, άνθρωποι κινδυνεύουν να χάσουν τα σπίτια τους με τους πλειστηριασμούς που έρχονται, οι πολίτες αδυνατούν να αντεπεξέλθουν και να εκπληρώσουν τις υποχρεώσεις τους, οι φόροι εξοντώνουν τα νοικοκυριά και εξανεμίζουν το εισόδημά τους. Οι όποιες ελαφρύνσεις είναι για τους πολύ λίγους. Δεύτερον, το αδιέξοδο της ανάπτυξης παραμένει. Οι μικρομεσαίες επιχειρήσεις δοκιμάζονται, οι τράπεζες δεν μπορούν ακόμα να τις χρηματοδοτήσουν, η αγορά φυτοζωεί. Το Πρόγραμμα Δημοσίων Επενδύσεων είναι στάσιμο, κόντρα σε όλες τις κατευθύνσεις που υπάρχουν αυτή τη στιγμή και την τάση που αναπτύσσεται στην Ευρωπαϊκή Ένωση. Υψηλά πρωτογενή πλεονάσματα - το έχουμε πει πάρα πολλές φορές - γονατίζουν τα νοικοκυριά και την οικονομία. Φορολογικές αλλαγές που δεν συνδέονται με νέες επενδύσεις και δημιουργία απασχόλησης. Κονδύλια του ΕΣΠΑ αναξιοποίητα. Και, τρίτον, το κοινωνικό κράτος καταρρέει. Επιδόματα προσωρινά και προπληρωμένα στο δεκαπλάσιο από τους πολίτες δεν είναι κοινωνική πολιτική. Απλά φέτος ο γαλάζιος Άγιος Βασίλης αντικατέστησε τον ροζ! Ως εκεί. Η υγεία και η παιδεία υποβαθμίζονται συνεχώς. Στην υγεία ειδικά η κατάσταση είναι οριακή, στα νοσοκομεία ταλαιπωρούνται καθημερινά χιλιάδες συμπολίτες μας. Θέλω να σας πω, κύριε Πρωθυπουργέ, ότι στα νοσοκομεία αυτή τη στιγμή καταρρέουν ταβάνια, πέφτουν ασανσέρ και ό,τι σπάει δεν διορθώνεται. Η χρηματοδότηση από τον τακτικό προϋπολογισμό προς τα νοσοκομεία μειώνεται για ακόμα μια χρονιά και το ίδιο και η χρηματοδότηση για την πρωτοβάθμια φροντίδα υγείας. Θέλω να σας πω ότι υπάρχει νοσοκομείο - ακούστε το αυτό, γιατί δεν είναι ανέκδοτο, είναι πραγματικότητα και αν θέλετε μετά να σας δώσω τις λεπτομέρειες - που έβαλε χέρι στο παγκάρι από το παρεκκλήσι. Βρέθηκε σε διένεξη με τον μητροπολίτη της περιοχής, ο οποίος, όταν κατάλαβε το μέγεθος του προβλήματος, έκανε πίσω, ότι δεν καταλαβαίνει, για να βοηθήσει στη λειτουργία του νοσοκομείου της περιοχής. Από την αλόγιστη, λοιπόν, σπατάλη στον χώρο της υγείας των κυβερνήσεων Καραμανλή, τώρα έχουμε πάει στο άλλο άκρο, σε τριτοκοσμικές καταστάσεις. Δεν πάει άλλο. Και δεν μπορεί να εμφανιστεί μία μέρα ως λύση στην κατάρρευση που περιγράφω η παράδοση του εθνικού συστήματος υγείας σε ιδιωτικά συμφέροντα. Θα μας βρείτε δυναμικά απέναντι. [[Χειροκροτήματα από την πτέρυγα του Κινήματος Αλλαγής]] Αυτή την κατάσταση βιώνουν οι πολίτες, οι οποίοι πράγματι θέλω να τονίσω, γιατί είναι και πάρα πολύ επίκαιρο, αποζητούν την ασφάλεια στην καθημερινότητά τους, στη ζωή τους. Όμως, η αστυνομική αυθαιρεσία που καθημερινά πληθαίνει δεν είναι ένδειξη δύναμης, είναι ένδειξη αδυναμίας. Αποτελεί ομολογία αποτυχίας της Κυβέρνησής σας να εγγυηθείτε την ασφάλεια των πολιτών μέσα στο πλαίσιο της δημοκρατικής νομιμότητας. Αυτή είναι η πραγματική ζωή. Αυτή είναι η καθημερινότητα των πολιτών. Με τον προϋπολογισμό σας απλά ενισχύετε ακόμα περισσότερο την κοινωνική αδικία, επιδεινώνετε ακόμα περισσότερο τη σχέση άμεσων και έμμεσων φόρων που χτυπά ακριβώς τους πιο αδύναμους. Από την πολιτική σας απουσιάζει επιδεικτικά κάθε μέτρο για τους εργαζόμενους και ιδιαίτερα για τους εργαζόμενους του ιδιωτικού τομέα, που ήταν οι πρώτοι που χτυπήθηκαν από την κρίση και οι τελευταίοι στις ελαφρύνσεις, απουσιάζει κάθε μέτρο για τους συνταξιούχους και για το κοινωνικό κράτος, τα μικρά και μεσαία εισοδήματα. Ακόμα και από το σχέδιο «ΗΡΑΚΛΗΣ» για την ενίσχυση των τραπεζών και την αντιμετώπιση των κόκκινων δανείων λείπει κάθε μέτρο για την προστασία της πρώτης κατοικίας των μικρών και μεσαίων δανειοληπτών. Κινδυνεύουν, λοιπόν, από τους πλειστηριασμούς. Τώρα, κατόπιν εορτής, ο κ. Μητσοτάκης θυμήθηκε την ανάγκη να μειωθούν τα πλεονάσματα βεβαίως από το 2021. Κύριε Πρωθυπουργέ, εμείς δεν θα πούμε «κάλλιο αργά παρά ποτέ» και ξέρετε γιατί; Γιατί με επιπλέον 7 δισεκατομμύρια ευρώ πληρώνει ο ελληνικός λαός για το 2020 την άρνησή σας να στεναχωρήσετε την κ. Μέρκελ, δηλαδή την ένταξή σας στο «κλαμπ των προθύμων». Το ζήσαμε αυτό τα προηγούμενα χρόνια. Για όλους αυτούς τους λόγους, λοιπόν, λέμε ένα δυνατό «όχι» στον προϋπολογισμό σας. Θέλω να σταθώ σε μερικές ακόμα πολύ συγκεκριμένες διαπιστώσεις και συμπεράσματα σε σχέση με τον προϋπολογισμό. Συμπέρασμα πρώτο. Υπεραισιόδοξες οι εκτιμήσεις για την ανάπτυξη, πολλά λόγια για την ανάπτυξη και για τις επενδύσεις, αλλά στην πράξη όλα πάνε προσεχώς. Θα άρχιζαν τα έργα στο Ελληνικό μέσα στο 2019, αλλά τώρα οι μπουλντόζες θα μπουν το 2020 και βλέπουμε. Υπεραισιόδοξες οι εκτιμήσεις της Κυβέρνησης, σε αντίθεση με τις προβλέψεις όλων των διεθνών οργανισμών, αλλά και της Τράπεζας της Ελλάδος. Ο προϋπολογισμός δεν ενσωματώνει τις προβλέψεις για τις διεθνείς εξελίξεις, για τις συνέπειες των εμπορικών πολέμων του κ. Τραμπ, δεν ενσωματώνει το Brexit, που πιθανά θα επιδεινώσει το εμπορικό έλλειμμα, τις αρνητικές συνέπειες της κλιματικής αλλαγής και τις αυξημένες ροές των προσφυγικών και μεταναστευτικών κυμάτων. Ποια είναι, όμως, η πραγματικότητα, κυρίες και κύριοι Βουλευτές; Τι εμποδίζει τελικά την ανάπτυξη σε αυτόν τον τόπο; Μιλήσαμε ήδη για τα υψηλά πρωτογενή πλεονάσματα. Προσθέτω ότι για να επιτευχθούν αυτά το 2019 χρειάστηκε να μειωθεί κατά 811 εκατομμύρια ευρώ το Πρόγραμμα Δημοσίων Επενδύσεων, τη στιγμή που, όπως σας περιέγραψα, καταρρέουν οι δημόσιες υποδομές. Είμαστε απέναντι σε αυτή τη λογική. Συνεχίζετε αυτό που γινόταν τα προηγούμενα χρόνια. Κύριε Πρωθυπουργέ, το μείγμα πολιτικής, όπως μας λέγατε εσείς στο παρελθόν, πρέπει επιτέλους να αλλάξει. Αυτό που χρειάζεται είναι χαμηλά πρωτογενή πλεονάσματα, υψηλό Πρόγραμμα Δημοσίων Επενδύσεων και να ανακτήσουμε τον έλεγχο του υπερταμείου της υποτέλειας για να μπορέσουμε επιτέλους να φύγουμε μπροστά. [[Χειροκροτήματα από την πτέρυγα του Κινήματος Αλλαγής]] Δεν είναι καθόλου τυχαίο ότι όλους αυτούς τους μήνες δεν είδαμε καμμία διαρθρωτική αλλαγή που να δίνει ώθηση στην ανάπτυξη και να δίνει ένα θετικό σήμα στους επενδυτές. Αντίθετα, επανέρχεστε στη λογική του πελατειακού κράτους των αρεστών. Δημιουργείτε οργανισμούς και δομές που κοστίζουν χωρίς λόγο. Δεν ενδιαφέρεστε για τη συνοχή της ελληνικής κοινωνίας. Συμπέρασμα δεύτερο. Η Κυβέρνηση δεν έχει σχέδιο, δεν έχει στρατηγική για την ανάπτυξη της χώρας. «Επενδύω στην Ελλάδα» ονομάσατε τον νόμο σας. Αλήθεια, όμως, αναρωτιέμαι, ποιος επενδύει στην Ελλάδα χωρίς ουσιαστικά κίνητρα για τους μικρομεσαίους, για την περιφερειακή ανάπτυξη και τον πρωτογενή τομέα; Πώς θα πετύχετε αυτές τις αισιόδοξες προβλέψεις σας με μόλις 25% απορρόφηση στο ΕΣΠΑ και 17,85% - ακόμα χειρότερα - στο πρόγραμμα «Επιχειρηματικότητα - Ανταγωνιστικότητα - Καινοτομία»; Οι οριζόντιες φορολογικές ελαφρύνσεις προς τις επιχειρήσεις δεν συνδέονται ούτε με την ανάπτυξη ούτε κυρίως με τις επενδύσεις. Τα ίδια κίνητρα και για όποιον αναπτύσσεται και ρισκάρει, αλλά και για όποιον αρκείται στα ενισχυμένα κέρδη του, ενώ βέβαια άλλα πράγματα επιβάλλουν και η κλιματική αλλαγή και η τέταρτη βιομηχανική επανάσταση, επιβάλλουν στοχευμένες παρεμβάσεις. Η Κυβέρνηση εναποθέτει όλες της τις ελπίδες στην οικοδομή. Το μείζον, όμως, πρόβλημα της ελληνικής οικονομίας είναι η χαμηλή ανταγωνιστικότητα. Και την ίδια στιγμή αφήνετε τις τράπεζες να κερδοσκοπούν με υπερβολικές χρεώσεις σε βάρος των πολιτών που συναλλάσσονται μαζί τους. Δεν έγινε απολύτως τίποτα από τη συνάντηση που είχατε μαζί τους. Εμείς θα επανέλθουμε στο θέμα αυτό, δεν πρόκειται να το αφήσουμε έτσι. [[Χειροκροτήματα από την πτέρυγα του Κινήματος Αλλαγής]] Και την ίδια ώρα προκαλούν και με μαζικές απολύσεις. Δεν είναι λύση οι απολύσεις εργαζομένων, κύριε Μητσοτάκη. Πότε θα το κατανοήσετε επιτέλους αυτό; Συμπέρασμα τρίτο. Τα μικρά και μεσαία εισοδήματα θα φορτωθούν και πάλι όλα τα βάρη. Οι όρκοι της Νέας Δημοκρατίας για τη στήριξη της μεσαίας τάξης καταπατήθηκαν από το πρώτο εξάμηνο. Οι πολίτες θα επιβαρυνθούν με πρόσθετα 638 εκατομμύρια ευρώ ΦΠΑ και 88 εκατομμύρια ειδικό φόρο κατανάλωσης. Θα πληρώσουν πρόσθετα 323 εκατομμύρια ευρώ σε φόρους εισοδήματος και 84 εκατομμύρια ευρώ σε φόρο ακίνητης περιουσίας μέσω του επανακαθορισμού των αντικειμενικών αξιών. Οι ελαφρύνσεις στα φυσικά πρόσωπα που εξαγγέλλετε είναι ελάχιστες και είναι ελάχιστες κυρίως για όσους έχουν εισόδημα πάνω από 12.000 ευρώ, μηδενίζονται δε για όσους έχουν πάνω από 20.000 ευρώ. Ο πλούσιος κατά τη Νέα Δημοκρατία με ετήσιο εισόδημα 9.000 ευρώ και ένα παιδί θα ωφεληθεί 2,5 ευρώ τον μήνα. Θα συνεχίσει βέβαια να σπαταλά αυτό το αυξημένο διαθέσιμο εισόδημα στα είδη ευρείας λαϊκής κατανάλωσης με αυξημένους φόρους, όπως ο ΦΠΑ. Ο δε πολύ πλούσιος με εισόδημα 20.000 ευρώ και ένα παιδί θα έχει όφελος μηδέν και θα συνεχίσει να πληρώνει εισφορά αλληλεγγύης και αυξημένους φόρους κατανάλωσης. Με την οικονομική πολιτική στα ίδια χνάρια, με αυτούς τους προϋπολογισμούς και με αυτές τις αντιλήψεις, το μόνο που γίνεται είναι ότι παρατείνονται τα αδιέξοδα για τη χώρα και τον ελληνικό λαό. Δείχνετε να μην έχετε διδαχθεί τίποτα από την τελευταία δεκαετία. Επιστρέφετε σταθερά στις λογικές του παρελθόντος. Το συγκεντρωτικό, συντηρητικό και αυταρχικό κράτος που επιχειρείτε να ξανακτίσετε είναι αυτή η δήθεν κανονικότητα που οδήγησε τη χώρα στον εκτροχιασμό της οικονομίας και στο χείλος της καταστροφής. Κυρίες και κύριοι Βουλευτές, εμείς ασκούμε δυναμική και προγραμματική αντιπολίτευση. Δεν μένουμε μόνο στην άρνηση και στην απόρριψη απέναντι στην πολιτική της Νέας Δημοκρατίας. Έχουμε σχέδιο και πρόταση για την αναγέννηση με «πράσινο» συμβόλαιο, γιατί αυτό χρειάζεται η χώρα. Το «Σχέδιο Ελλάδα» είναι ένα σχέδιο ελληνικής ιδιοκτησίας, που στηρίζεται κατά κύριο λόγο στην αλλαγή στο κράτος, στην αποκέντρωση, την αξιοκρατία, την εξωστρέφεια, την έρευνα, τη γνώση, την καινοτομία και, βέβαια, την αξιοποίηση του ανθρώπινου δυναμικού. Ένα κράτος ψηφιακό, αξιόπιστο, που προετοιμάζει έγκαιρα το έδαφος για τις αλλαγές που φέρνει η τέταρτη βιομηχανική επανάσταση, ώστε οι ελληνικές επιχειρήσεις να είναι έτοιμες, ανταγωνιστικές και ικανές να δημιουργήσουν νέες θέσεις εργασίας. Ένα κράτος αποφασισμένο, με σχέδιο να εξασφαλίσει τη δίκαιη μετάβαση στη νέα εποχή που επιβάλλει η κλιματική αλλαγή, που δεν εγκαταλείπει ολόκληρες περιοχές και τους ανθρώπους τους στη φτώχεια και στην ανεργία, που δεν ενδιαφέρεται μόνο να διασφαλίσει τα κέρδη των ολίγων. Ένα σύγχρονο κοινωνικό κράτος που βλέπει τους κινδύνους από τη δημογραφική γήρανση και στηρίζει έμπρακτα, μακροπρόθεσμα τις οικογένειες με ολοκληρωμένο πλαίσιο και όχι με επικοινωνιακά πυροτεχνήματα, Ένα κράτος που εμπνέει εμπιστοσύνη στους νέους και τους εξασφαλίζει ότι μπορούν να προκόψουν στον τόπο τους. Πιστεύουμε ότι η χώρα έχει ανάγκη από αυτή την προοδευτική αλλαγή και αυτό δεν είναι απλά ένα όραμα που μας εμπνέει. Είναι ένα σχέδιο συγκεκριμένο, με νέους εθνικούς στόχους. Για να τους πετύχουμε, είναι επιτακτική η ανάγκη να χτυπήσουμε τις ανισότητες και τις αδικίες, να ξαναδώσουμε στον ελληνικό λαό τη χαμένη του υπερηφάνεια. Αρκετά με τα μεγάλα λόγια! Τέρμα στην κοροϊδία και στην εκμετάλλευση της ελπίδας! Όχι άλλα προσωρινά επιδόματα! [[Χειροκροτήματα από την πτέρυγα του Κινήματος Αλλαγής]] Τα οφέλη από την όποια βελτίωση της οικονομίας πρέπει να είναι μόνιμα και καθαρά. Φέρνουμε, λοιπόν, κυρίες και κύριοι Βουλευτές, πρόταση νόμου και σας καλώ να τοποθετηθείτε. Εμείς, λοιπόν, το Κίνημα Αλλαγής, λέμε δέκατη τρίτη σύνταξη για όλους τους συνταξιούχους, κανονική δέκατη τρίτη σύνταξη, όχι όπως οι προηγούμενοι μποναμάδες. [[Χειροκροτήματα από την πτέρυγα του Κινήματος Αλλαγής]] Να νομοθετήσουμε, λοιπόν, τώρα για τη δέκατη τρίτη σύνταξη. Οι συνταξιούχοι χτυπήθηκαν σκληρά από την κρίση. Τους το οφείλουμε. Τους έχετε αγνοήσει μέχρι σήμερα, κύριε Μητσοτάκη. Θα συνεχίσετε με τα επιδόματα της φτώχειας ή θα στηρίξετε την αξιοπρέπεια που εμείς προτείνουμε; Με όλες μας τις προτάσεις στοχεύουμε: Πρώτον, στην εξισορρόπηση έμμεσων και άμεσων φόρων με την άμεση μείωση όλων των συντελεστών του φόρου προστιθέμενης αξίας, μέτρο που συνδέεται άμεσα με την ανακούφιση των λαϊκών στρωμάτων, μέσα από τη μείωση του κόστους των τροφίμων, αλλά και τη στήριξη της παραγωγής και των νοικοκυριών, μέσα από τη μείωση του κόστους της ενέργειας. Δεύτερον, στην πραγματική στήριξη των μικρών και μεσαίων εισοδημάτων, με την κατάργηση σε δύο δόσεις της εισφοράς αλληλεγγύης. Τρίτον, στη στήριξη των μικρομεσαίων με την κατάργηση του τέλους επιτηδεύματος. Τέταρτον, στην παροχή κινήτρων για τη δημιουργία νέων θέσεων εργασίας. Πέμπτον, σε φορολογικά κίνητρα για νέες επενδύσεις, για τεχνολογικό εκσυγχρονισμό των επιχειρήσεων και την αντιμετώπιση της κλιματικής αλλαγής, με τη θέσπιση υψηλών φορολογικών συντελεστών απόσβεσης για επενδύσεις σε αυτούς τους τομείς. Έκτον, στην τόνωση της πρωτογενούς παραγωγής του Έλληνα αγρότη, με φορολογικά μέτρα που ενισχύουν το εισόδημά του και στηρίζουν τις ομάδες παραγωγών και τους αγροτικούς συνεταιρισμούς. Έβδομον, σε κίνητρα στους νέους ανθρώπους για να επιχειρήσουν, να δραστηριοποιηθούν επαγγελματικά, να μείνουν και να δημιουργήσουν στη χώρα μας, αλλά βέβαια και να επιστρέψουν όσοι έχουν φύγει, με πλήρη απαλλαγή από τη φορολογία και τις ασφαλιστικές εισφορές για τρία έτη και μειωμένη κατά 50% για τα επόμενα δύο για νέους που ξεκινούν τη δική τους επαγγελματική δραστηριότητα. [[Χειροκροτήματα από την πτέρυγα του Κινήματος Αλλαγής]] Όγδοον, στην ουσιαστική προστασία της πρώτης κατοικίας από πλειστηριασμούς για τους μικρούς και μεσαίους δανειολήπτες, που αδυνατούν αποδεδειγμένα να εξοφλήσουν τις υποχρεώσεις τους. Κυρίες και κύριοι Βουλευτές, αυτές είναι οι δικές μας προτάσεις, άμεσες οικονομικές παρεμβάσεις για την ανάπτυξη, την κοινωνική δικαιοσύνη και την αντιμετώπιση των ανισοτήτων, προτάσεις που θα χρηματοδοτηθούν - γιατί εύλογα κάποιος θα ρωτήσει «από πού θα χρηματοδοτηθούν όλα αυτά;» - από την αύξηση του ΑΕΠ και τη μείωση της ανεργίας, άρα και από την αύξηση των δημοσίων εσόδων.
Με συγχωρείτε, κυρία Πρόεδρε. Παρακαλώ, λίγο ησυχία. Μιλάτε πολλοί, πολύ σιγά ο καθένας. Είναι προτιμότερο να μιλάνε λίγοι δυνατά. Είναι λιγότερο ενοχλητικό.
Και, βέβαια, από τη δημιουργία πρόσθετου δημοσιονομικού χώρου από τη μείωση των πρωτογενών πλεονασμάτων. Η Κυβέρνηση έχει αρνηθεί όλες αυτές τις προτάσεις. Εμείς επιμένουμε. Είμαστε εδώ, δυναμικά παρόντες. Είμαστε το στήριγμα και το αποκούμπι της ελληνικής κοινωνίας, που κάθε μέρα και περισσότερο ανταποκρίνεται σε αυτή τη σχέση, μια σχέση που γίνεται διαρκώς πιο ισχυρή και αποτυπώνεται όπου γίνονται εκλογές, στους επιστήμονες, στους εργαζόμενους και στους χώρους δουλειάς. Εμείς συνεχίζουμε σταθερά απέναντι στον λαϊκισμό και στη συντήρηση, σταθερά στην αυτόνομη πορεία μας, γιατί πιστεύουμε ότι μόνο μια ισχυρή δημοκρατική προοδευτική παράταξη, η παράταξή μας, μπορεί να επιτύχει τη νέα αλλαγή που χρειάζεται ο τόπος. Σας ευχαριστώ πολύ. Καλά Χριστούγεννα και καλές γιορτές σε όλους!
Καλείται στο Βήμα ο κ. Αλέξης Τσίπρας, Πρόεδρος της Κοινοβουλευτικής Ομάδος του ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, νομίζω ότι θα συμφωνήσετε μαζί μου ότι ο προϋπολογισμός δεν είναι μια παράθεση ψυχρών αριθμών. Είναι η ίδια η ζωή εκατομμυρίων ανθρώπων που κρύβονται πίσω από αυτούς τους αριθμούς. Είναι, θα έλεγα, ταυτόχρονα, η φωτογραφία, το καθρέφτισμα της λογικής της πολιτικής, ακόμα και της ηθικής μιας κυβέρνησης. Και αν έτσι δούμε το σημερινό σχέδιο προϋπολογισμού, νομίζω ότι μπορούμε αβίαστα να συμπεράνουμε ότι τίποτα καλό δεν προβλέπει, δεν προϋπολογίζει και δεν καθρεφτίζει για την πλειοψηφία, για τους πολλούς, για την υγεία, την παιδεία, το κοινωνικό κράτος, την πολύπαθη πια μεσαία τάξη. Για τους λίγους και εκλεκτούς, όμως, θα έλεγα το αντίθετο. Προϋπολογίζει από ελαφρύνσεις, φορολογικές και άλλες, μέχρι επιχορηγήσεις και δώρα, συχνά φωτογραφικά. Αν μου ζητούσατε εισαγωγικά να χαρακτηρίσω με δυο λόγια τον προϋπολογισμό, θα έλεγα ότι είναι ένας προϋπολογισμός ταξικής μονομέρειας και πολιτικής απάτης, κορωνίδα μιας σειράς από απάτες που χαρακτηρίζουν τη Νέα Δημοκρατία του κ. Μητσοτάκη προεκλογικά αλλά και μετεκλογικά. Πρόκειται για απάτες που όσο και αν ωραιοποιούνται και συγκαλύπτονται από μια συστοιχία φιλικών προς την Κυβέρνηση μέσων ενημέρωσης, γίνονται όσο περνάει ο καιρός ολοένα και πιο φανερές στην κοινή γνώμη, ακόμα και στους πολίτες που πριν από πέντε μήνες ψήφισαν τη Νέα Δημοκρατία και θα αναφερθώ δειγματοληπτικά σε ορισμένες από αυτές. Απάτη μέγιστη η προπαγάνδα σας περί τέταρτου μνημονίου. Αυτά λέγατε στην περσινή συζήτηση εδώ, στον προϋπολογισμό, τη στιγμή που η κυβέρνηση η δική μας έβγαζε οριστικά τη χώρα από τον κλοιό των μνημονίων. Απάτη, επίσης, μέγιστη η πολεμική σας για το χρέος, τη στιγμή που η δική μας κυβέρνηση όχι μόνο το ρύθμιζε, επιτέλους, προς όφελος της χώρας μετά από διαπραγματεύσεις δύσκολες, αλλά άνοιγε κι έναν καθαρό διάδρομο, μετά από πολλά χρόνια, για την αναπτυξιακή προοπτική της ελληνικής οικονομίας. Απάτη οι διαρκείς επιθέσεις σας σε εμάς, τρία χρόνια, για τα πλεονάσματα, τα οποία είχατε υποσχεθεί να μειώσετε άμεσα από το 2020, επειδή εσείς θα είχατε δήθεν αξιοπιστία έναντι των εταίρων. Κι αυτή η απάτη είναι ακόμα χειρότερη γιατί δεν αξιοποιήσατε αυτό που εμείς ανακοινώσαμε, δηλαδή τη μείωση των πλεονασμάτων από το 2020, με τη δημιουργία του καταθετικού λογαριασμού, του ειδικού λογαριασμού, που θα εξασφαλίζει τους δανειστές. Απάτη τρανή οι υποσχέσεις σας περί ανάπτυξης 4% αμέσως μόλις εκλεγείτε, την επόμενη χρονιά, γιατί εσείς τάχα λέγατε πως είστε φιλικοί στην επιχειρηματικότητα, ενώ εμείς τη διώχναμε, και ότι θα παραμερίζατε τα γραφειοκρατικά εμπόδια, σε αντίθεση με εμάς. Τώρα προϋπολογίζετε 2,8%, ενώ το Διεθνές Νομισματικό Ταμείο, τις προβλέψεις του οποίου εκτιμούσατε ιδιαίτερα όλο το προηγούμενο διάστημα, ρίχνει την πρόβλεψη κάτω από το 2% και η Ευρωπαϊκή Επιτροπή στο 2,3%. Απάτη, επίσης, κορυφαία η δήθεν μεγαλοψυχία σας για τον ΕΝΦΙΑ. Επί της ουσίας, τι κάνατε; Πήρατε τη δική μας ψηφισμένη απόφαση, νομοθετημένη, για να την εναρμονίσετε με τη δική σας ταξική μονομέρεια και να δώσετε 200 εκατομμύρια επιπλέον, προκειμένου να μειωθεί για τα μεγάλα βαλάντια. [[Χειροκροτήματα από την πτέρυγα του ΣΥΡΙΖΑ]] Να δώσετε, δηλαδή, τη μερίδα του λέοντος στις μεγάλες περιουσίες, σε αντίθεση με εμάς, που είχαμε την ακριβώς αντίθετη λογική, 30% μεσοσταθμικά, αλλά 50% για τις χαμηλές περιουσίες και 10% για τις μεγάλες. Απάτη τερατώδης η ελάφρυνση της μεσαίας τάξης, την οποία αντί να την ελαφρύνετε, έρχεστε και την επιβαρύνετε με την αύξηση της τιμής του ρεύματος, 100 ευρώ ανά νοικοκυριό ετησίως από το 2020 και μετά, με την κατάργηση της μόνιμης δέκατης τρίτης σύνταξης, γιατί δεν ήταν one off - μια και έξω - προεκλογικό επίδομα, όπως είπατε, αλλά μόνιμο επίδομα στους συνταξιούχους, με το πάγωμα των αυξήσεων του κατώτατου μισθού, με τις νέες ασφαλιστικές εισφορές που ετοιμάζετε για τους μη μισθωτούς, με την υποχρέωση να συλλέγεται το 30% των αποδείξεων των ηλεκτρονικών συναλλαγών, για να υπάρχει δυνατότητα πρόσβασης του αφορολογήτου και με μια σειρά άλλα μέτρα, που αφορούν τα μεσαία και χαμηλά εισοδήματα. Απάτη, επίσης, η εκστρατεία σας για το κοινωνικό μέρισμα, που χωρίς ντροπή τρία χρόνια τώρα, που εμείς το δίναμε σε όσους πραγματικά το είχαν ανάγκη και ήταν υπερπολλαπλάσιο, το χαρακτηρίζατε ψίχουλα! [[Χειροκροτήματα από την πτέρυγα του ΣΥΡΙΖΑ]] Και ενώ τα ψίχουλα πέρυσι αφορούσαν τριάμισι εκατομμύρια συμπολίτες μας, τώρα οι δικαιούχοι μετά βίας ξεπερνούν τα διακόσιες χιλιάδες νοικοκυριά. Αυτό δεν είναι μέρισμα. Είναι μέρισμα «φάντασμα» για τη μεγάλη πλειοψηφία. Και ακόμα μεγαλύτερη και πιο άθλια απάτη αυτή που αφορά τα άτομα με αναπηρία, που στην αρχή είπατε ότι θα τα πάρουν μέχρι είκοσι τεσσάρων ετών και μετά είπατε ότι θα τα πάρουν όλοι. [[Χειροκροτήματα από την πτέρυγα του ΣΥΡΙΖΑ]] Και τώρα έρχεστε και δίνετε το μέρισμα μονάχα στους συμπολίτες μας με αναπηρία που έχουν επίδομα από τον ΟΠΕΚΑ. Όλοι οι υπόλοιποι, δηλαδή, δεν χρήζουν αυτής της προστασίας, ακόμα και αυτοί που παίρνουν μια αναπηρική σύνταξη 300 ευρώ; Απάτη το δήθεν δημοσιονομικό κενό που σας άφησε ο ΣΥΡΙΖΑ στις 7 Ιούλη και λέτε χωρίς ντροπή ότι αφήσαμε δημοσιονομικό κενό και αρνήθηκε ο αρμόδιος Υπουργός στην ομάδα του ΣΥΡΙΖΑ και στον πρώην Υπουργό, υπεύθυνο για τα δημοσιονομικά και στην Έφη Αχτσιόγλου, να πάνε σήμερα να συναντήσουν το Γενικό Λογιστήριο του Κράτους; Γιατί; Διότι αναγκάζετε τους υπαλλήλους του ελληνικού δημοσίου να σας καλύπτουν στην επιχείρηση των greek statistics, που φέρνετε ξανά, όπως κάνατε και τα προηγούμενα χρόνια που ήσασταν στη διακυβέρνηση του τόπου! [[Χειροκροτήματα από την πτέρυγα του ΣΥΡΙΖΑ]] [[Θόρυβος - διαμαρτυρίες από την πτέρυγα της Νέας Δημοκρατίας]] Δεν τελείωσα. Έχω κι άλλες απάτες! Έχετε γεμίσει με απάτες την πολιτική ζωή του τόπου. Με εξαπάτηση! [[Χειροκροτήματα από την πτέρυγα του ΣΥΡΙΖΑ]] Απάτη το επιτελικό σας κράτος, που αποδείχτηκε κράτος των πλαστών πτυχίων και της fake αριστείας. Οι Υπουργοί σας ο ένας μετά τον άλλον. [[Χειροκροτήματα από την πτέρυγα του ΣΥΡΙΖΑ]] Και το πρόβλημα δεν είναι αν έχουν πτυχία. Το πρόβλημα είναι το ψέμα που επιβραβεύετε! [[Γέλωτες από την πτέρυγα της Νέας Δημοκρατίας]] Όταν βλέπουμε σε αυτή τη χώρα καθαρίστριες να πηγαίνουν στα δικαστήρια επειδή έχουν δηλώσει πλαστό πτυχίο, εσείς να έχετε Υπουργούς και να μην τους διώχνετε από την Κυβέρνησή σας, που έχουν δηλώσει ψέματα! [[Χειροκροτήματα από την πτέρυγα του ΣΥΡΙΖΑ]] Απάτη, βεβαίως, και η προεκλογική σας υπόσχεση για αύξηση του κατώτατου μισθού σε ποσοστό διπλάσιο από το ποσοστό της ανάπτυξης. Απάτη μέγιστη και τρισάθλια, επίσης, η καταγγελία προεκλογικά της Συμφωνίας των Πρεσπών ως δήθεν προδοτικής, που τώρα ορθώς λέτε ότι θα την τηρήσετε και θα την τιμήσετε. [[Χειροκροτήματα από την πτέρυγα του ΣΥΡΙΖΑ]] Απάτη το αίσχος της προπαγάνδας σας για το προσφυγικό, ότι δήθεν ο ΣΥΡΙΖΑ ήταν αυτός που προσκαλούσε τους πρόσφυγες, ενώ τώρα ανακαλύψατε ότι είναι γεωπολιτικό πρόβλημα. Απάτη ακόμα και οι μπουλντόζες στο Ελληνικό. Πού είναι αυτές οι μπουλντόζες στο Ελληνικό; [[Χειροκροτήματα από την πτέρυγα του ΣΥΡΙΖΑ]] Μας είπατε την επόμενη εβδομάδα θα τα καθαρίσετε όλα και έχουν περάσει πέντε μήνες και ούτε ο διαγωνισμός δεν έχει τελειώσει. Και, τέλος, χυδαία απάτη το δόγμα σας περί δήθεν ασφάλειας, το δόγμα περί νόμου και τάξης. Γιατί ούτε στον νόμο πιστεύετε, κύριε Μητσοτάκη, ούτε στην τάξη. Διότι όταν ο νόμος δεν σας βολεύει, τον αλλάζετε, όπως κάνατε για τον Διοικητή της ΕΥΠ που δεν είχε πτυχίο, αλλά αλλάξατε τον νόμο, για να μπορεί να είναι διοικητής χωρίς πτυχίο. [[Χειροκροτήματα από την πτέρυγα του ΣΥΡΙΖΑ]] Και σε άλλες κρίσιμες υποθέσεις. Όμως, ούτε την τάξη και την ασφάλεια των πολιτών εξασφαλίζετε, με τις επελάσεις των ΜΑΤ, λες και βρισκόμαστε σε κατεχόμενη χώρα. Δεν διασφαλίζεται το αίσθημα ασφάλειας των πολιτών. Εκτός πια και αν οι εικόνες αστυνομικών που κακοποιούν και ξεγυμνώνουν νέους ανθρώπους, που φορούν κουκούλες σε πολίτες, λες και προορίζονται για το Γκουαντανάμο, μόνο και μόνο επειδή ζητούν την εφαρμογή του νόμου και την παρουσία εισαγγελέα για την είσοδο στην οικία τους, αν οι εικόνες, λοιπόν, αστυνομικών να ασχημονούν με χίλιους δυο τρόπους, χωρίς μάλιστα να υπολογίζουν την παρουσία μαρτύρων είναι εικόνες μιας ευνομούμενης χώρας. [[Θόρυβος στην Αίθουσα]] Ασφάλεια, κύριε Μητσοτάκη, δεν εξασφαλίζει η παράλογη, η υπερβολική, και η κάποτε φασιστικού τύπου βία εναντίον πολιτών και κυρίως τη στιγμή που κυριαρχεί ξανά η γενικευμένη ανασφάλεια στην εργασία, στην κοινωνία, όταν καταργείτε κάθε είδους ασφάλεια στην εργασία, όταν επιβάλλετε την ανασφάλεια στην καθημερινή επιβίωση των εργαζόμενων, της μεσαίας τάξης, της νεολαίας, όταν υπονομεύετε το όποιο αίσθημα ασφάλειας, που με κόπο και θυσίες προσπαθήσαμε να αποκαταστήσουμε στις πιο ευάλωτες, ιδιαίτερα, ομάδες του πληθυσμού σε ζωτικούς τομείς, όπως η υγεία και η παιδεία. Όταν συμβαίνουν όλα αυτά, λοιπόν, η επίδειξη αστυνομικής βίας δεν αποσκοπεί ούτε στη δημόσια τάξη ούτε στην κοινωνική γαλήνη ούτε στην ασφάλεια. Αποσκοπεί, όμως, στην τρομοκράτηση, στην καταστολή, στον εκφοβισμό. Και ελπίζω, τουλάχιστον σήμερα, να βρείτε δύο λόγια να πείτε για να καταδικάσετε αυτά τα περιστατικά, σε αντίθεση με μια σειρά Υπουργών σας σήμερα στα τηλεοπτικά παράθυρα που υπερασπίστηκαν με πάθος αυτά τα περιστατικά. Εμείς θέλουμε να πιστεύουμε ότι αποτελούν μεμονωμένα περιστατικά στο Αστυνομικό Σώμα. Όμως, τα ενθαρρύνει μια δική σας στάση και αντιμετώπιση. Ακόμα και ο πρόεδρος της επιτροπής - που ο κ. Χρυσοχοΐδης δημιούργησε - ο συνταγματολόγος κ. Αλιβιζάτος σήμερα σας έστειλε επιστολή για να καταδικάσει και να προειδοποιήσει ότι δεν μπορεί να είναι πρόεδρος σε μια επιτροπή για τη διερεύνηση κρουσμάτων αστυνομικής βίας, όταν στο τέλος της ημέρας αυτή η επιτροπή θα καταλήξει να δουλεύει είκοσι τέσσερις ώρες το εικοσιτετράωρο, καθώς τα κρούσματα αυτά γίνονται μια καθημερινότητα. Κυρίες και κύριοι Βουλευτές, δεν θέλω στη σημερινή μου ομιλία να μακρηγορήσω σχετικά με το τι παραλάβαμε τον Γενάρη του 2015 και τι παραδώσαμε τον Ιούλιο του 2019. Όλοι κατανοούν ότι η διαφορά είναι η μέρα με τη νύχτα. Όμως, δεν μπορώ να μην κάνω μία σύντομη αναφορά. Ο τελευταίος προϋπολογισμός της κυβέρνησης του ΣΥΡΙΖΑ, αυτός του 2019- τον οποίο εκθειάζει το δικό σας προσχέδιο του προϋπολογισμού - σηματοδότησε το τέλος των προγραμμάτων οικονομικής προσαρμογής και την αρχή μιας νέας εποχής δημοσιονομικής επέκτασης μετά από εννέα ολόκληρα χρόνια. Αυτή η αρχή της νέας εποχής δεν ήταν σπορά του τυχαίου. Ήταν καρπός των θυσιών του ελληνικού λαού και της σκληρής προσπάθειας κατά την τριετία 2015-2018, ώστε να αποκατασταθεί η χαμένη αξιοπιστία της χώρας, να σταθεροποιηθεί η οικονομία, να ανακτηθεί η πρόσβαση στις διεθνείς αγορές και να τεθούν οι βάσεις ενός ενάρετου κύκλου οικονομικής ανάπτυξης, όπου τα οφέλη πλέον θα μοιράζονται δίκαια. Ο προϋπολογισμός αυτός καταργούσε την περικοπή των προσωπικών διαφορών στις συντάξεις - αυτή την άδικη εμμονή, αχρείαστη, του ΔΝΤ - και θέσπιζε επεκτατικά μέτρα της τάξης του 0,5% του ΑΕΠ, δηλαδή περίπου κοντά στο 1 δισεκατομμύριο. Για να το πω πιο απλά, ήταν μέτρα που προστάτευαν τα πιο ευάλωτα νοικοκυριά, που ενίσχυαν το διαθέσιμο εισόδημα χαμηλών και μεσαίων στρωμάτων και ταυτόχρονα υποστήριζαν την οικονομική δραστηριότητα. Μεταξύ άλλων είχαμε τη μεσοσταθμική μείωση του ΕΝΦΙΑ 30% - τα ψηφίσατε και εσείς πέρυσι στον προϋπολογισμό - τη μείωση των ασφαλιστικών εισφορών, την επιδότηση ενοικίου για περίπου τριακόσιες χιλιάδες νοικοκυριά, προσλήψεις σε κρίσιμους τομείς, στο κοινωνικό κράτος, στην παιδεία, την υγεία και πολλά άλλα. Ο προϋπολογισμός αυτός συμπληρώθηκε τον Μάιο του ίδιου έτους, μόλις βγήκαν τα στοιχεία της ΕΛΣΤΑΤ και διαφάνηκε δημοσιονομικό περιθώριο επιπλέον, από νέα δέσμη μέτρων της τάξης του 0,6% του ΑΕΠ, με την ίδια ισόρροπη στόχευση μεταξύ κοινωνικής προστασίας και στήριξης της οικονομικής δραστηριότητας. Μεταξύ άλλων, ήταν η μείωση του ΦΠΑ στην εστίαση αλλά και στην ενέργεια, η παροχή μόνιμης - επαναλαμβάνω, όσο και εάν σας ενοχλεί - ενίσχυσης εν είδει δέκατης τρίτης σύνταξης γιατί για τις χαμηλές συντάξεις ήταν ολόκληρη. Για τις ψηλές δεν ήταν. Ήταν, όμως, μία μόνιμη - το επαναλαμβάνω - σημαντική ενίσχυση. Συνολικά μετά το τέλος των προγραμμάτων, δηλαδή από τον Σεπτέμβριο, από τη ΔΕΘ, του 2018 μέχρι και τον Μάιο του 2019 νομοθετήσαμε μόνιμα μέτρα συνολικού ύψους 2,2 δισεκατομμυρίων ευρώ και διανεμήθηκε επίδομα, κοινωνικό μέρισμα 800 εκατομμύρια. Αθροιστικά, δηλαδή, ήταν 3 δισεκατομμύρια ευρώ και εσείς τα λέγατε ψίχουλα και τα λέγατε παροχές και μας λέγατε για τέταρτο μνημόνιο! Και μέχρι σήμερα εσείς έχετε δώσει - αναφέρομαι στο 2019-205 εκατομμύρια επιπλέον στον ΕΝΦΙΑ και αυτό για τα υψηλά βαλάντια και τώρα 175 εκατομμύρια μέρισμα. Το άθροισμα είναι 380 εκατομμύρια. Και έχετε δημιουργήσει την εντύπωση, μπροστά στα 3 δισεκατομμύρια που δώσαμε εμείς, με τα μέσα ενημέρωσης που σας στηρίζουν βεβαίως, ότι έχετε φέρει τη χαρά, την ευτυχία, το χαμόγελο στα χείλη του ελληνικού λαού και βεβαίως της μεσαίας τάξης. Η αλήθεια είναι ότι έχετε φέρει τη χαρά, το χαμόγελο και την ευτυχία, αλλά σε κάποιους λίγους προνομιούχους, σε αυτούς που θα δουν πολύ μεγάλες φορολογικές ελαφρύνσεις στα ήδη δεδομένα κέρδη τους. [[Χειροκροτήματα από την πτέρυγα του ΣΥΡΙΖΑ]] Εμείς, όμως, τον επεκτατικό προϋπολογισμό του 2019, κυρίες και κύριοι συνάδελφοι, δεν τον παρουσιάσαμε ως μία επικοινωνιακή φωτοβολίδα, αλλά ως ένα πρώτο βήμα σε ένα συνολικό σχέδιο μιας πενταετούς ανορθωτικής στρατηγικής, μιας στρατηγικής όπου η αναγκαία δημοσιονομική ισορροπία θα συμβάδιζε με την ταχεία αποκατάσταση των πληγών της κρίσης και την αποκατάσταση του εισοδήματος, βεβαίως, των φορολογούμενων που σήκωσαν το μεγάλο βάρος της προσαρμογής και το μεγάλο βάρος στη στήριξη της ανάκαμψης. Γι' αυτό και παρουσιάσαμε το σχέδιό μας τον Μάιο, που αφορούσε την τριετία 2020-2022, οπότε και ανακοινώσαμε αυτόν τον ειδικό λογαριασμό των 5,5 δισεκατομμυρίων για την ισόποση μείωση των πλεονασμάτων για την επόμενη τριετία. Και ανακοινώσαμε μέτρα, όπως μεταξύ άλλων την κατάργηση της εισφοράς αλληλεγγύης, τη μείωση στο 50% της προκαταβολής φόρου, την επιδότηση εισφορών επιχειρήσεων για νέους εργαζόμενους και άλλα. Ήταν μέτρα που αποκλειστικά αφορούσαν, χωρίς αποκλεισμούς, τη μεσαία τάξη. Και αναρωτιέμαι, ο δικός σας προϋπολογισμός τι ακριβώς κάνει; Πού είναι αυτά τα μέτρα ή παρόμοια με αυτά τα μέτρα; Πού είναι η ελάφρυνση της μεσαίας τάξης που υποσχεθήκατε; Είναι τα 17 ευρώ ετησίως για όσους έχουν εισόδημα από 20.000 έως 50.000; Είπαμε, όμως, ότι είναι απάτη. Σας ενοχλεί η λέξη, αλλά αυτή είναι η πραγματικότητα. Όμως, πέραν της απάτης, υπάρχει και μία φιλοσοφία που κρύβεται από πίσω. Ποια είναι η δική σας φιλοσοφία; Έναντι των αναγκαίων ελαφρύνσεων της μεσαίας τάξης που εμείς είχαμε δρομολογήσει, εσείς δίνετε προτεραιότητα στην επιθετική μείωση της φορολογίας μιας μικρής μερίδας επιχειρήσεων. Υπηρετείτε, δηλαδή, μια οικονομική στρατηγική, που όπου έχει δοκιμαστεί στον πλανήτη έχει αποτύχει. Είναι η στρατηγική της αύξησης των κερδών με την ελπίδα πως αυτή κάποια στιγμή θα μεταφραστεί σε επενδύσεις και θέσεις εργασίας. Ακόμα χειρότερα, όμως, μειώνετε την εταιρική φορολογία στη βάση ενός δημοσιονομικού χώρου, που προκύπτει από τη μείωση άλλων κρίσιμων κατηγοριών δαπανών, όπως οι δαπάνες για ενεργές πολιτικές απασχόλησης και, βεβαίως, από ανεδαφικές εκτιμήσεις για την οικονομική μεγέθυνση και τα φορολογικά έσοδα από την καταπολέμηση της φοροδιαφυγής. Για να το πω πιο απλά, είστε πρόθυμοι να ρισκάρετε τη με μεγάλες θυσίες κατακτημένη δημοσιονομική ισορροπία, προκειμένου να χρηματοδοτήσετε την αύξηση των κερδών των επιχειρήσεων, ελπίζοντας πως αυτή κάποια στιγμή μπορεί να φέρει υψηλότερους ρυθμούς ανάπτυξης. Με αυτόν τον τρόπο όμως, χάνεται μία ευκαιρία για τη χώρα, η ευκαιρία η έξοδος από την κρίση, που εμείς δρομολογήσαμε, να συνοδευτεί και από αύξηση της κοινωνικής συνοχής, από περισσότερη κοινωνική δικαιοσύνη, ενώ ταυτόχρονα αναβιώνουν κίνδυνοι διατάραξης της δημοσιονομικής ισορροπίας. Μακάρι να μην επαληθευτούν. Εμείς είχαμε και έχουμε σχέδιο να προχωρήσουμε, με ακόμα πιο τολμηρά βήματα, σε μια ανορθωτική στρατηγική για την οικονομία και την κοινωνία, με περισσότερη ελάφρυνση των φορολογικών βαρών των νοικοκυριών, με τη δημιουργία περισσότερων θέσεων εργασίας για τους νέους, με την καταπολέμηση της παιδικής φτώχειας και την υποστήριξη ενός μοντέλου ανάπτυξης, που θα είναι συμβατό με τις προκλήσεις της εποχής μας, την τέταρτη βιομηχανική επανάσταση και την κλιματική αλλαγή. Εσείς, αλήθεια, τι ακριβώς έχετε ως σχέδιο; Να γεμίσετε το πιάτο των πιο ισχυρών και αν και όταν αυτό το πιάτο γεμίσει και ξεχειλίσει, να πέσει και καμμιά σταγόνα για τους υπόλοιπους. Η στρατηγική σας είναι «πολλά στους λίγους και λίγα στους πολλούς» και με αυτόν τον τρόπο προσδοκάτε ότι θα έρθει η ανάπτυξη. Μα, κυρίες και κύριοι συνάδελφοι, και όσοι μας ακούνε, αυτές ακριβώς δεν ήταν η στρατηγική και οι πολιτικές που μας οδήγησαν στην κρίση; Εμείς, αντιθέτως, επιχειρήσαμε όχι μόνο την έξοδο από τα μνημόνια, αλλά και να στρέψουμε την Ελλάδα προς το μέλλον. Μειώσαμε την ανεργία δέκα σχεδόν μονάδες και αντιστρέψουμε - προσέξτε, γιατί αυτό είναι πιο σημαντικό - την τάση μείωσης των μισθών που είχε επιβληθεί στην ελληνική οικονομία, όχι μόνο τα χρόνια του μνημονίου και της κρίσης, αλλά και τα λεγόμενα καλά χρόνια της ανάπτυξης, που προηγήθηκαν των μνημονίων. Με την αύξηση του κατώτατου μισθού πέρυσι και την κατάργηση του υποκατώτατου, με την επαναφορά των συλλογικών διαπραγματεύσεων, καταφέραμε να αυξηθεί ο μέσος μισθός στον ιδιωτικό τομέα πάνω από 4% τον τελευταίο ενάμιση χρόνο. Περιορίσαμε τις ανισότητες και τη φτώχεια σε χαμηλότερο επίπεδο, από εκείνο που ήταν πριν από την κρίση. Συγκεκριμένα, το ποσοστό της φτώχειας από το 23,1% το 2013 αποκλιμακώθηκε στο 18,5% το 2018, ποσοστό χαμηλότερο ακόμα και από την εποχή πριν τα μνημόνια. Για εμάς, βέβαια, ως κόμμα της Αριστεράς είναι και αυτό ένα μεγάλο ποσοστό, για εσάς όμως είναι ένας δευτερεύων αριθμός, που με τις πολιτικές σας επιλογές θα τον διογκώσετε ξανά. Παραδώσαμε μία οικονομία έξω από την παγίδα του χρέους, σε τροχιά βιώσιμης και δίκαιης ανάπτυξης και ανάκαμψης. Τον Ιούλιο του 2019, το δεύτερο τρίμηνο του 2019, παραδώσαμε μία οικονομία με ρυθμούς 2,8% αναπτυξιακούς. Παραδώσαμε ένα ισχυρότατο απόθεμα χρηματοοικονομικής ασφαλείας ύψους περίπου 37.000.000.000. Είναι ακριβώς αυτό το απόθεμα που επέτρεψε την αποκλιμάκωση των επιτοκίων και όχι η άνοδος σας στην εξουσία, κύριε Μητσοτάκη, όπως αυτοθαυμάζεστε διαρκώς, υπό τη διαρκή επικρότηση των μέσων που σας λιβανίζουν! [[Χειροκροτήματα από την πτέρυγα του ΣΥΡΙΖΑ]] Άλλη απάτη και αυτή ότι τα επιτόκια μειώθηκαν επειδή θα ερχόταν ο Μητσοτάκης που έλεγε «τέταρτο μνημόνιο», γι' αυτό έπεσαν τα επιτόκια και όχι επειδή εξασφαλίσαμε με τις θυσίες του ελληνικού λαού 37.000.000.000 ευρώ, που δίνουν ένα καθαρό διάδρομο και ασφάλεια στους επενδυτές. [[Χειροκροτήματα από την πτέρυγα του ΣΥΡΙΖΑ]] Βεβαίως, αντί για τις ανοησίες περί δημοσιονομικού κενού 400.000.000 το 2019, παραδώσαμε ένα δημοσιονομικό πλεόνασμα της γενικής κυβέρνησης, όπως λέει ο λογαριασμός του Γενικού Λογιστηρίου του Κράτους, το πρώτο εξάμηνο του 2019 ύψους 1.783.000.000, αυξημένο κατά 263.000.000, σε σχέση με το αντίστοιχο διάστημα του 2018. Παραδώσαμε, με δυο λόγια, μία οικονομία με ολοένα καλύτερες επιδόσεις. Ας πάμε στα δικά σας κατορθώματα. Στα πιο πρόσφατα στοιχεία της ΕΛΣΤΑΤ, για να δούμε τις δικές σας επιδόσεις, το τρίτο τρίμηνο του 2019- δηλαδή στο πρώτο τρίμηνο της δικής σας διακυβέρνησης - η συνολική τελική καταναλωτική δαπάνη μειώθηκε κατά 0,4%. Οι ακαθάριστες επενδύσεις παγίου κεφαλαίου μειώθηκαν κατά 5%. Παράλληλα, αυξήθηκε ο αριθμός των οφειλετών με ληξιπρόθεσμα χρέη προς την εφορία και τα ασφαλιστικά ταμεία, ενώ τον μήνα Οκτώβρη, σύμφωνα με τα στοιχεία της «ΕΡΓΑΝΗ», είχαμε αρνητικό ρεκόρ δεκαοκταετίας στο ισοζύγιο απολύσεων - προσλήψεων με εκατόν είκοσι έξι χιλιάδες περισσότερες απολύσεις, έναντι των προσλήψεων. Αυτά είναι τα πρώτα ανησυχητικά δείγματα γραφής της πολιτικής σας. Ο προϋπολογισμός σας, επίσης, μειώνει σημαντικά την κατεξοχήν αναπτυξιακή δαπάνη, τη χρηματοδότηση της έρευνας. Και τη μειώνει όχι μόνο σε σύγκριση με το 2018 αλλά και με το 2017, ενώ εμείς την αυξάναμε σταθερά κάθε χρόνο, ακόμα και εν μέσω μνημονίου. Στις δε κοινωνικές δαπάνες του προϋπολογισμού, δηλαδή στην παιδεία, την υγεία, την κοινωνική πρόνοια, τον πολιτισμό, παντού καταγράφονται είτε μικρές μειώσεις είτε στασιμότητα. Αντίθετα, εμφανίζονται, για πρώτη φορά, αυξημένες δαπάνες για τα γραφεία Υπουργών, Αναπληρωτών Υπουργών και Υφυπουργών και Γενικών Γραμματέων, … [[Χειροκροτήματα από την πτέρυγα του ΣΥΡΙΖΑ]] …καθώς επίσης και υψηλά κονδύλια για τον λεγόμενο «επιτελικό συντονισμό στα Υπουργεία», δηλαδή για το πολυπληθές - δήθεν, θα πω εγώ - επιτελικό κράτος της παράταξης σας. Και αναρωτιέμαι είναι αλήθεια αυτό ένα συνολικό σχέδιο, που μπορεί να οδηγήσει τη χώρα με ασφάλεια στη μεταμνημονιακή εποχή ή μήπως είναι ακριβώς η επανάληψη των ίδιων συνταγών που μας οδήγησαν στην κρίση; Όμως, τώρα είναι η ώρα να κοιτάξουμε μπροστά, όχι να επαναλάβουμε τα λάθη του παρελθόντος. Το χειρότερο που θα μπορούσε να συμβεί στη χώρα, είναι να θεωρήσετε ως επιστροφή στην κανονικότητα την επιστροφή στις πολιτικές που μας οδήγησαν στην κρίση, να θεωρήσετε ως επιστροφή στην κανονικότητα την επιστροφή στις πολιτικές που διευρύνουν τις κοινωνικές ανισότητες, που επαναφέρουν την αναξιοκρατία και το πελατειακό κράτος, που αδιαφορούν για την ανάγκη αλλαγής του παραγωγικού μοντέλου. Η διεθνής εμπειρία μάς διδάσκει ότι αν θέλουμε η οικονομική ανάπτυξη να είναι διατηρήσιμη, πρέπει να συμβαδίζει με την αναδιανομή και την άμβλυνση των ανισοτήτων. Η αναδιανομή είναι προϋπόθεση της ανάπτυξης, διότι έχει αποδειχθεί εμπειρικά ότι η μείωση ανισοτήτων είναι και αναπτυξιακά ευεργετική. Η ενίσχυση των μισθών και του κοινωνικού κράτους είναι αυτή που αυξάνοντας τη ζήτηση, αυξάνει την κατανάλωση και δημιουργεί μία προοπτική σταθερά ανοδικής πορείας του ΑΕΠ. Συνεπώς, η πολιτική σας - κατά την άποψή μας - δεν είναι μόνο άδικη, αλλά είναι προσανατολισμένη σε λάθος κατεύθυνση. Η χώρα μετά την έξοδο από τα μνημόνια δεν χρειάζεται να επιστρέψει στα χέρια και στις πολιτικές συνταγές που μας οδήγησαν σε αυτά. Η χώρα χρειάζονται επειγόντως ένα ανορθωτικό σχέδιο. Χρειάζεται αναβάθμιση του κοινωνικού κράτους και της κοινωνικής προστασίας και όχι περικοπές των κοινωνικών επιδομάτων. Χρειάζεται αναβάθμιση των εργασιακών σχέσεων, των συλλογικών διαπραγματεύσεων, του θεσμικού πλαισίου προστασίας του εργαζόμενου και όχι διάλυση και ασυδοσία. Χρειάζεται αναβάθμιση του παραγωγικού μοντέλου, επένδυση στο ανθρώπινο κεφάλαιο, στις νέες τεχνολογίες, στην καινοτομία και όχι μονοκαλλιέργεια στον τουρισμό και στην οικοδομή και επιδοτήσεις σε όσους έχουν πρόσβαση στην εξουσία, ανεξάρτητα από την παραγωγική προοπτική των δραστηριοτήτων τους. Η χώρα χρειάζεται και αναβάθμιση της πολιτικής της για την κλιματική αλλαγή, που σημαίνει μετάβαση σε μια κλιματικά ουδέτερη οικονομία, με την προστασία του περιβάλλοντος σε προτεραιότητα και όχι διευκολύνσεις, όχι παράκαμψη της νομοθεσίας και επιδοτήσεις σε όσους πληρώνουν, ακόμα και αν αυτοί καταστρέφουν το περιβάλλον με εξορύξεις, όπως στη Χαλκιδική, που τώρα θέλετε να τις πάτε και στη Θράκη. Η χώρα, τέλος, χρειάζεται αναβάθμιση της λειτουργίας του κράτους και της δημόσιας διοίκησης, εμβάθυνση της αξιοκρατίας και όχι επιστροφή στις πιο χυδαίες πελατειακές σχέσεις των κομματικών διορισμών και των υπερήλικων κομματαρχών στους δημόσιους οργανισμούς, όπως ο κ. Πατέρας που σας έδωσε χίλιες ψήφους και τον κάνατε Διοικητή στο Νοσοκομείο της Καρδίτσας. [[Χειροκροτήματα από την πτέρυγα του ΣΥΡΙΖΑ]] Αυτό το ανορθωτικό πρόγραμμα έχουμε σχεδιάσει, όπως σχεδιάσαμε και υλοποιήσαμε την έξοδο από τα μνημόνια, τη ρύθμιση του χρέους, την αναβάθμιση του γεωπολιτικού ρόλου της χώρας με τη Συμφωνία των Πρεσπών, που έλυσε θετικά για τα εθνικά μας συμφέροντα μια διαφορά που έπρεπε να είχε λυθεί τριάντα χρόνια πριν, αλλά και με την αναβάθμιση των συμμαχιών μας στην Ανατολική Μεσόγειο και ιδιαίτερα με την προώθηση του αγωγού φυσικού αερίου «East Med» που αλλάζει προς όφελος της χώρας την ισορροπία στην περιοχή. Όπως σχεδιάσαμε, λοιπόν, και υλοποιήσαμε όλα αυτά σε δύσκολες συνθήκες, έτσι σχεδιάσαμε και το πρόγραμμα ανόρθωσης της ελληνικής οικονομίας και της κοινωνίας μετά τα μνημόνια, με 2 δισεκατομμύρια ευρώ επιπλέον που προγραμματίζαμε από τη χρήση του ειδικού λογαριασμού μέσα στο 2020 για κοινωνικές δαπάνες, με επιπλέον αύξηση του κατώτατου μισθού 7,5% συν 7,5% τα επόμενα δύο χρόνια, με την περαιτέρω ενίσχυση των δαπανών για την υγεία, για την έρευνα, για την ανάσχεση του brain drain. Και μιας και μιλάω για brain drain, θα ήθελα να σας ρωτήσω το εξής, κύριε Πρωθυπουργέ: Έχετε υπ' όψιν σας ότι τεσσερισήμισι χιλιάδες νέοι πτυχιούχοι, κάτοχοι μεταπτυχιακών τίτλων - περισσοτέρων του ενός οι περισσότεροι εξ αυτών - εργάζονται εδώ και έναν χρόνο σε ένα εξαιρετικό πρόγραμμα του Υπουργείου Εργασίας για την ανάσχεση του brain drain; Είναι ένα πρόγραμμα που μπορεί να ανανεωθεί, αλλά εσείς μειώνετε κατά 90 εκατομμύρια ευρώ τις δαπάνες για τον ΟΑΕΔ και αρκείστε μονάχα σε ψεύτικα επικοινωνιακά τεχνάσματα, ότι δήθεν την ίδια στιγμή που αυτές τις τεσσερισήμισι χιλιάδες τις οδηγείτε στο εξωτερικό - που ήδη δουλεύουν στην Ελλάδα σε κρίσιμες θέσεις για τη δημόσια διοίκηση - θα φέρετε - λέτε - άλλους πεντακόσιους που εργάζονται στο εξωτερικό, αλλά είπαμε ότι αυτή είναι η πολιτική σας, της επικοινωνίας και της απάτης. Εγώ θα σας ζητήσω να συναντήσετε αυτούς τους νέους ανθρώπους και να αναθεωρήσετε, να τους δώσετε μια δεύτερη ευκαιρία να μείνουν στη χώρα μας. [[Χειροκροτήματα από την πτέρυγα του ΣΥΡΙΖΑ]] Εμείς, λοιπόν, κυρίες και κύριοι συνάδελφοι, είχαμε και έχουμε σχέδιο, βασισμένο στην αξιοποίηση του «μαξιλαριού ρευστότητας» για τη μείωση από τώρα των πλεονασμάτων και όχι σε έναν χρόνο και αν. Τώρα, βέβαια, θα μας δοθεί η ευκαιρία να το επεξεργαστούμε καλύτερα, αλλά φοβάμαι ότι η χώρα δεν χάνει απλά τον βηματισμό της, δεν χάνει απλά χρόνο, φοβάμαι ότι γυρνάει πίσω. Διάβαζα σήμερα σε μια έγκυρη εφημερίδα - δεν υποστηρίζει τον ΣΥΡΙΖΑ, κάθε άλλο, θα έλεγα - ότι σας ζητούν να βάλετε χέρι στο «μαξιλάρι», ώστε η εγγύηση των 12 δισεκατομμυρίων ευρώ για τις τράπεζες να είναι σε ρευστό. Αντιλαμβάνεστε τι επιπτώσεις θα έχει κάτι τέτοιο, έτσι; [[Γέλωτες από την πτέρυγα της Νέας Δημοκρατίας]] Αντί να αξιοποιήσετε τους κόπους του ελληνικού λαού, για να προχωρήσετε στη μείωση των πλεονασμάτων από το 2020- που θα σας στηρίζαμε όλοι σε αυτό - αντί να αξιοποιήσετε αυτό το απόθεμα ρευστότητας για ένα ανορθωτικό πρόγραμμα για την οικονομία και τους πληγέντες από τα μνημόνια, τους ευάλωτους και τη μεσαία τάξη δηλαδή, εσείς αδρανήσατε. Είπατε ότι δεν ανοίγουμε καμμία συζήτηση για τα πλεονάσματα, καμμία συζήτηση για την αξιοποίηση του «μαξιλαριού». Κάποιοι από εσάς είπατε, επίσης, «μας είναι άχρηστο, μας είναι ένα βάρος που μας κληροδοτήσατε». Αργότερα, βεβαίως, βγήκε προεκλογικά ένας Βουλευτής σας και σας «κάρφωσε», είπε ότι θα το δώσετε στις τράπεζες. Τον διαψεύσατε προεκλογικά. Και τώρα να που τελικά ο λαός μας έχει δίκιο για τη σχετική παροιμία που μας λέει από ποιον μαθαίνεις την αλήθεια. [[Γέλωτες από την πτέρυγα του ΣΥΡΙΖΑ]] Μόνο που αν το κάνετε αυτό, αν μειώσετε κατά 12 δισεκατομμύρια ευρώ το «μαξιλάρι» για να τα δώσετε στις τράπεζες, και δεν θα δει κάτι από αυτό, από τις θυσίες του, δηλαδή, ο ελληνικός λαός και θα επηρεάσετε αρνητικά το κόστος δανεισμού από τις αγορές. Ελπίζω, λοιπόν, να μην προχωρήσετε σε μια τέτοια ενέργεια, ούτ, φυσικά σε οποιαδήποτε άλλη σας ζητούν, που θα επηρεάσει αρνητικά τη διαχείριση του δημόσιου χρέους. Κυρίες και κύριοι Βουλευτές, αυτά τα λέω γιατί οφείλω να επισημάνω τους κινδύνους. Η οικονομία είναι σε ράγες, εμείς δεν θα βγούμε να κάνουμε τις «Κασσάνδρες». Άλλωστε, όλοι το γνωρίζουν, ό,τι και να λέτε, ότι είναι δικό μας έργο αυτό, αλλά οι κίνδυνοι είναι ακόμα εδώ, είτε από την επιστροφή σε πολιτικές που ευθύνονται για την κρίση είτε από την κακή διαχείριση του κρίσιμου εργαλείου που σας αφήσαμε ως προίκα - του «μαξιλαριού ρευστότητας» - είτε από εξωγενείς παράγοντες. Διότι οι εξελίξεις στο διεθνές και ευρωπαϊκό οικονομικό περιβάλλον είναι ανησυχητικές και αναφέρθηκα διεξοδικά στις οικονομικές εξελίξεις που γεννούν ανησυχία, αλλά δεν είναι μόνο αυτές. Είναι και οι γεωπολιτικές και η χώρα μας - ξέρετε - επηρεάζεται άμεσα από αυτές. Βρισκόμαστε σε μια εύθραυστη περιοχή και οι σχέσεις μας με τις γειτονικές χώρες αποτελούν κρίσιμο παράγοντα για την πορεία της οικονομίας και για την ευημερία μας, ειδικότερα οι σχέσεις μας με την Τουρκία, τόσο λόγω της ανοιχτής διαφοράς μας με την υφαλοκρηπίδα όσο και λόγω της διαρκούς πληγής του Κυπριακού σαράντα πέντε χρόνια τώρα, πόσω μάλλον, όμως, και εξαιτίας της προσφυγικής κρίσης όπου η Τουρκία διαδραματίζει έναν κρίσιμο ρόλο. Τα τελευταία είκοσι χρόνια ορθώς η χώρα μας βασίστηκε σε μια διττή προσέγγιση διαλόγου και πίεσης στην Τουρκία για να προστατεύσει τα κυριαρχικά της δικαιώματα από την τουρκική επιθετικότητα και να οικοδομήσει μια νέα σχέση με τη γείτονα. Ορθώς πρωτοστατήσαμε ως χώρα στο ξεκλείδωμα της ενταξιακής πορείας της Τουρκίας στην περίοδο 1999-2004, στηρίζοντας δημοκρατικές μεταρρυθμίσεις στη γειτονική χώρα και αξιοποιώντας το «πλαίσιο του Ελσίνκι» για να προχωρήσουν οι διερευνητικές για την οριοθέτηση της υφαλοκρηπίδας με την προοπτική προσφυγής στο Διεθνές Δικαστήριο της Χάγης. Σε αυτό το πνεύμα την περίοδο 2015-2016, με εφαλτήριο το προσφυγικό, επιχειρήσαμε και μπορέσαμε να πρωτοστατήσουμε εκ νέου στην οικοδόμηση μιας νέας φάσης στρατηγικής συνεργασίας στις ευρωτουρκικές σχέσεις, μιας φάσης που οδήγησε στη δύσκολη δήλωση Ευρωπαϊκής Ένωσης - Τουρκίας, που εξασφάλισε τη ραγδαία μείωση των ροών, κυρίως όμως των θανάτων στο Αιγαίο, μιας φάσης που επέτρεψε να φτάσουμε πιο κοντά από ποτέ σε δίκαιη και βιώσιμη λύση για το Κυπριακό και στην κατοχύρωση εν τέλει του «πλαισίου Γκουτέρες», μιας φάσης που επέτρεψε τη διεξαγωγή νέων διερευνητικών αλλά, κυρίως, ουσιαστικών συνομιλιών για μέτρα οικοδόμησης εμπιστοσύνης. Δυστυχώς, όμως - και πρέπει να το συνειδητοποιήσουμε - αυτή η Τουρκία δεν υπάρχει πια. Όμως, θα είναι ιστορικό και υπαρξιακό - θα έλεγα - λάθος να αποφασίσουμε ότι αφού αυτή η Τουρκία δεν υπάρχει πια, δεν θα πρέπει να υπάρχει και αυτή η Ελλάδα, η Ελλάδα του διαλόγου, των αξιών, του Διεθνούς Δικαίου. Θα ήταν πολύ απλό να πούμε σήμερα ότι η μόνη λύση είναι η ανάσχεση των ροών, να επαναπροωθούμε στη θάλασσα τους πρόσφυγες και μετανάστες που η Τουρκία κακώς δεν τους εμποδίζει, παραβιάζοντας τη δήλωση Ευρωπαϊκής Ένωσης - Τουρκίας, να μιλάμε για την εποχή των κανονιοφόρων και να βάζουμε τα δικά μας ΜΜΕ να αποκαλύπτουν στις κυριακάτικες εφημερίδες, με πηχυαίους τίτλους, τους άκρως απόρρητους όρους εμπλοκής του Πολεμικού Ναυτικού, να μιλάμε για διάλογο αφηρημένα, αλλά να τερματίζουμε στην πράξη και με διαρροές, λίγο πριν συναντηθείτε με τον κ. Ερντογάν, από το Υπουργείο Άμυνας, τον διάλογο για τα μέτρα οικοδόμησης εμπιστοσύνης. Όμως, η Ελλάδα του 2020 δεν πρέπει να ακολουθήσει την Τουρκία στην κατηφόρα προς τον 20ο αιώνα που έχει επιλέξει ο Πρόεδρος Ερντογάν. Αυτό πρέπει να το ξέρει ο ελληνικός λαός και πρέπει να το ξέρει και ο φίλος τουρκικός λαός και οι δημοκρατικές δυνάμεις και στις δύο ακτές του Αιγαίου. Η Ελλάδα πρέπει να μείνει σταθερή στην ευρωπαϊκή πυξίδα και στις αξίες που επέλεξε στη χαραυγή του 21ου αιώνα για τη διαχείριση των Ελληνοτουρκικών, μετά από μια καταστροφική δεκαετία που μας έφτασε για μια ακόμα φορά στα πρόθυρα του πολέμου. Πρέπει να είμαστε απολύτως σαφείς για το τι σημαίνει αυτό. Πρώτον, σημαίνει μια φιλειρηνική πολιτική, αλλά φιλειρηνική πολιτική δεν σημαίνει ότι δεν φροντίζουμε για την υπεράσπιση των κυριαρχικών μας δικαιωμάτων. Θα είμαστε απέναντι στις φιλοπόλεμες κραυγές των εθνικιστικών μέσων, του εθνικιστικού τύπου που ενισχύονται από ανεύθυνες κυβερνητικές διαρροές και εκθέτουν τη χώρα μας. Στηρίζουμε απόλυτα την αναβάθμιση της αποτρεπτικής δύναμης των Ενόπλων Δυνάμεων για να προστατεύσουμε τα κυριαρχικά μας δικαιώματα απέναντι σε κάθε απειλή. Μέσα στα χειρότερα χρόνια της κρίσης εμείς εξασφαλίσαμε την αναβάθμιση των F -16 και πριν λίγες ημέρες υπερψηφίσαμε το σχετικό νομοσχέδιο …
Το έχετε ψηφίσει…
Τι πάθατε; Θέλετε να σας θυμίσω τι ακριβώς έλεγαν οι εκπρόσωποί σας όταν μιλούσαν για σκάνδαλο, όταν εμείς αναβαθμίζαμε τα F -16 και τώρα ο Υπουργός Εθνικής Άμυνας - και σωστά - λέει «προτιμώ να με πάνε σε ειδικό δικαστήριο παρά να μην τα υπερψηφίσω». Εμείς δεν θα ακολουθήσουμε αυτή τη στάση στα εθνικά θέματα, να είστε βέβαιοι.
Άλλο λέμε.
Τι λέτε; [[Θόρυβος στην Αίθουσα]] Δυστυχώς, δυσκολεύομαι να κάνω διάλογο…
Σας παρακαλώ, κύριοι συνάδελφοι. Δεν είμαστε επιτροπή εξοπλιστικών. Είμαστε στη συζήτηση για τον προϋπολογισμό. Κύριε Πρόεδρε, συνεχίστε.
Κυρίες και κύριοι συνάδελφοι, το μήνυμα που πρέπει να εκπέμπει η χώρα σε αυτές τις κρίσιμες ώρες από την ηγεσία της - και αυτά όντως θα έχουμε τη δυνατότητα να τα συζητήσουμε στην επιτροπή εξοπλιστικών - πρέπει να είναι ένα μήνυμα αποφασιστικότητας και διαλόγου. Δεν μπορεί να είναι μήνυμα το να επιδειχθεί η καλή διάθεση και από τις δύο πλευρές, ούτε ότι δεν φοβόμαστε «θερμό» επεισόδιο. Νομίζω ότι αυτές οι δηλώσεις - για να είμαι επιεικής, γιατί δεν είναι στόχος μου σήμερα να ασκήσω κριτική - είναι ατυχείς δηλώσεις. Το μήνυμα πρέπει να είναι ότι οι Ένοπλες Δυνάμεις μας είναι ικανές να εγγυηθούν και θα εγγυηθούν σε κάθε περίπτωση και δεν θα επιτρέψουν την παραμικρή αμφισβήτηση των ελληνικών κυριαρχικών δικαιωμάτων. [[Χειροκροτήματα από την πτέρυγα του ΣΥΡΙΖΑ]] Άρα, πρώτον, φιλειρηνική πολιτική με αποφασιστικό μήνυμα και δεύτερον, ενεργητική διπλωματία. Πρέπει για μια ακόμα φορά να δώσουμε μάχη, προκειμένου να ενσωματώσουμε τα συμφέροντά μας στο ευρωτουρκικό πλαίσιο. Όπως λειτουργήσαμε με το Ελσίνκι, όπως λειτουργήσαμε στο προσφυγικό, πρέπει και σήμερα να λειτουργήσουμε με τις κυρώσεις. Η Ελλάδα οφείλει να αγωνιστεί με όλες τις διπλωματικές της δυνάμεις και με τη χρήση βέτο, αν χρειαστεί, για την επέκταση των ευρωπαϊκών κυρώσεων σε βάρος των εταιρειών και των προσώπων που θα δράσουν στην περιοχή της παράνομης συμφωνίας Τουρκίας - Λιβύης. Πρέπει όλοι να μάθουν στην Ευρώπη, αλλά και οι γείτονές μας, ότι το τίμημα της ευρωπαϊκής διπλωματικής απραξίας θα είναι τεράστιο. Αυτό έπρεπε να γίνει χθες. Τουλάχιστον ας γίνει σήμερα. Η πολυφωνία σε αυτά τα θέματα, ξέρετε, οι παράλληλες και αντιφατικές δηλώσεις μεταξύ Υπουργείου Εξωτερικών και Υπουργείου Άμυνας για τα ΜΟΕ, μεταξύ του Υπουργού Εξωτερικών και του Αναπληρωτή Υπουργού Εξωτερικών σας, που δήλωσε στη συζήτηση για τον προϋπολογισμό ότι δεν θα διεκδικήσουμε και δεν διεκδικήσαμε κυρώσεις από στρατηγική, από άποψη, αλλά μονάχα όταν έρθουν τουρκικά πλοία να παραβιάσουν την ελληνική αποκλειστική οικονομική ζώνη νοτίως της Κρήτης - αυτό δήλωσε ο κ. Βαρβιτσιώτης - μόνο κακό κάνουν στη χώρα. Πρέπει, λοιπόν, να επιδιώξουμε, να καθίσουμε και εμείς στο τραπέζι του διαλόγου για το μέλλον της Λιβύης. Δεν μπορούμε να λείπουμε από αυτό, όπως το καταφέραμε με τη διαδικασία του Βερολίνου για τα Δυτικά Βαλκάνια, να εντείνουμε τις συνομιλίες με την Αίγυπτο για την οριοθέτηση της ΑΟΖ, κυρίως, όμως, πρέπει να εξασφαλίσουμε ότι η επίσκεψή σας στις Ηνωμένες Πολιτείες θα οδηγήσει σε σαφές μήνυμα του Προέδρου Τράμπ, ότι ο EAST MED θα προχωρήσει μεταξύ Κύπρου και Κρήτης και ότι το σχήμα 3 συν 1 με την Κύπρο και το Ισραήλ θα επανασυγκληθεί. Ξέρετε, και ολοκληρώνω, ως Κυβέρνηση εμείς παλέψαμε και εξασφαλίσαμε τον στρατηγικό διάλογο με τις Ηνωμένες Πολιτείες και προετοιμάσαμε την αναθεώρηση της αμυντικής συμφωνίας που συζητάμε το επόμενο διάστημα να εγκρίνουμε και αφορά τέσσερις στρατιωτικές εγκαταστάσεις στη χώρα μας. Ξέρετε, αυτό το κάναμε, προφανώς, όχι από ιδεολογική προσέγγιση αλλά από εθνική ευθύνη, αναγνωρίζοντας ότι τα συμφέροντά μας, τα συμφέροντα της χώρας με τις Ηνωμένες Πολιτείες συνέκλιναν στην ανάγκη να καταστεί η Ελλάδα ένας ισχυρός πυλώνας ειρήνης και σταθερότητας στην περιοχή. Όμως, αν οι Ηνωμένες Πολιτείες θεωρούν ότι μπορούμε να παίξουμε τον ρόλο αυτό, ενώ την ίδια στιγμή κυριαρχικά μας δικαιώματα θα απειλούνται με τόσο ξεκάθαρο τρόπο, τότε η Ελλάδα δεν πρέπει να είναι δεδομένη. Δεδομένους δεν πρέπει να μας θεωρεί κανείς. [[Χειροκροτήματα από την πτέρυγα του ΣΥΡΙΖΑ]] Θέλω να είμαι σαφής. Η συμφωνία αυτή δεν μπορεί να προχωρήσει, αν πρωτίστως δεν προχωρήσουν οι δύο παραπάνω προϋποθέσεις. Βεβαίως, τρίτος στόχος μας πρέπει να είναι ο διάλογος στη βάση του Διεθνούς Δικαίου, να δημιουργηθούν οι προϋποθέσεις, να ξαναρχίσουν οι διερευνητικές και αν αυτές δεν προχωρήσουν, να αρχίσουν οι συνομιλίες για συνυποσχετικό, προκειμένου να προσφύγουμε στο Διεθνές Δικαστήριο της Χάγης. Σε αυτές τις εξαιρετικά κρίσιμες στιγμές το μήνυμά μας πρέπει να είναι σαφές: Θα προστατεύσουμε τα κυριαρχικά μας δικαιώματα με όλα τα μέσα, αλλά στόχος μας δεν είναι να ακολουθήσουμε την Τουρκία στον αδιέξοδο δρόμο της σύγκρουσης και των τετελεσμένων. Στόχος είναι η επίλυση της διαφοράς μας στη βάση του Διεθνούς Δικαίου και η ειρήνη στην περιοχή μας, που θα φέρει ευημερία και προοπτική οικονομικής ανάπτυξης. Κυρίες και κύριοι συνάδελφοι, ολοκληρώνω με το εξής: Θα μου πείτε προϋπολογισμός, ναι, αλλά είναι κρίσιμες οι ώρες και ιδίως στη συζήτηση για τον προϋπολογισμό και την πορεία της οικονομίας, θα πρέπει να λαμβάνουμε υπ' όψιν μας τη σταθερότητα, την ασφάλεια και την ειρήνη στην περιοχή μας, γι' αυτό και να με συγχωρέσετε αν επεκτάθηκα. Η χώρα μας, λοιπόν, βρίσκεται για άλλη μια φορά σ' ένα κρίσιμο σταυροδρόμι. Εμείς, το ξαναλέω, δεν είμαστε εδώ απλώς για να κάνουμε αντιπολίτευση, είμαστε εδώ για να παρεμβαίνουμε, όσο μπορούμε πιο δημιουργικά, να παρεμβαίνουμε για το καλό της κοινωνικής πλειοψηφίας, για το καλό του τόπου, του ελληνικού λαού, όπως εμείς το αντιλαμβανόμαστε βεβαίως. Ο προϋπολογισμός που μας παρουσιάζετε, λοιπόν, είναι άδικος και το κυριότερο είναι σε λάθος κατεύθυνση. Παράγει μεγαλύτερες αντιφάσεις και κινδύνους για την οικονομία, σε μια περίοδο που πιστεύουμε ότι ήρθε η ώρα οι πολίτες να θρέψουν τους καρπούς των θυσιών τους. Στον ελληνικό λαό αξίζει ένα καλύτερο αύριο και πιστεύουμε ότι όπως πάντα, έτσι και τώρα αυτό το καλύτερο αύριο μπορεί να το κατακτήσει μονάχα μέσα από τους αγώνες του. Καταψηφίζουμε, λοιπόν, τον προϋπολογισμό της Κυβέρνησης της Νέας Δημοκρατίας και καλούμε τους εργαζόμενους, τη νεολαία, τη μεσαία τάξη, τους αγρότες, τους ανθρώπους του πνεύματος, να είναι σε εγρήγορση. Η πορεία προς τα εμπρός για τη χώρα δεν ακυρώθηκε, απλώς αναστάλθηκε. Με τους δικούς τους αγώνες σύντομα αυτή η πορεία προς τα εμπρός θα ξαναγίνει πραγματικότητα. Σας ευχαριστώ θερμά.
Καλείται στο Βήμα για δέκα λεπτά ο κ. Ιωάννης Βρούτσης, Υπουργός Εργασίας και Κοινωνικών Υποθέσεων. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επιτρέψτε μου να ξεκινήσω με τρεις παρατηρήσεις. Η πρώτη αφορά την τοποθέτηση πριν από λίγο του Αρχηγού της Αξιωματικής Αντιπολίτευσης. Ο κ. Τσίπρας, είτε από κεκτημένη ταχύτητα είτε από συνήθεια, μπέρδεψε τη λέξη απάτη με την αυταπάτη. Δεν εξηγείται αλλιώς. Έτσι είναι, γιατί απάτη και αυταπάτη είναι είτε συνειδητά είτε από άγνοια να αλλοιώνεις την αλήθεια, να παραμορφώνεις ακόμα και τα μεγέθη, τα στοιχεία που έχεις μπροστά σου και είναι καταγεγραμμένα στον προϋπολογισμό. Είμαι σίγουρος ότι μετά από τα στοιχεία, τα οποία θα παραθέσω, ο κ. Τσίπρας θα εγκαλέσει τους συμβούλους του, οι οποίοι τον εξέθεσαν για ακόμη μια φορά σ' αυτά που είπε. Και κάτι ακόμα. Καταλαβαίνω τον εκνευρισμό του Προέδρου της Αξιωματικής Αντιπολίτευσης, γιατί πώς αλλιώς να εξηγήσει το ανεξήγητο για εκείνον, ότι ο πρώτος προϋπολογισμός του Κυριάκου Μητσοτάκη είναι κοινωνικά καλύτερος και έχει πιο δυνατό κοινωνικό αποτύπωμα από τον προϋπολογισμό του κ. Τσίπρα; [[Χειροκροτήματα από την πτέρυγα της Νέας Δημοκρατίας]] Και επειδή εμείς μιλάμε με αλήθειες και πραγματικότητες και όχι με αυταπάτες, ακούστε τρία νούμερα, για να ξεκινήσουμε τη συζήτηση πάνω σ' αυτή τη βάση. Περί αυταπάτης και απάτης, λοιπόν, κύριε Τσίπρα. Κοινωνικό κράτος: Προϋπολογισμός Κυριάκου Μητσοτάκη, σελίδα 116, φορείς κοινωνικής ασφάλισης 42.973.000.000 ευρώ. Προϋπολογισμός Αλέξη Τσίπρα, ο προηγούμενος προϋπολογισμός, σελίδα 91, 41.854.000.000 ευρώ. Καλύτερος ο προϋπολογισμός του Κυριάκου Μητσοτάκη! Δεύτερον, ο τομέας του ΟΠΕΚΑ εκεί που είναι όλα τα επιδόματα. Σελίδα 92 του περσινού προϋπολογισμού του κ. Τσίπρα, 3.203.000.000 ευρώ. Φέτος, σελίδα 117, προϋπολογισμός Κυριάκου Μητσοτάκη 3.439.000.000 ευρώ. Καλύτερος ο προϋπολογισμός στα επιδόματα και στην κοινωνική προστασία. Τρίτον, επειδή έγινε και αναφορά σ' αυτό, προϋπολογισμός ΟΑΕΔ. Πέρυσι, σελίδα 91, εισηγητική έκθεση 2.578.000.000 ευρώ. Φέτος, σελίδα 116, 2.714.000.000 ευρώ. Ποια είναι η απάτη και ποια η αυταπάτη, κύριε Τσίπρα; Ποιος προασπίζεται το κοινωνικό συμφέρον και έχει ισχυρό κοινωνικό αποτύπωμα; [[Χειροκροτήματα από την πτέρυγα της Νέας Δημοκρατίας]] Οι άλλες παρατηρήσεις που έχω να κάνω, κυρίες και κύριοι συνάδελφοι, είναι για θέματα που αφορούν τον προϋπολογισμό επί της ουσίας του. Και εξηγούμαι. Ο φετινός προϋπολογισμός, ο προϋπολογισμός της Κυβέρνησης της Νέας Δημοκρατίας, δεν είναι μόνο ένας σημαντικός και ξεχωριστός προϋπολογισμός, επειδή μέσα περιλαμβάνει και συμπυκνώνει σε πολιτικές στοιχεία και οικονομικά μεγέθη, τα οποία δείχνουν δυναμική ανάπτυξη, μείωση ανεργίας, μείωση του ΦΠΑ, μείωση του ΕΝΦΙΑ, ισχυρή κοινωνική παρέμβαση και κοινωνική πολιτική. Δεν είναι μόνο αυτό, είναι κάτι σημαντικότερο. Είναι ο προϋπολογισμός - γέφυρα της μετάβασης μιας δεκαετίας επώδυνων δημοσιονομικών μέτρων σε μια νέα, ενάρετη δεκαετία του 2020-2030. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Ας σκεφθούμε μόνο ότι αυτός ο προϋπολογισμός ανοίγει την πόρτα στην επόμενη δεκαετία, μια δεκαετία, στην οποία με τη δυναμική που αναπτύσσει με αυτές τις πολιτικές η σημερινή Κυβέρνηση, θα δούμε την ανεργία να φθάνει στον μέσο όρο της Ευρώπης, στο 6,8%. Στη δεκαετία που μπαίνει θα δούμε την Ελλάδα στα πιο υψηλά επίπεδα ανάπτυξης από ποτέ. Στη δεκαετία που μπαίνει θα δούμε την ψηφιακή Ελλάδα, θα δούμε για πρώτη φορά να μην υπάρχουν εκκρεμείς συντάξεις, αυτός ο εμπαιγμός, αλλά θα βλέπουμε την ψηφιακή σύνταξη. Θα δούμε ένα υγιές, ισχυρό ασφαλιστικό σύστημα του κράτους, ένα δημόσιο καθολικό ασφαλιστικό σύστημα, που θα είναι ελκυστικό και για όλους θα είναι ένας χώρος προσφυγής για την επόμενη μέρα, όταν φύγουν από τον εργασιακό τους βίο. Επιπλέον, αξίζει να δούμε πώς χτίστηκε αυτός ο προϋπολογισμός. Χτίστηκε το προηγούμενο διάστημα. Μέσα σε επτά μήνες έγιναν πραγματικά δομικές αλλαγές, τις οποίες εάν κάποιος προσπαθήσει να αναλύσει, θα πει ότι ιστορικά δεν υπήρξε ποτέ κυβέρνηση που να κινηθεί με τέτοια ταχύτητα, με τέτοια συνέπεια και με τέτοια αποτελεσματικότητα. Σκεφθείτε μόνο τι συντέλεια από νομοσχέδια συνέβησαν το προηγούμενο διάστημα. Βλέπω δεξιά μου τον Υπουργό Δικαιοσύνης. Έγινε η μεταρρύθμιση στη δικαιοσύνη, η φορολογική μεταρρύθμιση πριν από λίγο, η μεταρρύθμιση στην παιδεία, η μεταρρύθμιση για την προάσπιση των θεμάτων του κ. Χρυσοχοΐδη, η μεταρρύθμιση των ζητημάτων της κοινωνικής ασφάλισης, δηλαδή η μεταρρύθμιση που έρχεται και αφορά την κοινωνική ασφάλιση, η μεταρρύθμιση στην αγορά εργασίας, η μεταρρύθμιση του επιτελικού κράτους του κ. Γεραπετρίτη. Όλες αυτές οι μεταρρυθμίσεις έγιναν σ' έναν συμπυκνωμένο χρόνο, άλλαξαν τα πάντα και έφεραν αποτελέσματα. Και εγείρονται δύο βασικά ερωτήματα. Πρώτο ερώτημα: Γιατί τα κάνετε όλα αυτά και γιατί τα κάνουμε όλα αυτά; Για να δούμε αριθμούς να ευημερούν, όπως πολλοί λένε; Για να δούμε οικονομικά μεγέθη στην απεικόνιση του προϋπολογισμού να πηγαίνουν καλά; H απάντηση είναι: «όχι για αυτό». Αυτοσκοπός της πολιτικής μας είναι ο άνθρωπος, ο εργαζόμενος, ο αδύναμος, ο συνταξιούχος. Όλα αυτά τα κάνουμε για να διαμορφώσουμε ένα περιβάλλον οικονομικής δυνατότητας για να στηρίξουμε τον πολίτη, τον άνθρωπο. Αυτός είναι ο αυτοσκοπός της πολιτικής μας και το κάνουμε πράξη. Έρχομαι στο δεύτερο ερώτημα. Το δεύτερο ερώτημα είναι: «Καλά, και όλα αυτά έφεραν αποτελέσματα»; Ακούστε την απάντηση, λοιπόν, σε αυτό που έθεσε και ο κ. Τσίπρας λίγο πριν περί «ΕΡΓΑΝΗΣ», την οποία το 2012-2014 την έλεγαν «μονταζιέρα», το 2015-2019 την ευγνωμονούσαν και τώρα πάλι φοβάμαι ότι θα την απαρνηθούν, διότι παρουσιάζει θετικά στοιχεία. Η ετήσια «ΕΡΓΑΝΗ» που θα παρουσιάσουμε αύριο, συμπυκνώνει μέσα της όλα τα μεγέθη για το έτος 2019. Ας δούμε, λοιπόν, τι λέει, έχει ένα ενδιαφέρον: Το 2018 είχαμε διακόσιες πενήντα επτά χιλιάδες τριακόσιες δεκατρείς επιχειρήσεις. Το 2019 είχαμε διακόσιες εξήντα πέντε χιλιάδες διακόσιες δώδεκα επιχειρήσεις, δηλαδή επτά χιλιάδες οκτακόσιες ενενήντα εννέα επιχειρήσεις δημιουργήθηκαν περισσότερο το δεύτερο εξάμηνο του 2019. Οι θέσεις εργασίας από ένα εκατομμύριο εννιακόσιες ενενήντα έξι χιλιάδες επτακόσιες είκοσι τρεις έφτασαν στα δύο εκατομμύρια ογδόντα πέντε χιλιάδες πεντακόσιες ογδόντα μία, δηλαδή ογδόντα οκτώ χιλιάδες οκτακόσιες ενενήντα οκτώ νέες θέσεις εργασίας. Οι εργαζόμενοι με πλήρη απασχόληση από ένα εκατομμύριο τριακόσιες οκτώ χιλιάδες επτακόσιες εξήντα τέσσερις έφτασαν τις ένα εκατομμύριο τριακόσιες εβδομήντα τέσσερις χιλιάδες τετρακόσιες ογδόντα δύο, δηλαδή εξήντα πέντε χιλιάδες επτακόσιες δεκαοκτώ θέσεις πλήρους απασχόλησης περισσότερες. Οι νεοεισερχόμενοι στην αγορά εργασίας, δηλαδή νέοι εργαζόμενοι, από τις εβδομήντα οκτώ χιλιάδες τριακόσιες εβδομήντα μία, οι εξήντα πέντε χιλιάδες επτακόσιες δεκαοκτώ - ποσοστό 83,83% - είναι με πλήρη απασχόληση, ενώ το ποσοστό στην αγορά εργασίας με πλήρη απασχόληση το 2017 ήταν 68,4%, το 2018 ήταν 68,5% και το 2019 ήταν 69,2%. Καταθέτω την ετήσια «ΕΡΓΑΝΗ» που επικαλέστηκε λίγο πριν ο κ. Τσίπρας, για να καταρρίψουμε άλλη μια αυταπάτη στα επιχειρήματα που πριν από λίγο είπε εδώ από Βήματος. [[Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά την ανεργία, την ανοιχτή πληγή της ελληνικής κοινωνίας, τα αποτελέσματα μπορεί να μην είναι αυτά που θέλουμε, όμως βελτιώνονται συνεχώς, πάμε προς το καλύτερο. Τον Ιούλιο του 2018 είχαμε 19,1% ανεργία, ενώ τον Ιούλιο του 2019 είχαμε 16,9% ανεργία. Τον Αύγουστο του 2018 είχαμε 18,9% ανεργία, ενώ τον Αύγουστο 2019 είχαμε 16,71% ανεργία και οι προβλέψεις είναι για ανεργία στο τέλος του 2020 στο 15%, σύμφωνα με την έκθεση της ενισχυμένης εποπτείας. Αυτή είναι η πολιτική μας, αυτή είναι η προσπάθειά μας. Δυστυχώς, το αφήγημα του κ. Τσίπρα - και εδώ οφείλεται και ο εκνευρισμός - για το κοινωνικό κράτος που θα κατέρρεε, ότι δεν θα δίναμε επιδόματα, ότι η ανεργία θα αυξανόταν, κατέρρευσε πλήρως. Πάω τώρα πολύ συνοπτικά στην αγορά εργασίας. Κυρίες και κύριοι συνάδελφοι, αυτά που συντελέστηκαν στην αγορά εργασίας και έφεραν αυτά τα αποτελέσματα σε επίπεδο πολιτικών είναι σημαντικά, αλλά έρχονται και άλλα σημαντικότερα. Πράγματι, η μεταρρύθμιση στην αγορά εργασίας, το πρώτο νομοσχέδιο το οποίο φέραμε, έφερε αυτά τα αποτελέσματα, απελευθέρωσε δημιουργικές δυνάμεις, οι οποίες δημιούργησαν θέσεις εργασίας, όπως περιέγραψα λίγο πριν. Επιπλέον, μέσα στο πλαίσιο το οποίο έρχεται, ετοιμάζουμε την «ΕΡΓΑΝΗ ΙΙ», η οποία έρχεται πάρα πολύ ενισχυτικά σε όλη την αγορά, υπέρ εργαζομένων και υπέρ επιχειρήσεων. Εισάγει το ψηφιακό ωράριο για πρώτη φορά και έρχεται και η κάρτα του εργαζόμενου, επίσης για πρώτη φορά. Το πρώτο εξάμηνο του 2020 έρχεται η κωδικοποίηση - μεγάλη μεταρρύθμιση - της εργατικής νομοθεσίας και η μείωση εισφορών μόνο για την πλήρη απασχόληση. Να ποιες είναι οι πολιτικές που, πραγματικά, αγγίζουν τον εργαζόμενο και δείχνουν το πραγματικό ενδιαφέρον ότι θέλεις να ενδυναμώσεις την πλήρη απασχόληση. Επιπλέον, αυτό το οποίο θα έρθει μέσα στο 2020, είναι ο εκσυγχρονισμός μετά από σαράντα χρόνια του ν.1264/1982, του περίφημου συνδικαλιστικού νόμου. Ξεκαθαρίζω για να μην υπάρχουν παρερμηνείες. Ο συνδικαλισμός για τη Νέα Δημοκρατία αποτελεί πυλώνα δημοκρατίας, όπως και η απεργία ιερό δικαίωμα, αλλά χρειάζεται πλέον εκσυγχρονισμό το συνδικαλιστικό πλαίσιο. Γιατί αυτό που συνέβη χθες δεν ήταν συνδικαλιστική ελευθερία, με τους είκοσι εργαζόμενους με την ιδιότητα - σε εισαγωγικά ή χωρίς εισαγωγικά - του συνδικαλιστή να ταλαιπωρούν εκατομμύρια συμπολίτες μας. Δεν ήταν συνδικαλιστική ελευθερία, ήταν τυραννία, και δεν ήταν συνδικαλισμός, ήταν εμπαιγμός και παραλογισμός. Και στο τέλος - τέλος αυτές οι «συνδικαλιστικές» συμπεριφορές υπονομεύουν το ίδιο το συνδικαλιστικό κίνημα, αλλοιώνουν αυτό που πρέπει να κάνει, τη στόχευση να προασπίζεται τα εργασιακά δικαιώματα, τη στιγμή που στρέφει το σύνολο της κοινωνίας εναντίον του. Κυρίες και κύριοι συνάδελφοι, ολοκληρώνω. Άφησα τελευταίο το ζήτημα το οποίο μου έθεσε και ο κ. Λοβέρδος, απόλυτα δικαιολογημένα. Κύριε Λοβέρδο, θέσατε το κρίσιμο ζήτημα για το ασφαλιστικό σύστημα της χώρας. Απαντώ, λοιπόν: Τον Ιανουάριο φέρνουμε μια μεγάλη μεταρρύθμιση του ασφαλιστικού, η οποία θα σέβεται το παρελθόν. Περιοχές που αναπτύξατε λίγο πριν, με απόλυτο σεβασμό και το 2012-2014 όταν ήμουν Υπουργός τις σεβάστηκα απόλυτα, και είπα ότι, πράγματι, όπως και το ΚΕΠΑ ήταν στη σωστή κατεύθυνση και η εθνική και αναλογιστική σύνταξη θα διατηρηθούν γιατί είναι στην σωστή κατεύθυνση. Όπως θα κρατήσουμε και από τον προηγούμενο νόμο σωστές περιοχές, αλλά πάμε πλέον σε μια δομική αλλαγή του συστήματος, έτσι ώστε να φτάσουμε σε ένα ασφαλιστικό σύστημα απόλυτα ελκυστικό, το οποίο θα αγκαλιάσουν όλοι οι Έλληνες, ένα δημόσιο καθολικό σύστημα, το οποίο θα δίνει επαρκείς και αξιοπρεπείς συντάξεις, που θα αυξήσει τις επικουρικές συντάξεις πάνω στις αποφάσεις του Συμβουλίου της Επικρατείας, από τα 1.300 ευρώ και πάνω και θα αυξήσουμε - σύμφωνα με τις μελέτες που διεξάγονται αυτή τη στιγμή στην Εθνική Αναλογιστική Αρχή - και τις κύριες συντάξεις από ορισμένα χρόνια και πάνω στην παραγωγική διαδικασία. Αυτός είναι ο στόχος μας, αυτή είναι η προοπτική μας, να σταματήσουμε το σημερινό ασφαλιστικό που τιμωρεί τη δημιουργικότητα, τιμωρεί την παραγωγικότητα, τιμωρεί τον άνθρωπο που θέλει να δημιουργήσει, και αυτό το αλλάζουμε τον Ιανουάριο του 2020 και θα ζητήσω και τη στήριξη όλων των πολιτικών δυνάμεων. Διότι άκουσα κάποια κριτική - πιστεύω στο τέλος να μην υπάρξει - ότι εμείς θα κρατήσουμε ακόμη και τον τίτλο των ασφαλιστικών ταμείων του ΕΦΚΑ, αλλά τον μετονομάζουμε σε e - ΕΦΚΑ, δηλαδή ψηφιακός ΕΦΚΑ - Εθνικός Φορέας Κοινωνικής Ασφάλισης. Προχωρούμε την τελευταία ενοποίηση. Κάτω από την ομπρέλα του e - ΕΦΚΑ θα ενταχθούν και η επικουρική - απλά οργανωτική και διοικητική ενοποίηση - και το εφάπαξ, έτσι ώστε να ολοκληρώσουμε αυτόν τον κύκλο των ενοποιήσεων προς το συμφέρον του ελληνικού λαού, των συνταξιούχων. Εύχομαι σε όλους χρόνια πολλά, καλά Χριστούγεννα, υγεία στα σπίτια μας. Εύχομαι το 2020 να είναι η απαρχή, για την πατρίδα μας, για όλους τους Έλληνες και τις Ελληνίδες, μιας καλύτερης μέρας, που αυτός ο προϋπολογισμός πραγματικά δίνει αυτή την ελπίδα και την αισιοδοξία. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Καβάλας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Καλείται στο Βήμα ο Υπουργός Οικονομικών κ. Χρήστος Σταϊκούρας.
Κυρίες και κύριοι συνάδελφοι, ολοκληρώνουμε σήμερα τη συζήτηση για τον προϋπολογισμό του 2020, τον πρώτο προϋπολογισμό της Κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη. Είναι ένας προϋπολογισμός που συζητείται σε ένα ρευστό εξωτερικό περιβάλλον, ιδιαίτερα στη γειτονιά μας, όπου η Τουρκία λειτουργώντας ως αλαζών και απειλών ταραξίας δημιουργεί συνεχώς εντάσεις. Η Ελλάδα παραδοσιακά αποτελεί παράγοντα σταθερότητας. Στις παρούσες συνθήκες που ο εξ Ανατολών γείτονας συμπεριφέρεται αυθαίρετα, οφείλουμε να διαμορφώσουμε άμεσα ένα συμπαγές, κοινωνικό και πολιτικό εσωτερικό μέτωπο, ενισχύοντας την εσωτερική ασφάλεια και την αποτρεπτική ικανότητα της χώρας. Πιστεύω ότι όλοι μας κατανοούμε ότι η ισχυροποίηση της οικονομίας αποτελεί ικανή και εν πολλοίς και αναγκαία συνθήκη για τη συνολική ισχυροποίηση της χώρας. Κυρίες και κύριοι συνάδελφοι, σ' αυτό το περιβάλλον και σε οικονομικές συνθήκες ενισχυμένης εποπτείας η Κυβέρνηση επιδιώκει να υπηρετήσει συγκεκριμένους στόχους και τους υπηρετεί. Ενσαρκώνει, πράγματι, όπως είπε ο κ. Βαρουφάκης, αξίες, αλλά δεν εμπεριέχει αυταπάτες, προχωρώντας στην υλοποίηση προγραμματικών δεσμεύσεών της σε συνθήκες δημοσιονομικής πειθαρχίας, αποπνέοντας αισιοδοξία, χωρίς να υπερβαίνει όμως τα όρια του ρεαλισμού, αναδεικνύοντας αξιοπιστία, ενισχύοντας την εμπιστοσύνη στους θεσμούς, υπηρετώντας την αναπτυξιακή διαδικασία, επιτυγχάνοντας ισορροπία οικονομικής αποτελεσματικότητας και κοινωνικής δικαιοσύνης. Εν κατακλείδι, με τον προϋπολογισμό επιταχύνεται ο βηματισμός της οικονομίας προς την πλήρη κανονικοποίηση και την ισχυροποίηση της χώρας στο διεθνές στερέωμα. Κυρίες και κύριοι συνάδελφοι, το οικονομικό επιτελείο θέτει για το 2020 συγκεκριμένους στόχους. Στόχους που θα υπηρετήσουμε και θα προσεγγίσουμε με πολιτικές που θα διακρίνονται για συνεκτικότητα και αποτελεσματικότητα, αξιολογώντας όμως την υλοποίησή τους στην πορεία και τα αποτελέσματά τους. Πρώτος στόχος. Η επίτευξη ισχυρής, υψηλής και διατηρήσιμης οικονομικής μεγέθυνσης. Πώς; Με την αύξηση της ποσότητας και της παραγωγικότητας και με τη βελτίωση της ποιότητας του εθνικού πλούτου, ώστε η χώρα να αυξήσει την ανταγωνιστικότητά της στις διεθνείς αγορές. Στοχεύουμε σε ανάπτυξη 2,8% για το 2020 με ανασύνθεση των συστατικών του ΑΕΠ, δηλαδή την κατανάλωση, τις εξαγωγές αλλά κυρίως τις επενδύσεις, ώστε να διασφαλίζεται η βιωσιμότητα της μεγέθυνσής του. Εδώ θα ήθελα να επιμείνω λίγο. Πολύ λίγοι μίλησαν για τις επενδύσεις. Ο προϋπολογισμός θέτει τις βάσεις για να αντιμετωπιστεί το μεγάλο πρόβλημα της ελληνικής οικονομίας. Δηλαδή, το επενδυτικό κενό ως αποτέλεσμα τριών παραγόντων: της συρρίκνωσης του όγκου των επενδύσεων στην πρώτη φάση της κρίσης, της απότομης χειροτέρευσης των επιχειρηματικών προσδοκιών και των συνθηκών ρευστότητας το 2015 και της μη αναμενόμενης εκ νέου συρρίκνωσης των επενδύσεων το 2018. Η πλήρης αξιοποίηση των διαθέσιμων συντελεστών παραγωγής και η αναπλήρωση του χαμένου αποθέματος κεφαλαίου αποτελούν τα κλειδιά για τη μετάβαση της οικονομίας σε υψηλότερη καμπύλη παραγωγικών δυνατοτήτων. Η νέα πολιτική στόχευση είναι οι επενδύσεις ως ποσοστό του ΑΕΠ να διπλασιαστούν τα επόμενα χρόνια το συντομότερο δυνατόν. Επενδύσεις όμως που θα ενσωματώνουν τα επιτεύγματα της τέταρτης βιομηχανικής επανάστασης και θα τονώνουν τις ενδογενείς πηγές ανάπτυξης, όπως είναι η εκπαίδευση, η έρευνα και η καινοτομία. Δεύτερος στόχος. Η μείωση της ανεργίας, η αναδιανομή του εισοδήματος και η προώθηση της κοινωνικής συνοχής. Κύριε Τσακαλώτο, προφανώς μας απασχολούν αυτά τα θέματα. Μείωση της ανισοκατανομής κι ενίσχυση της κοινωνικής δικαιοσύνης. Αυτό αποτελεί βασικό παράγοντα για την συγκρότηση του αναγκαίου αρραγούς εσωτερικού κοινωνικού μετώπου. Τρίτος στόχος. Η περαιτέρω ανάπτυξη της αμοιβαία επωφελούς συνεργασίας με εταίρους και συμμάχους, χωρίς περιττά «ναι» αλλά και χωρίς περιττά «όχι». Η χώρα πλέον δεν απασχολεί με τα οικονομικά θέματά της τους διεθνείς οικονομικούς θεσμούς. Η συμμετοχή του Υπουργού Οικονομικών στα διεθνή fora έχει πλήρως αποδραματοποιηθεί. Η αξιοπιστία έχει βοηθήσει στη διαμόρφωση αυτού του κλίματος. Τέταρτος στόχος. Τα υγιή και πειθαρχημένα δημόσια οικονομικά. Σε περιβάλλον συνολικής μείωσης της φορολογίας νοικοκυριών και επιχειρήσεων είναι αναγκαία η απόλυτη δημοσιονομική πειθαρχία στο σκέλος των δαπανών με στοχευμένες αυξήσεις αυτών, μετά όμως από αξιολόγηση αποτελεσμάτων και οφελών. Πέμπτος στόχος. Η ακόμα μεγαλύτερη μείωση της φορολόγησης των πολιτών το συντομότερο δυνατό κι εκτός προϋπολογισμού, ακόμα και το 2020, αν δημιουργηθεί με ασφάλεια πρόσθετος δημοσιονομικός χώρος, όπως έχουμε μέχρι σήμερα αποδείξει. Στην κατεύθυνση αυτή θα συμβάλει η διεύρυνση της φορολογικής βάσης μέσα από το χτύπημα της φοροδιαφυγής, που για εμάς ισοδυναμεί με αγώνα υπέρ της κοινωνικής δικαιοσύνης. Αυτό επιδιώκεται με την ενίσχυση των ηλεκτρονικών συναλλαγών, με την αναπροσαρμογή των αντικειμενικών αξιών, ειδικά σε περιοχές με πολύ υψηλή τιμή αξίας ακινήτων, με την ενίσχυση των ελέγχων σε πλατφόρμες βραχυχρόνιας μίσθωσης ακινήτων, με την ενίσχυση των ηλεκτρονικών βιβλίων και της ηλεκτρονικής τιμολόγησης. Καλώ τους πολίτες να συμβάλλουν σ' αυτή την προσπάθεια, ώστε να πληρώνουμε φόρους όλοι λιγότερα και δικαιότερα. Έκτος στόχος. Η ενίσχυση της ρευστότητας στην πραγματική οικονομία με την εμπροσθοβαρή αξιοποίηση των διαθέσιμων ευρωπαϊκών κονδυλίων, με την εκτέλεση του Προγράμματος Δημοσίων Επενδύσεων, με τη μείωση των ληξιπρόθεσμων οφειλών του δημοσίου, με τη σταδιακή πιστωτική επέκταση. Έβδομος στόχος. Η βελτίωση της δυνατότητας αποπληρωμής του δημοσίου χρέους. Η στόχευση της δανειακής στρατηγικής θα είναι η διασφάλιση της συνεχούς εκδοτικής παρουσίας του δημοσίου στις διεθνείς αγορές κεφαλαίων ,η περαιτέρω μείωση των περιθωρίων δανεισμού και η περαιτέρω ενίσχυση της εμπιστοσύνης των διεθνών οίκων αξιολόγησης και της επενδυτικής κοινότητας. Κυρίες και κύριοι συνάδελφοι, αυτοί είναι οι στόχοι του προϋπολογισμού, στόχοι φιλόδοξοι αλλά ρεαλιστικοί, στόχοι μετρήσιμοι και επιτεύξιμοι. Επί αυτών όμως οι πτέρυγες της Αντιπολίτευσης, κυρίως όμως η Αξιωματική Αντιπολίτευση αναζήτησαν, επινόησαν ή κατασκεύασαν επιχειρήματα κριτικής και χρησιμοποίησαν λέξεις βαριές, όπως «απάτες» ή «έλλειψη αξιοπιστίας». Θα απαντήσω στο σύνολό τους με στοιχεία. Θα ζητούσα, βέβαια, από την Αξιωματική Αντιπολίτευση, με δεδομένο ότι μέχρι πρόσφατα ασκούσε τη διακυβέρνηση της χώρας, να είναι πιο ειλικρινής, περισσότερο προσεκτική και λιγότερο αμετροεπής στην κριτική της. Εξηγούμαι. Η Αξιωματική Αντιπολίτευση, πρώτον, ισχυρίζεται - το είπε και ο Πρόεδρός της - ότι παρέδωσε την οικονομία σε καλή κατάσταση. Λησμονεί όμως ότι παρέλαβε την οικονομία σε ανάπτυξη, την επανέφερε…
Αυτό είναι ανέκδοτο.
Σας άρεσε. Ο προϋπολογισμός του κ. Τσακαλώτου που επιβεβαιώνει την ανάπτυξη του 2014. Αφού δεν τα πιστεύετε, να τι υπογράφετε. [[Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παραδώσαμε την οικονομία σε ανάπτυξη. Την επιστρέψατε στην ύφεση επί δυο χρόνια και αδυνατείτε επί τέσσερα χρόνια να πετύχετε οποιονδήποτε αναπτυξιακό στόχο. Εδώ η απόκλιση στην ανάπτυξη όλα τα χρόνια που κυβερνάτε. Το καταθέτω στα Πρακτικά. [[Στο σημείο αυτό ο Υπουργός Οικονομικών, κ. Χρήστος Σταϊκούρας,καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Βαρουφάκης μίλησε για την περίοδο 2012-2014 και τη δική μου ανάμειξη στο Υπουργείο Οικονομικών. Ναι, είμαι περήφανος. Παραλάβαμε την οικονομία με ύφεση 9,1% και σε τρία χρόνια την παραδώσαμε με +1%. Μετά δυστυχώς ήρθατε εσείς. [[Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Τι άλλο παραδώσατε; Παραδώσατε μια οικονομία με δημοσιονομικό κενό το 2019, και ναι, έπρεπε να ενημερώσετε τον κ. Τσίπρα. Έγινε η συνάντηση χθες.
Η δεύτερη δεν έγινε.
Μόλις μου στείλατε επιστολή, αμέσως ο κ. Σκυλακάκης ήρθε και σας είπε όποτε θέλετε. Ήρθαν τα στελέχη του Γενικού Λογιστηρίου του Κράτους, τα στελέχη που εσείς είχατε τοποθετήσει σε αυτές τις θέσεις και έδειξαν το δημοσιονομικό κενό των 396 εκατομμυρίων ευρώ το 2019 και του 1,050 το 2020. Και σας παρακαλώ, να σέβεστε τους δημοσίους υπαλλήλους. Να τους τιμάτε και να τους σέβεστε.
Και εσείς να τους αφήνετε να κάνουν τη δουλειά τους. Και να ακούτε τα επιχειρήματα.
Μη διακόπτετε, παρακαλώ. Ελάτε, κύριε Υπουργέ.
Δεν σας διέκοψα. Σε λίγο η σειρά σας. Και επειδή αυτά είναι τα στοιχεία του Γενικού Λογιστηρίου του Κράτους, πάρτε και την τρίτη έκθεση αξιολόγησης των θεσμών. Τεράστιο δημοσιονομικό κενό, τον Ιούνιο του 2019. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με τι άλλο μας αφήσατε την οικονομία; Με επενδύσεις να καταρρέουν, με την ανταγωνιστικότητα της οικονομίας κάθε χρόνο να υποχωρεί. Κάθε χρόνο πηγαίναμε κάτω σε ανταγωνιστικότητα. Ορίστε, για τα Πρακτικά. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με το ιδιωτικό χρέος να διογκώνεται, και δεν ενημερώσατε σωστά τον κ. Τσίπρα. Έχω και συμπληρωματικά στοιχεία. Το νέο ληξιπρόθεσμο χρέος τους αντίστοιχους μήνες φέτος αυξάνεται με πολύ μικρότερο ρυθμό από ό,τι τα προηγούμενα χρόνια. Ενημερώστε τον για να το ξέρει. Αυτό για το ιδιωτικό χρέος. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με τις ληξιπρόθεσμες οφειλές των ιδιωτών, να μην έχουν εκκαθαριστεί. Είχατε δεσμευτεί προσωπικά τον Αύγουστο του 2018 να είναι μηδέν. Και δεν μηδενίστηκαν. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επειδή είναι και ο κ. Βαρουφάκης εδώ, να πω ότι ήταν μεγάλη επιτυχία τα «κόκκινα» δάνεια. Είναι στο σημείο που τα παραδώσαμε το 2014, στο 43%. Αυτή είναι η μεγάλη μείωση των κόκκινων δανείων επί ημερών σας. Επειδή, όμως, ο κ. Βαρουφάκης δεν αναγνώρισε καμμία ζημιά στον εαυτό του, μια ζημιά θα δείξω. Τις τράπεζες, την αποτίμηση, το κόστος των Ελλήνων φορολογουμένων από τη διακυβέρνησή σας, όλων εδώ, το πρώτο εξάμηνο του 2015. Πλήρης κατάρρευση των μετοχών, που διακρατούσαν και διακρατούν οι Έλληνες πολίτες στις ελληνικές τράπεζες. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συμπέρασμα: ο ΣΥΡΙΖΑ παρέδωσε την οικονομία σε κατάσταση αναιμικών επιδόσεων, στη μεγέθυνση και στα περισσότερα κεφάλαιά της. Την τρίτη έκθεση αξιολόγησης των θεσμών του τελευταίου Ιουνίου, γιατί δεν την καταθέσατε όλη στα Πρακτικά; Αποτυπώνει αυτή την κατάσταση και τις μεγάλες εκκρεμότητες που μας αφήσατε ως παρακαταθήκη. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερος ισχυρισμός: η Αξιωματική Αντιπολίτευση ισχυρίζεται ότι το δημοσιονομικό περιθώριο του δεύτερου εξαμήνου του έτους 2019, οφείλεται στην καλύτερη πορεία της οικονομίας το πρώτο εξάμηνο. Λησμονεί ότι ουσιαστική αναθεώρηση έγινε μόνο στο δεύτερο τρίμηνο με μια πολύ χαμηλή βάση του 2018. Κυρίως, λόγω όμως της προεξόφλησης και των προσδοκιών από την κυβερνητική αλλαγή μετά το αποτέλεσμα των εκλογών.
Θαύμα!
Και ξέρετε, επειδή γελάσατε, και θα απαντάω κάθε φορά όταν απαντάτε, ότι υπάρχει μια πολύ ενδιαφέρουσα μελέτη. Πόσες φορές μετά τις εκλογές υπάρχει αναφορά σε ανασφάλεια ή uncertainty, γενικώς, για την οικονομία στη χώρα. Και θα δείτε ότι έχει πέσει στο χαμηλότερο επίπεδο της τελευταίας δεκαετίας. Να, γιατί υπάρχει αλλαγή του κλίματος, αλλά δεν την καταλαβαίνετε. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και υπενθυμίζω, για να μη μιλήσουμε μόνο για δικά μας στοιχεία, να μη μιλήσουμε για συναδέλφους πανεπιστημιακούς, να πάμε στον εκτελεστικό διευθυντή του Ευρωπαϊκού Μηχανισμού Σταθερότητας, τον κ. Ρέγκλινγκ, τον οποίον μετά τις εκλογές, αν κατάλαβα καλά, τον λοιδορείτε. Ο κ. Ρέγκλινγκ δήλωσε ότι υπάρχει εμπιστοσύνη των αγορών στις οικονομικές πολιτικές της νέας Κυβέρνησης. Αυτό δεν καταλαβαίνετε. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μόνο εσείς δεν αντιλαμβάνεστε ότι κάτι άλλαξε προς το καλύτερο στη χώρα μετά τις 7 Ιουλίου. Σε ό,τι αφορά τον δημοσιονομικό χώρο που δημιουργήθηκε το δεύτερο εξάμηνο του έτους, αυτός οφείλεται - και κύριε Λοβέρδο, ξέρετε πολύ καλά ότι κατέθεσα πλήρη στοιχεία - στη σημαντική υπέρβαση των εσόδων του ΦΠΑ μετά τον Ιούνιο, στη βελτίωση της εισπραξιμότητας του ΕΝΦΙΑ λόγω της μείωσης του ΕΝΦΙΑ, στη μεγαλύτερη συμμετοχή των πολιτών στο νέο πλαίσιο ρύθμισης οφειλών των ιδιωτών, στην προσεκτική δημοσιονομική διαχείριση των δαπανών. Συμπέρασμα: ο δημοσιονομικός χώρος δημιουργήθηκε το δεύτερο εξάμηνο του 2019 και οφείλεται αποκλειστικά στους ιεραρχημένους χειρισμούς της νέας Κυβέρνησης και του Πρωθυπουργού. [[Χειροκροτήματα από την πτέρυγα της Νέας Δημοκρατίας]] Και αυτός ο δημοσιονομικός χώρος ξέρετε πόσο είναι; Πάλι δεν τα μέτρησε σωστά ο κ. Τσίπρας. Είναι πάνω από 1 δισεκατομμύριο ευρώ, κι αν βάλουμε και τις ελαφρύνσεις του 2020 πάνω από 2,2 δισεκατομμύρια ευρώ. Σε πέντε μήνες 2,2 δισεκατομμύρια ευρώ. Και πού πήγε αυτό το 1 δισεκατομμύριο ευρώ, για να δούμε τις διαφορές μας; Πήγε με ασφάλεια και με κοινωνικά δίκαιο τρόπο σε επτά εκατομμύρια τριακόσιες χιλιάδες ιδιοκτήτες ακινήτων με τη μείωση του ΕΝΦΙΑ, πήγε σε εξακόσιες χιλιάδες συμπατριώτες μας με την καταβολή αυξημένου επιδόματος θέρμανσης, πήγε σε πολλές επιχειρήσεις με τη μείωση της προκαταβολής φόρου για τα νομικά πρόσωπα, πήγε στην ενίσχυση της ΔΕΗ, πήγε σε πεντακόσιους ογδόντα χιλιάδες πολίτες για να ρυθμίσουν τα χρέη τους, πήγε στην Εθνική Άμυνα, πήγε στην υγεία, πήγε στην καθημερινότητα του πολίτη και πάει και σε περισσότερα από διακόσιες πενήντα χιλιάδες νοικοκυριά, σε πάνω από ένα εκατομμύριο πολίτες για τη διανομή έκτακτης οικονομικής ενίσχυσης. Τρίτον, η Αξιωματική Αντιπολίτευση ισχυρίζεται ότι η έκτακτη ενίσχυση που αυτή η Κυβέρνηση έδωσε είναι «ψίχουλα». Λησμονεί όμως να αναφέρει ότι το φετινό κοινωνικό μέρισμα η κυβέρνηση του ΣΥΡΙΖΑ το είχε διανείμει για προεκλογικούς λόγους ως δήθεν δέκατη τρίτη σύνταξη και ότι εξάντλησε τότε τον όποιο δημοσιονομικό χώρο, λίγες ημέρες πριν τις εκλογές, ναρκοθετώντας το πεδίο για την επόμενη κυβέρνηση. Σε αυτή εδώ την Αίθουσα στις 15 Μαΐου του 2019, ο τότε Υπουργός Οικονομικών έλεγε: «εξαντλήσαμε όλο τον χώρο και όποιος θέλει μεγαλύτερες μειώσεις, να μας πει από πού θα κόβατε». Εξαντλήσατε όλο το χώρο τότε και το ξέρετε. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλλά είπατε και κάτι άλλο, πολύ ενδιαφέρον. Να το αναδείξουμε πάλι. Πριν δώδεκα ημέρες είπατε ότι στόχος ήταν να μειωθεί το μέρισμα φέτος, χορηγώντας δήθεν δέκατη τρίτη σύνταξη. Παραδεχόσασταν, δηλαδή, ότι ούτε εσείς θα δίνατε μέρισμα, γιατί δώσατε δέκατη τρίτη σύνταξη. Και αυτό στα Πρακτικά, όπως ακριβώς το είπατε. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η αλήθεια, συνεπώς, είναι ότι η κυβέρνηση ΣΥΡΙΖΑ όπως η ίδια ομολόγησε, δεν άφησε ούτε 1 ευρώ για κοινωνικό μέρισμα, κι εμείς δημιουργήσαμε και δημιουργούμε δημοσιονομικό χώρο 175 εκατομμυρίων ευρώ, ίσως και λίγο περισσότερο. Θέλω όμως να είμαι ειλικρινής και υπεύθυνος. Η Κυβέρνηση αυτή δεν θα μοιράσει πλούτο που δεν υπάρχει. [[Χειροκροτήματα από την πτέρυγα της Νέας Δημοκρατίας]] Τέταρτον, η Αξιωματική Αντιπολίτευση ισχυρίζεται ότι έσβησε το προεκλογικό πυροτέχνημα της Νέας Δημοκρατίας. Άκουσα δε τον πρώην Πρωθυπουργό να λέει για απάτες. Πρώτη φορά - είμαι δεκατρία χρόνια εδώ μέσα - ακούω κάτι τέτοιο για μια Κυβέρνηση που σε πέντε μήνες έχει υλοποιήσει στο πεδίο της οικονομίας όλες - κυριολεκτώ, όλες - τις προγραμματικές δεσμεύσεις της. Τις υπενθυμίζω διότι η επανάληψη είναι μήτηρ πάσης μαθήσεως: Καλύψαμε το δημοσιονομικό κενό για τα έτη 2019 και 2020. Ολοκληρώσαμε με επιτυχία την τέταρτη έκθεση αξιολόγησης των θεσμών. Προχωρήσαμε σε γενναία μείωση του ΕΝΦΙΑ. Βελτιώσαμε το πλαίσιο ρυθμίσεων των οφειλών των πολιτών. Απλοποιήσαμε τις διαδικασίες για την προστασία της πρώτης κατοικίας και παρατείναμε το υφιστάμενο πλαίσιο κατά τέσσερις μήνες, πλαίσιο το οποίο με νόμο της κυβέρνησης του ΣΥΡΙΖΑ θα έληγε σε δέκα ημέρες. Καταργήσαμε του κεφαλαιακούς περιορισμούς. Προχωρήσαμε εμβληματικά επενδυτικά έργα. Προωθούμε αποκρατικοποιήσεις. Δρομολογήσαμε και ολοκληρώσαμε την αποπληρωμή του ακριβού τμήματος των δανείων του ΔΝΤ. Νομοθετήσαμε πλαίσιο για την αγορά διαδικτυακών τυχερών παιγνίων. Ψηφίστηκε ένα φιλοαναπτυξιακό φορολογικό νομοσχέδιο. Ψηφίστηκε μια συστημική λύση για τη μείωση των «κόκκινων» δανείων στα χαρτοφυλάκια των τραπεζών. Και απορώ τι είναι αυτό που είπε ο κ. Τσίπρας. Τα 12 δισεκατομμύρια ευρώ είναι εγγυήσεις. Οι εγγυήσεις δεν μπαίνουν ούτε στο έλλειμμα ούτε στο χρέος. Θα έπρεπε να το ξέρετε, γιατί στηριζόμενοι στη σωστή επιλογή της κυβέρνησης του Κώστα Καραμανλή, κάνατε 85 δισεκατομμύρια ευρώ εγγυήσεις μετά τα παιχνίδια του πρώτου εξαμήνου του 2015. Άρα, τι είναι αυτά που άκουσα σήμερα; Τα 12 δισεκατομμύρια είναι εγγυήσεις, ούτε έλλειμα ούτε χρέος. Και παρατείνουμε σήμερα για έξι μήνες τον μειωμένο συντελεστή ΦΠΑ στα πέντε νησιά του Αιγαίου που πλήττονται από τις μεταναστευτικές ροές. [[Χειροκροτήματα από την πτέρυγα της Νέας Δημοκρατίας]] Η υλοποίηση αυτού του πλέγματος πολιτικών αξιολογείται θετικά από τους εταίρους, τους επενδυτές, τις αγορές, τους οίκους αξιολόγησης, αλλά πρωτίστως από τους Έλληνες πολίτες. Αυτό αποδεικνύεται από τις δημόσιες αναφορές εγχώριων και διεθνών παραγόντων και φορέων, από τις επιτυχημένες ως προς το επιτόκιο και την ποιότητα εκδόσεις χρέους, από τις αναβαθμίσεις των οίκων αξιολόγησης, από τη σημαντική βελτίωση του δείκτη οικονομικού κλίματος και καταναλωτικής εμπιστοσύνης. Η Κυβέρνηση του Κυριάκου Μητσοτάκη προχωρά μπροστά γρήγορα και με ασφάλεια, με σοβαρότητα, αποφασιστικότητα, αυτοπεποίθηση, υπευθυνότητα και κυρίως, κύριε Τσακαλώτο, μετριοπάθεια. Και τώρα έρχομαι σ' εσάς, που θα ήθελα να μην τοποθετηθώ γι' αυτά τα θέματα αλλά με προκαλέσατε, γιατί είπατε χωρίς ίχνος αυτοκριτικής ότι δεν υπάρχει ψήγμα αξιοπιστίας σε αυτή την Κυβέρνηση και ότι κάτι αντίστοιχο έχετε να δείτε από το 1938. Εγώ θα επιμείνω λίγο στο 2015-2017 και θα καταθέσω στα Πρακτικά τον εαυτό σας, για να δούμε αν τον αναγνωρίζετε. Στις 31 Οκτωβρίου 2015: «Δεσμεύομαι ότι μέχρι το τέλος του 2015 θα έχει ολοκληρωθεί η εκκαθάριση των κόκκινων δανείων». Και μας αφήσατε τα κόκκινα δάνεια όπου τα παραλάβατε. Η αξιοπιστία σας. [[Χειροκροτήματα από την πτέρυγα της Νέας Δημοκρατίας]] Σε ερώτηση του κ. Βορίδη, στις 18 Μαΐου του 2017: «Σε λίγους μήνες δεν θα υπάρχουν capital controls». [[Χειροκροτήματα από την πτέρυγα της Νέας Δημοκρατίας]] Στις 20 Οκτωβρίου του 2017: «Μέχρι το τέλος της χρονιάς θα έχουμε νόμο για την αγορά των παιγνίων». Δεν προλάβατε. Το κάναμε εμείς. Δύο χρόνια ήταν πολλά. [[Χειροκροτήματα από την πτέρυγα της Νέας Δημοκρατίας]] Και πάω στο αποκορύφωμα της αξιοπιστίας σας «κόκκινη γραμμή το αφορολόγητο» και θα είχατε παραιτηθεί. Μειώσατε το αφορολόγητο και δεν παραιτηθήκατε και μιλάτε για αξιοπιστία; Λίγο μετριοπάθεια και αυτοκριτική δεν θα έβλαπτε. Τα καταθέτω για τα Πρακτικά. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πέμπτον, ισχυρίστηκε η Αντιπολίτευση ότι οι εκτιμήσεις αυτής της Κυβέρνησης για την ανάπτυξη είναι αισιόδοξες. Εγώ να προσχωρήσω για λίγο σε εσάς. Επικαλείστε τα στοιχεία των θεσμών. Αν, όμως, τα αποδέχεστε, αυτό σημαίνει ότι δέχεστε ότι η οικονομία θα τρέχει με 2,3% το 2020, άρα καλύτερα από το 2019. Παραδέχεστε συνεπώς, χωρίς να το έχετε αντιληφθεί, ότι η οικονομία το 2020 θα είναι σε καλύτερη κατάσταση από το 2019, γιατί ούτε ένας διεθνής φορέας δεν πιστεύει ότι θα πάμε χειρότερα απ' ό,τι ήμασταν. Όλοι λένε ότι η εικόνα της οικονομίας θα είναι ακόμα καλύτερη. Και εμείς εκτιμούμε ότι θα πάμε ακόμα καλύτερα. Γιατί; Γιατί με την υλοποίηση του φορολογικού νομοσχεδίου ενσωματώνονται πολιτικές με υψηλές πολλαπλασιαστικές αναπτυξιακές επιδράσεις. Έκτον, η Αξιωματική Αντιπολίτευση ισχυρίζεται ότι η Κυβέρνηση της Νέας Δημοκρατίας - το είπε ο κ. Τσίπρας - εφαρμόζει ταξικές πολιτικές. Το ισχυρίζεται αυτό η πιο ταξική μνημονιακή κυβέρνηση, δηλαδή, του ΣΥΡΙΖΑ που πέρασε από τη χώρα. Εμείς, χωρίς να ισχυριζόμαστε ότι καταργούμε τις κοινωνικές και εισοδηματικές τάξεις, σχεδιάζουμε και υλοποιούμε πολιτικές για όλους τους πολίτες, με ιδιαίτερη έμφαση στα χαμηλότερα και τα μεσαία εισοδηματικά στρώματα, προκειμένου ναι, να μειώσουμε τις κοινωνικές ανισότητες. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Πρώτο παράδειγμα, μειώσαμε τον ΕΝΦΙΑ για όλους τους πολίτες. Επιλέξαμε η μείωση στα χαμηλότερα εισοδηματικά στρώματα να παραμείνει υψηλότερη αλλά μειώσαμε τον φόρο ακίνητης περιουσίας και στο υπόλοιπο 42% της κοινωνίας που πληρώνει το 60% του φόρου, το οποίο εσείς το είχατε εντελώς αγνοήσει και στο οποίο ανήκει και μεγάλο κομμάτι της μεσαίας τάξης. Δεύτερο παράδειγμα, μειώσαμε τον εισαγωγικό φορολογικό συντελεστή του φόρου εισοδήματος για τα φυσικά πρόσωπα από το 22% στο 9%, όπως ακριβώς είχαμε δεσμευτεί προεκλογικά. Συνδυαστικά από τη μείωση του ΕΝΦΙΑ, - γιατί η οικονομική πολιτική δεν είναι μόνο ο φόρος εισοδήματος φυσικών προσώπων, είναι ένα πλέγμα μέτρων και από τη νέα κλίμακα φορολογίας εισοδήματος - αναμένεται μείωση της φορολογικής επιβάρυνσης στα χαμηλότερα στρώματα κατά 23%, στα μεσαία εισοδήματα κατά 16% και στα υψηλότερα εισοδήματα κατά 7% και μειώνουμε και τις ανισότητες. Τρίτο παράδειγμα, μειώνουμε τον φόρο εισοδήματος νομικών προσώπων από το 28% στο 24% για όλες τις επιχειρήσεις, μικρές, μεσαίες, μεγάλες. Πού την είδατε την ταξικότητα; Τέταρτο παράδειγμα, το φορολογικό νομοσχέδιο υποβοηθά την οικονομική δραστηριότητα του παραγωγικού σκέλους της οικονομίας, στο οποίο ανήκει και η μεσαία τάξη. Οι παροχές σε είδος στους εργαζόμενους, η έξυπνη ανάκαμψη της οικοδομικής δραστηριότητας, η ενίσχυση της εταιρικής κοινωνικής ευθύνης, η μείωση των ασφαλιστικών εισφορών μαζί με πολιτικές για ευκαιρίες απασχόλησης, για ασφάλεια, για βελτιώσεις στην παιδεία και αυστηρούς ελέγχους των μεταναστευτικών ροών θα αποκαταστήσουν σταδιακά τη μεσαία τάξη, ώστε να τη δούμε να επιστρέφει εκεί που, πραγματικά, πρέπει να είναι και όχι εκεί που σήμερα είναι. Έβδομον, η Αξιωματική Αντιπολίτευση ισχυρίζεται ότι η μείωση των φόρων δεν υποβοηθά την αναπτυξιακή διαδικασία. Το είπε ο κ. Τσακαλώτος πολλές φορές. Στη μηχανή αναζήτησης επιστημονικών άρθρων - επικεντρώνομαι σ' αυτό - ο συνδυασμός των λέξεων tax reduction και economic growth παρουσιάζει 2,8 εκατομμύρια επιστημονικές μελέτες που αναλύουν το ζήτημα. Σε σχετική επισκόπηση της βιβλιογραφίας - θα την καταθέτω στα Πρακτικά - στις είκοσι τρεις από τις είκοσι έξι μελέτες αποδεικνύεται ότι η επίδραση της αύξησης των φόρων στην οικονομική ανάπτυξη είναι αρνητική. Ως εκ τούτου, κάθε φορολογική μεταρρύθμιση που αποσκοπεί στη μείωση της συνολικής επιβάρυνσης, θα οδηγήσει σε τόνωση της ανάπτυξης μέσω της αύξησης των επενδύσεων, της απασχόλησης, των μισθών και συναφώς του βιοτικού επιπέδου, ενώ οδηγεί και στη συνολική μείωση της φοροδιαφυγής. Η κυβέρνηση του Αντώνη Σαμαρά παρέδωσε τον «κενό ΦΠΑ», δηλαδή τη φοροδιαφυγή στον ΦΠΑ, στο χαμηλότερο ύψος των μνημονιακών ετών και εσείς κάθε χρόνο την αυξάνετε. Τα καταθέτω για τα Πρακτικά. Φυσικά, οι μειώσεις των φόρων δεν είναι πανάκεια, αποτελούν τμήμα μιας ευρύτερης οικονομικής πολιτικής, ενισχύοντας τα κίνητρα για παραγωγή και εργασία με στόχο τη δημιουργία ενός φιλικού επιχειρηματικού περιβάλλοντος, ώστε να επιταχυνθεί ο ρυθμός ανάπτυξης. Όγδοον, η Αξιωματική Αντιπολίτευση ισχυρίζεται ότι η Κυβέρνηση είναι κοινωνικά ανάλγητη. Προφανώς αναφέρεται σε σκιάχτρο που έχει κατασκευάσει για τη Νέα Δημοκρατία, προκειμένου κάπως να οικοδομήσει έναν αντιπολιτευτικό λόγο. Στην πραγματικότητα ισχύει ακριβώς το αντίθετο. Η συνεκτική - προσέξτε τον όρο - κοινωνική πολιτική της Κυβέρνησης, όχι αποκομμένη από την υπόλοιπη οικονομική πολιτική, έχει στόχο την κοινωνική αποτελεσματικότητα και δικαιοσύνη και εδράζεται σε πέντε πυλώνες: στη διατήρηση του πλέγματος κοινωνικής προστασίας μέσω των αναγκαίων επιδομάτων, όπως είναι το επίδομα παιδιού, το κοινωνικό εισόδημα αλληλεγγύης, το επίδομα στέγασης και άλλα, στην αντιμετώπιση του δημογραφικού προβλήματος με πολιτικές όπως είναι η χορήγηση επιδόματος για κάθε νέο παιδί, το πρόσθετο αφορολόγητο, ο μειωμένος συντελεστής ΦΠΑ για βρεφικά είδη, στην καταπολέμηση της εισφοροδιαφυγής, την αποκατάσταση της δικαιοσύνης και τη διασφάλιση της βιωσιμότητας του συστήματος κοινωνικής ασφάλισης, στην άσκηση κοινωνικής πολιτικής μέσω της μείωσης της υπερφορολόγησης και στη χορήγηση έκτακτης ενίσχυσης σε ευαίσθητες κοινωνικές ομάδες. Ο κοινωνικός, συνεπώς, προϋπολογισμός έρχεται να επιβεβαιώσει ότι η παρούσα Κυβέρνηση στηρίζει έμπρακτα την ενίσχυση της κοινωνικής συνοχής, και πάει πολύ να μας κουνάτε εσείς το δάχτυλο, που κόψατε το ΕΚΑΣ και επιβάλατε ή αυξήσατε τις εισφορές υγείας. Και, φυσικά, θα το επαναλάβω. Είστε η μόνη μνημονιακή Κυβέρνηση που μείωσε τον Μάιο του 2016 το αφορολόγητο. [[Χειροκροτήματα από την πτέρυγα της Νέας Δημοκρατίας]] Τέλος, ένατον, η Αξιωματική Αντιπολίτευση ισχυρίζεται ότι εγκαταλείπεται ο στόχος για τη μείωση των πρωτογενών πλεονασμάτων. Άραγε, πόσες φορές πρέπει να επαναλάβω ότι η μείωση των πρωτογενών πλεονασμάτων, βρίσκεται στον πυρήνα αυτής της Κυβέρνησης; Το ζήτημα, όμως, είναι πώς προσεγγίζουμε αυτόν τον στόχο, και εμείς τον προσεγγίζουμε με τεκμηρίωση και υπευθυνότητα. Αποδέχομαι, βεβαίως, ότι ο ΣΥΡΙΖΑ είναι ασυναγώνιστος στο να προβάλλει τις επιθυμίες του ως πραγματικότητες. Ισχυρίζεται - και το επανέλαβε σήμερα πάλι ο κ. Τσίπρας - ότι θα πετύχαινε μείωση των πλεονασμάτων με τη δημιουργία ενός ειδικού λογαριασμού. Θα επαναλάβω για πολλοστή φορά ότι στις 7 Μαΐου του 2019 είχε αναφέρει συγκεκριμένα ο κ. Τσίπρας: «Σήμερα έδωσα εντολή και ανοίξαμε έναν ειδικό λογαριασμό, στον οποίο καταθέτουμε τις επόμενες ημέρες 5,5 δισεκατομμύρια». Τέτοιος λογαριασμός μέχρι σήμερα δεν υπάρχει. Τι εντολή έδωσε; [[Χειροκροτήματα από την πτέρυγα της Νέας Δημοκρατίας]] Δεν τηρήσατε την εντολή του; Ο κ. Χουλιαράκης δεν τήρησε την εντολή του; Μη μου πείτε, όπως άκουσα τον κ. Δραγασάκη χθες, «γιατί δεν το κάνουμε εμείς;». Διότι εμείς δεν έχουμε μπερδέψει τα ταμειακά με τα δημοσιονομικά. Όμως, εγώ θα σας πω το εξής. Από τις 7 Μαΐου είναι αυτό. Μέχρι τις 7 Ιουλίου τι κάνατε δύο μήνες; Αφού σας έδωσε εντολή ο κύριος Πρωθυπουργός - ο τότε Πρωθυπουργός - εσείς γιατί δεν ανοίξατε; Δύο μήνες δεν προλάβατε ή μήπως αυτά δεν γίνονταν; Ξέρετε καλά την απάντηση. Η δική μας προσέγγιση είναι σοβαρή. Οι υψηλότεροι ρυθμοί ανάπτυξης, το χαμηλό κόστος δανεισμού, η πρόωρη αποπληρωμή του ΔΝΤ και η χρήση των κερδών από τα ελληνικά ομόλογα για αναπτυξιακές πρωτοβουλίες θα βελτιώσουν τις παραμέτρους βιωσιμότητας του δημοσίου χρέους, δίνοντας τη δυνατότητα εντός του 2020 να διεκδικήσουμε τη μείωση του στόχου των πρωτογενών πλεονασμάτων. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, συμπερασματικά, κωδικοποιώ. Υπάρχουν σημαντικές διαφορές μεταξύ της δικής μας οικονομικής πολιτικής και της αντίστοιχης του ΣΥΡΙΖΑ τόσο σε επίπεδο σχεδιασμού όσο και εφαρμογής. Διότι ακούω από άλλα κόμματα να λένε ότι είμαστε το ίδιο. Εμείς δεν ασκούμε ταξικές πολιτικές. Ο ΣΥΡΙΖΑ άσκησε. Εμείς απευθυνόμαστε στις πλατιές λαϊκές δυνάμεις και επιδιώκουμε και σταδιακά επιτυγχάνουμε να αποκαταστήσουμε τη μεσαία τάξη. Ο ΣΥΡΙΖΑ τη διέλυσε. Εμείς επιδιώκουμε να μεγαλώσουμε την πίτα της οικονομίας και να τη μοιράσουμε πιο δίκαια. Ο ΣΥΡΙΖΑ ανακύκλωνε τη μιζέρια. Εμείς πιστεύουμε στην αναγκαιότητα μείωσης των φόρων. Ο ΣΥΡΙΖΑ αρέσκεται στην υπερφορολόγηση των πολιτών. Εμείς επιδιώκουμε να προσελκύσουμε επενδύσεις. Ο ΣΥΡΙΖΑ ιδεοληπτικά τις πολεμά. Εμείς εφαρμόζουμε πολιτικές για την ενίσχυση τόσο της προσφοράς όσο και της ζήτησης στην οικονομία. Ο ΣΥΡΙΖΑ ασχολείται μόνο με τη ζήτηση. Εμείς εφαρμόζουμε μια συνεκτική κοινωνική πολιτική. Ο ΣΥΡΙΖΑ υλοποιεί απλώς επιδοματικές πολιτικές. Εμείς εφαρμόζουμε πολιτικές βασισμένες στις αρχές του ριζοσπαστικού, του κοινωνικού φιλελευθερισμού και της κοινωνικής οικονομίας της αγοράς. Ο ΣΥΡΙΖΑ ακόμα ψάχνεται. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, κλείνω, λέγοντας ότι ο προϋπολογισμός καταδεικνύει ότι η οικονομία έχει θετική δυναμική, δυναμική η οποία σταθεροποιείται, βελτιώνεται και κινητοποιεί δυνάμεις, εντός και εκτός Ελλάδος, εγχώριες και ξένες. Μετά τη μακροχρόνια περιπέτεια, η οικονομία φαίνεται ότι σταδιακά βγαίνει στο ξέφωτο. Γνωρίζουμε, βέβαια, ότι μαγικές συνταγές δεν υπάρχουν. Δεν υπάρχουν σύντομα μονοπάτια για τα μέρη που, ως χώρα, αξίζουμε να πάμε. Λάθη γίνονται και θα γίνονται. Αναγνωρίζονται, όμως, και στο πλαίσιο του εφικτού και των περιορισμών διορθώνονται. Αβεβαιότητες υπάρχουν, κίνδυνοι παραμονεύουν, δομικά προβλήματα συνεχίζουν να υφίστανται. Εφησυχασμός δεν δικαιολογείται. Στο όχημα της χώρας επιβαίνουμε όλοι, γι' αυτό πρέπει να κινηθούμε χωρίς προσωπικούς, χωρίς κομματικούς υπολογισμούς, μακριά από αυταπάτες, λαϊκισμούς και ελιτισμούς. Φρονώ ότι όλες και όλοι κατανοούμε πως η πραγματικότητα επιβάλλει κοινωνικές και πολιτικές συγκλίσεις, δημιουργικές συνθέσεις, εθνικό σχέδιο, σκληρή δουλειά, επιτάσσει πατριωτική συνείδηση, σύνεση, ρεαλισμό, απαιτεί ασφάλεια και αίσθηση δικαιοσύνης. Μόνο έτσι θα διαμορφώσουμε το νέο σύγχρονο βιώσιμο εγχώριο ολιστικό υπόδειγμα, που μπορεί να ωθήσει την οικονομία και την κοινωνία σε έναν ενάρετο κύκλο ευημερίας για όλους τους πολίτες, σε μια ισχυρή και διεθνώς αξιοπρεπή Ελλάδα. Γι' αυτόν τον λόγο σας καλώ να ψηφίσετε τον προϋπολογισμό του 2020, τον πρώτο ουσιαστικά αναπτυξιακό προϋπολογισμό της τελευταίας δεκαετίας, έναν προϋπολογισμό που έχει ως στόχο την ισχυροποίηση της χώρας και την προώθηση της ατομικής και κοινωνικής ευημερίας. Εμείς έχουμε κάνει τη βασική επιλογή μας: Προχωρούμε με τους πολλούς, για τους πολλούς. Σας ευχαριστώ πολύ.
Κύριε Πρόεδρε, θα ήθελα για λίγο τον λόγο.
Καλείται στο Βήμα ο Πρωθυπουργός κ. Κυριάκος Μητσοτάκης, Πρόεδρος της Κοινοβουλευτικής Ομάδος της Νέας Δημοκρατίας.
Σας ευχαριστώ. Κύριε Πρόεδρε, κυρίες και κύριοι Βουλευτές, πέρυσι, από αυτό εδώ το Βήμα είχα πει ότι ο προϋπολογισμός του 2019 θα ήταν ο τελευταίος μιας κακής κυβέρνησης, που πήγε την Ελλάδα πίσω. Οι πολίτες δικαίωσαν αυτήν την πρόβλεψη και ο προϋπολογισμός του 2020 είναι ο πρώτος προϋπολογισμός της αυτοδύναμης Κυβέρνησης της Νέας Δημοκρατίας. [[Χειροκροτήματα από την πτέρυγα της Νέας Δημοκρατίας]] Η επιλογή μας αυτή μας γεμίζει ευθύνη, γιατί εμείς ξέρουμε γιατί κερδίσαμε και ξέρουμε, επίσης, τι περιμένουν οι Ελληνίδες και οι Έλληνες από μας. Κάποιοι άλλοι δεν κατάλαβαν γιατί έχασαν και δεν αντιλαμβάνονται ότι οι πολίτες δεν περιμένουν πια τίποτα από αυτούς. [[Χειροκροτήματα από την πτέρυγα της Νέας Δημοκρατίας]] Μία αναφορά θα κάνω μόνο εισαγωγικά στην τοποθέτηση του κ. Τσίπρα, στο πρώτο μέρος της, γιατί στο δεύτερο άλλαξε αρκετά ο τόνος της εκφοράς του λόγου του. Κύριε Τσίπρα, ξέρετε ότι οι ψυχολόγοι λένε ότι υπάρχουν πέντε στάδια διαχείρισης συναισθημάτων μετά από μια μεγάλη απώλεια. [[Θόρυβος - γέλωτες από την πτέρυγα του ΣΥΡΙΖΑ]] Εν προκειμένω, ήταν η απώλεια της εξουσίας αυτή στην οποία αναφέρομαι, όχι κάποια άλλη απώλεια. [[Χειροκροτήματα από την πτέρυγα της Νέας Δημοκρατίας]] Είναι η άρνηση, είναι ο θυμός, είναι η διαπραγμάτευση, η κατάθλιψη και η αποδοχή. Αν κρίνω από το ύφος σας σήμερα, είστε ακόμα στο στάδιο του θυμού. Εύχομαι να φτάσετε στην αποδοχή χωρίς να περάσετε από τα άλλα δύο στάδια. [[Χειροκροτήματα από την πτέρυγα της Νέας Δημοκρατίας]] Σας άκουγα να περιγράφετε την εικόνα της Ελλάδος των πρώτων μηνών του 2019 και αναρωτιόμουν σε τι παράδεισο ζούσαμε και δεν το εκτιμούσαμε, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Και επειδή μιλήσατε πολύ για την απάτη, κύριε Τσίπρα, δεν είστε ανιχνευτής απάτης. Παραγωγός απάτης είστε και η απάτη και το ψέμα είναι λέξεις απαγορευμένες για εσάς. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, ο φετινός προϋπολογισμός, ο πρώτος της Κυβέρνησης της Νέας Δημοκρατίας, δεν περιέχει εκπλήξεις και πυροτεχνήματα. Αποτυπώνει απλά σε αριθμούς τις πολιτικές για τις οποίες λάβαμε την εμπιστοσύνη του ελληνικού λαού. Είχα δεσμευθεί απέναντι στον ελληνικό λαό για τρεις κεντρικές προτεραιότητες. Θα μειώσω τους φόρους. Θα δημιουργήσω πολλές, καλές, νέες θέσεις εργασίας και θα αποκαταστήσω το αίσθημα ασφάλειας και αυτό ακριβώς κάνει αυτή η Κυβέρνηση. [[Χειροκροτήματα από την πτέρυγα της Νέας Δημοκρατίας]] Είναι αυτή η συνέπεια λόγων και πράξεων που επιβραβεύεται από τους πολίτες. Γιατί ο προϋπολογισμός ανακουφίζει τη μεσαία τάξη και φροντίζει για τους ασθενέστερους μέσα από ένα οργανωμένο σχέδιο μείωσης των φόρων. Αλλά δημιουργεί ταυτόχρονα και ζωτικό χώρο για την ανάπτυξη και τη δημιουργία νέου πλούτου, πυροδοτώντας την ατομική προκοπή και την κινητικότητα προς τα πάνω. Με λίγα λόγια, είναι ένας προϋπολογισμός ο οποίος γράφει τίτλους τέλους σε μια αποτυχημένη πολιτική, γίνεται ο αισιόδοξος οδικός χάρτης για τη νέα πορεία της Ελλάδος στην τρίτη δεκαετία του 21ου αιώνα. Και η πρόγευση αυτής της νέας πορείας έχει ήδη αποτυπωθεί στο έργο το οποίο συντελέστηκε από τον Ιούλιο, σε συγκεκριμένες πρωτοβουλίες της Κυβέρνησης, σε τριάντα δύο σχέδια νόμου τα οποία ψηφίστηκαν, πολλά εκ των οποίων βρήκαν ευρύτερη κοινοβουλευτική στήριξη και από τα κόμματα της Αντιπολίτευσης. Το χαιρετίζω αυτό. Ήταν νόμοι οι οποίοι προβλέπουν ρυθμίσεις για όλα τα επίπεδα της δημόσιας ζωής, την οργάνωση του κράτους, τη μείωση των φόρων, την τόνωση των επενδύσεων, μέχρι την ασφάλεια στα πανεπιστήμια και στους δρόμους. Σε ένα νέο Σύνταγμα που θωρακίζει με ήθος την πολιτική ζωή, αποδεσμεύει την εκλογή του Προέδρου της Δημοκρατίας από τις εκλογές, ενώ καθιερώνει το ελάχιστο εγγυημένο εισόδημα για τους αδύναμους και διευκολύνει επιτέλους την ψήφο των Ελλήνων του εξωτερικού, με σχεδόν καθολική διακομματική συναίνεση. [[Χειροκροτήματα από την πτέρυγα της Νέας Δημοκρατίας]] Παίρνουμε καθημερινά μέτρα τα οποία απευθύνονται στην καρδιά της κοινωνίας. Η μείωση των τιμών των φαρμάκων από το Υπουργείο Υγείας, η κατάργηση των ουρών για τους βαριά ασθενείς, η αναδιοργάνωση της πολιτικής προστασίας. Μέσα στο πρώτο πεντάμηνο η Κυβέρνηση κάλυψε το δημοσιονομικό κενό το οποίο παραλάβαμε. Και μην αμφισβητείτε, κύριε Τσίπρα, τους έγκυρους κρατικούς λειτουργούς του Γενικού Λογιστηρίου. Έκαναν καλά τη δουλειά επί δικών σας ημερών και κάνουν καλά τη δουλειά και επί δικών μας ημερών, γιατί αυτό είναι το καθήκον τους. [[Χειροκροτήματα από την πτέρυγα της Νέας Δημοκρατίας]] Μειώσαμε νωρίτερα απ' όσο αναμενόταν τον ΕΝΦΙΑ κατά 22%, ένα μέτρο το οποίο ανακούφισε επτά εκατομμύρια διακόσιες χιλιάδες εκατομμύρια νοικοκυριά. Νωρίτερα φέτος καταβλήθηκε και το επίδομα θέρμανσης. Το αυξήσαμε δύο φορές για να μπορέσουν να το εκμεταλλευτούν περισσότεροι δικαιούχοι, ενώ μέχρι τα Χριστούγεννα σχεδόν τριακόσιες χιλιάδες ευάλωτα νοικοκυριά παίρνουν έκτακτη χριστουγεννιάτικη ενίσχυση. Με το νέο φορολογικό νομοσχέδιο όλες οι επιχειρήσεις, όχι μόνο οι μεγάλες, αλλά και οι μικρές, θα πληρώνουν στο εξής λιγότερο φόρο. Σε ένα δεύτερο μέτωπο καταργήθηκαν επιτέλους τα capital control που φυλάκισαν τη χώρα για τέσσερα χρόνια. Εξακόσιες χιλιάδες καινούργιοι δανειολήπτες μπήκαν στο νέο καθεστώς ρυθμίσεων. Δρομολογήθηκε η αντιμετώπιση των κόκκινων δανείων με το σχέδιο «ΗΡΑΚΛΗΣ». Μεγάλες επενδύσεις, όχι μόνο το Ελληνικό, απεγκλωβίστηκαν και δόθηκε νέα ώθηση στο πρόγραμμα αποκρατικοποιήσεων, πάντα με γνώμονα το δημόσιο συμφέρον. Αποπληρώθηκε, επίσης, το ακριβό τμήμα των δανείων του ΔΝΤ. Η ΔΕΗ σώθηκε. Προχωρά απελευθερωμένη σε ένα αισιόδοξο μέλλον πάντα, όμως, υπό κρατικό έλεγχο. Δεν είναι τυχαίο, λοιπόν, ότι η τελευταία τέταρτη έκθεση της Ευρωπαϊκής Επιτροπής ήταν η θετικότερη από κάθε άλλη. Ούτε βέβαια είναι τυχαίο, κύριε Τσίπρα, το γεγονός ότι σήμερα η Ελλάδα δανείζεται με αρνητικά επιτόκια. Όλα αυτά αντανακλώνται διεθνώς στην αναβάθμιση της χώρας από τους διεθνείς οίκους αξιολόγησης, την πρόοδό της σε όλους τους δείκτες του οικονομικού κλίματος. Το κόστος δανεισμού της χώρας, δεκαετές ομόλογο για πρώτη φορά μετά από πολύ καιρό χαμηλότερο από αυτό της Ιταλίας, κύριε Τσίπρα. Δεν είναι δικό σας δημιούργημα αυτό. Είναι δημιούργημα αυτής της Κυβέρνησης. Το καταθέτω για τα Πρακτικά. [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Στο εσωτερικό εκφράζεται κι ένα άυλο κέρδος. Διατρέχει οριζόντια την κοινωνία. Είναι η διάχυτη αισιοδοξία, η διάθεση για δημιουργία. Έχουμε τη δυνατότητα πια να μπορούμε να συζητάμε για τον χριστουγεννιάτικο στολισμό. Έχουμε αυτήν την πολυτέλεια. Οι πολίτες - βγαίνετε από την Αίθουσα εδώ - είναι πιο αισιόδοξοι, είναι πιο χαρούμενοι και αυτό συνιστά συνολικά μια μεγάλη κατάκτηση για την Κυβέρνησή μας. [[Χειροκροτήματα από την πτέρυγα της Νέας Δημοκρατίας]] Υπάρχει πίστη ότι τα πράγματα μπορούν επιτέλους να πάνε προς τα μπρος και πρόκειται για τη θετική ανταπόκριση των Ελλήνων στο δικό μας αδιαπραγμάτευτο σύνθημα. Το είπαμε και το κάνουμε πράξη. Αυτή η συνέπεια επιβραβεύεται σήμερα, κύριε Τσίπρα, από τους Έλληνες πολίτες. [[Χειροκροτήματα από την πτέρυγα της Νέας Δημοκρατίας]] Δεν θα επικαλεστώ στην ομιλία μου πολλούς αριθμούς και πολλές στατιστικές. Όλα αυτά εξάλλου παρουσιάστηκαν αναλυτικά τις προηγούμενες μέρες από τους ομιλητές μας, από τον Υπουργό Οικονομικών και οι μεγάλες διαφορές μας με το χθες εκφράστηκαν στις κάλπες πριν από πεντέμισι μήνες. Η Ελλάδα κοιτάχθηκε στον καθρέφτη της αυτογνωσίας, αναγνώρισε λάθη και χαμένες ευκαιρίες, καταδίκασε τη δημαγωγία, καταδίκασε την καθήλωση, επιλέγοντας τον αυτοδύναμο δρόμο της αλήθειας, της προόδου και του αποτελέσματος. Η επιλογή αυτή είναι μια επιλογή η οποία δικαιώνεται καθημερινά. Θα αποφύγω, λοιπόν, τις συνήθεις παραθέσεις ψυχρών στοιχείων, όπως και τους πολιτικούς διαξιφισμούς. Είπαμε ότι δεν ξεχνάμε, αλλά προχωράμε. Αντιμετωπίζω, λοιπόν, κύριε Τσίπρα, την αποψινή διαδικασία στη Βουλή ως ένα πεδίο διαλόγου των πολιτικών δυνάμεων, όπου είναι εφικτό ως κέντρο σύγκλισης που μεταφέρει, παρά τις παλιές μας διαφορές, τη συζήτηση σε ένα νέο σύνορο, αυτό μεταξύ στασιμότητας και ευημερίας. Είναι μια ευκαιρία να αναδειχθεί η ωριμότητα και η διάθεση συνεννόησης των κομμάτων, ιδίως στα εθνικά θέματα. Θα έρθω σε αυτό το θέμα στη συνέχεια. Επιτρέψτε μου, λοιπόν, να καταθέσω ορισμένες σκέψεις για το πολιτικό περιεχόμενο του σχεδίου μας, για την ιδεολογική πρόταση που κρύβεται πίσω από τους αριθμούς του προϋπολογισμού, για το κοινωνικό ενδιαφέρον που επενδύουν οι λέξεις του. Δύο είναι τα χαρακτηριστικά του προϋπολογισμού του 2020. Πρώτον, συνδυάζει την κοινωνική φροντίδα με την ανάπτυξη κι αυτό το υπηρετεί διορθώνοντας παλαιότερες αδικίες, αλλά ανοίγοντας και τον δρόμο για νέες επενδύσεις και νέες δουλειές. Στόχος μας είναι από τη διανομή σποραδικών επιδομάτων σε όλο και φτωχότερους πολίτες να περάσουμε επιτέλους στην απέναντι όχθη, σε ένα διαρκώς αυξανόμενο εθνικό εισόδημα, το οποίο θα κατανέμεται δίκαια σε όλους. Και δεύτερον, ενώ παραμένει ρεαλιστικός, τρέφεται με αισιοδοξία στο αύριο. Το κάνει δίνοντας βάρος σε δυναμικούς τομείς, όπως η πράσινη ενέργεια, η ψηφιακή οικονομία, καθώς και σε χώρους όπως η παιδεία και η υγεία, όπου το πρόβλημα δεν είναι μόνο οικονομικό, αλλά είναι δομικό και είναι και λειτουργικό. Υπάρχουν αλλαγές που, ενώ οι ίδιες δεν απαιτούν χρηματοδότηση, στην πράξη μπορεί να αποδειχθούν κερδοφόρες. Το αναπτυξιακό νήμα του προϋπολογισμού διαπερνά κάθε μέτρο. Μειώνοντας τον συντελεστή για τις επιχειρήσεις από το 28% στο 24% και τον συντελεστή για τα μερίσματα από το 10% στο 5%, δημιουργεί εύφορο έδαφος για επενδύσεις. Προβλέποντας, επίσης, χαμηλό συντελεστή για τις νεοφυείς δράσεις και φόρο μόνο 10% και τα αγροτικά σχήματα, πριμοδοτεί τις πρωτοβουλίες του αύριο. Με το σχέδιο «ΗΡΑΚΛΗΣ» ανοίγει πάλι τον δρόμο για τη χρηματοδότηση καινούργιων επιχειρηματικών πρωτοβουλιών. Μην ανησυχείτε, κύριε Τσίπρα. Δεν υπάρχει περίπτωση να αξιοποιηθεί το «μαξιλάρι» για την κάλυψη εγγυήσεων του ελληνικού δημοσίου. Σας το εξήγησε και ο Υπουργός Οικονομικών. Οι εγγυήσεις δεν προσμετρώνται ούτε στο έλλειμμα ούτε στο χρέος. Μην έχετε, λοιπόν, καμμία ανησυχία γι' αυτό. Το σχέδιο «ΗΡΑΚΛΗΣ» θα απαλλάξει τις τράπεζες από το 40% των κόκκινων δανείων τους. Τι σημαίνει αυτό στην πράξη; Ότι οι τράπεζες θα μπορούν και πάλι να προσφέρουν ρευστότητα σε όλες τις ελληνικές επιχειρήσεις, για να μπορέσει να στηριχθεί η παραγωγική επιχείρηση, που μέχρι σήμερα δεν είχε πρόσβαση σε τραπεζικό δανεισμό. Η κοινωνική αλληλεγγύη αποτελεί την παράλληλη προτεραιότητα της στρατηγικής μας για το 2020. Μείωση του φορολογικού συντελεστή, του εισαγωγικού στο 9%, μείωση του ΦΠΑ σε φάρμακα σε κρίσιμους τομείς, αφορολόγητο 1.000 ευρώ για κάθε παιδί, 2.000 ευρώ για κάθε γέννηση. Το δηλώνουν, όμως, και όλα όσα έχουν προηγηθεί, όπως τα 180 εκατομμύρια ευρώ σε σχεδόν τριακόσιες χιλιάδες οικογένειες, απαλλαγή των ΑΜΕΑ από την εισφορά αλληλεγγύης, απονομή - δεν είπατε κάτι γι' αυτό - εξήντα έξι χιλιάδων συντάξεων χηρείας που μας κληρονομήσατε και αυτή η Κυβέρνηση και αυτό το Υπουργείο μέσα σε δύο μήνες τις έδωσε!
Εμείς το ψηφίσαμε αυτό!
Οι δαπάνες δεν γίνονται χωρίς μελέτη και δεν γίνονται χωρίς ευθύνη απέναντι στη δημοσιονομική ισορροπία. Θα αντισταθμιστούν από περισσότερα έσοδα που θα φέρει η ανάπτυξη, όπως και από τη ρεαλιστική επιτέλους αντιμετώπιση της φοροδιαφυγής με τη δυναμική εξάπλωση των ηλεκτρονικών συναλλαγών. Σας άκουσα επιφυλακτικό γι' αυτό, κύριε Τσίπρα. Είναι σωστό μέτρο οι ηλεκτρονικές συναλλαγές, για να μπορέσουμε επιτέλους να περιορίσουμε την φοροδιαφυγή ειδικά στο ΦΠΑ και ειδικά σε τομείς όπως η εστίαση, με τις νέες αντικειμενικές αξίες, με τον αποτελεσματικότερο έλεγχο νέων οικονομικών δραστηριοτήτων όπως οι βραχυπρόθεσμες μισθώσεις. Η κοινωνική μέριμνα και η ανάπτυξη δεν αποτελούν για την Κυβέρνηση μεμονωμένες ούτε αντιφατικές στοχεύσεις. Η πρώτη απλά δεν υπάρχει χωρίς τον πρόσθετο πλούτο, τον οποίο παράγει η δεύτερη. Ο μικρότερος ΕΝΦΙΑ ανακουφίζει το πορτοφόλι εκατομμυρίων Ελλήνων σε όλη τη χώρα. Ταυτόχρονα, όμως, σε συνδυασμό με κίνητρα όπως η αναβάθμιση των κτιρίων, η απαλλαγή φόρου στις μεταβιβάσεις, αλλάζει συνολικά η εικόνα της αγοράς ακινήτων. Είναι ένα μέτρο το οποίο έχει διάσταση και κοινωνική και αναπτυξιακή. Κύριε Τσίπρα, η αγορά των ακινήτων αυξήθηκε κατά περίπου 11% το 2019. Αυτή είναι η τάση της αγοράς ακινήτων τα τελευταία δέκα χρόνια και η σύγκρισή της σε σχέση με το τι έγινε στην Ισπανία και στις Ηνωμένες Πολιτείες. Αυτές είναι μακροχρόνιες τάσεις. Και αν η αγορά ακινήτων ακολουθήσει μία αντίστοιχη πορεία, αυτό σημαίνει αύξηση της αξίας της περιουσίας του κάθε ελληνικού νοικοκυριού, κύριε Τσίπρα. Μην απαξιώνετε, λοιπόν - και καταθέτω στα Πρακτικά - τόσο εύκολα τις πολιτικές, οι οποίες τονώνουν σήμερα την οικοδομική δραστηριότητα και συνολικά την αγορά ακινήτων. [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είμαστε μία χώρα με μεγάλα ποσοστά ιδιοκατοίκησης και η αγορά ακινήτων θα αποτελέσει κύριο βραχίονα αναπτυξιακής πολιτικής γι' αυτήν την Κυβέρνηση όχι στη λογική του παρελθόντος «χτίζουμε ό,τι θέλουμε, όπου θέλουμε, χωρίς κανόνες», αλλά μία ανάπτυξη φιλική προς το περιβάλλον, μια ανάπτυξη που θα αναβαθμίσει το κτιριακό μας δυναμικό με καινούργια υλικά, φιλικά προς το περιβάλλον, μια ανάπτυξη που θα φέρει στην Ελλάδα νέους ιδιοκτήτες ακινήτων, ανθρώπους οι οποίοι θα αγοράσουν ακίνητα από το εξωτερικό και θα επενδύσουν την περιουσία τους στην Ελλάδα. Όλα αυτά είναι θετικές εξελίξεις και εμείς ποντάρουμε και στηρίζουμε αυτήν τη συγκεκριμένη αγορά. Η μείωση του φόρου στα μερίσματα και τις επιχειρήσεις δεν αφορά μόνο τις μεγάλες επιχειρήσεις. Αφορά κάθε ελληνική επιχείρηση. Και άκουσα και το επιχείρημα ότι πολλές επιχειρήσεις είναι ζημιογόνες. Τις καταλήξατε ζημιογόνες με τα τέσσερα χρόνια της πολιτική σας, κύριε Τσίπρα! Τις τσακίσατε τις ελληνικές επιχειρήσεις! [[Χειροκροτήματα από την πτέρυγα της Νέας Δημοκρατίας]] Όμως κάθε μείωση φόρου αφορά επιχείρηση η οποία σήμερα πληρώνει φορολογία, πληρώνει φόρο στα μερίσματα, και θα την εκμεταλλευτεί. Και οι επιχειρήσεις και οι σπουδαίοι, μικροί, μεγάλοι, μεσαίοι επιχειρηματίες, κύριε Τσίπρα, έχουν ένα μεράκι, θέλουν να μεγαλώσουν την επιχείρησή τους. Και όταν τους δοθεί η δυνατότητα, θα επενδύσουν αυτά τα κέρδη πίσω στην επιχείρηση. Και αν τα πάρουν ως μερίσματα - όπως κάνουν πολλοί μικρομεσαίοι επιχειρηματίες, γιατί αυτός είναι ο κύριος τρόπος αμοιβής τους - τότε, ναι, θα φορολογηθούν με 5% και όχι με 10%. Είναι αναπτυξιακή πολιτική, λοιπόν, αυτή και κοινωνική πολιτική. Και σας μίλησε ο Υπουργός Οικονομικών για τη σύνδεση της μείωσης των φόρων με την ανάπτυξη. Δεν αμφισβητείται, κύριε Τσίπρα, αυτό στη διεθνή βιβλιογραφία. Δεν αμφισβητείται, κύριε Τσακαλώτο.
Πώς δεν αμφισβητείται!
Είστε μία μικρή μειοψηφία. Μας έχετε πει πολλές φορές ότι είστε μαρξιστής οικονομολόγος. Το λέτε και είστε υπερήφανος γι' αυτό. Είστε η εξαίρεση. Ο κανόνας δεν λέει αυτό! [[Χειροκροτήματα από την πτέρυγα της Νέας Δημοκρατίας]] Ο κανόνας λέει ότι όταν μειώνεις φόρους χωρίς να ξεφεύγεις από τους δημοσιονομικούς στόχους, η οικονομία παίρνει μπροστά. Ίσως στον δικό σας αριστερό φαντασιακό κόσμο αυτό δεν ισχύει. Όμως αυτή είναι η πραγματικότητα και αυτό βρίσκει εφαρμογή στις πιο πολλές ανεπτυγμένες οικονομίες του κόσμου. Κυρίες και κύριοι συνάδελφοι, εκτός από την κοινωνική και την αναπτυξιακή διάσταση, ο προϋπολογισμός έχει και μία δεύτερη διάσταση. Είναι η διάσταση που απαντά στις προκλήσεις του μέλλοντος. Και αυτές δεν είναι άλλες από την κυκλική οικονομία, την πράσινη ανάπτυξη, την καθαρή ενέργεια. Δεν άκουσα πολλά πράγματα από την Αντιπολίτευση συνολικά, όλες αυτές τις μέρες που συζητείται ο προϋπολογισμός. Αυτά, όμως, είναι τα καινούργια πεδία, στα οποία θα δοκιμαστούν όλες οι χώρες στα χρόνια που έρχονται. Μία υπεύθυνη κυβέρνηση δεν μπορεί να αποστρέφει το βλέμμα από το αύριο. Οφείλει να προβλέπει, οφείλει να σχεδιάζει και οφείλει να δρα. Ο προϋπολογισμός από τη φύση του έχει ετήσια εφαρμογή. Έχει, όμως, έναν προσανατολισμό τετραετίας και για πολλές πολιτικές έχει έναν ορίζοντα δεκαετίας. Να δώσω ένα παράδειγμα. Όταν σχεδιάζει κάνεις το πώς θα εφαρμοστεί η ηλεκτροκίνηση στην πατρίδα μας, το σχέδιο του πρέπει να είναι σχέδιο δεκαετίας. Και εμείς προβλέπουμε ότι σε δέκα χρόνια το 10% των οχημάτων στην πατρίδα μας μπορούν να είναι ηλεκτροκίνητα, χωρίς να καταναλώνουν συμβατικό καύσιμο. Και στο ίδιο διάστημα και πολύ νωρίτερα θα έχουν διαχωριστεί τα δίκτυα μεταφοράς και διανομής ηλεκτρικής ενέργειας και φυσικού αερίου. Ειδικά το φυσικό αέριο θα αξιοποιηθεί ως η γέφυρα μετάβασης στις πιο ήπιες μορφές ενέργειας, ώστε σε αυτήν τη δεκαετία οι ανανεώσιμες πηγές να ξεπεράσουν το 60% μέχρι το 2030 για την τελική κατανάλωση ρεύματος. Και σε αυτό το νέο περιβάλλον θα πρωτοστατεί η νέα ΔΕΗ. Κύριε Τσίπρα, κυρίες και κύριοι συνάδελφοι της Αξιωματικής Αντιπολίτευσης, η τιμή της μετοχής της ΔΕΗ μία μέρα πριν από τις ευρωεκλογές ήτανε στο 1,46. Στο κλείσιμο της χθεσινής μέρας ήταν στο 4,12. Τριπλασιάστηκε η αξία της επιχείρησης! [[Χειροκροτήματα από την πτέρυγα της Νέας Δημοκρατίας]] Σας θυμίζω ότι η επιχείρηση ανήκει κατά 51% στο ελληνικό δημόσιο. Είναι η μεγαλύτερη ελληνική επιχείρηση. Είναι πυλώνας ανάπτυξης για ολόκληρη τη χώρα. Και η επιχείρηση αυτή και κατά συνέπεια και η κρατική πολιτική όπως εκφράζεται μέσα από το νέο εθνικό σχέδιο για την ενέργεια και το κλίμα, διαθέτει πλέον ένα σαφές σχέδιο για μία μεγάλη πρόκληση για την πατρίδα μας, που δεν είναι άλλη από την απεξάρτηση από τον λιγνίτη, την οριστική απεξάρτηση από τον λιγνίτη το αργότερο μέχρι το 2028. Μέχρι το 2023, με εξαίρεση την Πτολεμαΐδα 5, θα έχουν κλείσει όλες οι ρυπογόνες λιγνιτικές μονάδες της χώρας μας. Και αυτό μας βάζει στην πρώτη γραμμή της Ευρώπης στη μετάβαση σε καθαρές μορφές ενέργειας! [[Χειροκροτήματα από την πτέρυγα της Νέας Δημοκρατίας]] Η επιχείρηση έχει ήδη εκπονήσει ένα φιλόδοξο επενδυτικό πλάνο με τη συνέργεια ελληνικών και ξένων κεφαλαίων και βεβαίως, με τη μερική ιδιωτικοποίηση - έως 49% - του ΔΕΔΔΗΕ, ώστε να αποκτήσει η χώρα επιτέλους ένα σύγχρονο ηλεκτρικό δίκτυο. Αντιλαμβάνομαι τις επιφυλάξεις που ίσως προκαλούν τόσο φιλόδοξοι στόχοι, ωστόσο πολύ περισσότερο όταν έχουν μεσολαβήσει χρόνια αγκυλώσεων που κράτησαν τη χώρα μακριά από τα δρώμενα στον υπόλοιπο κόσμο. Όμως είναι στόχοι ρεαλιστικοί, μπορούν να επιτευχθούν με σωστές επιλογές. Πολλές δεν έχουν κανένα απολύτως κόστος. Η αδειοδότηση για αιολικά πάρκα διαρκεί σήμερα από επτά έως δέκα χρόνια, για φωτοβολταϊκά από τέσσερα έως πέντε. Αυτός ο χρόνος μπορεί να συντμηθεί στους είκοσι τέσσερις μήνες. Κυκλική οικονομία σημαίνει παραγωγή, αξιοποίηση των πάντων, όχι μόνο των δώρων της φύσης, του αέρα, του ήλιου, αλλά και των σκουπιδιών μας. Κυκλική οικονομία για τη χώρα μας σημαίνει δισεκατομμύρια ευρώ σε επενδύσεις και δεκάδες χιλιάδες νέες θέσεις εργασίας. Το εθνικό σχέδιο για την ενέργεια και το κλίμα προβλέπει ότι μπορούμε να προσελκύσουμε μόνο σε αυτό τον κρίσιμο αναπτυξιακό τομέα μέσα σε μία δεκαετία επενδύσεις που θα ξεπερνούν τα 40 δισεκατομμύρια ευρώ. Μπορούν να γίνουν όλα αυτά, ειδικά στον τομέα της διαχείρισης των απορριμμάτων, όπου σε κάποιες περιφέρειες η χώρα έμεινε πολύ πίσω. Έχουμε τα θετικά δείγματα γραφής στις περιφέρειες εκείνες οι οποίες προχώρησαν και τα εξαιρετικά αρνητικά δείγματα γραφής στις περιφέρειες που έμειναν κολλημένες σε αγκυλώσεις του παρελθόντος, όλως τυχαίως αυτές ήταν στα χέρια στελεχών του ΣΥΡΙΖΑ την τελευταία πενταετία. [[Χειροκροτήματα από την πτέρυγα της Νέας Δημοκρατίας]] Ευτυχώς, άλλαξε και αυτό και τώρα τουλάχιστον σε επίπεδο περιφερειών δεν υπάρχει κανένα άλλοθι και καμμία δικαιολογία για καθυστερήσεις. Βρισκόμαστε, εξάλλου, στον πυρήνα της Ευρώπης. Λίγα πράγματα άκουσα συνολικά στη συζήτηση του προϋπολογισμού για την ευρωπαϊκή διάσταση των εθνικών μας πολιτικών. Και αυτή η ευρωπαϊκή διάσταση είναι εξαιρετικά σημαντική διότι μόλις πριν από λίγες μέρες η Ευρωπαϊκή Επιτροπή παρουσίασε το «European Green Deal», τη δέσμευση, δηλαδή, το σχέδιο για το πώς θα φτάσουμε στη λεγόμενη «κλιματική ουδετερότητα» έως το 2050. Όπως σας είπα, εμείς είμαστε έτοιμοι να κλείσουμε τις κοστοβόρες λιγνιτικές μας μονάδες μέχρι το 2028. Έτσι, θα έχουμε στη φαρέτρα μας ένα πολύ ισχυρό όπλο, για να διεκδικήσουμε πρώτοι στην Ευρώπη αυξημένη χρηματοδότηση από τα 100 δισεκατομμύρια ευρώ του ταμείου για τη δίκαιη μετάβαση, κάτι που σημαίνει ότι ολόκληρη η δυτική Μακεδονία και περιοχές της Πελοποννήσου θα μπορούν πρώτες να ενταχθούν σε ένα σύγχρονο περιβάλλον πρωτοπορίας και να μετασχηματίσουν τελείως τον παραγωγικό τους ιστό. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, κάθε αλλαγή προσανατολισμού της χώρας προϋποθέτει και αλλαγή στη λειτουργία του πολιτικού συστήματος. Προϋποθέτει, όμως και αλλαγή στον τρόπο σκέψης των πολιτών. Έχει έρθει η ώρα, επιτέλους, να πιστέψουμε στις δυνάμεις μας και κυρίως να απλώσουμε την αντίληψή μας πέρα από ξεπερασμένους μύθους που μας κρατούσαν μέχρι σήμερα καθηλωμένους. Ο πρώτος μύθος είναι ότι δήθεν η ευνοϊκή φορολόγηση των επιχειρήσεων - και μάλιστα βάζοντας στην ίδια μοίρα μικρές και μεγάλες επιχειρήσεις - ευνοεί μόνο τους επιχειρηματίες, δεν βοηθά την ανάπτυξη και τις νέες επενδύσεις. Όπως σας είπα, η αλήθεια είναι ακριβώς η ανάποδη. Πριν από έναν χρόνο οι επιχειρήσεις είχαν συνολική φορολογική επιβάρυνση περίπου 40%. Το ποσοστό αυτό τώρα μειώνεται συνολικά στο 28% με προοπτική να φτάσει το 24%. Βάζω φόρο εισοδήματος και μερίσματα μαζί. Και γιατί - επαναλαμβάνω - δίνουμε τόσο μεγάλη έμφαση στη μείωση των φορολογικών συντελεστών; Θα μπορούν οι ελληνικές επιχειρήσεις με αυτόν τον τρόπο να επενδύσουν περισσότερο, να προσλάβουν περισσότερο κόσμο, να δημιουργήσουν περισσότερες θέσεις εργασίας. Κοιτάξτε, κύριοι της Αντιπολίτευσης, εάν επιμένετε στην απόλυτη ποινικοποίηση της επιχειρηματικής δραστηριότητας, ο επιχειρηματίας έχει δύο επιλογές, είτε να μην επενδύσει, να συμβιβαστεί στο υφιστάμενο μέγεθός του, να προσπαθήσει να τα βγάλει πέρα όπως - όπως είτε να προσπαθήσει συνειδητά και κατακριτέα να κλέψει το κράτος και να φοροδιαφύγει. Αυτές οι πολιτικές απεδείχθησαν παντελώς αδιέξοδες και στην Ελλάδα και στο εξωτερικό. Το στοίχημα της μείωσης της φορολογίας αυτή η Κυβέρνηση θα το κερδίσει και θα το κερδίσει με την κοινωνία σύμμαχο! [[Χειροκροτήματα από την πτέρυγα της Νέας Δημοκρατίας]] Είναι, λοιπόν, εκτός τόπου και χρόνου οι ταξικοί χαρακτηρισμοί για μέτρα όπως αυτό. Επιμένετε να κάνετε μια διάκριση μεταξύ μεγάλων, μεσαίων, μικρών επιχειρήσεων. Μα, ο σκοπός μας είναι οι μικρές επιχειρήσεις να γίνουν μεσαίες και μετά να γίνουν μεγάλες. Έτσι δεν είναι; Η χώρα χρειάζεται πολλές καινοτόμες επιχειρήσεις. Δεν θέλουμε οι επιχειρήσεις να μένουν πάντα μικρές. Θέλουμε να μεγαλώνουν. [[Χειροκροτήματα από την πτέρυγα της Νέας Δημοκρατίας]] Και θέλουμε να μεγαλώνουν μέσα σε ένα πλαίσιο ανταγωνισμού, το οποίο δίνει στις νέες επιχειρήσεις, στις νεοσύστατες επιχειρήσεις, σε αυτές που εμείς επιβραβεύουμε με ειδικά φορολογικά κίνητρα, τη δυνατότητα να ανταγωνιστούν τους μεγάλους αντιπάλους τους, τους ανταγωνιστές τους επί ίσοις όροις. Έρχομαι τώρα στον δεύτερο μύθο, τα αποκαλούμενα υπερπλεονάσματα. Θα θυμίσω ότι κατά την τριετία 2016-2018 αφαιρέθηκαν από την οικονομία 11,4 δισεκατομμύρια ευρώ, πέραν των δεσμεύσεων που είχατε συμφωνήσει με τους πιστωτές, την ίδια ώρα που οι ληξιπρόθεσμες οφειλές προς το δημόσιο αυξήθηκαν κατά 18,1 δισεκατομμύρια ευρώ. Πράγματι, στο τρίτο αχρείαστο μνημόνιο οι πιστωτές μάς επέβαλαν σκληρή λιτότητα. Εσείς πήρατε αυτή τη λιτότητα και την κάνατε συριζαϊκή υπερλιτότητα. Βάλατε παραπάνω φόρους από αυτούς που σας ζήτησαν! Γίνατε μνημονιακότεροι των μνημονιακών! [[Χειροκροτήματα από την πτέρυγα της Νέας Δημοκρατίας]] Αυτή ήταν η λογιστική αλχημεία, η οποία σας επέτρεπε να παράγετε υπερπλεονάσματα, να επιστρέφετε κάποια πίσω με τη μορφή επιδομάτων των Χριστουγέννων, ταυτόχρονα, όμως, να έχετε ισοπεδώσει τη μεσαία τάξη. Αυτό το οποίο χρειάζεται η χώρα σήμερα είναι πλεόνασμα επενδύσεων, όχι πλεόνασμα φορολογίας και η στόχευση του προϋπολογισμού, αλλά και όλων των πολιτικών που ξεδιπλώνει αυτή η Κυβέρνηση ακριβώς εκεί απευθύνεται, στη δυνατότητα κάποιος να μπορεί να επενδύσει στη χώρα - είτε είναι Έλληνας είτε είναι ξένος - να προσδοκά σε ένα λογικό κέρδος και να κάνει τη δουλειά του γρήγορα και αποτελεσματικά, χωρίς να ταλαιπωρείται από περιττή γραφειοκρατία. Μόλις προ ολίγων ημερών, η διυπουργική επιτροπή ενέκρινε έξι νέες επενδύσεις ύψους άνω του 1 δισεκατομμυρίου ευρώ και ακολουθούν πολλές περισσότερες. Σχετικά τώρα με τις παλιές δεσμεύσεις της χώρας, έχω κάθε λόγο να αισιοδοξώ. Θέλω να θυμίσω για ακόμα μία φορά - επιμένετε να κάνετε πως δεν το ακούτε - ότι η προεκλογική δέσμευση της Νέας Δημοκρατίας ήταν πρώτα να κερδίσουμε αξιοπιστία και μετά να διεκδικήσουμε μείωση των πλεονασμάτων το 2021. Αυτό είχα πει προεκλογικά, αυτό είχα πει από αυτό το Βήμα ως Αρχηγός της αντιπολίτευσης, αυτό κάνω τώρα και ως Πρωθυπουργός. Θα διεκδικήσουμε και θα πετύχουμε τη μείωση των πλεονασμάτων το 2021. [[Χειροκροτήματα από την πτέρυγα της Νέας Δημοκρατίας]] Ως προς το επιχείρημα ότι δήθεν εσείς με κάποιο μαγικό τρόπο είχατε καταφέρει να μειώσετε τα πλεονάσματα στο 2,5%, σας απάντησε ο Υπουργός Οικονομικών και θα τα επαναλάβω γιατί δεν ήσασταν στην Αίθουσα: Στις 7 Μαΐου δώσατε μια εντολή και είπατε από αυτό εδώ το Βήμα ότι ανοίγει στο Γενικό Λογιστήριο του Κράτους ειδικός λογαριασμός, ο οποίος θα προικιστεί με 5 δισεκατομμύρια ευρώ για να πειστούν οι Ευρωπαίοι ότι υπάρχουν τα χρήματα για να μπορέσουμε να διεκδικήσουμε τη μείωση των πλεονασμάτων, λες και δεν ξέρετε ότι άλλο είναι το ταμειακό απόθεμα και άλλο είναι οι δημοσιονομικοί στόχοι. Γιατί δεν άνοιξε ποτέ αυτός ο λογαριασμός, κύριε Τσίπρα; Γιατί δεν άνοιξε, κύριε Τσακαλώτε; Πού είναι αυτός ο λογαριασμός; Στη φαντασία σας μόνο! Και μετά μιλάτε για απάτη! Αυτή ήταν η μεγαλύτερη απάτη, η οποία ακούστηκε προεκλογικά!
Γιατί προκηρύχθηκαν εκλογές!
Ήταν η μεγαλύτερη απάτη από όλες! Τίποτα δεν είχατε συμφωνήσει με κανέναν και το ξέρετε πολύ καλά. Το ξέρετε και εσείς και το ξέρει και ο Υπουργός σας! Τώρα για το τελικό επιχείρημα πως για ό,τι καλό συμβαίνει τώρα οφείλεται περίπου στο χθες, τι να πω; Αν ίσχυε κάτι τέτοιο, κύριοι του ΣΥΡΙΖΑ, τότε γιατί σας γύρισαν την πλάτη οι πολίτες; Σας μαύρισαν, γιατί τους μαυρίσατε τη ζωή. Καιρός, λοιπόν, να το αντιληφθείτε. [[Χειροκροτήματα από την πτέρυγα της Νέας Δημοκρατίας]] Πάμε, λοιπόν, στους στόχους του προϋπολογισμού. Εκτιμούμε ότι η ανάπτυξη θα φτάσει στο 2,8% στο τέλος του 2020. Αυτό στην πράξη σημαίνει ότι το ΑΕΠ θα προσεγγίσει τα 200 δισεκατομμύρια ευρώ, ενώ στην απασχόληση - ίσως ο πιο κρίσιμος δείκτης - ο στόχος είναι να έχουμε εκατό χιλιάδες λιγότερους ανέργους τον επόμενο χρόνο. Και αυτό δεν είναι κάτι το οποίο λέμε εμείς, δεν είναι κάτι το οποίο λέει ο προϋπολογισμός αυτής της Κυβέρνησης. Ο εξειδικευμένος οργανισμός για την εργασία «MANPOWER» προβλέπει ότι η Ελλάδα το πρώτο τετράμηνο του 2020 θα έχει τη μεγαλύτερη ζήτηση εργασίας ανάμεσα σε σαράντα τρείς χώρες. Στο χέρι μας είναι αυτή την αισιόδοξη εκτίμηση να την κάνουμε πράξη. [[Χειροκροτήματα από την πτέρυγα της Νέας Δημοκρατίας]] Το καταθέτω στα Πρακτικά. [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, μίλησα προηγουμένως για την ανάγκη μιας κυριολεκτικά ριζοσπαστικής σκέψης. Ο ανθρωπολόγος Claude Levi - Strauss έγραφε ότι «για να φτάσουμε στο πραγματικό πρέπει να παραμερίσουμε το βιωμένο». [[Θόρυβος από την πτέρυγα του ΣΥΡΙΖΑ]] Βλέπω ότι τον ξέρετε και χαίρομαι, αλλά γιατί τέτοια ανησυχία; Μέρος του βιωμένου στην πατρίδα μας είναι και η δειλία απέναντι στις μεταρρυθμίσεις, η παραγνώριση της καίριας σημασίας τους στην οποία εθίστηκαν κάποιοι ύστερα από χρόνια ραθυμίας και λαϊκισμού. Οι μεγάλες αλλαγές, λοιπόν, οφείλουν να είναι ακαριαίες, αλλά όχι ακραίες, να ανακοινώνονται με μέτρο, να θεσμοθετούνται αμέσως, κυρίως όμως να εφαρμόζονται. Συχνά οι ριζικές τομές θέλουν χρόνο για να ωριμάσουν ακόμη και στη συνείδηση εκείνων υπέρ των οποίων συντελούνται. Γι' αυτό και προϋποθέτουν μέθοδο, ιδίως όταν οι προσδοκίες είναι υψηλές ύστερα από μια τετραετία μεγάλων απογοητεύσεων. Ωστόσο το σημαντικό είναι να διατυπώνεται αποφασιστικά η πολιτική βούληση και να γίνεται καθοριστική αρχή. Η κοινωνία είναι πιο ώριμη, πιο έτοιμη απ' ό,τι πιστεύουν πολλοί για μεγάλες αλλαγές. Το έδειξε αυτό και η ανάπτυξη των ηλεκτρονικών συναλλαγών, η στροφή προς την ανακύκλωση, το κίνημα και η πλήρης εφαρμογή του αντικαπνιστικού νόμου.
Σας παρακαλώ, κύριοι συνάδελφοι! Σεβασμός στον ομιλητή!
Μόλις χθες εκατομμύρια Αθηναίοι ταλαιπωρήθηκαν γιατί είκοσι ένας υπάλληλοι του μετρό άλλαξαν πόστο με βάση τις ανάγκες του εργοδότη τους. Φυσικά, σπεύσατε να τους υπερασπιστείτε. Ζήτησα πρώτος συγγνώμη για την ταλαιπωρία από τους συμπολίτες μας, αλλά αναλαμβάνω ταυτόχρονα και δράση για να αλλάξω τα κακώς κείμενα! [[Χειροκροτήματα από την πτέρυγα της Νέας Δημοκρατίας]] Είμαι σίγουρος ότι αυτή η συγγνώμη μπορεί να έγινε και ένα σύνθημα αντίστασης των πολλών στην αυθαιρεσία των λίγων και ότι θα γίνει η αφετηρία για μεγαλύτερο αλληλοσεβασμό που γρήγορα θα πλαισιωθεί και με μια ρύθμιση που δεν θα εμποδίζει την ελεύθερη διαμαρτυρία ορισμένων, αλλά θα υπερασπίζεται και την ελεύθερη δυνατότητα κυκλοφορίας των πολλών, όπως επιτάσσουν οι κανόνες της δημοκρατίας, όπως επιβάλλει ο αναγκαίος αλληλοσεβασμός που αποτελεί τον πυρήνα πάνω στον οποίο κάθε οργανωμένη κοινωνία πρέπει να χτίζεται. [[Χειροκροτήματα από την πτέρυγα της Νέας Δημοκρατίας]] Οι αλλαγές θα φανούν σύντομα και σε πιο σύνθετα προβλήματα, σε τομείς που αφορούν σοβαρή μελέτη, σχεδιασμό, ωριμότητα στην εφαρμογή. Ό,τι λέμε, λοιπόν, το κάνουμε. Μένουμε πιστοί στη γλώσσα της αλήθειας προς τον πολίτη, γιατί η μεταρρυθμιστική ορμή μπορεί και κάποτε να σκοντάφτει, μπορεί, ναι, να συνοδεύεται και από πισωγυρίσματα και από παραλείψεις. Θα είμαι ο τελευταίος που θα αρνηθεί ότι σε ένα τόσο φιλόδοξο σχέδιο ανάταξης της χώρας δεν θα σημειωθούν λάθη. Θα είμαι ο πρώτος που θα σπεύσει να τα θεραπεύσει. Όμως ποτέ δεν θα συμψηφίσω τις λίγες μικρές αστοχίες μας, με τα πολλά και μεγάλα σφάλματα του χθες. Εμείς μέσα σε πέντε μήνες εντοπίζουμε λάθη και τα διορθώνουμε, ενώ εσείς κάνατε λάθη επί πέντε χρόνια και παραμένετε αδιόρθωτοι. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, ο προϋπολογισμός δεν κρύβει το ενδιαφέρον του για τη μεσαία τάξη και τους μισθωτούς. Ξέρω ότι μέχρι στιγμής οι μισθωτοί, ειδικά αυτοί με εισοδήματα άνω των 20.000 ευρώ, δεν έχουν ωφεληθεί τόσο από τις πολιτικές μας στον βαθμό που ίσως να περίμεναν. Αυτό, όμως, αλλάζει, καθώς μήνα με τον μήνα εντός του 2020 θα δημιουργείται πρόσθετος δημοσιονομικός στόχος. Δεσμεύομαι ότι το 2020, επιτέλους, ξεκινά η μείωση της εισφοράς αλληλεγγύης. [[Χειροκροτήματα από την πτέρυγα της Νέας Δημοκρατίας]] Ξέχασα, και αυτή θα την κάνατε, αλλά δεν προφτάσατε! [[Χειροκροτήματα από την πτέρυγα της Νέας Δημοκρατίας]] Στο ίδιο διάστημα θα ολοκληρωθεί η δέσμευσή μας για συνολική μείωση του ΕΝΦΙΑ κατά 30% με πρόσθετη μείωση του ΕΝΦΙΑ κατά 8%. [[Χειροκροτήματα από την πτέρυγα της Νέας Δημοκρατίας]] Όμως προσέξτε αυτό σε συνδυασμό με νέες αντικειμενικές αξίες, γιατί φορολογική δικαιοσύνη είναι να πληρώνουν δίκαιο ΕΝΦΙΑ και οι ακριβές ιδιοκτησίες της Μυκόνου. Έτσι δεν είναι; Και όχι μόνο! [[Χειροκροτήματα από την πτέρυγα της Νέας Δημοκρατίας]] Τέλος, στο τελευταίο Eurogroup αποφασίστηκε τα κέρδη από τη διακράτηση των ομολόγων των κεντρικών τραπεζών να επιστρέψουν στην Ελλάδα χωρίς αστερίσκους και υποσημειώσεις, χωρίς προϋποθέσεις. Συνολικά μέχρι τον Μάιο του 2022 τα δημόσια ταμεία θα ενισχυθούν με 5,1 δισεκατομμύρια ευρώ. Αυτά θα χρησιμοποιηθούν αποκλειστικά για να χρηματοδοτήσουν την ανάπτυξη και τη χρηματοδότηση κρίσιμων έργων, όπως είναι ο Βόρειος Οδικός Άξονας της Κρήτης. [[Χειροκροτήματα από την πτέρυγα της Νέας Δημοκρατίας]] Θα χρησιμοποιηθούν για έργα, όπως μονάδες διαχείρισης απορριμμάτων, δίκτυα φυσικού αερίου στη Μακεδονία. Θα αξιοποιηθούν, όμως, και σε τομείς όπως η παιδεία και η υγεία, αλλά και για τη χρηματοδότηση εμβληματικών πρωτοβουλιών. Μέσα στο 2020 θα εγκαινιαστεί το πρώτο από τα πολλά νέα δημόσια πρότυπα σχολεία. [[Χειροκροτήματα από την πτέρυγα της Νέας Δημοκρατίας]] Μέσα στον χρόνο - τώρα είναι που θα ανατριχιάσετε! - θα ξεκινήσει η πιλοτική συνεργασία τριών δημόσιων νοσοκομείων με τον ιδιωτικό τομέα, σύμφωνα με το σουηδικό μοντέλο. [[Χειροκροτήματα από την πτέρυγα της Νέας Δημοκρατίας]] Όλα αυτά τα είχαμε πει προεκλογικά, αλλά δεν είχατε διαβάσει καλά το πρόγραμμά μας. Καταλαβαίνω γιατί έχετε μία ενόχληση όταν είμαστε συνεπείς απλώς στις πολιτικές μας. Έχω εδώ ένα ωραίο έγγραφο για εσάς: «Το είπαμε, το κάναμε, πενήντα πέντε δεσμεύσεις που υλοποιήθηκαν στις πρώτες εκατόν ογδόντα ημέρες της διακυβέρνησης και προχωράμε». Το καταθέτω στα Πρακτικά. Δώστε το στους συναδέλφους της Αξιωματικής Αντιπολίτευσης, για να καταλάβουν τι σημαίνει συνέπεια στην άσκηση της πολιτικής. [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, ίσως κάποιοι να απορούν, γιατί επιμένω τόσο πολύ στη στήριξη της μεσαίας τάξης. Παρακολουθώ, μάλιστα, με ενδιαφέρον και μία συζήτηση για το ποιος ανήκει και ποιος δεν ανήκει σ' αυτήν. Να ξεκαθαρίσω, λοιπόν, ορισμένα πράγματα. Όταν μιλώ για μεσαία τάξη, αναφέρομαι στα δυναμικά στρώματα της ελληνικής κοινωνίας, που δεν προσδιορίζονται αποκλειστικά και μόνο από το εισόδημά τους, αλλά και από την αντίληψη που έχουν για τη ζωή, τη διάθεση να εργαστούν και να προκόψουν. [[Χειροκροτήματα από την πτέρυγα της Νέας Δημοκρατίας]] Είναι η μεσαία τάξη... [[Θόρυβος από την πτέρυγα του ΣΥΡΙΖΑ]] Το καταλάβαμε. Δεν ανήκετε εκεί και δεν ενδιαφέρεστε γι' αυτή. Μην το κάνετε και τόσο εξόφθαλμο! [[Χειροκροτήματα από την πτέρυγα της Νέας Δημοκρατίας]] Είναι με άλλα λόγια…
Ελάτε, κύριοι συνάδελφοι, λίγη ησυχία.
Είναι οι Έλληνες και οι Ελληνίδες της διπλανής πόρτας. Είναι αυτοί οι οποίοι έχτισαν την Ελλάδα. Ενώ ενώνονται σε ένα σύνολο, δεν μεταβάλλονται σε μάζα, παραμένουν ξεχωριστές προσωπικότητες με ατομικές ευθύνες. Είναι πολίτες με αίσθηση της κοινής τους μοίρας. Είναι πολίτες που παράγουν, δίχως να φωνάζουν, που απαιτούν από το κράτος αποτελεσματικότητα και σεβασμό στα χρήματα που πληρώνουν. Αυτή η μεσαία τάξη απαιτεί από τους πολιτικούς να μην προσβάλλουν, όχι μόνο τη νοημοσύνη της, αλλά και την αξιοπρέπειά της. Με άλλα λόγια, κύριοι του ΣΥΡΙΖΑ, για να χρησιμοποιήσω μία ενδυματολογική μεταφορά, μεσαία τάξη είναι όλοι αυτοί που συνήθως ντύνονται απλά, όμως ξέρουν και να φορούν γραβάτα εκεί που πρέπει! [[Χειροκροτήματα από την πτέρυγα της Νέας Δημοκρατίας]] Είναι αυτοί τους οποίους προσβάλλατε τέσσερα χρόνια, όχι μόνο…
Παρακαλώ, κύριοι συνάδελφοι! Φαίνεται, εσείς βγήκατε από τα ρούχα σας! Ησυχία!
Κυρίες και κύριοι Βουλευτές, έχουμε σοβαρά θέματα να συζητήσουμε ακόμα. Ισχυρή οικονομία σημαίνει ισχυρή πατρίδα. Και αυτό είναι ιδιαίτερα σημαντικό σε καιρούς ταραγμένους στο διεθνές περιβάλλον. [[Θόρυβος στην Αίθουσα]] Κύριε Πρόεδρε, θα παρακαλούσα για λίγη ησυχία στην Αίθουσα.
Και εγώ, με τη σειρά μου, θα παρακαλούσα τους συναδέλφους, κυρίως από την πλευρά του ΣΥΡΙΖΑ. Παρακαλώ, σε λίγο ολοκληρώνουμε τη συνεδρίαση, μην ξεπερνάτε τα όρια.
Η ισχυρή δημοσιονομική εικόνα πολλαπλασιάζει την ισχύ της χώρας μας στο διεθνές προσκήνιο και επιτρέπει τη δημιουργία σταθερών συμμαχιών. Καθιστά την Ελλάδα διαρκή δύναμη ασφάλειας και προόδου στην περιοχή. «Τη των χρημάτων σπάνει κωλύσονται», τόνιζε ο Περικλής για τους Σπαρτιάτες, μιλώντας στην Εκκλησία του Δήμου, λίγο πριν την έναρξη του Πελοποννησιακού Πολέμου, ακριβώς για να υπογραμμίσει ότι η κακή οικονομική κατάσταση της πόλης εμποδίζει τη θωράκισή της και μειώνει την εμβέλειά της. Απ' αυτήν την άποψη, ένας αναπτυξιακός προϋπολογισμός, όπως ο φετινός, αποκτά και μια διάσταση εθνικής συμβολής σε μία συγκυρία έντονης γεωστρατηγικής αστάθειας, αλλά και προκλήσεων, έντονων προκλήσεων από τους εξ Ανατολών γείτονές μας. Γι' αυτό και προβλέπει την ενίσχυση των Ενόπλων Δυνάμεών μας, την αναβάθμιση των μαχητικών αεροσκαφών, την ανανέωση του εξοπλισμού των υποβρυχίων μας και όχι μόνο. [[Χειροκροτήματα από την πτέρυγα της Νέας Δημοκρατίας]] Και βέβαια, η ένταση της διπλωματικής μας δράσης συνεχίζεται αμείωτη. Είπα στην εισαγωγή μου ότι, κατά τη διάρκεια της ομιλίας του, ο Αρχηγός της Αντιπολίτευσης εγκατέλειψε το ακραίο ύφος, το οποίο χρησιμοποίησε όταν μίλησε για τον προϋπολογισμό, κατέβασε τους τόνους και μίλησε για την ανάγκη εθνικής ενότητας στα εξωτερικά ζητήματα. Προσυπογράφω απόλυτα αυτήν την προσέγγιση. [[Χειροκροτήματα από την πτέρυγα της Νέας Δημοκρατίας]] Δεν διέκρινα σ' αυτά τα οποία είπε - και είπαν και οι Αρχηγοί των άλλων κομμάτων - καμμία ουσιαστική διαφοροποίηση από την εκπεφρασμένη θέση της Κυβέρνησης στον τρόπο με τον οποίο ασκείται η εξωτερική πολιτική τους τελευταίους μήνες και τις τελευταίες εβδομάδες. Επαναλαμβάνω την αταλάντευτη θέση μας. Η Ελλάδα μένει πιστή και στο Διεθνές Δίκαιο και στις ισχύουσες συμφωνίες. Δεν διεκδικεί τίποτα, αλλά δεν εκχωρεί και τίποτα. Και οι Ένοπλες Δυνάμεις της είναι ανά πάσα στιγμή έτοιμες να υπερασπιστούν την εθνική ακεραιότητα και την εθνική κυριαρχία. [[Χειροκροτήματα από την πτέρυγα της Νέας Δημοκρατίας]] Συμφωνούμε όλοι σε αυτήν την Αίθουσα ότι είμαστε πάντα υπέρ των κανόνων καλής γειτονίας, υπέρ των ανοιχτών διαύλων, υπέρ της επικοινωνίας, υπέρ του διαλόγου. Ουδέποτε αυτή η Κυβέρνηση σκέφτηκε, έστω και τις πιο δύσκολες στιγμές των τελευταίων εβδομάδων, να αναστείλει τα μέτρα οικοδόμησης εμπιστοσύνης και τη συζήτηση η οποία γίνεται σε αυτό το κρίσιμο πεδίο, ακριβώς γιατί όταν οι συνθήκες είναι δύσκολες και οι καιροί ταραγμένοι, τότε είναι που πρέπει να υπάρχουν κανάλια επικοινωνίας. Γι' αυτό και εμείς ανταποκρινόμαστε και στο αίτημα να συνεχιστούν οι διερευνητικές επαφές, αλλά δεν προσερχόμαστε - και θέλω να το τονίσω αυτό και είμαι σίγουρος ότι η άποψη αυτή απηχεί τη θέση όλης της Εθνικής Αντιπροσωπείας - σε αυτό το διάλογο ούτε πιεζόμενοι, ούτε από θέση αδυναμίας, πολύ περισσότερο υπό την απειλή παράνομων τετελεσμένων. [[Χειροκροτήματα από την πτέρυγα της Νέας Δημοκρατίας]] Έχουμε και δίκιο, έχουμε και αυτοπεποίθηση, έχουμε και ισχυρές συμμαχίες, οι οποίες χαλυβδώνονται μέρα με τη μέρα και συμμαχίες οι οποίες επιβεβαιώθηκαν για ακόμα μια φορά και στα συμπεράσματα της Συνόδου Κορυφής, σε αυτήν εδώ την Αίθουσα. Πριν από τη Σύνοδο Κορυφής ζητήσατε - και σωστά - να υπάρξει μια ρητή καταδίκη από πλευράς Ευρωπαϊκής Ένωσης για την τουρκική προκλητικότητα. Αυτό ακριβώς πετύχαμε. Το - εντός εισαγωγικών - «μνημόνιο συνεργασίας» Λιβύης - Τουρκίας είναι άκυρο. Δεν παράγει έννομα αποτελέσματα και αυτό συμπεριλαμβάνεται στα επίσημα συμπεράσματα του Ευρωπαϊκού Συμβουλίου. [[Χειροκροτήματα από την πτέρυγα της Νέας Δημοκρατίας]] Και μια τελευταία αναφορά σε μία αποστροφή σας, κύριε Τσίπρα, σχετικά με το ταξίδι μου στις Ηνωμένες Πολιτείες. Δεν μπορώ να μην αναγνωρίσω το γεγονός ότι κάνατε μια θεαματική στροφή ως προς την άσκηση εξωτερικής πολιτικής με τις Ηνωμένες Πολιτείες σε σχέση με αυτά τα οποία πιστεύατε. Αφήσατε στην άκρη τις ωραίες δηλώσεις περί του ΝΑΤΟ, περί των ιμπεριαλιστών Αμερικάνων και πολύ καλά κάνατε. Το Κομμουνιστικό Κόμμα έχει κάποιες επιφυλάξεις γι' αυτό, αλλά θα το λύσετε μεταξύ σας αυτό το θέμα.
Τα έχει χρόνια αλλάξει.
Έχουν ή δεν έχουν αλλάξει; Εγώ λέω ότι άλλαξαν και καλά έκαναν στο συγκεκριμένο τομέα. Αυτό σημαίνει ότι με την εξαίρεση του Κομμουνιστικού Κόμματος, διαμορφώνεται σε αυτήν την Αίθουσα, για πρώτη φορά τουλάχιστον από τα χρόνια της Μεταπολίτευσης, μια πλατιά διακομματική συμμαχία, η οποία θεωρεί τη σχέση μας με τις Ηνωμένες Πολιτείες σχέση με μεγάλο βάθος, σχέση στρατηγικής συμμαχίας. Αυτό το πιστεύαμε πάντα εμείς ως Νέα Δημοκρατία και για εμάς δεν είναι έκπληξη. Όμως, κύριε Τσίπρα, δεν είμαστε δεδομένοι, όχι για τις Ηνωμένες Πολιτείες, δεν είμαστε δεδομένοι για κανέναν. Είμαστε δεδομένοι μόνο για τον ελληνικό λαό και διαπραγματευόμαστε με όλους, πάντα με γνώμονα το συμφέρον του ελληνικού λαού. [[Χειροκροτήματα από την πτέρυγα της Νέας Δημοκρατίας]] Διότι οι καλοί σύμμαχοι στις δυσκολίες φαίνονται. Θα πρέπει να επαναλάβω στο σημείο αυτό, ότι από αμερικανικής πλευράς έχει υπάρξει ρητή καταδίκη από το Στέιτ Ντιπάρτμεντ, από το Υπουργείο Εξωτερικών των Ηνωμένων Πολιτειών της «Συμφωνίας Λιβύης - Τουρκίας», η οποία χαρακτηρίστηκε από τον Αμερικανό Υπουργό Εξωτερικών ως μια συμφωνία προκλητική, που προφανώς δεν προάγει την ειρήνη στην ευρύτερη περιοχή. Έχουμε, λοιπόν, διαμορφώσει ένα πλαίσιο διακομματικής συναίνεσης, το οποίο κινητοποιεί συνολικά την ελληνική διπλωματία και επενδύει ταυτόχρονα στη θωράκιση της αποτρεπτικής δυνατότητας της χώρας μας. Θέλω να επαναλάβω και εδώ πέρα και δημόσια, από το Βήμα της Εθνικής Αντιπροσωπείας, ότι η πόρτα του γραφείου μου είναι πάντα ανοιχτή για οποιαδήποτε ενημέρωση αφορά στα εθνικά ζητήματα. Αν υπάρχουν ζητήματα για τα οποία κρίνω ότι πρέπει να ενημερώσω τους πολιτικούς αρχηγούς, αυτό θα το κάνω με τον σωστό τρόπο, ώστε να υπάρχει πάντα η απόλυτη ενημέρωση και για ζητήματα τα οποία μερικές φορές δεν πρέπει να συζητιούνται όλα δημόσια στην εξωτερική πολιτική, όπως γνωρίζετε πολύ καλά. Άρα ας κρατήσουμε τουλάχιστον στο τέλος αυτής της συνεδρίασης αυτό το κεκτημένο μιας ενιαίας εθνικής γραμμής, η οποία πρέπει να εκπεμφθεί από αυτό εδώ το Κοινοβούλιο χωρίς αστερίσκους και χωρίς υποσημειώσεις. Κυρίες και κύριοι Βουλευτές, κλείνω με τις εξής σκέψεις: Δεν έχουμε την πολυτέλεια να χάσουμε κι άλλα χρόνια. Τα χαμένα χρόνια φέρνουν χαμένες γενιές. Κάνουμε, λοιπόν, σήμερα το πρώτο αποφασιστικό βήμα, ψηφίζοντας τον προϋπολογισμό της νέας δεκαετίας, τον πρώτο προϋπολογισμό της τρίτης δεκαετίας του 21ου αιώνα. Ξεκινάμε την απαιτητική, αλλά όμορφη αυτήν πορεία προς τον εθνικό στόχο, την ανάπτυξη για όλους. Δεν σας ζητώ να υπερψηφίσετε τον προϋπολογισμό της κυβερνητικής πλειοψηφίας. Σας ζητώ, όμως, να μας ασκήσετε τεκμηριωμένη κριτική, μακριά από τις ακρότητες του παρελθόντος. Χθες βρέθηκα σε μια εκδήλωση προς τιμήν του απερχόμενου Αντιπροέδρου της Ευρωπαϊκής Κεντρικής Τράπεζας, του σταθερού φίλου της Ελλάδος, του Γάλλου Μπενουά Κερέ. Ήταν εκεί πολλοί από τους πρωταγωνιστές της ελληνικής περιπέτειας και πέρασαν σαν καλειδοσκόπιο μπροστά μου εικόνες μιας τραυματικής δεκαετίας, από τις προσφυγές στα μνημόνια μέχρι την ένταση και τον κοινωνικό διχασμό στο Ζάππειο, από τα δημοψηφίσματα μέχρι τον πόνο τον οποίο βίωσε η ελληνική κοινωνία συνολικά όλα αυτά τα δέκα χρόνια, τον βουβό πόνο μιας κοινωνίας που διαχειρίστηκε μια πρωτοφανή κρίση με πρωτοφανή αξιοπρέπεια. Όλα αυτά τα χρόνια οι πολίτες ψήφισαν και ξαναψήφισαν. Δοκίμασαν όλους και όλα στην εξουσία. Έβαλαν προσωρινά στη Βουλή ακραίους πολιτικούς σχηματισμούς που βγήκαν από το περιθώριο για να μπουν στο πολιτικό σύστημα και ευτυχώς για τη δημοκρατία μας επέστρεψαν σε αυτό. Μύθοι γκρεμίστηκαν, ιδεοληψίες συνετρίβησαν. Όμως η πατρίδα μας άντεξε, οι Έλληνες αντέξαμε, βρήκαμε τον δρόμο μας και στο χέρι όλων μας είναι ποτέ ξανά να μην τον χάσουμε. Σας ευχαριστώ.
Κυρίες και κύριοι συνάδελφοι, η συζήτηση για τον κρατικό προϋπολογισμό του οικονομικού έτους 2020 έφτασε στο τέλος της. Μίλησαν, εκτός από τους έξι γενικούς και δώδεκα ειδικούς εισηγητές, έξι Κοινοβουλευτικοί Εκπρόσωποι και διακόσιοι συνάδελφοι, δηλαδή σύνολο διακόσιοι είκοσι τέσσερις Βουλευτές. Επίσης, μίλησαν δεκαοκτώ Υπουργοί, δύο Αναπληρωτές Υπουργοί και δεκατέσσερις Υφυπουργοί, δηλαδή τριάντα τέσσερα μέλη της Κυβέρνησης, καθώς και οι έξι Πρόεδροι των Κοινοβουλευτικών Ομάδων. Οι πέντε συνεδριάσεις διήρκεσαν περίπου πενήντα ώρες. Κατόπιν αυτών, κηρύσσεται περαιωμένη η συζήτηση επί του κρατικού προϋπολογισμού του οικονομικού έτους 2020 και θα προχωρήσουμε στην ψηφοφορία. Η ψήφιση του προϋπολογισμού για τα έσοδα του προϋπολογισμού και τις δαπάνες της Προεδρίας της Δημοκρατίας και κάθε Υπουργείου θα γίνει με ονομαστική ηλεκτρονική ψηφοφορία. Όπως είναι γνωστό, όλα τα Υπουργεία και η Προεδρία της Δημοκρατίας έχουν μόνο έξοδα, εκτός από το Υπουργείο Οικονομικών που έχει και έσοδα - ευτυχώς - με τον προϋπολογισμό. Στον κρατικό προϋπολογισμό περιλαμβάνεται και ο προϋπολογισμός της Βουλής, ο οποίος δεν θα τεθεί και πάλι υπ' όψιν του Σώματος, δεδομένου ότι ο προϋπολογισμός της Βουλής, όπως εγκρίθηκε από την Ολομέλεια του Σώματος στη συνεδρίαση ΜΖ΄ της 14ης Νοεμβρίου του 2019, είναι κατά τον Κανονισμό υποχρεωτικά εκτελεστός και έχει καταχωρισθεί αμετάβλητος στον γενικό προϋπολογισμό του κράτους, βάσει του άρθρου 120, παράγραφος 6 του Κανονισμού της Βουλής. Κυρίες και κύριοι συνάδελφοι, θα ήθελα να σας ενημερώσω ότι σύμφωνα με τον Κανονισμό της Βουλής, άρθρο 123, παράγραφος 7, η ψηφοφορία επί του προϋπολογισμού Δημοσίων Επενδύσεων και προσηρτημένων προϋπολογισμών, καθώς και επί των προϋπολογισμών των Αποκεντρωμένων Διοικήσεων, που αναφέρονται στο άρθρο 2 του νομοσχεδίου, γίνεται ιδιαιτέρως και διαδοχικά με ανάταση ή έγερση. Αυτό το τμήμα, δηλαδή, δεν θα γίνει ηλεκτρονικά. Προτείνω, λοιπόν, με την άδειά σας, την ψηφοφορία με έγερση, δηλαδή η ψηφοφορία για τις Δημόσιες Επενδύσεις και τις Αποκεντρωμένες Διοικήσεις, να προηγηθεί της ηλεκτρονικής, ώστε να διευκολυνθούν οι συνάδελφοι Βουλευτές. Συμφωνεί το Σώμα;
Συνεπώς το Σώμα συνεφώνησε. Επομένως ακολουθεί η μη ηλεκτρονική διαδικασία. Ερωτάται το Σώμα: Δέχεται τον προϋπολογισμό Δημοσίων Επενδύσεων και προσηρτημένων προϋπολογισμών οικονομικού έτους 2020; Παρακαλώ, όσοι τον αποδέχονται να εγερθούν. [[Εγείρονται οι αποδεχόμενοι]] Προφανώς ηγέρθησαν υπέρ της αποδοχής οι περισσότεροι. [[Χειροκροτήματα από την πτέρυγα της Νέας Δημοκρατίας]] Συνεπώς το Σώμα παρεδέχθη. [[Χειροκροτήματα από την πτέρυγα της Νέας Δημοκρατίας]] Ερωτάται το Σώμα: Δέχεται τον τακτικό προϋπολογισμό των Αποκεντρωμένων Διοικήσεων οικονομικού έτους 2020; Παρακαλώ, όσοι τον αποδέχονται να εγερθούν. Προφανώς ηγέρθησαν υπέρ της αποδοχής οι περισσότεροι. Συνεπώς το Σώμα παρεδέχθη. Στο σημείο αυτό προχωρούμε στην ονομαστική ηλεκτρονική ψηφοφορία. Εδώ θέλω λίγο την προσοχή σας. Είναι πιο δύσκολο από την έγερση! [[Γέλωτες στην Αίθουσα]] Σας επισημαίνουμε ότι η ψηφοφορία περιλαμβάνει τα έσοδα του προϋπολογισμού, τα έξοδα της Προεδρίας της Δημοκρατίας και των δεκαεπτά Υπουργείων, σύνολο δεκαεννιά πεδία, ένα πεδίο τα έσοδα και δεκαοκτώ πεδία τα έξοδα. Κάθε φορά στην οθόνη εμφανίζονται ως τέσσερα Υπουργεία προς ψήφιση. Για να ψηφίσετε και τα υπόλοιπα, αφού ψηφίσετε τα τέσσερα, θα πρέπει να κυλήσετε την οθόνη αφής. Αυτό για τους γνωρίζοντες τα ηλεκτρονικά λέγεται scroll down! [[Χειροκροτήματα και γέλωτες στην Αίθουσα]] Να δω αυτούς που θα κάνουν λάθη, αν θα χειροκροτούν μετά. Υπάρχει η δυνατότητα υπερψήφισης ή καταψήφισης όλων των δαπανών των Υπουργείων επιλέγοντας το «ΝΑΙ», το «ΟΧΙ» ή το «ΠΑΡΩΝ», που εμφανίζεται στην πρώτη γραμμή της οθόνης. Επίσης, μπορείτε να διορθώσετε την ψήφο σας, επιλέγοντας το ανάλογο Υπουργείο. Στο πάνω δεξιά μέρος της οθόνης εμφανίζεται κάθε φορά ο αριθμός των Υπουργείων που απομένουν για ψήφιση. Θα δείτε, δηλαδή, ότι το σύστημα κάνει μόνο του την αφαίρεση. Όσα, δηλαδή, ψηφίζετε θα αφαιρούνται και θα υπάρχει το υπόλοιπο μπροστά σας. Εκείνοι που αποδέχονται τα έσοδα του προϋπολογισμού, καθώς και τα έξοδα κάθε Υπουργείου και της Προεδρίας της Δημοκρατίας, δηλαδή εκείνοι που αποδέχονται και τα δεκαεννιά πεδία, ψηφίζουν «ΝΑΙ». Εκείνοι που δεν τα αποδέχονται ψηφίζουν «ΟΧΙ». Εκείνοι που ούτε ψηφίζουν «ΝΑΙ» ούτε ψηφίζουν «ΟΧΙ», ψηφίζουν «ΠΑΡΩΝ». Τρεις επιλογές. Βεβαιωθείτε ότι έχετε ψηφίσει και τις δεκαεννιά ξεχωριστές ψηφοφορίες. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ οι συνάδελφοι Βουλευτές να παραμείνουν στην Αίθουσα μέχρι να κλείσει το σύστημα της ηλεκτρονικής ψηφοφορίας και πριν εξέλθουν να βεβαιωθούν ότι έχουν ολοκληρώσει την ψηφοφορία. Παρακαλώ τώρα να ανοίξει το σύστημα της ηλεκτρονικής ψηφοφορίας. Κυρίες και κύριοι συνάδελφοι, αρχίζει η ψηφοφορία.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί του προϋπολογισμού. Οι ψήφοι αυτές θα καταχωριστούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.
Κυρίες και κύριοι Βουλευτές, οι συνάδελφοι κ.κ. Κωνσταντίνος Ζουράρις και Κυριακή Μάλαμα δεν θα παρευρεθούν στη σημερινή ονομαστική ψηφοφορία και μας γνωρίζουν με επιστολή την πρόθεση ψήφου τους. Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης αλλά δεν συνυπολογίζονται στην ηλεκτρονική καταμέτρηση των ψήφων.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2020» έγινε δεκτό κατά πλειοψηφία, σε μόνη συζήτηση, κατά τον Κανονισμό της Βουλής και έχει ως εξής:
Κυρίες και κύριοι συνάδελφοι, με την ψηφοφορία που διεξήχθη περαιώθηκε η συζήτηση επί του κρατικού προϋπολογισμού. Παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών των συνεδριάσεων της 14ης, 15ης, 16ης, 17ης και 18ης Δεκεμβρίου 2019, στις οποίες περιλαμβάνεται η συζήτηση και η ψήφιση του προϋπολογισμού.
Συνεπώς παρεσχέθη η ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.38΄ λύεται η συνεδρίαση για αύριο, ημέρα Πέμπτη 19 Δεκεμβρίου 2019 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.